
MOTERYSTĖS 
FILOSOFIJA 


MYSTERIUM MAGNUM 
Vyras ir moteris 


Vienas iš svarbesniųjų šiandieninės pedagogikos trūku- 
mų yra stoka auklėjimo moterystei. Daugelis veikalų nagri- 
nėja klausimą, kaip turi auklėti šeima, bet labai maža - kaip 
reikia auklėti šeimai ir ypač moterystei. Atrodo, kad tai visai 
nesvarbus dalykas, kad juo pasirūpins pati gamta. Tiesa, 
gamta pasirūpina, bet dažnai pasirūpina kilniausio žmoniš- 
kumo sąskaiton. Ir kai šiandien daugelis jaunuolių bijo am- 
žino susirišimo, kai dauguma moterų mato moterystėje pa- 
žeminimą, tai tik dėl to, kad jos auga toje moralinio pakri- 
kimo aplinkoje, kur moterystės vengimas, josios išniekinimas, 
dažni persiskyrimai ir vieši skandalai laikomi visai papras- 
tais dalykais. Juos norima net legalizuoti tam tikrų įstatymiš- 
kų institucijų įvedimu. Tuo tarpu, iš kitos pusės, auklėjimas 
jaunimui neduoda tinkamos atramos, neparodo tikrojo lyčių 
santykiavimo idealo ir neatskleidžia giliausios jojo prasmės. 
Mergaičių internatai, daugumoj vedami moterų vienuolių, iš- 
leidžia gražias, bet trapias rožes, kurios nepažįsta pasaulio 
apskritai, o vyrų ypatingai; nežino, ką jos turi vyrui duoti ir 
ko iš jo reikalauti, ir todėl šitų mergaičių moterystės dažnai 
būna labai nelaimingos. Po stiklu augintas padarėlis yra per 
lepus atsispirti šiaurės vėjui. Pasauliniai pedagogai dažniau- 
siai visą auklėjimą moterystei sutraukia į vieną posakį: „Tik 
neužmirškite, gerbiamieji, kad pirmutinis moterystės tikslas 
yra kūdikis!“ Žinoma, tie „gerbiamieji“ nė neužmiršta. Va- 
dinamasis „seksualinis švietimas“, kuriuo yra užsikrėtę mo- 
derniškieji pedagogai, sudaro beveik visą jaunimo parengi- 

mą moterystėn. Tai maža. Tai labai maža. Tai beveik nie- 
kas. Mūsų amžiui reikia dvasios švietimo, dvasios gelmių 
nagrinėjimo; reikia, kad berniukas, susitikęs mergaitę, ne 
„Seksualinio švietimo“ pamoką prisimintų, bet pajustų dvel- 
kiant tą amžiną paslaptį, tą mysteriumt magnum, kuri glūdi 
vyro ir moters santykių gelmėse. Štai ko mūsų pedagogikai 
trūksta. 

Šitas straipsnis, žinoma, nebandys liesti auklėjimo mote- 
rystei problemos, nes visų pirma reikia žinoti gairės, pagal 
kurias turi būti tvarkoma šitoji taip svarbi pilnutinio ugdy- 
mo sritis. Reikia žinoti, kas yra vyras ir kas yra moteris, kas 
yra moterystė ir kas yra apskritai vyro ir moters santykiavi- 
mas. „Pirma doktrina, paskui akcija“ — štai dėsnis, kuris tinka 
čia, kaip ir visur kitur. Kai jaunimui bus nupieštas vyro ir 
moters santykių idealas ir jųjų prasmė, kai jaunimas gaus ki- 
tokį švietimą, negu šiandien siūlo subiologėję pedagogai, pu- 
sė darbo bus padaryta, ir konkretinis prirengimas bendram 
gyvenimui nebus toks sunkus. Šitame straipsnyje tad ir bus 
bandoma pažvelgti į tosios didelės paslapties gelmes. 


1. Biologija ar teologija! 


Gyvename amžių, kada gyvuliškumas žmoguje susilaukė 
ypatingo susidomėjimo ir net pagarbos. Eksperimentinė psi- 
chologija, pedagogika, higiena - daugiausia tyrinėja gyvuliš- 
kumo apraiškas, nes žmogiškumas - dvasia eksperimentams 
neprieinama, Visur triumfuoja biologija, kuri ryžosi išaiškin- 
ti net vyro ir moters santykių giliausią esmę. Tam pagrindą 
padėjo Darwinas. Lyčių skirtume matoma tik priemonė pa- 
dauginti ir atnaujinti žmonių rūšį. Schopenhaueris, skyręs 
moteriai tik patelės rolę, M. Lischnevska, laikiusi celibatinį 
gyvenimą tik pusiau buvimu, Elena Key, pridengusi seksua- 
lizmą estetizmu, ir daug kitų biologinės lyčių teorijos šalinin- 


1 Šis pirmas ir toliau antras skyreliai, autoriui leidus, yra tik šiuose sky- 
riuose tilpusių autoriaus minčių santrauka, — Red. 

kų pražiūrėjo, kad moteris nėra tik į moterišką kūną įspraus- 
tas žmogus, bet yra moteris ligi giliausių savo būties gelmių; 
ir vyras nėra tik vyro kūnu apvilktas žmogus, bet vyras li- 
gi menkiausio dvasios virptelėjimo. Todėl seksualinis jauni- 
mo švietimas turėtų remtis ne biologija, ne Freudo psicho- 
analize. Čia reikia idealo paslapties, kuri dvelkia amžinybė 
ir savo gelmėse slepia kosminę vyro ir moters buvimo pras- 
mę. Deja, ir teologai čia dažnai virsta biologais. Jie turėtų 
kartą suprasti, kad krikščioniškos moterystės giliausia pras- 
mė nėra kūdikis, kad pirmoje vietoje čia stovi dvasinis vy- 
ro ir moters bendravimas - tą liudija celibatinės moterystės 
galimumas - nes tik vyriškumo ir moteriškumo sintezė ku- 
ria pilnutinį žmogų. Lytiniame gyvenime, kaip ir kitose 
žmogaus gyvenimo srityse, turi vietos ne tik kūnas, bet ir 
dvasia. Lyčių skirtumas iškyla ne iš kūnų skirtumo. Tik bio- 
logine prasme vertindami lyčių skirtumą galime sakyti, kad 
siela neturi lytinių žymių. Bet laikydami moteriškumą nusi- 
teikimu priimti, o vyriškumą nusiteikimu duoti matysime, 
kad yra vyriškų ir moteriškų sielų, nes sielos skiriasi ne tik 
kiekybiniu atžvilgiu, bet ir kokybiniu. Nusiteikusi priimti 
siela suformuoja moterišką kūną, o nusiteikusi duoti - vy- 
rišką, nes siela yra substanciali kūno lytis. Lyčių problema 
yra kosminė problema; tai žmogaus idėjos turinio problema, 
todėl ją turi spręsti ne biologija, bet teologija. 


2. Metafizinis lyčių pagrindas 


Tik filosofija, padedama teologijos, gali išaiškinti tai, ką 
intuityviškai nujautusi vaizdavo poezija ir mitologija — gali 
išaiškinti lyčių kilmę. 

Žmogus yra įsikūnijusi dvasia. Jame ryškiausiai matyti du 
pradai - kūnas ir dvasia. Bet ir visi kiti daiktai sudėti iš dvie- 
jų pradų - medžiagos ir lyties. Ir medis, ir gyvulys, ir žmo- 
gus cheminiu atžvilgiu yra sudėti iš tos pačios medžiagos. 
Vadinasi, ne medžiaga padaro, kad medis yra medis, gyvu- 
lys - gyvulys, ir žmogus — žmogus, tą padaro tvarkomasis 

tosios medžiagos pradas, tai, kas apipavidalina tąją medžia- 
gą. Tas pradas ir vadinamas substancialine lytimi. Žmoguje 
kūniškumas sudaro medžiagą, o dvasiškumas - lytį. Iš glau- 
daus kūno (medžiaginio prado) ir dvasios (substancialinės 
lyties) susijungimo ir kyla žmogus. 

Kas yra lytis? Žmogaus sukurtos lytys nėra substanciali- 
nės lytys, jos yra pripuolamos, bet jos yra tikros, nors tvar- 
ko tik vienodą medžiagą - išskiria vieno žmogaus kūrinį iš 
kitų kūrinių ir daiktų eilės. Menininkas kurdamas realizuo- 
ja savo kūrinyje turimą idėją, kuri ir buvo jo kūrinio medžia- 
gos tvarkomuoju pradu. Šitą tvarkomąjį daikto pradą, daik- 
to esmę vadiname lytimi. Lytis tad yra įkūnyta idėja ir at- 
virkščiai, idėja yra nukūnyta lytis. 

Panašiai ir Dievo kūrinių substancialinės lytys yra Dievo 
realizuotos idėjos. Amžinoji Dievo mintis, idėja, tampa kū- 
rybos vyksme substancialine daikto lytimi. Ir žmogus yra 
vienos Dievo idėjos įkūnijimas. Žmogaus idėja Dievuje yra 
nuo amžių ir yra viena, yra viena gyvybės ir būties pilnybė. 
Ir vis dėlto šitoji viena idėja, šitoji viena pirmapradė reali- 
zavosi ne tik individų skaičiaus, bet ir lyčių skirtumo įvai- 
rybėje. Ką Dievas norėjo parodyti vieną žmogaus idėją rea- 
lizuodamas dviejose lytyse? Biologiška prasme spręsdami šį 
klausimą atsakytume, kad visa tai turi tikslu žmonių gimi- 
nę palaikyti. Tai būtų tiesa, jei pasaulio kūrimas būtų prasi- 
dėjęs žmogumi. Bet dabar buvo visai kitaip. Gamta buvo 
rengiama žmogui ir rengiama taip, kaip to reikalavo dieviš- 
koji žmogaus idėja. Ir todėl gyvulių dvilytiškumas yra tik to- 
limas šešėlis žmonių dvilytiškumo, šis savo ruožtu yra toli- 
mas aidas begalinio Dievo poliariškumo ir begalinės pusiau- 
svyros, nes žmogus yra sutvertas pagal Dievo paveikslą. Šito 
paveikslo pasiturėjime ir yra žmogaus idėjos buvimo pagrin- 
das. Dievo žymės yra įspaustos žmogaus dvasioje, ir tų žy- 
mių, taigi ir lyčių skirtumo žymių, negalėtų būti kiekviena- 
me individe, jeigu jų nebūtų toje amžinoje Dievuje glūdin- 
čioje žmogaus idėjoje. Dievo poliariškumas, kuris pasireiškia 
priešginybėmis (pvz., Dievas nėra nei šalia pasaulio, nei vie- 

na su juo; Dievas yra vienas, bet kartu ir triasmenis ir t. t.), 
ne prieštaravimais, atsispindi ir šiame pasauly: gamtoje, kul- 
tūroje, religijoje. Iš čia ir žmogaus idėja yra poliarinė idėja 
ir šitos idėjos poliariškumas padaro, kad šitoji viena, bet po- 
liarinė, žmogaus idėja yra realizuojama dviejų lyčių pavida- 
lu. Lytys yra poliarinės žmogaus idėjos išraiška. Taip kaip 
elektros ar cheminių elementų poliai yra medžiagos polia- 
riškumo išraiška, kaip gyvulių lytys yra gyvybės poliarišku- 
mo išraiška, taip žmonių lytys yra dvasios poliariškumo iš- 
raiška. Jeigu tad medžiagos poliariškumas yra patenkinamas 
elementų jungimusi, jeigu gyvybės poliariškumas yra paten- 
kinamas naujos generacijos sukūrimu, tai kaip naivu yra ma- 
nyti, kad tuo būdu būtų galima patenkinti ir dvasios polia- 
riškumas. Žmogaus lyčių pagrindas nėra gyvybė, bet dva- 
sia - amžinoji žmogaus idėja. Todėl gyvybės perteikimas 
patenkina tik gyvybės, bet ne dvasios poliariškumą. Žmo- 
gaus lyčių santykiavimas yra iš esmės kitoks, negu gyvulių 
lyčių. Gyvulys yra visų pirma gyvybė, o paskui medžiaga. 
Žmogus gi yra visų pirma dvasia, o paskui tik gyvybė. Todėl 
gyvuliui gyvybės perteikimas yra galutinis tikslas. Žmogui 
jis yra antraeilis. Gyvulių lytys yra tam, kad gyvybiniame su- 
sijungime papildytų gyvybės eiles. Žmonių lytys yra tam, 
kad dvasiniame susijungime papildytų poliariniais skirtin- 
gumais jose konkretizuotą tą pačią žmogaus idėją. Ar reikia 
stebėtis, kad žmonių lytys atlieka ir gyvybės perteikimo funk- 
cijas? Juk žmogus yra ne tik dvasia, bet ir gyvulys. Bet ne- 
galima šitose gyvybinėse funkcijose matyti žmogaus lyčių es- 
mės ir pagrindo. Tai yra tik antraeilis patarnavimas žemiš- 
kajai tikrovei. Bet kai pasibaigs pasaulio vyksmas, kai 
visuotiniu perkeitimu bus išskaistinti visi elementai, tuomet 
niekas neves ir netekės, visi bus kaip Viešpaties angelai, ir 
lyčių ženklai, drumstę pirmiau ramybę, bus garbingas po- 
liarinio vienos žmogaus idėjos apsireiškimo papuošalas. Kaip 
amžina yra žmogaus idėja, kaip amžina yra žmogaus siela, 
taip amžinas yra ir lyčių skirtumas, nors biologinės jų funk- 
cijos pasibaigs, nors gyvybės nebebus. 

3. Simbolinis moters kilimas 


Beieškodami galutinio lyčių pagrindo, mes užkopėme net 
ligi Dievybės ir ten Amžinojo Logo žmogaus idėjoje - josios 
poliariškume — kaip tik radome šitą pagrindą, šitą giliausią ly- 
čių buvimo prasmę. Grįžkime dabar pamažu žemyn ir žiū- 
rėkime, kaip eina žmogaus idėjos nusileidimas į kosminės evo- 
liucijos prirengtus pavidalus, kitaip sakant, sekime žmogaus 
tvėrimo eigą. Jeigu lytys yra vienos žmogaus idėjos poliarinė 
išraiška, tai jau iš anksto galima spėti, kad šitos vienybės ir 
kartu šito poliariškumo realizavimas taip pat turės savotišką 
pobūdį, kad ir Dievo kūrybos vyksme kažkaip atsispindės ir 
vieningumas, ir kartu skirtingumas. 

„Padarykime žmogų pagal mūsų paveikslą ir panašu- 
mą“, — kalbėjo Dievas, kai suėjo laiko pilnybė, kai pasaulio 
išsivystymas jau buvo parengęs reikalingas sąlygas. „Pada- 
rykime žmogų“ - žmogų, ne kažką nežinomą, ne kažkokią kre- 
atūrą, kurios esminis vardas paaiškės jai tik atsiradus, bet žino- 
gu, tai yra jau žinomą, nuo amžių pramatytą, kuriam viskas 
buvo rengiama, kurio vietai paruošti buvo tvarkomas tas pir- 
mykštis chaosas. Žmogaus idėja nuo amžių glūdėjo Dievuje, 
ir štai dabar jau atėjo laikas jai priimti regimą - kūninį pavi- 
dalą. „Padarykime! - tai valios aktas. Dievas žmogaus idėją 
turėjo ir ją pažino amžinai. Bet žmogaus nebuvo. Tvėrimui 
idėjų realizavimui - reikia valios akto, reikia nutarimo, rei- 
kia, šv. Augustino terminais kalbant, ištarti laikinį žodį: „nec 
aliter, guam dicento, facis! — tveri ne kitaip, kaip tardamas“. Tas 
pats šv. Augustinas padaro dar vieną reikšmingą pastabą apie 
žmogaus sutvėrimą. Jis teisingai įžiūri, kad žmogus buvo su- 
tvertas kitaip negu augalai ir gyvuliai. Dievas nesakė žmo- 
gui „tepasidaro“ (fiat), kaip gyvuliams, bet - „padarykime!“ (fa- 
ciamus); nesakė „tepasidaro pagal savo rūšį“, kaip augalams ir 
gyvuliams, bet - „padarykime pagal mūsų paveikslą ir panašu- 
mą“2. Taigi ir šitas savotiškumas dar rodo, kad žmogus buvo 


! Conf. 11, 6. 
2 Pig. Conf. XIII paskutinius skyrelius. 

ypatinga kreatūra, kad jo sutvėrimas buvo ypatingas įvykis 
kosminiame vyksme. 

„Ir sutvėrė Dievas žmogų“, davęs jam vardą Adam - tai 
yra kilęs iš žemės. Tai jau antrasis vardas, ne esmės vardas, 
bet vardas, arčiau apibrėžiąs dvilypį žmogaus pobūdį. „Žmo- 
gaus“ vardo Dievas nedavė, bet tiesiog sakė: „padarykime 
žmogų“, nes tai amžinosios Idėjos vardas. „Žmogus“ ateina 
iš aukšto, „Adomas“ — iš apačios. - Šitas „žmogus - Ado- 
mas“, šitas „žemės žmogus“ jau sutvertas. Apreiškimas vaiz- 
dingai pasakoja, kaip pro jį praeina visa žemiškoji tvarinija, 
kaip jis duoda jai vardus, tai yra kaip tasai žmogus intuity- 
viniam savo veizdėjime paregi jam išpuošto pasaulio bega- 
linį įvairumą ir grožį, kaip suvokia ir pažįsta viso sutvėri- 
mo esmę, nes duoti vardą reiškia žinoti esmę. Ir jis šitoje ne- 
paprastoje įvairybėje, šitame nuostabiame neseniai gimusio 
kosmo margume - neranda nė vieno panašaus į save. Dėl ko ieš- 
ko pirmasis žmogus ir ko jis ieško? Ieškojimas reiškia ko nors 
stoką, ieškojimas yra ko nors stoka, ieškojimas yra ko nors 
neturėjimas. Pasiturįs pilnutine būtimi nieko neieško, nes nie- 
ko negali rasti. Jeigu tad pirmasis žmogus ieško, vadinasi, jam 
dar kažko trūksta, jis dar kažko neturi, jis dar nėra pilnuti- 
nis, jis jaučia savyje dar kažkokią tuštumą ir ieško, kas galė- 
tųją užpildyti. Ieško ir neranda. Ko jis ieško? Jis ieško į sa- 
ve panašaus. Panašumas nėra tapatybė. Panašumas yra po- 
liariškumas. Pirmasis žmogus ieško į save panašaus, vadinasi, 
ne visiškai tokio, kaip jis, nes tasai antrasis egzempliorius taip 
pat ieškos, ir ne visiškai skirtingo. Visų pirma jis ieško žmo- 
gaus, tai yra tos pat vienos amžinosios žmogiškosios idėjos 
konkretizacijos, kokia yra ir jis pats. Bet jis ieško žmogaus 
kitokio, žmogaus, kuris turi turėti tai, ko jam trūksta, žmo- 
gaus, kuris, būdamas vienas, taip pat ieškotų ir rastų šį pir- 
mąjį žmogų. Šitas Adomo ieškojimas ir neradimas aiškiai pa- 
rodo, kad žmogiškoji idėja dar nėra pilnai realizuota, kad 
žmogus dar nepabaigtas tverti. 

Ir štai, lyg patvirtindamas nenusisekusias pirmojo žmo- 
gaus pastangas, prabyla Dievo balsas: „Negera žmogui būti 
vienam! Padarykime jam pagalbininkę, panašią į jį“. Ne an- 

trą egzempliorių, vadinasi, visiškai tokį pat, bet - pagalbininkę, 
panašią į jį. Ir čia prasideda antroji - atbaigiamoji - žmogaus 
idėjos realizavimo, žmogaus tvėrimo dalis. Pirmasis žmogus 
vėl grįžta į pusiau buvimą, tai yra „užmiega“, kaip sako Ap- 
reiškimas, ir iš jo išeina, tartum gema aukštesniu gimimu, 
antrasis žmogus — moteris. Tik dabar mes sužinome, kad pir- 
masis žmogus buvo vyras, nes apie jo lytį nieko nepasakoja- 
ma. Ji paaiški tik iš antro žmogaus priešingumo. Ir todėl da- 
bar mums taip pat darosi suprantama, ko trūko pirmajam 
žmogui ir ko jis ieškojo. Jis buvo vyras, vadinasi, žmogiškoji 
idėja jame konkretizavosi teikiančiuoju poliumi. Jis turėjo tai, 
ką senieji filosofai vadino vis activa - aktyvinė jėga. Jis turė- 
jo duoti, teikti, dalinti. Bet nebuvo to, kas tas dovanas priim- 
tų, kas rinktų jo dalinamą dvasios gyvybę. Nebuvo priiman- 
čiojo poliaus arba tai, kas vadinama vis passiva - pasyvinė jė- 
ga. Šitasai polius, šitoji jėga dar tebeglūdėjo žmogiškoje 
idėjoje. Ji nebuvo dar konkretizuota. Štai ko ilgėjosi pirma- 
sis žmogus — vyras. Antrojo poliaus nebuvimas darė negali- 
mą įtampą, teikiantysis polius jautėsi negyvas, nes negalėjo 
skleisti į priimantįjį polių dvasios būties žiežirbų, negalėjo 
osciliuoti. Ir tik su šito priimančiojo poliaus konkretizavimu, 
tik su moters sutvėrimu žmogiškosios idėjos realizavimas ta- 
po atbaigtas. Ji apsireiškė regimu pavidalu ne tik savo būti- 
mi žmoguje kaip tokiame, bet ir savo poliariškumu lytyse. Tik 
dabar atsirado toji būties turinį palaikanti įtampa, kurios dė- 
ka iš vieno poliaus į kitą teka nuolatinė dvasią pripildanti 
srovė. Tik dabar teikiantysis polius atidarė savo dovanų lo- 
byną, o priimantysis savo apipavidalinančiąją ir gimdančią- 
ją galybę. Vyras rado tai, ko ieškojo, ir moteris rado tai, ko 
būtų ieškojusi. Moteris nėra vyras, bet yra žmogus. Štai ta- 
sai panašumas ir kartu skirtingumas, kurie abu gamina po- 
liariškumą. Vyras neieškojo vyro, nes tai būtų tas pats po- 
lius, o tie patys poliai ne tik nesudaro įtampos, bet stumia 
vienas kitą. Vyras ieškojo moters, moters - žmogaus, esan- 
čio tos pačios vienos žmogiškosios idėjos išraiška, ir vis dėl- 
to turinčio savyje kažką kitą — apsireiškiančio kitu, tai yra 
priimančiuoju, polium. J. Mausbachas mano, kad Dievo žo- 

džiai „negera žmogui būti vienam“ — šitoji seniausioji Bibli- 
jos išmintis — išreiškia socialinį žmogaus prigimties charak- 
terį?. Tebūna ir taip. Bet ką gi reiškia giliausioje esmėje „so- 
cialinė žmogaus prigimtis“? Ir dėl ko tam sociališkumui pa- 
tenkinti Dievas sutvėrė ne antrą vyro egzempliorių, bet 
moterį - ir tai dar tokiu simboliniu būdu? Šv. Tomas Akvi- 
nietis teisingai pastebi, kad „darbui pasaulyje būtų geriau ti- 
kęs vyras““. Juk iš tikro, jeigu mes sociališkumą suprasime 
tik bendro darbo ir bendro pasigelbėjimo prasme, vyras vy- 
rui daugiau gali padėti, negu moteris vyrui arba vyras mo- 
teriai. O nepaisant to, Dievas Adomo ieškojimą patenkino ne 
vyru, bet moterimi. Matyti, kad žmogaus socialinė prigimtis 
siekia giliau, negu bendro darbo ir bendro pasigelbėjimo rei- 
kalas. Žmogaus sociališkumas yra žmogaus idėjos poliariškumas 
ir šito poliariškumo pasidalijimas. O kadangi poliariškumas yra 
pasidalijęs lyčių pavidalu, štai kodėl lytys savitarpiniu san- 
tykiavimu visų pirma patenkina tą „socialinį žmogaus prigim- 
ties charakterį“, o tik paskui antroje vietoje ateina sociališku- 
mas bendro darbo prasme, kurį patenkina ir vyras; štai ko- 
dėl galop sociališkumui patenkinti Dievas sutvėrė moterį. 
Jeigu nebūtų pasaulyje moterų, vyrai būtų tokie antisocia- 
liški, tokie egoistai, kokius tik galima įsivaizduoti, nors jų bū- 
tų ir milijardai. 

Pirmasis žmogus žinojo šitą moters, kaip priimančiojo po- 
liaus, reikšmę ir todėl, pavadindamas ją žmona, vadinasi, iš 
žmogaus kilusia, ir žvelgdamas į giliausias lyčių paslapties 
gelmes, savo intuityviškam veizdėjime tapo pranašu ir pa- 
sakė: „Todėl vyras paliks tėvą ir motiną, glausis prie žmo- 
nos“. Biologiškas žvilgis visą dėmesį sukoncentruoja pasku- 
tiniuose žodžiuose: „ir jie taps vienu kūnu“. Ir kaip juokin- 
ga skaityti lotyniškuose traktatuose kai kurių teologų ginčus 
apie tai, kuriuo momentu moteris ir vyras tampa „du vie- 
name kūne“. Jie mato tik gyvybės poliariškumą, o nemato 
dvasios poliariškumo. Kai Adomas pranašavo, kad žmogus 


3 Die Stellung der Frau im Menschheitsleben, p. 15. 
* Sum. Th., ą. 98, a. 3. 

viską paliks - net savo gimdytojus - ir laikysis savo moters, 
tai tik ne dėl to, kad būtų „vienu kūnu“. Paties Adomo ieš- 
kojimas sutvėrimuose „sau tinkamo“ taip pat nekilo dėl to, 
kad jis būtų geidęs tapti „vienu kūnu“: jis net negalėjo to 
geisti, nes instinktai tuomet dar buvo visiškai klusnūs proto 
tarnai, kaip šiandien yra klusnios mūsų rankos ar akys. Tai 
buvo priimančiojo poliaus ieškojimas. Ir Dievas patenkino ši- 
tą ieškojimą, nes moters sutvėrimas buvo žmogaus tvėrimo at- 
baigimas, o ne davimas priemonės tapti „vienu kūnu“. Nieko čia 
nepadeda nė kai kurių nurodymas Kristaus pavyzdžio. Taip, 
iš tikro Kristus buvo vienas. Jam buvo gera vienam. O tai 
dėl to, kad Kristus nebuvo vienas ir nėra vienas. Visų pirma 
jis yra Švenčiausiosios Trejybės asmuo, dalyvaująs absoliu- 
tiškai vaisingame Dievo vidaus gyvenime. Jis mylisi su Tė- 
vu Šventojoje Dvasioje. Jis yra absoliutiškai tobulas žmogus: 
tai žmogiškojo Idealo konkretizacija, žmogiškosios idėjos 
realizacija, sujungta su antruoju Švenčiausiosios Trejybės as- 
meniu, su Logu, kuriame šitoji idėja ir glūdėjo. Tiedu žmo- 
giškosios idėjos poliai Jame yra tobuloje vienybėje ir pusiau- 
svyroje, vyriškumas ir moteriškumas kuria pilnutinę sielą. 
Štai dėl ko Kristuje randa sau neišsemiamą pavyzdį tiek vy- 
rai, tiek moters. Kūnas, tiesa, vienas, bet ne jis sudaro žmo- 
giškosios Kristaus prigimties esmę. Tuo tarpu dvasia Kris- 
tus yra pilnutinis žmogus ir Absoliutinis Dievas. Jis todėl nėra 
vienas. Jis džiaugiasi ne savo vienatve, bet savo pilnutinu- 
mu. Kristaus pavyzdys kaip tik dar labiau patvirtina mintį, 
jog pilnutiniam žmogui, pilnutinei žmogiškosios idėjos iš- 
raiškai reikia tobulos vienybės tarp moteriškojo — priiman- 
čiojo ir vyriškojo — teikiančiojo poliaus, reikia tarp jųdviejų 
įtampos ir pusiausvyros. Bet tai anaiptol nereiškia tapimo 
„vienu kūnu“. 

Taigi lytys jau sutvertos. Žmogiškoji idėja realizuota vi- 
su pilnumu. Bet ką reiškia tasai ypatingas šitos realizacijos 
vyksmas? Ką reiškia tasai simbolinis moters kilimas? Žmo- 
giškoji idėja su teikiančiuoju polium nusileido į žemišką pa- 
vidalą tiesiog iš Dievo. Tuo tarpu žmogiškoji idėja su priiman- 
čiuoju polium tapo realizuota per pirmąjį žmogų. Moteris lyg; 

ir gimė aukštesniu gimimu iš vyro. Nereikalinga įsileisti į 
smulkmenas ir ieškoti prasmės šonui, šonkauliui ir dar men- 
kesniems dalykams. Apreiškimo kalba yra veizdėjimo, va- 
dinasi, simbolių kalba. Negalima tad simbolio skaldyti į ma- 
terialines dalis. Bet iš kitos pusės, negalima taip pat tylomis 
praeiti pro šitą nepaprastą Dievo kūrybos žygį, negalima ja- 
me nematyti pasislėpusios minties, kažkokio pranašavimo ir 
nurodymo ateičiai, kažkokios būsimųjų amžių figūros. Ką 
tad reiškia tasai moters kilimas iš vyro? Atsakymą čia mums 
vėl gali duoti tik, kiek galima, platesnis ir gilesnis pažvelgi- 
mas į kosminį vyksmą. Lyčių problema yra kosminė proble- 
ma, todėl amžinai išsižadėkime ją spręsti pagal siauras sa- 
vo pažiūras, išsižadėkime, Hello žodžiais betariant, kurmio 
akiračiu matuoti erelio horizontus. Pasaulio gelmėse viena 
sritis rišasi su kita, viena papildo kitą ir viena kitą išaiškina. 
Ten nieko nėra palaida, nieko nėra atskira ir izoliuota, nės 
tvėrimas yra vieno, viską apimančio ir viskam prasmę tei- 
kiančio Dievo veiksmas. 

Su žmogaus sutvėrimu kosminė evoliucija dar nepasibai- 
gė. Materialinių gaivalų išsivystymas ir sutvarkymas paren- 
gė vietą ir sąlygas gyvybei. Gyvybės išsiplėtojimas ir susior- 
ganizavimas parengė vietą dvasiai. Pirmasis laikotarpis buvo 
kosmogoninis; jo metu gimė tasai puikusis kosmos. Antrasis lai- 
kotarpis buvo antropogoninis: jo metu gimė dar puikesnis žmo- 
gus. Bet kam vietą parengs dvasios išsivystymas? Kokiu var- 
du pavadinsime trečiąjį kosminio vyksmo laikotarpį? Pirmai- 
siais dviem laikotarpiais leidosi į pirmykštį chaosą iš Logo 
formuojančios lytys - idėjos. Jos prirengė puikių kreatūrų, 
pradedant bailiai siūbuojančia pievoje smilga ir baigiant Die- 
vo paveikslu - žmogumi. Jos visos buvo Dievo veiksmo ad 
extra vaisius. Jos visos stovėjo šalia Dievo, nors savo idėjomis 
ir buvo suvienytos Loge. Bet ar nereikėjo, kad jos — šitos įvai- 
rios ir puikios kreatūros —- būtų suvienytos ir regimu pavida- 
lu, ne tik idėjomis? Ar nereikėjo, kad į beišsivystantį kosmą 
nusileistų ne tik Logo idėjos, bet ir pats Logas? Ar nereikėjo, 
kad Logas taip pat priimtų žecimai pasalą ir tuo būdu tap- 


tų visos kreatūros vienybės nešėjų Nišokosmo centru, kaip 

kad Jis yra idėjų vienybės nešėjas ir idėjų pasaulio centras? 
Bet į ką jis nusileis? Kas bus tuo tarpininku tarp Dievo ir kos- 
mo? Aišku, ne kas kita, kaip puikiausias sutvėrimas žmogus. 
Vadinasi, dvasios išsivystymas privalo parengti vietą ir 5ą- 
lygas Dievybės nusileidimui. Trečiasis kosminės evoliucijos 
tarpsnis įgauna teogoninio vardą: jame turi gimti Dievas. Šian- 
dien mes žinome, kad taip iš tikrųjų ir buvo: Logas priėmė 
žmogaus prigimtį ir gimė iš Marijos. Tik to gimimo priežas- 
tis mūsų sąmonėje stovi kitokia, būtent: Atpirkimas. Bet visi 
teologai pabrėžia, kad Įsikūnijimas ir Atpirkimas yra du vi- 
sai skirtingi dalykai. Atpirkimas galėjo įvykti kitokiu būdu, 
ir Įsikūnijimas galėjo būti ir be nupuolimo. Mes pridėsime: 
jis būtų ir įvykęs, nes jis yra kosminės evoliucijos tikslas. Atpirki- 
mas yra pašauktas žmogaus nupuolimo, Įsikūnijimas yra pa- 
šauktas pačio tvėrimo, kaip to tvėrimo atbaigimas. Jeigu tad 
istorinis Logo Įsikūnijimas, tuo pačiu žygiu buvo ne tik kre- 
atūros suvienijimas, bet ir nupuolusio žmogaus Atpirkimas 
per kančią - tai čia tik dar kartą pasirodė begalinė Dievo Iš- 
mintis ir Tikslingumas. 

Taigi kosminė evoliucija vyksta toliau. Žmogus rengia sa- 
vo prigimtyje Dievui vietą. Ir čia mums paaiški vienas daly- 
kas: kaip materialinio gaivalo tvarkymas ėjo pagal gyvybės 
reikalavimus, kaip gyvybės išsivystymas vyko pagal dvasios 
reikalavimus, taip žmogaus prigimties išsiplėtojimas turėjo vykti 
pagal Logo reikalavimus. Materialinio gaivalo sutvarkymas bu- 
vo tolimas pranašas gyvybės žymių; gyvybės išsivystymas bu- 
vo tolimas šešėlis dvasios esmės; žmogaus prigimties sukūri- 
mas buvo tolimas atvaizdas Logo Įsikūnijimo ir Jo santykių 
su žmonija. Ne Logas turėjo taikintis prie žmonių, bet žmo- 
nės prie Logo; ne Logo Įsikūnijimas turėjo būti kieno nors iš- 
raiška, bet žmogaus prigimties kilimas turėjo būti Logo Įsi- 
kūnijimo išraiška. Logo Įsikūnijimas buvo kosminio vyksmo 
tikslas ir vedamasis principas. Jis tad apsprendė tarpinius na- 
rius ir juose įspaudė savo atvaizdą. Logo šešėlis žymu visoje 
kreatūroje, bet paveikslo ryškumo jis įgauna tik žmoguje. Žmo- 
gus tad pirmoje eilėje ir visų aiškiausiai buvo apspręstas ir 
pažymėtas šito vedamojo kosminės evoliucijos principo. 

Šitaip suprantant žmogaus kilimo santykius su Logo Įsi- 
kūnijimu, bus aišku, kad lyčių sutvėrime yra įspaustas tam 
tikras Logo atvaizdas, kad ir lyčių kilimas simbolizuoja kažką 
iš Logo Įsikūnijimo žygių. Koks būtent įspaustas paveikslas 
ir ką simbolizuoja lyčių tvėrimo eiga - tai mums atskleidė 
tik Apreiškimas. Sulig tuo momentu, kai šv. Paulius Laiške 
efeziečiams (5, 22-33) parodė, kad vyro ir moters santykių pir- 
mavaizdis yra Kristaus ir Bažnyčios santykiai, sulig tuo momen- 
tu mums tapo aišku, jog lyčių kilimas yra Kristaus Įsikūnijimo 
ir Bažnyčios kilimo figūra. Bažnyčios Tėvai jau aiškiai žinojo 
simbolinio moters sutvėrimo prasmę. „Kad žmogaus gimi- 
nės pradžioje moteris buvo išimta iš miegančio vyro šono, - 
sako šv. Augustinas — jau tada šituo faktu buvo pranašauta 
Kristus ir Bažnyčia“. Ir truputį žemiau tas pats šv. Augus- 
tinas dar aiškiau pasisako: „Moteris yra Dievo sutvėrimas, 
kaip ir vyras. Bet kad iš vyro buvo sutverta, tuo vienybė pa- 
rodoma, o kad tokiu būdu sutverta, Kristus ir Bažnyčia buvo 
figūruojama““. Vadinasi, moters kilimas iš vyro yra figūra Baž- 
nyčios kilimo iš Kristaus. Kaip vyras yra Kristaus figūra, o mo- 
teris - Bažnyčios, taip ir jų kilimo savotiškumas yra figūra 
Bažnyčios kilimui. „Bažnyčia, - sako Karlas Adamas, - kilo 
ne tada, kai Petras, Jonas ir Paulius įtikėjo; ji objektyviai jau 
tada buvo, kai Dieviškasis Logas žmoniją, visų išganymo 
reikalingų žmonių vienybę, sujungė su savimi į dievažmo- 
gišką prigimtį. Įsikūnijimas tikintiems į Atpirkimą yra pa- 
grindimas, įsteigimas tos naujos bendruomenės, kurią mes 
vadiname Bažnyčia. Kristaus Kūnas ir Dievo Karalystė kilo 
objektyviai tuo momentu, kai Žodis tapo Kūnu““. Argi tad 
sunku dabar iš tikro moters kilime iš vyro įžiūrėti Bažny- 
čios kilimą iš Kristaus? Iš Dievo nusileidusioji žmogiškoji 
idėja konkretizavosi dviem poliais: vyru ir moterimi. Nusi- 
leidęs Amžinasis Logas taip pat konkretizavosi dviem po- 


5 De civitate Dei XXII, 17. 

* Ten pat. 

7 Das Wesen des Katholizismus, 5 Aufl., Disseldorf: L. Schwann, 1928, 
p. 51. 

liais: Kristumi ir Bažnyčia. Vyras ir moteris yra du Hos pa- 
čios žmogiškosios idėjos pradai. Kristus ir Bažnyčia yra du 
to pačio Amžinojo Logo pradai. Vyras ir moteris sudaro vie- 
ną mistinį žmogų. Kristus ir Bažnyčia sudaro vieną mistinį 
asmenį, vieną mistinį Kristų. Tarp vyro ir moters yra tas 
skirtumas, kad viename žmogiškoji idėja konkretizavosi tei- 
kiančiuoju poliumi, o kitame ta pati žmogiškoji idėja apsireiš- 
kė priimančiuoju poliumi. Tarp Kristaus ir Bažnyčios yra tas 
skirtumas, kad kai sakome Kristus, turime galvoj susijungi- 
mą dievybės ir žmogybės viename asmenyje, kiek Jis yra 
duodąs, gaivinąs, aktingai gimdąs; kai sakome Bažnyčia, ma- 
nome tą patį, tik kiek Jis yra priimąs, gaivinamas, pasyviai 
gimdąs“. Bet nepadarykime klaidos: ne dėl to tokie santykiai 
yra tarp Kristaus ir Bažnyčios, kad jiems panašūs yra tarp 
vyro ir moters, bet dėl to vyras su moterimi taip santykiuoja, 
kad jie yra Kristaus ir Bažnyčios figūros. Moteris taip kilo iš vy- 
ro dėl to, kad šitas vyksmas buvo apspręstas Bažnyčios kili- 
mo principo. Žmogiškosios idėjos poliariškumas buvo pada- 
lintas tarp dviejų lyčių dėl to, kad jis buvo apspręstas Kris- 
taus ir Bažnyčios poliariškumo. Dar kartą: ne Logo Įsikūnijimo 
žygiai taikėsi prie žmonių, bet žmonių tvėrimas taikėsi prie būsi- 
mojo Logo Įsikūnijimo. 
ia mes priėjome dar aiškesnę lyčių buvimo prasmę: ly- 
tys yra išraiška Kristaus ir Bažnyčios, lyčių poliariškumas yra Kris- 
taus ir Bažnyčios poliariškumas. Vyras yra figūra teikiančiojo 
ir visa tveriančiojo Logo, moteris yra figūra savo gelmėse for- 
muojančios ir apipavidalinančios Bažnyčios. Vyro sutvėrimas 
tiesioginiu Dievo veikimu yra simbolis Amžinojo Logo gi- 
mimo, moters sutvėrimas iš vyro yra galop simbolis Bažny- 
čios kilimo iš Kristaus. 
Išsiaiškinome simbolinio moters kilimo prasmę. Tuo ly- 
čių tvėrimas buvo baigtas. Dabar mums belieka patyrinėti 
tik realų vyro ir moters santykiavimą pirmykštėje tobulumo 


5 Apie visa tai plačiau pasiskaityti patartume gerb. skaitytojoms A. Win- 
tersigo knygelę „Liturgie und Frauenseele“, kuri ir šio straipsnio autorių 
yra atvedusi į čia dėstomų minčių kelią. 

būklėje. Tiesa, istorinių žinių mes neturime jokių. Bet mes 
turime bendrą tobulojo žmogaus vaizdą, iš kurio vis dėlto 
galima padaryti vieną kitą išvadą ir lyčių gyvenimui. 

Tai, ką mes šiandien vadiname „lytiniu patraukimu“ su 
jo chaotiškumu, su jo nepasidavimu proto valdžiai, su jo tie- 
siog be atodairos šėlimu, - yra ne kas kita, kaip puolimo pa- 
sėka. Pirmykštėje tobulumo būklėje jo nebūta, nes žemesnioji 
žmogaus prigimtis tuomet buvo visiškai klusni proto tarnai- 
tė. Šitą gilią, mums beveik nesuprantamą ir niekados negau- 
namą patirti tiesą Šventasis Raštas išreiškė paprastais, bet la- 
bai prasmingais žodžiais: „Jiedu buvo nuogi, tačiau nejautė 
jokios gėdos“. Gėdos galima neturėti arba dėl savo nekaltu- 
mo arba dėl bjaurumo. Suprantama, pirmųjų žmonių nesi- 
gėdijimas buvo jų pilnakvės pasėka, pasėka to, ką teologai va- 
dina integritas hominis. Tai buvo kūdikiškas nekaltumas, bet 
be kūdikiško naivumo. Kūdikyje žemieji instinktai dar nėra 
išsivystę, jie miega dar tik pumpuruose, kaip žiemos metu 
miega medžių spurgelės. Pirmieji žmonės buvo amžiaus pil- 
nybėje, jų instinktai nemiegojo, bet klusniai budėjo, laukda- 
mi proto nurodymų. Jokio šėlimo, jokio neapvalyto patrau- 
kimo, nes viskas buvo palenkta dvasiai, o dvasia — Dievui. 
Ir vis dėlto patraukimas buvo. Ne kūninis patraukimas, kaip 
kad subiologėjęs pasaulis šiandien bando aiškinti, bet sielų 
poliariškumo patraukimas. Du daiktai, įelektrinti priešingų po- 
lių elektra traukia vienas kitą, du artimi ir kartu skirtingi che- 
miniai elementai jungiasi vienas su kitu. Tai yra materijos 
poliariškumas. Vėjas sklaido augalų dulkes ir apvaisina žie- 
dus, laikas sukelia gyvuliuose kūno atmainas. Tai gyvybės 
poliariškumas. Pirmasis žmogus ieškojo sau panašaus ir su- 
radęs pranašingam regėjime amžinai susiriša su antrąja sa- 
vo puse. Tai dvasios poliariškumas. Pirmajam žmogui negera 
būti vienam ne dėl cheminio patraukimo, ne dėl gyvybinio 
patraukimo, bet dėl dvasinio patraukimo. Pirmykštėje tobulu- 
mo būklėje vyras ir moteris yra ne dvi biologinės lytys, bet 
visų pirma du žmogiškosios idėjos poliai. Tik paskui, tik antroje 
vietoje, kiekvienas šitas polius, be dvasios poliariškumo, tu- 
ri dar ir gyvybės poliariškumą. Bet tai nesvarbu. Ir šitasai 

gyvybinis poliariškumas žmonėse realizavosi tik po nupuo- 
limo. Tobulojoje būklėje apie jį mes nieko negirdime. Jo lyg 
ir nebūta, nes ne jis sudaro vyro ir moters prasmę. Visai kas 
kita yra su dvasios poliariškumu. Jį jautė Adomas, ieškoda- 
mas sau panašaus; jį jautė pirmoji moteris, išeidama iš pir- 
mojo vyro. Ir tą momentą, kai juodu stojo vienas prieš kitą, 
kai pažvelgė vienas kitam į akis, kai kūdikiškam nekaltume 
padavė vienas kitam rankas - tą momentą dvasinės gyvybės 
srovė ištryško iš vyriškosios sielos ir apvaisinančiu turinin- 
gumu nusileido į moteriškosios sielos gelmes. Tą momentą 
juodu pajuto, kad juodu yra skirti vienas kitam, kad toji pra- 
dėjusioji tekėti srovė turi tekėti amžinai, nes ji yra pilnuti- 
nės žmogiškosios būties gaivintoja. Tą momentą šiurpulinga- 
me regėjime juodu taip pat pamatė, kad tada, kai šitoji sro- 
vė trūks, kai įtampa tarp jų išnyks, tada juodu užsidarys 
kiekvienas savame egoizmo kiaute ir pradės vienas kito nai- 
kinimo kovą. 

Tai buvo palaimintosios vienybės ir pilnutinės pusiausvy- 
ros laikas. Tai buvo rojaus laikas. Mes vis nesiliaujame klydę 
vaizduodamiesi rojų visų pirma kaip puikų sodą, kuriame te- 
kėjo krištolo skaidrumo upės, kuriame augo saldžiausio ska- 
numo vaisių ir kuriame žvėrys gulėjo prie žmogaus kojų. 
Taip, tai visa buvo. Bet dėl ko? Dėl to, kad žmogus buvo kitoks. 
Apsigyvenkime mes tokiame sode, ir jau tą pačią dieną susi- 
drums upės vandenys, apkars vaisiai, ir žvėrys, kalendami 
dantimis, pabėgs nuo mūsų: rojų mes paversime ne linksmy- 
bės ir meilės, — vadinasi, vienybės, - bet neapykantos, — va- 
dinasi, išsiskyrimo — sodu. Ne pasaulis daro laimingą žmogų, 
bet laimingas žmogus daro laimingą pasaulį. Todėl jeigu rojus iš 
tikro buvo rojus, tai tik dėl to, kad pirmųjų žmonių — vyro ir 
moters — sielose buvo rojus. Moteriškoji siela džiaugėsi tekan- 
čiais į ją vyriškaisiais pradais, ugdė juosius savo gelmėse 
ir gimdė juos vyriškajai sielai. Ji buvo „vaisingas vynmedis“ 
(Ps 127, 3). Vyriškoji siela buvo laiminga, galinti teikti dvasi- 
nių pradų ir paskui pasidžiaugti jaisiais jau apipavidalintais, 
jau subrandintais, papildytais amžinuoju moteriškumu ir jai 
pagimdytais. Ji buvo jų tėvas. Ji „pripildė jais savo troškimą“ 

(Ps 126, 6). Mes tiek esame jaugę į biologiškumą, jog; negali- 
me nė kalbėti apie gimdymą be kūniškosios sąvokos. Bet tai 
yra mūsų, o ne gimdymo negrynumas. Kūninis gimdymas nė- 
ra vienintelis gimdymas, ir gimdymo sąvoka savo esmėje nėra bio- 
loginė sąvoka. Dievas Tėvas nuo amžių gimdo Dievą Sūnų - 
Amžinąjį Logą. Tai nėra metafora. Tai yra realiausia tikrovė. 
Ir šitas dieviškasis gimdymas yra amžiams; jis buvo dar tada, 
kai gyvybės nebuvo, kai kūnai negimdė, ir bus per amžius. 
Žmogaus dvasia gimdo idėjas. Scholastinėj filosofijoj žinomas 
„verbum mentis - proto žodis“ yra atvaizdas Amžinojo Žodžio 
ir Jo gimimo. Tai taip pat nėra metafora. Tai taip pat yra rea- 
lybė. Ir šitas dvasiškasis gimdymas yra pirmesnis už kūninį gim- 
dymą. Jis ateina su pirmosios minties švystelėjimu ir nesibai- 
gia niekados. Kiekvienas būties laipsnis turi savo tobulumą 
atitinkantį gimdymą. Dievybė turi dieviškąjį gimdymą, dva- 
sia turi dvasiškąjį ir gyvybė - gyvybinį gimdymą. Gyvybinis 
gimdymas yra paskutinis, yra netobuliausias gimdymas. Jis 
yra tik tolimas šešėlis aukštesniųjų gimdymų. Gyvuliai netu- 
ri dvasinio gimdymo, nes jie neturi dvasios. Grynosios dva- 
sios neturi kūninio - gyvybinio gimdymo, nes jos neturi kū- 
no - gyvybės. Žmogus turi ir vieną, ir kitą, nes jis yra įsikū- 
nijusi dvasia. Bet kaip ne kūnas žmogų padaro žmogum, taip 
ir ne gyvybinis gimdymas pirmiausia yra charakteringas žmo- 
gui. Žmogų daro dvasia. Tad ir dvasinis gimdymas yra visų 
pirma žmogiškasis gimdymas. Žmogiškajai idėjai svarbu ne 
josios egzempliorių skaičius, bet tobula josios išraiška. Štai 
kodėl ir pirmykštėj tobulumo būklėj — rojuje mes neranda- 
me gyvybinio gimdymo, bet užtat randame neapsakomo to- 
bulumo ir vaisingumo dvasinį gimdymą. Lytys puikiai žino- 
jo, kad jos pirmiausia yra ne tam, kad didintų žmogiškosios 
idėjos egzempliorių skaičių, bet tam, kad šitą idėją kuo to- 
buliausiai savyje išreikštų pilnutiniu savo poliariškumo su- 
derinimu, pilnutine savo polių pusiausvyra, kuri kyla iš nuo- 
latinio keitimosi dvasine gyvybe. Suprantama, Dievo žodžiai 
„būkite vaisingi ir dauginkitės“ nebuvo veltui pasakyti. Jie 
būtų buvę išpildyti ir tobulojoj būklėj. Bet būtų buvę išpi!- 
dyti visų pirma pagal žmogiškosios idėjos ir jos poliariškumo 

reikalavimus. Šv. Tomas Akvinietis labai teisingai spėja, kad 
rojuje „būtų gimę tiek moterų, kiek ir vyrų“?. Vadinasi, net 
ir egzempliorių skaičiaus didėjimas būtų pirmoj eilėj įvykęs 
pagal dvasių poliariškumo pusiausvyros dėsnį. Juk kas yra 
vyras be moteriškojo prado, ir kas yra moteris be vyriškojo 
papildymo? Žmogaus pusės, pusiau būtys, nykstančios sa- 
vo išsiskyrime. Tobulumo būklėj to negalėjo būti. (Reikia spė- 
ti, kad gyvenimo gelmėse ir dabar taip nėra.) Čia polius tu- 
rėjo būti pastatytas prieš polių, kad duotų ir imtų, kad pra- 
dėtų ir gimdytų, kad keistųsi, kad pasipildytų ir tuo būdu 
žmogiškosios idėjos plazdančią būtį realizuotų ne platumu, 
bet gilumu. 

Štai lyčių gyvenimo rojuje šešėlis. Tik šešėlis. Nes mes ne- 
turime jokios galios praskleisti šitos paslapties uždangą ir iš- 
vysti josios stebuklus. Angelas su ugniniu kardu stovi prie 
rojaus vartų visiems, kurie tik drįstų į jį įžengti. Jį galima 
regėti tik iš tolo, tik pasiilgtose auksinėse ūkanose ir svajoti 
apie tą aukso amžių, kada tobuloje meilėje vyras ir moteris 
sėdėjo ant krištolo upės kranto, o prie jų kojų gulėjo tigras 
ir gazelė. 


4. Skilimas“? 


Dabartinis lyčių santykiavimas nė iš tolo neprimena ro- 
jaus. Šiandien lyčių santykiuose viešpatauja suskilimas, bru- 
tališkumas, skysta grožio skraiste pridengtas instinktų šėli- 
mas, vyro ir moters neapykanta ir net persekiojimas. Tą pa- 
darė žmogaus puolimas, nuodėmė, kova prieš Dievą. Bet 
kodėl žmonės, atsitraukę nuo Dievo, nesusiglaudė tarp sa- 
vęs, kad bendromis jėgomis patys ieškotų laimės ir kovotų 
prieš jų paliktąjį Dievą? Atsakymas į šitą klausimą paliečia 
giliausią puolimo esmę ir kartu atskleidžia dabartinio lyčių 
gyvenimo priežastis. 


* Sum. Th., g. 99, a. 2, a. 3. 
10 Skyrelis sutrumpintas. 

Žmogus yra pasaulio jungtis, kosminis ryšys, savimi pa- 
laikąs pasaulio vienybę, kad ši neimtų vėl irti ir vėl negrįž- 
tų į chaosą. Šito chaoso tvarkyme mes aiškiai matome kaip 
idėjų nusileidimas darosi vis platesnis, kaip kiekviena aukš- 
tesnė formuojanti lytis vis įima savin visas žemesniąsias, tap- 
dama tuo būdu visuotinės vienybės išraiška. Galop nusilei- 
džia tobuliausioji žmogiškoji idėja ir savo realizavimuisi at- 
baigiamai sujungia būties pradus tarp savęs. Žmogus darosi 
ne tik regima šitos vienybės išraiška, bet ir josios nešėjas, jo- 
sios principas. Žmogus turėjo jėgos, ne fiziniu ryšiu, ne iš- 
viršine tvarka, bet išvidiniu suderinimu, kylančiu iš kosmo 
lyčių palenkimo vyriausiajai lyčiai — sielai, vienyti pasaulio 
tvarinius. Medžiaginės, gyvybės ir jausminės sielos - daiktų 
lytys buvo palenktos dvasinei sielai - žmogaus lyčiai. Žmo- 
gaus siela valdė ne tik savo kūną, bet ir visus kūnus, nes ji 
savyje turėjo visų sielų galybę. Tos galybės pagrindas buvo 
ankštas pirmųjų žmonių susirišimas su Dievu. Žmogus tik 
todėl galėjo jungti kosmą, kad jis pats buvo susijungęs su 
Dievu, jam visos pasaulio sielos tik todėl buvo palenktos, kad 
jo paties siela buvo palenkta Dievui. Čia yra ir lyčių vieny- 
bės pagrindas. Lyčių vienybė leidosi iš Dievo. Pusiausvyra 
tarp vyro ir moters buvo atvaizdas pusiausvyros tarp žmo- 
gaus ir Dievo. 

Bet štai įvyksta puolimas. Moters neatsparumas yra ne 
kas kita, kaip priimančiojo poliaus nuolatinis atvirumas pri- 
imti iš šalies svetimą gyvybę ir tik paskui ją savyje brandin- 
ti. Tuo pasinaudodama piktoji dvasia meta į moters atvirą 
sielą vylingą mintį: „Būsite kaip Dievas“. Pagunda apvaldė 
moters sielą, pradėjo būti apipavidalinama ir tapo sava: „mo- 
teris... skynėsi jo vaisių ir valgė“. Priimantysis polius jau nu- 
sidėjo, bet dar nenusidėjo žmogus. Ir tik tada ši nuodėmė 
tapo Žmogaus nuodėmė, kai Adomas, kuriam jo moteris Ie- 
va visą laiką gimdė dvasinius kūdikius - idėjas, iš jo duotų 
dvasios pradų kilusius, įteikė šį nelegalų kūdikį - pagundą, 
kai jis ją pripažino - Adomas ėmė „ir... valgė“. Tai buvo dva- 
sios puikybės nuodėmė. Bet šita nuodėmė yra vyro nuodė- 
mė - culya Adami. Tą pabrėžia visa katalikų pasaulėžiūra, nes 

josios - tos nuodėmės - pripažinimas priklausė nuo vyro va- 
lios. Ši pagunda nebūtų tapusi žmogaus nuodėme, jei jos 
Adomas nebūtų pripažinęs. 

Puolimas įvyko. Nuodėmėje bendradarbiavo abu poliai — 
vyras ir moteris. Kokios pasekmės to viso pačioms lytims? 
Nuodėmė, išardžiusi žmogaus jungę su Dievu, atėmė iš žmo- 
gaus ir galybę jungti kosmą. Daiktų sielos — lytys jau nebe- 
buvo palenktos žmogiškajai sielai. Pirmiausia žmogus paju- 
to tą pats savyje: „jiedu suprato esą nuogi“ — kūnas sukilo 
prieš sielą, atitrūkusi gyvybė nebeklausė nusilpusios dvasios, 
kūnas atsiskyrė nuo dvasios. Atsiskyrimas, elementų išsijun- 
gimas įsiskverbė ir į visą kosmą: medžiaga sukilo prieš me- 
džiagą, gyvybė prieš gyvybę ir dvasia prieš dvasią. Puiku- 
sis kosmas pavirto vėl pusiau chaosu. Šitas išsiskyrimas, lyg 
kokia raudona spalva nudažo visą nupuolusį kosmą. Puoli- 
mu buvo suardyti santykiai tarp aukštesnių ir žemesnių ly- 
čių. Kiekvienas gyvulys, kiekvienas vabzdys, kiekviena dul- 
kelė yra nuo visų kitų atsiskyrusi ir atsiribojusi; visi nori būti 
tik sau ir savyje, kitus išnaudodami arba atstumdami. Šis 
egoizmas ir yra šaknis visokio prigimties blogio. Mes jį va- 
diname kova už būvį. Ir prasidėjo po to viso visuotinis dras- 
kymasis. Dvasinį gimdymą pakeitė kūniškas, o iš jo gimę žu- 
dė vienas kitą. Jau ties rojaus vartais įvyko žmogžudystė: 
brolis užmušė brolį. 

Pirmasis nupuolimas buvo ne tik nelaimė, bet ir nuodė- 
mė, o nuodėmė ne tik neartina žmonių, bet juos dar atstu- 
mia. Nuodėmingų žygių sėbrai nekenčia vienas kito. Todėl 
ir lyčių tarpe vienybė išnyko, meilė išnyko, o radosi gašlu- 
mas. Kilo kova. Ir jokia kova nėra tokia beprasmiška, tokia 
naikinanti, kaip kova tarp vyro ir moters. Žmogiškoji idėja 
dabar buvo perskirta konkretinėje savo išraiškoje. Du josios 
poliai neteko įtampos, kuri yra poliariškumo gyvybės pagrin- 
das. Vyras ir moteris tapo tik pusiaužmogiai, nes žmogiško- 
sios idėjos jie negali realizuoti be vienas kito, tuo tarpu ly- 
tys izoliavosi savo dvasioje. Ir tai buvo baisiausia. Vyras sa- 
vo teigiamąjį pradą atitvėrė nuo moters ir savo dvasinę 
energiją mieliau pakreipė į daiktų pasaulį, negu į moters sie- 

los gelmes. Moteris savo priimantįjį pradą laikė tuščią ir sa- 
vo vyrui verčiau gimdė kūninius kūdikius negu dvasinius. 
Vyras vaitojo dėl savo energijos šėlimo, o moteris dejavo sa- 
vo tuštybėje. Dievo pasakyti žodžiai moteriai: „Tu aistringai 
geisi savo vyro, o jis valdys tave“, reiškia, tu ilgėsiesi vyriš- 
kojo prado, kurio netekai, bet tu jo negausi. Vyras neduos 
tau dvasinės gyvybės ir niekins tave dėl tavo tuštumo. Ir vy- 
rui pasakyti žodžiai: „Savo veido prakaitu valgysi duoną“ 
dirbsi žemę, „kuri erškėčius ir usnis tau želdins“, nusako vy- 
ro likimą. Pirmiau tu savo dvasios jėgą teikei moteriai, da- 
bar teiksi žemei. Moteris tau grąžino puikių dvasios verty- 
bių, kurios maitino ir turtino tavo dvasią. Dabar žemė tau 
želdins usnis, kurios nemaitins nė kūno. 

Tokia bedugnė atsivėrė tarp lyčių, kurią nors iš dalies už- 
tušuoti tegali tiktai meilė. 


5. Meilės prasmė 


„Mes esame kaip paklydusi dainos eilutė, - sako R. Ta- 
gorė, - kuri jaučia, kad ji kitos eilutės rimą atitinka ir turi ją 
rasti, kad savo tikslą pasiektų. Žmogus savo gilumoje jaučia 
ir žino, kad jo gyvenimo pagrinde yra plyšys, kuris jį į dvi 
dalis skiria; jis trokšta jį išlyginti, užgrįsti, ir lyg kas jam sa- 
kyte sako, kad tai yra meilė, kuri gali jį galutinai suramin- 
ti“! Iš tikro ir nupuolusis, ir išsiskyrusis žmogus jaučia, kad 
jo gelmėse dar kažkas liko, kas jį stumia ieškoti kitos lyties 
paramos, kas pažadina kažkokį ilgesį ir kas sukelia džiaugs- 
mą, šitą paramą suradus. Šitą ilgesį ir šitą džiaugsmą šiandien 
mes vadiname meile. Deja, kaip žinojimo troškulys, užuot tar- 
navęs tiesos radimui, labai dažnai virsta tik priemone pra- 
gyvenimui, taip ir meilės ilgesys, ir meilės džiaugsmas ne 
kartą esti paverčiamas tik kūnišku patraukimu ir kūnišku pa- 
sitenkinimu. Gyvybė, atsipalaidavusi nuo dvasios, ne tik kad 
šiosios dabar neklauso, bet dar ir labai sumaniai sugeba sa- 


1! Cit. iš: Skaitymai XVII k., 1922, p. 63. 

vo reikalams panaudoti josios virpėjimus. „Giminės palaiky- 
mo“? instinktas yra toks galingas, jog malonės nesustiprin- 
tą dvasią apvaldo ligi pat gelmių, ir neakylus žvilgsnis mo- 
ters ar vyro svajonėse neranda nieko kito, kaip tik šitą po- 
etišku šydu prisidengusį geidulį. Visa senovė vyro ir moters 
teikimo instinktą. Jis todėl, lyg kokia raudona gija, ir eina 
per visą senovės mitologiją, jis prasikiša praktiniame gyve- 
nime ir net religijoje. Žodis „mylėtis“ senovėje buvo sinoni- 
mas gyvybinio perteikimo akto. Taip „mylėjosi“ žmonės, taip 
„mylėjosi“ faunai su nimfomis, taip galop „mylėjosi“ ir pa- 
tys dievai. Praktiniame gyvenime skaistybė arba visai nebu- 
vo kultyvuojama, arba buvo tik grynai negatyvinio — atgai- 
lojančio pobūdžio. Romos vaidilutės buvo ne kas kita kaip 
atgailininkės. Prieš Kristų mes težinome tik vieną vienintelį 
pavyzdį skaisčios, nepaliestos moterystės - tai šv. Marijos ir 
šv. Juozapo. Visos kitos dejavo, jeigu kartais prigimtis ne- 
suteikdavo joms kūdikių. Vienašališkas vyro ir moters ilge- 
sio supratimas nueidavo kai kur net taip toli, jog pradėta 
net dievai garbinti ištvirkavimu. Žinomas religijų istorijoje 
falo kultas taip pat priklauso prie šito iškrypusio meilės su- 
pratimo. Nupuolimu atpalaiduotų instinktų galybė savo 
chaose visiškai palaidojo meilės prasmę. Skaitykime seno- 
vės poetus: Sapfo, Anakreontą, Katulą, Horacijų, Ovidijų ir 
net Vergilijų"? - visur meilė yra ne kas kita, kaip instinktai, 
kaip jų patenkinimas ar veržimasis patenkinti. Ir taip mene, 
taip gyvenime, taip pažiūrose, taip religijoje. 

Platonas buvo pirmasis, kuris genialiu protu įžiūrėjo, kad 
žmoguje dar yra kažkas daugiau, negu grynas gyvybės ver- 
žimasis, kad žmogaus siela, atklydusi iš aukštesnio pasau- 


12 Šitas posakis nusako lytinio geidulio tik atsitiktinę reikšmę. Apie „gi- 
minės palaikymo“ instinktą galima kalbėti tik gyvulių srityje. Žmonėse jam 
šitą prasmę suteikia tik protas. Pats savyje jis yra beprasmiškas, pats save 
naikinantis, aklas veržimasis pasitenkinti. Apie giminės palaikymą negal- 
voja ne tik jis, bet dažniausiai nė dvasia, jojo šėlimo aptemdyta. 

13 Ketvirtoje „Eneidos“ giesmėje ir Didonė skundžiasi, kad besirengiąs 
išvykti Enėjus nepadovanojo jai kūdikio. 

lio, negali tik trokšti žemiško pasitenkinimo, bet kad joje pri- 
valo būti dar ir kilnesnių dalykų. Todėl jis meilėje griežtai 
skiria: lyties geidulį ir dvasišką ilgesį. Apie pirmąjį nebuvo -— 
ir nėra — reikalo kalbėti, nes visa Platono gadynė buvo juo 
persunkta. Taigi Platonas savo meilės himną gieda tik šitam 
dangiškajam erosui, šitam dvasiškajam ilgesiui. Tai yra ne- 
mirtingosios sielos savo tėvynės ilgesys, tai ilgesys dėl to, 
kad, kaip sako Fr. Forsteris, „atlauža nori būti papildoma, 
pusė reikalauja visumos, neturtas - turto“"*. Daugelis plato- 
niškoje meilėje nori matyti nepatenkintą kūniškąją meilę. Tai 
yra klaida. Kas atidžiai skaito Platono „Puotą“ ir kas supran- 
ta, jog Platono kalba yra pačios meilės kalba, tas padarys vi- 
sai priešingą išvadą, kurios norėjo ir Platonas. Dangiškasis 
Platono erosas neturi nieko bendro ne tik su kūnu, bet ir su 
moterimi ar vyru apskritai, net su visu žemiškuoju pasau- 
liu. Platono erosas „tai yra į vieną, tiktai kitą, pasaulį pa- 
kreiptas žmogaus sielos ilgesys“'5. Šitoks meilės supratimas 
kilo iš visos platoniškosios filosofijos. Pagal Platoną, siela yra 
uždaryta kūne, kaip kokiame kalėjime dėl to, kad ji nusikalto 
dar aname tobulajame pasaulyje. Siela jau gyveno ir prieš kū- 
no gyvenimą. Ir štai dabar šitos netobulos žemiškosios tik- 
rovės pavidalai pažadina sieloje ano tobulojo gyvenimo at- 
siminimus, ji pradeda jo ilgėtis, pradeda trokšti tos padėties, 
kada ji skaisti ir graži regėjo Dievo veidą, kada ji buvo ne- 
apsunkinta to, ką dabar ji valkioja, vadindama savo kūnu. Tai 
nėra josios kūnas, tai tik už bausmę prikibusi medžiaga. „Sve- 
timu kūnu apvilko tave ir iš gyvybės šalies tave žemėn iš- 
trėmė mirti, o siela“, - dejuoja Ksenofanas. Pajutusi šitos tik- 
rovės tik pusiau realumą ir ano tobulojo gyvenimo grožį ir 
laimę, ji visomis savo būties gelmėmis jo pasiilgsta ir pra- 
deda jo trokšti. Tai yra meilė, tai tasai dangiškasis erosas. 

Bet štai čia pat tuoj kyla vienas neaiškumas: jeigu meilės 
esmė yra tik ano pasaulio ilgesys, kodėl jis apsireiškia vyro 
arba moters ilgesiu, o ne šiaip kokių dvasinių vertybių apskri- 


4 Kristus ir žmogaus gyvenimas, Kaunas, 1931, p. 16. 
15 Ten pat, p. 19. 

tai troškimu? Kodėl jį pažadina ne mokslas, ne menas, net ne 
religija, bet vyras arba moteris? Šitą neaiškumą Platonas ban- 
do aiškinti dangiškojo eroso paklydimu. Žemiškasis erosas sa- 
vo galingumu patraukia su savimi dangiškąjį erosą, pavilioja 
ji savo apgaulingu žavėjimu ir paskandina savo vyliuose. Tą 
ką dangiškasis erosas savo atsiminimuose turi iš tobulojo pa- 
saulio, tą jis dabar pritaiko mylimajam asmeniui: „Ką jie pa- 
siėmė iš Dzeuso, - sako Platonas apie besimylinčius, - tą jie 
išpila dabar į mylimojo sielą“. Žemiškasis erosas nutraukia tąjį 
tobuląjį pasaulį žemyn ir apgyvendina netobuluose pavida- 
luose. Štai dėl ko tasai dangiškasis erosas eina per žemiškąjį 
erosą ir štai dėl ko tąjį dvasišką ilgesį sužadina vyras arba mo- 
teris. Užtat Platonas taip labai ir trokšta įtikinti, kad vyro ir 
moters ilgėjimasis yra iliuzija, yra apgaulė, kad čia yra ano pa- 
saulio ilgesys, kad siela, sutikusi žemės grožį, neprivalo prie 
jo prikibti, bet jis turįs būti tik akstinas, tik proga atsiminti tąjį 
aukštesnį pasaulį, kuris nesiliauja traukęs sielą ir kurio žemiš- 
kasis grožis yra tik silpnas šešėlis. 

Nesunku įžiūrėti, kad šitokiuose Platono protavimuose 
taip pat glūdi galų gale dar geroka porcija jojo gadynės pa- 
žiūrų į lyčių santykius. Platono meilės filosofija buvo reak- 
cija prieš visišką senovėje meilės sukūninimą. Ir čia yra visa 
Platono stiprybė, bet kartu ir silpnybė. Platonas tiesiog ge- 
nialiai suvokė, kad meilė, tikroji, meilė nėra lyties geidulys, bet 
Avasiškas ilgesys. Platonui turime būti dėkingi, kad galų gale 
meilė bent teoriškai buvo išvaduota iš seksualumo chaoso. 
Platoniškosios meilės koncepcija buvo priimta beveik į visų 
ideališkai nusiteikusių filosofų veikalus. VI. Solovjovas, pa- 
vyzdžiui, tiesiog beveik kartoja Platono mintis negatyviuoju 
atžvilgiu. „Lytinė aistra, - sako jis —- apgauna žmogaus šir- 
dį, pridengdama ją meilės šešėliu. Bet ji nėra meilė, ji yra 
tik klaidingas meilės paveikslas““. Ir šiandien, kada vėl grįž- 
tama šiuo atžvilgiu į baisų subarbarėjimą, kada seksualizmas 
skverbiasi į visas gyvenimo sritis, kada didmiesčių viešųjų 
ir slaptųjų klubų orgijos jau pralenkė Atėnų ir Romos bak- 


16 Die geistigen Grundlagen des Lebens, p. 13. 

chanalijas — šiandien vėl reikia prikelti Platoną ir šaukte 
šaukti, kad meilė nėra lytinė aistra, kad tai ji žudo tikrąją 
meilę ir verčia ją lyčių neapykanta. „Šiandien, - sako Fr. W. 
Fėrsteris, — vėl gyvename tokius laikus, kada visi tie sielos 
reikalai, Platono surinkti į dangiškojo eroso paveikslą, labiau 
negu kitados nutolo nuo savo tikro patenkinimo ir pražuvo 
žemiškosios meilės jausme. Todėl kaip tik į naujovišką žmo- 
gų kreipiasi Platonas šaukdamas: „Siela, neužmiršk savo am- 
žinojo gyvenimo!“*? Tuo griežtu meilės atskyrimu nuo že- 
mesniųjų instinktų Platonas kaip tik ir darosi neužmirštamas 
visais laikais, kada tik šitieji instinktai pradeda imti viršų. 
Tai yra Platono stiprybė. Bet kaip kiekviena reakcinė kryp- 
tis, taip ir Platono meilės filosofija neišvengė nenuėjusi į ki- 
tą kraštutinumą. Mums atrodo, kad tąjį dvasišką ilgesį lai- 
kyti tiktai ano idealinio pasaulio (tegul mes jį imtume ir 
krikščioniškąja prasme) ilgesiu yra per daug; aiškinti šito il- 
gesio krypimą į vyrą ar moterį dangiškojo eroso paklydimu 
yra neteisinga. Tiesa, šitokios pažiūros gali būti labai nau- 
dingos atgrasyti žmonėms nuo to pasinėrimo instinktų šėli- 
me. Tokiu metu, koks buvo Platono arba mūsų laikais, rei- 
kia visų pirma visiškai atskirti lytis, kad jos tik per atsiskyri- 
mą prisirengtų tinkamai vienybei. Bet kaip toks, atskyrimas 
yra tik vaistas, tik pereinamoji priemonė, taip ir Platono po- 
zityvinė meilės filosofija buvo tik pereinamoji pažiūra. Ji yra 
suaugusi, tiesiog gimusi iš visos Platono filosofijos, todėl su 
šia laimi arba žūsta. 

Laikydamas sielas tik atklydusias į šį pasaulį bausmei at- 
likti, Platonas yra priverstas žmonių lytyse matyti tik prie- 
monę žmonių giminei palaikyti. Jam nėra vyriškų ir mote- 
riškų sielų ta prasme, kad jos būtų žmogiškosios idėjos po- 
liariškumo išraiška. Todėl dvasinio pasipildymo, dvasinio 
keitimosi sąvoka platoniškoje filosofijoje neegzistuoja. Jeigu 
yra lyčių patraukimas viena prie kitos, tai jis Platonui yra 
tik žemiškojo eroso nerimas, kuris veržiasi į amžiną gyveni- 
mą giminės plėtimu. Šitoji mintis rado ryškios išraiškos Pla- 


V Kristus ir žmogaus gyvenimas, p. 19. 

tono valstybinėje filosofijoje. Kaip žinome, Platonas idealinėje 
savo valstybėje numatė ir moterų - ne tik turtų bendrumą. 
Šitokia idėja gali kilti tik tokio žmogaus galvoje, kuris ir vy- 
rą, ir moterį laiko pilnais žmonėmis, apvilktais tik priešin- 
gų lyčių kūnais. Šitas apvilkimas, žinoma, tuomet yra ne 
kam kitam, kaip tokių pat kūnų - kalėjimų dauginimui. Tuo- 
met, aišku, ir meilė, jeigu ji linksta į priešingą lytį, yra suvi- 
liota žemiškojo eroso, ir yra ne kas kita, kaip tojo eroso ver- 
žimasis į gyvybės plėtimą. Tikroji meilė neturinti nieko ben- 
dro nei su vyru, nei su moterimi: tai tik tobulojo pasaulio 
ilgesys. Štai dėl ko Platonas savo valstybėje valdymą pave- 
da filosofams, kurie atpalaiduoti nuo moterų, nuo darbo, už- 
siima tik amžinųjų idėjų kontempliacija ir iš ten semia nu- 
rodymų žemiškajai tvarkai. Vadinasi, jie turi meilę, bet jų 
meilė yra gryna, nesudrumsta žemiškojo eroso, nes jie ne- 
myli moters, bet tik ilgisi idealinio pasaulio, o tame ir yra 
platoniškosios meilės esmė. Bet čia ir išeina aikštėn Platono 
meilės filosofijos trūkumas. Kiek mes palaikome negatyvinę 
josios pusę, kad meilė nėra nei pats lyties geidulys, nei to gei- 
dulio pakilninimas, tiek turime atmesti pozityvinę, kad meilė 
yra ne moters ar vyro ilgesys, bet idealinio pasaulio. Pozity- 
vinė Platono meilės filosofijos pusė yra paremta jo mokslu 
apie sielos kilmę ir josios santykius su kūnu. Ir tai nuosek- 
lu, nes kiekvienos pažiūros į meilę privalo remtis šituo moks- 
lu. Deja, nei Platono pažiūrų į sielos kilmę, nei į sielos san- 
tykius su kūnu mes negalime priimti. Ne čia vieta plačiai 
dėstyti šitie dalykai. Juos galime rasti kiekviename psicho- 
logijos veikale. Čia pasitenkinsime konstatavę, kad siela ne- 
gyvena prieš žmogaus prasidėjimą, bet sutveriama pradėji- 
mo momentą, kad ji nėra į kūną įkišta už bausmę, kaip į kokį 
kalėjimą, bet tampa substancialine kūno forma, sudarydama 
tuo būdu su juo vieną žmogiškąją substanciją. Šitaip supra- 
tę sielos kilmės ir josios santykių su kūnu problemas, nega- 
lime nematyti, kad pozityvinė Platono meilės filosofija iš jų 
neišvedama arba jeigu ir galima išvesti, tai tik labai metafo- 
riškai. Platonui lytys kyla tik iš kūno skirtumo, mes tuo tar- 
pu žmonių lytiškumą matome žmogiškosios idėjos poliariš- 

kume. Platonui vyras ar moteris yra tik akstinas tobulojo pa- 
saulio prisiminimui pažadinti, mums tuo tarpu vyras ar mo- 
teris yra ne tik meilės akstinas, bet ir objektas. Platonui vyro 
ar moters troškimas yra žemiškojo eroso padaras, mums tuo 
tarpu jis yra persiskyrusių žmogiškosios idėjos polių susivie- 
nijimo noras. Platonui meilės ilgesys yra antgamtinio pasau- 
lio ilgesys, mums jis yra ilgesys žmogiškosios pilnatvės per 
papildymą priešinguoju poliumi. Platonui meilės džiaugsmas 
yra amžinųjų idėjų kontempliaciją, mums jis yra pasėka bent 
netobulo rojinės lyčių pusiausvyros atstatymo. Šitie priešin- 
gumai kaip tik ir plaukia iš kitokių pažiūrų į žmogaus - tuo 
pačiu ir į lyčių - kilmę ir į sielos santykius su kūnu. Atitrū- 
kęs nuo lytinio geidulio, Platono meilės supratimas nulėkė 
per daug aukštai, palikdamas ne tik vyro ar moters kūną, 
bet ir dvasią. Platono meilė nėra dvasinė, bet idėjinė arba ge- 
riau ideistinė meilė, kaip ir visa jo filosofija. Mes tuo tarpu 
josios pagrindo norėtume paieškoti prigimtojoje tikrovėje, o 
josios atbaigimo - antgamtinėje tvarkoje. Tik taip surišus abi 
šitas sritis, palaikoma ir reali vyro ar moters reikšmė meilė- 
je ir kartu išsaugojama idealinis josios pobūdis, neleidžiant 
jai nugrimzti į žemiškojo eroso vylius. Platonas, apskritai 
imant, gerai kalbėjo apie meilės atbaigimą, bet jis leido iš- 
sprukti pagrindui. Jo meilė nesiremia lytimis ir todėl virsta 
tik metaforine meile, kokia žmogus myli kilnų idealą. Tuo 
tarpu idealų meilė nuo vyro ar moters meilės yra labai skir- 
tinga. Kas tad yra ši pastaroji? 

Visų pirma turime dar kartą pabrėžti, jog tikroji vyro ar 
moters meilė yra visai kas kita, negu geidulingumas. Tiesa, jis gali 
prie meilės prisiplakti, jis gali įgyti labai subtilių ir poetiškų 
niuansų, bet visados jis liks kūne ir ten bus akylaus stebėto- 
jo surandamas. Tiesa vėl, kad geidulingumas gali eiti drau- 
ge su meile (jis dažnai ir eina, nes juk žmogus yra ir gyvu- 
lys, ir dvasia), bet jis nieku būdu nėra nei meilės priežastis, nei 
meilės pasėka. Geidulingumas nežadina meilės (kai kuriais at- 
vejais jis dar ją užmuša), nė meilė nekelia geidulingumo (kil- 
ni meilė slopina geidulingumą). Iš kitos pusės, geidulingu- 
mas gali būti be meilės, o meilė — be geidulingumo. O tai 

dėl to, kad geidulingumas kyla iš kūno, o meilė - iš dva- 
sios. Tuo tarpu nuo amžių negirdėta, kad kūniškas produk- 
tas virstų dvasiniu, o dvasinė išdava virstų kūno dalyku. Ar 
dar reikia pastebėti, kad praktikoje dažnai yra sunku atskirti, 
kur yra geidulingumas, o kur yra meilė, nes praktinis žmo- 
gus yra vienas žmogus - su kūnu ir su dvasia. Ir geidulin- 
gumo, ir meilės troškimas yra priešingasis polius. Bet kas turi 
akylų ir dar nesudrumstą žvilgsnį, kas žino ir jaučia tiek kū- 
no, tiek dvasios reikalavimus, tas ne taip jau labai sunkiai 
galės atskirti šiuos du iš esmės skirtingus dalykus, kaip iš es- 
mės yra skirtinga gyvybė nuo dvasios. Jeigu žmogus per sa- 
vo neilgą gyvenimą „mylėjo“ dešimtį ar penkiolika, vargiai 
jis galės pasigirti tikrąja meile; čia buvo tik geidulingumas. 
Meilės objektai keičiasi ne taip greitai. Dėl ko — tai pamaty- 
sime vėliau. Iš kitos pusės, kas vesdamas pasižada, kaip šv. 
Paulius sako, savo žmoną laikyti mergaite, - argi čia sunku 
bus įžiūrėti tikroji meilė? Kas skaitė šveicaro H. Federerio 
„Tadeo Amente ir Sibilla Pagni“'*, tas žino, kas yra tikroji 
meilė. Tadeo nusivežė Sibillą prie altoriaus vežimėlyje, nes 
ji kalnuose nušalo abi kojas. Kas galės jame neigti tikrąją mei- 
1ę? Kai Senojo Įstatymo Tobijas vedė Sarą ir tris dienas mel- 
dėsi Dievui - kas skaitė šitą maldą, tas negalės jam prikišti 
geidulingumo. Taigi yra meilė ir yra geidulingumas. Nerei- 
kia niekados šitų dalykų painioti, nes tas nelemtas nemokė- 
jimas jų atskirti veda į labai klaidingas išvadas ne tik teori- 
joje, bet dar labiau praktiniame gyvenime. Tiesa, šiandien žo- 
dis „meilė“ plačiuose sluoksniuose neteko pirmykščio 
skaidrumo ir pirmykštės savo prasmės. Šiandien kalbama 
apie „laisvąją meilę“, apie „pirktinę meilę“ ir t. t., ir t. t. Bet 
šitas meilės pažeminimas kaip tik dar labiau verčia mus pa- 
brėžti josios kilnumą, tiesiog josios šventumą net ir prigim- 
toje srityje, nes prie tų trijų liekanų iš palaimintųjų rojaus lai- 
kų, prie žvaigždžių, gėlių ir kūdikio akyčių, mes dar drą- 
siai pridėtume ir ketvirtąją — meilę. 


18 Šitas dalykėlis buvo spausdintas ir „Naujojoje Vaidilutėje“. 

Tihamėris T6thas savo knygelėje „Skaistus jaunimo bren- 
dimas“ šitaip vaizduoja meilės gimimą jaunikaičio širdyje: 
Pradedi spręsti matematikos uždavinį. Bet pieštukas sustings- 
ta tavo rankoje, knyga lieka atvožta, tu žiūri į tolį, ir tame to- 
lyje iškyla mergaitės galvutė. - Taip, stipri vaizduotė ne vie- 
nam sukuria tiesiog regimą išsvajotosios ar išsvajotojo pa- 
veikslą. Bet tai dar tėra tik įvadas į meilę: tai meilės ieškojimas, 
meilės ilgesys. Argi nepastebime kaip tai panašu į pirmojo žmo- 
gaus ieškojimą? Negera būti vienam ne tik pirmajam žmogui, 
bet ir kiekvienam. Todėl kiekvieno širdyje kyla kažko ilgesys, 
kažko ieškojimas. Ko ir dėl ko? - tai klausimai iš karto labai 
neaiškūs. Jie nebuvo aiškūs nė pirmajam žmogui. Nė Adomas 
nežinojo, ko jis ieškojo sutvėrimų tarpe ir kas jį spyrė ieškoti. 
Tai paaiškėjo tik suradus į save panašų. Subiologėjęs amžius 
jaunuoliškas svajones pasiskubina išaiškinti biologinių funk- 
cijų atbudimu. Jam tai atrodo savaime aiškus faktas, nes lyti- 
nio subrendimo laikotarpis kaip tik supuola su meilės troški- 
mo pradžia. Bet kaip laikoma logiška klaida post hoc ergo prop- 
ter hoc, tai taip pat lygia klaida reikia laikyti ir cum hoc ergo 
propter hoc. Argi dar maža yra įrodinėta, kad dvasios išsivys- 
tymas priklauso nuo kūno išsivystymo, kad dvasia tik tada 
pradeda plasnoti visu plotu, kai kūnas taip pat yra visu plo- 
tu išsivystęs? Tuo tarpu lytinis subrendimas kaip tik atbaigia 
kūno išsivystymą. Dvasia dabar randa tvirtos atramos bebai- 
giančiame bręsti kūne ir pati pradeda veržtis į kūrybinį gy- 
venimą. Ar tai lytinio subrendimo pasėka? Anaiptol! Lytinio 
subrendimo pasėka yra geidulingumas. Bet jis visiškai yra skir- 
tingas nuo meilės ilgesio, gemančio jaunikaičio ar mergaitės 
širdyje. Mūsų amžiuje, tiesa, kada dauguma jaunuolių dar 
prieš brendimą yra užnuodyti pornografinių veikalų, paveiks- 
lų, kino filmų, jaunimo svajonės — ypač vyriškojo - dažniau- 
siai ir eina šita geidulingumo rodoma kryptimi. Bet kas žino 
sveikoje ir doroje atmosferoje augančio jaunimo psichologiją, 
kas žino, kaip mergaitės gėdisi savo moteriškų žymių ir kaip 
berniukai tiesiog nekenčia jiems neduodančių ramybės atbu- 
dusių geidulių — ir vis dėlto kaip vieni ir kiti ilgisi meilės ir 
apie ją svajoja, neįsileisdami į šitas svajones nė šešėlio nešva- 

rios minties, tas negalės tvirtinti, kad visa tai lytinio brendi- 
mo pasėka. Kiek jaunimo ilgesiai ir svajonės eina geidulingu- 
mo kryptimi, tiek iš tikro jos yra lytinio brendimo produktas. 
Bet kiek jos siekia kažko nežinomo, kažko į save panašaus, 
ko neranda visoje supančioje aplinkoje, tiek jos yra dvasios 
atbudimo pasėka. 

Palikime šalia geidulingas svajones, nes jų siekimas yra aiš- 
kus ir jų aiškinimai per daug įkyrėję. Bet ko siekia atbudusi ir 
į kūrybiškus žygius pasinešusi dvasia? Apie ką svajoja ir ko il- 
gisi audringa jaunikaičio ir tyloje susikaupusi mergaitės siela? 
Kaip nežinojo ieškodamas pirmasis žmogus, taip nežino nė 
vienas. Tik štai pamažu" susidūrimas su vienu žmogum lašas 
po lašo pradeda pilti į sielą kažką, kas pririša, kas patraukia, 
kas jungia ir vienija. Ir vieną gražią dieną svajonės, ilgesiai, 
nemiegotos naktys susitelkia aplink vieną konkretų objektą: 
aplink vyrą arba aplink moterį. Tik dabar jaunikaitis arba mergai- 
tė sužino, kas buvo tai, ko jie ieškojo, ko ilgėjosi, troško ir sap- 
navo. Tik dabar jie sako su pirmuoju žmogumi: štai dėl ko aš 
paliksiu savo gimdytojus, savo brolius ir seseris, savo tėviškę 
ir net savo šalį; štai su kuo aš surišiu savo gyvenimą, savo li- 
kimą ir net amžinąjį buvimą. Argi visa tai nėra pakartojimas 
pirmojo žmogaus ieškojimo ir radimo? Argi šitų ilgesių metu 
Apvaizda nesako „negera jam būti vienam“ ir ar nenurodo 
žmogaus, panašaus į jį? Adomo meilės kilimas buvo ženklas 
visų amžių meilės pradžiai. Adomo meilės pobūdis taip pat bu- 
vo ženklas visų amžių meilės pobūdžiui. Nekalta mergaitė ir skais- 
tus jaunikaitis nė negalvoja apie tapimą „vienu kūnu“. Pa- 
prastai meilė prasideda daug anksčiau, negu yra galimos ve- 
dybos. Praeina trys, penki, dešimt metų prieš jungtuves, trys, 
penki, dešimt metų po jungtuvių, ir jie yra ne „du viename 
kūne“, bet viena dviejuose kūnuose, ir meilė klesti dar puikesnė- 
mis spalvomis, ir geiduliai nyksta prieš nekaltą žvilgsnį. Kas 
yra kūninis gimdymas prieš dvasinį gimdymą, ir ką reiškia 
geidulingumo alkis, kada dvasia yra soti? 


*8 Sakau „pamažu“, nes staigi meilė (meilė, ne geidulingumas) yra pada- 
ras arba romanų, arba nepaprastų įvykių, kurie ligi gelmių sukrečia sielą. 

Čia mes atskleidžiame giliausią meilės ilgesio prasmę. Mei- 
lės troškimas yra moters arba vyro troškimas. Ne moters arba 
vyro, kaip biologinių lyčių, bet kaip žmogiškosios idėjos polių 
konkretizacijos. Jauno žmogaus siela, atbudusi kūrybiniam 
veiklumui, pasijunta dar nepilna, pasijunta esanti tik pusė, 
negalinti sudaryti įtampos, palaikančios jos pilnutinumą, be 
priešingo poliaus. Jaunikaitis ieško ir ilgisi, nes neturi į ką 0s- 
ciliuoti, neturi kam teikti savo dvasios gyvybės, neturi kam 
būti riteris ne tik globojamąja, bet ir žadinamąja prasmėmis. 
Berniukai jo nepatenkina, nes jie visi ieško ir todėl išsisklai- 
do. Mergelė ilgisi ir ieško, nes pajunta troškimą duoti kam 
nors savo sieloje išaugintų vertybių, ji nori ką nors globoti, 
kam nors gimdyti dvasinius kūdikius, bet neturi kam, netu- 
ri sielos pradėjėjos, neturi teikiančiojo poliaus. Jaunikaitis yra 
teikiantysis polius: jis nori duoti. Jis tad ilgisi to, kas priim- 
tų, jis ilgisi priimančiojo poliaus, jis ilgisi mergelės. Mergelė 
yra priimantysis polius: ji nori imti. Ji tad ilgisi to, kas duo- 
tų, ji ilgisi teikiančiojo poliaus, ji ilgisi jaunikaičio. Taigi šitų 
ilgesių šaknys yra ne kūne, bet sieloje. Sielos poliariškumo 
vienišumas juos žadina, palaiko ir ugdo. Siela be priešingo- 
jo poliaus papildymo jaučiasi lyg neatbaigta, lyg ne pilna, 
jaučia savyje kažkokią tuštumą, kažkokį plyšį, todėl ilgisi ir 
ieško. Ir iš tikro vyriškoji siela be moteriškumo ir moteriškoji be 
vyriškumo nerealizuoja pilnutiniu būdu žmogiškosios idėjos. Žmo- 
giškoji idėja jose paskirai apsireiškia tik vienu poliumi. O tai 
yra būties pilnybės stoka. Ji tad ir pažadina tą ilgesį, tą troš- 

kimą, tą ieškojimą. Taigi: meilės ilgesys savo esmėje yra troški- 
mas pilnutiniu būdu realizuoti savyje žmogiškąją idėją. Tai kve- 
pia platonizmu? Taip, tai tik kvepia. Bet tai anaiptol nėra pla- 
tonizmas. Juk, rodos, yra skirtumo: ilgėtis grįžti į idėjų 
pasaulį ir ilgėtis žmogiškąją idėją nutraukti žemyn ir apgy- 
vendinti pilnutiniu būdu savyje. Platonas nori grįžti į aną pa- 
saulį tiesiog, atsitraukdamas ne tik nuo priešingos lyties, bet 
nusikratydamas ir kūnu. Mes norime apgyvendinti žmogiš- 
kąją idėją pilnutiniu būdu per priešingojo poliaus tarpininkavi- 
mą, nes tik tobula abiejų polių vienybė padaro tobulą šitos 
idėjos išraišką. Štai dėl ko jaunikaičio žvilgsnyje į tolumą pa- 

sirodo mergaitės galvutė, o mergaitės sapnuose apsilanko ant 
juodbėro žirgo riteris. Žmogiškąją idėją pilnai realizuoti sa- 
vyje žrokšta tiek vyras, tiek moteris. Bet jie negali josios reali- 
zuoti be vienas antro. Jie tad ir ilgisi vienas antro. Tai ne gei- 
dulingumo, bet sielos poliariškumo ilgesys. Tai ne troškimas 
tapti dviem „viename kūne“, bet noras būti vienu dviejuose 
kūnuose. Tai atbaigimo, papildymo, antrosios pusės ieškoji- 
mas. Meilės ilgesys yra būties pilnybės ilgesys?". O kadangi šitą 
pilnybę atneša tik priešingas polius, jo tad ir laukiama, jis 
tad ir kviečiamas. Vyras laukia moters, moteris laukia vyro. 
Vyro sieloje meilės ilgesys yra moteriškumo troškimas, o moters 
sieloje meilės ilgesys yra vyriškumo troškimas. Apie amžinąjį m0- 
teriškumą daug, kalbėjo poetai ir filosofai, nes jie buvo vyrai. 
Ateinančių amžių moterys gal pakalbės apie amžinąjį vyriš- 
kumą. Bet jų prabilimas priklausys nuo vyrų (šitos tiesos pa- 
grindas paaiškės mums vėliau). 

Bet meilė turi ne tik ilgesį. Meilė turi ir džiaugsmą. Meilės 
džiaugsmas yra didžiausias iš visų prigimtosios tikrovės 
džiaugsmų. Tai yra pakartojimas pirmojo žmogaus džiaugs- 
mo, kada jis pajuto moters sutvėrimą, kada surado į save pa- 
našų. Meilės ilgesys kyla iš neturėjimo, meilės džiaugsmas — 
iš pasiturėjimo. Kuo? Kūnu? Anaiptol! Į šitą atsakymą kaip tik 
ir sudūžta visi biologiniai meilės aiškinimai. Jie dar svyruoda- 
mi laikosi meilės ilgesyje. Bet kai tik biologiniu pasiturėjimu 
jie bando išaiškinti meilės džiaugsmą, tuoj patys save sugriau- 
na. O tai yra logiška išvada. Juk jeigu meilės ilgesys yra ne kas 
kita, kaip geidulingumo veržimasis, tai meilės džiaugsmai, 
nuosekliai galvojant, bus šito veržimosi patenkinimas! Taip ir 
sakoma. Bet tai ir yra išvada, kuri parodo visą biologinio aiš- 
kinimo atvirkštumą. Jau nuo amžių žinoma, kad geidulingumo 
patenkinimas gimdo ne džiaugsmą, bet liūdesį. Rodos, bene Nietz- 
sche yra pastebėjęs, kad gyvybės perteikimo aktas yra labai 
panašus mirčiai. Šia prasme ir VI. Solovjovas yra pasakęs, kad 
„mes norėdami gyventi, mirštame ne tik patys, bet žudome ir ki- 


20 Ta prasme ir VI. Solovjovas yra pasakęs, kad „gėrio troškimas yra 
savo esmėje meilė arba meilės šaltinis“. - Zwėlf Vorlesungen..., p. 138. 

tas būtybes“*!. Tai yra gili tiesa, nepastebėta biologinių aiškin- 
tojų. Tai yra priežastis, dėl ko geidulingumo tenkinimo inten- 
syvumas eina ranka rankon su nusibodimu gyventi (Haedium 
vitae), su netekimu skonio visiems kilnesniems džiaugsmams, 
galop su neapykanta savo partnerio ar partnerės. Tai dvelki- 
mas kažkokiais puvėsiais, kurie kyla iš to prigimties chaotiš- 
kumo, esančio geidulingumo gelmėse. Tai mirties šešėlis, nes 
kas gimė, turi ir mirti. Argi tad galima kalbėti apie šitokį mei- 
lės džiaugsmo šaltinį? Tai ne džiaugsmo šaltinis, bet liūdesio, 
ne meilės, bet neapykantos. Ir suprantama. Kaip geidulingu- 
mas nėra meilės ilgesio priežastis, taip jis nėra nė priežastis 
meilės džiaugsmo. Iš kur kilo ilgesys, ten reikia ieškoti ir 
džiaugsmo, nes džiaugsmas ir yra ilgesio patenkinimas. 

Meilės ilgesio priežastis, kaip matėme, yra sielos pasijuti- 
mas nepilna, dar lyg nepabaigta tverti. Meilės džiaugsmas to- 
dėl bus priešingas pasijutimas. Vyras ar moteris, suradęs sa- 
vo ilgesio objektą, atidaro savo sielą vienas duoti, kitas pri- 
imti; tarp jų pradeda tekėti dvasinės gyvybės srovė, atsiranda 
įtampa tarp dviejų polių. Vyriškumas esti papildomas mote- 
riškaisiais pradais, moteriškumas - vyriškaisiais. Žmogiškoji 
idėja tampa kiekviename realizuota jau pilnai (kiek tai gali- 
ma prigimtuoju būdu), kiekvienas iš jų pasijunta atbaigtas, pil- 
nas, visas, nes surado tai, ko trūko: antrąjį žmogiškosios idėjos 
polių. Čia tad yra meilės džiaugsmo priežastis. Čia glūdi toji 
ramybė, tas nesiblaškymas, kurio nežinojo ilgesys, tas tylus 
brendimas didžių dalykų. Meilės tad džiaugsmas yra savęs at- 
baigimo jautimas. Tai būties pilnybės (reliatyvios, žinoma) iš- 
raiška. Ne pasiturėjimas priešingos lyties kūnu? atbaigia žmo- 
gų ir suteikia jam bent reliatyvią būties pilnybę, bet pasiturė- 


2! Die geistigen Grundlagen des Lebens, p. 12. 

2 Pasiturėjimas ir pasipildymas kūnu tikra prasme net nėra galimas. To- 
dėl J. Mausbachas klysta sakydamas, kad „pagal kūniškąją pusę, pagal savo 
lytinį skirtingumą vyras ir moteris yra reikalingi papildymo, tai žmonijos pu- 
sės“. („Die Stellung der Frau im Menschheitsleben“, p. 28). Tuo tarpu yra vi- 
sai priešingai. Juk ką moters kūnas gali duoti vyro kūnui arba vyro kūnas — 
moters kūnui? Koks čia gali būti pasipildymas? „Ką turi mergaitė, ko aš ne- 
turėčiau?“ - pasakė Winckelmanas. Pasipildymas yra ir ateina iš dvasios. 

jimas priešingojo dvasios poliaus elementais. Vyras džiaugiasi 
dėl to, kad jo sieloje gyvena amžinasis moteriškumas, kurį jis 
gali apvaisinti ir priimti iš jo jam gemančias vertybes. Mote- 
ris džiaugiasi dėl to, kad josios sieloje gyvena amžinasis vy- 
riškumas, duodąs jai gyvybės, pripildąs tąją motinų karalys- 
tę, kurioje bręsta visi didieji pasaulio žygiai. Dėl kūnų atsi- 
skyrimų meilės džiaugsmas nė kiek nemažėja. Priešingai, jis 
darosi dar skaidresnis, nes nedrumsčiamas chaotiško gyvy- 
bės blaškymosi. Taigi dabar jau galime meilės džiaugsmo es- 
mę išreiškti vienu sakiniu: meilės džiaugsmas yra pasėka pasitu- 
rėjimo priešingojo poliaus elementais, kurie suteikia bent reliatyvią 
būties pilnybę. Visur pabrėžiame, kad tai yra tik reliatyvi bū- 
ties pilnybė, nes tuoj pamatysime, kad prigimtoji meilė yra 
tik pagrindas absoliutinei pilnybei. Prigimtoji meilė turi būti 
atbaigta, kaip ir kiekviena kita prigimtosios tikrovės sritis. 
Meilės ilgesys yra įvadas į meilę. Meilės džiaugsmas yra 
meilės išdava. Bet nei vienas, nei kitas nėra meilė. Vis dėlto 
šitas įvadas ir šitoji išdava yra labai ankštai su meile surišti 
ir kaip tik dėl šito susirišimo jie mums padės įžvelgti ir į pa- 
čios meilės esmę. Ilgesys verčia ieškoti priešingojo poliaus. 
Džiaugsmas pranešė, kad jis jau rastas. Ilgesys yra troškimas 
papildyti savo sielą priešingosios lyties pradais. Džiaugsmas 
yra šito papildymo pasėka. Kur tad yra meilė? Meilė stovi 
viduryje tarp ilgesio ir džiaugsmo. Jeigu ilgesys yra ieškoji- 
mas, o džiaugsmas radimo pasėka, tai meilė yra pats radimas 
ir pasiturėjimas radiniu. Jeigu ilgesys yra troškimas save pa- 
pildyti, o džiaugsmas šito papildymo pasėka, tai meilė yra 
pats pasipildymas, pats keitimasis trokštamais priešingais pradais. 
Jeigu galop ilgesys yra noras realizuoti savyje pilnutiniu bū- 
du žmogiškąją idėją, o džiaugsmas šito realizavimo pasėka, 
tai meilė yra pats šitas realizavimas, pats apgyvendinimas prie- 
šingojo poliaus savyje. Mylėti reiškia gyventi kitame ir kar- 
tu kitą apgyvendinti savyje. Todėl VI. Solovjovas yra puikiai 
pasakęs, kad „meilė yra išvidinis neišskiriamumas ir vieny- 
bė dviejų gyvenimų“3. Išvidinė dviejų sielų vienybė yra es- 


3 Die geistigen Grundlagen des Lebens, p. 13. 

minis meilės elementas. Kur šitos vienybės nėra, ten ir apie 
meilę negali būti kalbos. Ten gali būti tik „mylėjimasis“ se- 
noviška prasme. Ir tai savaime suprantama. Juk jau pats mei- 
lės ilgesys parodo, kad jis trokšta vienybės, kad jis trokšta, 
jog priešingojo poliaus pradai ateitų ir apsigyventų sieloje. 
Tai nėra apsigyvenimas kambaryje arba bute, bet tai yra su- 
sijungimas neišskiriamon vienybėn vyriškumo ir moterišku- 
mo, tuo būdu pilnai realizuojant žmogiškąją idėją. Tai yra 
dviejų būties polių vienybė. Dabar mes suprasime, kad jei- 
gu šitie poliai susivienijo tikrai ir iš vidaus, tai jie ne taip leng- 
vai išsiskiria. Štai dėl ko anksčiau ir buvo pasakyta, jog var- 
gu ar meilė buvo ten, kur josios objektai buvo keičiami kas 
antri ar treti metai. Pati tikroji, pati gilioji meilė yra amžina, 
nes josios pagrindas ir josios objektas - priešingojo poliariš- 
kumo siela yra taip pat amžina. Žinoma, tos visos „meile- 
lės“, kurios savo akstinu turi ne poliariškumo ilgesį, vadi- 
nasi, ne tą būties pilnatvės troškimą, bet gražias akis ar dai- 
lią figūrą, jos nėra ir negali būti amžinos, nes šio pasaulio 
pavidalai keičiasi kaip susidėvėję drabužiai. Bet ką į meilę 
vedė būties pilnybės ilgesys, kas juto savo sielą lyg neatbaig- 
tą ir kas suradęs ir apgyvendinęs vyriškumo ar moterišku- 
mo pradus pasijuto bent reliatyviai pilnutinis, - to meilė bus 
amžina. Filme „Indijos sūnus“ senis rama sako savo globo- 
jamam kunigaikščiui: „Meilė yra didi ir amžina, kaip Die- 
vas“. Bet ji darosi tokia tik tada, kai eina iš dvasios ir į dva- 
sią, kai yra dviejų žmogiškosios idėjos polių vienybė, nes per 
tai ji galop pasiekia ir patį Dievą. „Meilė, — sako J. G. Fich- 
te, - kuri yra tikra meilė, o ne tiktai praeinantis geidulingu- 
mas, niekados neprisikabina prie nykstančių dalykų, bet at- 
bunda, užsidega ir remiasi tik amžinaisiais“2*. Sakoma, ne- 
kurstoma meilė gęsta. Tai tiesa. Jeigu poliai nustoja teikę 
vienas kitam dvasios gyvybės, jeigu įtampa tarp jų pamažu 
dėl to silpsta, aišku, ir vienybė silpnėja, ir meilė gęsta. Bet 
šitas kurstymas jokiu būdu nereikia suprasti kūniška pras- 
me. Tiesa, žmogus nėra gryna dvasia, bet dvasia kūne, todėl 


* Reden an die deutsche Nation, Berlin, 1808, p. 254-255. 

dvasinis susirišimas išeina ir privalo išeiti aikštėn ir kūno 
ženklais. Bet tai nėra meilės esmė. Ne šitie ženklai žadina dva- 
sinį keitimąsi, bet dvasinis keitimasis pažadina šituos ženklus. Ne 
dėl to jaunikaitis skina mergaitei baltųjų rožių, kad jis my- 
lėtų, bet dėl to, kad jis jau myli. Rožių dovana yra tik išvir- 
šinė apraiška tos dvasinės dovanos ir tos dvasinės vienybės. 
Vadinasi, meilė yra išvidinis ir pastovus priešingyjų dvasios po- 
lių susijungimas. Vyras myli, tai reiškia: moteriškumas, atėjęs 
iš konkrečios moters, gyvena jo sieloje. Moteris myli, tai reiš- 
kia: vyriškumas, atėjęs iš konkretaus vyro, gyvena josios sie- 
loje. Mylėti ir būti mylimam reiškia: apgyvendinti kitą savo 
sieloje ir pačiam apsigyventi kitame. Mylėti ir nebūti mylimam 
reiškia: apgyvendinti kitą savyje ir rasti užrakintą kito sielą, 
nepriimančią pasisiūliusio gyventojo. Tai kančia. Būti myli- 
mam ir nemylėti reiškia: leisti save apgyvendinti kitame, o 
šiam užtverti kelią į savąją sielą. Tai nuožmumas. 
Benagrinėdami meilę, suradome joje tris elementus: mei- 
lės ilgesį, pačią meilę ir meilės džiaugsmą. Meilės ilgesį ga- 
lime laikyti nusiteikimu meilei. Kiekvienas žmogus yra nusi- 
teikęs meilei, nes kiekvienas nėra pilnutinis be priešingojo po- 
liaus pradų. Pačią meilę reikia laikyti meilės veiksmu, nes ji 
yra ne kas kita, kaip tas nuolatinis teikimas ir priėmimas, 
dvasinis apvaisinimas ir dvasinis gimdymas, žodžiu, toji 
nuolatinė dvasinė srovė, tekanti tarp dviejų polių. Meilės 
džiaugsmas tada tenka vadinti meilės išdava, kadangi jis ky- 
la iš tos srovės, iš to jautimo, kad viena siela yra gaivinama 
kitos, vienas polius papildomas kito. Be abejo, kaip kitur, taip 
ir čia, svarbiausias yra meilės veiksmas, nes į jį veda meilės 
nusiteikimas ir iš jo kyla meilės išdava arba džiaugsmas. Bet 
šiuo tarpu mums labiau rūpi šitoji išdava. Mat išdavos tobu- 
Tumas parodo ir pačio veiksmo tobulumą. Todėl norėdami atspėti 
pačios meilės pobūdį, mes visų pirma turime įžiūrėti josios 
išdavos pobūdį. Meilės džiaugsmas, kaip matėme, yra ne kas 
kita, kaip jautimas savyje tam tikro atbaigimo, tam tikros bū- 
ties pilnybės. Meilės džiaugsmas yra tam tikra laimė. Juk lai- 
mė ir yra patenkinimas giliausių prigimties troškimų. Šitą 

patenkinimą ir apreiškia meilės džiaugsmas arba meilės lai- 
mė. Kad meilė suteikia žmogui tam tikrą jo troškimų paten- 
kinimą, tai nereikia nė aiškinti. Bet kaip yra įvairūs paten- 
kinimo laipsniai, taip yra įvairūs ir laimės laipsniai. Meilės 
laimė yra labai didelė laimė, bet ji nėra absoliutinė. Meilės tei- 
kiamas patenkinimas neįsiskverbia ligi pačių prigimties šak- 
nų. Blogio paliesta prigimtoji žemė yra per daug sudžiūvu- 
si, kad gaivinantis meilės lietus galėtų ją persunkti ligi pat 
gelmių. Meilės teikiama laimė nepatenkina žmogaus tiek, 
kad jis iš tikro pasijustų visiškai atbaigtas, tobulai pilnutinis, 
jau nieko netrokštąs ir neieškąs. Gyvenimas per daug aiškiai 
kalba, kad taip nėra, kad net ir laimingiausioje meilėje žmo- 
gus nesijaučia tobulai laimingas. Vadinasi, meilės išdava nėra 
visiškai tobula. Šitas nepaneigiamas faktas mus verčia pada- 
ryti taip pat neužginčijamą išvadą, kad nė pati meilė nėra to- 
bula. Vadinasi, tasai dviejų žmogiškosios idėjos polių susi- 
vienijimas, tasai vyriškumo ir moteriškumo pasipildymas, ta- 
sai keitimasis dvasine gyvybe, kiek jis yra išsiplėtojęs pačios 
žmogaus prigimties veikimu, nėra tobulas, nėra dar atbaigtas. 
Tiesa, meilės ilgesys ištraukia žmogų iš to egoistiško atsisky- 
rimo, į kurį jis buvo pastūmėtas pirmosios poros puolimu, 
bet dar netobulai, dar ne visiškai. Meilė amaujina pirmykš- 
čius lyčių santykius, bet taip pat netobulai, nes nepajėgia 
įvykdyti tobulos vienybės tarp vieno ir kito poliaus. Nepai- 
sant net nė karščiausios meilės, ir viename, ir kitame iš mei- 
lės dalyvių dar lieka didelis egoizmo kiekis, dar yra gyvas 
didelis linkimas vėl viską išardyti ir klajoti vienumoje. Čia 
mes niekur neminime religinio meilės pašventimo, nes kal- 
bame apie prigimtąją meilę, apie meilę, kuri yra tik žmogaus 
dvasios padaras. Ir ji yra kilni, ir ji yra didi, bet ji yra dar 
netobula. Prigimtoji meilė anaiptol nėra geidulingumas. Vi- 
sa tai, ką ligi šiol esame pasakę apie meilę, išvedėme iš žmo- 
gaus prigimties, iš žmogaus dvasios. Šitoji tad prigimtoji mei- 
lė yra rojaus liekana. Ji padaro, kad lytys nesusinaikina ligi 
galo ir nežūsta savo išsiskyrime. Ji jas suveda vienybėn, ji 
stengiasi atstatyti rojaus santykius tarp vyro ir moters. Bet ji 

nepajėgia. Ji nepajėgia šitos vienybės ne tik išplėsti ligi uni- 
versalumo, bet net jos tobulai realizuoti vyro ir moters sielų 
gyvenime. Besimylintieji daugiau ar mažiau pralaužia egoiz- 
mo lukštą vienas kitam. Iš tikro geriau yra mylėti nors vieną, 
negu nieko nemylėti. Bet šitas lukštas dar lieka labai reika- 
lingas pašaliui. Prigimtoji meilė neatstato vienybės nei tarp 
žmogaus ir pasaulio, nei tarp žmogaus ir žmogaus. Tuo tar- 
pu meilės idealas, tobula meilė, VI. Solovjovo pasakymu, yra 
„Susijungimas visų būtybių ir daiktų“3. 

Bet nepaisant šitokios prigimtosios meilės negalės nega- 
lima neigti, kad ji rengia kelią tai visuotinei vienybei, kad ji 
darosi įvadas ir materialinis pagrindas tobulajai meilei. Ide- 
alinė meilė yra kosminė meilė. Tai yra žmogaus poliarinio 
susijungimo išplėtimas ligi kosminio sujungimo. Prigimtoji 
meilė negali pati viena pakilti ligi tokio tobulumo. Bet ji sten- 
giasi, ji stengiasi vienyti, ji stengiasi atšaukti žmogų iš jo vie- 
nišo ištrėmimo, ji stengiasi įdiegti jam švelnumo ir gailestin- 
gumo net materialiniams sutvėrimams. Psichologai jau se- 
niai pastebėjo, kad mylintis žmogus yra labiau sukalbamas, 
švelnesnis, gailestingesnis, visuomeniškesnis, labiau mėgsta 
gamtą ir apskritai pasaulio sutvėrimus. Čia tad ir glūdi pri- 
gimtosios meilės reikšmė ir galybė. Nesant prigimtosios mei- 
lės, apie visuotinę meilę nebūtų galima nė kalbėti, nes ji ne- 
turėtų į ką atsiremti. Kaip apskritai prigimtis yra materiali- 
nė atrama visiems aukštesniems gyvenimo laipsniams, taip 
ir prigimtoji meilė yra materialinė atrama visuotinei tobulajai mei- 
lei. Bet iš kitos pusės, kaip visa prigimtis yra reikalinga at- 
baigimo aukštesne galybe, taip tokio pat atbaigimo yra rei- 
kalinga ir prigimtoji meilė. Prigimtis pati viena savo jėgomis 
pakelia daiktą tik ligi aprėžto tobulumo. Jam užbaigti reikia 
didesnių jėgų. Prigimtoji meilė taip pat suvienija vyrą ir mo- 
terį, žmogų ir pasaulį tik ligi tam tikro laipsnio. Pakelti šitą 
vienybę ligi tobulumo gali tik tas, kas buvo ir pirmykštės vie- 
nybės pagrindas, kas yra viso ko centras ir apie ką telkiasi 
ir jungiasi visa būtis, tai yra Dievas. 


> Zwėlf Vorlesungen..., p. 72. 

6. Meilės atbaigimas 


Meilės idealu mes laikome tobulą vyro ir moters kaip 
žmogiškosios idėjos poliariškumo išraiškų sujungimą, per 
kurį ateina žmonių vienybė, o per šią - viso kosmo vieny- 
bė su Dievu. Jeigu kosmo vienybė tarp savęs ir su Dievu 
galima bus tik po visuotinio perkeitimo, jeigu žmonių vie- 
nybė prigimtojoje tvarkoje realizuojasi tik lygstamai, tai vyro 
ir moters susivienijimas privalo būti įvykdytas jau tobulai. 
Tai yra pirmoji meilės idealo dalis. Tai sąlyga visokiai kito- 
kiai vienybei. Ir tik tada bus galima laukti kosminių gaiva- 
lų taikos, žmonijos taikos, kai ši taika visų pirma įsigalės to- 
bulai tarp vyro ir moters. Kol tarp jų eis kova, tol josios at- 
garsiai skambės ir visame pasaulyje. Visuotinė taika visų 
pirma prasideda taika su pačiu savimi ir su antrąja savo pu- 
se. Tai yra didi atsakinga lyčių pareiga. Nuo jų gyvenimo 
priklauso viso pasaulio gyvenimas: ar jis bus persunktas 
meile ir suvienytas, ar užnuodytas neapykanta ir dar labiau 
išskaldytas. Bet prigimtoji meilė nepajėgia, kaip matėme, su- 
daryti net tobulos vienybės tarp vyro ir moters, ji nepajėgia 
pašaukti juos iš išsiskyrimo ir pralaužti egoistinio užsidary- 
mo lukštą. Kur tad ieškoti šitai prigimtajai meilei paramos? 
Kur ieškoti pagrindo, kuris ją galėtų pakelti į tobulosios mei- 
lės laipsnį? Šv. Kryžiaus prefacija mums duoda atsakymą: 
„Ut unde mors oriebatur, inde vita resurgeret — iš kur kilo mir- 
tis, iš ten turi kilti ir gyvenimas“. Iš kur tad kilo lyčių atsi- 
skyrimas, nutolimas, neapykanta, kova — vadinasi, mirtis? Iš 
atsitraukimo nuo pirmykštės jųjų vienybės pagrindo, iš atsi- 
traukimo nuo Dievo. Iš kur todėl turi kilti susijungimas, vie- 
nybė, meilė — vadinasi, gyvenimas? Iš atnaujinto sugrįžimo pas 
Dievą, pas savo vieningumo ir būties šaltinį. Štai tobulosios 
meilės pagrindas. Štai kas gali prigimtąją meilę padaryti ide- 
aline meile. Kuriuo tad keliu reikia į ją eiti? 

Istorinis Logo apsireiškimas regimu pavidalu, įvykęs prieš 
du tūkstančius metų, buvo pažymėtas dviem begalinės reikš- 
mės įvykiais: Įsikūnijimu ir Atpirkimu. Tai yra du skirtingi da- 
lykai, bet juodu atėjo kartu, nes pasaulis, ne tik kad dar ne- 

buvo sujungtas su Dievu regimu pavidalu, vadinasi, troško 
ir plėtojosi Įsikūnijimo link, bet jis buvo jau ir nupuolęs, va- 
dinasi, troško Atpirkimo. Kristaus Įsikūnijimas sujungė kre- 
atūrą su Dievu. Kristaus Atpirkimas išgelbėjo pasaulį nuo 
visiško žuvimo, surišdamas jį vėl su paliktuoju Būties Šal- 
tiniu. Taigi šitie Kristaus žygiai nebuvo tik paprastas Jo gi- 
mimas ir mirimas, kaip iš viršaus atrodo. Tai buvo kosmi- 
niai žygiai. Kristaus gimimas atbaigė trečiąjį — teogoninį kos- 
minės evoliucijos laikotarpį. Ir jeigu pasaulis nebūtų buvęs 
nupuolęs, su šituo žygiu būtų įvykęs kartu ir visuotinis per- 
keitimas arba, kaip Šventasis Raštas vaizdingai sako, žmo- 
nės būtų buvę gyvi paimti į dangų. Deja, pasaulis gulėjo sa- 
vo nuodėmėse ir dėl to negalėjo priimti šito galutinio iš- 
skaistinimo ir atbaigimo. „Mes vis nesiliaujame klydę, - 
sako Fr. W. Fėrsteris, - nustatydami laiką, kuriame aukš- 
tesnysis dalykas prasiskverbs į gyvenimą“*. Mes užmiršta- 
me, kad pasaulio galutinio atbaigimo procesas yra ne kas 
kita, kaip Kristaus gyvenimo pakartojimas visatoje. Tai, kas 
įvyko su Kristaus asmeniu, turi įvykti ir su visu kosmu. 
„Mūsų tikrovę ir persikeitimą skiria pasaulinė katastrofa ir 
laisvai priimtos Kančios Žygis. Šitos skiriamosios ribos pa- 
miršimas lengvai leidžia atsirasti tai apgaulingai iliuzijai, 
kuriai pasidavė apaštalas Petras Taboro kalne. Apaštalas 
kaip tik nustojo supratimo ribų, kurios skiria nuodėmingą 
žmogiškąjį pasaulį nuo dieviškojo. Dangiškasis reginys jam 
prisidengė todėl romantiškąja ūkana, ir žemiškoji svajonė 
prabilo jo lūpomis: „Viešpatie, gera mums čia būti! Jei no- 
ri, aš čia padarysiu tris palapines: vieną tau, kitą Mozei, tre- 
čią Elijui“. Bet, tarsi į atsakymą, pasigirdo dangaus griaus- 
mas, liepiąs paklusti Dievo Sūnui. O Dievo Sūnus kalbėjo 
su Moze ir Eliju apie savo Kryžiaus kančias... Antrasis ir ga- 
lutinis persikeitimas tegali būti pirktas vien visuotinųjų kan- 
čių kaina. Nepergyvenusi Kristaus kančių, žemė nesugeba 
palaikyti savyje šviesiojo Išganytojo apsiausto žibėjimo. Kad 
ji galėtų tapti Absoliuto būstu, jai privalu prisiimti savo kry- 


25 Kristus ir žmogaus gyvenimas, p. 230. 

žiaus kančios“?. Ir todėl su Kristaus Atpirkimu prasidėjo ani!- 
roji teogoninio laikotarpio dalis. Pirmoje dalyje kosmas ke- 
liavo į regimą vienybės su Dievu išraišką, įvykusią Įsikūni- 
jimo momentą. Antroje kosmas keliauja į šitos regimos vienybės 
išplėtimą ligi visuotinumo. Jei pasaulis būtų likęs pirmykštėje 
tobulumo būklėje, Kristaus persikeitimas būtų savaime išpli- 
tęs visoje kreatūroje, ir pasaulis būtų buvęs atbaigtas. Tuo 
tarpu nupuolęs pasaulis negali palaikyti šito persikeitimo, net 
negali jo priimti, kol nėra perėjęs per visuotinę kančią. Ant- 
roje šito laikotarpio dalyje Kristaus Įsikūnijimas privalo lyg 
ir išplisti visame kosme. Bet tai gali įvykti tik per visuotinę 
kančią, kuri išskaistins pasaulio elementus ir prirengs kos- 
me Dievui vietą. Todėl antrosios šio tarpsnio dalies kelias yra 
pasaulio kelias į katastrofą. 

Kam mums reikalinga yra šita filosofija? Ogi tam, kad su- 
prastume, kas yra krikščionybė, kad žinotume, jog Kristaus re- 
ligija nėra religija šalia kitų religijų, nėra vienas iš daugelio 
būdų santykiuoti su Dievu, bet kad ji yra atnaujintas visatos 
santykiavimas su Dievu. „Krikščioniškoji idėja, — sako VI. So- 
lovjovas, - yra tobulas dievažmogiškumas, tai yra išvidinis ir 
išviršinis sąryšis, dvasinis ir fizinis susivienijimas reliatyvaus 
žmogiškumo ir gamtiškumo su Absoliutu, su Dievybės pil- 
nybe per Kristų Bažnyčioje“. O kam tai mums reikalinga? 
Ogi tam, kad žinotume, jog kiekvienos gyvenimo srities, kiek- 
vieno daikto atbaigimas gali įvykti tik krikščionybėje ir per krikš- 
čionybę. Juk jeigu pasaulis gali būti atbaigtas tik vėl iš naujo 
susijungęs su Dievu (o tai yra daugiau negu tikra!), jeigu, iš 
kitos pusės, krikščionybė ir yra ne kas kita, kaip šitas atnau- 
jintas susijungimas, įvykęs Kristaus Įsikūnijimu ir Atpirkimu 
(o tai yra lygiai tikra), tai savaime aišku, jog tik viena krikš- 
čionybė, tik viena Kristaus religija turi galybės visą prigim- 
tąją tikrovę pakelti ligi tobulo atbaigimo. Kas visais atžvilgiais 


27 Prof. St. Šalkauskis, VI. Solovjovas ir jo pasaulio sielos koncepcija // 
Logos, 1926, Nr. 2, p. 187. 

25 Nationale und politische Betrachtungen // Solovjef WI. Ausgewahite 
Werke, Stuttgart, 1922, t. 4, p. 38. 

lieka šalia krikščionybės, tas lieka ir šalia atbaigimo. Šita 
prasme ir Kristus yra pasakęs, kad niekas negali ateiti pas 
Tėvą, kaip tik per Jį. 

Argi tad būtų galima iš šito visuotinio reikalavimo išskirti 
prigimtąją meilę? Nieku būdu! Meilė yra dar labiau surišta 
su krikščionybe, negu kuri kita prigimtojo gyvenimo sritis, 
nes lytys kaip tik ir yra Kristaus ir Bažnyčios išraiška, atvaiz- 
das, šešėlis; lyčių poliariškumas yra Kristaus ir Bažnyčios po- 
liariškumas. Todėl kaip kiekvienas polius — vyriškasis ir mo- 
teriškasis - randa pilnutinį savo išskleidimą tik krikščiony- 
bėje, nes čia glūdi jųjų buvimo pagrindas ir prasmė, taip 
lygiai ir šitų polių išvidinis susijungimas arba meilė randa to- 
bulą savo atbaigimą taip pat tik krikščionybėje, nes joje yra 
giliausias lyčių vienybės pagrindas. Mes jau žinome, kad pir- 
mykštėje tobulumo būklėje lytys glaudžiai tarp savęs buvo 
susijusios tik dėl to, kad jos visų pirma buvo glaudžioje vie- 
nybėje su Dievu. Atsiskyrimas nuo Dievo perskyrė ir lytis. 
Todėl jeigu norima atnaujinti pirmykščius santykius tarp vyro ir 
moters, tai visų pirma reikia atnaujinti pirmykščius santykius tarp 
žmogaus ir Dievo. Krikščionybė kaip tik ir eina šituo keliu. Ji 
nėra vyro ir moters vienijimo religija, bet žmogaus ir Dievo 
vienybės atnaujinimo religija. Bet per šitą žmogaus susijun- 
gimą su Dievu Ji kaip tik aukščiausiai ir tobuliausiai sujun- 
gia taip pat ir vyrą su moterimi. Fr. W. Forsteris teisingai 
pastebi, kad „aukščiausias gyvenimas pasireiškia ne vyro ir 
moters sandoroje, bet žmogaus sielos ir Kristaus sandoroje, 
ir tik ta prasme palaiminta meilė gali iškelti aikštėn visus pa- 
slėptus žmogaus širdies stebuklus“. Tik tada, kai siela yra 
atnaujinusi nutrauktus santykius su Dievu, kai yra naujai at- 
gimusi antgamtiniam gyvenimui ir kai šitas gyvenimas joje 
iš tikro puikiai klesti — tik tada ji yra tinkama sueiti vieny- 
bėn su priešingojo poliaus siela, priimti iš jo papildomuosius 
pradus, suvesti juos tobulon vienybėn su savaisiais ir tuo bū- 
du skleisti gražiausios meilės žiedą. Meilė yra tobulinimas 
ir tobulinimasis, įvykstąs per keitimąsi dvasine gyvybe. Bet 


2 Kristus ir žmogaus gyvenimas, p. 263. 

reikia tos gyvybės turėti, reikia jos gausiai turėti. Kitaip ši- 
tas keitimasis virs tik tuščia sąvoka, ir labai greitai vietoj 
dvasių vienybės įsigalės gryna kūnų vienybė. Prigimtoji 
meilė kaip tik dėl to ir darosi netobula, kad pati savyje turi 
per maža gyvybės, kad josios dvasiniai turtai yra labai skur- 
dūs. Tuo tarpu krikščionybė per žmogaus sujungimą su Die- 
vu atidaro begalinį dvasios vertybių iždą. Kristus tam ir at- 
ėjo į pasaulį, kad teiktų gyvybės ir gausiai teiktų. Ir tik šitas 
gyvas dalyvavimas toje nuolatinėje gyvybės srovėje įgalina 
abu poliu tapti be galo vaisingais. Vyras susijungęs su Kris- 
tumi niekados neišseks savo teikime. Negana to, jis teiks sa- 
vo mylimajai moteriai ne tik grynai žmogiškųjų pradų, bet 
ir dieviškųjų, o ir patys žmogiškieji pradai bus nušviesti am- 
žinybės spinduliais. Moteris, susijungusi su Kristumi, nie- 
kados nepajus savyje kankinančios tuštumos, o priėmusi į 
savo sielą vyriškuosius pradus juos apipavidalins ne tik pri- 
gimtąja savo galia, bet ir malonės pagalba. Gimdydama sa- 
vo mylimajam vyrui dvasinius jo kūdikius, ji gimdys juos 
malonėje, ir jie vyrą dar labiau kels aukštyn. 

Meilė, kaip tobulinimas ir tobulinimasis (o tai ir yra gi- 
liausia meilės prasmė), pilnutiniu būdu yra galima tik krikš- 
čionybėje. Tiesa, jau ir prigimtoji meilė kelia žmogų aukš- 
tyn. Bet ji yra dar silpnutė, josios pasiektas laipsnis yra 1a- 
bai neaukštas, kaip ir visa prigimtoji dorovė yra labai 
netobula. Kitose religijose meilė pasistūmi žymiai aukščiau, 
bet pilnutinio laipsnio negali pasiekti dėl to, kad ir pačios 
šitos religijos nėra pilnutinės. Jos neriša žmogaus su Dievu 
pilnutiniu būdu. Jos daugiau ar mažiau yra vienašališkos. 
Tokia pat todėl darosi ir meilė, nes pilnutiniam josios atbai- 
gimui reikia ir pilnutinio susijungimo su Dievu. Visas šitas 
spragas kaip tik ir užpildo krikščionybė. Ji yra pilnutinė re- 
ligija. Joks vienašališkas nei Dievo supratimas, nei su Juo 
santykiavimas čia yra neįmanomas. Joje tad ir meilė pražysta 
puikiausiomis spalvomis. Ką tad krikščionybė duoda meilei? 

Visų pirma krikščionybė meilę skaidrina. Meilė nėra kūno 
padaras. Ji kyla iš dvasios ir eina į dvasią. Bet dvasia gyve- 
na kūne. Kūnas daro įtakos net ir giliausiems dvasios vir- 

pėjimams. Ypač šitoji jo įtaka yra jaučiama meilės srityje, nes 
meilės objektas yra priešingasis polius, priešingas ne tik dva- 
sia, bet ir kūnu. Geidulingumas dažniausiai eina lygiagre- 
čiai su meile ir temdo josios blizgėjimą. Štai čia ir glūdi be- 
galinė krikščionybės reikšmė meilės skaidrinimui, josios bliz- 
gėjimo palaikymui ir tobulinimui. Krikščionybė iš esmės yra 
tvarkos religija. Josios paskyrimas yra sujungti visą kosmą 
tarp savęs ir galop su Dievu, įkūnijant tuo būdu absoliuti- 
nę tvarką. Bet šito tvarkymo pradžia, išeinamasis krikščiony- 
bės punktas yra įgyvendinimas tvarkos prado pačiame žmoguje. 
Gal niekas taip nebuvo paliestas puolimo, kaip pats žmo- 
gus. Gal niekur medžiaginiai, gyvybiniai ir dvasiniai ele- 
mentai taip chaotiškai nesusimaišė kaip žmoguje. Žmogaus 
dvasia neteko galios valdyti ne tik išorinį pasaulį, bet ir sa- 
vo paties kūną. Prieš žmogų sukilo ne tik medžiaginis ir gy- 
vybinis pasaulis, bet ir jo paties kūnas. „Dviejų įstatymų ju- 
timas, dėl kurio skundėsi šv. Paulius, yra gyvas, lyg koks 
skausmas, kiekviename žmoguje. Dvasios ir kūno kova yra 
skausmingiausias veiksmas iš visos žmogaus puolimo tra- 
gedijos. „Prigimtis nenori atsitraukti, dvasia neturi atsitrauk- 
ti“, ir taip todėl amžinas maištas, amžinas malšinimas, su- 
kilimas ir pasidavimas, pažadų laužymas ir naujas prisie- 
kimas, ligi begalinio nuovargio, kuriame taip pat nėra ir 
negali būti pasilsio. Sunkiausia dvasiai kovoti dėl to, kad že- 
mesnioji prigimtis vartoja apgaulės ir iliuzijos ginklus. „Iliu- 
zija, - sako gerai žmogų pažįstąs Fr. W. Forsteris, - yra gam- 
tos priemonė dvasiai pavergti“?!. Prigimtis apsisupa gražiau- 
siomis skraistėmis, melo demonas priima šviesos angelo 
išvaizdą — ir reikia labai aiškaus dvasios žvilgio, kad dešif- 
ruotum šitą pasislėpusį priešą. Prigimtis rodo dvasiai di- 
džiausią savo geidimų prasmingumą, tuo tarpu tikrumoje 
jie yra visai beprasmiški. Gamtos gaivalai yra akli ir eina li- 
gi pat susinaikinimo, jeigu jų dvasia nesustabdo. jų gelmė- 


30 Sawicki Fr. Das Ideal der Persšnlichkeit, Paderbom III Rufi., 1925, 
p. 25. 


3! Kristus ir žmogaus gyvenimas, p. 41. 

se viešpatauja pirmykštis chaosas, ir stengiasi viską į save 
įtraukti. Bet dvasia paprastai per vėlai pastebi šitą bepras- 
miškumą, nes prigimtis labai nemėgsta aiškumo. „Gamta 
mumyse pačiuose desperatiškai ginasi intelekto klausiama, 
kokia yra josios impulsų prasmė ir vertė. Ji apsupa mus ap- 
gaulių rūku, kad smalsiai neklausinėdami, aklai rūpintumė- 
mės jos tikslais, kaip savo pačių tikslais“?2. Vis dėlto, tegu 
dažnai ir vėlai, dvasia pamato šitas iliuzijas, pamato, kad 
geismų rodomi objektai yra tik tol gražūs ir geistini, kol nė- 
ra pasiekti. Gamtos geidimo realizavimas yra visados sun- 
kus nusivylimas. Pasiektas rezultatas toli gražu nėra toks, 
apie kokį buvo svajota. „Kai prigimtis, - sako VI. Solovjo- 
vas, - yra išvilkta iš tų papuošalų, kuriuos jai dovanojo no- 
ras ir vaizduotė, ji pasirodo tik kaip akla, išviršinė, žmogui 
svetima jėga, kaip jėga blogio ir apgaulės““?. Bet štai, net po 
šitokių nusivylimų, net po tokių apgaulės dešifravimų po 
kiek laiko vėl visa tai kartojasi, vėl prigimtis suvilioja dva- 
sią, o ši dejuoja josios apgauta - ir taip be galo. Ar dar rei- 
kia pridėti, kad visa šita gudri prigimties strategija, kartu vi- 
sas josios chaotiškumas, beprasmiškumas ir atpalaiduotas šė- 
limas labiausiai pasirodo gyvybės perteikimo geisme? 
Gyvuliuose jis yra gražiai apvaldomas instinkto. Ten iš tik- 
ro jis yra tikslingas. Tuo tarpu žmoguje jis nežino jokių ri- 
bų, jokio saiko, jokio tikslo; jis eina ligi gyvybės sunaikini- 
mo, ir gyvybės perteikimo geismas virsta mirbies perteikimu. Dėl 
didžiausio savo chaotiškumo jis yra sunkiausiai pažabojamas. 
Dvasia nė vienam geiduliui taip dažnai ir taip ilgai never- 
gauja, kaip šiam. Ir štai šitas didžiausias žmogaus chaotiškumas 
eina lygiagreta su didžiausiu žmogaus harmoningumu — meile. Ko- 
kios tad didžios galybės, kokios gausios paramos reikia iš 
aukšto, kad šitas chaosas neįsiskverbtų į tą puikią harmoni- 
ją ir nepaverstų josios taip pat chaosu, nes tuomet paskuti- 
nieji darbai tampa piktesni už pirmuosius. Kai kūno chao- 
sas susijungia su dvasios chaosu - atpalaiduotų gaivalų šė- 


32 Ten pat, p. 42. 
33 Zwolf Vorlesungen..., p. 55. 

limas darosi tiesiog beprotiškas. Ir jeigu šiandien žodis „mei- 
lė“ ir „tragedija“ pasidarė beveik sinonimais, jeigu seksua- 
lizmo siautimas grasina visuotine bakchanalija, tai ne dėl to, 
kad ten nebūtų buvę meilės, bet kad ją kūno chaosas pavertė 
tokiu pat chaosu, ir dabar abu susidėję kelia išsigimusią, lau- 
kinę orgiją. 

Todėl krikščionybė ir ateina žmogui pagalbon. Ji visų pir- 
ma stengiasi padaryti tvarką prigimtyje, palenkdama žemes- 
niąsias aukštesniosioms. Bet šitoji tvarka pasidaro tik tada, kai 
dvasia yra susirišusi su Dievu. Tik iš šitokio aukšto bendra- 
vimo su Būties Pilnybe, ji ir pati įgauna jėgos apvaldyti že- 
mesniuosius pradus. Gyvenimas malonėje, malonės nusilei- 
dimas į žmogaus sielą tiek jį sustiprina ir sudvasina, jog; jis, 
tiesa, gyvena kūne, bet ne kūnui. Jis tartum, pasak šv. Pau- 
liaus, apsivelka nauju žmogumi. Gyvenimo idealas nėra pri- 
gimties galias naikinti, bet jas perkeisti pagal dvasios, o dva- 
sią - pagal Dievo reikalavimus. „Palenkti kūną dvasiai, - sa- 
ko J. Derminas, - o dvasią Dievui, - štai mūsų vienybės ir 
išvidinės mūsų pusiausvyros principas, štai tobulumo ir tik- 
rai žmoniško, asmeniško gyvenimo matas, štai galop taikos 
versmė, kuri pagal gražų šv. Augustino posakį yra „tvarkos 
ramybė - trauguilitas ordinis“**, Tik šitokiu būdu žmogus įgau- 
na žvilgsnio aštrumą, taip labai reikalingą demaskuoti prigim- 
ties apgaulėms. Tik šitokiu būdu žmogus įgauna jėgos, atsi- 
spirti smarkiai viliojančioms prigimties iliuzijoms. Tik šitokiu 
būdu žmogus priverčia prigimtį išduoti savo geidimų paslaptį 
ir pripažinti jų beprasmiškumą. Tik šitokiu būdu galop esti 
apvaldomas ir smarkiausias gyvybės perteikimo geismas. Ši- 
toje srityje krikščionybės parama ypač jaučiama. Visi didieji 
pedagogai yra pripažinę, jog suvaldyti geidulingumo siauti- 
mą galima tik su religijos pagalba, ypač tada, kai jis buvo at- 
palaiduotas arba net iškrypęs. Jokios kultūros priemonės, jo- 
kie mediciniški išvedžiojimai, joks „švietimas“ čia nėra sėk- 
mingas. Šitoje srityje prigimtis moka parengti tokių viliojančių 
iliuzijų, jog malonės nestiprinama dvasia visados esti sugau- 


3 L'ėducation chrėtienne de la Personnalitė, Bruxelles, 1932, p. 19. 

nama. Tik viena religija turi pakankamai galybės taip sustip- 
rinti valią, taip prabilti į protą, jog net ir didžiausio gundy- 
mo valandą dvasia išsilaiko viršum šito šėlstančio chaoso. 

Gyvybės perteikimo geismo tinkamas apvaldymas mei- 
lės skaidrumui yra būtinai reikalingas. Negalima apie mei- 
lės ištobulinimą, apie skaidrų meilės džiaugsmą kalbėti ten, 
kur nesutvarkytas geidulingumas drumsčia sielos ramybę, 
kur kiekvienas išviršinis meilės ženklas atpalaiduoja chaoso 
šėlimą. Tobula dvasios polių vienybė tegali įvykti tik tada, 
kai dvasios išsilaisvina iš to visagalio instinkto šėlimo. Ki- 
taip visados tasai gražus meilės ilgesys, tasai troškimas pa- 
pildyti netobulą būtį pasibaigs tik geidulingumo patenkini- 
mu, o tikrosios meilės siela alks kaip alkusi. Ir liūdna yra 
padėtis tų žmonių, kurie pamato, kad tai, ką jie laikė karš- 
čiausia meile buvo ne kas kita, kaip gudriai nuausta prigim- 
ties iliuzija. Tos visos kalbos apie „uždangos nukritimą“, apie 
„akių atsidarymą“, apie „meilės dingimą“ tai ir yra ne kas 
kita, kaip nesugebėjimas apsaugoti dvasios meilę nuo kūno 
įsibrovimo. Klaidinga būtų manyti, kad visi, kuriems „nu- 
krinta uždanga“, kuriems „atsidaro akys“ būtų pradžioje ne- 
mylėję. Ne, dauguma jų iš tikro mylėjo gražia meile. Tik jie 
neapvaldė geidulingumo, kuris įsibrovė į jų meilės šventyk- 
lą, užpūtė dar silpną meilės liepsnelę, o jos vietoje įžiebė rau- 
doną aistrų žiburį. Ir štai tam žiburiui užgesus, anie žmo- 
nės ir pamatė, kad jų dvasioje nėra nieko, kas būtų panašu 
į meilę. Jie net pasidarė visai svetimi vienas kitam. Taip, iš 
tikro jų dvasioje nėra meilės. Bet ji užgeso ne su šito raudo- 
no žiburio užgesimu, bet, priešingai, jo įsidegimas užgesino 
meilę. Geidulingumas kovoja prieš meilę, kaip kūnas kovoja 
prieš dvasią. Augant geidulingumui, silpsta meilė, ir augant 
meilei, silpsta geidulingumas. 

Čia tad ir pasirodo skaidrinanti krikščionybės reikšmė 
meilei. Tramdydama geidulingumą, kūną palenkdama dva- 
sios valdžiai, ji iškelia meilę ligi pat josios aukštybių. Krikš- 
čionybėje besimylintieji įgauna tikrosios meilės skonio jutimą. „Kas 
yra tikrai krikštytas Kristuje, - sako Fė6rsteris, — tas ir iš mei- 
lės reikalauja ko nors aukštesnio ir greit nusivilia, jeigu mei- 

lės vardu nori ant jo gauti viršų tik akla ir kurčia prigim- 
tis“. Šitas nusivylimas kaip tik ir yra tojo skonio padaras. 
Krikščioniškai besimylintieji puikiai nuvokia, kur yra meilė, 
o kur yra tik meilės iliuzija. Malonės stiprinami, jie neleidžia 
geidulingumui įsiveržti į jų meilės šventyklą. Todėl jųjų mei- 
lė išsiplečia tokiu skaidrumu, tokiu žėrėjimu, jog kartais net 
iš netyčių prasiveržęs geismas neįstengia užpūsti meilės 
liepsnos. Krikščionybėje subrendusi meilė nežino jokių „už- 
dangų nukritimų“ nė „dingimų“, nes ji yra stiprios dvasios 
padaras, ir todėl net specifiškai matrimoniališkas gyvenimas 
josios negriauna. Bet svarbiausia yra tai, jog malonės vaini- 
kuojama meilė pamažu perskverbia ir žemesniąją prigimtį. 
Josios chaotiškumas yra pamažu aptvarkomas, apipavida- 
linamas ir perkeičiamas. Meilės idėja nusileidžia į šituos ne- 
tvarkingus pavidalus ir juos suorganizuoja pagal savo rei- 
kalavimus. O šitie reikalavimai jau yra dvasios reikalavimai. 
Filonas yra pasakęs, kad „moters bendravimas su vyru da- 
ro ją iš mergaitės moterimi, o sielos bendravimas su Dievu 
iš moters padaro vėl mergaitę“. Tai yra tiesa, bet nepilna. 
Krikščionybė padaro, kad moteris, ir bendraudama su vyru 
lieka mergaitė. Krikščioniškoji meilė sužadėtinę padaro seserimi. 
Krikščioniškajai meilei visų pirma rūpi dvasinis gimdymas, 
nes ji yra dvasioje ir iš dvasios. Krikščioniškosios meilės kū- 
dikiai gema ne iš kūno valios, ne iš vyro valios, bet iš Die- 
vo. Krikščioniškoji meilė moterystei suteikia kunigišką pobū- 
dį, tai ypač yra: fiziniu būdu gimdyti žmones antgamtiniam 
gyvenimui. Kas myli krikščioniškai, tas žmonos prašymą lai- 
kyti ją mergaite - kad ir visą gyvenimą - priima su šventu 
džiaugsmu ir už tai ją dar labiau pamilsta, nes žino, kad ji 
surišo savo gyvenimą su jo likimu ne kurčios prigimties stu- 
miama, bet šviesios dvasios, kuri sklendena ant pirmykščio 
chaoso. Krikščioniškoje meilėje moteris reikalauja vyriškumo, 
bet ne vyro, ir vyras reikalauja moteriškumo, bet ne moters. 
Žmogiškosios idėjos polių vienybė krikščionybėje pasidaro 
tokia didi ir keitimasis dvasine gyvybe toks vaisingas, jog jis 

tobulai atstoja fizinį gimdymą. Dvasinis motiniškumas ir 
dvasinis tėviškumas yra juk tobulesni už fizinį motinišku- 
mą ar tėviškumą. Todėl tik iš krikščioniškosios, malone vai- 
nikuojamos ir malone gaivinamos, meilės iškyla ideališkiau- 
sias ir tobuliausias gyvenimo būdas - celibatinė moterystė (apie 
ją kalbėsime toliau). Krikščionybė meilę padaro tikru tobu- 
linimo ir tobulinimosi veiksniu ir tuo būdu leidžia išsivys- 
tyti tikrajai josios esmei ir tikrajam pašaukimui. Juk meilė ne 
tam yra, kad daugintų žmonių skaičių, bet tam, kad daugintų 
žmonių būties pilnybę. „Jei griežtas veržimasis į dvasinę to- 
bulybę tapo sielos galia, - sako Fėrsteris, — tai jis savaime 
valdo ir žemiškąjį erosą. Tuomet lytys ima pažinti sąmonin- 
gai ir nesąmoningai, kad aukščiausias jųdviejų santykių užda- 
vinys yra padėti viena antrai tobulintis ir šiuo atžvilgiu suprasti 
savo ryšio religiško pašventimo giliausią prasmę“ (išskirta ma- 
no). Moterystės sakramentas yra ne fizinio dauginimosi, bet 
dvasinės meilės sakramentas. Ne susitarimas didinti žmonių 
skaičių įjungia krikščioniškąją moterystę į antgamtinių mis- 
terijų sferas, bet susitarimas savo meile vaizduoti Kristaus 
ir Bažnyčios santykius. Ir tik šitas susitarimas duoda teisę fi- 
ziniam gimdymui. (Apie tai dar pakalbėsime plačiau skyre- 
lyje apie celibatinę moterystę.) 

Štai tokiu būdu krikščionybė skaidrina meilę. Ji demaskuo- 
ja prigimties apgaules, ji parodo tikrąją prigimties iliuzijų 
prasmę, ji išvaduoja sielą iš tos klaidingos su gamta vieny- 
bės, kurioje geidulingumas ir meilė pinasi tarp savęs, blaš- 
kydami dvasią ir neduodami jai trokštamo pasipildymo. 
Krikščionybė griežtai atskiria meilę nuo geidulingumo, ją pa- 
švenčia, sustiprina ir persunkia ja net ir žemesnius gaivalus. 
Sutvarkę žemesniąją savo prigimtį, krikščioniškai besimylin- 
tieji patiria to didžio džiaugsmo, to skaidraus pasigėrėjimo, 
kylančio iš sielų vienybės. Krikščioniškoji meilė yra panaši į 
ramią jūrą, kurioje atsispindi visas dangus ir visa žemė. Ši- 
toji jūra ūžė, kunkuliavo ir šėlo, kai buvo tik prigimties val- 
doma. Besimylintieji pasikvietė į savo laivą Malonės Viešpatį, 

kuris ištiesė ranką ir nurimo prigimtieji gaivalai. „Viešpatie, 
skęstame!“ — jie kalbėjo chaoso nuvarginti. - „Mažatikiai, argi 
aš nesu su jumis?“ - Štai krikščioniškojo meilės gyvenimo 
vaizdas. Christus vincit! Ir pasigėrėjimas šitos pergalės laime 
jau yra antgamtinės laimės dalis. Krikščioniškosios meilės tei- 
kiama laimė jau nebepriklauso prigimtajai tikrovei. Tam yra 
absoliutinės laimės dalelė. 

Bet krikščionybės reikšmė meilei čia dar nesibaigia. Ma- 
lonės įtaka siekia daug giliau ir daug plačiau. Krikščionybė mei- 
lę gilina. Šiandieninis pasaulis daug kalba apie meilės gilu- 
mą. Bet retai kas supranta, ką reiškia šitas gilumas, kas yra 
toji „gili meilė“. Šituo prasmingu žodžiu šiandien dažnai pri- 
dengiama ne meilės, bet geidulingumo gilumas. Kame dva- 
sia nėra dar tinkamai išsivadavusi iš prigimties gaivalų šė- 
limo, kur meilė pinasi su geidulingumu, ten negalima kal- 
bėti apie meilės gilumą. Meilė yra iš esmės harmonija, tad ji 
neprivalo turėti chaoso priemaišų. Ir tik tada, kai meilė tam- 
pa išgryninta, kai ji išskiria iš savęs visą žemesnįjį chaotiš- 
kumą, tik tada atsiveria josios gelmės. Štai kodėl tik meilės 
skaidrumas veda į meilės gilumą. Stai kodėl krikščionybė, mei- 
lę skaidrindama, tuo pačiu ją ir gilina. 

Jeigu meilė yra priešingųjų dvasios polių vienybė, tai mei- 
lės gilumas bus šitos vienybės tobulumas. Pati viena dvasia be 
malonės pagalbos negali pasiekti šito tobulumo, nes ji ne- 
gali tinkamai meilės išskaidrinti. Todėl prigimtojoje meilėje 
plyšys tarp vyriškojo ir moteriškojo poliaus visados lieka. Pri- 
gimtojoje meilėje vyriškumas neapsigyvena visai tobulai mo- 
ters sieloje, ir moteriškumas nejeina į vyro sielą. Dėl to ir 
meilės džiaugsmas čia nėra tobulas, nes jis niekada nėra vi- 
siškai skaidrus. Prie jo visados esti prikibęs geidulingumas, 
kuris ir meilę nudažo savotiška spalva. Ir tik kai malonė nu- 
žeria šitą prikibusį parazitą, kuris čiulpia gražiausius mei- 
lės syvus, tada kelias į vienybės tobulumą tampa atviras. 

Kaip kiekvienos vienybės, taip ir lyčių vienybės giliausias 
pagrindas yra žmogaus susirišimas su Dievu. Juo žmogus 
gyvena arčiau Dievo, tuo jis labiau susijungia ir su kitais. Ir 
štai, Čia mes gauname nepaprastos svarbos išvadą: lyčių vie- 

nybės tobulumas yra Hesiog proporcingas žmogaus susirišimo su 
Dievu tobulumui. Kelias į meilės gelmes eina todėl tik per 
krikščioniškąją tobulybę. Štai kodėl ir F6rsteris kažkur yra 
pasakęs, kad siela turi pirmiau mokytis laimės iš kryžiaus, 
negu taps subrendusi tikrajai meilės laimei. Meilės meilę 
prirengia tiktai Dievas. Jis yra visokios meilės ir visokio 
džiaugsmo šaltinis, taigi ir meilės laimės ir meilės džiaugs- 
mo. Šventumas žengia kartu su meilės gilumu, ir vienijima- 
sis su Dievu vienija vyrą su moterimi. Tik pašvęstoje meilė- 
je priešingieji dvasių poliai tobulai realizuoja žmogiškosios 
idėjos poliariškumą. Tik čia yra galų gale atbaigiamas žmo- 
gaus tvėrimas, arba geriau, pasak Hoene-Wronskio, susitvė- 
rimas, nes malonės veikimas sieloje ateina tik laisvu žmogaus 
sutikimu. Tobulo gyvenimo pavyzdžiai todėl tampa ir tobu- 
los meilės pavyzdžiais. Šventųjų vyrų santykiai su šventosio- 
mis moterimis mums konkrečiai apreiškia meilės tobulumą 
ir lyčių vienybės gilumą. Šv. Pranciškus Asyžietis ir šv. Kla- 
ra, šv. Pranciškus Salezietis ir Pranciška de Chantal - štai tos 
poros Kristuje, kurių meilė buvo apvalyta nuo visokių žemiš- 
kųjų šešėlių, todėl buvo skaidriausia ir kartu giliausia. Pa- 
švęstoji meilė nebijo laiko, nebijo amžiaus, nebijo kūno suny- 
kimo, nebijo net mirties. „Fortis est, ut mors, dilectio - meilė 
yra stipri kaip mirtis“, - kalbėjo Saliamonas. Mirtis yra visiš- 
kas chaosas, meilė yra visiška harmonija. Chaosas todėl ne- 
gali būti stipresnis už harmoniją. Mirtis suardo kūną, bet ji 
negali suardyti sielos. Mirtis todėl nutraukia meilės santykius, 
bet ji nepajėgia nutraukti pačios meilės. Pašvęsta meilė tęsiasi 
ir anapus karsto: ir tada įgauna dar savotiškesnio spindesio. 
Kas skaitė italų poetės Vittoria Collona gyvenimą ir josios 
poeziją, tas žino, kaip bejėgė darosi mirtis amžinosios meilės 
akivaizdoje. Vittoria Collona mirusio savo vyro meilę iškėlė 
ligi tokių aukštybių, jog iš jos laimėjo daugiau, negu vyrui 
gyvam tebesant. Kiekvienas gėlių pluoštelis prie mylimojo 
kapo, kiekviena maldelė, kiekvienas „reguiem“ už mylimo- 
jo sielą - yra toks pat gražus, kaip balta rožė sukaktuvių die- 
ną arba šventas pabučiavimas išvykstant į kelionę. Kas tiki 
į Šventųjų bendravimą, į tą nuolatinį visų atpirktųjų sielų gy- 

venimą vienybėje su Dievu ir tarp savęs, tam mirtis yra tik 
regimojo meilės pavidalo suardymas. Jo meilė tebegyvena ir 
toliau. Nereikia būti mistiku, bet tik krikščionimi, kad justum, 
jog tas abipusis keitimasis, tas vyriškumo ir moteriškumo pa- 
sipildymas Šventųjų bendravime yra toks pat gyvas ir realus, 
kaip ir žemiškojoje tikrovėje. Ar miręs mylimasis nėra gyvas 
mylimosios sieloje? Ar ji nepasidalija su juo savo džiaugs- 
mais? Ar nesiklausia jo patarimo ir pagalbos? O jis, ar netei- 
kia jai dvasinės gyvybės, būdamas gyvas per amžius? Ar ne- 
kalba jai tylios maldos ar tylaus susikaupimo metu? Ar ne- 
apvaisina josios sielos dar skaidresniais vyriškaisiais pradais? 
Ar jųdviejų meilė dabar nėra tapusi skaidriausia ir todėl gi- 
liausia? Krikščionybė meilę padaro amžiną, kaip amžinas yra 
josios pagrindas. Meilė yra didi ir amžina, kaip Dievas, nes 
Dievas yra pati Meilė. 

Krikščionybė todėl nežino jokių vadinamųjų „meilės tra- 
gedijų“. Krikščioniškoji meilė yra nesudūžtama. Todėl krikš- 
čioniškai mylįs vyras nesišauna, kai miršta jo mylimoji, ir 
mergaitė nešoka į upę, kai žūsta jos mylimasis. Posakis „man 
nėra gyvenimo be tavęs“ yra teisingas ir krikščionybėje — ir 
tik krikščionybėje. O tai dėl to, kad „tu“ yra amžinai. Tasai 
„tu“ nedingsta niekados. Mirtis nėra „tu“ žuvimas, bet tik 
laikinis atsiskyrimas. Tuo tarpu tam, kas visą būtį sutelkė į šitą 
tikrovę, kas mylimam asmenyje mato absoliutinio idealo įkū- 
nijimą ir kam po mirties viskas žlunga, tam iš tikro „nėra 
gyvenimo be tavęs“, nes tasai tu kaip tik ir buvo jo „abso- 
liutinis idealas“. „Naujoviška siela, - sako Fėrsteris, - kuri, 
būdama racionalistiškai apšviesta, perkelia savo ilgėjimąsi 
amžinybės, visą savo veržimąsi viršum šio pasaulio į žemės 
dalykus ir žūva dėl to perkėlimo nepatvarumo“*?. Psicholo- 
giškai todėl šitos visos tragedijos yra labai suprantamos, nors 
logiškai ir nepateisinamos. Tai tiesioginė tam tikrų pažiūrų 
išvada. Krikščioniškajai meilei šitoji išvada yra visiškai sve- 
tima. Krikščionis nesako: „man nėra gyvenimo be tavęs“, bet 
jis sako: „man nebūtų gyvenimo, jei nebūtų mus jungiančio 

pagrindo ir tavęs“. Ir tai yra šventa tiesa. Tuomet ir nieko 
nebūtų. Bet meilės pagrindas - Dievas yra amžinas ir mei- 
lės objektas — siela taip pat yra amžina. Krikščioniškoji mei- 
lė yra amžina meilė. Štai gražiausias josios pavadinimas. 
Krikščionybė per meilės skaidrinimą ją pagilina net ligi amžinu- 
mo. Bet mes žengiame į dar gražesnes krikščioniškosios mei- 
lės sferas. 

Geidulingumas yra egoizmas. Jis yra uždarytas individu- 
alizmo kiaute ir trokšta patenkinti tiktai individą. Štai ko- 
dėl prigimtoji meilė, negalėdama tobulai atsiskirti nuo gei- 
dulingumo, neša su savim tam tikrą egoistinio išsiskyrimo 
pobūdį. Bet egoizmo šaknys glūdi ir dvasioje. Būdama ati- 
trūkusi nuo Dievo, o tuo pačiu ir nuo visų kitų, ji labai grei- 
tai ir labai lengvai užsidaro tik savam kiaute, lyg jūrų srai- 
gė, ir visiškai nesirūpina, kokios aplinkui siaučia audros ir 
prieš ką jos kyla. Prigimtoji meilė, jeigu jos nekilnina malo- 
nė, šitą norą užsidaryti tik dar labiau padidina. Ir labai su- 
prantama. Juk ji papildo sielą priešingojo poliaus elementais, 
ji duoda žmogui bent reliatyvią būties pilnatvę ir todėl la- 
bai jaučiamai sumažina tą išvidinį draskymąsi. Tik prigim- 
tosios meilės gaivinama siela pasijunta laiminga dviejų žmo- 
nių ratelyje ir labai sunkiai duodasi iš jojo išstumiama. Tie- 
sa, ji jaučia savo gelmėse dar kažkokį kitokį šauksmą, lyg 
kvietimą į kitus pasaulius, bet jis pats vienas yra silpnas ir 
todėl paprastai lieka neišgirstas. Ilgainiui ir jis aprimsta. Taip 
ir liekama savame lukšte, taip ir džiaugiamasi tik vienas ki- 
tu. Čia, šitame įsitraukime į ankštą kiautą, rasime išaiškini- 
mą, dėl ko daugelis tiek daug žadėjusių žmonių su meile ir 
vedybomis palaidoja visas viltis. Tiesa, ne kartą pakerta jiems 
energiją ir materialinės aplinkybės. Bet dažniausiai čia kal- 
tas tasai malonus, bet egoistinis lukštas, kuris stipriai laiko 
apglėbęs besimylinčiuosius. Tai nėra šviesi prigimtosios mei- 
lės pusė. Išsiskyrimas yra puolimo pasėka, ir individualisti- 
nis užsidarymas savo netobuloje laimėje griauna galop ir ši- 
tą pačią laimę. Žmogaus palinkimui į absoliutinį universa- 
lumą, į vienybę su visa būtimi negali užtekti tik susivienijimo 
su priešinguoju poliumi. „Kiekvienas žmogus, - sako Scho- 

penhaueris, - privalo tam tikru būdu atvaizduoti visą žmo- 
niją.“ Ir tam atvaizdavimui nepakanka tik lyčių vienybės - 
ir tai dar nelabai tobulos. Žmogaus dvasia trokšta vėl atgauti 
jungiamąją kosme vietą, vėl būti tarpininke tarp Dievo ir pa- 
saulio, tarp prigimtosios tvarkos ir antgamtinės. Asmuo no- 
ri praplėsti savo individualumą ir tapti visuotiniu, nes tik to- 
bulame individualinių ir visuotinių pradų suderinime glūdi 
visiškas asmens išsiplėtojimas. „Asmenybė, - teisingai paste- 
bi prof. Sawicki, - yra ne egoizmas, bet altruizmas, ne tik 
buvimas sau, bet ir buvimas kitam.'?5 Tiesa, kas myli, būna 
ne tik grynai sau, bet jau ir antram. Bet tai dar maža. Mei- 
lės bendruomenė dar toli gražu nėra visuotinė bendruome- 
nė, ir dviejų meilė, dviejų vienybė dar nėra nei meilės, nei vie- 
nybės idealas. Kalbėdami apie meilės prasmę minėjome, kad 
meilės tikslas ir idealas yra sujungti tobulon vienybėn visus 
daiktus tarp savęs ir su Dievu. Prigimtoji meilė jungdama 
du darosi įvadas į šitą visuotinę, absoliutinę meilę. Bet tiktai 
įvadas. Reikia tad ją praplėsti, reikia ją padaryti visuotine, 
jeigu ne sėkmingumo, tai bent nusiteikimo atžvilgiu. Ir štai 
šitą žygį atlieka krikščionybė. Krikščionybė meilę išplečia. 

Karlas Adamas, žymiausias dabar Vokietijos dogmatikas, 
sako, kad „meilė... gali būti tik ten, kur yra bendruomenė“. 
Tai yra labai teisinga pastaba. Mes ją norėtume tik papil- 
dyti: tobula meilė gali būti tik ten, kur yra tobula bendruo- 
menė. Galutinis meilės atbaigimas arba josios išplėtimas li- 
gi visuotinumo nėra įmanomas ten, kur yra palaidi atomai, 
kur žmonės yra tik dėl to bendruomenė, kad juos riša ben- 
dri interesai. Meilės visuotinumas reikalauja bendruomenės or- 
ganiškumo. Meilė negali būti perkelta (iš vieno individo į ki- 
tą); ji tegali būti išplėsta. Kaip kraujas teka tik viename orga- 
nizme, taip ir meilė tegali tekėti tik organiškoje 
bendruomenėje. Ir štai krikščionybė įjungia besimylinčius ir 
jų meilę į tobuliausią bendruomenę, tiesiog į tikrą organiz- 
mą-į Šventųjų bendravimą. 


38 Das Ideal der Persėnlichkeit, p. 104. 
3? Das Wesen des Katholizismus, p. 196. 


60 


„Šventųjų bendravimas“ - kokia linksma, palaiminta 
šviesa sklinda iš jo. Jis yra paslėptasis kataliko turtas ir gi- 
liausias jo džiaugsmas. Širdis atsidaro galvojant apie Šventų- 
jų bendravimą. Žmogus tuomet išeina iš savo vienatvės, iš 
laiko ir erdvės vienatvės, iš individualinės vienatvės, jį apsu- 
pa neapsakomai ankšta dvasios ir gyvybės bendruomenė, to- 
li gražu pralenkianti jojo norus ir reikalavimus, kurią Dievo 
malonė iš kietos medžiagos - žmonijos yra pakėlusi ligi jo- 
sios aukštybių ir net ligi dalyvavimo Jojo esmėje. Čia nėra jo- 
kių laiko ir erdvės ribų. Iš tamsiausios praeities, iš kultūrų ir 
šalių, kurių atminimai jau tik legendose šiek tiek švysteli, at- 
eina žmonės į kataliko dabartį, vadina jį broliu ar seserimi ir 
apsupa jį savo meile. Katalikas niekados nėra vienas““, 
Šventųjų bendravimas jungia dangų ir žemę, kovojančius, 
kenčiančius ir besidžiaugiančius, jis teikia ramybės visiems 
geros valios žmonėms ir dar tobulesniu - nes atbaigiamuo- 
ju - būdu atnaujina pirmykštę kosmo vienybę. Jis nėra žmo- 
nių sutelkimas šalia vienas kito, bet jų apgyvendinimas vie- 
nas kitame, o visų - Kristuje. Šventųjų bendravimas yra tikrasis 
organizmas, kur kiekvienas narvelis gyvena visumai, o visu- 
ma - narveliui. Tai nėra iliuzija ar svajonė, bet realiausia tik- 
rovė. Kas kalba „Tikiu... Šventųjų bendravimą“, tas nekartoja 
tuščios frazės ar metaforiško posakio, bet savo žodžiais pa- 
sako tą gražiausią faktą, tą išvidinį atpirktosios žmonijos gel- 
mių gyvenimą, kur individualumas yra plečiamas ligi uni- 
versalumo, kur asmuo ir visuomenė sueina tobuliausion vie- 
nybėn, kur nėra luomų, klasių, profesijų, kur nėra vergo nei 
laisvojo, nei žydo, nei skito, nei biologinio vyro, nei biologi- 
nės moters, bet visa yra viena Kristuje. Tai yra kūnas, ir jo 
galva, vadinasi, jo gaivinanti ir formuojanti siela yra Kristus, 
Amžinasis Logas, per kurį visa „atsirado, ir be jo neatsirado 
nieko, kas tik yra atsiradę“ (Jn 1, 3). Tai yra vienas kūnas, tik- 
7as organizmas, o ne tik paskirų dalių sambūris. „Jūs esate 
Kristaus kūnas, o pavieniui - jo nariai“ (1 Kor 12, 27). Į Šven- 
tųjų bendravimą įeina visas kosmas, nes Įsikūnijimu Kristus 


*0 Ten pat, p. 171. 

sujungė savyje visą būtį. Čia priklauso ir visas antgamtinis 
pasaulis, ir visa žmonija, ir galop net materialinė kreatūra. 
Dabar mes jau suprasime, kodėl iš tikro krikščionybė iš- 
plečia meilę. Kas yra Šventųjų bendravimo tikras narys, kas 
yra gyvas Kristaus Kūno narvelis, tas negali glūdėti egois- 
tiškam savo kiautely. Jis atidaro savo dvasią tai tekančiai am- 
žinosios gyvybės srovei, tai trykštančiai amžinosios meilės 
srovei, kuri plaukia iš visų ir į visus, kuri visus gaivina ir 
visus pripildo, kuriai ir jis atiduoda savo dalį, kad ji taptų 
visuotinė ir todėl tobula. Krikščioniškai besimylį vyras ir mo- 
teris nesiizoliuoja nuo kitų, neužsisklendžia savam rately, bet 
savo meilę įjungia į tą visus apimančią visuotinę meilę ir tuo 
būdu savąją išplečia ligi visuotinumo. Tik čia galop dingsta 
tie egoizmo likučiai, kurie lydėjo prigimtąją meilę, tik čia 
priešingieji poliai sueina tobulon vienybėn, tik čia šitoji vie- 
nybė tarp vyro ir moters yra išplečiama ligi viso kosmo vie- 
nybės ir sujungimo. Šventųjų bendravime yra realizuojamas mei- 
lės idealas. Žinoma, konkretinės išraiškos jis įgaus tik po vi- 
suotinio perkeitimo. Bet realus jo vykdymas yra jau ir dabar. 
Meilės išplėtimas ligi visuotinumo anaiptol nėra meilės 
panaikinimas. Meilė nėra sąvoka, kad plečiant jos apimtį, ma- 
žėtų josios turinys. Meilė yra konkretinis dalykas, kurio tapi- 
mas visuotiniu reiškia begalinį pripildymą ir begalinį turi- 
ningumą. Sąvoką padaryti visuotine reiškia atimti iš jos in- 
dividualines žymes ir individualinį turinį. Daiktą padaryti 
visuotiniu reiškia — suteikti jam visų daiktų žymes ir visų 
daiktų turinį. Tuo pirmavaizdis ir skiriasi nuo sąvokos, kad 
jis yra būties pilnybė arba maksimumas, o sąvoka - būties mi- 
rnimumas. Tuo tarpu meilės pirmavaizdis arba idealas ir yra 
josios visuotinumas - visuotinė vienybė. Išplėstoji vyro ir mo- 
ters meilė lieka tikrąja lyčių meile, tai yra priimančiojo ir tei- 
kiančiojo poliaus vienybe. Tik čia toji vienybė per begalinį sa- 
vo tobulumą pritraukia prie savęs visa kita, visa, kas yra dan- 
guje ar žemėje. Vyras ir Šventųjų bendravime lieka vyras, tai 
yra teikiantysis polius ir Kristaus atvaizdas; moteris taip pat 
lieka moterimi, tai yra priimančiuoju poliumi ir Bažnyčios at- 
vaizdu; lyčių meilė lieka lyčių meile, tai yra kitų dviejų polių 

susijungimu ir Kristaus su Bažnyčia santykių atvaizdu. Bet juk 
lytys yra vienos žmogiškosios idėjos poliariškumo išraiška. Jos 
tad labiausiai linksta į viena kitą. Visi žmonės yra vienos ir tos 
pačios žmogiškosios idėjos egzemplioriai. Vadinasi, jie gravi- 
tuoja savaime į savo pirmavaizdį. Žmogiškoji idėja yra viena 
ir glūdi viename Loge. Argi tad nereikia, kad visi būtų viena 
Kristuje? Ir taip yra. Iš kitos pusės, šitoje vienybėje (tai yra vie- 
nybė, o ne niveliacija) niekas nieko nepraranda, kas jam yra 
sava ir brangu. Tame ir yra Šventųjų bendravimo organišku- 
mas, kad jis turi daug ir skirtingų narių. „Jei visuma tebūtų vie- 
nas narys, tai kur beliktų kūnas?“ (1 Ko 12, 19) O Kristaus 
Kūnas yra tikras kūnas, tai yra organizmas. Todėl ir lyčių mei- 
lė nepraranda čia nė trupučio savo pobūdžio, nes ir ji yra vie- 
nas narys, vienas narvelis toje visuotinėje, organiškoje meilė- 
je. Bet būdama ir pasilikdama lyčių meile, ji įgauna neapsa- 
komo tobulumo, nes esti papildoma tąja visuotinės meilės 
srove, kuri teka visame šitame milžiniškame kūne. Josios siau- 
rumas, josios spraguotumas, josios egoistiškumas - viskas čia 
nyksta, viskas išsigrynina, išsiplauna, lieka tik pati skaidriau- 
sioji, pati tobuliausioji vyro ir moters vienybė. Žmogiškosios 
idėjos poliariškumas čia išreiškiamas ir palaikomas konkre- 
čiausiu ir kartu visuotiniausiu būdu. Moteris čia tampa pil- 
nutinė moteris, vyras — pilnutinis vyras, ir jųdviejų meilė — 
pilnutinis susijungimas. 

Dabar mums paaiškės krikščioniškasis benivis vyro ir mo- 
ters gyvenimas. Visų pirma tai nėra gyvenimas tik bendrame 
bute. Tai nėra tik maitinimasis prie bendro stalo ir iš ben- 
drų pajamų. Tuo labiau tai nėra tapimas „vienu kūnu“. Tai 
yra bendras gyvenimas Kristuje. Tai yra bendras dvasių gyveni- 
mas. Krikščioniškai mylįs vyras ne tam palieka savo tėvą ir 
motiną, savo brolius ir seseris, kad patenkintų savo prigim- 
ties linkimus, kad su mylima mergaite sudarytų tik bendrą 
namų židinį, bet tam, kad juodu bendrai apsigyventų Kristuje, 
taptų vienu jo kūno narveliu; kad jo dvasia apsigyventų jo- 
sios dvasioje ir josios dvasia — jo dvasioje. Tik Kristaus pa- 
dėjimas į bendro gyvenimo pagrindą, tik Jo malonės pasi- 
kvietimas būti šito bendrumo ryšiu antžemiškais spinduliais 

nušviečia ir bendrą namų židinį pripildo jaukios šilumos ir 
malonaus patraukimo. Gali jame neskambėti skardus kūdi- 
kio juokas (jeigu tai yra išraiška ne prigimties silpnybės, bet 
valios tvirtybės - dar geriau!), gali jame nebūti nei šilko dra- 
bužių, nei gražių palmių bei minkštų baldų, visa tai nė kiek 
nedrumsčia jojo laimės. Angelų grojimas yra gražesnis ne- 
gu kūdikio krykštavimai, ir iš Kristaus tekanti malonė yra 
turtingesnė negu gera alga ar stambus palikimas. Ir tos ke- 
turios akys, kurios šaltą žiemos vakarą tyliai žiūri į prasta- 
me moliniame pečiuke besikūrenančią ugnį, - jos žiūri į be- 
galybę. Ir toji švelnutė, mylima galva, nusvirusi ant vyriš- 
kio krūtinės, yra visuotinis pasitikėjimo simbolis. Ir tasai 
pabučiavimas, kuriuo vyras atsisveikina nakčiai moterį, yra 
ramybės pabučiavimas - osculum pacis. 

Štai kaip eina meilės atbaigimas krikščionybėje. Krikščio- 
nybė meilę išskaidrina ligi šventumo, pagilina ligi amžinumo ir 
išplečia ligi visuotinumo. Toji pirmykštė rojaus meilė, tieji pir- 
mykščiai vyro ir moters santykiai čia atgema visu savo gro- 
žiu ir skaistumu. Negana to, jie tampa čia dar tobulesni, nes 
gaivinami ypatingų malonių, kurių net rojus neturėjo. Jeigu 
krikščionybė yra vadinama meilės religija, tai ne tik dėl to, kad 
ji meile yra pagrįsta, kad ji meilę kuria, bet ir dėl to, kad ji 
meilę atbaigia. Tik krikščionybėje meilė tampa didi ir amži- 
na, kaip Dievas“! 


+! Šitie pasvarstymai mus privedė jau prie pat krikščioniškosios mote- 
rystės. Vis dėlto šitą klausimą, nenorėdami kartoti, čia praleidžiame nuro- 
dydami skaitytojoms prieš dvejus metus rašytą straipsnį „Krikščioniškosios 
moterystės klausimas“ („Rytas“, 1931 m. sausio 13, 14, 15, 16 d.). 

MOTERYSTĖS PIRMAVAIZDIS 
IR TIKSLAI 


1. Moterystės išsivystymas 


Moterystės istorijoje galima rasti kelvertą tarpsnių. Kiek- 
vienas jų įspaudė moterystei vieną kurią naują žymę, bet ne- 
panaikino senosios. Moterystė buvo įsteigta patį žmogaus 
gyvenimo rytmetį. Puikiai įrengtame Dievo pasaulyje žmo- 
gui nebuvo gera vienam. Jis ieškojo antro žmogaus — mo- 
ters. Moters sutvėrimas ir abiejų pirmųjų žmonių sujungi- 
mas moterystėn atbaigė žmogiškosios idėjos realizavimą. 
Vyras ir moteris abu sykiu dabar sudarė pilnutinį žmogų. 
Rojaus moterystė todėl buvo visų pirma šito abipusio pasipildy- 
mo išraiška. Vyras ir moteris čia susijungė ne dėl išviršinių 
aplinkybių, ne dėl kūno valios, bet stumiami pačių prigim- 
ties gelmių. Tai buvo neatbaigtos būties balsas. Rojaus mo- 
terystė buvo lyčių atbaigimo institucija. Tai yra pats pagrindi- 
nis ir esminis moterystės tikslas. Jis buvo Dievo įbrėžtas į 
pačią lyčių prigimtį ir pozityviai anksčiau išreikštas už vi- 
sus kitus tikslus. Kai Dievas kalbėjo, jog negera žmogui būti 
vienam, tai šituose žodžiuose neglūdėjo dar jokia kita min- 
tis, kaip tik abipusio pasipildymo. Mūsų amžius labai dažnai 
užmiršta šitą faktą, ir todėl lyčių pasipildymas moterystėje 
jam atrodo tik kažkokia nereali svajonė. Tuo tarpu jis yra 
ne tik pirmutinis lyčių prigimties reikalavimas, bet ir pir- 
mutinis moterystės paskyrimas laiko atžvilgiu. Žodžiai „ne- 
gera žmogui būti vienam“ buvo pasakyti pirmiau, negu 
„būkite vaisingi ir dauginkitės“. 

Bet pirmykštis vyras ir pirmykštė moteris nebuvo tik dva- 
sios, tik žmogiškosios idėjos poliaringumo išraiškos. Juodu 

buvo ir du priešingi gyvybės poliai. Juodu turėjo ne tik skir- 
tingas sielas, bet ir skirtingus kžnus. Tuo tarpu tobulame sto- 
vyje negalėjo būti nieko netikslingo ir neprasmingo. Gyvy- 
bės poliaringumas taip pat turėjo būti kam nors, ir kūnų skir- 
tingumas turėjo gauti sau pareigų. Rojaus moterystė buvo 
pilnutinė moterystė. Ji apėmė visg žmogų. Sielos atžvilgiu ji 
buvo individualinio atbaigimo institucija. Kūno atžvilgiu ji ta- 
po rūšies plėtimo institucija. Sutvėręs vyrą ir moterį, vadina- 
si, atbaigęs žmogiškosios idėjos realizavimą poliarinėje josios 
išraiškoje, Dievas juodu palaimino ir tarė: „Būkite vaisingi 
ir dauginkitės, pripildykite žemę ir valdykite ją“ (Pr 1,28). 
Šitais žodžiais pirmykštei moterystei buvo paskirtas ir kitas 
uždavinys, būtent: plėsti žmonių giminę. Dvasinis pasipildy- 
mas turėjo gilinti individą, kūninis susivienijimas turėjo pla- 
tinti rūšį. Sielų bendravimu didėjo asmuo. Kūnų bendravi- 
mu didėjo bendruomenė. Pirmoji moterystė sujungė savyje 
ir asmenį, ir visuomeninį pradą. Šitos dvi pareigos rojaus sto- 
vyje buvo neišskiriamai susijusios. Jos išsiskyrė tik vėliau. 
Žmogui puolus, šiek tiek pasikeitė ir moterystės pobūdis. 
Tiesa, nė vienas iš pirmiau minėtų uždavinių nebuvo išskir- 
tas, tik buvo sukeista jų tvarka. Tobulame stovyje individo at- 
baigimas stovėjo pirmoje vietoje. Rūšies plėtimas turėjo ateiti 
tik vėliau. Šitas paskyrimas rojuje nė nebuvo įvykdytas. Tuo 
tarpu žmogui puolus, dvasinis vyro ir moters bendravimas 
buvo nustumtas į antrą vietą, pirmą užleisdamas rūšięs plė- 
timui. Jau šitų dviejų uždavinių sukeitimas rodo, kad žmo- 
gaus prigimtyje atsirado chaoso. Antrojo uždavinio pastaty- 
mas pirmojo vietoje buvo padarytas pagal kūno valią. Biolo- 
ginis kūno paskyrimas dabar išsiveržė visu smarkumu. 
Dvasios negalia tvarkyti ir tramdyti šitą veržimąsi pagal proto 
reikalavimus ir moterystei įspaudė naują žymę, kurios veltui 
ieškotume pirmajame tarpsnyje. Puolusio stovio moterystė ta- 
po dar priemone aistroms nuraminti (remedium concupiscen- 
tiae). Petras Lombardas apie tai rašo: „Moterystės institucija 
yra dvejopa. Viena buvo įsteigta pareigai atlikti rojuje, kur bū- 
tų buvę skaistūs santykiai (Hhorus immaculatus) ir garbingos 

jungtuvės, kur būtų buvę be aistros pradėta, be skausmo gim- 
dyta. Antra buvo sudaryta šalia rojaus, kaip priemonė išvengti 
neleistiniems santykiams. Pirmoji buvo tam, kad prigimtis 
daugintųsi, antroji - kad prigimtis nutiltų ir būtų sutramdy- 
tos ydos... Prieš nuodėmę moterystė buvo įsteigta pareigai at- 
likti, po nuodėmės jai buvo leista tapti priemone. Kas svei- 
kiems yra paprastas dalykas, tas ligoniams tampa vaistu“! Tai 
buva blogybė, bet neišvengiama. Šita mintis yra ir šv. Pau- 
liaus žodžiuose: „Gerai daro vyras, neliesdamas moters. Ta- 
čiau ištvirkavimui išvengti kiekvienas tegul turi sau žmoną 
ir kiekviena tegul turi sau vyrą... Nesitraukite vienas nuo ki- 
to, nebent kuriam laikui, sutarę, kad atsidėtumėte maldai, pas- 
kui vėl sueikite draugėn, kad šėtonas negundytų jūsų nesu- 
silaikymu“ (1 Kor 7, 1-5). Bet čia pat šv. Paulius prideda: „Aš 
tai sakau leisdamas, o ne įsakydamas“ (1 Kor 7, 6). Tai nėra 
įsakymas ar pareiga, bet - tik leidimas. Šiandien šitas daly- 
kas yra vadinamas šalutiniu arba antraeiliu moterystės tiks- 
lu. Pavadinimas nėra vykęs. Tikslas reiškia tai, ko siekiama 
iš anksto. Bet šito tikslo į moterystės siekimų eilę įjungti ne- 
galima. Žmogus, kuris siektų moterystės ir dėl to, kad ten ga- 
lės numalšinti savo aistras, pažemintų savo žmogiškąją ver- 
tę. Aistrų nuraminimas yra ne moterystės tikslas, bet moterystės 
gyvenimo pasėka. Šv. Augustinas šitą mintį formuluoja tokiu 
puikiu posakiu: Negue illud enim propter nuptias admittitur, sed 
propter nuptias ignoscatur?. Vadinasi, ne dėl to vedama, kad bū- 
tų galima numalšinti aistras, bet dėl to galima numalšinti aist- 
ras, kad esi vedęs. 

Vis dėlto net ir taip supratus šitą tikslą, puolusio stovio 
moterystė įgijo kitokį pobūdį. Dėl kūno prieštaravimo dva- 
siai net ir pirmykštis josios paskyrimas plėsti žmonių gimi- 
nę tapo aptemdytas ir neteko to pirmykščio skaidrumo, ku- 
ris buvo žadėtas rojuje, nes su juo buvo neišvengiamai su- 
rištas nekaltybės praradimas. Antrojo tarpsnio moterystė yra 


! Sententiarum libri 4, dist. 27 / Migne, P. L., 192, 908-909. 
2 De bono coniugali, 6. 

ryškaus biologinio pobūdžio. Ir jeigu mes pavartysime Se- 
nojo Testamento lapus, kuriuose piešiama pirmieji puolusios 
žmonijos amžiai, galėsime lengvai pastebėti, kaip aistrų šė- 
limas yra persunkęs visą gyvenimą. Tik maža saujelė Dievo 
išrinktųjų žmonių sugebėjo atsispirti tam visuotiniam kūno 
šėlimui. Tvanas, Sodomos ir Gomoros sudeginimas buvo ne 
kas kita, kaip bausmės už kūno nuodėmes. 

Su Mozės įstatymais moterystė įžengė į trečiąjį tarpsnį. 
Tai buvo juridinis josios sutvarkymas. Ligi tol moterystės su- 
darymas ir tolimesnis josios gyvenimas buvo tvarkomas pa- 
gal giminių tradicijas, pagal prigimties reikalavimus ir są- 
žinės nurodymus. Dabar moterystės santvarka buvo įimta 
į juridinę sritį ir palenkta pozityviems įstatymams. Mozė nu- 
rodė, kokie asmens gali sueiti moterystėn, kaip jie turi gy- 
venti, kaip turi tvarkyti šeimos reikalus, kaip pasielgti vie- 
nai pusei mirus, tapus neištikimai ar pabėgus. Vedybos, kū- 
dikiai, turto paveldėjimas, persiskyrimai ir net intymaus 
gyvenimo smulkmenos - visa čia buvo numatyta ir sutvar- 
kyta. Tuo būdu visuomeninis moterystės pobūdis buvo dar 
labiau pabrėžtas ir pati moterystė išgelbėta iš ligtolinio pa- 
krikimo. Čia net ir atsipalaidavusios aistros buvo tam tikru 
būdu apvaldytos. 

Prigimtoji moterystė, juridiškai sutvarkyta, galėjo tobulėti 
tik smulkmenose. Josios esmė žmogaus pastangomis negalė- 
jo būti pakeista. Įstatymai ją aiškiai apibrėžė, atskyrė nuo ki- 
tų gyvenimo sričių, žodžiu, davė jai stiprią ir ryškią formą. 
Kultūrinis moterystės išsivystymas pasiekė čia aukščiausią 
laipsnį. Jo peržengti jis nebegalėjo. Tokiu būdu buvo pareng- 
ta atrama atbaigiamajam Dievo veikimui. Atėjęs Kristus, įstei- 
gė Moterystės sakramentą. Tai buvo ketvirtasis, atbaigiamasis, 
moterystės išsivystymo tarpsnis. Tiesa, visais laikais ir visose 
tautose moterystė buvo religinio pobūdžio. Civilinė moterys- 
tė, išskirianti iš savęs bet kurį religinį bruožą, nebuvo žino- 
ma net nekultūringiausioms tautoms. Tai yra tikras naujųjų 
laikų padaras. Tai yra ne kultūros kilimo, bet religijos nyki- 
mo pasėka. Visos tautos turėjo religiją, todėl ir jų moterystė 


68 


buvo religinio pobūdžio. Civilinė moterystė gali atsirasti tik 
tada, kai žmonės nepripažįsta jokios religijos ir nuosekliai mo- 
terystę laiko tiktai civiliniu dalyku. Vis dėlto pirmykštės mo- 
terystės religinis pobūdis buvo grynai prigimtosios tvarkos 
dalykas. Puolusio žmogaus moterystė, į pirmą vietą iškėlusi 
žmonių giminės plėtimą, apsisupo religinėmis formomis, 
kurios nesiekė josios gelmių. Todėl prigimtoji stabmeldžių 
moterystė buvo ir liko religinio pobūdžio tik iš viršaus. Pati 
josios esmė nebuvo perkeista pagal amžinosios religijos rei- 
kalavimus. Tuo tarpu Kristus perkeitė moterystės turinį. Krikš- 
čioniškoji moterystė yra religinė ne tik savo forma, ne tik sa- 
vo apeigomis, bet religinė pačiomis savo gelmėmis, galutiniu 
ir esminiu savo tikslu, nes ji yra sakramentas. Sakramentas, sa- 
koma, yra regimas Kristaus įsteigtas ženklas Dievo malonei 
įgyti. Tai yra tiesa. Bet sakramento gelmės čia dar nesibaigia. 
Sakramentas yra regimas ženklas ne tik Dievo malonės, bet ir to fak- 
to, kad toji sritis, kurią šita sakramentinė malonė liečia, yra ypatin- 
gai surišta su antgamtinė tvarka. Todėl ir Kristus, įsteigdamas 
Moterystės sakramentą, sujungė moterystę su antgamtine sri- 
timi. Jis davė jai ne tik naujos religijos formą, bet ir antgam- 
tinį turinį. Nuo Kristaus laikų krikščionių moterystė jau ne- 
bėra gamtinė, bet antgamtinė. Pakrikštytiems žmonėms tebėra 
tik vienas kelias: priimti Moterystės sakramentą arba visiškai 
nebūti susijungus moterystės ryšiu. Sakramentinis krikščio- 
nių moterystės pobūdis yra esminis. Jį išskyrus, nyksta ir pa- 
ti moterystė. 

Tai yra paskutinis ir kartu atbaigiamasis moterystės išsi- 
vystymo tarpsnis. Dievas savo galybe prigimtąją sritį sujun- 
gė su antgamtine, josios nenaikindamas, bet pakilnindamas 
ir išskaistindamas. Moterystės sakramento įsteigimas yra prigim- 
tosios moterystės transfigūracija. Naujojo Testamento moterys- 
tė yra tobuliausia, nes ji yra perkeista pagal dieviškąjį pir- 
mavaizdį. Todėl ir ieškodami moterystės pirmavaizdžio, tu- 
rime remtis paskutiniu josios tarpsniu, nes visi kiti tarpsniai 
yra tik pereinamojo pobūdžio. Jie tik rengia sąlygas dieviš- 
kajam perkeitimui ir atbaigimui. 

2. Moterystės pirmavaizdis 


Jau tik dėl to, kad krikščioniškoji moterystė yra sakramen- 
tas, vadinasi, kad ji yra ypatingai surišta su antgamtine tvar- 
ka, josios pirmavaizdis turi būti ne kur kitur, kaip tik ant- 
gamtinėje srityje. Krikščionybėje kiekviena misterija yra vienos ku- 
rios prigimtojo gyvenimo srities pirmavaizdis, ir kiekviena 
krikščioniškojo gyvenimo sritis yra vienos kurios dieviškosios mis- 
terijos atspindys. Tai yra pagrindinis prigimtosios ir antgam- 
tinės srities santykių principas. Todėl ir krikščioniškoji mo- 
terystė, būdama sakramentas, ir tai didis slėpinys, kaip yra 
pasakęs šv. Paulius (Ef 5, 32), turi būti vienos kurios dieviš- 
kosios misterijos atspindys. Kitaip sakant, viena kuri dieviš- 
koji misterija turi būti moterystės pirmavaizdis. Šv. Paulius 
Laiške efeziečiams kaip tik ir atskleidė šitą misteriją. „Jūs, 
moterys, būkite klusnios savo vyrams lyg kad Viešpačiui, nes 
vyras yra žmonos galva, kaip ir Kristus yra Bažnyčios, savo 
Kūno, galva ir gelbėtojas. Kaip Bažnyčia klauso Kristaus, taip 
ir moterys visa kame teklauso vyrų. Jūs, vyrai, mylėkite sa- 
vo žmonas, kaip ir Kristus mylėjo Bažnyčią ir atidavė už ją 
save, kad ją pašventintų... kad padarytų sau... šventą ir ne- 
suteptą. Taip ir vyrai privalo mylėti savo žmonas tartum sa- 
vuosius kūnus. Kas myli žmoną, myli save patį. Juk niekas 
niekada nėra nekentęs savo kūno, bet jį maitina ir globoja 
kaip ir Kristus Bažnyčią, kadangi esame jo Kūno nariai. To- 
dėl žmogus paliks tėvą bei motiną ir glausis prie savo žmonos, ir 
du taps vienu kūnu. Tai didis slėpinys, - aš tai sakau apie Kris- 
tų ir Bažnyčią“ (Ef 5, 22-32). Iš šitų šv. Pauliaus žodžių aiš- 
kiai matyti, kad krikščioniškosios moterystės pirmavaizdis yra 
Kristaus ir Bažnyčios santykiai, 

Jau Senajame Testamente Dievas buvo padaręs su Izrae- 
lio tauta matrimonialinę sutartį. Senoji sandora buvo lyg ir 
Dievo susižadėjimas su išrinktąja tauta. Šitos sutarties lau- 
žymas Šventajame Rašte yra vadinamas svetimoteriavimu. 
Apskritai kiekvienos sielos santykis su Dievu mistinėje kal- 
boje yra vaizduojamas kaip vyro ir moters susijungimas mo- 
terystėje. Todėl ir kiekviena nuodėmė yra laikoma matrimo- 

nialinės ištikimybės laužymu. Ta prasme ir šv. Augustinas 
savo „Išpažinimuose“ sako: „Nemylėjau Tavęs ir svetimote- 
riavau... Nes šio pasaulio draugystė yra svetimoteriavimas“?, 
Bet ryškiausi matrimonialinės meilės ir ištikimybės bruožai 
pasirodo Kristaus ir Bažnyčios santykiuose. Bažnyčią sudaro vi- 
sa atpirktoji žmonija: pakrikštytieji aktualiai, nekrikštytieji ga- 
limybėje, o geros valios žmonės tiesiog priklausydami Baž- 
nyčios sielai. Bažnyčia buvo įsteigta ne apaštalų pakvietimo 
metu, bet Įsikūnijimo momentą, kada Dieviškasis Žodis pri- 
ėmė žmogaus prigimtį ir visą žmoniją sujungė į naują ben- 
druomenę, kurią ir vadiname Bažnyčia, Kristus yra Bažny- 
čios galva, o Bažnyčia yra Jojo kūnas. Tolimesnis Bažnyčios 
plėtimasis yra ne kas kita, kaip dievažmogiškosios Kristaus 
esmės apsireiškimas laike ir erdvėje. Bet jau nuo pat Bažny- 
čios prasidėjimo momento Kristaus ir Josios santykiai yra 
vaizduojami kaip santykiai sužadėtinio ir sužadėtinės. Apie 
tai galima rasti jau pranašų Izaijo ir Jeremijo knygose. Bet 
pirmą sykį visai aiškiai šitą vaizdą pavartojo šv. Paulius. 
Antrame Laiške korintiečiams jis rašo: „... aš jus sužiedavau 
su vienu vyru, su Kristumi, ir turiu pas jį nuvesti jus kaip 
skaisčią mergelę“ (11, 2). Korinto bendruomenė, o nuosek- 
liai ir visa Bažnyčia, čia yra vaizduojama, kaip skaisti mer- 
gaitė, apaštalo pažadėta vienam vyrui, Kristui, kuriam jis 
stengiasi ją išlaikyti gryną ir moksle, ir gyvenime. Tokia pat 
prasme kalba ir Apreiškimo Jonui autorius, vaizduodamas 
Avinėlio vestuves ir jo sužadėtinę: „Vėl aš išgirdau tarsi gau- 
singos minios balsą, lyg didelių vandenų šniokštimą... džiū- 
gaukime ir linksminkimės, ir teikime jam garbę, nes prisiar- 
tino Avinėlio vestuvės ir jo nuotaka pasirengusi! Jai buvo 
duota apsivilkti spindinčia, tyra drobe“ (Apr 19, 6-7). Kitoje 
vietoje tas pats autorius rašo: „Tuomet atėjo vienas iš septy- 
nių angelų... ir tarė man: „Eikš, parodysiu tau jaunąją, Avi- 
nėlio sužadėtinę“ (Apr 21, 9). Šitoji Avinėlio sužadėtinė ir 
žmona yra ne kas kita, kaip šventasis miestas, naujoji Jeru- 
zalė, kuriai nereikia nei saulės, nei mėnulio, nes Dievo skais- 


3 Contf. 1, 13. 

tumas jį apšviečia ir jo žiburys Avinėlis (plg. Apr 21, 9-23). 
Tai yra atbaigtosios Kristaus Bažnyčios ir perkeistosios žmo- 
nijos vaizdas. 

Šita mintis eina per visų Bažnyčios Tėvų raštus. Vėliau 
mistinė teologija, K. Adamo žodžiais tariant „iš šitų biblinių 
minčių nuaudė nuostabiai kvapią sužadėtinišką mistiką: Kris- 
tus vyras, Bažnyčia jo žmona, ir abu gimdo gyvenimo kūdi- 
kius““. Šv. Augustinas Įsikūnijimą taip vaizduoja: „Žodis yra 
sužadėtinis, o sužadėtinė - žmogaus kūnas. Abu yra vienas 
Dievo Sūnus ir tas pats žmogaus sūnus. Bažnyčios galva Jis 
tapo Marijos Mergelės įsčiose, iš kurių Jis išėjo lyg sužadėti- 
nis iš savo miegamojo'“. Kitose vietose šv. Augustinas karto- 
ja tą pačią mintį: „Šis Žodžio ir kūno susijungimas yra suža- 
dėtiniškas. Sužadėtuvių kambarėlis yra mergelės įsčios““. Tą 
patį galime pastebėti ir liturgijoje. Kalėdų pirmųjų mišparų 
antifone prieš „Magnificat“ skaitome: „Kai danguje patekės 
saulė, jūs matysite Karalių Karalių, išeinantį iš Tėvo, kaip jau- 
nikį iš savo miegamojo“. Labai ryškiai šitą mintį pabrėžia ir 
antifonas prieš himną „Benedictus“ Trijų karalių šventėje: 
„Šiandien Bažnyčia buvo sujungta su Dangiškuoju Sužadėti- 
niu... Magai su dovanomis skubinosi į Karaliaus vestuves“. 
Vadinasi, ir Šventajame Rašte, ir Bažnyčios Tėvų veikaluose", 
ir galop pačioje liturgijoje yra išvystoma mintis, kad Kristus 
yra sužadėtinis, o Bažnyčia sužadėtinė. 

Kristus yra Bažnyčios galva. Tai yra pirmas ryškus Jo san- 
tykių su Bažnyčia bruožas. Naujajame Testamente, ypač šv. 
Pauliaus Laiškuose, toji mintis yra taip aiški, jog nėra rei- 
kalo jos plačiau įrodinėti. Kristus yra tikrasis Bažnyčios Aš, 
o Ji yra mistinis Jojo Kūnas. Kristus ir Bažnyčia yra taip su- 
sijungę, kaip to paties organizmo galva ir kūnas. Juodu su- 


* Das Wesen des Katholizismus, Paderbomn, 1928, p. 274. 

5 Cit. iš: Adam K. Ten pat, p. 276. 

5 Cit. iš: Wintersig A. Liturgie und Frauenseele, Freiburg i. Br., 1926, p. 11. 

7 Galima dar paminėti ir šv. Metodijaus posakį: „Palikęs Tėvą, kuris yra 
danguje, nužengė Žodis, kad susijungtų su žmona“ (adhaereret uxori...)... Con- 
vivium decem virginum, III, 8 / Migne, P. G., 18, 74. 

daro vieną mistinį asmenį, vieną mistinį Kristų. Visa, ką Jis 
turi - savo dieviškumą ir amžinąjį savo gyvenimą, - duoda 
per malonę ir savo sužadėtinei Bažnyčiai. 

Iš to, kad Kristus yra Bažnyčios Galva, o Ji — mistinis Jo- 
jo Kūnas, savaime kyla antrasis jųdviejų santykių bruožas, 
būtent: Bažnyčios pasidavimas Kristui. Šitas pasidavimas anaip- 
tol nėra vergiškas nusilenkimas. Tai tik susijungimas su gy- 
vybę teikiančiuoju pradu, kuris savo dieviškumu persunkia 
mistiškąjį savo kūną. 

Trečiasis Kristaus su Bažnyčia santykių bruožas yra Jo 
meilė Bažnyčiai, kaip Sužadėtinio meilė Sužadėtinei. Kristaus 
meilės tikslas, pasak šv. Pauliaus, yra Bažnyčios šventumas. 
„Kristus mylėjo Bažnyčią ir atidavė už ją save kad ją pašven- 
tintų, nuplaudamas valančiu vandeniu per žodį, kad pada- 
rytų sau garbingą Bažnyčią, neturinčią jokios dėmės nei 
raukšlės, nei nieko tokio, bet šventą ir nesuteptą“ (Ef 5, 26-27) 
(išskirta mano). Iš Kristaus trykšta srovė, kuri gaivina Suža- 
dėtinę ir josios gyvenimą, kaskart vis labiau jungia su die- 
viškuoju gyvenimu. 

Teikiamos Bažnyčiai malonės nelieka Joje nevaisingos. 
Bažnyčia jas priima, keičia, naujai apipavidalina ir duoda at- 
skiriems nariams, gimdydama ir auklėdama juos naujam gy- 
venimui. Bažnyčios pavadinimas Motina nėra jokia metafo- 
ra. Mater Ecclesia yra tikra prasme motina, kaip Krikštas yra 
tikra prasme gimimas antgamtiniam gyvenimui. Šita Bažny- 
čios galia gimdyti žmones antgamtiniam gyvenimui yra ketvirtas 
Kristaus ir Bažnyčios santykių bruožas. Bažnyčia gauna antgam- 
tinę gyvybę ne iš savęs. Ją duoda jai Kristus. Todėl josios už- 
davinys ir josios buvimo prasmė yra tas malones, tą antgam- 
tinę gyvybę priimti, apipavidalinti ir paskui duoti tiems, ku- 
rie josios dar neturi. 

Jeigu sustatysime šituos bruožus vieną priešais kitą, gau- 
sime tokį Kristaus ir Bažnyčios santykių vaizdą: Kristus yra 
Galva, Bažnyčia - Kūnas; Kristus yra Sužadėtinis, Bažnyčia - 
Sužadėtinė; Jis - vyras, Ji - moteris; Jis teikiąs, Ji priimanti; Jis 
aktyviai pradedąs, Ji formuojanti ir gimdanti. Vis dėlto šitos 
priešingybės nekliudo įžiūrėti šituose santykiuose glaudžią 

vienybę, vieną mistinį asmenį - Kristų. Yra vienas kūnas, vie- 
na dvasia, vienas Kristus. Savo Sužadėtinei Jis duoda amžino- 
je meilėje visa ir dieviškąja gyvybe Ją laiko, tobulina ir pašven- 
čia. Ji, visiškai Kristui atsidavusi, gyvena Jo gyvybe, kurią į sa- 
ve priima, formuoja ir gimdo. 

Visa tai rodo, kad moterystės ir apskritai lyčių santykiavi- 
mo pirmavaizdis yra Kristaus ir Bažnyčios paslaptis. Vyras turi 
taip santykiuoti su moterimi, kaip Kristus su Bažnyčia. Vy- 
ro ir moters gyvenimas turi simbolizuoti Kristaus ir Bažny- 
čios gyvenimą. Vyro idealas yra Kristus, moters - Bažnyčia. Čia 
reikia pastebėti, kad ir vyro, ir moters kaip žmonių idealas 
yra tas pats, būtent: Dievas. Bet jų, kaip skirtingų lyties at- 
žvilgiu, idealas glūdi Kristaus ir Bažnyčios paslaptyje. 

Kristaus ir Bažnyčios santykiai atskleidžia skirtumą mo- 
terystės prieš Kristų ir krikščioniškosios moterystės. Prieš 
Kristų dar nebuvo santykių tarp Jo ir Bažnyčios, nes Jis dar 
nebuvo įsikūnijęs ir Bažnyčia dar nebuvo įsteigta. Todėl ir to 
meto moterystė negalėjo būti atvaizdas, nes nebuvo to, ką ji 
vaizduotų. Ji buvo tik nurodymas, tik pranašas, tik šauklys. 
Ji buvo tik figūra. Tokia figūra yra ir dabartinė nekrikštytųjų 
moterystė, kaip neįjungta į antgamtinę sritį. Tuo tarpu po 
Kristaus krikščionių moterystė tapo Kristaus ir Bažnyčios san- 
tykių atvaizdu. Figūra yra apsprendžiama to, kad dar bus. At- 
vaizdas yra apsprendžiamas to, kas jau yra. Figūra nurodo 
daiktą. Tuo tarpu daiktas duoda nurodymus atvaizdui. Daik- 
tas yra atvaizdo norma. Todėl ir krikščioniškoji moterystė, bū- 
dama Kristaus ir Bažnyčios santykių atvaizdas, turi šituos san- 
tykius savo norma ir savo buvimo pagrindu. Juose glūdi 
krikščioniškosios moterystės esmė ir tie reikalavimai, kurie 
apsprendžia praktinį krikščioniškosios moterystės gyvenimą. 


3. Moterystės tikslai 
Moterystės tikslo klausimas yra pats opiausias. Kam bū- 
tent susieina visam gyvenimui vyras ir moteris į neišardo- 
mą sąjungą? Kokį tikslą turi šitos sąjungos arba bendruome- 

nės sudarymas? Koks yra pirmutinis objektyvus moterystės 
tikslas, kyląs iš pačios josios esmės ir nepriklausąs nuo sub- 
jektyvinių nusistatymų? 

Ligi pat mūsų dienų buvo manyta, kad pirmutinis mote- 
rystės tikslas yra kūdikis. Kanonų teisės ir moralinės teologi- 
jos vadovėliuose, įvairiuose pamokymuose sužadėtiniams, 
jaunavedžiams, tėvams ir motinoms šita mintis buvo aiškiai 
pabrėžiama. Celibatinės (gyvenant nekaltybėje) moterystės 
sąvokos šituose įsitikinimuose nebuvo. Pro ją buvo praeina- 
ma arba visai tylomis, arba buvo tik pastebima, kad „kas turi 
tokių idėjų, tas neveda... Visai aišku, kad moterystės nėra 
šiam tikslui. Kūdikių gimdymas yra bendras dėsnis“", 

Vis dėlto celibatinė moterystė yra svarbiausia kliūtis gim- 
dymą laikyti pirmaeiliu, iš pačios esmės kylančiu moterys- 
tės tikslu. Katalikų bažnyčia Juozapo ir Marijos moterystę vi- 
sados laikė ir laiko tikra moteryste. Šv. Augustinas, pavyz- 
džiui, sako: „Juk angelas nemelavo, sakydamas: Nebijok 
priimti savo žmonos Marijos. Žmona ji vadinama dėl paža- 
dėjimo, nes kūniškai ji nebuvo ir nebus pažinta“?. Marijos ir 
Juozapo moterystės tikrumas ir prasmingumas anaiptol ne- 
kyla iš kūninio gimdymo, nes jis buvo išskirtas iš anksto Ma- 
rijos, o, pasak padavimo, ir Juozapo skaistybės apžadais. Tie- 
sa, Marija gimdė, bet gimdė iš Šventosios Dvasios ir ne kaip 
Juozapo žmona, tik kaip Virgo perpetua. 

Tai nėra vienintelis pavyzdys. Katalikų bažnyčia visais 
laikais leido ir tebeleidžia vestis tiems, kurie iš anksto ben- 
drai susitarę padaro skaistybės apžadus, vadinasi, pozityviu 
valios aktu išskiria šitą pirmaeilį tikslą. Toks išskyrimas ne 
tik nesudaro kliūties priimti Moterystės sakramento, bet, vi- 
sų moralistų nuomone, dar labiau paskaistina ir pakilnina 
moterystės gyvenimą. Be to, pats Moterystės sakramentas 
duoda tik teisę gimdyti, bet neuždeda jokios pareigos. Vedu- 
sieji gali visą gyvenimą susilaikyti ir dėl to jų moterystė dar 
nenustoja prasmės. Jeigu tad nenorime prileisti, kad Bažny- 


5 Montier E. L'ideal foyer, Paris, 1933, p. 106. 
3 De nuptiis et concupiscentia, 1, 11. 

čia sakramentiniu būdu pašvęstų neprasmingas ir netikslin- 
gas institucijas (celibatinės moterystės tokios ir būtų, jeigu 
gimdymas būtų pirmaeilis moterystės uždavinys), turime 
moterystės prasmės ir tikslo ieškoti kur kitur. Bet kaip tuo- 
met suprasti kanonų teisės, teologijos ir moralistų nusista- 
tymą? Kūdikis vis dėlto yra moterystės tikslas ir sykiu nėra. 

Šitas neaiškumas yra kilęs dėl sąvokų neišskirstymo. Bet 
Ogino-Knauso teorija privertė teologus šitą suskirstymą pa- 
daryti. Moralistams, paskelbus šią teoriją, atsirado visai rim- 
tas klausimas: kaip žiūrėti moraliniu atžvilgiu į tuos, kurie 
matrimoniališkus savo santykius apriboja žik nevaisingomis 
dienomis. Ar jų elgesys yra doras arba indiferentiškas ir to- 
dėl leistinas, arba nedoras, ir todėl draustinas? Klausimo iš- 
sprendimas neišvengiamai susidūrė su moterystės tikslu. Jei 
moterystės tikslas yra gimdymas, toks elgesys yra neleisti- 
nas, nes jis moterystę padaro be tikslo ir todėl be prasmės. 
Jei, iš kitos pusės, gimdymas nėra moterystės tikslas, Ogi- 
no-Knauso teorijos pritaikymas darosi leistinas. Teologų gin- 
čuose!? sąvokų neišskirstymas kaip tik ir paaiškėjo. Kas lai- 
ko pirmuoju moterystės tikslu kūdikį, visai nuosekliai neigia 
minėtos sistemos leistinumą. Bet šitiems teologams tik vie- 
nas žingsnis belieka paneigti celibatinę moterystę ir uždrausti 
matrimoniališkus santykius nėštumo metu, kas, aišku, prieš- 
tarauja ir Bažnyčios principams, ir praktikai. 

Sprendžiamą žingsnį priekin šitoje problemoje yra pada- 
ręs pranciškonas dr. P. Fidelis Schwendingeris. Savo straips- 
nyje, išspausdintame žurnale „Theologie und Glaube“"! jis 
skiria Moterystę ir moterystės atbaigimą (Ehe und Ehevollzug) ir 
ieško šių dviejų dalykų tikslų atskirai. Suskirstymas yra la- 
bai vykęs. Moterystė kaip tokia nėra tas pats, kas ir mote- 
rystės atbaigimas (Ehevolizug, matrimonium consumatum). To- 
dėl ir jų tikslai negali būti tie patys. 


10 Plg. teologijos žurnalai: „Theologie und Glaube“, 1933, Nr 1 ir 6; „Theo- 
logisch-Praktische Anartalschrift“, 1933, Nr. 2 (jame yra nurodyta ir daug šios 
srities literatūros). 

! „Um die Erlaubtheit der periodischen Enthaltung“, 1933, Nr. 6. 

Pirmuoju moterystės tikslu ir prasme minėtas autorius lai- 
ko „dviasmenę gyvenimo bendruomenę tarp vyro ir moters 
(zwischen Gatten)“. Du žmones į neišskiriamą vienybę stumia 
„Visų pirma pažinimas ir pajautimas kito asmens (im gegen- 
seitigen Du) vertės. Kitos asmenybės vertė šviečia, traukia, pa- 
žadina norą ir troškimą šitą vertę, kiek galima, inkorporuo- 
ti, įjungti į savą gyvenimą, pririšti ją prie savęs kaip nepra- 
randamą laimę ir papildantį turtą. Vienas antram priklausyti, 
vienas antram pagelbėti, susijungus dalintis laime ir nelai- 
me, būti vienu gyvenime ir likime - štai kas vyrauja, kas yra 
manoma ir norima sužadėtinių meilėje. Šitas ilgesys ir no- 
ras yra beveik visuomet aukštesnis ir labiau tiesioginis, ne- 
gu mintis pažadinti naują gyvybę“!?. Tai yra psichologinė- 
genetinė moterystės tikslo pusė. 

Bet ir objektyvine prasme Aš-Tu bendruomenė yra pir- 
mutinis dalykas. Moterystėje nėra kažko trečio be vyro ir mo- 
ters, į ką juodu bendrai žiūrėtų, kas juodu sujungtų. Mote- 
rystė visų pirma reiškia tiesioginę meilės sąjungą tarp Aš ir 
Tu. Tai yra pilnutinio asmens ilgesys. Kai moterystė yra suda- 
ryta, tuomet kiekviena pusė duoda ir priima ne tik savo ver- 
tę, bet ir visą asmenybę. Šitas dviejų žmonių turėjimo ir paklu- 
simo, davimo ir ėmimo abipusiškumas ir bendrumas yra pirmoji 
moterystės sąjungos vertė ir prasmė. Moterystės išplėtimas ligi 
šeimos, gemant kūdikiui, gali būti tiktai antraeilis tikslas“ 
(ten pat). Moterystės, kaip institucijos, pirmutinis tikslas yra as- 
mens papildymas priešingosios lyties pradais. Lytys ilgisi viena 
antros, nes jos yra netobulos. Moterystėje jos kaip tik ir ran- 
da natūralų ir tiesioginį savo netobulumo papildymą. 

Jei moterystė yra ne tik sudaroma, bet ir atbaigiama (con- 
sumatio), tuomet ji įgyja kitokio pobūdžio, ir prie pirmojo 
tikslo prisijungia antrasis tikslas. Pirmutinis moterystės atbai- 
gimo tikslas yra ne kas kita, kaip kūdikis. Šito dalyko nereikia 
įrodinėti. Jis yra aiškus savaime. Rūšies palaikymo instink- 
tas savo prasmę ir savo tikslą pasiekia tik tada, kai gema 


12 Ten pat. 


naujoji karta. Visų tad veiksmų, kurie yra sujungti su mote- 
rystės atbaigimu, pirmutinis ir tiesioginis tikslas negali būti 
kas kita, kaip kūdikis. 

Čia paaiškėja ir tas tarsi prieštaravimas tarp kanonų tei- 
sės ir minėto autoriaus minčių. Kanonų teisė kūdikį laiko pir- 
mutiniu moterystės atbaigimo tikslu. Bet ji nieko nesako apie 
moterystės sudarymo tikslą, nes kanonų formulavimo metu 
tos dvi sąvokos dar nebuvo išskirtos. Bet celibatinės mote- 
rystės pripažinime savaime glūdėjo mintis, kad be kūdikio 
dar yra kitas motexystės tikslas, būtent lyčių pasipildymas. Šito 
tikslo iškėlimas atskleidė prasmingumą ir tų moterysčių, ku- 
rios kūdikių negali turėti, ir tų, kurios jų atsisako aukštes- 
nių idealų vardan. 


4. Moterystė kaip sakramentas 


Krikščioniškoji moterystė yra ne kas kita, kaip įjungta į 
antgamtinę sritį prigimtoji moterystė. Kristus nepaneigė pri- 
gimtosios tvarkos, bet ją pakilnino ir įvedė į atbaigiamąjį jo- 
sios išsivystymo tarpsnį. Visa, kas yra prigimtojoje moterys- 
tėje, yra ir krikščioniškojoje. Todėl čia randame du dalyku: 
sutartį ir sakramentą. Sutartis priklauso prigimtajai tvarkai, 
sakramentas jau yra antgamtinis dalykas. Prigimtoji mote- 
rystė visų pirma yra sutartis. Tiesa, ir joje yra religinis cha- 
rakteris, ir ji yra Kristaus ir Bažnyčios santykių figūra. Bet 
persvara joje tenka sutarčiai. Dėl to civilinė valdžia gali tvar- 
kyti nekrikščioniškųjų moterysčių ne tik atsitiktines pasėkas, 
bet ir pačią esmę, kiek tai nesipriešina prigimties įstaty- 
mams. Tuo tarpu krikščioniškoji moterystė visų pirma yra 
sakramentas. Pakrikštytiems žmonėms, kaip minėjome, gali- 
ma vestis tik sakramentiniu būdu. Popiežius Pijus IX pa- 
smerkė tokį teigimą: „Krikščionys gali tikrai vestis grynai 
civiline sutartimi; netiesa, kad krikščionių moterystės sutar- 
tis yra visuomet sakramentas arba kad nėra sutartis, jei iš- 
skiriamas sakramentas“. Šitų teigimų pasmerkimas parodo, 

kad krikščionių moterystė niekados negali būti tik sutartis. 
Sakramentinio charakterio išskyrimas suardo ir pačią sutartį. 
Išsižadėjimas gimdyti kūdikius sakramento nenaikina. Išsi- 
žadėjimas sakramento naikina teisę gimdyti kūdikius. Ne susita- 
rimas gimdyti duoda teisę priimti Moterystės sakramentą, 
bet priėmimas Moterystės sakramento duoda teisę gimdyti 
kūdikius. Sakramentinis pobūdis yra krikščioniškosios moterys- 
tės pagrindas. Krikščionis vyras ir krikščionė moteris visų pir- 
ma nori ne sudaryti moterystės sutartį, bet priimti Moterys- 
tės sakramentą. Susitarimas gimdyti ir pasikeitimas teisėmis 
į vienas antro kūną stovi antroje vietoje. Jo gali net nebūti. 
Šv. Augustinas teisingai pastebi, kad „tikintiems vedusiems 
patariama ne tiek vaisingumas, kurio vaisius yra kūdikiai, 
ne tiek padorumas, kurio ryšys yra ištikimybė, kiek tam tik- 
ras jungtuvių sakramentas“. Krikščioniškojoje moterystėje 
pirmą vietą užima sakramentinis jungtuvių gėris (donum 
nuptiarum). 

Kas tad yra Moterystės sakramentas? Atsakyti į šį klau- 
simą reiškia surasti giliausią krikščioniškosios moterystės es- 
mę. Katekizmas moko, jog Moterystės sakramentas yra Kris- 
taus įsteigtas regimas ženklas, per kurį Dievas duoda malo- 
nės vedantiems tinkamai atlikti moterystės pareigas. 
Apibrėžimas yra visai teisingas. Bet jis neatskleidžia šito sak- 
ramento gelmių. Tai populiarus apibrėžimas, kuris yra nau- 
dingas paprastam moterystės supratimui, bet kuris netinka 
gilesniam josios tyrinėjimui. Šiam reikalui mes turime ieškoti 
Moterystės sakramento apibrėžimo oficialiuose Bažnyčios 
nutarimuose. 

Tokį nutarimą yra padaręs visuotinis Tridento susirinki- 
mas. „Moterystės sakramentas, sako jis, yra regimas ženklas ir 
versmė šitos specialios malonės, skirtos tobulinti vedusiųjų meilei, 
sutvirtinti neišskiriamumui ir pašvęsti susijungusiems“'“. Šitą api- 
brėžimą pakartojo ir popiežius Pijus XI savo enciklikoje „Cas- 


*3 De nuptiis et concupiscentia, 1, 10. 
4 Conc. Trid. ses. 24. 

ti Connubii“. Šitame apibrėžime yra atskleisti svarbiausi sak- 
ramentinės malonės vaisiai: tobulinimas, tvirtinimas ir pašven- 
timas (atkreipkime dėmesį, kad Tridento susirinkimas visai 
nemini kūdikių gimdymo!). Sakramentinė malonė ištobuli- 
na vedusiųjų meilę, pakeldama ją į antgamtinę sritį ir priar- 
tindama Ją prie Kristaus ir Bažnyčios meilės. Sakramentinė 
malonė sutvirtina neišskiriamumą, duodama jam galutinį pa- 
grindą ir prigimtosios moterystės reikalo neišardomumą, pa- 
versdama esmės neišardomumu. Sakramentinė malonė pa- 
švenčia ir vyrą, ir moterį ne tik kaip žmones (kaip kitų sak- 
ramentų malonės), bet ir kaip vyrą ir kaip moterį. 

Bet Moterystės sakramentas, kaip ir visi kiti sakramen- 
tai, ne tik duoda malonės vykdyti tam tikrą idealą tam tikroje 
gyvenimo srityje, bet visų pirma šitą sritį padaro tikra ano 
idealo išraiška. Krikšto sakramentas ne tik duoda malonės 
vykdyti tris dieviškąsias dorybes - tikėjimą, viltį ir meilę, — 
bet jis visų pirma padaro žmogų Dievo vaiku, atgimdo jį per 
vandenį ir Šventąją Dvasią. Sutvirtinimo sakramentas ne tik 
duoda malonės ginti tikėjimą, bet jis padaro žmogų teisėtu 
ir įpareigotu jo gynėju. Kunigystės sakramentas ne tik duo- 
da malonės kunigiškoms pareigoms atlikti, bet jis visų pir- 
ma pašvenčia žmogų kunigu, vadinasi, tikru Kristaus atsto- 
vu santykiuose su Bažnyčia. Kiekvienas sakramentas visų pir- 
ma įjungia žmogų į tam tikrą antgamtinio gyvenimo sritį, o paskui 
(šitas paskui reiškia ne laiko, bet tik prigimties pirmenybę), 
duoda pagalbos vykdyti toms pareigoms, kurios kyla iš šito įjun- 
gimo. Sakramento esmė yra ne malonės davime, bet žmogaus įjun- 
gime į antgamtinę sritį. Malonė yra tik šito įjungimo pasėka. 
Taip yra ir su Moterystės sakramentu. Ir jis visų pirma pa- 
daro moterystę Kristaus ir Bažnyčios atvaizdu, kartu (laiko 
atžvilgiu) duodamas malonės vykdyti minėtiems reikalavi- 
mams. Prigimtoji moterystė yra Kristaus ir Bažnyčios santy- 
kių figūra. Per sakramentą ji tampa šitų santykių atvaizdu. 

Čia mes kaip tik ir suvokiame giliausią moterystės pagrin- 
dą. Jeigu krikščioniškosios moterystės esmė yra sakramen- 
tas, jeigu, iš kitos pusės, sakramentas padaro moterystę Kris- 

taus ir Bažnyčios santykių atvaizdu, tai krikščioniškosios mo- 
terystės esmė yra Kristaus ir Bažnyčios santykių vaizdavimas. 
Vyro ir moters susitarimas krikščionybėje visų pirma siekia 
ne gimdyti kūdikių, bet savo moteryste vaizduoti Kristaus 
ir Bažnyčios santykius. Priekaištas, kad niekas šito vaizda- 
vimo nežino ir apie jį negalvoja, yra tik pusiau tiesa. Kiek- 
viena krikščioniškoji pora žino ir galvoja apie religinį jų mo- 
terystės pobūdį, apie sakramentą. Metafizinis sakramento 
gelmių supratimas yra reikalingas jam geriau vykdyti, bet 
nereikalingas jam priimti. Krikščionis, priimdamas Moterys- 
tės sakramentą, žino, kad jis yra ypatingai surišamas su an- 
tra puse ne žmonių valia, bet Dievo; jis žino, kad jo mote- 
rystė yra žygis to, ką daro Bažnyčia (id, guod facit Ecclesia). 
Kaip stabmeldys gali pakrikštyti kūdikį, net nežinodamas 
Krikšto reikšmės, jei tik jis turi intenciją atlikti religinį Kata- 
likų bažnyčios veiksmą, taip ir krikščionis vyras ar moteris, 
susitardami priimti Moterystės sakramentą, savaime (impli- 
cite) susitaria vaizduoti Kristaus ir Bažnyčios santykius. Kas 
pozityviu savo valios nusistatymu išskirtų šitą vaizdavimą, 
tas nepriimtų nei sakramento, nei nesudarytų moterystės. 

Kristaus ir Bažnyčios santykių misterijoje glūdi ir krikš- 
čioniškosios moterystės neišardomybė. Kristus yra susijungęs 
su Bažnyčia amžinai. Jokio išsiskyrimo čia absoliučiai nėra. 
Todėl ir krikščioniškoji moterystė turi atspindėti Kristaus ir 
Bažnyčios santykių amžinumą. Ji turi būti taip pat amžina - 
reliatyviai iki mirties. Kiekvienas mėginimas krikščioniškąją 
moterystę padaryti išardomą būtų pačios josios esmės naiki- 
nimas, nes išdildytų joje Kristaus ir Bažnyčios santykių atvaiz- 
dą. Vedusiųjų persiskyrimas gali būti nekrikščioniškoje mo- 
terystėje, kuri yra grynai prigimties dalykas, bet jo iš esmės ne- 
gali būti ten, kur Dievas sakramentine malone vedančiųjų 
sąjungą pažymėjo amžinumo ženklu. „Ką tad Dievas sujun- 
gė, žmogus teneperskiria“ (Mt 19, 6). 

Ta pačia misterija yra paremta ir kriščioniškoji monoga- 
mija. Kristus yra susijungęs su viena Bažnyčia. Jis ją vieną 
myli, jai vienai duoda malonės, ją vieną pašvenčia. Šitas 

bruožas taip pat turi būti įspaustas krikščioniškoje moterys- 
tėje. Jei vienas vyras turi daug žmonų arba viena moteris turi 
daug vyrų, čia negali būti nė kalbos apie Kristaus ir Bažny- 
čios santykių vaizdavimą. „Jei yra du Kristūs, - sako Griga- 
lius Teologas, - tebūna du vyrai ir dvi žmonos. Bet jei vie- 
nas yra Kristus, viena Bažnyčios galva, vienas tebūna kūnas, 
o antras turi būti atmestas“! Poligamija galėjo būti leista Se- 
najame Testamente, nes tuomet ir pati moterystė buvo tik 
Kristaus ir Bažnyčios santykių figūra. Figūra gali kisti, ne- 
nustodama simbolinės savo prasmės. Tuo tarpu atvaizdas tu- 
ri būti pastovus, nes kitaip jis nereikš to, ką turi vaizduoti. 
Kristus todėl griežtai panaikino poligamiją, kaip nesuderi- 
namą su krikščioniškosios moterystės esme. 


15 Oratio 37, 8 / Migne, P. G., 36, 291. 

KRIKŠČIONIŠKOSIOS 
MOTERYSTĖS PRASMĖ 


Personalistinės teorijos apmatai 


Įžanga 


Dvi tezės: kolektyvistinė ir personalistinė 


Mūsų dienų moterystės pakrikimas yra kilęs dėl to, kad 
mes pradėjome nebesuvokti josios prasmės. Joks amžius tiek 
daug nekalbėjo apie moterystę ir sykiu joks amžius nebuvo 
taip toli nuo tikro moterystės supratimo, kaip mūsasis. Mo- 
terystės prasmė šiandien yra paskendusi moralizme. Šitoji gi- 
liausia ir slaptingiausia žmogaus būties problema dabar yra 
nutraukta iš ontologinės srities į banalias socialines ir mora- 
lines sferas. Moterystės šaknys, kurios keroja būties paslap- 
tyje, yra apraizgytos moralinių pamokymų tinklu, po kuriuo 
žūsta tikroji moterystės prasmė. Šitie pamokymai pasilieka 
tik žmogaus sielos paviršiuje: jie nedaro gilesnės įtakos, ne- 
įjungia moterystės problemos į žmogaus pasaulėžiūros sis- 
temą, nepažadina žmogaus asmens branduolio — ir todėl 
lengvapėdiškas nusiteikimas moterystės srityje yra visuoti- 
nis. Štai kodėl moterystė gyvena krizę. H. Keyserlingas to- 
dėl ir sako, kad „giliausias dabarties moterystės krizės pa- 
grindas ir yra ne kas kita, kaip josios prasmės nepažinimas“!. 
Tas pats Keyserlingas, rengdamas knygą apie moterystę, įva- 
de yra parašęs, kad toje knygoje nebus nieko pamoksliško, 
nieko pamokančio, kas paprastai, sakoma, pažadina valią?. 
Iš tikro geriausias valios pažadinimas yra giliausias dalyko 
prasmės įžiūrėjimas. Šiandien, kai retas kas bežino, kas yra 


1 Das Ehe-Buch. Volksausgabe, p. 12. 
2 Ten pat. 

moterystė, moraliniai pamokymai nebeturi reikšmės. Išeitis 
iš krizės gali atsirasti tik per giliausios prasmės atskleidimą 
matrimonialinio gyvenimo srityje. 

Dvi pažiūros rungiasi dėl moterystės prasmės: kolektyvis- 
tinė, kuri moterystės prasmės ieško žmonių giminės tarnyboje, 
ir personalistinė, kuriai moterystės prasmę sudaro tarnavimas 
asmeniui. Kolektyvistinė tezė stovi ant rūšinio pagrindo, per- 
sonalistinė — ant asmeninio. Matrimonialinis kolektyvizmas 
stengiasi įrodyti, kad moterystės institucijos galutinis ir svar- 
biausias paskyrimas yra plėsti žmonių giminę. Kūdikis šitai 
pažiūrai yra pirmutinis moterystės tikslas. Matrimonialinis 
personalizmas nori išaiškinti moterystės prasmę tuo būdu, 
kad moterystė, kaip ir apskritai visos gyvenimo institucijos, 
yra sukurta pirmoje eilėje asmens reikalui, kad asmens pilnat- 
vė yra pirmaeilis moterystės siekinys. Šitos dvi pažiūros bu- 
vo visais amžiais ir visais amžiais jos turėjo daugiau ar ma- 
žiau atstovų. 

Žemesnioji žmonijos sąmonė visados stovėjo kolektyvis- 
tinės tezės pusėje. Rūšies pradas yra pakankamai žmoguje 
stiprus, ir jo įtaka gyvenime yra gana reikšminga. Jis tad ir 
lenkia žmogų žiūrėti į moterystę rūšies akimis ir matrimo- 
nialinius žmogaus veiksmus laikyti skirtus tiktai rūšies rei- 
kalams, kaip ir gyvulių srityje. Šitoji rūšinė sąmonė teorinės 
ryškiausios išraiškos rado šv. Tomo pasaulėžiūroje ir apskri- 
tai visoje tomistinėje teologijoje. Šv. Tomas jau patį lyčių bu- 
vimą pagrindė rūšies principu. Moters sutvėrimas jam turė- 
jo ne kokią kitą prasmę, bet tik tą, kad žmonija galėtų dau- 
gintis. Dievo žodžius „padarykime jam pagalbininkę“ šv. 
Tomas išaiškina, kad tai buvusi pagalbininkė gimdyti, nes ku- 
riam kitam darbui vyras kaip pagalbininkas būtų geriau ti- 
kęs negu moteris“. Ir šitas moters pagelbėjimas gimdyti eina 
per visą matrimonialinę šv. Tomo teoriją. Gimdomasis prin- 
cipas šv. Tomui yra vyras. Moteris yra tik vieta vaisiui augti 
ir tik medžiaga, iš kurios vyro aktyvioji jėga išveda reikalingą 


35. Th. I, 4. 92, a. 1. 

formą. Kadangi šv. Tomas laikosi principo, kad kiekvienas 
veikėjas viską kuria į save panašų - omne agens agit sibi simi- 
le, - tai ir gimti turėtų tiktai berniukai. Jeigu gema mergaitė, 
tai įvyksta tiktai dėl gamtos negalės, dėl vyriškosios jėgos silp- 
numo arba dėl kurių nors kitų išviršinių priežasčių, pavyz- 
džiui, pietų vėjo. Mergaitės atsiradimas yra gamtos šuolis į 
šalį. Individualus mergaitės gimimas yra kažkas ydinga. Tik 
žiūrint visumos atžvilgiu, moteris kaip tokia yra gamtos no- 
rėta gimdymo reikalui“. Suprantama, kad iš šitokios lyčių me- 
tafizikos negalėjo išaugti nė kitokia moterystės teorija. Mote- 
rystės sąjunga, pasak šv. Tomo, yra kuriama žmonių giminei 
plėsti. Šv. Tomas net aiškiai neigia moterystės reikalą asmens 
tobulumui ir šituo neigimu grindžia moterystės sudarymo 
laisvę. Moterystė individualiai nesanti įsakyta dėl to, kad ji 
dalyvaujanti daugumos, bet ne vieno tobulinime“. 

Iš kitos pusės, visais laikais būta kitokio moterystės su- 
pratimo, kuris atstovavo personalistinei tezei. Aiškių šitos pa- 
žiūros žymių jau randame šv. Augustino raštuose. Išskai- 
čiuodamas moterystės gėrybes (proles, fides, sacramentum), šv. 
Augustinas vis dėlto sako, kad „tikintiems vedusiems pata- 
riama ne tiek vaisingumas, kurio vaisius yra kūdikiai, ne tiek 
padorumas, kurio ryšys yra ištikimybė, kiek tam tikras jung- 
tuvių sakramentas“. Šv. Bonaventūras taip pat mini įvardy- 
tas tris šv. Augustino formuluotas moterystės gėrybes. At- 
sakydamas į priekaištą, kad trys šitos gėrybės visos negali 
būti pirmaeilės, šv. Bonaventūras pastebi, kad viena yra pir- 
mutinis tikslas (finis principalis), būtent sakramentas, o kitos gali 
būti prie josios prijungtos kaip naudingos (plures utilitates 
adiunctasY. Šv. Alfonsas Liguori visiškai nekalba apie pirmu- 
tinį ar antraeilį moterystės tikslą. Jis skiria du esminius išvi- 
dinius tikslus: abipusį sutikimą vykdyti moterystės pareigas 
ir moterystės pastovumą ir du atsitiktinius išvidinius tikslus: 


4 Ten pat, a. 1. 

5 Suppl. ą. 41, a. 2. 

S De nuptiis et concupiscentia, I, 10. 

7 Plg. Doms H. Vom Sinn und Zweck der Ehe, Breslau, 1935, p. 8. 

kūdikių gimdymą ir aistrų nuraminimą. Vadinasi, tai, kas šv. 
Tomui yra finis primarius, šv. Alfonsui Liguori yra tik finis 
intrinsecus accidentalis“. Labai arti prie personalistinės tezės 
prisišlieja Tridento susirinkimas, duodamas Moterystės sak- 
ramento apibrėžimą: „Moterystės sakramentas yra regimas 
ženklas ir versmė šitos specialios malonės, skirtos tobulinti 
vedusiųjų meilei, sutvirtinti neišskiriamumui ir pašvęsti su- 
situokusiems“?. Kūdikių gimdymas čia yra visiškai nemini- 
mas. Apie jį nedaug kalba ir Tridento susirinkimo noru iš- 
leistas „Catechismus Romanus“, kuris asmens tobulinimą iš- 
kelia žymiai labiau, negu šv. Tomas ir visa eilė teologų, ir 
kurio mintys, kaip teisingai pastebi H. Domsas, „deja, per 
mažai yra panaudojamos“"?. Paskutinė enciklika apie mote- 
rystę „Casti Connubii“ taip pat yra jau pripažinusi persona- 
listinę tezę, nors kūdikių gimdymas ten ir yra laikomas pir- 
maeiliu tikslu. Bet užtat enciklika skiria du moterystės su- 
pratimu: moterystę kaip instituciją gimdyti ir moterystę kaip 
pilnutino gyvenimo bendruomenę. Šitas skirtumas matyti iš to- 
kio sakinio: „Abipusis išvidinis vyro ir žmonos formavimas, 
pastovios pastangos vienas antrą vesti į atbaigimą gali būti, 
kaip „Catechismus Romanus“ moko, laikoma tikrai ir teisin- 
gai tikrąja moterystės prasme. Tik čia reikia moterystę su- 
prasti ne siaurai, kaip instituciją kūdikiams gimdyti, bet pla- 
čiau, kaip pilną gyvenimo bendruomenę“"!. Jei tad moterystė 
yra suprantama siaurai, kaip žmonių giminės plėtimo insti- 
tucija, tai pirmaeilis josios tikslas yra kūdikis. Bet jeigu mo- 
terystė yra laikoma pilnutine gyvenimo bendruomene (tokia 
ji giliausia esme ir yra), tai josios tikroji prasmė yra abipu- 
sis vedusiųjų formavimas ir vienas antro atbaigimas. 

Iš atskirų žymesnių teologų, kurie stovi personalistinės te- 
zės pusėje, galima paminėti F. Probstą'?, F. X. Linsenmanną", 


8 Ten pat. 

* Ses. 24. 

10 Ten pat, p. 181. 

"i Cit. iš: Doms H. Vom Sinn..., p. 11-12. 

12 Plg. Probs! F. Katholische Moraltheologie, 1850. 

8 Pig. Linsenmann F. X. Lehrbuch der Moraltheologie, 1878. 

A. Kochą“, E. Schwendingerį*. Matrimonialinio kolektyviz- 
mo ir matrimonialinio personalizmo rungtynės ilgus amžius 
ėjo pirmojo naudai, ir moterystės, kaip gimdomosios institu- 
cijos, pabrėžimas Bažnyčioje buvo stipresnis. „Bet, - pastebi 
H. Domsas, - šalia krypties, kuri kūdikį akcentuoja, kaip pir- 
maeilį moterystės tikslą, Bažnyčios viduje esama ir kitos sro- 
vės, kuri vyro ir žmonos vienybę, abipusį pasigelbėjimą ir at- 
baigimą iškelia į pirmą vietą ir kartais net pastato prieš kūdi- 
kį, kaip moterystės tikslą“'*, 

Mūsų laikais personalistinė tezė įgyja vis daugiau šalinin- 
kų ir vis labiau įsigali žmonijos sąmonėje. Naujųjų laikų iš- 
sivystymas ėjo individualizmo kryptimi. Galima šitą indivi- 
dualizmą laikyti vienašališku, bet negalima nepripažinti, kad 
jis daug padarė žmogaus asmenybei pažinti ir gyvenime 
įtvirtinti. Asmens problema kaip tik iškilo naujaisiais laikais. 
Suprantama, kad personalizmui įsigalint žmogaus sąmonė- 
je ir vis labiau žmogų teigiant kaip asmenybę, ir moterystė tu- 
rėjo būti pervertinta šitos naujai atbudusios sąmonės švie- 
soje. Vyro ir moters susijungimas taip pat negalėjo likti ne- 
paliestas personalistinės idėjos. Žmogus matrimonialiniame 
gyvenime nenorėjo būti tik rūšies atstovas. Jis nenorėjo leis- 
ti save valdyti neasmeniniam principui, kuris, kaip teisingai 
jau Solovjovas tvirtino, šiaip ar taip, žmogų pažemina. Mat- 
rimonialiniuose santykiuose naujųjų laikų žmogus norėjo 
įžiūrėti aukštesnę prasmę, negu tik gamtinių instinktų pa- 
tenkinimas ir kūdikio pagimdymas. Šituos santykius jis sten- 
gėsi susieti su išvidiniu savo asmens gyvenimu. Toji didi ko- 
va dėl moterystės santykių laisvės ir dėl jųjų nepalenkimo 
kokiems nors socialiniams dėsniams, kuri buvo neseniai ve- 
dama prieš Katalikų bažnyčios nusistatymą, kaip tik ir bu- 
vo personalizmo išsiveržimas — tegul ir netikusia forma. As- 
mens principu galima pagrįsti moterystę, bet reikia tuomet 
eiti ligi galo ir asmenybės reikalavimų nesujaukti su indivi- 


4 Plg. Koch A. Lehrbuch der Moraltheologie, 1905. 
15 Plg. Schwendinger F. Theologie u. Glaube, 1933. 
16 Ten pat, p. 8. 

do paviršium ir su jojo geismais bei įnoriais. Šiandien ko- 
lektyvistinė tezė daugelio yra nesuprantama, daugelio yra 
pergyvenama labai skaudžiai, o daugelio priimama rasiniais 
sumetimais. Matrimonialiniam kolektyvizmui nepritaria vi- 
sų pirma tie, kurie moterystės gyvenime eina vienašališko 
individualizmo kryptimi. Jis neranda pritarimo ir tų, kurie 
savo meilę išgyvena kaip dvasios pilnatvės ilgesio išsiverži- 
mą. Jie nemoka šitos meilės laikyti rūšies plėtimo apraiška. 
Šita mintis jiems yra svetima. Užtat kolektyvizmą mielai 
skelbia ir praktikuoja tie, kuriems rasinis-biologinis princi- 
pas yra Žmogaus gyvenime pagrindinis ir kurie rasės plėti- 
me mato savo gyvenimo uždavinį. Deja, šitas modernusis ra- 
sizmas nežada krikščioniškajai moterystei nieko gero kaip tik 
dėl to, kad jis ligi galo išvysto kolektyvistinės tezės teiginius. 
Mes artinamės prie dvasios ir gyvybės grumtynių ir tuo pa- 
čiu prie matrimonialinio kolektyvizmo ir personalizmo 
grumtynių. Tikėdami dvasios pergale, mes tuo pačiu tikime 
ir personalistinės tezės pergale, kurios apraiškų teorijos sri- 
tyje jau galima ir šiandien pastebėti. 

Paliečiant realinį personalistinės tezės pranašumą, reikia 
pastebėti, kad personalistinė tezė visų pirma reiškia aukštesnį 
žmonijos sąmonės laipsnį. Kol moterystė yra suprantama kaip 
rūšies plėtimo institucija, tol gamtinis pradas žmoguje dar 
kalba labai stipriai ir tol žmogus dar nėra save išryškinęs kaip 
asmenį. Kolektyvo moralė, kolektyvo reikalai čia yra išgyve- 
nami kaip aukštesni. Žmonija čia yra suprantama ne kaip 
dvasinė bendruomenė, bet kaip biologinis kolektyvas, ku- 
riam dauginti ir palaikyti du žmonės susijungia visam gy- 
venimui. Žmogiškojo asmens savisąmonės šviesoje tokios pa- 
žiūros turi būti laikomos žemesnėmis. Jos gali būti teisingos. 
Bet jų negalima lygiai statyti vertingumo atžvilgiu su per- 
sonalistinėmis pažiūromis. Toliau, personalistinė tezė atskleidžia 
gilesnį moterystės supratimą. Moterystė čia tampa asmenybės 
problema, ir visas matrimonialinis gyvenimas yra įjungiamas 
į asmens tobulinimo vyksmą. Ilgaamžis prietaras, kad mo- 
terystė nėra šventumo kelias, personalistinės tezės iš princi- 
po yra paneigiamas. Galop net pačiai rūšiai personalistinė tezė 

geriau patarnauja negu kolektyvistinė. Žmonija nėra tik biolo- 
ginis kolektyvas, ir žmogaus gimimas turi kitokios prasmės, 
negu gyvulio atsiradimas. Gilesnis moterystės supratimas ve- 
da į gilesnį ir rūšies supratimą. Žmonijai yra svarbu ne tik 
daugumas, ne tik kiekybė, bet ir kokybė. Tuo tarpu perso- 
nalizmas, moterystės problemą sujungdamas su asmens to- 
bulėjimo problema, kaip tik pirmoje eilėje ir stato kokybę. Die- 
vo Karalystei žmogaus tobulumas yra žymiai vertingesnis 
dalykas, negu žmonių gausumas. Todėl atrodo, kad perso- 
nalistinė teorija stovi net arčiau krikščioniškosios dvasios ir 
krikščioniškojo gyvenimo supratimo, negu kolektyvistinė. 
Šitame straipsnyje kaip tik ir bus bandoma duoti perso- 
nalistinio moterystės supratimo apmatus. Pati problema yra 
keliama krikščionybės šviesoje. Personalizmas moterystėje yra 
galimas gerai pagrįsti ir filosofiškai, išeinant iš pačių matri- 
monialinių santykių esmės. Tai gražiai yra padaręs H. Dom- 
sas jau cituotame veikale. Bet remiantis Apreiškimu, perso- 
nalistinė tezė darosi dar aiškesnė. Teologinė antropologija at- 
veria nepaprastas perspektyvas asmenybės problemai ir tuo 
pačiu moterystės klausimui. Žinoma, kai kurios problemos 
atrodo iš sykio per daug „mistiškos“, nors žodis „mistika“ 
neturėtų krikščioniškai mąstančio žmogaus gąsdinti, nes vi- 
sas tikrasis krikščionio gyvenimas vyksta mistikos srityje. Bū- 
tų nenuoseklu iš mistikos srities išskirti moterystę ir ją lai- 
kyti kažkuo žemesniu. Krikščionybėje moterystė yra vienas 
iš septynių sakramentų, vadinasi, vienas iš švenčiausių ir 
mistiškiausių dalykų. Mes esame per daug apie moterystę 
kalbėję biologiškai. Visas kolektyvistinės tezės pastatas yra pa- 
remtas biologija. Todėl personalistinė tezė mieliau renkasi te- 
ologiją. Ji nori eiti ne iš gyvenimo paviršiaus, bet iš jojo gel- 
mių. Ji atsiremia į patį giliausią žmogaus principą — į jojo 
asmenį — ir iš čia pasiima gairių moterystės sričiai. Tuo tar- 
pu žmogaus paslaptis yra Dievo paslaptis. Todėl tik moterystės 
sujungimas su dieviškosios tvarkos dalykais gali atskleisti gi- 
liausią josios prasmę. Jeigu jau apskritai moterystė yra ali- 
guid sacrum, tai krikščioniškoji moterystė, būdama sakramen- 
tas, tuo pačiu yra įjungta į antgamtinio gyvenimo sferas. Ir 


89 


tik šitų sferų pagalba ji gali atskleisti savo prasmę. Ath. Win- 
tersigas yra pasakęs, kad „prigimtųjų ir lytinių dalykų ne- 
galime geriau pašvęsti ir apsaugoti nuo išniekinimo, kaip 
mokydami jaunimą žiūrėti į juos kaip į atvaizdą pirmykštės 
misterijos, kuri yra didi tarp Kristaus ir Bažnyčios“. Šiuo 
keliu čia kaip tik ir bus einama. 


I. Lyčių buvimas ir jų santykiai 


1. Kosminis lyčių pobūdis 


Blogiausios rūšies metafizika yra matyti žmoguje tik žmo- 
g4, o nematyti jame vyro arba moters. Lytiškumas žmogui nė- 
ra nei atsitiktinis, nei paviršutinis. Jis eina per visą žmogaus 
būtybę ir pasiekia giliausius josios sluoksnius. Sesuo Th. An- 
gelica Walter teisingai yra pasakiusi, kad „vyriška akis arba 
vyriška koja taip skiriasi nuo moteriškos, kaip vienas kūnas 
nuo antro“'š, Tai reiškia, kad lyties principas nėra susijęs 
žmoguje su kuria nors tik viena jo kūno dalimi, bet kad jis 
apima visą kūną, kad visas kūnas yra suformuotas lyties pra- 
do įtakoje, kad visas kūnas su visomis jojo dalimis ir sriti- 
mis yra vyriškas arba moteriškas. Kolektyvistinės tezės švie- 
soje šitoks visuotinis kūno lytiškumas yra neišaiškinamas. Iš 
tikro, jeigu lytys yra tik tam, kad plėstų žmonių giminę, ko- 
dėl tuomet visas moters kūnas yra kitoks negu vyro? Gim- 
dymo reikalui yra nesvarbu, kad moters ir rankos, ir kojos, 
ir veidas, ir apskritai kūno dalių proporcija, ir linijų sąran- 
ga būtų kitokia. Atrodo, kad gamta būtų parengusi netiks- 
lingų skirtybių, kurios jokio tikslo šalia savęs neturi ir nega- 
li turėti. Pasiteisinimas, kad mes ne visas gamtos paslaptis 
žinome, yra tik išsisukinėjimas, įvedant paslaptį ten, kur jo- 
sios nėra. Kai kuri nors teorija galutinį savo tezės išaiškini- 


17 Liturgie und Frauenseele, Freiburg i. Brsg., 11926, p. XV. 
18 Seinsrhytmik. Eine Metaphysik der Geschlechter, Freiburg i. Brsg., 
1932, p. 36. 

mą suveda į paslaptį, tai serga patys jos pagrindai. Jeigu ly- 
tiškumo galutinė prasmė ir galutinis paskyrimas būtų tikrai 
gimdymas, lytinės skirtybės turėtų visos dalyvauti šitame pa- 
skyrime. Jeigu jos nedalyvauja, matyti, kad, be gimdymo, jos 
turi dar ir kitą prasmę, kad jos kažkokio kito prado apraiš- 
ka. Visuotinis kūno lytiškumas yra nenuveikiama kliūtis ko- 
lektyvistinei tezei. 

Dar labiau tai reikia pasakyti apie sielos lytiškumą. Lytiš- 
kumas žmoguje nesibaigia su jo kūnu. Jis eina per žmogaus 
psichiką į pačias dvasios gelmes. Šiandien nėra abejonės, kad 
moters psichinės ir dvasinės galios veikia kitaip, negu vyro. 
Moteris ir vyras turi tas pačias galias, bet jų veikimas yra ki- 
toks. Mąstyme vyras yra diskursyvinis tipas, moteris - intui- 
tyvinis. Diskursyvinis protas bėga ir tarsi pasigauna mintį; in- 
tuityvinis atskleidžia ir ją įsileidžia. Norėjime vyro valia dau- 
giau objektą apsprendžia, o moters valia yra daugiau objekto 
apsprendžiama. Vyras mylimąjį gėrį labiau perdirba pagal 
save, moteris save labiau perdirba pagal mylimąjį gėrį. Kū- 
rimeė vyras yra daugiau objektyvistas, formos šalininkas ir 
specializuotojas, moteris - daugiau subjektyvistė, turinio mė- 
gėja ir siekianti bendrumo. Vyro kūryba eina nuo tapsmo 
prie būties, moters kūryba eina nuo būties prie tapsmo. Vy- 
ras sava kūryba gyvenimą suima į pastovias lytis. Moteris sa- 
va kūryba duoda gyvenimui įvairumo ir kintamumo. Būtų 
klaida manyti, kad šitos skirtybės, kurios glūdi žmogaus dva- 
sioje, kyla iš skirtingo kūno. Mes neneigiame kūno reikšmės 
dvasios buvimui ir veikimui. Bet manyti, kad kūnas galėtų 
daryti tokios gilios įtakos, jog net pakeistų mąstymo, norėji- 
mo ir kūrimo pobūdį, būtų nepagrįstas biologizmas. Be to, ly- 
tiškumas braunasi net į patį žmogaus asmens centrą. Net 
žmogaus santykiai su Dievu yra vyriški arba moteriški. Ga- 
lima nesutikti su Fr. Zimmermannu, kai jis sako, kad „mo- 
teris prie Dievo eina per vyrą, ir per vyrą Dievas ateina prie 
moters“? arba kad „vyras yra pašvęstas moters kunigu“. Ši- 


19 Mannliche Frėmmigkeit, Mūnchen, 1936, p. 33. 
20 Ten pat, p. 34. 

tokios pažiūros, kaip ir apskritai visa Zimmermanno teori- 
ja, yra pagrįstos androcentriniu žydišku religijos supratimu, 
kuris paneigia dėsnį, kad kiekviena siela santykiuoja tiesiog su 
Dievu. Vis dėlto pats skirtingo su Dievu santykiavimo fak- 
tas lieka neišgriaunamas. Vyras ir moteris su Dievu santy- 
kiuoja ne tik kaip žmonės, bet ir kaip savos lyties atstovai. 
Todėl visai pagrįstai galima kalbėti apie vyriškąjį ir moteriš- 
kąjį maldingumą, net apie vyriškąją ir moteriškąją religiją, 
suprantant ją subjektyvine prasme. Manyti, kad visa tai yra tik 
kūninių liaukų skirtingumo padaras, būtų iš tikro daugiau 
negu naivu. 

Skirtingas vyro ir moters mąstymas, norėjimas, kūrimas ir 
santykiavimas su Dievu yra savotiška žmogaus dvasios veik- 
sena įvairiose josios reiškimosi srityse. Bet kiekvienos veikse- 
nos pagrindas yra būsena. Senas principas sako, kad agere se- 
guitur esse: veikimas priklauso nuo buvimo. Koks yra buvi- 
mas, toks yra ir veikimas. Veikimas kyla iš būties ir todėl savo 
ypatybėse jis visados apreiškia būties ypatybes. Jeigu tad vy- 
ro ir moters veiksena realiai yra skirtinga ir jeigu neprileidžia- 
me, kad šita dvasinė veiksena galėtų kilti iš fizinės būsenos, tu- 
rime, logiški būdami, pripažinti, kad vyras ir moteris ne tik ki- 
taip veikia, bet ir kitaip yra. Kitaip sakant, moteris ir vyras yra 
skirtingi ne tik savo paviršiumi, kuris apsireiškia įvairiais 
veiksmais, bet jie yra skirtingi ir pačia savo būtimi, pačiu sa- 
vo būties principu. Pats jų egzistencijos pagrindas yra kitoks. 
Iš šito pagrindo kaip tik ir kyla skirtingas gyvenimas. Kadangi 
žmogaus buvimo principas yra dvasia, turime tad pripažinti, 
kad žmogaus dvasia — siela yra vyriška arba moteriška. Tai yra pa- 
grindinė antropologijos tiesa, be kurios žmogaus paslaptis nie- 
kados negalės būti atskleista. 

Šitoje vietoje tomistinė filosofija yra nenuosekli. Tomiz- 
mas pripažįsta, kad siela yra substancialinė žmogaus forma 
ir kad šita forma yra tik viena. Kitaip sakant, siela kaip sub- 
stancialinė žmogaus forma yra visų jo būtybės veiksmų bei 
funkcijų principas, pagrindas ir šaltinis. Vegetatyvinės, sen- 
sityvinės ir dvasinės funkcijos — visos jos kyla iš sielos. Siela 
žmogų augina, siela junta ir jaučia, siela galop mąsto, nori 

ir kuria. Kodėl iš šitų funkcijų skalės yra išskiriamos lytinės 
funkcijos ir lytinės skirtybės? Jų vienos, kaip matėme, pri- 
klauso sensityvinei sričiai, kitos — dvasinei. Kodėl siela ne- 
gali būti ir jų principas, pagrindas ir šaltinis? Jeigu jau žmo- 
gaus veido bruožai, jo ūgis, jo kūno formos turi savo šaknis 
sieloje ir jų skirtingumas apreiškia sielos skirtingumą, tai dar 
labiau lytinės skirtybės turi būti įtvirtintos sieloje ir apreikš- 
ti josios vyriškumą arba moteriškumą. Tomistinė filosofija, 
gindama kolektyvistinę tezę, nuosekliai neišvystė pagrindi- 
nio savo antropologijos dėsnio, kad siela formuoja kūną ir 
kad siela yra substancialinė žmogaus lytis. 

Visa tai rodo, kad žmogaus lytiškumas yra ne kas kita, kaip 
savotiška jo dvasios struktūra. Žmogaus dvasia pačioje savo pri- 
gimtyje turi vyriškąją arba moteriškąją struktūrą, kuri apsi- 
reikšdama iš viršaus, kaip tik ir sukuria visas tas skirtybes, 
kurios skiria vyrą nuo moters ir atvirkščiai. Išviršinis lytinis 
žmogaus struktūringumas — jo kūno ir jo psichikos - yra tik 
dvasinio lytinio struktūringumo išraiška. Žmogiškoji dvasios 
esmė yra apspręsta ne tik individualumo, ne tik vienokio ar 
kitokio kūrybinio genialumo (kiekvienas žmogus, kaip kū- 
rėjas, yra genialus), bet ir lytiškumo. Lytiškumas nėra žmo- 
gaus būtybės dalis, bet josios visuma, josios savotiškas bu- 
vimo ir veikimo būdas, kuris apima visą žmogų. Jeigu tad 
jau kūno lytiškumo visuotinumas susikerta su kolektyvisti- 
ne teze, tai visuotinis žmogiškumo lytiškumas šitą tezę dar la- 
biau paneigia. Gimdymo reikalui anaiptol nėra pagrindo tu- 
rėti lytinę struktūrą pačioje dvasioje. Dvasia rūšies plėtime 
dalyvauja tik netiesiogiai, tik tiek, kiek matrimonialiniai 
veiksmai yra actus humani. Bet pats gimdymas įvyksta ne 
dvasios iniciatyva. Gimdymas yra gamtinis dalykas, kuria- 
me dvasios vaidmuo yra tik labai nežymus. Tuo tarpu ir 
dvasia turi lytinę struktūrą. Jeigu šita struktūra būtų girmdy- 
mo reikalui, tuomet ir dvasia turėtų aktyviai ir efektyviai gim- 
dyme dalyvauti. Tuomet reiktų grįžti prie traducianizmo, pa- 
gal kurį žmogaus siela yra jo gimdytojų padaras. Bet šitoji 
teorija jau yra seniai palaidota. Tuo pačiu ir dvasios dalyva- 
vimas gimdyme yra suvestas tik į netiesioginį veikimą. Nuo- 

sekliai ir lytinė struktūra, kuri yra įsišaknijusi dvasios gel- 
mėse, turi kitokią prasmę, negu rūšies plėtimas. Kolektyvis- 
tinė tezė lyčių metafizikos šviesoje atsilaikyti neįstengia. 
Krikščioniškojoje pasaulėžiūroje ji yra svetimas kūnas. 

Lytinis struktūringumas žmogaus dvasioje rodo, kad ly- 
čių problema nėra tik biologinė arba tik psichologinė, bet kad 
ji yra ontologinė, o savo apimties atžvilgiu kosminė proble- 
ma. Lytiškumas žmoguje yra aukščiausia išraiška to, kas yra visa- 
me kosme ir visoje būtyje. Labai dažnai yra sakoma, kad lytiš- 
kumas žmogui yra bendras su gyvuliais. Posakis yra teisin- 
gas, bet mažiausiai netikslus, jeigu jau ne klaidinantis. 
Paprastai juo norima pasakyti, kad žmogaus lytiškumu ne- 
reikia stebėtis, kadangi žmogus yra gyvulys ir tuo pačiu yra 
vyriškosios arba moteriškosios lyties. Gyvulių lytiškumas čia 
yra padaromas lyčių principo šaltiniu, ir manoma, kad žmo- 
gus tik dėl to yra lytiškas, kad jis yra animal, ir tik tiek, kiek jis 
yra animal. Kiek jis yra dvasia, sakoma, jis gyvena anapus ly- 
tiškumo: anapus vyriškumo ir moteriškumo. Bet jau matėme, 
kad lytiškumo visuotinis pobūdis neleidžia žmogaus lyties 
šaltinio ieškoti tiktai biologiniame jo prade, tiktai ten, kur 
žmogus yra animal. Iš kitos pusės, nuolatinis kalbėjimas apie 
žmogaus lytiškumo gyvuliškumą slepia savyje dar vieną da- 
lyką, būtent: paprastai yra manoma, kad lytiškumas tinka tik 
sensityvinei būčiai ir kad jis šitoje sensityvinėje sferoje turi tik- 
ruosius savo pagrindus. Tuomet išeina, kad žmogaus lytišku- 
mas yra paveldėtas iš sensityvinės gyvenimo srities, kad ly- 
tiškumas kyla iš būties apačios ir savo įtaka apsprendžia aukš- 
tesnius būties laipsnius ir kad žmogus yra vyras arba moteris 
tik todėl, kad gyvuliai yra dvilyčiai. 

Vis dėlto jeigu žmogus yra suprantamas ne kaip kosmo 
dalis, bet kaip visas kosmas pilnatvėje, kaip mikrokosmas, tuo- 
met lyčių problema iškyla visai kitokioje šviesoje. Kosminis 
procesas žmogumi ne prasidėjo, bet pasibaigė. Kosminės evo- 
liucijos pradžioje stovi chaosas. Kosminės evoliucijos pabaigoje 
atsirado žmogus. Taigi žmogus buvo visos kosminės evoliu- 
cijos siekinys. Pasaulio išsivystymas ir jo sąranga ėjo žmogaus 
kryptimi. Kosmo evoliucijoje ne pirmesnieji dalykai apspren- 

dė paskesniuosius, bet paskesnieji tarnavo kaip gairės ir nu- 
rodymai pirmesniesiems, o pirmesnieji buvo tik materialinė 
atrama paskesniesiems. Pasaulis buvo rengiamas žmogui, ir 
žmogaus idėjos reikalavimai jau rado išraiškos visoje žemes- 
niojo pasaulio sąrangoje. Ne žmogus taikėsi prie gamtos ir ne 
žmogus buvo sukurtas pagal gamtos planą, bet gamta taikė- 
si prie būsimo savo valdovo ir save tvarkė pagal žmogaus pla- 
ną. Ateities gyvenimas diktavo nurodymus dabarties dar- 
bams. Todėl ne dėl to žmogus yra vyras ar moteris, kad gy- 
vuliai yra dvilyčiai, bet gyvulių dvilytiškumas yra tik tolimas 
žmonių dvilytiškumo šešėlis. Žmogiškoji idėja, kuri turėjo būti 
realizuota moters ir vyro pavidalais, apsprendė visą pasau- 
lio procesą ir savo žymių įspaudė visai būčiai. Todėl dvejopa 
būsena ir veiksena yra žymi ne tik gyvuliuose, bet ir augme- 
nyse, ir net negyvojoje medžiagoje, kurios išvidinę struktūrą 
taip pat sudaro du pradai: protonas ir elektronas ar pozitro- 
nas ir neutronas. „Savotiškame medžiagos dualizme, - sako 
Th. Walter, - glūdi gražus simbolis, nurodymas ir atspindys 
to, kas aukštesniuose laipsniuose vadinama lytimi“?!. Kosmo 
konstrukcijoje žemesnioji būtis parengia sąlygas aukštesnia- 
jai, o aukštesnioji įvykdo tai, ko laukia žemesnioji. Tai, kas me- 
džiagoje yra tik užbrėžta, kas augmenyse jau yra ryšku, kas 
gyvuliuose yra išvystyta, - visa tai žmoguje pasiekia aukščiau- 
sio laipsnio ir tobuliausios išraiškos. Todėl šv. Grigalius savo 
poezijose daugiau, negu tik poetiškai, yra pasakęs, kad „ne- 
gyvuose daiktuose yra vestuvės ir meilės ryšys...; meilės ry- 
šys yra visame kosme: jį išreiškia ir žemė, ir oras, ir jūra, kaip 
vestuvių dovaną“Z. 

Lytiškumas todėl nėra tik žmogiškoji ar gyvuliškoji kate- 
gorija. Lytiškumas yra pačios būties kategorija, kosminė katego- 
rija, kuria reiškiasi visas būties gyvenimas. „Lyties kategori- 
jos — moteriškumas ir vyriškumas, — sako N. Berdiajevas, — 
yra kosminės, ne tik antropologinės kategorijos. Krikščioniš- 
koji Logo ir pasaulio sielos, Kristaus ir Bažnyčios, simbolika 


2! Seinsrhytmik, p. 16. 
2 Poemata moralia // Migne, P. G., 37, p. 542, 310. 

kalba apie kosminę vyriškojo ir moteriškojo prado mistiką, 
apie kosminę matrimonialinę misteriją. Ne tik žmoguje, bet 
ir kosme galima pastebėti lytinį pasidalijimą į vyriškumą ir 
moteriškumą ir šių dviejų pradų jungimąsi“2. Pasaulio gy- 
venimas yra susiskaldęs į du pradu, reiškiasi visose srityse 
dvejopai ir šito dvejopumo susidarime įvyksta gyvenimo har- 
monija. Per savo lytiškumą žmogus susijungia su kosmu ir 
su gyvenimo paslaptimis, nes savo lytiškume jis slepia tai, 
kas jungia visą būtį, būtent dieviškąją idėją. Pasaulio lytiš- 
kumas yra apspręstas žmogaus lytiškumo. Vyriškume ir mo- 
teriškume jis randa galutinį savo atbaigimą ir išaiškinimą. 
Tuo tarpu žmogaus lytiškumas savo pagrindais glūdi Die- 
vuje — toje dieviškojoje idėjoje, pagal kurią žmogus yra su- 
tvertas. Kosminis lyčių pobūdis mus veda į dieviškąją būtį, 
nes tik joje gali atsiskleisti žmogaus būties pagrindai. 


2. Dieviškasis lyčių pagrindas 


Žmogaus paslaptis yra išreikšta Pradžios knygos žo- 
džiais: „Faciamus hominem ad imaginem et similutdinem nost- 
ram. - Padarykime žmogų pagal mūsų paveikslą ir pana- 
šumą“ (Pr 1, 26). Dievo pėdsakų yra visoje kūrinijoje. Kiek- 
vienas pasaulio tyrinėtojas gali pakartoti nuostabiai gražius 
ir nuostabiai teisingus Linėjaus žodžius: „Regėjau iš miego 
atbusdamas tik ką praėjusį amžiną, begalinį, visažinantį, vi- 
sagalį Dievą ir stebėjausi. Aš pažinau keletą jo pėdų Kūry- 
bos veikaluose, kurie visi ligi mažiausio ir visai neįžiūrimo 
turi savyje neišsemiamą jėgos, išminties ir tobulybės gausy- 
bę“. Kiekvienas Dievo padaras yra savotiškas jo atspindys 
ir jau, kaip esantis, yra panašus į jį. Tik nebūtis neturi abso- 
liučiai jokio panašumo į Dievą. Bet šitas bet kurios būties pa- 
našumas yra tik per modum vestigii, vadinasi, Dievo Būties 
žymės yra įspaustos kūrinijoje dieviškosios kūrybos metu tik 
tam tikru atžvilgiu. Kiekviename daikte yra likęs „praėjusio 


3 Der Sinn des Schaffens, Tūbingen, 1927, p. 192. 

Dievo“ pėdsakas. Bet vienas tik žmogus atspindi Dievą kaip 
tokį, Dievą jo prigimties pilnybėje. Kiekviename daikte Die- 
vas yra apsireiškęs viena kuria savo esmės žyme. Žmoguje 
jis apsireiškia savo esmės turtingumu ir savo vidaus gyveni- 
mo neišsemiamu tobulumu. Kiekviena esybė yra panaši į 
Dievą per modum vestigii. Žmogus yra panašus į Dievą per 
modum imaginis. Dievo atvaizdas žmoguje yra jo būties prin- 
cipas ir jo prigimties motor movens. 

Dievo atvaizdas glūdi žmoguje kaip asmenyje, nes asme- 
niškumas yra giliausias žmogiškumas ir sykiu būtiškumas. 
Asmeninė būtis yra tobuliausia. Ir tik šitame žmogaus as- 
meniškume gali glūdėti dieviškasis paveikslas. Iš kitos pu- 
sės, Dievo atvaizdas žmoguje yra asmeninio Dievo. Dievas 
žmoguje yra apsireiškęs kaip asmuo. Tuo tarpu asmeninis Die- 
vas nėra vienas. Teodicėjos kalba apie vieną asmeninį Dievą 
yra tik abstraktus filosofinis vapaliojimas, kuris realybėje ne- 
turi atitikmens. Dievas, kiek jis yra vienas, nėra asmeninis 
ir kiek jis yra asmeninis, jis nėra vienas. Dievas yra triasme- 
nis. Todėl jeigu žmoguje Dievas apsireiškia kaip asmuo, jis 
apsireiškia ne vieningai, bet daugingai. Trejybės atvaizdas 
žmoguje negali būti vieningas. Trejybės asmenų skirtingu- 
mas turi rasti išraiškos ir dieviškajame atvaizde, kuris yra 
įspaustas į žmogaus asmens gelmes. Žmogaus asmenišku- 
mas čia susitinka su Dievo asmeniškumu ir iš šiojo pasta- 
rojo įgyja savą buvimą. Jeigu, kaip minėjome, žmogaus dva- 
sia veikia ir yra nevienodai vyriškai arba moteriškai ir jei- 
gu šitoji dvasia savo būtį semia iš dieviškojo atvaizdo, 
nuosekliai reikia pripažinti, kad žmogaus lytinė būsena ir veik- 
sena turi savo šaltinį dieviškajame atvaizde ir sykiu trinitarinia- 
me Dievo gyvenime. Dieviškasis atvaizdas žmoguje yra taip 
realizuotas, kad jis sudaro pagrindą vyriškajai ir moteriškajai 
būčiai. Triasmenis Dievas apreiškia save žmogaus asmeny- 
je, ir šitas apsireiškimas konkretizuojasi vyriškuoju ir mote- 
riškuoju žmogiškumu. Vyras ir moteris yra žmonės savo pri- 
gimtimi, nes ir Dievas savo prigimtimi yra vieningas. Bet 
vyras ir moteris yra skirtingi savo asmeniškumu, nes ir Die- 

vo asmeninis gyvenimas yra daugingas. Asmeninis Dievo 
skirtingumas trinitariniame gyvenime rado išraiškos žmo- 
gaus dvasios būtyje lyčių pavidalu. Per lytiškumo buvimą 
žmogaus dvasioje, per šitos dvasios susijimą su dieviškuo- 
ju atvaizdu, per šito atvaizdo asmeniškumą mes prieiname 
prie giliausio lyčių pagrindo trinitariniame Dievo gyvenime. 
Dieviškasis lyčių pagrindas glūdi Trejybėje. Trejybės apsireiš- 
kimas žmogaus būtybėje išsiskiria dviem pavidalais ir kon- 
kretizuojasi žmogaus lytimis. 

Vyro ir moters susijimas su Trejybės asmenimis jau se- 
niai teologų buvo jaučiamas. Apie jį jau yra kalbėjęs šv. Au- 
gustinas, nors jis šitos vaisingos analogijos ir neišvystė. Jį taip 
pat yra minėjęs ir šv. Grigalius Nazianzietis, kovodamas su 
tais, kurie Šventąją Dvasią norėjo matyti Tėvo pagimdytą, 
kaip ir Sūnų. Šv. Metodijus tiesiog yra pavadinęs Šventąją 
Dvasią „costa Verbi - žodžio šonkaulis“, vesdamas paralelę 
tarp pirmosios moters sutvėrimo ir Šventosios Dvasios kili- 
mo. Bet visu ryškumu teorijos pavidalu lyčių pagrindą su- 
siejo su trinitariniu Dievo gyvenimu J. M. Scheebenas. 

Scheebenas mato tikrą analogiją tarp pirmųjų žmonių su- 
tvėrimo ir Trejybės asmenų gimimo ir kilimo. Trinitariniame 
Dievo gyvenime yra du vyksmai (processiones), kurie kildina 
du asmenis: Žodį ir Dvasią. Žodis gema iš Tėvo išminties 
vyksmu. Dvasia kyla iš Tėvo per Sūnų meilės vyksmu. Šitie 
du vyksmai, pasak Scheebeno, kaip tik ir yra realizuoti pir- 
mųjų žmonių sutvėrime. „Pirmojo žmogaus sutvėrimas, - sa- 
ko Scheebenas, - gali būti suprastas, kaip trinitarinių vyks- 
mų (Produktionen) analogija, būtent kad sutvėrimas vyro, ku- 
ris tiesiog išeina iš Dievo, yra amžinojo gimimo analogija, o 
sutvėrimas moters, kuri esti kildinama per vyrą, yra amžino- 
jo kilimo analogija. Tuo būdu pirmasis vyras pasirodo kaip 
imago Patris ir similitudo Filii, o pirmoji moteris kaip similitudo 
Spiritus Sancti“*, Scheebenas taip pat pastebi, kad šitoji pa- 


24 Handbuch der kath. Dogmatik II, Nr. 375; plg. Doms H. Vom Sinn..., 
p. 24. 

žiūra padaro prasmingus tuos vardus, kurie taikomi Žodžiui 
ir sykiu vyrui, kaip virtus ir sapientia - galybė ir išmintis, ar- 
ba Dvasiai ir moteriai, kaip suavitas ir caritas - švelnumas ir 
meilė. Kitoje vietoje Scheebenas dar labiau pabrėžia moters 
kilimo analogiškumą su Šventosios Dvasios kilimu. „Moters 
paėmimas iš vyro yra dieviškosios meilės darbas, kuriuo 
moteris buvo iš Adomo šono paimta, ir Adomo meilės dar- 
bas, kuriuo jis atidavė miegodamas savo šonkaulį. Ieva nė- 
ra iš Adomo išėjusi per išsivystymą ir jo gamtinių jėgų ap- 
sireiškimą, bet ji yra paimta iš Adomo substancijos... Šven- 
toji Dvasia taip pat Tėvo ir Sūnaus meile yra paimta iš jų 
substancijos... Ir kaip Ieva, nes josios kūno medžiaga buvo 
iš meilės paimta, buvo paimta iš Adomo šono, nuo jojo šir- 
dies, kaip meilės šaltinio, taip ir apie Šventąją Dvasią mes 
turime sakyti, kad ji išeina ne iš Tėvo ir Sūnaus įsčių, bet iš 
jų širdies“3. 

H. Domsas, atsiremdamas į šitą Scheebeno teoriją ir ją 
pratęsdamas, nurodo ir tąjį lyčių vaidmenį, kurį jos turėjo 
atlikti pirmykštėje nekaltoje būklėje. „Galima sakyti, - pa- 
stebi Domsas, - kad vyras ir moteris rojinėje santvarkoje tu- 
rėjo prasmę ir uždavinį reprezentuoti pasaulyje regimu bū- 
du neregimą Sūnaus ir Dvasios pasiuntinybę ir savo susi- 
jungimu ją perteikti naujosioms kartoms“*. Kaip žinome, 
rojinėje būklėje naujų žmonių susirišimas su Dievu ir ant- 
gamtinių malonių perteikimas būtų atėjęs gimdymo keliu. 
Šv. Tomas prasmingai pastebi, kad pirmykštis žmogaus 
šventumas (iustitia originalis) buvo „tam tikra Dievo dova- 
na visai prigimčiai“?7. Todėl ir pirmykštė nuodėmė yra va- 
dinama prigimties nuodėme ir nuosekliai perteikiama gim- 
dymo keliu. Tas pat būtų buvę ir su pirmykštėmis malonė- 
mis. Būdamos suteiktos prigimčiai, jos gimdymo keliu būtų 
perėjusios naujosioms kartoms, nes gimdymas iš esmės yra 


25 Mysterien des Christentums, Freiburg i. Brsg., 1912, p. 97-98. 
26 Ten pat, p. 145. 
7 S. Th. I, ą. 101, a. 1. 

prigimties darbas — opus naturae. Todėl lytys rojinėje būklė- 
je būtų buvusios ne tik trinitarinio dieviškojo gyvenimo at- 
vaizdas, bet ir šito gyvenimo perteikėjos naujiems žmonėms. 
Šventosios Dvasios apsigyvenimas žmogaus dvasioje būtų atėjęs 
lyčių santykiavimo keliu. Scheebenas pirmykščio šventumo 
perteikime ypatingą vaidmenį skiria moteriai, nes ji yra 
Šventosios Dvasios reprezentantė, o Šventoji Dvasia kaip tik 
šitas malones perteikia. Moteris, pasak Scheebeno, yra ne tik 
Šventosios Dvasios tipas, bet ir organas ir „kaip Šventosios 
Dvasios organas ji turėjo būti motina ne tik gamtinio, bet ir 
antgamtinio žmonijos gyvenimo“2. 

Šitoji Scheebeno teorija, kaip ir jis pats pažymi, „galėtų 
atrodyti per daug nauja ir svetima“?. Bet joje glūdi geriau- 
sias ir giliausias žmogiškųjų lyčių išaiškinimas. Jokia lytis aiš- 
kinanti teorija teologijoje Scheebeno pažiūroms prilygti ne- 
gali, Pats Scheebenas teigia, kad minėtos mintys „kitu, gra- 
žesniu pavidalu yra labai senos (uralt)““?, Trinitarinis lyčių 
pagrindas reikia laikyti pirmykščiu krikščionybės palikimu, 
kuris, deja, ligi pat mūsų dienų buvo daugiau atskirų teolo- 
gų, negu visos krikščionijos įsitikinimas. Scheebeno teorijos 
šviesoje lytys įgyja visai kitokią prasmę, negu tada, kai jos 
yra jungiamos su žemesniuoju biologiniu gyvenimu, o ne su 
dieviškuoju. 

Trys problemos Scheebeno teorijos šviesoje įgyja naujų as- 
pektų ir yra paaiškinamos nauju atžvilgiu. Visų pirma mote- 
riškasis principas Dievuje. Krikščionybei daromas priekaištas, 
kad ji Trejybės dogmą suprantanti žydiška - androcentrine 
prasme. Trinitarinis dieviškasis gyvenimas, sakoma, esąs gry- 
nai vyriškasis. Šitą priekaištą yra padaręs O. Eberzas, saky- 
damas, kad „trinitarinis gyvenimas ortodoksiniame moksle 
yra be motiniškojo principo“?!. Tuo tarpu Scheebenas savo 


28 Cit. iš: Doms H. Vom Sinn..., p. 145. 
> Mysterien des Christentums, p. 98. 
30 Ten pat. 


3! Von Aufgang und Niedergang des mžnnlichen Weltalters, Breslau, 
1931, p. 38. 

teorija minėtą priekaištą kaip tik paaiškina. Vesdamas analo- 
giją tarp moters ir Šventosios Dvasios, Scheebenas tuo pačiu 
moteriškąjį principą įjungia į trinitarinį gyvenimą. „Jeigu ne- 
žiūrėsime kūninių santykių, tai trečiasis asmuo Trejybėje rei- 
kės laikyti moteriškosios būties atstovu tarp dieviškųjų asme- 
nų, būtent meilės ir švelnumo atstovu“??. Todėl lietuviškas tre- 
čiojo Trejybės asmens pavadinimas moterišku vardu - Dvasia 
šiuo atžvilgiu yra labai prasmingas. 

Antroji problema, kuri yra nušviečiama nauja šviesa, yra 
vadinamasis amžinasis moteriškumas. Šitoji problema savo 
sprendime visados siekdavo aukštesnės būties. Savo atitik- 
mens šitoji idėja ieškojo iš dalies idealinėje, iš dalies antgam- 
tinėje sferoje. Todėl suprantama, kodėl, pavyzdžiui, vokie- 
čių romantikai, kaip Eichendorfas, Novalis, Schlegelis, kurie 
amžinuoju moteriškumu ypatingai žavėjosi, žavėjosi sykiu ir 
Marija. Amžinasis moteriškumas krikščionybėje yra esmin- 
gai siejamas su Marija. Bet Marija turi ypatingų ryšių su 
Šventąja Dvasia, Jau tik vienas Marijos pavadinimas sponsa 
Spiritus Sancti - Šventosios Dvasios Sužadėtinė yra labai 
reikšmingas. Per Mariją amžinasis moteriškumas pasiekia trini- 
tarinį dieviškąjį gyvenimą ir galutinį savo išaiškinimą randa Šven- 
tosios Dvasios asmenyje. Scheebenas todėl ir sako, kad „Ššitoji 
perkeistojo moteriškumo idėja yra ne tik regimas, savaran- 
kiškas vaizdas, kuris mus gali privesti prie trečiojo dieviš- 
kojo asmens pažinimo, bet jis sykiu ir neregimas šito asmens 
esmės atspindys, kuris gali būti suvoktas ir suprastas tik ry- 
šium su Šventosios Dvasios esme“*. 

Trečias dalykas, kuriam naujos šviesos meta Scheebeno 
teorija, yra lyčių paskyrimas. Pagal šią teoriją, kolektyvistinė 
tezė yra nesuprantama ir neapginama. Jeigu lytys yra tik 
kūniniam gimdymui, kokia prasmė tuomet yra visos tos 
ankštos analogijos tarp dieviškųjų asmenų ir žmogaus su- 


32 Mysterien des Christentums, p. 101. 
33 Ten pat, p. 102. 

tvėrimo? Lytys reprezentuoja dieviškuosius asmenis, Žodį 
ir Dvasią, ne tuo, kad jos gimdo, bet tuo, kad jos yra. Gim- 
dymas yra tik buvimo apsireiškimas, tik veiksena, tik rezul- 
tatas. Kai rojinėje būklėje gimdymu būtų buvęs perteiktas 
ir pirmykštis šventumas, tuomet ir kūninis susijungimas bū- 
tų turėjęs aukštesnės prasmės minėtos analogijos šviesoje. 
Bet dabar pirmykščio šventumo perteikimas yra atimtas iš 
lyčių ir pavestas Kristui ir Bažnyčiai. Lytims todėl liktų tik- 
tai kūninis gimdymas, tik nuodėmingos prigimties žygis, 
kuris perteikia ne malonę, bet nuodėmę. Ir jeigu šituo žy- 
giu lyčių paskyrimas pasibaigtų, minėtas Dievo atvaizdas 
lytyse nuodėmės būtų visiškai panaikintas. Lytys reprezen- 
tuoja Žodį ir Dvasią pačiomis savo gelmėmis, ne išviršiniais 
savo veiksmais. Lyčių paskyrimas kaip tik ir yra šitoji rep- 
rezentacija. Išreikšti savimi vyrui Žodį, moteriai Dvasią ir jų 
abiejų santykiais trinitarinius dieviškuosius santykius - štai pa- 
grindinis lyčių uždavinys ir paskyrimas. Todėl Scheebenas, kal- 
bėdamas apie moters analogiją su Šventąja Dvasia, sako, 
kad „tik tada, kai moteris nebūdama žmona ir motina, kaip 
mergaitė, būtų meilės židinys tarp tėvo ir sūnaus, tik tada 
ji būtų ne pusiau, bet visiškai, ne tik savo kilme, bet ir es- 
me Šventosios Dvasios reprezentantė““*. Vadinasi, biologi- 
nis lyčių uždavinys ne tik nestiprina analogijos su trinita- 
riniu Dievo gyvenimu, bet šitą analogiją dar susilpnina. Die- 
viškasis atvaizdas žmoguje kaip vyre ir moteryje veda 
žmogų į sudievinimą: vyrą į sudievinimą Žodžio principu, 
moterį į sudievinimą Dvasios principu. Lytys yra sutvertos 
tam, kad būtų ko realiausia ir tobuliausia Žodžio ir Dva- 
sios išraiška: savo asmenimis išreikštų dieviškųjų asmenų 
principą, savo santykiais šitų asmenų santykius. Žmogiško- 
sios lytys yra trinitarinio gyvenimo eksteriorizacija — apsi- 
reiškimas iš viršaus. Ir čia jos randa savą prasmę ir galuti- 
nį savą paskyrimą. 


* Ten pat, p. 101. 

II. Moterystės pagrindai 


1. Moterystė kaip meilės objektyvacija 


Moterystės paslaptis glūdi ne šeimos, bet meilės paslap- 
tyje. Ne šeima, vadinasi, ne kūdikio gimimas sudaro mote- 
rystę ir įveda ją į būties misteriją, bet dviejų asmenų abi- 
pusė meilė. Senas kanonų teisės posakis, kad consensus, non 
concubitus facit matrimonium šiuo atžvilgiu slepia savyje gi- 
Iesnę prasmę, negu jam suteikia juristai. Consensus Čia reiš- 
kia ne tik paprastą formalinį sutikimą, bet sykiu ir sutiki- 
mą atskleisti savo dvasios vidų kitam asmeniui ir sudaryti 
su juo gyvenimo bendruomenę, kaip pažymi „Catechismus 
Romanus“ ir enciklika „Casti Connubii“. Ne kūninis ryšys, 
bet meilės ryšys yra moterystės pagrindas ir metafizinė josios prob- 
lema. Kūdikio gimimas nėra jokia ontologinė problema. Kū- 
dikis nutraukia moterystę į socialinę sritį, įpina ją į visuo- 
meninį gyvenimą ir giliausią gyvenimo paslaptį atskleidžia 
kasdieniam banalumui. Kūdikis yra gilios ir visapusiškos 
meilės rezultatas. Tuo tarpu ne rezultatas yra pagrindas, bet 
priežastis - šiuo atveju meilė. Gali, be abejo, moterystė būti 
socialinė institucija ir be meilės. Bet tuomet į ontologinę sritį 
ji įsijungia tik objektyviai. Subjektyviai tokia moterystė nė- 
ra nei gili, nei prasminga. Tik meilė sugeba moterystę pa- 
daryti prasmingą ir laimingą, nes laimė yra ne kas kita, kaip 
prasmės suvokimas ir josios vykdymas. Nelaimingas gyve- 
nimas yra tik tas, kuris yra neprasmingas. 

Moterystė yra ne kas kita, kaip meilės objektyvacija. Tai, kas 
glūdi dviejų žmonių dvasiose, kas juodu sujungia visam gy- 
venimui ir net amžinybei, moterystės aktu yra objektyvuo- 
jama regimu pavidalu. Meilė ir moterystė taip santykiuoja vie- 
na su antra, kaip išvidinė ir išviršinė to paties dalyko pusė. Mei- 
lė nuo moterystės nėra ir negali būti atskiriama; tai iš esmės 
yra vienas dalykas. Jeigu jis gyvenime yra perskiriamas, tai 
visados jis reiškia nenormalumą, kuris stengiasi per fas et ne- 
fas būti atitaisytas, dažnai net garbės ar doros sąskaita. Jei- 


103 


gu ieškotume palyginimų meilės ir moterystės santykiams, 
galėtume paimti santykius tarp kultūros ir civilizacijos, tarp 
religijos ir Bažnyčios. Kaip civilizacija yra kultūros objekty- 
vacija, kaip Bažnyčia yra religijos objektyvacija, taip mote- 
rystė yra meilės objektyvacija ir apsireiškimas, sutelktas pa- 
stoviu ir regimu pavidalu. Moterystė yra lyčių meilės ben- 
druomenė. 

Šitaip suprantant santykius tarp meilės ir moterystės, bus 
aišku, kad ne moterystė duoda prasmę ir tikslą meilei, bet meilė 
įprasmina moterystę ir nurodo jai tikslą. Meilės prasmė yra sy- 
kiu moterystės prasmė, ir meilės tikslas yra sykiu ir mote- 
rystės tikslas. Kolektyvistinė tezė šiai pažiūrai yra priešin- 
ga, ne ji, moterystės prasmę matydama gimdyme, nori ir 
meilę laikyti tiktai seksualinio instinkto perkeitimu ir savo- 
tišku šito instinkto užmaskavimu. Bet tuo pačiu ji iškreipia 
meilės esmę ir prasilenkia su žmogiškojo asmens tikslu. 

Lyčių meilės objektas yra žmogiškasis asmuo: asmuo kaip 
toks, o ne kuri nors asmens žymė. Meilė renkasi tąjį indivi- 
duum ineffabile, kuris protui yra neprieinamas, bet kuris at- 
siskleidžia meilės aktu. Berdiajevas gražiai sako, kad „meilė 
yra kelias atskleisti asmens misterijai ir įimti asmenį į savo 
būties gelmes. Mylįs apie mylimojo asmenį žino tai, ko vi- 
sas pasaulis nežino, ir jis tai tikriau supranta, negu visas pa- 
saulis. Tiktai mylįs iš tikro atveria asmenybę, tik jis iššifruo- 
ja josios genialumą“. Meilėje mylimasis mylimajam atida- 
ro visą save, įsileidžia dvasią į dvasią, pralaužia tą lukštą, 
kuris skiria vieną žmogų nuo kito ir kuris padaro, kad žmo- 
gus esti pažįstamas tik iš išviršinių ženklų. Meilėje žmogaus 
pažinimas darosi daug gilesnis, negu moksliniame tyrinėji- 
me arba kasdieniame stebėjime. „Svetimos individualybės es- 
mė, —- sako E. Przywara, — kuri yra neaprašoma ir sąvoko- 
mis neišreiškiama (individuum ineffabile), tiktai meilėje ar eks- 
tazėje išeina ryškiai aikštėn... Šiuo atveju mylįs žmogus mato 
daugiau negu kiti, ir tik jis, o ne kiti mato tai, kas yra ob- 


35 Der Sinn des Schaffens, p. 227. 

jektyvu ir tikra“*“. Meilė nėra nei proto, nei valios dalykas. 
Ji yra paties žmogaus asmens branduolio pažadinta ir kryps- 
ta į kito asmens branduolį. 

Meilės objektas kaip tik atskleidžia giliausią meilės pras- 
mę. Meilė ieško ne kurios nors vienos žmogaus žymės, ypa- 
tybės ar galios, bet ji ieško žmogiškojo asmens kaip tokio, 
žmogiškojo asmens branduolio. Meilės ilgesys esti patenki- 
namas tik tada, kai meilė įima į save kitą asmenį ir pati ši- 
tame asmenyje apsigyvena. Meilė yra asmens išvidinės vieny- 
bės troškimas ir šito troškimo patenkinimas. Ir šitas vienybės il- 
gesys ir tasai džiaugsmas, vienybę sudarius, mus veda į dar 
slaptingesnes asmens gelmes, nes iš tikro meilės problema yra 
žmogiškosios asmenybės problema. Meilė atskleidžia žmogaus 
asmens nepilnumą, iš vienos pusės, ir žmogaus asmens vie- 
natvę, iš kitos. Žmogus kaip asmuo yra vienišas savo būtyje 
ir kaip tik dėl šito vienišumo netobulas. Jis stengiasi išeiti iš 
savo vienatvės ir tapti bendruomenišku. Socialinis žmogaus 
linkimas kaip tik ir kyla iš šitos asmens vienatvės. Bet šitos 
pastangos niekados nepavyksta visu pilnumu. Žmogus nu- 
stotų savo individualumo, jeigu jis sugebėtų visiškai savo 
vienatvę pergalėti. Bet toks visiškas išėjimas iš savo vieni- 
šumo reikštų sykiu žmogiškojo asmens praradimą. Todėl 
žmogus, nors ir stengiasi pergalėti tai, kas jį neišvengiamai 
atskiria nuo kitų, vis dėlto šito prado visiškai panaikinti nie- 
kados negali. Du asmens niekados negali susilieti į vieną, net 
ir karščiausioje bei tobuliausioje meilėje. Asmens vienatvė vi- 
sados lieka. Iš to susidaro įtampa dvasios gyvenime. Meilė 
kaip tik ir yra tokios įtampos šaltinis ir josios palaikytoja, to- 
dėl kūrybiška ir veikli, nes įtampa yra kiekvienos kūrybos 
šaltinis. Kūrybos nėra ten, kur pradai yra arba visiškai atsi- 
skyrę, arba visiškai susilieję. Žmogiškųjų asmenų meilėje to- 
kio visiško atsiskyrimo ar visiško susiliejimo nėra. Meilė su- 
jungia asmenis ir sukuria iš jų gyvenimo bendruomenę. Bet 
esminis asmens vienišumas neleidžia dvasioms susilieti ir iš- 
nykti individualiniams ir asmeniniams skirtumams. Tokiu 


6 Religionsbegriūndung, Freiburg i. Brsg., 1923, p. 40. 

būdu kyla įtampa, ir tokiu būdu kyla kūryba. Štai dėl ko 
meilė žmogaus ir žmonijos gyvenime yra didžiausias kūry- 
bos akstinas ir palaikytoja. 

Meilė kyla iš asmens nepilnumo, ir sykiu per dviejų as- 
menų sujungimą ji šitos pilnatvės siekia. Meilė, iš vienos pu- 
sės, atstato žmoguje nuodėmės apgriautą trinitarinio Dievo atvaiz- 
dą, o iš kitos pusės, ji šitą atvaizdą palaiko. Trinitarinis Dievas 
neapsireiškia nei vyre, nei moteryje skyrium. Dieviškasis at- 
vaizdas glūdi tiktai vyro ir moters vienybėje ne psichologi- 
nėje, bet ontologinėje, tame androginiškume, apie kurį sva- 
joja visų tautų ir visų amžių žmonijos intuicija. Pirmykštė 
nuodėmė, perskyrusi vyrą ir moterį ir sukėlusi lyčių kovą, 
kuri perskverbia viso mūsų gyvenimo pagrindus, suardė tąją 
nuolatinę įtampą tarp vyriškojo ir moteriškojo principo ir tuo 
pačiu perskėlė dieviškąjį trinitarinį atvaizdą žmogaus dva- 
sioje. Šiuo atžvilgiu meilė yra puolusio žmogaus kelias į dieviš- 
kojo atvaizdo pilnatvę. Tai sykiu reiškia ir kelią į savo asmens 
pilnatvę, nes dieviškojo atvaizdo išlaikymas savyje yra žmo- 
giškosios pilnutinės būties principas ir šaltinis. Žmogiškosios 
pilnatvės siekimas per dieviškojo atvaizdo išryškinimą ir palaiky- 
mą savyje yra galutinis meilės siekimas ir giliausia josios prasmė. 

Ne kitokia yra ir moterystės prasmė. Moterystė, būdama 
meilės objektyvacija, tuo pačiu siekia asmens pilnatvės regi- 
mais išviršiniais ir pastoviais būdais bei priemonėmis. Krikš- 
čioniškai žiūrint, moterystė yra objektyvus kelias į dieviškojo 
atvaizdo atstatymą ir palaikymą savyje. Dievas įsteigė mo- 
terystę visų pirma tam, kad trinitarinis Jojo paveikslas žmo- 
guje būtų palaikomas ir nuolatos tobulinamas. Moterystė pir- 
mykščiame Dievo plane visų pirma yra asmeninė, ne sociali- 
nė ar rūšinė institucija. Tverdamas moterį, Dievas savo darbą 
motyvavo tuo, kad „negera žmogui būti vienam“. Šiais žo- 
džiais kaip tik ir buvo išreikštas tasai gilus žmogaus asmens 
vienišumas ir tasai troškimas šitą vienišumą pergalėti kito 
asmens sujungimu su savuoju. Žmogaus asmens papildy- 
mas yra dieviškosios kūrybos procese išreikštas pirmiau ne- 
gu rūšies palaikymo reikalas. Žmogaus asmens vienatvei 
pergalėti Dievas sutvėrė dvi lytis ir jas sujungė į pastovią 

gyvenimo bendruomenę, kurią mes ir vadiname moteryste. 
Taigi meilės prasmė ir meilė, kaip moterystės pagrindas bei 
turinys, neleidžia moterystei taikyti kolektyvistinės tezės ir 
moterystę laikyti tiktai rūšies plėtimo institucija. Rūšies plė- 
timas ateina savaime, kaip rezultatas, bet jis kaip toks nėra 
besimylinčiųjų siekimas ir nebuvo pirmaeilis lyčių kilimo 
tvarkoje. Moterystė, kaip meilės objektyvacija, yra sykiu žmogaus 
asmens papildymo objektyvacija. Meilė siekia asmens pilnatvės 
subjektyviai. Moterystė šitą siekimą perkelia į objektyvinį iš- 
viršinį gyvenimą ir renkasi šito gyvenimo priemones bei bū- 
dus. Bet meilė visados lieka šitos objektyvuotos institucijos 
gaivintoja. Meilė yra moterystės siela ir širdis. Kur nėra mei- 
lės, ten moterystė stinga išvidinės pusės ir yra atitrūkusi nuo 
savo gyvybinio pagrindo. Moterystė be meilės yra sustin- 
gusi savo formose: ji yra tiktai forma, kuri apsupa žmogų 
savo geležiniais reikalavimais. Neturėdama turinio, ji pra- 
deda žmogaus asmenį gniaužti ir sukelia reakciją pačiose 
dvasios gelmėse. 


2. Moterystė kaip sakramentas 


Būdama žmogaus asmens kelias į dieviškojo atvaizdo at- 
statymą ir palaikymą, moterystė yra savaime ir natūraliai 
šventas dalykas: res sacra. Bet aukščiausio šventumo laipsnio 
moterystė pasiekia sakramentiniame savo pobūdyje. Krikščio- 
niškoje tvarkoje kitokios moterystės būti negali, kaip tik sak- 
ramentinė. Kas priklauso mistiniam Kristaus Kūnui, tas ne- 
gali savo meilės objektyvuoti kitaip, kaip tik sueidamas į 

ypatingus santykius su Kristumi ir su Bažnyčia. Sakramen- 
tiniame moterystės pobūdyje atsiskleidžia giliausia krikščio- 
niškosios moterystės prasmė. 

Moterystės sakramentas atsiremia į lyčių buvimo pagrin- 
dus ir šituos pagrindus pakelia į antgamtinę - mistinę sritį. 
Tai, kas glūdi pačioje lyčių būtyje, čia išeina aikštėn tam tikru 
konkrečiu pavidalu. Lyčių buvimo galutinis pagrindas yra, 
kaip matėme, Amžinojo Žodžio ir Šventosios Dvasios atvaiz- 

das ir šitų dieviškųjų asmenų santykiai. Konkrečiai šitie san- 
tykiai mūsų tvarkoje apsireiškia Kristaus ir Bažnyčios san- 
tykiais. Amžinojo Logo ir Šventosios Dvasios veikimas susi- 
tinka ir traukiasi dabartinėje tvarkoje Bažnyčioje. Bažnyčia 
yra mistinis Kristaus Kūnas. Kristus yra Bažnyčios galva, o 
Šventoji Dvasia yra vykdomasis organas. A. Vonieris yra pa- 
sakęs, kad „Kristaus asmuo Bažnyčioje yra per Šventąją Dva- 
sią“ ir kad „Šventoji Dvasia yra autorius to nuostabaus pa- 
keitimo duonos Kristaus Kūnu ir vyno Kristaus Krauju“??. 
Kitaip sakant, Šventoji Dvasia palaiko amžinąjį ir nuolat dabar- 
tinį Kristaus buvimą Bažnyčioje ir vykdo sakramentus. Bažnyčia 
yra šitų dviejų dieviškųjų asmenų veikimo dirva ir objektas. 

Štai kodėl krikščioniškoji moterystė kaip sakramentas yra 
Kristaus ir Bažnyčios santykių atvaizdas, nes šitie santykiai 
iš esmės yra ne kas kita, kaip Amžinojo Logo ir Šventosios 
Dvasios santykiai. Dabartinėje tvarkoje ontologiniu atžvilgiu 
lytys kaip buvo, taip ir liko trinitarinių santykių tarp Žodžio 
ir Dvasios atvaizdu. Bet egzistenciniu atžvilgiu lytys nebėra 
anų trinitarinių santykių perteikėjos naujosioms kartoms, nes 
nuodėmė čia užkerta kelią. Tai, ką rojinėje būklėje būtų atli- 
kusi lyčių sąjunga moterystėje, šiuo metu atlieka Kristus ir 
Bažnyčia. Bažnyčia per Kristų Šventosios Dvasios veikimu 
gimdo žmones antgamtiniam gyvenimui. Todėl egzistencinis 
Žodžio ir Šventosios Dvasios reprezentavimas lyčių gyvenime da- 
bar yra pasikeitęs Kristaus ir Bažnyčios santykių reprezentavimu. 
Dabartinėje tvarkoje pats Žodis, kaip įsikūnijęs Dievas, per 
Šventąją Dvasią pašvenčia žmones tiesioginiu būdu. Mote- 
rystė čia tik tiek dalyvauja, kiek ji realiai prisiartina prie Kris- 
taus ir Bažnyčios santykių. Dieviškojo atvaizdo atstatymas 
žmoguje šioje tvarkoje yra galimas tiktai Kristaus įsteigtoje 
Bažnyčioje. Ir tai liečia ne tik lytis, ne tik meilę, bet ir lyčių 
objektyvaciją — moterystę. Moterystė kaip institucija yra 
įjungta į Bažnyčios gyvenimą ir tai labai specialiu būdu, nes 
ji yra sakramentas, kaip išraiška Kristaus ir Bažnyčios san- 
tykių. Pakeldamas moterystę į sakramentų eilę, Kristus jai 


37 La nouvelle et ėternelle Alliance, 1932, p. 71. 

grąžino egzistencinę reikšmę ir įjungė ją į asmens pilnatvės 
atstatymo organus antgamtinėje tvarkoje. 

Čia mums kaip tik atsiskleidžia skirtumas moterystės prieš 
Kristų ir po Kristaus, tarp pakrikštytų ir nekrikštytųjų mote- 
rystės. Moterystė prieš Kristų ir nekrikštytųjų moterystė bu- 
vo ir tebėra tik ontologinė trinitarinio dieviškojo gyvenimo rep- 
rezentantė. Egzistencinėje tvarkoje šitas reprezentavimas pa- 
siliko nuodėmės sustabdytas: jis buvo neefektyvus. Lytys 
palaikė Žodžio ir Dvasios atvaizdus savo gelmėse, savo dva- 
sios viduje, ontologinėje savo prigimtyje, bet jos negalėjo šitų 
atvaizdų realizuoti savo sąjungoje ir jų plėsti kituose. Tasai 
pagrindinis ir svarbiausias lyčių paskyrimas palaikyti trini- 
tarinio Dievo gyvenimą savo sąjungoje buvo nuodėmės už- 
trintas. Lytys daugiau buvo nukreiptos į rūšies reikalus, ir mo- 
terystė buvo virtusi daugiau rūšies plėtimo negu asmens to- 
bulinimo institucija. Štai kodėl Senajame Testamente rūšies 
plėtimas taip labai buvo akcentuojamas. Tuo tarpu moterys- 
tė po Kristaus apskritai ir pakrikštytųjų moterystė specialiai 
jau yra ne tik ontologinė Žodžio ir Dvasios reprezentantė, bet 
ir egzistencinis Kristaus ir Bažnyčios atvaizdas. Dieviškasis tri- 
nitarinis atvaizdas pakrikštytųjų moterystėje per Bažnyčią da- 
rosi vėl efektyvus. Moterystė vėl tapo asmens tobulinimo ins- 
titucija. Sakramentas ją pakėlė iš josios nuosmukio ir suteikė 
jai naujos galios jungti du asmenis antgamtiniais ryšiais ir jų 
gyvenime vykdyti trinitarinio Dievo gyvenimą. Štai kodėl po 
Kristaus rūšies plėtimas moterystėje iš principo atsistojo ant- 
roje vietoje. Tai ypačiai buvo jaučiama pirmaisiais krikščio- 
nybės amžiais, kada Kristaus pažadinto naujo gyvenimo dva- 
sia labiau buvo gyva, negu vėlesniais laikais. Nuosekliai rei- 
kia pripažinti, kad kolektyvistinė tezė yra Senojo Testamento 
dvasioje išaugusi ir šitos dvasios palaikoma. Tuo tarpu per- 
sonalistinė tezė labiau jaučia tąją reformą, kurią Kristus p2- 
darė moterystės srityje. 

Personalistinė tezė krikščioniškajai moterystei randa ypa- 
tingai tvirtą pagrindą Moterystės sakramento objekte. Kiek- 
vienas sakramentas yra ne kas kita, kaip reali vienos kurios 
gyvenimo srities transfigūracija. Visuotinė gyvenimo trans- 

figūracija yra visos istorijos tikslas, ir ji įvyks atbaigiamuoju 
Dievo veikimu per apokaliptinę katastrofą. Religijoje šitoji 
transfigūracija daliniu būdu vyksta jau dabar. Sakramentai kaip 
tik ir yra šitos dalinės transfigūracijos vykdytojai. Kiekvienas sak- 
ramentas esmingai pakeičia savą sritį pagal dieviškąjį pirma- 
vaizdį. Sakramentinės malonės paliestas objektas esti išima- 
mas iš gamtinės srities ir sutapdomas su antgamtiniu savo 
idealu. Taip yra visuose sakramentuose, taip yra ir Moterys- 
tės sakramente. 

Čia tik kyla klausimas, kas Moterystės sakramente yra ši- 
tas keičiamas objektas. Ką būtent Moterystės sakramentas 
transfigūruoja? Du pagrindiniai dalykai yra moterystėje: gin1- 
domasis principas ir dviejų asmenų — vyro ir moters - gyvenimo 
bendruomenė. Kuris tad iš šių dalykų yra sakramentinės ma- 
lonės paliečiamas transfigūraciniu būdu? Kolektyvistinė tezė 
linksta manyti, kad pirmasis, būtent gimdomasis, principas. 
Dažnai esame girdėję sakant, kad Moterystės sakramentas 
duoda susituokiantiems malonės gimdyti ir auklėti kūdikius. 
Jeigu šitas posakis yra taikomas tik subjektyviai malonei, gali- 
ma su juo sutikti. Kūdikių gimdymas ir jų ugdymas yra to- 
kie veiksmai, kurie dieviškosios paramos yra labai reikalin- 
gi. Bet jeigu šitas posakis liečia objektyvią sakramento malonę, 
jis yra klaidingas ir iškreipia Moterystės sakramento esmę. 
Gimdomasis kūninis principas transfigūracinio Moterystės sakra- 
mento veikimo yra neliečiamas. Jis nėra pakeliamas iš gamtinių 
sferų į antgamtines. Moterystės sakramento veikimo objektas 
yra žmogaus lytiškumas, bet lytiškumas ne biologine ir ne gim- 
domąja prasme, bet lytiškumas kaip dvasinis principas, kaip as- 
meninė žmogaus struktūra. Jeigu lytiškumas gimdomąja pras- 
me būtų Moterystės sakramento perkeistas, jis būtų atpalai- 
duotas nuo pirmykštės nuodėmės padarinių, ir gimdymas vėl 
būtų pašvenčiamosios malonės perteikėjas, kaip būtų buvę 
rojuje. Taip tvirtinti būtų didelė dogmatinė klaida. Taigi be- 
lieka, kad Moterystės sakramentas perkeičia vyro ir moters gyve- 
nimo bendruomenę. H. Domsas ir sako, kad „ne gamtinis gim- 
dymo principas, pakėlus moterystę į sakramentus, yra pada- 
romas sakramentiniu ženklu, bet bendruomenė tarp vyro ir 

žmonos“ (p. 142). „Moterystėje, — teigia kitoje vietoje tas pats 
Domsas, - ne žmogiškoji prigimtis, kaip gimdomasis princi- 
pas, bet labiausiai asmeninis ir labiausiai su prigimtimi su- 
sijęs bendruomenės junginys yra palenkiamas tarnybai Die- 
vo Karalystėje ir įjungiamas į antrojo Adomo uždavinių ei- 
lę“8. Moterystė yra Kristaus ir Bažnyčios santykių atvaizdas ne 
gimdomąja savo funkcija, bet išvidiniu bendravimu ir asmenine sie- 
lų vienybe. Šitas atvaizdas glūdi ne tėvo-motinos, bet vyro-Žmo- 
nos santykiuose. 

Tuo tarpu dviejų asmenų gyvenimo bendruomenės pa- 
grindinis uždavinys yra tobulinti vienas antro asmenį ir sa- 
vo išvidine vienybe atstatyti ir palaikyti trinitarinį dievišką- 
ji paveikslą, kaip savo būties pirmavaizdį ir šaltinį. Taigi Mo- 
terystės sakramentas perkeičia savo objektyvia malone ne 
moterystę, kaip natūralią gimdymo instituciją, bet kaip dvie- 
jų asmenų gyvenimo bendruomenę ir perkeičia ne gimdy- 
mui pašvęsti, nes jis ir po Kristaus liko toks pat, koks buvo 
ir pirmiau, bet asmeniui pakelti ligi visiško sutapimo su sa- 
vyje įspaustu Žodžio arba Dvasios paveikslu. Krikščioniškoji 
moterystė kaip sakramentas yra ne tik objektyvi, bet ir antgamti- 
nė asmens papildymo ir pašventimo institucija. Giliausia mote- 
rystės prasmė krikščioniškojoje sakramentinėje moterystėje 
pasiekia aukščiausią laipsnį ir randa gražiausios išraiškos. 
Kolektyvistinė tezė Moterystės sakramentą paliečia tik pavir- 
šium ir nepadaro iš jo visų išvadų ligi galo. 

Šitų minčių šviesoje mes galime kiek giliau pažvelgti ir 
į kūdikių gimdymą. Iš paviršiaus žiūrint, jis atrodo esąs tik- 
tai rūšies reikalui. Gimdomoji funkcija atrodo su asmens pa- 
pildymu ir patobulinimu neturinti nieko bendro. Šitomis iš- 
vadomis kolektyvistinė tezė ir remiasi. Bet tikrumoje yra ki- 
taip. Matrimonialiniai žmogaus santykiai yra visai kitokios 
rūšies ir iš esmės skirtingi negu gyvulių. Gyvulys yra visų 
pirma rūšies atstovas, o tik paskui individas. Tuo tarpu 
žmogus visų pirma yra asmuo, o tik paskui rūšinis padaras. 
Matrimonialiniai veiksmai žmogaus gyvenime yra actus hu- 


38 Doms H. Vom Sinn und Zweck der Ehe, p. 144. 


111 


mani, vadinasi, supinti su jojo asmenybe. Maža to, lytišku- 
mas žmogui kyla iš jo dvasios ir kūne tiktai apreiškia dva- 
sios vyriškumą ar moteriškumą. Todėl matrimonialiniai ak- 
tai žmogui nėra tik biologiniai, kaip gyvuliui. Žmogui jie ky- 
la iš jo dvasinės vyriškos ar moteriškos struktūros. Jie yra 
susieti su giliausiu dvasiniu žmogaus principu, su pačiu 
žmogaus asmeniu. Būdami savo prigimtimi dvasios aktai, 
jie palaiko savyje pagrindinį lytiškumo, kaip dvasinės dviejų 
asmenų vienybės, bruožą. Matrimonialiniuose santykiuose dvi 
būtybės susijungia ne tik biologiškai, bet ir psichologiškai, 
ir ontologiškai. Biologiškai čia įvyksta vienybė tarp moteriš- 
kųjų ir vyriškųjų ląstelių. Psichologiškai čia yra išreiškiama 
meilė patiriamu būdu. Ontologiškai matrimonialinis aktas 
yra aukščiausios ir giliausios dviasmeninės vienybės išraiš- 
ka. Tai, kas prostitucijos atveju įvyksta tiktai biologiškai, kas 
dvasinės meilės atveju įvyksta tiktai psichologiškai, tai mat- 
rimonialiniame akte įvyksta visuotiniu žmogiškuoju ir asme- 
niniu būdu. Asmens vienišumas čia yra pergalimas visumoje. 
Dabar mes suprasime labai teisingus ir labai psichologiškai 
pagrįstus H. Domso žodžius, kad „jei vyras ir moteris mo- 
terystėje susijungia matrimonialiai, jų žvilgis yra nukreiptas 
į vienas antrą, bet ne į trečiąjį, būtent į kūdikį“. Vadinasi, 
ir šitas, atrodo, toks specifiškai rūšinis aktas žmogaus gyve- 
nime pirmoje eilėje yra kreipiamas į mylimą asmenį. Jis yra 
vienybės noro išraiška ir įvykdymas. Jis todėl yra savotiškai 
iracionalus ir gaivalingas ne tik fizine, bet ir dvasine pras- 
me. Štai kodėl bet koks apskaičiavimas, bet koks racionalu- 
mas čia visados yra gėdingas ir ne vietoje. Kūdikis iš šito 
akto kyla, kaip asmeninės vienybės rezultatas. Bet asmeni- 
nis susivienijimas ir pasipildymas čia yra siekiamas pirmiau, 
negu biologinis šito pasipildymo rezultatas. Ir tik šitų prin- 
cipų šviesoje galima suprasti tas moterystes, kurios dėl ku- 
rių nors priežasčių kūdikių turėti negali. Matrimonialiniai 
jų veiksmai vis tiek turi gilią prasmę, nors ir nepasiekia sa- 
vo natūralių fizinių rezultatų. Pateisinti šituos minėtų mo- 


3 Ten pat, p. 24. 

terysčių aktus tiktai remedium concupiscentiae reiškia degra- 
duoti jas į pusiau gyvulišką būvį. Matrimonialiniai žmogaus 
veiksmai yra prasmingi net ir tada, kai jie lieka ir be tiesio- 
ginių biologinių rezultatų. Personalistinė teorija čia geriau 
patarnauja šitų aktų paskyrimui išaiškinti, negu kolektyvis- 
tinė, kuri juose nemato nieko kito, kaip tik priemonę rūšiai 
palaikyti. 

Taigi nors gimdymas Moterystės sakramente tiesioginiu 
būdu ir nedalyvauja, vis dėlto jo reikalui skiriami aktai kyla 
iš asmens vienatvės ir yra asmens atbaigimui reikšmingi. Per- 
sonalistinis aiškinimas pasiekia jų prigimtį giliau, negu kolek- 
tyvistinis. H. Domsas gražiai reziumuoja mintis, kurios čia bu- 
vo iškeltos: „Galia gimdyti, — sako jis, - be abejo, yra labai 
svarbi asmens dalis, kuri įsijungia net į asmens pašventimą; 
vis dėlto savo esme ir savo kryptimi į bonum prolis ji nėra jimta 
sakramentiniu būdu į Kristaus ir Bažnyčios tarnybą. Seksua- 
linės jėgos, kaip vyro ir moters vienybės jėgos, turi daug dau- 
giau santykių su moterystės vienybės sudarymu ir su josios 
pakėlimu ligi tikro Kristaus ir Bažnyčios santykių atvaizdo, 
negu su kūdikių gimdymu““. Kūdikis yra tik pasiektos vie- 
nybės išraiška ir tolimesnės vienybės palaikytojas. Bet iš tik- 
rųjų jis kaip toks nėra siekiamas nei paties gamtinio instink- 
to, nei moterystės veiksmus atliekančių asmenų. 

Šitaip suprantant krikščioniškosios moterystės paskyrimą 
ir prasmę, bus lengva pastebėti tąją didelę reikšmę, kurią 
moterystė turi Dievo Karalystėje. Dievo Karalystei visų pir- 
ma rūpi asmens tobulumas. Tiesa, tam tikras žmonių skaičius 
jai taip pat yra reikalingas. Bet kokybės principas čia visa- 
dos persveria kiekybės principą. Dievo Karalystei yra daug 
svarbiau, kad žmonės būtų tobuli, negu kad jų būtų daug. 
Skaičius pats savyje nėra jokia vertybė. Tuo tarpu krikščio- 
niškoji moterystė, būdama asmens tobulinimo institucija par 
excellence, kaip tik atitinka šitą pagrindinį Dievo Karalystės 
siekimą. Ji todėl tampa pagrindiniu Dievo Karalystės plėti- 
mo ir palaikymo organu. Moterystės institucija žmogiško- 


*0 Ten pat, p. 127. 

joje bendruomenėje nėra atsitiktinis dalykas, bet ji yra pa- 
grindinė kiekvienos bendruomenės ląstelė ir pats bendruo- 
meninis principas, nes ji sujungia du asmenis giliausiais ry- 
šiais. Jeigu žmogus nori išeiti iš savo asmens vienatvės ir 
dalyvauti bendruomeniniame gyvenime, tai šitas išėjimas 
pirmoje eilėje įvyksta lyčių meilėje ir šitos meilės objekty- 
vacijoje - moterystėje. Žmogaus subendruomeninimui, vis 
tiek ar šitą bendruomenę imsime gamtine ar antgamtine 
prasme — moterystė turi grindžiamosios įtakos. Štai kodėl 
paskutiniais laikais Bažnyčia pradėjo šeimą akcentuoti ypa- 
tingu būdu, nes joje ji mato labai svarbų organą savo misi- 
jai žemėje: plėsti ir palaikyti Dievo Karalystę. Bažnyčia ir 
moterystė yra susijusios taip glaudžiai, jog jų perskyrimas 
visados pakenkia ir vienai, ir antrai pusei. „Krikščioniškoji 
moterystė, - sako Scheebenas, - nuostabiu būdu yra suau- 
gusi su Bažnyčios esme. Jų abiejų negalima giliau pažeisti, 
kaip jas perskiriant. Moterystė tada praranda savo pagrin- 
duose kilnų mistinį charakterį, o Bažnyčia netenka gražiau- 
sio savo žiedo, kuriame ji puikiai apreiškia antgamtinę ir 
perkeičiančią savo galybę... Niekur kitur, kaip čia, nėra taip 
aiškiai matyti, kad visa prigimtis ligi giliausių savo šaknų 
dalyvauja kilniame Dievažmogio šventume ir kad Kristus 
yra pagrindas, ant kurio Dievas pastatė visą prigimties są- 
rangą ir josios išsivystymą“*!. 


Pabaiga 
Keletas išvadų praktikai 


Šitie personalistinės teorijos apmatai yra tik labai bendri. 
Jų platesnis išdėstymas ir pagrindimas turės būti padarytas 
vėliau jau kitoje vietoje. Bet jau ir iš to, kas čia pasakyta, ga- 
lima padaryti keletą išvadų moterystės praktikai ir parody- 
ti, kaip tos moterystės žymės, dėl kurių mūsų laikų krikš- 


*! Mysterien des Christentums, p. 523. 

čionys taip labai kovoja, personalistinėje teorijoje yra geriau 
pagrindžiamos ir apginamos, negu laikantis kolektyvistinės 
tezės. Dar daugiau, per didelis rūšies reikalo pabrėžimas mo- 
terystėje kaip tik daugeliui yra davęs progos prieš pačius 
krikščionis nukreipti jų argumentus ir visą kolektyvistinę te- 
zę. Tai ypatingai liečia du dalyku: moterystės monogamišku- 
mą ir neišskiriamumą. 

Jei nežiūrėsime pozityvaus Dievo nusprendimo, kad vie- 
nas vyras turi turėti tik vieną moterį, tai prigimtojoje tvar- 
koje, išeinant iš kolektyvistinės tezės, monogamiją apginti 
bus beveik neįmanoma. Juk jeigu moterystė yra pirmoje ei- 
lėje rūšies plėtimo institucija, tai poligaminis josios charak- 
teris kaip tik dar labiau patenkina šitą reikalavimą negu mo- 
nogamija. Poligaminis vyriškojo biologinio prado charakte- 
ris yra visiškai aiškus. Jeigu tad žiūrėsime į šį pradą rūšies 
plėtimo atžvilgiu, jo poligaminį linkimą turėsime pripažinti 
visiškai normalų. Todėl biologiniai argumentai už poligamiją, 
išeinant iš kolektyvistinės tezės, kuriuos, pavyzdžiui, yra iš- 
kėlęs E. Bergmannas savo veikale „Erkenntnisgeist und Mut- 
tergeist. Eine Soziosophie der Geschlechter“ (Breslau, 1932), 
yra nesugriaunami. Monogamija gali būti tvirtai ginama tik ta- 
da, kai remiamasi personalistine teze, kai moterystėje yra matomi 
pirmiausia asmens reikalai, o tik antroje vietoje - rūšies. Asme- 
ninis pasipildymas iš esmės siekia vieno asmens: vieno vy- 
ro ir vienos moters. Taip yra ir psichologiškai, ir ontologiš- 
kai. Psichologiškai meilė negali būti dviem ar trims. Onto- 
logiškai dieviškojo trinitarinio gyvenimo atvaizdas taip pat 
yra pilnas vieno vyro ir vienos moters sąjungoje. Joks trečia- 
sis asmuo čia yra neįmanomas, nes jis neturi šitoje sąjungo- 
je prasmės. Kūrybinė asmeninio gyvenimo įtampa gali pa- 
sidaryti tik tarp dviejų polių. Šiuo atžvilgiu Scheleris gražiai 
yra pasakęs, kad „monogamijos idėjos niekados negalima iš- 
vesti iš natūralistinių prielaidų. Nes „vienintelė“ yra tik meilė 
individui; jei josios nėra, tuomet monogamija yra tik nepa- 
grįsta prievarta... Tik tada, kai moterystė yra suprantama, 
kaip sielos meilėje turinti pagrindą žmonių giminės plėtimo 
institucija, ir kai lyčių meilė nėra laikoma lygiarūše meile, 

kurią turi tiktai kūniškai skirtingi individai, bet tokia meile, 
kuri jau ir sieloje yra skirtinga, - tik tada monogamija gali 
būti stipriai fenomenologiškai pagrįsta“. Štai kodėl mono- 
gamija svyruoja visais laikais ir visose tautose, kurių mote- 
rystės koncepcijoje persveria kolektyvistinė tezė. Dėl to ir Se- 
najame Testamente poligamija buvo galima, nes matrimonia- 
linis kolektyvizmas ten buvo vyraująs. „Bet poligamija turėjo 
tuojau atkristi, kai tik Išganytojas vėl žmogui atskleidė di- 
džius asmenybės uždavinius““. Poligamija su asmens pilnat- 
vės siekimu visiškai nesiderina, ir kur tik moterystėje per- 
sveria asmens principas, ten turi nykti ir poligamija. 

Tiek apie simultaninę poligamiją. Bet ir sukcesyvinė poli- 
gamija randa gražų paaiškinimą personalistinėje tezėje. 
Krikščioniškoji dvasia visados purtėsi prieš našlių vedimą ar 
tekėjimą. Dabartyje vedęs našlys negali būti šventinamas ku- 
nigu, jeigu jo antroji žmona ir mirtų. Antrą kartą vedant ar 
tekant, Bažnyčia neduoda palaiminimo. Bet pirmaisiais krikš- 
čionybės amžiais nusistatymas prieš sukcesyvinę poligamiją 
buvo dar aštresnis. Tuomet vedantieji našliai būdavo tiesiog 
net baudžiami bažnytinėmis bausmėmis ir neprileidžiami 
prie sakramentų. Tiesa, antrųjų ar trečiųjų vedybų sakramen- 
tiškumas niekados nebuvo neigiamas. Bet moraliai šitos ve- 
dybos buvo smerkiamos ir nepageidaujamos. Rytų bažnyčio- 
je ir šiuo metu dar esama tokio griežto nusistatymo: antrą 
ar trečią kartą vedantieji keletą metų negali priimti Šv. Ko- 
munijos. Šitoks krikščionybės nusistatymas būtų sunkiai su- 
prantamas, jeigu moterystė būtų pirmoje eilėje rūšies plėti- 
mui įsteigta. Juk argi rūšis nelaimi iš to, kad vyras veda daug 
kartų, pasilikęs našlys, o moteris išteka? Rūšiai nėra jokios 
naudos, jeigu, mirus vyrui ar žmonai, likusioji pusė gyvens 
nevedusi ar netekėjusi. Našlystė stovi visiškai šalia kolekty- 
vistinės tezės ir sykiu šalia rūšies plėtimo. 

Tuo tarpu pripažįstant, kad moterystės pagrindinis užda- 
vinys yra tobulinti žmogiškąjį asmenį per meilę ir per die- 


*2 Wesen und Formen der Sympathie, 1926, p. 211. 
3 Doms H. Vom Sinn..., p. 151. 

viškojo trinitarinio paveikslo išryškinimą savyje ir krikščio- 
niškai suprantant mirtį, kaip gyvenimo pakeitimą, o ne pa- 
naikinimą, ką gražiai išreiškia gedulingųjų Mišių prefacija, 
sukcesyvinės poligamijos smerkimas krikščionybėje bus vi- 
sai aiškus. Kai du žmonės ilgus metus gyvena meilėje ir sa- 
vo sąjunga reprezentuoja Kristaus ir Bažnyčios, Žodžio ir 
Dvasios, santykius, ir psichologiškai, ir ontologiškai yra sun- 
kiai suprantama, kaip po vienos pusės mirties antroji pusė 
gali aną visai užmiršti ir pradėti naują sąjungą su visai sve- 
timu asmeniu ir visai kitokiu būdu, nes meilė, kaip asmens 
gelmių išsiveržimas, negali būti pakartojama. Meilė, kaip ir 
asmuo, yra kiekvieną sykį vienintelė savo rūšyje. Našlystė 
kaip tik palaiko meilę ir trinitarinio dieviško paveikslo rep- 
rezentavimą ir toliau. Našlystė yra pratęstoji moterystė į amži- 
nybės sferas. Tuo tarpu antros vedybos pirmąjį meilės žygį 
visiškai suardo. Todėl kaip Senajame Testamente simultani- 
nė poligamija buvo leidžiama tik dėl žmonių širdies kietu- 
mo, taip Naujajame Testamente sukcesyvinė poligamija taip 
pat yra leidžiama tik dėl žmonių dvasios silpnumo ir dėl 
moterystės paskyrimo nesupratimo. Bet šitoji poligamijos rū- 
šis niekados nėra pageidaujama, kaip iškreipianti tikrąją mo- 
terystės prasmę. 

Antras dalykas, kurį personalistinė tezė naujai nušviečia, 
yra moterystės nesuardomumas. Krikščionybė gina moterystės 
nesuardomumą ne tik sakramentinėje, bet ir prigimtojoje 
tvarkoje. Ir nesakramentinė moterystė iš principo yra nesu- 
ardoma. Bet jeigu vėl imame kolektyvistinės tezės argumen- 
tus, šitą nesuardomumą apginti sunkiai sekasi. Kūdikių pa- 
gimdymas nesuardomumo nereikalauja. Atvirkščiai, negalė- 
jimas gimdyti, tegul ir po vedybų atsiradęs, būtų geras 
pagrindas ir rimta priežastis išsiskirti ir pasiieškoti tinkames- 
nio partnerio rūšies reikalui. Taip daug kur civilinių metri- 
kacijų įstatymuose ir yra. Nesuardomumo gali šiek tiek rei- 
kalauti kūdikių auklėjimas. Bet šitas nesuardomumas gali bū- 
ti tik laikinis, kol vaikai užauga. Kokia prasmė, žiūrint rūšies 
reikalų, yra gyventi žmonėms, kurie jau vaikus yra aprūpi- 

nę, jeigu jie nesutinka? Kolektyvistinė tezė, kilusi iš biologi- 
nių sferų, tik tiek gali reikalauti moterystės pastovumo, kiek 
ir gyvulių pasaulyje. Ir kai kurie gyvuliai gyvena poromis, 
bet tik tol, kol vaikai yra išauginami. 

Tuo tarpu personalistinė tezė į šį dalyką pažiūri visai ki- 
taip. Asmens atbaigimas, kaip moterystės prasmė, nėra rea- 
lizuojamas vienu kuriuo aktu. Asmuo nuolatos tampa. Jis nė- 
ra statinis, bet dinaminis pradas. Todėl ir asmens atbaigimas 
gali būti tik sukcesyvus. Tol, kol žmogus gyvena žemėje, jis 
negali būti atbaigtas pilnutine prasme. Asmens tapimas bai- 
giasi tik mirties momentą. Štai kodėl meilė yra amžina, nes 
ji nuolatine savo įtaka pagelbsti asmeniui tapti. Štai kodėl ir 
moterystė, kaip meilės objektyvacija, turi būti amžina, relia- 
tyviai bent ligi mirties, nes ji asmeniui atbaigti tarnauja ne 
vienu kuriuo aktu, bet ištisa meilės, atsidavimo, prisirišimo 
ir pasitikėjimo aktų eile. Moterystėje asmuo tampa ir tobu- 
lėja vieno asmens visišku atsidavimu antrajam. O visiškas at- 
sidavimas įvyksta tik tada, kai jis yra ne laikinis, bet amži- 
nas. Asmens susijungimas su asmeniu turi savyje amžinybės žy- 
mę, ir šita žymė turi būti įspausta ir moterystės institucijai. 
Krikščionybėje esanti ir praktikuojama vadinamoji privilegium 
paulinum, pagal kurią stabmeldžių moterystė, jeigu viena pu- 
sė pasikrikštija, o antroji nesutinka gyventi, yra išardoma iš 
esmės, aiškiai rodo, kad moterystės neišskiriamumas turi būti 
grindžiamas kuo kitu, ne vaikų gerove. Suardomos stabmel- 
džių šeimos vaikai taip pat reikalauja ugdymo ar aprūpini- 
mo, kaip ir krikščioniškosios šeimos. Vadinasi, moterystės ne- 
suardomumas glūdi ne rūšies, bet asmens gelmėse ir yra ne socia- 
linė, bet antropologinė problema. 

Štai keletas išvadų iš personalistinės teorijos moterystės 
praktiniam gyvenimui. Jų galima būtų padaryti ir pedago- 
ginei sričiai. Galima būtų kalbėti ir įrodinėti, kad persona- 
listinė tezė seksualiniam auklėjimui būtų daug geresnė ir 
daug vaisingesnė negu kolektyvistinė; kad skaistybės prara- 
dimas ar laikymas yra kenkimas ar parama ne rūšiai, bet as- 
menybei; kad berniukų santykiai su mergaitėmis eina ne rū- 

šies palaikymo, bet asmens pilnatvės linkme; kad koeduka- 
cija yra normalesnis ugdymo tipas, negu edukacija ir t. t. Bet 
visos šitos praktinės išvados jau išeina iš straipsnio rėmų. Vis 
dėlto bent jų paminėjimas parodo, kad krikščioniškoji moterystė 
yra visą gyvenimą apimanti problema ir kad tinkamas josios iš- 
sprendimas bei nušvietimas galėtų išsklaidyti daug prietarų ir še- 
šėlių, kurie dabar slegia krikščionių mąstymą ir veikimą. 


KŪDIKIS AR ASMENS PILNATVĖ 


Proga 


Mano straipsniui „Krikščioniškosios moterystės prasmė“ 
(„Židinys“, 1937, Nr. 7-9, p. 4-18 ir 139-151) padarė keletą 
pastabų ir priekaištų kun. dr. K. Olšauskas straipsnyje „Dėl 
krikščioniškosios moterystės tikslų“ („Židinys“, 1937, Nr. 10, 
p. 341-344). Šitos pastabos man kaip tik ir duoda progą dar 
sykį grįžti prie personalistinės tezės. Nekartodamas to, kas bu- 
vo pasakyta pirmame straipsnyje, šį sykį norėčiau iškelti įvai- 
rius personalistinio moterystės aiškinimo atžvilgius. Persona- 
listinė ir kolektyvistinė tezė liečia ne tik moterystės tikslus, 
ne tik jų eilę, bet ji liečia visą moterystės gyvenimą ir lyčių 
buvimą pasaulyje. Tarp šitų dviejų tezių yra ne tik tas skirtu- 
mas, kad viena (personalistinė) pirmuoju moterystės siekiniu 
laiko asmens pilnatvę, o tik antruoju kūdikį, kaip šitos pilnat- 
vės fizinę išraišką, o antra (kolektyvistinė) pirmuoju siekiniu 
laiko kūdikį, o asmens pasipildymą perkelia į antrinių tikslų 
eilę. Pagrindinis šitų tezių skirtumas glūdi lyčių buvimo prasmės 
aiškinime. Kam yra lytys? Kas jos yra iš savo esmės? Štai tie 
klausimai, kurie perskiria minėtas tezes. Personalistinė tezė 
atsako, kad lytys yra dvipolės žmogiškosios idėjos išraiška, 
kad lytyse yra aukščiausiu laipsniu realizuotas visos būties 
dvipoliškumas, ir todėl lytys yra tam, kad papildytų viena 
antros žmogiškumą. Kolektyvistinė tezė atsako, kad lytys yra 
gimdomojo principo išraiška, kad lytyse yra pasidalijusi ku- 
riančioji gamtos jėga ir, nuosekliai, lytys yra tam, kad savo 
susijungimu suvestų persiskyrusį gimdomąjį principą vieny- 
bėn ir tuo būdu pradėtų naują žmogų. Moterystės tikslų eilė 

yra tik natūrali išplauka iš visos šitos skirtingos lyčių filoso- 
fijos. Todėl ir kalbėdamas už personalistinę tezę, norėčiau ne 
tiek kritikuoti kolektyvistinę arba dialektiškai atsakinėti į 
priekaištus, kiek parodyti, kaip kolektyvistinė tezė moterys- 
tės srityje plaukia iš viso lyčių gyvenimo aiškinimo. Vieno- 
kia arba kitokia pažiūra savo jėgą semia ne tiek iš vadina- 
mųjų argumentų, kiek iš to, ar ji sugeba išaiškinti savo sri- 
ties gyvenimo apraiškas. Man atrodo, kad lyčių gyvenimas 
personalistinės tezės šviesoje pasidaro žymiai aiškesnis, ne- 
gu kolektyvistinės tezės teorijose. Be abejo, sunkumų turi ir 
viena, ir antra tezė. Praktinis mūsų tikrovės gyvenimas žy- 
mia dalimi yra iracionalus. Todėl loginės teorijos ne visados 
ir ne visur su šituo gyvenimu sutinka visu plotu. Vis dėlto, 
nepaisant šitų iracionalių vietų, personalistinė teorija atrodo 
galinti geriau apsaugoti lyčių kilnumą ir labiau tinkanti mū- 
sų laikams, kada reikia ginti ne tik kūdikį (individualistinia- 
me liberalizme), bet ir asmenį (rasizme). 


I. Personalistinės tezės istorija ir principai 


1. Personalistinė tezė 
kaip bendra žmonijos gėrybė 


Kolektyvistinė tezė nėra tradicinė ta prasme, kad ji būtų 
seniau buvusi tik viena ir kad personalistinė tezė būtų atsi- 
radusi tik pastaraisiais laikais. Iš kitos pusės, personalistinė 
tezė taip pat nėra nei tik individuali pažiūra (Sondermeinung), 
reiškiama atskirų asmenų ir atskiromis progomis. Mes drįs- 
tame teigti, kad personalistinė tezė glūdi įvystyta krikščioniška- 
jame Apreiškime, kad ji klasikiniame krikščionybės tarpsnyje 
buvo gana aiškiai reiškiama, kad josios principų randame net 
oficialiuose Bažnyčios pasisakymuose ir kad pagaliau šitos 
tezės atstovų esama ir šalia krikščionybės. Personalistinis mo- 
terystės aiškinimas nėra „naujoviškas bandymas“, bet labai 
sena žmonijos pastanga atskleisti gilesnę lyčių buvimo ir mo- 


121 


terystės gyvenimo prasmę. Jeigu personalistinė tezė ryškiai 
iškilo mūsų laikais, tai tik dėl to, kad mūsasis amžius ypa- 
tingai pabrėžė žmogų, kaip asmenį ir kaip individą, ir tuo 
pačiu parengė sąlygas atsinaujinti ir personalistiniam mote- 
rystės supratimui, kuris buvo gyvas visais amžiais. 
Personalistinės tezės apreikštoji užuomazga glūdi Pradžios 
knygos žodžiuose: „Non est bonum esse hominem solum — negera 
žmogui būti vienam“ (Pr 2, 18). Šituo posakiu yra išreikštas 
socialinis žmogaus prigimties linkimas. Žmogus savo pačiu 
asmeniu linksta į bendruomenę, nes tik bendruomenėje jo as- 
muo tinkamai išsiskleidžia ir esti atbaigiamas. Pirmasis žmo- 
gus peržvelgė visą kūriniją ir nerado nė vieno pagalbininko, 
kuris būtų panašus į jį (Pr 2, 21). Negalima būtų manyti, kad 
žmogus čia būtų ieškojęs pagalbininko gimdyti. Anaiptol! Čia 
jis ieškojo pagalbininko gyventi. Žemesnysis pasaulis jo jam 
nedavė. Todėl Dievas užmigdė Adomą, išėmė jam šonkaulį ir 
iš jo sukūrė moterį. Tai buvo tasai pagalbininkas, kurio Ado- 
mas ieškojo, dėl kurio stokos jam buvo negera ir kurio jis ne- 
rado žemesniojoje kūrinijoje. Adomas tuojau išreiškė visą mat- 
rimonialinio gyvenimo filosofiją sakydamas, kad kaip tik dėl 
moters „vyras paliks tėvą ir motiną, glausis prie žmonos, ir jie 
taps vienu kūnu“ (Pr 2, 23). Moteris buvo Adomo ieškojimo 
patenkinimas, ne vyras, ne antras žmogaus egzempliorius. Jei- 
gu Adomo ieškojimas buvo socialinės prigimties, jeigu jis bu- 
vo jo asmens vienatvės išraiška, tai moteris kaip tik buvo su- 
kurta šitai vienatvei užpildyti. Moters sukūrimas ir pirmųjų žmo- 
nių sujungimas moterystėn kaip tik buvo pirmasis žmogiškosios 
bendruomenės aktas, kada asmuo iš dalies pergalėjo savo vienišumą 
ir susijungė su kitu asmeniu. Šitoji vienybė ir šitoji sąjunga tu- 
rėjo būti pilnutinė: ir dvasinė, ir fizinė. Iš josios kaip išdava tu- 
rėjo kilti nauji žmonės: duo in carne una. Kūdikis buvo tik mat- 
rimonialinės bendruomenės rezultatas. Bet tai, ko Adomas ieš- 
kojo ir dėl ko stokos jam buvo negera, buvo ne kūdikis, bet 
gyvenimo ir meilės bendruomenė. Moterystė patenkino socia- 
linį pirmojo žmogaus linkimą. Lyčių susijungimas buvo pir- 
masis žmogiškosios bendruomenės atsiradimo ir buvimo ak- 

tas. Štai kodėl ir šv. Augustinas sako, kad „pirmoji įgimta 
žmogiškosios bendruomenės jungtis yra vyras ir žmona“! Pir- 
mosios moterystės, kaip institucijos, pirmutinis uždavinys ir 
svarbiausias paskyrimas buvo padaryti žmogų visuomeninį 
padarą - animal sociale, sukurti gyvenimo bendruomenę, iš ku- 
rios, kaip natūrali išdava, turėjo gimti kūdikis. Šitoks persona- 
listinis minėtos Šventojo Rašto vietos aiškinimas, atrodo, la- 
biau tinka pirmojo žmogaus atsiradimui suprasti, negu teorija, 
pasak kurios moteris buvo tik pagalbininkė gimdyti. Persona- 
listinis aiškinimas gimdymo anaiptol neneigia. Tik jis jį su- 
pranta, kaip pilnutinės lyčių vienybės rezultatą, o ne kaip pir- 
maeilį matrimonialinės institucijos tikslą. 

Patristikos laikais personalistinis lyčių gyvenimo aiškini- 
mas taip pat buvo ryškus. Bažnyčios Tėvai kūninio gimdy- 
mo atžvilgiu nebuvo nusiteikę palankiai. Šv. Atanazas, pa- 
vyzdžiui, manė, kad „pirmutinis Dievo tikslas nebuvo tas, 
kad gimtume iš moterystės ir iš suirimo; tik sulaužymas įsa- 
kymo įvedė vedybas dėl Adomo nuodėmės“*. Ta pati min- 
tis kyšo ir šv. Jono Auksaburnio koncepcijoje, pasak kurios 
Dievas būtų tvėręs kiekvieną žmogų skyrium, jei Adomas 
būtų nenusidėjęs?. Nepalankus nusistatymas kūninio gimdy- 
mo atžvilgiu vienam kitam pažadino ir aštresnių žodžių 
moters adresu. Šv. Jeronimas yra pavadinęs moterį velnio 
durimis, nuodėmės keliu ir apskritai kenksminga gimine. 
Šv. Izaokas Siras teigia, kad moters veidas yra tarsi ugnis ir 
šėtono žabangos. Be abejo, tai nėra Bažnyčios mintys. Vis 
dėlto jos yra charakteringos patristikos meto nusistatymui, 
kuris rodo, kiek fizinis lyčių pradas ir fiziniai jų santykiai bu- 
vo nustumti į antrąją vietą. Pridėkime dar, kad vadinamasis 
remedium concupiscentiae anuo metu buvo laikoma lengva 
nuodėme, kad matrimonialiniai santykiai buvo uždrausti 
prieš didesnes šventes ir visą gavėnios laiką“, ir turėsime 


! De Civitate Dei, lib. 14, cap. 11, nr. 2. 

2 Plg. Fragmentum in Ps. 50, n. 7. 

3 Plg. jo veikalą „De virginitate“. 

* Plg. šv. Egeberto „Liber poenitentialis“ 2, c. 21. 

maždaug aiškų Bažnyčios Tėvų nusistatymą gimdymo at- 
žvilgiu. Vieni šitą nusistatymą išreikšdavo aštriau, kiti nuo- 
laidžiau, bet visiems jis buvo maždaug vienodas: kininis gim- 
dymas buvo laikomas savotiška blogybe, tegul ir ne visados asme- 
ninės kaltės pobūdžio. 

Tuo tarpu lyčių bendravimas anaiptol nebuvo peikiamas, 
jeigu tik jis buvo dvasinis. Tiesa, Bažnyčios Tėvai, pavyzdžiui, 
Klemensas Aleksandrietis, įspėja krikščionis per daug neben- 
drauti su moterimis. Bet reikia atsiminti, kad tai buvo heleniz- 
mo laikai, kada moteris hetera buvo apvaldžiusi visuomeni- 
nį gyvenimą ne kuo kitu, kaip fiziniu savo pradu. Norint tad 
iš heterizmo išsivaduoti, reikėjo gana aštrių priemonių. Bet jos 
aiškiai buvo nukreiptos ne prieš lyčių bendravimą kaip tokį, 
tik prieš fizinį bendravimą. Kad dvasinis bendravimas patris- 
tikos metu buvo palaikomas ir kad lyčių gyvenimas buvo aiš- 
kinamas personalistiškai, tai rodo vadinamasis syneisis, arba 
dvasinė moterystė. Ketvirtajame šimtmetyje atsirado idealis- 
tų žmonių, kurie lyčių bendravimo problemą išsprendė tuo 
būdu, kad įsikūrė savotiškų bendrų vienuolynų, kuriuose vy- 
rai ir moterys gyveno vienuose namuose, pasižadėdami laiky- 
ti nekaltybę. Be abejo, tokia praktika buvo susijusi su dideliais 
doriniais pavojais ir dėl nuolatinių iškrypimų Bažnyčios bu- 
„vo uždrausta. Vis dėlto ji rodo, kad dvasinio lyčių bendravi- 
mo principas buvo labai gyvas, jeigu jis konkrečiai įstengė ap- 
sireikšti net tokiais pusiau utopiškais būdais. Be to, patristikos 
laikais, kaip liudija šv. Augustinas, buvo nemaža tokių mote- 
rysčių, kurios matrimonialinių santykių visiškai neturėdavo. 
Idealistinis nusiteikimas moterystės gyvenime anuo metu bu- 
vo labai žymus. Bet jis neizoliuodavo lyčių. Jis tik vengdavo 
kūninio gimdymo. Meilės ir gyvenimo bendruomenė tuomet 
aiškiau buvo suvokiama negu vėlesniais laikais. Patristika dar 
nežinojo vadinamųjų pirmaeilių ir antraeilių tikslų. Bet dau- 
gelyje Bažnyčios Tėvų raštų glūdi didesnis vertinimas lyčių 
bendruomenės negu kūninio gimdymo. Charakteringi šiuo at- 
žvilgiu yra šv. Augustino žodžiai. Šv. Augustinas, pastebėjęs, 
kad Kristus patvirtino moterystės gerumą ne tik tuo, kad už- 
draudė vieną moterį paleisti, o vesti kitą, bet ir tuo, kad apsi- 

lankė Galilėjos Kanos vestuvėse, klausia, kodėl moterystė yra 
gera, ir atsako: „Man rodos, ne tiktai dėl kūdikių gimdymo, 
bet dėl pačios natūralios skirtingų lyčių bendruomenės“, 

Oficialiuose Bažnyčios pasisakymuose, tiesa, gimdymas 
daug kur aiškiai pabrėžiamas. Bet tik po šv. Tomo Akvinie- 
čio yra pradėta kalbėti apie pirmaeilį ir antraeilį tikslą. Ir tik 
paskutinis kanonų teisės kodeksas šitą tikslų eilę įvedė į ofi- 
cialius Bažnyčios raštus. Vis dėlto ir viešuose Bažnyčios ak- 
tuose galima rasti minčių, kurios daugiau ar mažiau pabrė- 
žia gyvenimo ir meilės bendruomenę moterystėje. Jau praėjusį 
kartą minėjome Tridento susirinkimo duotą moterystės api- 
brėžimą, kuriame kūdikių gimdymas yra visiškai neminimas, 
o tik minimas vedusiųjų meilės tobulinimas, neišardomumo 
sutvirtinimas ir susituokusiųjų pašventimas. Leonas XIII, pa- 
rafrazuodamas Tridento susirinkimo žodžius, yra pasakęs, 
kad „šv. mūsų Tėvai, susirinkimai ir Visuotinės Bažnyčios tra- 
dicija visados mokė, kad Kristus moterystę pakėlė į sakramen- 
to kilnumą ir sykiu padarė, jog susituokusieji, dangiškosios 
Jo nuopelnais laimėtos malonės apsupti ir sustiprinti, pačioje 
santuokoje siektų šventumo; pagal mistinės savo su Bažny- 
čia santuokos pavyzdį Jis patobulino prigimtį atitinkančią 
meilę ir prigimtą vyro bei moters individualinę bendruome- 
nę dieviškosios meilės ryšiu dar labiau sujungė“. Čia taip pat 
nėra nė žodžio apie kūdikių gimdymą. Tai, be abejo, nereiš- 
kia, kad Leonas XIII jau būtų aiškiai pasisakęs už personalis- 
tinę tezę. Vis dėlto šitie jo žodžiai yra charakteringi. Susituo- 
kusiųjų šventumas, prigimtos meilės tobulinimas ir vyro mo- 
ters bendruomenės aukštesnis sujungimas - štai tos išdavos, 
kurios plaukia iš Moterystės sakramento. 

Apskritai krikščionybės doktrina, kiek ji liečia Moterys- 
tės sakramentą, yra artimesnė personalistinei negu kolekty- 
vistinei tezei. Jau praėjusį kartą buvo sakyta ir dabar pabrė- 
žiame, kad Moterystės sakramento objektas yra ne gimdomasis 
principas, bet dviasmenė vyro moters bendruomenė. Moterystės 


5 De bono coniugali, cap. 3, n. 3. 
5 Arcanum div. sap. Denz. 1853 n. 

sakramento malonė gimdomojo lyčių principo neliečia. Ji lie- 
čia tik vyro žmonos bendruomenę. Štai kodėl ir Tridento su- 
sirinkimo, ir Leono XIII žodžiai apie Moterystės sakramen- 
to malonę visai praeina pro gimdymo šalį. Moterystės sak- 
ramento malonėje gimdomasis principas neturi dalies. Jei 
tad gimdymas yra pirmutinis ir pagrindinis moterystės ins- 
titucijos tikslas, kokiu būdu šitas tikslas nebuvo Kristaus pa- 
keltas į Moterystės sakramento objektų rangą? Kodėl šituo 
objektu kaip tik pasidarė vadinamasis antraeilis tikslas? Ko- 
lektyvistinė tezė čia sunkiai gali išsiversti. Tuo tarpu per- 
sonalistinės teorijos šviesoje Moterystės sakramento malo- 
nės objektas yra visiškai aiškus. Jeigu tad kolektyvistinė te- 
zė dar tinka grynai prigimtajai moterystei, tai sakramentinei 
moterystei ji yra pritaikoma labai sunkiai. Argi krikščioniš- 
kosios moterystės prasmę sudarytų toks pradas, kuris sak- 
ramentinės malonės yra neliečiamas? 

Iš naujesniųjų katalikų autorių, kurie linksta personalis- 
tinės tezės pusėn, be minėtųjų praėjusį kartą, dar galima pa- 
žymėti pirmiausia Dietrichą von Hildebrandą, kuris labai gi- 
liame, nors ir nedideliame savo veikale „Die Ehe“ (Mūnchen, 
1929) aiškiai pasisako, kad, „kai moterystė yra sudaryta, tuo- 
met kiekvienas duoda ir priima ne tik kito vertę, bet ir visą 
asmenybę. Šitas abipusis turėjimo ir paklusimo, davimo ir 
priėmimo bendruomeniškumas tarp dviejų žmonių yra pir- 
moji moterystės ryšio vertė ir prasmė“ (p. 8). Hildebrandas 
skiria moterystės prasmę ir moterystės tikslą, kurį jis mato 
kūdikyje. Vis dėlto jam tikslas yra palenktas prasmei, o ne 
atvirkščiai. Tokios pat krypties laikosi ir Ernstas Michelis sa- 
vo veikale „Die moderne Ehe in Krisis und Erneuerung“ 
(Mainz, 1937). Čia taip pat „pilnutinė gyvenimo bendruome- 
nė, pagrįsta abipuse meile“ (p. 54), yra laikoma moterystės 
prasme. Personalistinės teorijos pusėje pasilieka ir platesnei 
visuomenei skiriama populiaresnio pobūdžio J. Beekingo 
knyga „Die Grundlagen von Ehe und Familie“ (Salzburg, 
1937), kurioje autorius pažymi, kad „kūninis pasipildymas 
yra tik ypatingo dvasinio pasipildymo išraiška“ ir kad „tik- 
ras moterystės supratimas josios gilume ir šventume kyla iš 

meilės bendruomenės“ (p. 8). Nė vienas šių autorių, kaip ir 
visa personalistinė teorija, kūdikių gimdymo neneigia. Bet vi- 
si jie moterystės giliausią prasmę mato gyvenimo ir meilės 
bendruomenėje ir tik moterystę kaip meilės bendruomenę o ne 
kaip gimdomąją instituciją, sieja su Kristumi ir Bažnyčia. 
Filosofijos srityje personalistinė tezė taip pat turi nema- 
ža savo atstovų. Mistinė idealistinė filosofija visados lyčių gy- 
venimą yra aiškinusi personalistiškai. Didelės reikšmės šiuo 
atžvilgiu turi Jakobo Bėhme's mokslas apie androginiją, pa- 
sak kurio pirmykštis nekaltas žmogus turėjo savyje tobulai 
abu pradus: vyriškąjį ir moteriškąjį. Tik nuodėmė šituos pra- 
dus perskyrusi. Bet Kristus savo mirtimi juos sujungęs. An- 
droginijos teorija XIX amžiuje buvo atnaujinta Franzo von 
Baaderio. Dvasia, pasak jo, savo prigimtimi esanti androgi- 
niška. Bet šitas pirmykštis androginiškumas yra prarastas. 
Todėl moterystė, pasak Baaderio, kaip ir turinti atstatyti žmo- 
gaus androginiškumą. Kiek kitokios linkmės, bet personalis- 
tinės tezės šalininkas yra ir Vladimiras Solovjovas. Solovjo- 
vas kūninio gimdymo atžvilgiu buvo nusiteikęs labai ne- 
draugingai. Lyčių meilėje jis matė, kaip ir Baaderis, pastangas 
atstatyti žmogaus prarastą pilnatvę. „Žmogus, - sako jis, — 
yra savo būtybėje netekęs nepadalytos vienybės ir tikroje 
skaisčioje kitos lyties meilėje jis stengiasi, tikisi ir svajoja vėl 
šitą savo nepadalinamumą atgauti“?. Solovjovo pėdomis ei- 
na ir Nikolajus Berdiajevas. Jis sako, kad „meilėje susivieni- 
ja moters prigimtis iš naujo su vyro prigimtimi, ir per ją (per 
meilę. - A. Mc.) yra atstatoma žmogiškojo pavidalo pilnat- 
vė... Todėl meilė yra nupuolusio žmogaus kelias į panašu- 
mą į Dievą“?. Kitoje vietoje Berdiajevas sako, kad „moterys- 
tės paslaptis yra ne šeima, ne gimdymas ir giminės daugi- 
nimas, bet moterystės paslaptis yra meilės susijungimo 
paslaptis“?. Šita pačia linkme eina ir plačiai skaitomo veika- 
lo autorius Otfriedas Eberzas. Savo knygoje „Vom Aufgang 


? Rechtfertigung des Guten, Stuttgart, 1922, p. 71. 
5 Der Sinn des Schaffens, Tūbingen, 1927, p. 237. 
* Ten pat, p. 225. 

und Niedergang des mžnnlichen Weltalters“ (Breslau, 1931), 
pabrėžęs dvipolį istorijos bangavimą ir sykiu jos tendenciją 
sujungti vyro ir moters pastangas sintezėn, Eberzas kalba 
taip pat apie androginiją, net žmogų apibrėždamas kaip bū- 
tybę, kuri gali tapti dvilyčiu padaru (p. 111). 

Šitoji trumputė ir labai nepilna personalistinės tezės at- 
stovų arba bent josios reiškėjų apžvalga parodo, kad perso- 
nalistinis lyčių gyvenimo ir santykių aiškinimas iš tikro yra 
bendra žmonijos gėrybė, kuri įvairiomis formomis kartojasi 
visais laikais ir visose tautose, pradedant Pradžios knygos 
pasakojimu, pirminių tautų mitais ir baigiant paskutinių die- 
nų matrimonialinio gyvenimo tyrinėtojais. Vadinti šią tezę 
„naujovišku bandymu“ yra mažų mažiausia netikslu. Ji iš- 
reiškia kitą lyčių buvimo aspektą, kuris kolektyvistinėje te- 
zėje yra per menkai vertinamas. 


2. Personalistinės tezės esmė 


Personalistinė tezė, kaip minėta, nuo kolektyvistinės iš 
esmės skiriasi ne tuo, kad ji sukeičia vadinamąją moterys- 
tės tikslų eilę, bet tuo, kad ji kitaip supranta pačius lyčių 
santykius, jų buvimo prasmę ir, nuosekliai, kitaip aiškina 
matrimonialinį gyvenimą. Kolektyvistinė tezė lytiškumą su- 
pranta kaip biologinį dalyką, kuris turi reikšmės ir psichi- 
niam bei dvasiniam žmogaus gyvenimui. Bet jojo šaknys ir 
pats jojo pagrindas glūdi fiziniame žmogaus prade. Todėl 
gimdymas yra laikomas lyčių buvimo prasme, ir moterys- 
tės institucija čia yra suprantama, kaip priemonė žmonių gi- 
minei plėsti. 

Tuo tarpu personalistinei tezei lytiškumas visų pirma yra 
dvasinis dalykas: pati žmogaus siela yra vyriška arba moteriška. 
Biologinis lytiškumas yra tik dvasinio lytiškumo išraiška. Dar 
daugiau, apskritai lytiškumas yra būties dvipoliškumo apraiška, 
kuri traukiasi per visus būties laipsnius ir per visas jų rūšis, 
nors ir nevienodu tobulumu. Žmogyje būties dvipoliškumas 
pasiekia aukščiausio laipsnio, susiformuodamas vyro ir mo- 

ters asmenų pavidalu. Todėl lyčių paskyrimas čia yra būties 
pilnatvė, nes nė vienas polius pats savimi būties tobulai ne- 
išreiškia. Būties pilnatvė įvyksta tiktai abiejų polių sąjungo- 
je. Moterystė yra natūrali šitos sąjungos institucija. Gimdy- 
mas yra tiktai fizinės sąjungos išdava, kaip asmens pasipil- 
dymas yra dvasinės sąjungos rezultatas. 

Gimdymo personalistinė tezė neneigia. Ji tik įima jį į pla- 
tesnį lyčių buvimo paskyrimą. Kolektyvistinė tezė labai ge- 
rai tinka gyvulių pasauliui, kur gimdymas iš tikro stovi pir- 
moje vietoje, nes gyvulys yra tiktai biologinis. Tuo tarpu 
žmogus yra dvasinis padaras: dvasia yra specifinė žmogaus 
žymė. Todėl žmogiškosios lyčių sąjungos specifinė žymė yra 
ne fizinė, bet dvasinė sąjunga, ir ne gimdymas, bet asmens 
pasipildymas. Bet kadangi žmogus yra ir gyvūnas, todėl fi- 
zinė lyčių sąjunga nėra išskiriama ir žmogaus gyvenime. Tik 
čia ji yra palenkiama dvasinei sąjungai, įgydama iš josios sa- 
vo prasmę, savo skirtingą charakterį ir savo žmogiškumą. 
Per fizinę sąjungą kalba dvasinis lyčių susivienijimas, ir kū- 
dikis darosi fizinė šito susivienijimo išraiška. 

Ryšys, kuris jungia žmogiškosios būties polius - vyrą ir 
moterį — yra meilė. Moterystė todėl personalistinei tezei yra 
lyčių meilės bendruomenė, arba lyčių meilės objektyvacija. 
Lyčių meilė kaip tik yra toji specifinė matrimonialinė žymė, 
kuri moterystę skiria nuo bet kurios kitos bendruomenės ir 
kuri sudaro ieškomą diferentiam specificam. Priekaištas, kad 
meile paremta moterystė galinti būti išardoma, jeigu meilės 
nėra, yra tokios pat vertės, kaip ir priekaištas, kad gimdy- 
mu paremta moterystė gali būti išardoma, jeigu nėra vaikų. 
Priesaika mylėti yra tvirtesnis ryšys, negu gimdymas, kurio 
vykdyti niekas neprisiekia. Jeigu tad moterystės nesuardo- 
mumas galioja kolektyvistinėje tezėje, jis žymiai labiau ir žy- 
miai giliau yra apginamas personalistinės tezės. 

Personalistinė tezė nuo kolektyvistinės skiriasi dar ir tuo, 
kad kolektyvistinė tezė ieško moterystės tikslo, o personalis- 
tinė stengiasi atskleisti moterystės prasmę. Skirtumas tarp 
tikslo ir prasmės yra tas, kad tikslas yra kam nors išviršinis 
siekimas, o prasmė yra išvidinis. Prasmę galima būtų laiky- 

ti išvidiniu tikslu. Skirtumą tarp moterystės prasmės ir mo- 
terystės tikslo pastaruoju metu jau pradedama daryti labai 
aiškiai. Tokie moterystės tyrinėtojai kaip D. von Hildebran- 
das, H. Domsas, E. Michelis, J. Beekingas aiškiai skiria mo- 
terystės prasmę, kurią sudaro lyčių bendravimas bei asmens 
pasipildymas, ir moterystės tikslą, kurį sudaro kūdikis. Ap- 
skritai reikia pasakyti, kad tikslo sąvokos įvedimas į mote- 
rystės gyvenimą nėra laimingas. Moterystės gyvenimas yra 
prasmingas, bet vargiai jis siekia kokio nors tikslo, kuris glū- 
dėtų šalia šito gyvenimo, kuris būtų primus in intentione, ul- 
timus in executione - pirmutinis norimas, paskutinis įvykdo- 
mas. Moterystės gyvenimas realizuoja tam tikrą prasmę, o 
visi kolektyvistinės tezės vadinamieji tikslai — pirmaeiliai ir 
antraeiliai — yra tik šitos prasmės skleidimasis. Ir kūdikis, 
kaip matysime, nagrinėdami moterystės psichologiją, ir tar- 
pusavinė pagalba, ir remedium concupiscentiae yra siekiami ne 
kaip tikslai, iš anksto, bet jie yra realizuojami pačiu moterys- 
tės gyvenimu, jie yra moterystės prasmės skleidimosi kon- 
kretūs padariniai. Jie moterystės neapsprendžia. Jie iš mote- 
rystės kyla. Lyčių meilės ir gyvenimo bendruomenė yra pir- 
mesnis dalykas ir subjektyviai, ir objektyviai, negu kūdikis, 
negu pasigelbėjimas, negu remedium concupiscentiae. Tikslas 
moterystėje yra nevykęs perkėlimas draugijinės (Gesellschaft) 
sąvokos į bendruomeninę (Gemeinschaft) sritį, nes tik drau- 
gija turi tikslą, o bendruomenė turi prasmę!?. Moterystė yra 
ne draugija, bet bendruomenė. Jai tinka prasmės (Sin) ka- 
tegorija, bet jai svetima yra tikslo (Zweck) kategorija. Geriau 
yra kalbėti apie lyčių meilės ir gyvenimo bendruomenę, kaip 
apie moterystės prasmę, apie kūdikį, kaip apie šitos prasmės 
išraišką fizinėje srityje, ir apie asmens pilnatvę, kaip šitos 
prasmės išraišką dvasinėje srityje. Šita linkme ir buvo mano 
parašytas straipsnis apie krikščioniškosios moterystės pras- 
mę, nes krikščioniškojoje moterystėje prasmės pilnumas yra 
daug aiškesnis negu kur kitur. 


0 Plg. D. von Hildebrand, Philosophie der Gemeinschaft; Rademacher A. 
Die Kirche als Gemeinschaft und Gesellschaft. 

II. Personalistinis moterystės aiškinimas 


Šitame skyrelyje bus bandoma duoti ištisas personalisti- 
nis moterystės gyvenimo aiškinimas, pradedant biologiniu 
lyčių susivienijimu ir baigiant jų mistine vienybe Kristaus ir 
Bažnyčios paslaptyje. Šiuo klausimu autorius 1933-1935 me- 
tais yra parašęs platoką studiją, kurią netrukus rengiasi pa- 
skelbti. Pakartotinas personalistinės tezės gynimas jam kaip 
tik ir duoda progą paskelbti savo tyrinėjimų rezultatus - šiuo 
tarpu tik trumpų tezių pavidalu, platesnį išvystymą ir kon- 
kretesnį pagrindimą paliekant kiek vėlesniam laikui. Bet jau 
ir iš šitų tezių bus galima matyti, kiek personalistinė teorija 
yra giliai įsibrovusi į pačią žmogaus egzistenciją ir kaip pla- 
čiai ji apima visą matrimonialinį gyvenimą. Personalistinės 
tezės sugebėjimas įsibrauti į pačią lyčių misteriją ir išaiškin- 
ti moterystės gyvenimo įvykius kaip tik ir yra tie išvidiniai 
argumentai, kurie lenkia savęspi ne vieno dvasią. Radę di- 
delio pritarimo istorijoje iš filosofų ir teologų pusės, šitie ar- 
gumentai dar labiau sustiprėja ir dar labiau darosi įtikiną. 
Be abejo, tokia forma, kaip čia pateikti, jie reikalauja nema- 
ža minties darbo jiems išplėtoti. Bet šitą pareigą autorius pa- 
sižada atlikti netolimoje ateityje atskiru leidiniu. 


1. Moterystės biologija 


a. Fizinė lyčių sąjunga galutinai ir tobulai įvyksta seksu- 
aliniame akte, kurio metu (apsivaisinimo atveju) esti papil- 
domos lytinių narvelių chromosomos, sudarydamos tuo bū- 
du vieną pilnutinę ląstelę, iš kurios išauga žmogus. Pasipil- 
dymo principas žymu ir naujo žmogaus atsiradime: naujas 
žmogus kyla iš fizinio pasipildymo, nes lytiniai narveliai (sper- 
ma ir ovulum) yra tik narvelių pusės. 

b. Seksualinis aktas, kiek jis yra biologinis, yra skiriamas 
rūšies reikalui. Bet kadangi žmogaus gyvenime jis niekados 
negali būti tiktai grynai biologinis, todėl, be tarnavimo rū- 
šiai, jis tarnauja ir asmens reikalui. Net jau fizine savo pu- 

se genitalinė sistema yra glaudžiai susijusi su asmens gy- 
venimu: kartais ir nepatarnaudama rūšiai, ji vis dėlto turi 
patarnauti asmeniui, nes kitaip žmogus darosi nenormalus. 
Dvasine savo puse seksualinis aktas yra actus humanus, va- 
dinasi, jame žmogus dalyvauja ne tik kaip fizinis padaras, 
bet ir kaip asmuo. 

c. Seksualinis aktas turi įtakos visai asmenybei, ne taip kaip 
valgymas, gėrimas ar kvėpavimas, kurie visados pasilieka as- 
mens gyvenimo periferijoje. Seksualinio akto metu visas as- 
muo atsiduoda visam asmeniui. Čia įvyksta ne tik fizinių pra- 
dų susivienijimas, bet ir dvasinė sąjunga. Seksualinis aktas ky- 
la žmogiškąja savo puse iš dvasios gelmių ir veikia šitose 
gelmėse. Štai kodėl niekas taip žmogaus nežemina, kaip toks 
seksualinis aktas, kuriame asmens atsidavimo nėra (prostitu- 
cija). Štai kodėl katalikų moralė neleidžia dirbtinio apvaisini- 
mo, nes čia nyksta asmeninis seksualinio akto charakteris. 

d. Būdamas giliai asmeninis, seksualinis aktas negali tar- 
nauti tiktai rūšiai. Tokiu atveju žmogus kaip asmuo būtų pa- 
žemintas, nes pasidarytų įrankiu rūšies reikalui. Asmuo alsi- 
duoda asmeniui ne tam, kad rūšis to reikalauja, bet tam, kad as- 
muo lyčių meilėje nori išeiti iš savo vienišumo ir apreikšti socialinį 
savo linkimą. Jeigu seksualinis aktas būtų tiktai rūšiai, tuomet 
asmeninis atsidavimas, kaip socialinis linkimas, būtų tik iliu- 
zija ir apgaulė, po kuria tikrumoje slėptųsi grynas rūšies in- 
teresas. Šitokiu vienašališku seksualinio akto supratimu yra 
paremtas neigiamas Solovjovo nusistatymas seksualinio ak- 
to atžvilgiu. Šiame akte Solovjovas matė žmogaus asmens 
pavergimą rūšiai ir skelbė, kad tokiam pavergimui reikią at- 
sispirti. Tikrumoje tokio pavergimo nėra, nes, be rūšinės pu- 
sės, seksualinis aktas turi ir asmeninę pusę. 

e. Seksualinis aktas tikrai žmogiškąja prasme yra ne kas 
kita, kaip elementari, prigimta ir gaivalinga dviejų asmenų 
meilės sąjungos išraiška. Priešingos lyties asmenų susivieni- 
jimą jis ne tik simbolizuoja, bet išreiškia ir įvykdo. Būdamas 
susijęs su žmogaus asmens gelmėmis, seksualinis aktas iš- 
reiškia ne tik fizinę, bet net ir dvasinę lyčių sąjungą. Šiuo 

atžvilgiu jis kaip tik ir tarnauja asmens pasipildymui. Jo me- 
tu asmuo susivienija su asmeniu ne tik fiziškai, bet ir dva- 
siškai. Čia yra pagrindas, kodėl seksualinis aktas gali būti 
pakartotas (jo pakartojamumas net žymu biologinėje jo pu- 
sėje, nes žmogus neturi vadinamojo Brunstzeit, kaip gyvuliai), 
kodėl jis yra leidžiamas nevaisingumo atveju arba tais lai- 
kotarpiais, kada vaisiaus užsimezgimas yra negalimas. 

Visa tai rodo, kad jau net ir biologinėje srityje moterystė 
yra ne tik rūšies, bet ir asmens reikalui. Kiek žmogus daly- 
vauja biologinėje moterystės sferoje kaip žmogus, tiek jis da- 
lyvauja ne rūšies, bet savo asmens reikalui. Ir čia, kaip ir vi- 
sur kitur, asmuo yra aukščiausia vertybė. Nusilenkimas rū- 
šiai būtų asmens išdavimas. 


2. Moterystės psichologija 


a. Dvasinė lyčių sąjunga prasideda meilės aktu. Lyčių mei- 
lė yra visiškai kitokios rūšies ir kitokio charakterio, negu tėvų, 
vaikų, artimo arba Dievo meilė. Ir šitoji lyčių meilė, meilė vyro 
moteriai arba moters vyrui, yra pirmesnis išgyvenimas, negu 
kūdikio noras. Žmonės savo meilę siekia visų pirma objekty- 
vuoti bendruomenine forma visam gyvenimui — net amžiny- 
bei. Meilės amžinumas yra gilus psichologinis išgyvenimas. 
Moterystė kaip tik ir tampa lyčių meilės ir gyvenimo bendruo- 
mene arba lyčių meilės objektyvacija. 

b. Šitoji meilės ir gyvenimo bendruomenė yra dviasmenė: 
tarp vieno vyro ir vienos moters. Meilės dviasmeniškumas 
taip pat yra gilus psichologinis išgyvenimas. Žmones meilė- 
je suriša ne kuris nors trečiasis elementas, kuris būtų šalia 
jų, bet juos suriša tas susijimas vienas su antru, kuris pada- 
ro, kad besimylintieji tampa tarsi viena siela. 

c. Psichologinis matrimonialinių santykių išgyvenimas taip 
pat yra grynai dviasmenis: čia du asmens atsiduoda vienas ant- 
ram, nesiekdami jokio trečiojo prado. Kūdikio išgyvenimas čia 
neįsimaišo. Jis gali būti tik netiesioginis, moralinis nusiteiki- 

mas. Bet psichologiniame vienas antram atsidavimo pergyve- 
nime jo nėra. Čia yra tik pilnutinis susivienijimas vieno as- 
mens su antru. 

d. Kūdikio noras giliausia prasme yra noras patobulinti 
ir išskleisti savo asmenį, o ne patarnauti rūšiai. Psichologinis 
kūdikio pasiilgimas yra savęs tobulumo ir savos pilnatvės pasiil- 
gimas. Kai moteris sako: „Aš noriu būti motina“, ji išreiškia 
savo asmens norą, o ne rūšies reikalavimą. Kūdikio laimė yra 
asmeninė laimė. Kūdikis yra psichologiškai turimas sau, ne 
žmonijai, ne rūšiai, ne kultūrai, net ne Dievo Karalystei. Vi- 
sos šitos intencijos, kurios gali prisijungti prie kūdikio noro, 
yra tik tolimesnės, tik išviršinės. Pats kūdikio noras iš esmės 
ir psichologiniu išgyvenimu yra esmingai susietas su žmo- 
gaus asmeniu. 

e. Psichologinis (ne moralinis!) ryšys tarp vyro ir žmonos 
yra daug stipresnis, negu tarp tėvų ir vaikų. Jeigu moterys- 
tė pirmoje eilėje būtų grindžiama kūdikiu, jeigu ji būtų įsteig- 
ta rūšies reikalui, tuomet josios psichologinis pagrindas bū- 
tų ne vyro-žmonos, bet tėvų-vaikų santykiai. Tuo tarpu taip 
nėra nei psichologiškai, nei juridiškai, nei praktiškai. Mote- 
rystės neišardomumas yra atremtas į dviasmenę vyro-žmo- 
nos sąjungą. Moterystės amžinumo ženklas glūdi vyro-žmo- 
nos santykiuose. Tėvų ir vaikų santykiai jo neturi. 

f. Kūdikio, kaip pirmaeilio moterystės siekinio, iškišimas 
aikštėn psichologiškai yra sunkiai pakeliamas. Visi tie veiks- 
mai, kuriuos apsprendžia kūdikio nauda ar sveikata, psicho- 
logiškai yra išgyvenami kaip visiškai svetimi matrimoniali- 
niam gyvenimui ir kaip primesti šiam gyvenimui iš viršaus. 
Todėl, pavyzdžiui, medicininis privalomas jaunavedžių pa- 
sitikrinimas prieš vestuves rūšiai yra nepaprastai naudingas. 
Bet žmogaus dvasia purtosi dėl jo, nes čia asmuo aiškiai yra 
palenkiamas rūšies tarnybai. 

Vadinasi, psichologiškai moterystės gyvenimas vyksta as- 
meninėje, ne rūšinėje sferoje. Matrimonialinius įvykius žmo- 
gus išgyvena, kaip atsirandančius jo asmeniui ir iš jo asmens. 
Kolektyvo reikalai čia yra nustumti į pasąmoninę sritį. 

3. Moterystės filosofija 


a. Visa būtis yra dvipolė savo struktūra. Dviejų pradų bu- 
vimas yra apčiuopiamas visur, pradedant negyvąja medžia- 
ga ir baigiant žmogumi. 

b. Du būties pradai skiriasi vienas nuo antro ne savo tu- 
tiniu, bet savo veiksena: vienas yra aktyvus, antras - recep- 
tyvus; vienas veikia daugiau būties paviršiuje, antras - dau- 
giau būties viduje; vienas yra daugiau išcentrinis, antras - 
daugiau įcentrinis. 

c. Kiekvienas pradas savo egzistencijai yra būtinai reika- 
lingas minimum priešingojo prado. Bet būties pilnatvė įvyks- 
ta tiktai tobuloje abiejų pradų harmonijoje. 

d. Būties dvipoliškumas žmoguje yra pasiekęs aukščiau- 
sią laipsnį. Tai, kas žemesniojoje kūrinijoje buvo tik užbrėž- 
ta, žmoguje yra išvystyta ligi galo. Žmogiškosios lytys yra 
tobuliausia būties bendro dvipoliškumo išraiška. 

e. Žmogų žmogumi padaro ne kūnas, bet dvasia. Todėl 
būties dvipoliškumas apsireiškia ir sieloje: siela taip pat yra 
arba vyriška, arba moteriška'', pagal tai, ar joje persvarą turi 
aktyvusis, ar receptyvusis polius. Berniuko ar mergaitės gi- 
mimas yra apsprendžiamas sielos kūrimo momentą. 

f. Žmogiškųjų lyčių gyvenimas ir išsivystymas vyksta po- 
liarinėje įtampoje. Kiekviena lytis pačia savo prigimtimi tu- 
ri minimum priešingos lyties prado, kad galėtų egzistuoti. 
Bet lytys siekia išvidinės sąjungos tobulai žmogiškosios bū- 
ties pilnatvei sukurti. 

g. Išvidinė lyčių sąjunga egzistenciškai gali susidaryti įvai- 
riausiais būdais. Bet prigimta, pirmykštė ir ontologinė lyčių 5ą- 
junga yra moterystė. Visos kitos sąjungos, kaip moterystės er- 
zacai, yra kilusios dėl mūsų tikrovės netobulumo. 

h. Pirmutinis, tad ir pirmykštis, moterystės paskyrimas 
yra suvesti žmogiškosios būties poliarinius pradus išvidinėn 
vienybėn, papildant tuo būdu žmogaus asmenį. Asmens pil- 


! Prof. M. de Munnynck OP laiške autoriui šitą dėsnį yra pavadinęs veri- 
te fondamentale, pastebėdamas, kad „Ile sexe de la personne humaine trouve 
sa source dans la forme substantielle c'est 2 dire dans !'ame“ (1934. IV. 12). 

natvė čia yra pirmykštis, tiesioginis ir pagrindinis moterys- 
tės siekinys arba išvidinis josios tikslas. 

i. Pasipildymas priešingos lyties pradais yra galimas ir ša- 
lia moterystės. Vis dėlto jis visados yra būtinas, kad asmuo ga- 
lėtų išsiskleisti. Lyčių izoliavimasis viena nuo antros reiškia 
žmogaus asmens užsisklendimą jojo netobulume ir nepilnu- 
me. Lyčių vienybė yra reikalinga ne tik fizine prasme, kad di- 
dėtų žmonija, bet ir dvasine prasme, kad tobulėtų žmogus. 

j. Nekaltybė ir celibatas išskiria tik fizinę lyčių sąjungą 
ir - grynai atsargumo dėlei - psichologinę su aprėžtu atskiru 
individu. Bet jis anaiptol neišskiria dvasinės vyriškumo sąjun- 
gos su moteriškumu. Religiniame kulte šitoji sąjunga pasie- 
kia aukščiausio laipsnio!?. 


4. Moterystės teologija 


a. Moterystės sakramentas, kaip ir bet kuris kitas sakra- 
mentas, savo antgamtine malone perkeičia gamtinio gyveni- 
mo pradus. Moterystės sakramentas savo malone keičia ne 
gimdymą, bet dviasmenę bendruomenę, įjungdamas ją į ant- 
gamtinę sritį. Moterystė yra sakramentas ne kaip gimdomoji 
institucija, bet kaip dviasmenė lyčių meilės ir gyvenimo ben- 
druomenė. 

b. Moterystės sakramentas, įjungdamas matrimonialinį 
gyvenimą į antgamtinę sritį, padaro moterystę Kristaus ir 
Bažnyčios santykių atvaizdu. Krikščioniškosios moterystės es- 
mė yra Kristaus ir Bažnyčios santykių vaizdavimas. Vyro ir mo- 
ters susitarimas sakramentinėje moterystėje remiasi ne susi- 
tarimu gimdyti kūdikius, bet susitarimu savo sąjunga vaiz- 
duoti ir išreikšti Kristaus ir Bažnyčios sąjungą. 

c. Kūdikių gimdymas krikščioniškojoje sakramentinėje mo- 
terystėje gali būti pozityviai išskirtas abipusiu sutikimu ir dėl 
to moterystės prasmingumas ne tik nemažėja, bet dar didėja, 


12 Marijos kultas šiuo atžvilgiu turi labai gilios prasmės; taip pat pra- 
sminga yra Kristaus Sužadėtinio mistika, užtinkama ypač moterų vienuo- 
Iynuose. 


136 


nes čia vyras ir žmona, pasak šv. Augustino, susijungia non V0- 
luptariis corporum nexibus, sed voluntariis affectibus animorum. 

d. Kristaus ir Bažnyčios santykių vaizdavimas moterystės 
gyvenime yra grynai asmeninio, ne rūšinio pobūdžio. Vyro 
ir žmonos pašventimas per sakramento pašvęstą meilę (plg. 
Conc. Trid. ses. 24) yra pagrindinis krikščioniškosios mote- 
rystės uždavinys, pagal tuos šv. Pauliaus žodžius: „Kristus 
mylėjo Bažnyčią ir pats atidavė už ją save, kad ją pašventin- 
tų... Taip ir vyrai privalo mylėti savo žmonas...“ (Ef5, 25-27). 
Tuo tarpu šitas pašventimas liečia tiktai asmenį: vyro ir žmo- 
nos. Gimdymui jis neturi jokios įtakos, nes ir iš sakramenti- 
nės moterystės kūdikiai gema su pirmykšte nuodėme. Gim- 
dymas stovi šalia sakramentinės malonės ir tuo pačiu šalia 
Kristaus ir Bažnyčios santykių vaizdavimo. 

Juo tad aukščiau mes kopiame, juo personalistinis mote- 
rystės gyvenimo pobūdis yra aiškesnis. Menkiausias jis yra 
biologinėje ir labiausiai ryškus teologinėje srityje. Bet nė vie- 
na sritis jo nėra išskyrusi. Visur asmuo sudaro bet kurio mo- 
terystės veiksmo galutinį pagrindą ir giliausią prasmę. Kur 
tik žmogiškasis asmuo yra išskiriamas arba kur jis yra pa- 
lenkiamas rūšies reikalui, ten mes kalbame apie matrimonia- 
linio gyvenimo iškrypimus ir nuodėmes. Moterystė yra 
įsteigta visų pirma ne lytiniam pasipildymui, bet žmogiška- 
jam gyvenimo tobulumui. Tai matyti iš Adomo žygio ir tai 
rodo Moterystės sakramento pobūdis. 


Baigiant 


Štai personalistinės teorijos santrauka. Be abejo, ji ne vie- 
noje vietoje daugeliui kels didelių abejonių, nes čia ji yra pa- 
teikta be įrodymų ir platesnių paaiškinimų. Bet šiuo tarpu 
autorius nė nenorėjo ką nors įrodyti. Jis tik norėjo parodyti, 
kokiomis prielaidomis personalistinė tezė remiasi ir kaip jo- 
sios šviesoje yra aiškinamas matrimonialinis gyvenimas. 


15 De nuptiis et concupiscentia lib. 1, c. 11, n. 12. 

Reikia pastebėti, kad pažiūros į moterystę gali būti tinka- 
mai formuluotos tik ryšium su pažiūromis į žmogaus sielą. 
Kolektyvistinė tezė šito ryšio yra per maža paisiusi. Tuo tar- 
pu personalistinė tezė yra tik viena antropologinių pažiūrų iš- 
vada. Iš tikro, jeigu siela pati savyje yra vyriška arba moteriška 
ir jeigu tai yra pagrindinė tiesa, kaip yra pasakęs prof. M. de 
Munnynckas, tuomet ir moterystės gyvenimas pasirodo visiš- 
kai kitoje šviesoje, negu tada, kai apie sielos lytiškumą yra vi- 
sai nekalbama arba kada jis yra aiškiai neigiamas. Moterystės 
filosofija gali būti sukurta tik pagal žmogaus filosofiją. 

Kūdikis tad ar asmens pilnatvė? Čia nėra dilema, kur reik- 
tų pasirinkti tą ar kitą pusę. Personalistinė tezė pasisako už as- 
mens pilnatvę, kaip pirmaeilį moterystės siekimą ir kaip pa- 
čios matrimonialinės institucijos pagrindą. Kūdikis yra tik vi- 
siškos ir visuotinės pilnatvės išraiška. Jis asmens pilnatvės 
neišskiria, bet tam tikru būdu ją dar praplečia ir pagilina. Vis 
dėlto šioje tikrovėje, kur idealas pasiekti yra sunkiai įmanoma, 
mes pirmą vietą atiduodame asmens pilnatvei. Krikščioniškoji 
moterystė vertinga yra tik tada, kai ji pašvenčia vyrą ir moterį 
kaip asmenis. Kūdikių buvimas ar nebuvimas yra antraeilis da- 
lykas. Gera, jei jų yra. Bet jų nebuvimas dar nesudaro kokios 
nors kliūties moterystės prasmei realizuoti. O šitoji prasmė 
glūdi jau asmens sferoje. Nuo josios tinkamo realizavimo pri- 
klauso moterystės gyvenimo tvarkingumas, vedusiųjų laimin- 
gumas ir net kūdikių ateitis. Mūsų laikais skatinimo gimdyti 
esama tiek ir tiek. Bet jis nesulaiko to moterystės nuosmukio, 
kuris žymu jau ir krikščioniškosiose šeimose. Galbūt dėl to, 
kad mes per daug jau pamiršome asmenį ir per daug įsižiū- 
rėjome į rūšį. Matyt, rūšies reikalai nesulaiko žmonių nuo 
puolimo. Reikia tad parodyti kitą matrimonialinio gyvenimo 
pusę. Reikia parodyti, kad moterystė nėra rūšies institucija, 
bet kad ji vienaip ar kitaip tarnauja asmeniui, kad josios išnie- 
kinimas yra paties savęs išniekinimas, kad josios iškreipimas 
yra savos sielos iškreipimas. Iš biologijos, iš skatinimo gimdyti 
mes turime pereiti prie teologijos, prie skatinimo būti šven- 
tiems ir matrimonialinį savo gyvenimą tvarkyti pagal jojo pir- 
mavaizdį - Kristaus ir Bažnyčios santykius. 

MOTERS AUKLĖJIMAS KARUI IR TAIKAI 
Karinis ir pacifistinis moterų sąjūdis 


Nuolatinis karo pavojus, kuris šiandien tyko visas tautas, 
pradeda belstis ir į moterų pasaulį. Tai vienur, tai kitur at- 
siranda balsų, kurie reikalauja, kad ir moterys dalyvautų sa- 
vos tėvynės gynime, kad ir į jų auklėjimą būtų įvesta kari- 
nio paruošimo elementų. Tautinių karų prasmė šiandien yra 
daug gilesnė, negu kada nors anksčiau. Ginantis nuo užpuo- 
liko, dabar yra ginama ne ta ar kita valstybės forma, ne ta 
ar kita valdanti dinastija, bet sava tauta ir sava tautinė indi- 
vidualybė. Pralaimėti šiandien karą yra beveik tas pat, ką ir 
pražudyti savo tautą, nes nugalėtojas dabar visų pirma sten- 
giasi ją nutautinti. Nutautinimo pastangos dabar yra pirmu- 
tinis vidaus politikos žygis. Tuo tarpu giliausia esme tauta 
nėra nutautinama, bet išnaikinama. Tautinės individualybės 
pakeitimas yra pakeitimas istorinio tautos likimo, josios kul- 
tūros, josios kalbos ir kartais net josios religijos. Netekusi ši- 
tų dalykų tauta yra žuvusi. Štai dėl ko ir sakoma, kad „gin- 
ti tėvynę nėra tiktai ginti šeimos židinius, asmenis ar tautos 
darbo vaisius; tai gelbėti tautai josios idealą, josios pasaulė- 
vaizdį, josios pastangas siekti gėrio, josios ateities viltis ir tuo 
pačiu tarnauti sau ir žmonijai“. Kova dėl tėvynės yra kova dėl 
kūrybinio savo gyvenimo pagrindų. 

Savaime todėl suprantama, kad į šitą kovą turi būti įtrauk- 
tos ir moterys. Ir jos turi rūpintis, kad tautinė individualybė 


* P. Bert, cit. iš: Bocguillon E. La crise du patriotisme a I'ėcole, Paris, 
1905, p. 15. 

būtų nesunaikinta, kad kūrybiniai gyvenimo pagrindai būtų 
neišgriauti, nes šitos individualybės ir šitų pagrindų žlugimas 
tikrumoje reiškia ir moters asmenybės žlugimą. Moters auklė- 
jimas karui gali būti visai suprantamas ir pateisinamas. 

Iš kitos pusės, praėjusis karas parodė, kad jis buvo ne tik 
blogis paprasta šito žodžio prasme, bet sykiu milžiniškas pa- 
vojus Europos ir net viso pasaulio kultūrai. Jis ne tik sunai- 
kino daugybę begalinės vertės civilizacijos gėrybių (tai pa- 
daro visos didelės katastrofos: tvanai, žemės drebėjimai, epi- 
demijos ir k.), bet sykiu atpalaidavo barbariškus žmonių 
instinktus, išgriovė jų viduje idealinius nusiteikimus, sukėlė 
neapykantą mokslui, menui ir religijai. Karas pastūmėjo žmo- 
nes nuo kultūros atgal į barbarybę. Tai ir buvo didžiausias jo 
pavojus. Kultūrai nėra pavojingas išviršinis josios gėrybių 
žlugimas. Bet jai yra pavojingas išvidinis kultūrinio nusitei- 
kimo žlugimas. Tai jis padaro žmogų barbaru. Tai jis gresia 
senai Europos civilizacijai. Nenuostabu todėl, kad, aprimus 
Europai, visi pradėjo ieškoti priemonių, kuriomis būtų gali- 
ma ateityje išvengti šito pavojaus. Nereikia save raminti iliu- 
zijomis. Būsimas karas Europoje būtų daug kartų baisesnis 
už praėjusį ir tuo pačiu daug kartų labiau padarytų žmogų 
barbaru. Ar tai dar nebūtų Europos galas, šiandien niekas 
negali teigiamai atsakyti. Darbas taikai šiandien reiškia darbą 
Europos kultūros apsaugai. 

Moterys šitą darbą dirba labai uoliai nuo pat karo pabai- 
gos. Jos gal labiau negu vyrai jaučia ardomąją karo galybę, 
jaučia, kaip karas naikina žmoniškumą, ir todėl moterys pir- 
mutinės ėmėsi organizuoti taikingą tautų sugyvenimą. Tau- 
tų Sąjungos archyvuose yra milijonai parašų už taiką, mo- 
terų iniciatyva surinktų ir daugiausia moterų pasirašytų. Pu- 
sė žmonijos pačia giliausia savo prigimtimi prieštarauja karui 
ir dirba taikai. Todėl ir moters auklėjimas taikai taip pat turi 
tvirtus pagrindus, gal dar tvirtesnius negu josios auklėjimas 
karui. Auklėjimas karui reiškia moters rengimą ginti tauti- 
nę savo individualybę ir nuosekliai savo asmenybę. Auklė- 
jimas taikai reiškia moters rengimą ginti Europos kultūrą ir 

saugoti žmogų, kad jis nevirstų barbaru. Apie šitų dviejų už- 
davinių reikalingumą moters ugdyme šiandien negali būti 
jokios abejonės. 

Bet visai kitas dalykas, kaip suprasti moters auklėjimą karui 
ir josios auklėjimą taikai. Šiandieninis moterų karinis sąjūdis 
duoda moteriai į rankas šautuvą, moko ją karo technikos ir 
karo strategijos. Jis rengia moterį būti slaugytoja, turėti bent 
kiek žinių iš medicinos ir iš chirurgijos, mokėti tvarstyti žaiz- 
das ir tarnauti ligoniams. Iš kitos pusės, pacifistinis moterų 
sąjūdis organizuoja moteris į protesto sąjungas prieš karą, 
renka parašus už taiką, rašo atsišaukimus į pasaulio viešo- 
sios opinijos vadus ir stengiasi padaryti įtakos tarptautinėms 
sutartims ir visai tarptautinei teisei. Šiandieninis moterų auk- 
lėjimas karui yra techninis. Šiandieninis moterų auklėjimas 
taikai yra juridinis. Karinis moterų sąjūdis mano, kad mote- 
ris turinti ginti savą tautą technikos pabūklais. Pacifistinis 
moterų sąjūdis yra įsitikinęs, kad visuotinė taika galinti bū- 
ti pagrįsta teisės normomis. Tuo tarpu iš tikryjų ir auklėjimas 
karui, ir auklėjimas taikai giliausia savo prigimtimi turi būti mo- 
ralinis. Techninis arba juridinis auklėjimas yra geras dalykas. 
Bet jis visados šitoje srityje yra paviršutiniškas. Jam net ne- 
tinka auklėjimo vardas, nes auklėjimas kiekvienu atveju 
skverbiasi ligi pačių žmogaus prigimties gelmių. Techninis 
arba juridinis moters auklėjimas paliečia tik moters ugdymo 
paviršių. Jis pamoko moterį karo technikos, jis parodo mo- 
teriai juridinius taikos pagrindus, bet jis neatskleidžia, kas 
yra tautos gynimas giliausia savo esme ir kas yra taika pa- 
čioje savo prigimtyje. Be to, šitas juridinis auklėjimas tinka 
lygiai gerai ir vyrams: jiems gal net dar geriau negu mote- 
rims. Vyrai dar labiau turi mokėti karo technikos ir dirbti 
taikai juridinėmis priemonėmis. Kuo tad moters auklėjimo 
uždaviniai yra ypatingi lyčių individualizacijos atžvilgiu? 

Čia kaip tik ir glūdi dabartinio moters auklėjimo karui ir 
taikai klaidingumas. Jeigu mes norime, kad moters parengi- 
mas karui ir taikai atitiktų giliausią moters prigimtį, kad ši- 
tas auklėjimas nebūtų tik vyriškų metodų ir vyriškų priemo- 

nių pritaikymas moters būtybei, kad moters darbai tėvynei 
ginti ir taikai palaikyti kiltų iš moteriškosios asmenybės, mes 
turime peržengti techninio ir juridinio auklėjimo plokštumas 
ir nusileisti į pačias šito auklėjimo gelmes. Priešais techninę 
ir juridinę šito auklėjimo pusę mes turime pastatyti moralinį 
jo pobūdį ir tėvynės gynimą bei taikos palaikymą surišti su 
pačia moters prigimtimi ir su visu moteriškuoju gyvenimu. 


1. Karo ir taikos priešginybė 


a. „Wille zur Macht“ kaip karo šaltinis 


Karo šaknys keroja pačioje žmogaus prigimtyje. Pozity- 
vistinė visuomenės filosofija karą aiškina kaip kovą dėl bū- 
vio (Iucta pro vita). Jau Hobbesas, laikydamasis principo, kad 
žmogus iš prigimties yra kito priešas, padarė išvadą, jog ka- 
ras yra natūralus dalykas. Prigimtas žmogaus buvimo bū- 
das, pasak Hobbeso, yra nedraugiškas ir nevisuomeniškas: 
žmogus žmogui yra vilkas. Ir tik negalėjimas vienam kitų su- 
draskyti privertė žmones jungtis į bendruomenes ir sutelk- 
tomis pastangomis pulti kitus. 

Negalima neigti, kad kova dėl būvio yra ir gali būti svar- 
bus akstinas karui kilti. Bet pačios giliosios karo šaknys, pats 
tikrasis karo šaltinis yra daug gilesnis negu paprasta, kas- 
dieniška kova dėl būvio. Jeigu galutinė karo priežastis būtų 
kova dėl būvio, dėl pragyvenimo priemonių, tai pirmykštės 
istorijos tarpsnis būtų turėjęs būti taikingiausias. Žmonių tuo- 
met buvo nedaug, jų interesai buvo nekomplikuoti, o pasau- 
lis buvo toks platus ir turtingas. Ieškodamos tik pragyveni- 
mo, giminės ir tautelės būtų galėjusios ramiai susitaikinti ir 
išsiskirti, kaip susitaikė ir išsiskyrė Abraomas su Lotu: „Pra- 
šyčiau, kad nebūtų vaido tarp manęs ir tavęs ar tarp mano 
piemenų ir tavo piemenų... Argi ne visas kraštas prieš tave? 
Prašyčiau atsiskirti nuo manęs. Jei tu eisi į kairę, aš eisiu į 
dešinę, jei tu eisi į dešinę, aš eisiu į kairę. Lotas apsižvalgė 
aplinkui ir pamatė, kad Jordano lyguma iki pat Coaro buvo 

gerai drėkinama... Lotas pasirinko visą Jordano lygumą ir 
nusikėlė rytų link. Jiedu taip ir atsiskyrė vienas nuo kito“ 
(Pr 13,8-11). Deja, tokių pavyzdžių yra labai reta. Visa pir- 
mykštė istorija yra pilna karų ir užpuolimų. Nomadiškojo 
kultūros rato tautelės, kurios vertėsi gyvulių auginimu, už- 
puldavo žemdirbius ir pirmykščių miestų gyventojus, kurie 
mažiausiai galėjo kliudyti nepririštiems prie vietos klajok- 
liams. Ir toji, ties pačiais rojaus vartais įvykusi žmogžudys- 
tė, kaip pirmutinis karo šauklys, buvo įvykdyta anaiptol ne 
kovos dėl būvio. 

Be to, pats kovos dėl būvio principas neturi nieko ben- 
dra su karu nei gamtoje, nei žmonių gyvenime. Kai sako- 
me, kad tokia ar kitokia gyvulių rūšis laimėjo kovą dėl bū- 
vio, tai visai nereiškia, kad ji kariavo su kokiu nors priešu 
ir jį nugalėjo. Tai tik reiškia, kad šita rūšis prisitaikė prie gy- 
venimo sąlygų, kurias sudarė apsupanti aplinka. Kai mamu- 
tai Sibire išmirė, o barsukai išliko, tai nereiškia, kad barsu- 
kai būtų buvę stipresni už mamutus ir šiuos būtų dantimis 
ir nagais nugalėję. Barsukų prigimties struktūra buvo lanks- 
tesnė prisitaikyti prie kintančių aplinkybių, ir todėl jie gy- 
vena. Taip pat ir žydų tauta jau keli tūkstančiai metų laimi 
kovą dėl būvio, nors neturi nei ginklų, nei kariuomenės ir 
yra negausi. Tuo tarpu galinga ir karinga romėnų tauta jau 
seniai yra dingusi nuo žemės paviršiaus, vadinasi, kovą dėl 
būvio yra pralaimėjusi. Kova dėl būvio yra visai kitas daly- 
kas negu karas. Ji eina šalia karo. Ji, susipainiojus aplinky- 
bėms, gali būti karo akstinas. Bet ji niekados nėra giliausias 
karo šaltinis. Kova dėl būvio yra vedama įvairiais būdais. O 
jeigu kartais ji apsireiškia karu, tai šito apsireiškimo priežas- 
ties mes kaip tik ir ieškome. 

Karo akstinai gali būti labai įvairūs ir gali kisti istorijos 
eigoje. Trojos karas kilo dėl to, kad buvo pavogta gražioji Ele- 
na. Čia karą sukėlė asmeninis motyvas. Viduriniais amžiais 
kariaudavo dinastijos dėl sosto ir dėl karūnos. Kryžiaus ka- 
rai buvo vedami religinių idėjų. Didysis karas, sakoma, bu- 
vęs sukeltas ekonominių ir tautinių interesų. Bet jeigu šitų 
akstinų surastume ir daugiau, jiems visiems būtų bendras 

vienas pagrindinis bruožas: noras viešpatauti per prievartą. 
Kiekvienas, kas skelbia karą, nori priversti jėga kitą jam nu- 
silenkti. Šitas noras gali būti pažadintas, kaip sakėme, la- 
bai įvairių akstinų: asmeninių, dinastinių, tautinių, ekono- 
minių, religinių. Bet kiekvieną kartą, kai tik griebiamasi ka- 
ro, prievartos instinktas ima viršų. „Wille zur Macht“ - 
noras kitą priversti, nulenkti prieš save, noras viešpatauti 
be atodairos — štai kas žadina karą tarp atskirų asmenų ir 
tarp organizuotų grupių. 


b. „Wille zur Liebe“ kaip taikos pagrindas 


Taika yra karo priešginybė. Taika anaiptol nėra karo pa- 
liaubos, ilgesnės ar trumpesnės. Taiką mes čia suprantame 
ne kaip karo nebuvimą, vadinasi, negatyvine prasme, bet 
kaip tam tikrą žmonių santykiavimo būdą, kuris yra visai 
priešingas karui. Taika yra visų pirma išvidinis žmogaus nu- 
siteikimas. Tai „tvarkos ramybė“ - tranguilitas ordinis, kaip 
yra pasakęs šv. Augustinas. Ir tik tada, kai šitoji tvarkos ra- 
mybė apsireiškia ir viršuje, kai ji pereina į visuomeninį gy- 
venimą, kai ji persunkia valstybių santykius, tik tada mes tu- 
rime tikrą taiką, o ne karo paliaubas. Išviršinė negatyvinė tai- 
ka gali būti karo tęsinys tik kitokiomis priemonėmis. Sankcijų 
pritaikymas Italijai tikrumoje reiškia ekonominio karo paskel- 
bimą, kuris gali pražudyti tautą lygiai taip, kaip nuodingos 
dujos arba bombos. Karas yra visur ten, kur vyrauja prie- 
varta. Taika yra prievartos priešginybė. 

Kuo tad remiasi taikingas žmonių sugyvenimo būdas? 
Taika taip pat, kaip ir karas, turi savo šaknis žmogaus pri- 
gimtyje. Tik šitos šaknys keroja pagal visai kitokį principą. 
Karas kyla iš prievartos instinkto. Karą pažadina noras pri- 
versti: Wille zur Macht. Taika kyla iš meilės instinkto. Taiką 
žadina noras viešpatauti per meilę: Wille zur Liebe. Noras 
viešpatauti yra giliausias dvasios noras. Jis yra išreikštas jau 
pirmykščiame žmogaus paskyrime: „pripildykite žemę ir ją 
valdykite“. Bet šitas noras gali apsireikšti įvairiomis formo- 
mis. Jis gali būti vykdomas per prievartą. Tuomet turime ka- 

rą. Bet jis gali būti vykdomas ir per meilę. Tuomet turime 
taiką. Meilė taip pat yra galingas veiksnys žmonių gyveni- 
me, kaip ir prievarta. Meilė taip pat gali pagrįsti žmonių san- 
tykius, kaip ir prievarta. Taika todėl yra toks pat realus da- 
lykas, kaip ir karas. 

Kai žmogus išgyvena bendruomenę kaip organišką Mes, 
į kurį jis yra įjungtas, kai jis su šituo Mes santykiuoja meile, 
ne prievarta, toks žmogus yra taikingas, ir jam taikomas sep- 
tintasis Kalno palaiminimas: jis bus vadinamas Dievo vai- 
ku, nes Dievas valdo pasaulį meile. Dievas nieko neverčia 
ir niekam karo neskelbia. Karo dievas yra nekrikščioniškas 
dievas. Dievas yra meilė. Kai šitas išvidinis taikingas, meile 
pagrįstas ir iš meilės kilęs nusiteikimas pereina į visuome- 
ninį gyvenimą, kai jis persunkia valstybių santykius, mes tu- 
rime taiką. Taika yra regimas meilės instinkto apsireiškimas tau- 
tų santykiuose. 

Bet žmogaus prigimtyje Širiesaitas instinktas yra žymiai 
galingesnis ir įžūlesnis, negu meilės instinktas. Žmogus yra 
labai linkęs priversti, paglemžti, bet nelabai linkęs atleisti ir 
mylėti. Todėl ir tautų santykiavimas karo pavidalu yra la- 
bai dažnas, o taikingas santykiavimas yra labai retas. Trokšti 
taikos reiškia trokšti žmogaus prigimties perkeitimo. Taika 
yra idealas. Jis kviečia ir įpareigoja. Bet prigimtoje tikrovėje 
jis nebus realizuotas niekados. Taika gali ateiti tik tada, kai 
bus perkeista žmogaus prigimtis, kai gyvuliškas prievartos 
instinktas bus palenktas dvasiškam meilės instinktui. Taikos 
realizavimas yra begalinis uždavinys. 


2. Moters prigimtis karo ir taikos šviesoje 


a. Moteris kaip „Wille zur Liebe“ atstovė 


Eidami prie moters auklėjimo karui ir taikai, visų pirma 
turime atsakyti į klausimą: kokie yra santykiai tarp moters pri- 
gimties ir anų abiejų instinktų? Ar moters prigimtyje viršų gau- 
na prievartos, ar meilės instinktas? Ar moteris savo prigim- 
tyje yra karinga, ar taikinga? 

Labai prasminga, kad visais amžiais kareiviais būdavo tik 
vyrai. Tiesa, pasitaikydavo atsitikimų, kad ir moterys suda- 
rydavo net ištisus pulkus ir eidavo į frontą. Bet tai būdavo 
tik išimtys. Bendras dėsnis visados buvo: kareivis yra vyras. 
Ir tai nėra atsitiktinis dalykas. Tai taip pat nėra tik išvirši- 
nių sąlygų padaras. Vyras yra kareivis ne dėl to, kad gali 
pakelti sunkų ginklą ar nueiti tolimą kelią, bet giliausia pras- 
me vyras yra kareivis dėl to, kad jo prigimtyje gauna persvarą prie- 
vartos instinktas. Vyras yra linkęs savo galią pasaulyje plėsti 
per fizinę jėgą ir per fizinę prievartą. Kas atsisako pildyti jo 
reikalavimus, tam jis skelbia kovą. Net ir į kultūrinę kūrybą 
vyras žiūri kaip į gamtos paslapčių išplėšimą iš josios nas- 
rų, kaip į sunkiu darbu ir kova įgytą laimėjimą. Kultūzą kurti 
pasiryžęs žmogus vyrui atrodo kaip koks titanas, kuris ren- 
giasi grumtis su gamtos jėgomis, šitas jėgas apvaldyti ir pri- 
versti jam tarnauti. Šita prasme ir Herderis sako, kad „mes 
galime žiūrėti į žmoniją, kaip į būrį drąsių, nors ir mažų mil- 
žinų, kurie pamažu nužengia nuo kalnų, kad pavergtų že- 
mę ir silpna savo kumštimi pakeistų Klimatą“!. Išviršinis 
gamtos apvaldymas technikoje ir apskritai techniškas kultū- 
ros supratimas yra specifiškai vyriška pažiūra į kultūrinę kū- 
rybą ir specifiškai vyriškas santykiavimas su pasauliu. 

Visai kitaip elgiasi moteris. Moteris niekados nebuvo ka- 
reiviu ne dėl to, kad ji yra silpnesnė negu vyras, kad ji ne- 
galėtų pakelti sunkių kareiviavimo sąlygų, bet visų pirma dėl 
to, kad josios prigimtyje ima viršų meilės instinktas. Mote- 
ris giliausia savo prigimtimi bjaurisi prievarta. Josios santy- 
kiavimo būdas su pasauliu yra visiškai kitoks negu vyro. 
Kultūrinė moters kūryba nėra gamtos paslapčių plėšimas, nė- 
ra nepermaldaujama kova su gamta, bet šitų paslapčių iš- 
gavimas ir gamtos apvaldymas per meilę. Tiesa, meilės ke- 
lias yra ilgesnis ir sunkesnis, bet užtat dvasingesnis ir vai- 
singesnis. „Mylėk gamtą, meilingai tyrinėk josios dėsnius — 
ir galėsi su ja viską daryti. Augalai apibers tave žiedais ir 


! Ideen zur Philosophie der Geschichte der Menschheit, Riga u. Leip- 
zig, 1784, kn. 7, p. 103. 

vaisiais, laukiniai žvėrys suguls po tavo kojomis. Bet vargas 
tau, jei su ja elgeisi šaltai ir žiauriai. Ji šoks tau į akis ir su- 
trins tave geležiniu savo dėsningumu“*. Viešpataudama mei- 
le moteris gali prieiti arčiau prie gamtos paslapčių negu vy- 
ras. Moteris kultūrininkė nesusikerta su gamta taip aštriai ir 
taip giliai kaip vyras. Moters kūryboje nėra to tragiško ne- 
pasisekimo, kuris kyla iš pralaimėjimo kovoje su gamta. Vy- 
ras yra atstovas Wille zur Macht. Moteris yra atstovė Wille 
zur Liebe. Prievartos ar meilės persvara turi gilų pagrindą pa- 
čioje lyčių prigimtyje. 

Savaime todėl aišku, kad moteris pačia savo esme labiau 
yra palinkusi į taiką negu karą. Moteris yra taikos kūrėja ir 
taikos vykdytoja. Ji savo viduje jaučia, kad vyriškas prievar- 
tos instinktas verčia pasaulį vergija, kad jis apkala grandi- 
nėmis dvasią ir gamtą, kad prievartos dėsnis yra šaltas ir ge- 
ležinis dėsnis. Moteris stoja prieš šitą vergiją. Ji skelbia dva- 
sios laisvę. Prieš prievartą ji pastato meilę ir šaltai vyro 
organizacijai įkvėpia gyvybės. Štai dėl ko Fr. W. Fėrsteris ir 
sako, kad „moteris lygi vyrui tėra tuomet, kai ji prieš vyriš- 
kos energijos pasaulį pastato tobulosios meilės pasaulį... Vy- 
ras yra technikos ir politikos organizatorius, moteris turi dva- 
sinti organizaciją, švelniausia rišti žmogų su žmogumi“. Mo- 
teris prieš vyro linkimą priversti ir kariauti turi pastatyti 
linkimą mylėti ir taikiai gyventi. Tas pats Forsteris kitoje vie- 
toje labai teisingai yra pastebėjęs, kad „šiandien moteris ti- 
ki, jog josios misija esanti atlikta, jei ji raišioja žaizdas, ku- 
rias vyrai padarė. Bet didžiausia josios misija yra apsaugoti 
nuo žaizdų gavimo““. Tam linksta moters prigimtis ir tam ji 
pirmoje eilėje yra pašaukta. Taisyti tai, ką karas sugriauna, 
moteris labai gerai moka. Bet ji turi rūpintis, kad šito grio- 
vimo iš viso nebūtų. Moteris pačia savo būtybės esme yra 
taikos apaštalas. 


2 Kutter, cit. iš: E. May, Die glūckliche Ehe, Paderborn, 1932, p. 62. 
3 Fėrster Fr. W. Kristus ir žmogaus gyvenimas / vertė M. Pečkauskai- 
tė, Kaunas, 1931, p. 265. 


* Politische Ethik und Politische Pūdagogik, Mūnchen, 1922, p- 486. 

b. Minimumas „Wille zur Macht“ moteryje 


Bet jeigu moteris iš esmės linksta į taiką, kaip tada patei- 
sinti josios auklėjimą karui? Ar moters karinis parengimas 
gali turėti bent kokią atramą josios prigimtyje? Ar jis gali būti 
moteriai natūralus, vadinasi, ar jis gali sutikti su moterišką- 
ja asmenybe? 

Prievartos ir meilės instinktai yra du priešingi pradai. 
Tarp jų nėra prieštaravimo, bet tik natūrali antinomija arba 
priešginybė. Tai yra du pasaulyje viešpatavimo būdai arba 
du dvasios noro valdyti poliai, kurie viename žmoguje gali 
turėti persvarą vienoje formoje, kitame — kitoje. Visas gyve- 
nimas reiškiasi tokiomis priešginybėmis. Kas tik yra gyva ir 
gyvenimiška, tas būtinai turi savyje visą eilę tokių priešgi- 
nybių. Priešginybių buvimas yra bendras viso gyvenimo fak- 
tas. Tai pasaulio gyvumo sąlyga ir pagrindas. Priešginybių 
buvimas ir gyvenimo reiškimasis priešginybėmis yra visuo- 
tinis dėsnis. 

Bet su juo yra susijęs ir kitas dėsnis: kiekvienas priešginy- 
bės polius turi turėti minimumą ir priešingo prado. Šitą dalyką 
yra plačiai įrodinėjęs ir pagrindęs Romano Guardini savo 
veikale „Der Gegensatz“ (Mainz, 1925). Ten jis ir teigia, kad 
nė vienas priešingos poros narys negali būti gyvas, jei jis ne- 
turi bent minimumo savo partnerio būties. Čia negalime leis- 
tis į šito dėsnio pagrindimą. Bet antinominiame pasaulio bū- 
ties suvokime jis yra visiškai aiškus. Vyras negali egzistuo- 
ti, jei jo būtybėje nėra minimumo moteriškų pradų, ir moteris 
negali būti, jei joje nėra minimumo vyriškumo. 

Šitas dėsnis tinka ir prievartos bei meilės instinktui. Prie- 
vartos instinktas turi persvarą vyro prigimtyje. Bet tai dar 
nereiškia, kad vyras visiškai neturi meilės. Vyras be mini- 
mumo meilės būtų žvėris, bet ne žmogus. Meilės instinktas 
turi persvarą moters prigimtyje. Bet minimumą prievartos 
instinkto turi ir moteris. Be prievartos minimumo moteris 
tuojau žūtų, nes dabartinis pasaulis yra per daug neklusnus 
ir per daug žiaurus, kad jį būtų galima valdyti viena tik mei- 
le. Viena tik meilė prigimtojoje mūsų tikrovėje negali būti 

vaisinga. Ji viena negali pasiekti to, ko reikalinga dvasiai 
viešpatauti. Todėl ir moters prigimtis negali išsiversti su vie- 
nu tik meilės instinktu. Moters prigimtyje vyrauja meilė. 
Meilė yra charakteringas moters prigimties bruožas. Meilė 
apsprendžia visą moters dvasios struktūrą. Bet moteryje yra 
minimumas ir prievartos, kuris ją palaiko tvirtą, kuris jai 
duoda priemonių kovoti su nepaklusniu ir nepalankiu mei- 
lei pasauliu. 

Ant šito prievartos instinkto minimumo kaip tik ir gali 
būti grindžiamas moters auklėjimas karui. Moteris iš esmės 
linksta į taiką. Ji yra taikinga savo visoje būtybėje. Bet ji turi 
minimum prievartos ir dėl to tam tikra prasme ir tam tikru 
atžvilgiu gali būti karinga. Kaip vyras gali ir turi dirbti tai- 
kai, nes be prievartos jis turi ir meilės, taip ir moteris gali 
padėti ginti savą šalį, nes be meilės ji turi ir prievartos. Mo- 
ters auklėjimas karui nėra priešingas josios prigimčiai. Vis 
dėlto jis yra atremtas tik į menką moters būtybės pradą, ku- 
ris jai nėra charakteringas. Moterį lengvai galima auklėti tai- 
kai. Bet karinis josios parengimas yra sunkus ir visų pirma 
turi būti gerai suprantamas. 


3. Karinio moters auklėjimo prasmė 


a. Du karinio auklėjimo momentai 


Šiandieninis tėvynės ir tautos gyvenimas turi du pagrin- 
diniu momentu: nugalėti priešą iš viršaus techninėmis priemonė- 
mis ir iš vidaus atsispirti jo nutautinimo pastangoms. Abudu mo- 
mentai yra lygios vertės, bet nelygaus pobūdžio. Šiandien ka- 
ras tarp tautų visų pirma eina slapčiomis. Didžiosios tautos, 
ypačiai tos, kurios gyvena šalia mažųjų tautų, stengiasi pri- 
mesti savą kultūrą, savą kalbą, savus papročius ir apskritai 
savą tautinę individualybę savo kaimynams. Mažos tautos čia 
turi parodyti ypačiai didelį išvidinį atsparumą, kad iš šito karo 
išeitų nugalėtojomis. Labai dažnai išviršinis techninis karas 
kyla tik dėl to, kad šitas išvidinis karas yra pralaimimas. Tuo- 

met, kai yra nelaimėta slaptu būdu, norima priversti nusilenk- 
ti fizine prievarta. Tautinių karų pobūdy gal labiausiai paaiš- 
kėja karo kilimas iš prievartos instinkto. Iš kitos pusės, kai kyla 
karas, techninės priemonės atsistoja pirmoje eilėje. Tėvynė ne- 
gali būti apginta tik vienu išvidiniu atsparumu. Karo technika 
šiandien turi pirmaeilės reikšmės. Josios vaidmuo moderniuo- 
se karuose visiems yra gerai žinomas. 

Todėl auklėjant jaunimą karui, reikia atkreipti dėmesį į abu 
šiuos momentus. Karinis jaunimo parengimas turi ugdyti iš- 
vidinį jaunimo atsparumą ir sykiu jį techniškai apmokyti. Jauni- 
mas turi sugebėti iš vidaus atsispirti priešo įtakoms ir mokėti 
vartoti ginklą priešui užpuolus. Jeigu jaunimas bus neatspa- 
rus iš vidaus, priešas paglemš tautą ir be karo. Šitas momen- 
tas yra ypač svarbus tada, kai techninis karas yra pralaimė- 
tas, kai tėvynė jau yra okupuota ir kai belieka tik tas išvidi- 
nis karas tarp dviejų tautinių individualybių ir tarp dviejų 
kultūrų. Tada išvidinis atsparumas atsistoja pirmoje eilėje ir 
kariniame jaunimo auklėjime jis pasidaro pagrindiniu užda- 
viniu. Jeigu lietuvių tauta, ilgus amžius vedusi šitą išvidinį 
karą, vis dėlto pagaliau jį laimėjo, tai tik dėl to, kad ji buvo 
nepaprastai iš vidaus atspari, kad tautinė josios individualy- 
bė pasirodė esanti neperskverbiama svetimais pradais. 

Kuris dabar momentas turi persverti kariniame moterų 
auklėjime? Į kurį čia turi būti kreipiama ypatingo dėmesio? 
Savaime peršasi išvada, kad karinis moters auklėjimas visų pi7- 
ma turėtų ugdyti moteryje tą išvidinį atsparumą. Moteris dau- 
giausia turi būti rengiama atsispirti išvidinėms priešo įtakoms. 
Tai yra pagrindinis karinio moters paruošimo uždavinys. 

Kuo jį pateisinti? Visų pirma tąja reikšme, kokią moteris 
turi išvidinėje dviejų tautinių individualybių ir dviejų kul- 
tūrų kovoje. Drįstame tvirtinti, kad pirmutinis tautos nutau- 
tinimas, pirmutinis tautinės individualybės išgriovimas at- 
eina per moterį. Juk kas gi yra moteris tautybės pradų at- 
žvilgiu? Ne kas kita, kaip prigimta šitų pradų saugotoja, kaip 
jų globotoja ir jų perteikėja iš kartos į kartą. Moters globai 
yra pavesta tautos kalba, kurią priešas atakuoja pirmiausia. 

Moters globai yra pavestas tautinis menas, nes ji savo ran- 
kų darbais deda jam pamatus ir ugdo tuos pirmykščius es- 
tetinio tautinio reiškimosi elementus. Moters globai yra pa- 
vesta daugelis tautos tradicijų ir papročių, tautos pasakų ir 
padavimų, nes juos ugdo ne tiek vyrai laukuose ir medžiok- 
lėse, kiek moterys namuose prie ratelio ir prie namų židi- 
nio. Visi pagrindiniai tautinės individualybės pradai telkia- 
si namuose. Namų kultūroje glūdi tautinės kultūros pradmens. 
O šitos namų kultūros pirmutinė kūrėja, svarbiausia josios 
tobulintoja ir saugotoja kaip tik ir yra moteris, 

Jeigu tad moteris neturi išvidinio atsparumo svetimos tau- 
tinės individualybės įtakoms, jeigu josios dvasia yra atvira 
kiekvienai nesavai kultūrai, savaime aišku, kad išvidinis ka- 
ras dėl tautos likimo neišvengiamai bus pralaimėtas. Priešas 
šitame išvidiniame kare visų pirma puola namų kultūrą, na- 
mų papročius, namų tradicijas, vadinasi, visus tautinės kul- 
tūros pagrindus. Ir čia moteris yra pirmutinė tautinės indi- 
vidualybės gynėja. Priešo pastangos nutautinti kurį nors 
kraštą visų pirma susiduria su išvidiniu moters atsparumu. 
Ir tik jį pergalėjęs, tik jį sulaužęs, tik nutautinęs namų kui- 
tūrą, jis gali eiti toliau. Kol namų židinys lieka tautinis, kol 
kūdikiai yra mokomi gimtosios kalbos, kol visa naujoji kar- 
ta yra įvedama į tautos papročius ir tradicijas, tol visos priešo 
pastangos galų gale nueis niekais, nors iš sykio gali atrody- 
ti, kad jis yra laimėjęs. Viešojo gyvenimo nutautinimas yra 
dar palyginti maža tautai skriauda. Viešasis gyvenimas yra 
greitai nutautinamas, bet greitai - gal dar greičiau — ir ati- 
tautinamas. Bet jeigu nutautinimo procesas sykį prasidėjo na- 
mų gyvenime, jeigu jis prasiskverbė pro moterį, nėra beveik 
jokio išsigelbėjimo. Nutautintas namų židinys gali būti ati- 
tautintas tik ilgų amžių eigoje, kas mūsų moderniojo gyve- 
nimo sąlygose reiškia beveik nerealybę, nes atitautinimo pa- 
stangos yra visados kliudomos sąmoningai. Štai kodėl mes 
ir sakome, kad išvidinis moters atsparumas yra pagrindinis 
dalykas tautinių individualybių kovoje. Ir jeigu mūsų tauta 
parodė nepaprasto išvidinio atsparumo kovoje su rusiškumu 

ir lenkiškumu, tai čia pirmiausia yra mūsų moterų pasiryži- 
mas. Motina mokytoja prie ratelio yra lietuviškos kovos dėl 
tautinės kultūros simbolis. Ir kol tauta turi tokių moterų, tol 
joks nutautinimas jai negresia. 

Karinis tad moters auklėjimas kaip tik ir turi daugiausia 
dėmesio kreipti į šią sritį. Techninis apmokymas gali būti pa- 
teisinamas kaip individualinio gynimosi priemonė. Moteris 
turi mokėti apsiginti karo metu. Bet sistemingas moters rengi- 
mas frontui yra jau sunkiai pateisinamas, nenatūralus. Jis yra 
priešingas meilės instinkto persvarai moters prigimtyje. Jis 
susikerta su giliausiomis moters aspiracijomis ir griauna vi- 
są moters asmenybę. Lenkijos ir Rusijos nusistatymas karo 
metu mobilizuoti ir moteris į atskirus legionus yra nesusi- 
pratimas. Ginti tėvynę galima įvairiai. Vienas techninis gy- 
nimas yra tik pusė darbo. Ir šitas platus bei įvairus tėvynės 
gynimas kaip tik ir gali rasti atramos lyčių skirtingume. Ne- 
natūralu todėl vieną gynimo būdą primesti abiem lytims, ne- 
paisant antrojo, kuris ne mažiau svarbus už pirmąjį. Išvidi- 
nio atsparumo didinimas moteryje yra geriausias karinis jo- 
sios paruošimas, prie kurio gali būti pridėta ir techninio 
apmokymo elementų individualinio apsigynimo reikalui. 


b. Uždaviniai ir priemonės 
moters atsparumui auklėti 


Jeigu moteris yra pirmutinė, kuri stoja į kovą dėl savo 
tautinės individualybės, suprantama, kad ji turi būti tinka- 
mai šiai kovai parengta. Tautinių individualybių grumtynės 
neina ginklais. Tai yra tautinės dvasios kova. Moteris čia ko- 
voja didžią ir nepaprastos svarbos kovą. Bet šitos kovos bū- 
das yra labai savotiškas. Todėl ir moterys jai turi būti pa- 
rengtos visai savotiškų uždavinių vykdymui. 

Pirmutinis uždavinys, kuris turi būti realizuotas auklėjant 
išvidinį moterų atsparumą, yra tautinį instinktą paversti tau- 
tine sąmone moters prigimtyje. Visa moters prigimtis yra susi- 
jusi su tautos gelmėmis. Moteris iš esmės yra labiau suau- 
gusi su visuma, su gyvenimo pilnatve ir su pradžios paslap- 

timis. Ji yra bendruomeniška giliausioje savo prigimtyje. Vy- 
ras yra daugiau individualistas ir formos žmogus. Tuo tar- 
pu moteris organiškai santykiuoja su tuo gyvu turiniu, iš ku- 
rio kyla visos formos ir visi individai. Todėl ir tautinio gy- 
venimo gelmės jai yra labiau prieinamos negu vyrui. Moteris 
tautos galią ir tautos dvasią jaučia žymiai ryškiau. Bet šitas 
jautimas gali būti instinktyvus. Auklėjimas todėl ir turi šitą 
jautimą sustabdyti sąmonės srityse, iškelti jį iš tamsios pa- 
sąmonės srities ir tautinį instinktą padaryti tautiniu nusista- 
tymu ir pasiryžimu. 

Mūsų laikais šito uždavinio vykdymas yra conditio sine 
gua non. Praėjusiais amžiais taip pat vykdavo kovų dėl tau- 
tinės individualybės. Bet šitos kovos būdavo vedamos kito- 
kiais būdais. Jose dažniausiai vyravo prievarta. Mūsų laikai 
prievartos metodą pakeitė įtikinimo metodu. Tautinių indi- 
vidualybių kovos dabar vyksta pirmiausia dvasiniais argu- 
mentais. Priešas dabar stengiasi tautinę individualybę ne tiek 
užgniaužti iš viršaus, kiek pakirsti ja pasitikėjimą tautos na- 
tių dvasioje. Priešais vienos tautos kultūrą jis stato savo 
„aukštesnę“ kultūrą. Priešais gniaužiamos tautos pašaukimą 
jis pastato „pasaulinę“ savos tautos misiją. Tai yra pastan- 
gos įtikinti žmones, kad jų tautinė individualybė yra never- 
tinga ir todėl nėra jokios prasmės josios laikytis ir ją ginti. 
Praėjusiais laikais priešas stengėsi užgniaužti tautinį instinktą 
ir neleisti jam pasireikšti. Dabar yra stengiamasi dezorien- 
tuoti tautinę sąmonę ir paskui per ją išardyti tautinį instinktą. 

Štai kodėl ir reikia moteryste ugdyti tautinę sąmonę. Jei- 
gu seniau pakako stipraus tautinio instinkto, ir tauta galėjo 
jaustis saugiai, tai dabar be aiškios tautinės sąmonės, be tvir- 
tų tautinių įsitikinimų ir stiprių tautinių pasiryžimų mote- 
ris negali būti patikima tautinės individualybės gynėja. Sa- 
vo pirmuosius smūgius priešas dabar taiko į tautinę sąmo- 
nę, ir todėl jis jau turi rasti šitą sąmonę tinkamai parengtą 
tiems smūgiams atsakyti ir viliojimams atsispirti. Moteris (ži- 
noma, taip ir vyras, tik šiame straipsnely apskritai visą dė- 
mesį kreipiame į moterį) turi sąmoningai žinoti, kokia yra 
josios tautinės kultūros vertė, ką tauta reiškia jai pačiai, koks 

yra josios tautos pašaukimas ir ką ji gali bei turi duoti pa- 
saulio kultūrai. Tautinės individualybės vertinimas, josios 
meilė ir prie josios prisirišimas turi moteriai būti ne tik ins- 
tinktyvus, bet ir giliai sąmoningas. Tik tuomet ir priešo ar- 
gumentai negalės turėti jokios įtakos. Praktikos gyvenimas 
aiškiai parodo, kad be tokio tinkamo tautinio sąmoningumo 
daugumas yra lengvai suviliojami išsižadėti savos kalbos, sa- 
vų papročių ir net savo religijos. Dėl to tautinis mergaičių 
įsąmoninimas šiandien yra nė kiek ne mažiau būtinas, kaip 
tautinis vyrų auklėjimas. Mergaitės ateityje stovės pirmose 
eilėse kovoje dėl tautinės kultūros. Jos todėl jau nuo pat jau- 
nystės turi žinoti, kaip ir dėl ko kovoti. 

Tautinio įsisąmoninimo priemonės gali būti labai įvairios. 
Apie visas šitas priemones aš esu kalbėjęs „Tautiniame auk- 
lėjime“ (Kaunas, 1934) nagrinėdamas patriotinį įsisąmoni- 
nimą. 

Bet pro vieną priemonę negalima praeiti neiškėlus josios 
svarbos ir nepalietus josios plačiau. Minėtame savo veikale 
aš esu kalbėjęs apie mokyklos vaidmenį tautiniame auklėji- 
me. Ten buvo pasakyta, kad „mokyklų programos taip turi 
būti parengtos, kad jose rastų vietos visų tautinio auklėjimo 
uždavinių vykdymas“ (p. 85). Bet šalia bendrų dalykų, kurie 
visi gali patarnauti tautinio auklėjimo uždaviniams, aš siūliau 
dar vieną specialų, būtent tautinės kultūros mokslą. Jis buvo taip 
charakterizuojamas: „Tai būtų savotiška tautos istorijos ir kul- 
tūros filosofija, kuri mokinius giliau įvestų į tautos gyvenimą, 
supažindintų juos su tautine kultūra, su tautiniu pašaukimu 
ir su jo vykdymo sąlygomis. Tautos istorija, kaip dėstomasis 
dalykas, šio darbo neatlieka. Ji tautos gyvenimą ne tiek aiški- 
na, kiek aprašo... Paprastąją tautos istoriją turėtų todėl papil- 
dyti gilesnis tautos gyvenimo aiškinimas, kurį mes ir vadina- 
me tautinės kultūros mokslų. Jis turėtų apimti šias svarbiausias 
tautos gyvenimo problemas: 1) tautinės individualybės prob- 
lemą: josios susidarymą, josios elementus, rasės, gyvenamo- 
sios aplinkos ir istorinio likimo vaidmenį... 2) tautinės kultū- 
ros problemą: josios lyties esmę, veiksnių (inteligentijos ir liau- 
dies) santykius ir atskiras josios sritis... (p. 85). 3) tautinio 

pašaukimo problemą: jo atsiradimą ir pagrindus, jo uždavi- 
nius, vykdymo sąlygas, jo siekiamą idealą ir šito idealo reikš- 
mę žmonijos gyvenimui“ (p. 86). 

Jeigu mes norime turėti moterų (žinoma, ir vyrų), kurios 
iš tikro gintų tautinės mūsų kultūros pamatus, mes negali- 
me tautinio jų įsisąmoninimo palikti fizikai, matematikai, 
gamtos mokslams arba geografijai. Mes turime sukurti spe- 
cialų mokslą, kuris, būdamas kiekvienai tautai savotiškas, pa- 
tarnaus šios tautos individualybei kovoti sunkią, net neišven- 
giamą kovą. 

Jeigu techninis pasirengimas gintis ir tautos atsparumo di- 
dinimas yra būtina pareiga, kad tauta apsigintų nuo įvairių 
pavojų, tai taikos uždavinių vykdymas, jeigu jis tik apimtų 
visas tautas, tuos pavojus galėtų dar sėkmingiau pašalinti. 


c. Du momentai taikos vykdyme 


Pagrindinis taikos vykdymo dalykas yra nusiginklavimas. 
Taika gali būti visiškai realizuota tik tada, kai, Šventojo Rašto 
žodžiais tariant, kardas bus perkaltas į arklą, kai karo pra- 
monė bus nukreipta į ekonominę sritį. Tuo tarpu apsiginkla- 
vimas yra psichologinis karo akstinas. Todėl visai suprantamas 
dalykas, dėl ko visų pacifistų pastangos visų pirma siekia nu- 
ginkluoti valstybes arba bent sumažinti jų gaminamų gink- 
lų kiekį. 

Bet nusiginklavimas gali būti dvejopas: valstybės nuginkla- 
vimas ir individo nuginklavimas. Apie valstybės nuginklavimą 
nereikia daug kalbėti, nes jis yra aiškus. Jis yra paremtas 
tarptautinės teisės normomis ir iš esmės yra juridinis daly- 
kas. Jau daug keblesnis dalykas yra individo nuginklavimas. 
Jis yra nuginklavimas žmogaus vidaus, nuginklavimas jo 
prievartos instinkto, jo noro žudyti ir ardyti. Tai išvidinis 
žmogaus perauklėjimas, stengiantis pagelbėti meilės instink- 
tui paimti viršų dvasios gyvenime. Individo nuginklavimas 
yra tokios pat svarbos, kaip ir valstybės nuginklavimas. Pa- 
vyzdžiui, pokarinė Vokietija buvo nuginkluota. Bet pokari- 
nis vokietis savo viduje buvo apginkluotas ligi dantų, ir ši- 

tas išvidinis vokiečių apsiginklavimas sukūrė ištisas minias 
kariško pobūdžio organizacijų, sumilitarino ugdymą ir visai 
tautai įsteigė nepaprastą karo troškimą. Suprantama, kad 
toks žmogaus vidaus sumilitarinimas negali nerasti išraiškos 
ir viešame valstybės gyvenime. Karo troškimas spontaniškai 
esti realizuojamas, kai tik pasitaiko bent kiek palankesnės ap- 
linkybės, todėl moralinis nusiginklavimas yra būtina sąlyga 
juridiniam valstybės nusiginklavimui. Ginklų gamybos ap- 
ribojimas tarptautinėmis sutartimis be individo vidaus per- 
auklėjimo visados lieka tik chifon du papier, kuri, progai pa- 
sitaikius, labai lengvai esti suplėšoma. 

Individo arba moralinis nuginklavimas nėra tik idėja. Po- 
litikai yra supratę, kad juridinis jų darbas nueis niekais, jei jis 
nebus atremtas į moralinį žmogaus atsparumą karo aistrai. 
Todėl 1932 m. kovo mėn. 15 d. prie Tautų Sąjungos buvo 
įsteigtas „Moralinio nusiginklavimo komitetas“. Šito komite- 
to darbų bruožai buvo formuluoti buvusio lenkų užsienių rei- 
kalų ministerio Zaleskio 1931 m. rugsėjo 17 d. rašte, adresuo- 
tame Tautų Sąjungos sekretoriatui. Zaleskis pirmiausia atkrei- 
pė dėmesį į mokyklinės jaunuomenės apsaugą nuo karą 
žadinančių aistrų. Minėtame savo rašte Zaleskis sako: „Kad 
būtų galima realizuoti pastovų moralinį nusiginklavimą, reik- 
tų ypatingai stengtis apsaugoti jaunuomenę nuo viso to, kas 
galėtų uždengti josios sieloje svetimos tautos neapykantą. 
Šiam reikalui reiktų uždrausti mokyklos mokytojams panau- 
doti savo padėtį kelti mokinių dvasiose nepasitikėjimą ir šnai- 
ravimą užsienio atžvilgiu. Taip pat reiktų peržiūrėti mokyk- 
lų vadovėlius, ypač tuos, kurie liečia istorijos arba geografi- 
jos klausimus““. Zaleskio pasiūlymas yra visai pagrįstas ir 
psichologiniu, ir pedagoginiu atžvilgiu. 

Moralinio nusiginklavimo rengime kaip tik ir glūdi mo- 
ters pagrindinis darbas taikai vykdyti. Moteris turi nugin- 
kiuoti žmogų jo viduje, ir karas savaime išnyks, nors tech- 


5 Bulletin trimestriel de la conference internationale pour I/enseignement 
de Yhistoire, 1933, Nr. 1, p. 103. 

nikos pabūklai ir liktų. Vyrui šitas darbas yra žymiai sun- 
kesnis, nes jame prievartos instinktas yra didesnis, todėl jis 
turi pirma pats nusiginkluoti, o tik paskui eiti auklėti kitų. 
Tuo tarpu moteris, būdama taikinga savo būtybėje, daug 
lengviau ir daug vaisingiau gali eiti į žmogaus vidų ir di- 
dinti jame taikinančiąją meilės galią, Ir šitoje srityje lyčių pa- 
reigos yra pasidalijusios labai tikslingai. 

Moraliniam individo nusiginklavimui moteris turi savo 
rankose visas geriausias priemones. Visų pirma ji yra pirmu- 
tinė savo kūdikių auklėtoja. 

Kitas dalykas, kuris moteriai taip pat yra prieinamas, yra 
visuomeninės atmosferos švelninimas. Moters meilės jėga 
veikia ne tik namuose, bet ir pasaulyje, ypač tada, kai vie- 
šoji nuomonė yra įkaitinta karo aistromis. Jeigu šiandieninės 
Vokietijos arba Italijos moterys suprastų, kiek jos gali pada- 
ryti karingo ūpo sušvelninimui savo kraštuose, įtempta at- 
mosfera bent pusiau atslūgtų. 

Štai tos priemonės, kuriomis moteris gali nuginkluoti in- 
dividą. Ir jeigu tik moteris gerai žinotų savo prigimties ga- 
lybę, josios darbas taikai vykdyti galėtų būti nepaprastai vai- 
singas. Tik jis turi būti pakreiptas kita linkme, negu dabar 
jis eina moterų pacifisčių sąjūdyje. Moterys gali nuginkluoti 
individą, o per individo nuginklavimą eina kelias ir į vals- 
tybių nuginklavimą. 


Baigiamosios išvados 


Vadinasi, moteris gali būti auklėjama ir karui, ir taikai. 
Savo prigimtyje ji turi abiem šitiems ugdymo uždaviniams 
pakankamai atramos. Bet moters auklėjimas čia yra visiškai 
skirtingas nuo vyro auklėjimo, nes auklėjimas karui arba tai- 
kai, gal labiau negu kuris kitas auklėjimas yra susijęs su gi- 
liausia žmogaus prigimtimi. Moters auklėjimas karui yra at- 
remtas į minimumą prievartos instinkto moters prigimtyje. 
Jis apsireiškia, kaip išvidinio moters atsparumo auklėjimas ko- 

voje dėl tautinės individualybės ir dėl tautinės kultūros. O tai šiais 
neramiais laikais yra tas svarbiausias uždavinys, o, be to, ma- 
žos tautos turi į jį visuomet atkreipti tinkamą dėmesį. Mo- 
ters auklėjimas taikai yra atremtas į meilės instinkto persvarą 
moters prigimtyje ir todėl žymiai lengvesnis, negu auklėji- 
mas karui. Auklėjimas taikai iš esmės yra moters rengimas 
individui nuginkluoti, išvystant jaukinančią ir švelninančią 
moters meilės instinkto galią. Auklėjant išvidinį moters at- 
sparumą, ji yra rengiama karui, arba, tiksliau, kovai, kurią 
veda kiekviena tauta dėl savo tautinės individualybės. Auk- 
lėjant apgalinčiąją meilės jėgą, moteris yra rengiama taikai, 
Visas moters pašaukimas ir visa josios gyvenimo prasmė glū- 
di šituose Antigonės žodžiuose: „Aš esu ne nekęsti, bet my- 
lėti“. Mylėti, žinoma, ir savo tautą, kurios atsparumo didi- 
nimas turi būti visuomet gyvas moters širdies reikalas. 


MOTERŲ PEDAGOGIKOS STOKA 


Visas dabartinis mūsų ugdymas yra pažymėtas, Bahof- 
feno žodžiais tariant, soliariniu ženklu. Visa mūsų pedago- 
gika yra sukurta vyrų ir vyrams. Pirmykštis telūrinis, vai- 
singas, kosminis pobūdis yra iš mūsų ugdymo išnykęs. Mes 
netekome organiškų ryšių su moterišku būties pradu. Ra- 
cionalistinis, apskaičiuojąs, teleologinis charakteris yra apval- 
dęs visą pedagoginį mūsų mokslą. Mergaites mes auklėja- 
me vyriško gyvenimo tikslams. Mes jas individualizuojame, 
mes jas racionalizuojame, pamiršdami, kad moteriškas pra- 
das iš esmės yra bendruomeninis ir kosminis, kad jis yra in- 
tuityvus ir pasąmoninis. Vyriškoji dvasios struktūra skver- 
biasi į mergaičių pasaulį, naikina moters prigimties ryšį su 
pirmykščia kosmo pilnatvę, su tąja medžiaga, iš kurios kyla 
visa, kas yra gyva ir organiška, ir todėl mes šiandien išsi- 
auklėjome labai daug heterų, labai daug amazonių, bet la- 
bai maža moterų giliausia to žodžio prasme. Mūsų auklėji- 
mo patyrusios mergaitės yra arba, kaip anglai sako, „girls“, 
arba moteriškos vitaline savo prigimties sritimi, vadinasi, ieš- 
ką fizinės globos, fizinės paramos ir net fizinės prievartos. 
Dvasinis moteriškumas ir dvasinis motiniškumas mums yra 


Pastaba. Lietuvių Katalikų Universitetui remti draugijos surengtame pa- 
skaitų cikle dr. Norušytė skaitė paskaitą apie mergaičių auklėjimo ir lavi- 
nimo problemas (1935 m. gruodžio 4 d.). Prie tos paskaitos aš padariau ke- 
letą papildomų pastabų. Tačiau tos pastabos moteriškųjų klausytojų nebu- 
vo suprastos ir, kiek teko patirti, dabar yra klaidingai aiškinamos. Jas todėl 
surašiau ir čia skelbiu viešai visiems, kurie šia problema yra susidomėję. 

kuo mažiausiai suprantamas. Mes neturime moterų pedago- 
gikos: motery sukurtos ir moterims skiriamos. 

Moterų pedagogikos stoka turi trejetą pagrindinių prie- 
žasčių: 1) etnologinę, 2) socialinę ir 3) metafizinę. Moters vado- 
vavimas kultūrai Europos gyvenime jau seniai yra pasibai- 
gęs. Matriarchalinė kultūra šiandien yra tik etnologijos da- 
lykas. Pirmykštis žmogaus ryšys su žeme, vadinasi, su visa 
tuo, kas yra turininga, kas yra intuityvu, kas yra kosmiška 
ir bendruomeniška, jau yra išnykęs. Jau nuo neatmenamų 
laikų Europa gyvena vyriškosios dvasios gyvenimą, kuria- 
me viešpatauja intelektas, forma ir individas. Vyriškoji kul- 
tūra yra racionalinė, forminė ir individualinė kultūra. Europos 
kultūra yra androcentrinė. Gynocentrinis charakteris kartkar- 
tėmis dar bando prasiveržti ir viešpatauti. Tačiau jo įsigalė- 
jimas paprastai esti neilgas. Platonizmas, kuris yra amžinas 
dvasios protestas prieš vienašališką vyrišką būties suvokimą, 
pralaimėjo savo kovą su aristotelizmu, kuris yra specifiškai 
vyriška pasaulėžiūra, dar XIII amžiuje. Ptolemajo pasaulė- 
vaizdį, kuris simboliniu būdu slėpė savyje matriarchalinės- 
telūrinės kultūros atsiminimą, sugriovė Kopernikas. Koper- 
niko sistema, kurioje saulė yra centras, yra vyriško laimėji- 
mo simbolis. Romantika buvo protestas prieš vyrišką formos 
ir individo viešpatavimą. Ji iškėlė ir pabrėžė medžiagos ir 
visumos (Ganzheit) reikšmę. Tačiau šita romantikos koncep- 
cija greitai buvo užgniaužta vyriško absoliutizmo. O šiandien 
romantika daugeliui yra nesubrendimo sinonimas. Europa 
pamažu pasidarė visiškai vyriška. 

Suprantama, kad tokioje kultūroje, kur vyrauja vyriška 
dvasia, vyriška forma ir vyriškas intelektas, negalėjo atsirasti 
moterų pedagogika. Ugdymas, gal daugiau negu kas kita, yra 
suaugęs su bendra kultūros kryptimi. Kultūra duoda ugdy- 
mui priemonių, ji sukuria ugdomųyjų gėrybių, iš jos išauga ug- 
dymo idealai. Jeigu tad šita kultūra yra specifiškai vyriška, 
negalima tikėtis nė kitokio ugdymo. Vyriška kultūra ugdo vy- 
riškomis priemonėmis, vyriškomis gėrybėmis ir realizuoja vy- 
riškus idealus. Ar toks androcentrinis ugdymas liečia berniu- 
kus ar mergaites — tokiai kultūrai yra visiškai nesvarbu. Štai 


160 


kodėl mes matome šiandien visose mūsų mokyklose, mūsų 
gimnazijose ir universitetuose vyrus šalia mergaičių, kurie visi 
mokosi tų pačių dalykų tomis pačiomis priemonėmis ir tais 
pačiais metodais. Tai yra konkreti vyrų pedagogika, ir tai yra 
abstrakti mergaičių pedagogika, nes moteriško principo atžvil- 
giu, šita pedagogika yra taikoma mergaitei tik kaip žmogui, 
vadinasi, mergaitei in abstracto. Konkrečios mergaičių peda- 
gogikos šiandien mes neturime. 

Tačiau dėl šitokios pedagogikos nebuvimo yra kaltas ir 
tas socialinis moterų sąjūdis, kuris dabar yra vadinamas 
emancipacija. Aš drįstu tvirtinti, kad emancipacija, kaip ji šian- 
dien yra suprantama, yra naikinimas paskutinių moteriškosios kul- 
tūros žymių. Tai galutinis griovimas kosminės moters prigim- 
ties, šitos prigimties racionalizavimas ir individualizmas. Mo- 
teris slaptose savo gelmėse dar visados saugojo tam tikrą dalį 
intuityvumo, bendrumo, tam tikrą ryšį su giliausiomis kos- 
mo paslaptimis, su prasidėjimo ir mirties misterija. Ji spon- 
taniškai gynėsi, kad pasaulis nenugalėtų namų. Tuo tarpu 
dabartinė emancipacija - pačių moterų padaras — kaip tik 
stengiasi sugriauti tuos menkus telūrinės kultūros likučius. 
Emancipacija atidaro plačiai namų duris pasauliui. Tačiau ši- 
tas pasaulis yra vyriškas pasaulis, formos ir intelekto pasau- 
lis. Jis, braudamasis į moters gyvenimą ir į moters prigimtį, 
kaip tik ir vykdo paskutinį savo laimėjimą: jis apvaldo moterį 
iš vidaus. Vyriškosios dvasios struktūra čia esti perkeliama į 
moters dvasią: moteris esti verčiama pasidaryti intelektua- 
listė, racionalistė, individualistė, nes jei ji nori imtis pasau- 
lio profesijų ir lenktyniuoti su vyrais pasaulio gyvenime, vie- 
nų vyrų sukurtame, ji turi įsigyti vyriškų ypatybių. Emanci- 
pacija todėl visai nesąmoningai padeda androcentrinei 
kultūrai nugalėti moterį jos pačios prigimties viduje. Eman- 
cipuota moteris nebeturi to instinktyvaus pasipriešinimo pa- 
saulio atakoms, nes ji pati jau yra išvesta iš namų. Namų kul- 
tūra jai jau yra pakeista pasaulio kultūra. Emancipuota mo- 
teris yra amazonė. Amazonė yra ne ta, kuri nori jodinėti ir 
šaudyti, bet ta, kuri nori vyriškai jodinėti, vyriškai šaudyti, vy- 
riškai studijuoti ir vyriškai dirbti. Kaip kiekviena būtis turi du 

principu: vyrišką ir moterišką, taip ir kiekvienas veikimas tu- 
ri du būdu: vyrišką ir moterišką. Emancipuota moteris ren- 
kasi vyrišką veikimo būdą, pati pasilikdama visuomet mo- 
teriška savo būtyje. Čia todėl įvyksta gili tragedija tarp slap- 
čiausio moters pasiilgimo, susikaupimo, tylos, misterijų ir 
tarp racionalizuoto išviršinio josios veikimo. Šitą konfliktą 
jaučia kiekviena moteris, kada tik prabunda moteriškosios jo- 
sios gelmės, kuriose glūdi amžinas telūrinės kultūros pasiil- 
gimas, pasiilgimas organiško ryšio su motina - žeme, kaip 
su šaltiniu kiekvienos gyvybės ir kiekvienos dvasios. Vyriš- 
kas veikimas nuplėšia nuo gamtos paslapčių jos uždangą ir 
viską apšviečia saulės šviesa. Moteriškas veikimas dirba nak- 
ties prieblandoje, kur vyrauja ne tiesioginis stebėjimas, bet 
intuicija ir nujautimas. Tačiau naktis, kaip labai prasmingai 
pastebi Berdiajevas, prieina arčiau būties gelmių. „Naktis turi 
daugiau familiarumo su pradžios misterija, negu diena“ (Un 
nouveau Moyen Age, Paris, 1930, p. 92). Štai kodėl moteriš- 
kas veikimas gali pasiekti didesnes būties gelmes, gali labiau 
suprasti daiktus ir asmenis, negu vyriškas. Tuo tarpu eman- 
cipuota moteris, pasirinkusi vyriško veikimo būdą, tuo pa- 
čiu atsižada stipriausio savo prigimties raiščio. Pasaulio kos- 
minis pobūdis, pasaulio pradžios misterijos jai darosi užver- 
tos. Tokia moteris darosi ne androgynė Platono ir B6hme's 
prasme, bet amazonė graikų mito prasme. 

Tokia moteris nesugeba sukurti nė moteriškos pedago- 
gikos. Ugdymas yra gyvenimiškas veikimas iš esmės. Tuo 
tarpu kiekvienas gyvenimiškas dalykas yra antinominis, va- 
dinasi, jis visados konkrečiai reiškiasi priešginybėmis. Ir ši- 
tų priešginybių suderinime, jų įtampos išsprendime turi da- 
lyvauti abu žmogaus prigimties pradai: vyriškasis ir mote- 
riškasis. Tačiau, kai emancipuota moteris išeina iš namų į 
pasaulį, ji tuo pačiu pereina į vyriškas ugdymo antinomijas 
ir netenka jėgos vyro dvasią ugdyme atsverti savo meile ir 
pasiaukojimu. Iš emancipacijos sąjūdžio, nors jis lietė ir pe- 
dagoginę sritį, nekilo nė vienos pedagoginės teorijos, kuri 
būtų buvusi pritaikyta moters prigimčiai. Dauguma mote- 
rų didžiuojasi Elena Key. Tuo tarpu šita pedagogė yra ne- 

moteriška ligi pat savo gelmių. Ji yra moteriška vitaline sa- 
vo puse, bet dvasinio moteriškumo josios teorijose negalima 
rasti nė trupučio. Daugeliui moterų tikras pasididžiavimas 
yra Montessori. Tuo tarpu Montessori sistema kaip tik yra 
vyriško intelekto, vyriškos tvarkos, vyriškos teleologijos pa- 
vyzdys. Jau Frėbelis šiuo atžvilgiu buvo daug moteriškesnis 
negu Montessori, nes Frobelis buvo vaikiškos natūros, vadi- 
nasi, toks žmogus, kuriame vyrauja ne intelektas bei tikslin- 
gumas, bet fantazija, intuicija ir visumos pajautimas. Mūsų 
amžiaus aktyvus moterų dalyvavimas pedagoginiame sąjū- 
dyje dar nesukūrė moteriškos pedagogikos, nes šitas daly- 
vavimas buvo apspręstas klaidingų emancipacijos siekimų. 
Tačiau giliausia moters pedagogikos buvimo priežastis 
yra metafizinė. Pedagogika yra visados atsirėmusi į metafizi- 
ką. Tai yra pagrindinis dėsnis. Nemetafizinė pedagogika yra 
nesusipratimas. Jeigu tad mes norime turėti moters pedago- 
giką, mums visų pirma reikia turėti moters metafiziką. Ta- 
čiau ar šiandien galime kalbėti apie moters metafiziką ir apie 
filosofinę moters antropologiją? Mes turime daugybę moters 
psichologijų, bet mes neturime nė vienos moters antropolo- 
gijos. Moters psichologija tyrinėja tik pačią moters prigim- 
ties periferiją, tik patį paviršių. Moters prigimties gelmės, 
pats gilusis moteriškumo pradas psichologijai yra neprieina- 
mas. Be to, moters psichologija šiandien yra laikoma lygi- 
namosios psichologijos dalimi, vadinasi, tik viena sritimi tų 
psichinių apraiškų, kurios skiriasi nuo vyriškosios psicholo- 
gijos. Tuo tarpu psichinis moters gyvenimas yra ne tik skir- 
tingas nuo vyriškosios psichikos savo apraiškomis, bet ir ši- 
tų apraiškų pagrindu. Moters yra moteriška ne tik psichė, 
bet ir dvasia. Tai dvasia daro, kad moteris yra moteris ir sa- 
vo mąstyme, ir savo noruose, ir savo kūryboje, ir net savo 
kūne. Moters kūno savotiška struktūra yra ne fiziologiniams 
reikalams, bet giliausia savo esme ji yra išraiška moters dva- 
sios savotiškumo. Kiekvienas moters vitalinio moteriškumo 
išvedimas iš fiziologijos yra aristoteliška pažiūra į moterį: mas 
occasionatus. Siela yra vyriška arba moteriška, ir siela padaro, 
kad ir kūnas, ir visa prigimtis yra vyriška arba moteriška. 


163 


Tuo tarpu visi šitie klausimai dabartinėje psichologijoje 
yra nė neliečiami. Moters metafizikos mes neturime. Mes ne- 
turime moters prigimties tyrinėjimų, pagal giliausias priežas- 
tis. Mes nežinome, kas yra moteris pačiose savo gelmėse. To- 
dėl mes nežinome nė kam šitą moterį mes turime auklėti. 
Ugdymo tikslo problema visuomet yra vėlesnė už žmogaus 
prigimties problemą. Pirma, negu žinosime, kam žmogus tu- 
ri būti auklėjamas, mes turim žinoti, kas jis yra, nes kas yra 
žmogus pats savyje, tam jis gyvena ir tam jis turi būti auk- 
lėjamas. Žmogaus metafizika yra kiekvienos pedagoginės teorijos 
ir praktikos prielaida. Todėl ir mūsų laikai, nesukūrę moters 
metafizikos, nesugeba sukurti nė moters pedagogikos. Kelias 
į moterų, kaip moterų ugdymą, eina tik per filosofinį moters 
pažinimą. Tuo tarpu visa mūsų amžiaus antropologija, kaip 
ir visas gyvenimas yra iš esmės androcentrinė. Krikščiony- 
bėje ligi pat paskutinių laikų vyravo tomistinė antropologi- 
ja, kuri moters prigimties nesuprato ir negalėjo suprasti, nes 
šv. Tomo pažiūros į visą būtį yra specifiškai vyriškos. Tik 
tada, kai mes nusikratysime vyriškomis pažiūromis į lyčių 
principą, kai mes šito principo šaknų ieškosime ne kūne, bet 
amžinoje žmogaus idėjoje ir net pačiame Dievuje, tik tada 
bus padėti pamatai moters metafizikai ir tuo pačiu moters 
pedagogikai. Šiuo tarpu mes galime spręsti tik atskirus klau- 
simus. Moterų pedagogikos sistemos kūnas dar reikalauja il- 
gų paruošiamųjų darbų. Visų pirma tie darbai turi būti at- 
likti filosofų, o tik paskui turi ateiti pedagogai, teoretikai ir 
praktikai. Mergaičių psichikos tyrinėjimas eksperimentiniu 
būdu yra geras ir pageidautinas. Tačiau jis pats vienas mote- 
rų pedagogikos nesukurs. Moterų pedagogika turi išaugti iš 
visos moters, kaip moters, tyrinėjimo. 


CIVILINĖ MOTERYSTĖ 
IR BAŽNYČIOS DOKTRINA 


Įžanga 


Klausimo aštrumas ir painumas 


Naujųjų valstybių praktika reguliuoti civiliniais įstaty- 
mais moterystės sudarymą ir tolimesnį susituokusiųjų gy- 
venimą yra sukėlusi nemažą konfliktą tarp Bažnyčios ir at- 
skirų vyriausybių. Bažnyčia be paliovos teigia, kad pakrikš- 
tytųjų moterystę tvarkyti esąs tik josios reikalas ir kad valstybė 
jurisdikcijos šioje srityje neturinti. Valstybė čia galinti tvar- 
kyti tiktai grynai civilines pasėkas, kaip turtą, titulus, pavel- 
dėjimą ir kitus su moterystės turiniu nesurištus dalykus. Bet 
kadangi šitie dalykai tvarkyti tenka tik tada, kai moterystė 
jau sudaryta, iš kitos pusės, kadangi naujaisiais laikais atsi- 
randa vis daugiau žmonių, kurie moterystės kaip sakramen- 
to nepripažįsta, savaime buvo reikalo išleisti tam tikrų įsta- 
tymų, kurie vienaip ar kitaip normuotų anų žmonių matri- 
monialinį gyvenimą ir iš jo kylančias civilines pasėkas. 
Šiandien todėl daugumoje valstybių veikia vadinamieji ci- 
vilinės moterystės ar (plačiau paėmus) civilinės metrikaci- 
jos įstatymai. 

Šitie tad įstatymai ir tapo mūsų krašte įvairių kalbų ir gin- 
čų objektu. Ar mums tokio įstatymo reikia ir ar jis neprieš- 
tarauja iš esmės Katalikų bažnyčios doktrinai — štai tie du 
klausimai, aplinkui kuriuos sukasi mūsų dėmesys. Katalikai 


Pastaba. Šitas straipsnis yra rašytas prieš porą metų. Todėl jis liečia tik 
pačius bendruosius dalykus. Autorius jį leidžia spausdinti tikėdamas, kad ir 
tokia forma jis gal bent kiek padės šią painią problemą nušviesti. — A. Mc. 

apie tokio įstatymo reikalingumą kalba nedaug, nes jis jiems 
neaktualus. Katalikams svarbesnis yra antrasis dalykas: ar ci- 
vilinės moterystės įstatymas ir pasisakymas už tokį įstatymą ne- 
prieštarauja Katalikų bažnyčios doktrinai. 

Civilinės moterystės klausimas yra labai painus. Kalbant 
apie jo prieštaravimą katalikų doktrinai, visados reikia žiū- 
rėti konkretaus fakto: kam toks įstatymas yra taikomas, ką 
jis liečia, koks yra jo turinys, koks yra jo santykis su religine 
moteryste, kokią jis numato moterystei sudaryti ar išardyti 
procedūrą ir t. t. Pasisakyti apskritai ir iš principo prieš civi- 
linę moterystę, nedarant jokio skirtumo, būtų neracionalu, 
nes, pavyzdžiui, niekas iš katalikų net nė neabejoja, kad 
valstybė turi teisę leisti civilinės moterystės įstatymus r1e- 
krikštytiems žmonėms. Vadinasi, civilinė moterystė yra visiš- 
kai teisėta ir tikra žydų, mahometonų, budistų ir visų tų, 
kurie yra nepakrikštyti, nes čia Bažnyčia jokios jurisdikci- 
jos neturi. Šitų žmonių moterystę tvarkyti Bažnyčia nieka- 
dos nesisavino ir nesisavina. Valstybė čia yra visiškai kom- 
petentinga, jeigu ji tiktai paiso žmogiškosios prigimties ir 
sveiko proto reikalavimų. Taigi jau tik dėl šito fakto nega- 
lima iš viso neigti civilinės moterystės. Nekrikštytiems žmo- 
nėms ji yra visiškai natūrali. 

Kalbant apie civilinės moterystės įstatymų prieštaravimą 
katalikų doktrinai, reikia daryti skirtumą tarp moterystės ci- 
vilinės formos ir profaninio josios turinio. Bažnyčia visados 
teigia, kad pakrikštytųjų moterystė yra sakramentas, vadina- 
si, kad josios turinys yra religinis arba sakralinis. Kiekvienas 
pakrikštytųjų moterystės turinio suprofanavimas jau tuo pačiu yra 
pačios moterystės akto panaikinimas, Štai kodėl popiežius Pijus 
IX yra pasmerkęs teigimą, kad krikščionys gali susituokti tik- 
tai grynai civiliškai ir kad netiesa, jog krikščionių moterystė 
esanti visados sakramentas. Absoliutinis krikštytųjų moterys- 
tės sakramentiškumas yra dogmatinis dalykas ir nė vienas ka- 
talikas šitos tiesos neneigia. 

1. Bažnyčia civilinės moterystės fakto akivaizdoje 


Būna nemaža atsitikimų, kai ginčijamus doktrininius 
klausimus išsprendžia pati praktika. Katalikai pripažįsta, kad 
Bažnyčia tikėjimo ir doros dalykuose yra neklaidinga. Jeigu 
tad Bažnyčia praktiškai kurį nors dalyką leidžia arba net įsa- 
ko, vadinasi, jis ir doktrinos atžvilgiu negali būti iš esmės 
priešingas. Jis gali būti nepageidaujamas kitais atžvilgiais, bet 
jeigu sykį jis yra leidžiamas arba toleruojamas, su katalikų 
doktrina jis susikirsti pats savaime negali. Bažnyčia doktrinai 
priešingų dalykų niekados netoleruoja, tikintiesiems jų vyk- 
dyti neleidžia, o dar labiau neįsako. Daugelyje valstybių įsta- 
tymai leidžia daryti abortus. Bažnyčia niekados su šitais įsta- 
tymais nesutiko ir katalikams jokiu atveju įstatymu pasinau- 
doti neleido. Arba rasizmo įtakoje gali kai kurios valstybės 
įsakyti žudyti ligonius ir paliegusius. Aišku, kad Bažnyčia 
niekados tokio įstatymo netoleruos ir dėl jokių motyvų ka- 
talikams žudyti nekaltų žmonių neleis, nes tai prieštarauja 
josios doktrinai. Ar taip yra ir su civilinės moterystės įstaty- 
mais? Kokias išvadas galima padaryti iš Bažnyčios elgesio 
civilinių moterysčių fakto atžvilgiu? 

Bažnyčia į civilines jungtuves visados žiūri kaip į grynai civi- 
linį aktą. Šita prasme katalikams atlikti civilinį aktą yra lei- 
džiama. Jeigu civiliniu atžvilgiu yra daromas skirtumas tarp 
religinių ir civilinių moterysčių, Bažnyčia nedraudžia tikin- 
tiesiems prieš religines jungtuves ar po jų pakartoti savo ve- 
dybas civilinėje įstaigoje, jeigu tikintieji šitą pakartojimą lai- 
ko tiktai grynai civiliniu dalyku. „Tikintieji - sako kardinolas 
P. Gasparri, - yra leidžiami civiliškai tuoktis, jeigu jie atlie- 
ka tik grynai civilinę ceremoniją, kuria, pagal įstatymo rei- 
kalavimą, religinė moterystė (sudaryta arba netrukus suda- 
rytina) civilinei įstaigai deklaruojama civilinėms pasėkoms 
įgyti“! Gasparri pastebi, kad patartina (consultius est) pirmiau 
susituokti religiškai, o tik paskui atlikti civilinį aktą, bet esant 


! Tractatus canonicus de matrimonio II, Vatikanas, 1932, p. 314. 

rimtam reikalui, arba įstatymui reikalaujant, galima šitą tvar- 
ką ir sukeisti2. Neleidžiama civilinio akto atlikti tik tada, kai 
šito akto ceremonijos slepia savyje nekatalikiškų elementų ar- 
ba šiaip kokiu nors būdu yra nepadorios. 

Kur civilinė moterystė yra visiems privalomas ir kur ci- 
vilinės pasėkos yra pripažįstamos tik civiliškai susituoku- 
siems, ten Bažnyčia tikintiesiems net sakyte įsako civilinį aktą 
atlikti. Šiuo atžvilgiu civilinė moterystė yra ne tik leidžiama, 
bet net privaloma, žinoma, netiesioginiu būdu ir atsitiktinai 
(indirecte et per accidens). Gasparri šliejasi prie d'Annibale's 
nuomonės, kad tikintieji net nuodėmės sankcija turi priva- 
Jomą civilinės moterystės aktą atlikti. „D'Annibale ne be pa- 
grindo mano, - sako Gasparri, - kad sunkiai nusideda tie, 
kurie civilines apeigas praleidžia, nes, iš vienos pusės, jos yra 
leidžiamos, o iš kitos, dėl jų praleidimo kyla didelių pavojų 
ir nuostolių“?. Gasparri duoda šiuo atžvilgiu ir klebonams 
nurodymų. „Klebonas turi rūpintis, kad jaunavedžiai civili- 
nes ceremonijas atliktų kaip galima greičiau, jeigu jie religiš- 
kai jau susituokė““. Tas pats Gasparri pastebi, kad Italijoje 
pati S. Congregatio de Sacramentis įvedė praktiką neleisti re- 
ligiškai vestis tiems, kurie negali vestis civiliškai?. 

Katalikiškuose kraštuose, kur yra civilinė moterystė, daž- 
nai pasitaiko, kad šitos moterystės sudarymo viešais liudy- 
tojais yra valdininkai katalikai. Ir Bažnyčia, apskritai imant, 
šito darbo katalikams nedraudžia. „Kaip tikintiesiems lei- 
džiama atlikti civilinę moterystę (civile matrimonium inire), 
taip civilinis valdininkas gali josios sudarymui asistuoti ir pa- 
dėti, jei tik ir jis nori atlikti tiktai gryną civilinę ceremoniją, 
kuria jis priima jau sudarytos arba netrukus sudarytinos mo- 
terystės pareiškimą ir nieko nesako prieš moterystės šven- 
tumą ir prieš reikalą moterystę sudaryti bažnyčioje““. Tokiais 


2 Ten pat, p. 316. 
3 Ten pat, p. 315. 
* Ten pat. 
5 Ten pat. 
5 Ten pat, p. 316. 

civiliniais valdininkais moterystės sudaryme gali būti ne tik 
pasaulininkai, bet ir kunigai, gavę savo vyresnybės sutiki- 
mą. Gasparri teigia, kad „kai kuriose vietose iš tikro klebo- 
nas yra civilinis valdininkas“7. Jeigu mūsų krašte būtų civi- 
linės moterystės įstatymas, tai, pavyzdžiui, Jonavos miesto 
burmistras, kuris yra sykių ir Jonavos parapijos klebonas, ga- 
vęs vyskupo leidimą, galėtų visai ramiai teikti civilinės mo- 
terystės aktus. Katalikas valdininkas gali asistuoti civilinei 
moterystei net ir tada, kai žino, kad jaunavedžiai religiškai 
nesusituoks arba dėl savo užsispyrimo arba dėl esamos ka- 
noniškos kliūties. Šitas klausimas kai kurių teologų yra gin- 
čijamas, bet Gasparri ir Santi, kuris pats ilgus metus buvo 
Šv. Penitenciarijos pirmininkas ir su šiais reikalais praktiš- 
kai yra susidūręs, į klausimą atsako teigiamai. 

Kalbant apie pačius įstatymų leidėjus, reikia pastebėti, kad 
čia Bažnyčia taip pat kai kuriais atvejais jų nesmerkia. Ci- 
vilinė moterystė yra skirstoma trimis rūšimis: 1) privaloma, 
kada visi valstybės piliečiai, jeigu jie nori naudotis civilinė- 
mis teisėmis, turi būti civiliškai susituokę; 2) fakultatyvinė, 
kada valstybė šalia religinės moterystės įstatymo keliu įstei- 
gia civilinę moterystę ir laisvai leidžia savo piliečiams pa- 
sirinkti vieną arba antrą; 3) pagalbinė, kada civilinė moterystė 
yra skiriama tiems, kurie yra šalia bet kokios religinės ben- 
druomenės arba kurie religiškai dėl tam tikrų priežasčių su- 
situokti negali“. Šitoji pagalbinė civilinė moterystė, ypač pir- 
moji josios forma, kuri yra skiriama nekonfesiniams žmo- 
nėms, Bažnyčios yra lengvai toleruojama. „Šitoji paskutinė 
civilinės moterystės forma (pagalbinė reliatyvi) Bažnyčios 
yra lengviau toleruojama arba nepastebima, jei civilinė val- 
džia dėl įvairių krikščioniškų sektų, kurios de facto Bažny- 
čios autoriteto nepripažįsta, norėdama palaikyti viešąją tvar- 
ką, išleidžia savo srityje tam tikrų grynai teikiančių galimy- 
bės (mere permissivae) įstatymų moterystės atžvilgiu“". 


7 Ten pat. 
8 Plg. ten pat, p. 681-682. 
> Ten pat, p. 687. 

Štai koks yra Bažnyčios praktiškas elgesys civilinės mo- 
terystės fakto atžvilgiu. Bažnyčia katalikams leidžia ir net įsa- 
ko atlikti civilinį aktą tam, kad jie galėtų naudotis civilinė- 
mis teisėmis. Bažnyčia leidžia katalikams valdininkams ir net 
kunigams asistuoti civilinei moterystei sudaryti. Bažnyčia to- 
leruoja pagalbinę civilinę moterystę, skiriamą nekonfesiniams 
žmonėms. Bet ar galima įsakyti, leisti ir toleruoti tokį daly- 
ką, kuris yra priešingas katalikų doktrinai? Be abejo, ne! Jei- 
gu tad Bažnyčia šitaip elgiasi, vadinasi, civilinėje moterys- 
tėje esama tokių dalykų, kurie katalikų doktrinai nepriešta- 
rauja. Šitie dalykai kaip tik ir yra pati civilinė moterystės forma. 
Bažnyčiai yra svarbu, kad civilinė moterystė nepanaikintų 
sakralinio-sakramentinio moterystės turinio. Kur todėl šitas 
turinys yra naikinamas, ten Bažnyčia jokio leidimo ar įsaky- 
mo neduoda ir jokios tolerancijos neparodo. Ji todėl griež- 
čių griežčiausiai draudžia katalikams žiūrėti į civilinę mote- 
rystę kaip į tikrą moterystės sudarymą, iš kurio kiltų ir mo- 
terystės turinys. Bet ji nedraudžia sakramentiniam turiniui 
dar pridėti vieng civilinę formą. Ji taip pat neskelbia, kad mo- 
terystės, civiliškai sudarytos yra netikros tų, kurie kanoniš- 
kai moterystės sudarymo formai yra nepalenkti (apie juos 
kiek vėliau). Pati civilinė moterystės forma neprieštarauja ka- 
talikų doktrinai, todėl ji Bažnyčios yra leidžiama, o kai ka- 
da net įsakoma. Tai, kas prieštarauja, yra sakramentinio-sak- 
ralinio moterystės turinio išskyrimas. Šitas išskyrimas gali eiti 
arba iš paties įstatymo arba iš jaunavedžių valios. Apie jau- 
navedžius čia sunku ką nors pasakyti, nes de internis Eccle- 
sia non iudicat. Tai jau yra kiekvieno žmogaus įsitikinimo ir 
sąžinės dalykas. Mums beliks pakalbėti tik apie įstatymą. 


2. Civilinės moterystės 
tikrumas Bažnyčios atžvilgiu 
Civilinė moterystė dažnai ir mūsų spaudoje yra vadina- 
ma viešu konkubinatu. Posakis per bendras ir įžeidžiąs, ku- 
rio Leonas XIII ir Benediktas XIV patarė nevartoti. Per ben- 

dras dėl to, kad, kaip netrukus matysime, ne kiekviena civili- 
nė moterystė jau tuo pačiu yra netikra. Įžeidžiąs dėl to, kad 
civiliškai susituokusieji, kad ir sakramentiškai netikra mote- 
tyste, psichologiškai ir subjektyviai morališkai yra visiškai skir- 
tingai nusiteikę, negu tie, kurie susieina tik tam tikrą laiką 
ir tik dėl nelabai aukštų motyvų. Su šituo moraliniu civili- 
nės moterystės kvalifikavimu ir kyla klausimas, kokios civi- 
linės moterystės, Bažnyčios akimis žiūrint, yra tikros, vadi- 
nasi, ir moraliai reikšmingos, ir kokios netikros. 

Visų pirma: civilinės moterystės yra tikros ir leidžiamos visų 
nekrikštytųjų. Šitie žmonės gali nepriklausyti jokiai konfesi- 
jai, gali susijungti grynai civiliškai, ir jų moterystė bus tvar- 
koje visais atžvilgiais. Niekas iš katalikų, kaip minėjome, ši- 
tos pažiūros neneigia. 

Civilinė moterystė yra tikra, nors ir draudžiama, tų, kurie nė- 
ra palenkti bažnytinei katalikiškajai moterystės sudarymo formai. 
Kanonų teisės kodeksas tokių žmonių randa dvejetą rūšių. 
„Nekatalikai, - sako kodeksas, - krikštyti ar nekrikštyti, jei 
tarp savęs tuokiasi, niekur nėra įpareigojami laikytis mote- 
rystės katalikiškosios formos; taip pat nekatalikų vaikai, kad 
ir krikštyti Katalikų bažnyčioje, kurie iš pat mažens buvo iš- 
auklėti erezijoje, schizmoje, stabmeldybėje arba be jokios re- 
ligijos, jei jie tuokiasi su nekatalikiška puse“ (Can. 1099 $ 2). 
Šitų žmonių civilinė moterystė yra tikra. „Kurie bažnytinei 
moterystės sudarymo formai nėra palenkti, - sako Wernz- 
Vidal, - atlikdami civilinės moterystės apeigas tikrai, nors ir 
draudžiamai, sueina moterystėn, jei tik turi intenciją iš tikro 
susituokti ir jei nėra kokios nors kanoniškos kliūties““*. Taip 
yra dėl to, kad šitų žmonių moterystėje kaip tik nėra išski- 
riamas religinis turinys. Tikras noras sudaryti moterystę ir 
viešas šio noro pareiškimas tuo pačiu moterystę padaro tik- 
78, jei sudarymo formos nėra nustatytos. Tai pripažįsta ir 
prof. Malakauskis. Kalbėdamas apie civilinės moterystės ne- 
tikrumą, jis pastebi, kad „išimami tie, kurie nėra pasyvūs Ka- 
talikų bažnyčios jungtuvių formos subjektai — civiliška jų mo- 


30 Ten pat, p. 688. 

terystė yra tikra“!!, Prof. Malakauskis labai teisingai paste- 
bi, kad „tai ne dėl to, kad laikomasi civilinių formalumų, tai 
dėl to, kad, laikantis anų formalumų, tikrai yra pareiškiamas 
moterystės sutikimas“!ž. Faktiškai net ir šitiems žmonėms 
Bažnyčia neleidžia tuoktis civiliškai (illicitum), nes čia esa- 
ma pavojaus, kad noras tikrai sudaryti moterystę gali būti 
falsifikuotas, ypač tada, kai įstatymas numato divorsus. Tuo- 
met moterystės religinis turinys būtų pašalintas ir tuo pačiu 
moterystė būtų netikra. Bet tai yra tik pavojus, 0 ne principi- 
nis doktrininis prieštaravimas. Minėtų žmonių civilinė moterys- 
tė negalima kvalifikuoti viešu konkubinatu ir negalima teigti, 
kad šituos žmones liečiąs įstatymas arba pasisakymas už to- 
kį įstatymą prieštarautų katalikų doktrinai. 

Kanonų teisės kodeksas, kalbėdamas apie tuos, kurie yra 
nepalenkti katalikiškajai moterystės sudarymo formai, mini 
nekatalikus ir jų vaikus (acatholici et ab ipsis nati). Terminas 
„nekatalikai“ kanonų teisės yra suprantamas nevisai aiškiai. 
Nėra abejonės, kad į šitą kategoriją įeina įvairių nekatalikiš- 
kų konfesijų nariai: protestantai, pravoslavai, baptistai, me- 
todistai ir t. t. Bet ar šitai kategorijai galima priskirti, pavyz- 
džiui, vadinamieji laisvamaniai? Klausimas kiek painesnis, 
nors ir labai praktiškas. Kodeksas sako, kad katalikiškajai 
moterystės formai yra palenkti „visi Katalikų bažnyčios 
krikštyti ir atsivertę iš erezijos ar schizmos, nors paskui jie 
nuo Bažnyčios ir nutoltų, jeigu tarp savęs tuokiasi“ (Can. 
1099 $ 1). Atrodytų, kad šiam reikalavimui turi paklusti ir 
vadinamieji laisvamaniai. Bet, iš kitos pusės, kodeksas, kaip 
minėjome, išskiria nekatalikų vaikus, net ir Katalikų bažny- 
čioje krikštytus, jeigu jie išaugo šalia katalikų religijos. Suti- 
kime, kad dauguma mūsų laisvamanių patys dar yra palenk- 
ti kodekso can. 1099 $ 1 reikalavimui. Bet jie turi jau vaikų, 
kurie priklauso savai organizacijai, turinčiai savus nuostatus, 
savus laikraščius, šaukiančiai savus kongresus ir susirinkimus. 
Šitie žmonės jau yra nekatalikai ne tik privatiškai, kaip jų 


"I Moterystės teisės, Kaunas, 1932, p. 490. 
12 Ten pat. 

tėvai buvo, bet savo atsiskyrimą nuo Katalikų bažnyčios jie 
jau yra pareiškę viešai net tam tikrais juridiniais aktais, kaip 
laisvamanių draugijos steigimas. Šiuo atžvilgiu sunku rasti 
esminį skirtumą tarp laisvamanių sektos ir kurios kitos, pa- 
vyzdžiui, marijavitų, kuri taip pat gyvena dar tik antrą ge- 
neraciją. Tuo tarpu kanonistai turbūt sutinka, kad marijavi- 
tai yra išskirti iš katalikų kategorijos. Tokiu pat pagrindu bū- 
tų galima teigti, kad dabartinė naujoji laisvamanių karta yra 
nepalenkta katalikų moterystės formai ir kad jų civilinė moterys- 
tė, nors yra ir neleidžiama, bet sykį sudaryta bus tikra. Nema- 
nau, kad šitokia kodekso termino „nekatalikai“ interpretaci- 
ja jau būtų be priekaištų. Bet, nesant Bažnyčios normų, kada 
ir kokiais atvejais žmogus pasidaro nebe katalikas kanoniška 
prasme, mažų mažiausiai klausimas lieka neišrištas. Tuo tar- 
pu in dubiis libertas. Vadinasi, pasisakymas už civilinę mote- 
rystę laisvamaniams nėra jau toks prieštaravimas katalikų 
doktrinai, kaip iš sykio atrodo. Jis gali būti prieštaravimas 
įprastai Bažnyčios Hvarkai, jeigu ji laisvamanius ir jų vaikus 
dar laiko katalikais. Bet iš vienos pusės, ji jų gali ir nebelai- 
kyti, kaip nebelaiko visų kitų sektų. Iš kitos, šitas laikymas 
yra ne doktrinos, bet tik drausmės klausimas. Galop net sun- 
ku būtų įrodyti, kad Bažnyčia laisvamanių vaikų nelaikytų 
acatholici, jeigu jiems tinka can. 1099 $ 2 elementai, vadina- 
si, jeigu šitie vaikai yra išauginti erezijoje, schizmoje arba vi- 
siškame netikėjime. Kuo tokie vaikai skiriasi nuo protestan- 
tų, marijavitų arba stabmeldžių vaikų ir kodėl jie turėtų bū- 
ti blogesnėje padėtyje, negu griežtai organizuotų sektų narių 
vaikai? Atrodo, kad klausimas, kokiai kategorijai priskirti ant- 
rąją laisvamanių generaciją, turėtų būti išspręstas can. 1099 
$ 2 prasme. Jų civilinė moterystė, net ir Bažnyčios akimis žiū- 
rint, turėtų būti tikra (validum). 

Katalikams, kuriems yra taikomas can. 1099 $ 1, civilinė mo- 
terystė yra ir neleidžiama, ir netikra. Apie tai daug kalbėti ne- 
reikia. Katalikų doktrinos atžvilgiu šitas klausimas aiškus. 

Taigi civilinė moterystė yra tikra ir leidžiama visiems ne- 
krikštytiems, tikra, bet draudžiama nekatalikams ir jų vaikams 
(resp. laisvamanių vaikams), netikra ir draudžiama katalikams. 

Pereinantiems prie civilinės moterystės įstatymo principų, 
kurie jo nesukirsdintų su Katalikų bažnyčios doktrina, šitos 
skirtybės turės didelės reikšmės. 


3. Civilinės moterystės įstatymas 
katalikų doktrinos atžvilgiu 


Visa, kas ligi šiol pasakyta, tik patvirtina dar įžangoje mi- 
nėtą teigimą, kad vertinant civilinės moterystės įstatymus rei- 
kia juos vertinti visai konkrečiai, nes jų prieštaravimas katali- 
kų doktrinai ar neprieštaravimas priklauso nuo jų turinio. 
Bendro įvertinimo čia negali būti. Todėl kaip tik ir rūpi pa- 
svarstyti, koks civilinės moterystės įstatymas su katalikų dok- 
trina nesusikirstų. Dar sykį pabrėžiame, kad jis gali susikirsti 
su įprasta Bažnyčios tvarka ar drausme. Bet toks susikirti- 
mas nėra doktrinos dalykas, ir jis gali būti visados nesun- 
kiai likviduojamas. 

Du dalyku Bažnyčia ypatingai gina savo moterystės dok- 
trinoje: sakramentinį moterystės pobūdį ir moterystės neišardomu- 
mą. Sakramentinis pobūdis reikalauja, kad civilinė valdžia sa- 
vo įstatymais nesiektų tvarkyti paties moterystės sakralinio 
turinio, o pasiliktų tiktai civilinės formos srityje. Neišardo- 
mumas reikalauja, kad civiliniai įstatymai šitą moterystės pa- 
stovumą pripažintų. Jeigu tad šitie du reikalavimai, kurie jau 
yra doktrinos dalykas, įstatymo yra respektuojami, sunku bū- 
tų tvirtinti, kad toks įstatymas prieštarauja katalikų doktri- 
nai. Šitų dviejų dalykų respektavimas pašalintų iš civilinės 
moterystės įstatymų tą antireliginę dvasią, kuria yra persunk- 
ti daugelio šalių šios rūšies kodeksai. Kaip tik dėl šitos la- 
bai aiškiai jaučiamos dvasios ir kyla iš katalikų pusės prakti- 
nis pasipriešinimas bet kokiai civilinei moterystei. Psicholo- 
giškai tai yra visiškai suprantama, nes patyrimas jau yra 
parodęs, kad su civilinių moterysčių įstatymu labai dažnai yra 
jungiamas viešas arba paslėptas noras brautis į moterystės turinį 
ir lacistinę moterystės koncepciją pastatyti priešais bažnytinę ir pir- 
majai suteikti viešosios galios, antrąją paliekant grynai privatiniu 

dalyku. Jeigu šitoji antireliginė ir antibažnytinė dvasia būtų 
pašalinta, tuomet savaime daugybė priekaištų, daromų civi- 
linei moterystei, atkristų ir principialaus katalikų pasiprieši- 
nimo nebūtų. 

Pirmas dalykas, kuris priimtiname civilinės moterystės 
įstatyme turi būti realizuotas yra moterystės nesuardomumas. 
Bažnyčia doktrinaliai teigia, kad moterystė yra nesuardoma 
iš esmės. Vis tiek ar ji yra sakramentinė, ar nesakramentinė 
(nekrikštytųjų) iš pricipo, nepaisant kai kurių išimčių, ji yra 
nesuardoma. Tai jau yra doktrinos dėsnis, kurį neigdamas 
civilinės moterystės įstatymas iš tikro prieštarauja Katalikų 
bažnyčios mokslui, ir tokio įstatymo katalikai ginti negali. Tuo 
tarpu šita liga kaip tik serga daugybė civilinės moterystės 
įstatymų. Ar tik ne Italija pirmutinė yra į savo civilinius įsta- 
tymus įvedusi principinį moterystės nesuardomumą. Todėl 
kiekvienas įstatymas, jeigu jis nori susiderinti su katalikų doktri- 
na, turi divorsų neleisti. Separacija ir paskelbimas moterystės 
nebuvimo yra kitas dalykas. Bet suardyti tikrai įvykusią mo- 
terystę yra neleistina. Čia esama labai svarbių ne tik religi- 
nių, bet ir tautinių bei valstybinių motyvų. Mussolini'o ša- 
lies pavyzdys čia galėtų būti labai pamokomas ir sektinas. 
Moterystės principialaus nesuardomumo deklaravimas įstakymu 
yra pagrindas, kuriuo yra grindžiama šito įstatymo santaika su ka- 
talikų doktrina. 

Antras reikalavimas, taikomas priimtinam civilinės mo- 
terystės įstatymui, yra neliesti katalikų, kuriuos mini can. 1099 
$ 1. Civilinė moterystė gali būti remiama tik gerai suprasta 
ir vykdoma pasaulėžiūrine tolerancija bei sąžinės laisve. Ne- 
priimtinas yra būdas apaštalauti juridinėmis ir administra- 
cinėmis priemonėmis. Bet iš kitos pusės, tai tinka ir tiems, 
kurie civilinių moterysčių įstatymo pageidauja. Jie taip pat 
negali norėti, kad valstybės juridiniai nuostatai ir administ- 
racinis aparatas būtų panaudotas jų idėjoms realizuoti atžvil- 
giu tų, kurie šitų idėjų nelaiko tikromis. Priverstina civilinė 
moterystė yra kilusi iš pasaulėžiūrinės netolerancijos ir todėl ne- 
gali būti nei ginama, nei palaikoma. Tik tada, kai katalikams yra 
paliekama visiška laisvė tvarkytis pagal savo principus ir sa- 

vo kanonų teisės reikalavimus, tik tada civilinės moterystės 
įstatymas gali susilaukti katalikų pritarimo. 

Trečiasis dalykas, kuris kyla ryšium su priimto civilinės 
moterystės įstatymo idėja, yra pripažinimas religinių moterys- 
čių galiojančiomis. Religinės yra moterystės ne tik katalikų, bet 
ir visų tų, kurie moterystę laiko šventu dalyku ir kurie jo- 
sios sudarymą apsupa religinėmis formomis. Tokios mote- 
rystės įstatymo turi būti pagerbtos ir pripažįstamos galio- 
jančiomis. Šitas reikalavimas taip pat yra grindžiamas tole- 
rancijos ir sąžinės laisvės principu. Valstybė turi pripažinti 
tai, kas žmogaus yra laikoma šventu dalyku. 

Kai visi šitie trys dalykai: 1) moterystės principinio nesuar- 
domumo deklaravimas, 2) nelietimas katalikų pagal can. 1099 $ 1 
ir 3) pripažinimas tikromis religinių moterysčių, įstatyme būtų 
aiškiai pareikšta, toks civilinės moterystės įstatymas nesiprie- 
šintų katalikų doktrinai ir negalėtų būti katalikų neigiamas. 
Toks įstatymas priklausytų vadinamajai subsidiarinei relia- 
tyviai civilinei moterystei, kurią Bažnyčia toleruoja. 


BAŽNYTINĖS IR CIVILINĖS JUNGTUVĖS 


Ne per seniai man teko stebėti vieną šeiminę dramą. Mo- 
dernaus žmogaus akimis žiūrint, čia nebuvo jokios dramos: 
katalikas vyras gyveno su katalike moterimi susituokę tik ci- 
viliškai. Argi tokių santuokų nėra šimtų šimtai? Argi ne vie- 
nas katalikas pasinaudoja valstybės įstatymais tada, kai Baž- 
nyčia „pastoja“ jam kelią į moterystės „laimę“? Mūsų am- 
žius čia nemato nieko ypatingo ir tokias santuokas laiko 
beveik normaliu dalyku. Vis dėlto anuodu susituokusiuoju 
ramūs nesijautė. Tiesa, kelią į sakramentinę moterystę juod- 
viem buvo užtvėrusi savotiška kliūtis. Bet jie nenumojo į ją 
ranka, o stengėsi iš jos išsipainioti ir savo gyvenimą sutvar- 
kyti. Ir juodviem pasisekė. Po kurio laiko vienas iš anų žmo- 
nių man rašė: „Žinau, kad jums rūpi mano santykiai su Baž- 
nyčia. Turiu pasakyti, kad jau viskas tvarkoje. X. Y. (vardą 
praleidžiu. - A. Mc.) bažnyčioje priėmiau moterystės sakra- 
mentą“. Tai buvo maloni žinia. — Tačiau ją sudrumstė toli- 
mesnė laiško tąsa: „Iš kitos pusės, mano išsiaiškinimu, gy- 
venimas moterystėje be Bažnyčios (išskirta mano. — A. Mc.) 
nėra ėjimas prieš save, kaip gamtos kūrinio, nes čia nelaužo- 
mas gamtos įstatymas. Nelaužomas todėl, kad biologinis pro- 
cesas pasilieka tas pat, ir tėviškumo bei motiniškumo jaus- 
mas yra vienodas bažnytinėje ir nebažnytinėje moterystėje... 
Tik todėl daugumai žmonių yra reikalinga Bažnyčios nusta- 
tyta tvarka, kad žmogus pats dažniausiai linkęs jokios tvar- 
kos nesilaikyti“. Kitaip sakant, bažnytinė moterystė esanti tik- 
tai tvarkos dalykas. Kas nori būti Bažnyčios nariu, turi laiky- 

tis jos drausmės. Todėl laiške toliau ir rašoma: „Aš pasirin- 
kau Bažnyčią, nes noriu jai priklausyti, o jei noriu priklau- 
syti, aišku, turiu ir jos reikalavimus išpildyti“. 

Šitokia bažnytinės moterystės kaip drausmės reikalo sam- 
prata šiandien yra beveik visuotinis dalykas. Tačiau jis kaip 
tik ir rodo išblėsusią krikščioniškosios moterystės sąmonę. 
Savo metu J. E. vysk. V. Brizgys apgailestavo, kad paruošti 
jaunimą moterystės gyvenimui „nėra ne tik universitetų, bet 
nė paprasčiausio trumpo parengimo (Moterystė, Kirchheim / 
Teck, 1948, p. 27). Be abejo, čia Ekscelencija turėjo galvoje 
ne aną, dabar labai madingą „seksualinį švietimą“, bet kaip 
tik šį krikščioniškojo moterystės pobūdžio kėlimą aikštėn. 
Prigimtoji moterystės pusė šiandien yra ištyrinėta ligi pat 
smulkmenų. Jos „švietimas“ sklinda tūkstančiais knygų ir 
brošiūrų. Bet krikščionybei viso to nepakanka. Jai reikia sak- 
ramentinio švietimo. Jai reikia antgamtinės šviesos, kurią jau- 
nimas iš anksto turi jausti ir ruoštis ją gauti jungtuvių me- 
tu. Krikščioniškai ruošti jaunimą moterystėn reiškia įdiegti jam gilų 
moterystės sakramento pajautimą. 

Visi mes esame daugelį kartų girdėję, kad Kristus pakėlė 
moterystę į sakramentus. Tačiau ką tai reiškia? Ką reiškia, jei- 
gu kuri nors mūsų būties sritis virsta sakramentu? Ar žmonės 
nemito duona bei vynu ir Mozės laikais? O tačiau duona ir vy- 
nas, virtę Kristaus Kūnu ir Krauju, turi jau visai kitą prasmę, 
negu tik palaikyti mūsų kūno gyvybę, argi nesiplovė žmonės 
vandeniu nuo pat pasaulio pradžios? O tačiau Krikšto vanduo 
reiškia visai ką kita, negu kasdienis apsiplovimas. Argi balza- 
mo aliejus nešvelnina kūno žaizdų visais amžiais? O tačiau 
paskutinis patepimas gydo žmogų visai kita prasme. Argi 
žmonės negimdė vaikų nuo pat Adomo ištrėmimo iš rojaus? 
O tačiau vyro ir moters susijungimas krikščionybėje reiškia vi- 
sai ką kita, negu tik žmonijos prieauglio didinimą. Sakramen- 
tai nėra gamtinės tvarkos pratęsimas ar jos palaiminimas, bet visai 
nauja tvarka, naujas gyvenimas, nauja būtis. Jie į šią naują būtį ir 
naują tvarką ne nurodo, kaip gryni ženklai ar simboliai (pro- 
testantiškasis sakramentų supratimas), bet šią būtį bei tvarką 
neša ir įvykdo. Sakramentai nėra simboliai, bet tikrovės. 

Todėl ir Moterystės sakramentas nėra vaikų gimdymo pra- 
tęsimas į antgamtinę sritį ar šio gimdymo palaiminimas arba 
pagalba gamtiniam veiksmui; jis nėra priedas prie prigimties, 
bet visai naujas vyro ir moters santykio pagrindimas. Jis vaikų 
gimdymo neišskiria, kaip Švenčiausiasis sakramentas neišski- 
ria mitybos, Krikštas — švaros, Paskutinis patepimas — medi- 
cinos. Tačiau Moterystės sakramentas vaikų gimdymu nė neišsi- 
semia. Štai kas mūsų laikais vis labiau pradedama pamiršti. 
Bažnytinės jungtuvės esti išgyvenamos kaip paprasta religi- 
nė ceremonija, o ne kaip naujo gyvenimo pradžia. Sakramen- 
tas šiandien yra atsidūręs pavojuje būti sumoralintas ir suna- 
tūralintas. Ontologinė jo prasmė yra aptemusi. Jis yra virtęs 
tik psichologine, pedagogine, juridine priemone, kaip jį per- 
gyveno minėtasis laiško autorius ir kaip jį pergyvena tūkstan- 
čiai katalikų. Dažnai girdime sakant, kad moterystė yra vyro 
ir moters sutartis vaikams gimdyti. Tai yra tiesa. Tačiau kal- 
bėti apie moterystę kaip sutartį reiškia kalbėti apie ją tokią, ko- 
kia ji buvo prieš Kristų, nes juk ir pagonių moterystė yra su- 
tartis. Tuo tarpu krikščioniškojoje moterystėje yra kažkas dau- 
giau, negu tik sutartis. Krikščioniškoji moterystė yra sakramentas, 
kuris ją esmingai atskiria nuo pagoniškosios moterystės. Krikš- 
čionybėje ne žmonės susijungia patys, bet Viešpats juos sujun- 
gia. Todėl, kur Dievo sąjungos nėra, ten nė moterystės nėra, 
vadinasi, ten nė sutarties nėra. Žmonių valia tartis be Dievo 
sakramentinio veikimo moterystės nesukuria. Krikščionybėje 
moterystė arba yra sakramentas, arba jos visiškai nėra. Didelė tad 
klaida yra manyti, kad sakramentas yra tik priedas prie gam- 
tinės sutarties, tik šios sutarties papildas, tik jos palaiminimas, 
kaip yra laiminamas naujai pastatytas namas, kryžius, Vely- 
kų stalas ir t. t. Ne, sakramentas yra krikščioniškosios moterystės 
esmė. Jį išskiriant yra išskiriama ir pati moterystė. Todėl civi- 
liškai susituokti krikščioniui iš esmės yra negalima. Civilinė 
moterystė yra jokia moterystė, nes joje Viešpats neturi dalios. 

Tačiau kas yra šis sakramentas vyro ir moters sąjungoje? — 
Visas Viešpaties paveikslas. Nėra jo būtyje nė vienos srities, 
kuri Dievo nereikštų, Jo nerodytų, Jo neatskleistų. Žmogus yra 
regimas Dievo atvaizdas. Todėl ir jo lytiškumas yra atvaizdas. 

Bažnyčia skelbia, kad savo lyčių sąjunga žmogus atvaizduo- 
ja Amžinojo Logo santykį su žmonija arba, konkrečiau kal- 
bant, Kristaus santykį su Bažnyčia. Giliausia tad prasme žmo- 
giškosios lytys yra sukurtos ne praktiniam reikalui - žmonių 
giminei palaikyti, bet jos yra sukurtos Logo ir žmonijos santy- 
kiui išreikšti, kaip pats žmogus yra sukurtas Dievui išreikšti. 
Kristaus ir Bažnyčios santykis yra pats giliausias ir pats tik- 
riausias lyčių buvimo ir jų santykiavimo pagrindas. Todėl šis 
pagrindas niekad nesiliauna, nors gimdymo gali ir nebūti. Ly- 
tys visados yra prasmingos — ir amžinybėje, kur visi bus kaip 
Viešpaties angelai, nevesdami ir netekėdami. 

Šitą tad santykį įvykdyti kaip tik ir yra pašauktas Mote- 
rystės sakramentas. Lytys Kristaus ir Bažnyčios sąjungą ne- 
ša savo gelmėse kaip atvaizdą. Tačiau kad šis atvaizdas virs- 
tų tikrove ir apsuptų visus egzistencinius lyčių veiksmus, rei- 
kia specialios dieviškosios malonės, kurią kaip tik ir teikia 
Moterystės sakramentas. Todėl Moterystės sakramentas yra pir- 
mykščio lyčių pirmavaizdžio įkūnijimas regimoje tikrovėje. Jis yra 
įjungtas į Kristaus Įsikūnijimą, nes Įsikūnijimas kaip tik ir 
buvo regimas Logo susijungimas su žmonija. Ir šį susijungi- 
mą dabar lytys turi savo gyvenimu išreikšti ir įvykdyti. Mo- 
terystėje turi atsispindėti tai, kas yra atsitikę su Kristumi ir 
žmonija Įsikūnijimo metu. Todėl moterystė yra šventas da- 
lykas ne pripuolamai, bet esmingai. Ji yra sakralinė sąjunga, 
kadangi jos pagrindai yra sakraliniai. Moterystė niekad ne- 
gali virsti profaniniu dalyku ir tuo pačiu niekad negali atsi- 
durti civilinės valdžios rankose. Kiekvienas politikos bandy- 
mas sucivilinti moterystę yra peržengimas savų ribų ir pa- 
sikėsinimas į altorių. 

Šių minčių šviesoje kaip tik ir pasirodo tikroji civilinių jung- 
tuvių prigimtis. Tuoktis civiliškai reiškia atmesti moterystę 
kaip sakramentą. O atmesti moterystę kaip sakramentą reiš- 
kia atmesti patį giliausią lyčių buvimo pagrindą, būtent san- 
tykį Kristaus su Bažnyčia. Kitaip sakant, tuoktis civiliškai reiš- 
kia paneigti Viešpaties atvaizdą vyro ir moters santykiuose. Tai yra 
pastanga išimti iš priklausomybės Dievui lyčių sritį ir ją mė- 
ginti pastatyti ant savų kojų. Šitoks atkritimas nuo Dievo 

krikščioniška kalba yra vadinamas apostazija. Civilinės jung- 
tuvės yra apostazija vyro ir moters santykiuose. Tai yra lytinis at- 
eizmas. Šia prasme civilinės jungtuvės įsijungia į aną visuoti- 
nę apostaziją, apie kurią kalba Apreiškimas ir kurios ženklų 
vis daugiau regima žmonijos padangėje. 

Dažnai yra sakoma, esą civilinės jungtuvės yra geriau, ne- 
gu konkubinatas. Krikščioniškai galvojant, konkubinatas yra 
mažesnė blogybė, negu civilinės jungtuvės. Konkubinatas yra tik 
nuodėmė: jis yra laužymas šeštojo Dievo įsakymo. Jis neku- 
ria jokios objektyvinės formos. Jis tik pratęsia nuodėmę. Tuo 
tarpu civilinė santuoka priešais sakramentinę būtį, kilusią iš 
Dievo, pastato profaninę objektyvuotą būseną, kilusią iš žmo- 
gaus. Tai yra toks pat žygis, kokį mes randame liuciferio at- 
kritime, kada šis apsisprendė pakilti viršum žvaigždžių ir ten 
pastatyti savo sostą, vadinasi, eiti ne Dievo nurodytu, bet pa- 
ties jo pasirinktu keliu. Civilinė santuoka yra išraiška tokio 
liuciferiško sukilimo lyčių santykiuose. Kiekviena savo bū- 
ties sritimi žmogus gali sukilti prieš Dievą: savo mokslu ir 
menu, savo technika ir ūkių, savo politika ir valstybe. To- 
dėl jis gali sukilti prieš Jį ir savo moteryste. Vyro ir moters 
santykių suprofaninimas, suteikiant šiam suprofaninimui ob- 
jektyvuotą juridinę formą ir ją palenkiant civiliniams orga- 
nams, kaip tik ir yra šitoks sukilimas. Tai yra antikristinės 
dvasios apraiška. Tai ženklas, kad antikristas veikia ne tik 
filosofijoje, visuomenėje, socialiniuose santykiuose, bet ir ly- 
čių gyvenime. 

Be abejo, daugelis civiliškai susituokusių krikščionių šios 
objektyvinės prasmės savo žygyje nejaučia ir nesuvokia. Tačiau 
tai dar nereiškia, kad ji dėl šitokio jų nesąmoningumo išnyks- 
ta. Civilinės jungtuvės krikščioniškajame istorijos tarpsnyje niekad 
nėra bereikšmis dalykas. Ir reikia tik stebėtis, kaip lengvai krikš- 
čionys - net dabartinėse demokratinėse valstybėse - leidžia- 
si save priversti eiti pas civilinius organus ir jų akyse suda- 
ryti „moterystę“, net jeigu jie ją paskui atliktų ir prieš altorių. 
Krikščionybės akyse šitoks aktas yra moterystės išniekinimas. 
Todėl jis visados turi kelti protestą. Jis negali būti toleruoja- 
mas tų, kurie savo jungtuves laiko sakramentu. Priverstinė ci- 

vilinė santuoka yra pats didžiausias nusikaltimas žmogaus sąžinės 
laisvei. Tai yra nedemokratinis aktas pačioje esmėje. Jeigu ne- 
galima žmogaus versti eiti į bažnyčią, kai jis netiki, tai taip 
lygiai negalima jo versti eiti pas burmistrą, jeigu jis savo jung- 
tuves laiko sakraliniu dievišku aktu. 

Civilinės tad jungtuvės, kaip matome, visu dangumi ski- 
riasi nuo bažnytinių: jos skiriasi pačia esme. Sutikime su mi- 
nėto laiško autoriumi, kad „biologinis procesas pasilieka tas 
pat“. Tačiau juk žmogus nėra tik gyvulys, ir jo moterystė nė- 
ra tik biologinis procesas. Biologinis procesas yra tas pat ir 
nemoterystėje, ir ne šiam procesui įvykdyti yra sukurtos ly- 
tys. Lyčių pagrindas yra dieviškas, kaip ir žmogaus apskri- 
tai. Tuo tarpu išskiriant šį dieviškąjį pagrindą, iš tikro pasi- 
lieka tik biologinis procesas, kurį civilinė moterystė mėgina 
apsupti juridinėmis formomis, manydama tuo būdu suku- 
rianti tikrą moterystę. Anaiptol! Tikrai moterystei reikalinga 
jos esmės, o jos esmę sudaro sakramentas. Civilinė moterystė, 
išskirdama sakramentą, virsta moterystės iliuzija, moterystės 
kauke, kaip ir visa antikristinė tvarka. Todėl ne drausmės, bet 
esmės reikalui Bažnyčia reikalauja sakramentinės moterystės. 
Ir šis reikalavimas yra ne formalinis; jame glūdi lyčių galu- 
tinis ir tikrasis pagrindas. 


NEKALTYBĖS PROBLEMA 


Planas: 1. Nekaltybės sąvoka ir kilnumas. - 2. Solovjovo nekaltybės te- 
orija. - 3. Ontologinis nekaltybės pagrindas. — 4. Antgamtinis nekaltybės 
pobūdis. - 5. Pabaiga. 


Nekaltybę liečianti literatūra yra labai gausi. Pradedant 
Bažnyčios Tėvais ir baigiant mūsų laikų moralistais, kiekvie- 
nas krikščionis teologas ar pedagogas yra nagrinėjęs šitą 
klausimą. Vis dėlto reikia pasakyti, kad beveik ligi pat pas- 
kutinių laikų nekaltybės problema per maža buvo susidomė- 
jusi filosofija ir dogmatinė teologija. Jau patristinio periodo 
šitoji sritis tapo moralinės teologijos ir praktinės pastoraci- 
jos objektas ir juo liko ligi mūsų dienų. Dogmatika ją papras- 
tai liečia tik tiek, kiek reikia išspręsti josios vertę santykiuo- 
se su moteryste. Bet koks yra nekaltybės pagrindas, kieno ji 
yra išraiška antgamtinėje srityje - viso to dogmatinė teolo- 
gija šiandien beveik nenagrinėja. Gražiai pradėtas Bažnyčios 
Tėvų, ypač šv. Augustino!, dogmatinis nekaltybės tyrinėji- 
mas liko neišplėtotas. 

Tas pat yra ir su filosofiniu nekaltybės aiškinimu. Krikš- 
čionių moralinėje filosofijoje galima rasti daug pagyrimų ir 
paskatinimų laikyti nekaltybę ligi mirties. Bet ar yra ir koks 
yra ontologinis šitų paskatinimų pagrindas, veltui to ieško- 
tume. Paprastai pasitenkinama nurodžius Kristaus pavyzdį 


1 Plg. jo raštus: De sancta virginitate; De nuptiis et concupiscentia; De 
bono coniugali ir kt. 

ir patarimą, tartum šitas Kristaus patarimas būtų nekalty- 
bės vertės matas, o ne josios atskleidimas. Tuo tarpu drįs- 
tame teigti, jog nekaltybės problema savo esmėje yra ne morali- 
nė, bet ontologinė problema, tai yra pareinanti ne tik nuo žmo- 
gaus valios nusistatymo, bet turinti kažką visai objektyvaus, 
kažką visai nepriklausomo nuo valios. Todėl kiek to „kaž- 
ko“ (kas tas „kažkas“ yra, mes matysime vėliau) išlaikymas 
ir branginimas yra etikos ir moralinės teologijos dalykas, tiek 
tasai „kažkas“ savyje yra metafizikos ir dogmatikos objek- 
tas. Ir moraliniai paskatinimai tik tada bus tikrai prasmin- 
gi, kai bus aišku, kas yra tasai objektyvus elementas, tasai 
giliausias nekaltybės pagrindas, tasai, Kristaus žodžiais ta- 
riant, perlas, kurio įsigijimui ir išsaugojimui verta paaukoti 
visa. Mūsų laikais ne kartą katalikai nekaltybę laiko aukš- 
tesne už moterystę tik todėl, kad taip moko Bažnyčia. Bet 
savo širdyje jie dažnai labiau simpatizuoja moterystės luo- 
mui negu mergystės. O taip yra dėl to, kad jie žino tik mo- 
ralinius paskatinimus, bet nemato ontologinio nekaltybės 
pagrindo. 

Šitame straipsnyje ir bus bandoma, praleidžiant morali- 
nę pusę, pastatyti nekaltybės problemą metafizinėje plotmėje 
ir jeigu jau neišspręsti, tai bent nurodyti kelią į josios išspren- 
dimą ir praskleisti vieną kitą kertelę, turinčią didelės prak- 
tinės reikšmės. 


1. Nekaltybės sąvoka ir kilnumas 


Nekaltybė yra dažnai identifikuojama su mergyste. Ir vi- 
sai teisingai. Juk mergystė yra ne kas kita, kaip nekaltybės 
objektyvacija arba išviršinė josios apraiška. Kai sakome „ne- 
kaltybė“, turime galvoje daugiau subjektyvinį žmogaus nusi- 
teikimą. Kai sakome „mergystė“, turime galvoje daugiau 0b- 
jektyvinį to pačio žmogaus arba žmonių nusiteikimų apsireiš- 
kimą. Dėl to yra kalbama apie mergystės luomą, analogiškai 
su moterystės luomu. Nekaltybė ir mergystė taip santykiuoja 
viena su kita, kaip subjektyvinė ir objektyvinė to pačio da- 

lyko pusės. Subjektyvus nekaltybės nusiteikimas nori objek- 
tyvuotis išviršinėje mergystės apraiškoje. 

Labai charakteringa, kad taip moterystės, taip mergystės 
luomui pažymėti vardas yra paimtas iš moteriškosios lyties, 
nors moterystė savo esme yra abiejų lyčių sąjunga, o nekalty- 
bę laikyti gali tiek vyrai, tiek moterys. Tai nėra pripuolamas 
atsitikimas. Jau šitas filologinis faktas parodo, kad abiejuose 
luomuose moteris turi ypatingą vaidmenį. Moterystėje moteriai 
yra skirta sunkiausios, svarbiausios ir ilgiausios pareigos. 
Moteris čia darosi centras, kuris jungia, kuris tvarko, gaivi- 
na ir pašvenčia. Mergystės luomo pavadinimas moterišku 
vardu nori pažymėti, kad nekaltybė moteriai yra ypač cha- 
rakteringa, kad josios išlaikymo mergaitės labiau ilgisi, ne- 
gu jaunikaičiai, ir kad praradimas nekaltybės joms yra ypa- 
tingai skaudus ir apgailėtinas. Čia yra ir tasai pagrindas, dėl 
ko viešoji nuomonė puolusią mergaitę labiau smerkia negu 
nusidėjusį jaunikaitį. Tiesa, šitasai smerkimas ne kartą yra 
per daug vienašališkas. Bet jie niekad nebus lygūs abiem ly- 
tims, nes ir objektyvus nusikaltimas (ne subjektyvi nuodė- 
mė) nėra lygūs. Nekaltybė tam tikra prasme yra suaugusi su 
mergaitės prigimtimi ir todėl josios netekimas (ypač nuodė- 
mingu atveju) padaro labai gilią žaizdą, dėl kurio krinta vi- 
suomenės pasmerkimas ant nelaimingos galvos. Juo aukščiau 
stovima, juo puolimas yra labiau peikiamas. Mergaitė nekal- 
tybės atžvilgiu stovi ypatingai aukštai, todėl žmonės instink- 
tyviai tą jaučia ir puolusiąją žiauriai smerkia. Vadinasi, ir ob- 
jektyvaus nekaltybės susikristalizavimo luomo pavidale pa- 
vadinimas moterišku vardu yra labai prasmingas. Mergystėje 
gali gyventi ne tik mergaitės, bet ir jaunikaičiai. Dar daugiau: 
jiems abiem taikomas ir „mergelės“ vardas. Kiekvienas žmo- 
gus, laikąs nekaltybę, yra mergelė, vis tiek ar jis būtų vyras, 
ar moteris. Bažnyčios Tėvai ir rašytojai šį terminą visur var- 
toja. Pavyzdžiui, šv. Klemensas, pradėdamas „Laišką mer- 
gaitėms“, siunčia sveikinimą „abiejų lyčių mergelėms, palai- 
mintoms ir Dievuje šventoms““. Kitoje vietoje tas pats šven- 


2 I Epistola ad virgines, 1 // Migne, P. G., 1, 380. 

tasis kalba apie tuos, „kurie yra tikrai mergelės dėl Dievo 
tick tarp vyrų, tiek tarp motery“?. Tas pat yra ir kitų Bažny- 
čios Tėvų veikaluose. 

Po šitų nominalių pastabų savaime kyla klausimas, kas yra 
nekaltybė tikrumoje. Kuris žmogus gali vadintis mergele ir ku- 
ris ne? Ko reikalaujama nekaltybės išlaikymui ir kas ją ne- 
atitaisomai pražudo? 

Pilnutinė nekaltybė turi savyje du elementus: materiali- 
nį - kūno pilnatvę integritas corporis ir formalinį - laisvą pa- 
siryžimą šitą pilnatvę išlaikyti. Kaip visur, taip ir čia forma- 
linis elementas yra esminis. Vis dėlto ir materialinė kūno pil- 
natvė yra labai reikšminga. Net pasirodo, kad nekaltybės negalima 
prarasti nei vienu kūnu, nei viena siela. Jeigu nekaltybė būtų 
tiktai kūno dalykas ir jeigu su kūno pilnatvės praradimu vi- 
sada būtų prarandama ir nekaltybė, tuomet nė vienas su- 
brendęs vyras nebebūtų mergelė, nes pati prigimtis čia šitą 
pilnatvę suardo, ir prievarta išniekintos mergaitės taip pat 
jau būtų netekusios nekaltybės. Tuo tarpu taip nėra. Nei pri- 
gimties įvykiai pas vyrus, nei priverstinis mergaičių išnie- 
kinimas nekaltybės nepražudo. Šv. Bazilijus Didysis sako, 
kad „persekiojimų metu išniekintos jėga mergelės, valiai ne- 
sutinkant su aistra, nors mirtingieji kūnai ir atrodo nu- 
skriausti, nepaliestą sielą ir nesutikusią su niekšo noru dar 
skaistesnę išlaikė savo sužadėtiniui tiek ištikimybės, tiek ne- 
kaltybės atžvilgiu... Todėl jos nesuteršė nei sielos, nei kūno““. 
Tokį jėga išniekinimą Bazilijus net lygina su mirusio kūno 
išniekinimu, kuriam tas neturi jokios reikšmės. Vadinasi, 
grynai materialinis kūno pilnatvės praradimas nekaltybės dar 
nepražudo. Šita prasme galima sutikti su Abatu Eugipijum, 
kai jis sako, kad „susilaikymas yra ne kūno, bet sielos do- 
rybė““. Tai reiškia, kad nuo sielos nusiteikimo čia pareina 
svarbiausi dalykai. 


3 Į Epistola ad virgines, 2 / Migne, P. G., 1, 382. 
* Liber de virginitate, 52 / Migne, P. G., 30, 774. 
5 Thesaurus, 323 / Migne, P. L., 62, 1044. 

Bet iš kitos pusės, nekaltybės negalima prarasti tiktai vie- 
nos sielos veiksmu. Galima savo mintyse būti ir labiausiai 
nešvariam, galima turėti net nepadoriausių norų, bet jei jie 
nepereina į kūno veiksmus, nekaltybė esmėje nėra pražudo- 
ma. Toks žmogus gali išvyti iš savęs nepadorias mintis, gau- 
ti šių nuodėmių atleidimą ir vėl būti nekaltas, kaip ir bu- 
vęs. Tai yra tik formalinis nekaltybės praradimas, todėl jis 
yra atitaisomas. Jeigu mintimi galima būtų nekaltybė pra- 
rasti, mes turėtume nekaltųjų tik labai nežymų skaičių. Ži- 
noma, sielos nekaltybė yra geresnė už gryną kūno nekalty- 
bę, ir kas nesaugo savo sielos, tasai labai greit nupuls ir kū- 
nu. Bet vis dėlto sielos nešvarumas savaime nekaltybės tikra 
prasme nepražudo. 

Visa tai rodo, kad nekaltybė savo atramą turi kūne, o savo 
atbaigimą sieloje. Nei atramos išardymas be atbaigimo, nei at- 
baigimo nuplėšimas, pasiliekant atramai, neturi galios ne- 
kaltybę pražudyti. Nekaltybė pražudoma tik tada, kai su- 
ardoma tiek atrama, tiek atbaigimas. Nekaltybės praradime 
turi dalyvauti visas žmogus: kūnas čia turi netekti savo pil- 
natvės (bent pakartotinai, jei buvo jau netekęs grynai pri- 
gimties ar jėgos veiksmu), o siela turi laisvai sutikti su ši- 
tuo praradimu. Ir to užtenka. Nekaltybės praradimui anaip- 
tol nuodėmė nėra būtina. Priešingai, nekaltybę pražudą 
veiksmai gali būti net nuopelningi amžinybės atžvilgiu. Tai 
atrodo prieštaravimas. Bet taip yra. Moterystėje matrimonia- 
liški veiksmai, atliekami antgamtine intencija, yra ne tik ne 
nuodėmingi, bet dar laimi net nuopelnų. Ir kartu jie neat- 
gaunamai pražudo nekaltybę. Jau šitas faktas mums leidžia 
spėti, kad nekaltybė yra kažkas labai objektyvu, tiesiog, pri- 
gimties dalykas. Tuo tarpu nuopelnai yra subjektyvus laimė- 
jimas, pareinąs nuo valios nusistatymo. Galima savo asme- 
niui laimėti nuopelnų ir tuo pačiu žygiu savo prigimčiai pa- 
daryti neatitaisomą skriaudą, nes nekaltybės praradimas 
objektyviai yra vis dėlto skriauda. 

Nereikia nė aiškinti, jog nekaltybė yra lytinio žmogaus gy- 
venimo dalykas. Tiesa, pats žodis „nekaltybė-nekaltas“ ne- 
turi šitos prasmės. Bet jam ji yra duota. Nekaltybės sąvoka 

reiškia objektyvinį žmogaus nekaltumą lytinėje srityje. Ir vėl 
turime pabrėžti, kad šitas nekaliumas yra grynai objektyvus. Ne- 
kaltybė anaiptol nereiškia subjektyvaus nenuodėmingumo. 
Moterystės gyvenimas yra nenuodėmingas, bet apskritai jau 
ne nekaltas. Dėl to bus teisinga pasakius, kad nekaltybė yra 
lytinio gyvenimo srities pilnatvė, turinti savo atramą kūne ir sa- 
vo atbaigimą sieloje. Šitas apibrėžimas nėra tobulas ir gal net 
nelabai aiškus. Bet jis išreiškia pačią nekaltybės esmę ir jos 
santykius tiek su kūnu, tiek su siela. Iš jo taip pat matyti, 
jog nekaltybė yra psichofizinė arba tikrai žmogiškoji vertybė, nes 
joje susieina abu esminiai žmogaus pradai: gyvulys ir pro- 
tingoji dvasia. Ir galbūt dėl to niekas taip žmogaus nekelia į 
aukščiausią žmoniškumo laipsnį kaip nekaltybės laikymas. 
Nekaltybė darosi visais atžvilgiais labiausiai žmogiškas da- 
lykas. Bet kaip tik dėl šito savo tobulo žmoniškumo nekal- 
tybė darosi sunkus dalykas žmogaus gyvenime ir vėlyva ap- 
raiška žmonijos išsivystyme. Asmuo turi dėti ypatingų pa- 
stangų pakilti ligi reikalaujamo aukščio savo tobulumo, o 
Žmonija turėjo ilgai bręsti, kol tapo tinkama sukurti mergys- 
tės luomą. 

Nekaltybė ir aukštesnis tobulumo laipsnis yra nuo vienas 
kito neatskiriami. Visų Bažnyčios Tėvų, kurie tik yra lietę šitą 
problemą, aiški mintis, jog nekaltybė yra tiesiog iš vidaus su- 
rišta su tobulesniu gyvenimu, jog be gyvenimo šventumo ši- 
tasai grande opus, kaip jį vadina šv. Klemensas, yra negalimas 
ne tik formaliai išlaikyti, bet ir, svarbiausia, padaryti jį tikrai 
vertingą. „Jei mergelė arba susilaikanti našlė, - sako šv. Ata- 
nazas, - rūpinasi šiuo pasauliu... pats šitas uolumas suteršia 
josios sielą““. Ir tikrai, „nes jei ji, - tariant Bazilijaus Didžio- 
jo žodžiais, - atmetusi vyro jungą ir tolimesniam žemės gy- 
venimui tampa nenaudinga, nes yra sutverta namams sau- 
goti bei kūdikiams gimdyti, ir dar mergystei padaro negar- 
bę, iš visų pusių ji tuomet darosi nuskriausta“?. Nuskriausta 


S De virginitate, 2 / Migne, P. G., 28, 254. 
7 Liber de virginitate, 19 / Migne, P. G., 30, 710. 

ta prasme, kad tampa nevaisinga visais atžvilgiais. Tuo tar- 
pu vaisingumas yra būtinas kiekvienam gyvenimui, kaip jo 
pateisinimas ir įprasminimas. Jeigu tad nekaltybės laikymas 
išskiria kūninį vaisingumą, jis privalo būtinai palaikyti ir dar 
padidinti dvasinį vaisingumą. Krikščioniškosios nekaltybės vie- 
na iš gražiausių ypatybių yra ta, kad ji kuria pozityviausią ir 
vaisingiausią gyvenimo būdą. Susilaikymo sąvoka čia reiškia 
tik pašalinimą kliūčių, kurios neleidžia išvystyti didelio vai- 
singumo dvasinėje srityje. Krikščionybėje mergelės nelieka 
nevaisingos kaip Romos vestalės ir nepašvenčia savo gyve- 
nimo negatyvumui. Tuo krikščioniškoji nekaltybė ir skiriasi 
nuo visų tų pavyzdžių, kuriuos randame stabmeldiškajame 
pasaulyje. Grynai negatyvi nekaltybė yra nekrikščioniško po- 
būdžio ir net neužsitarnauja tikra prasme nekaltybės vardo. 
„Šios rūšies mergystė, - sako šv. Klemensas, - yra sutepta, 
nes jai trūksta gerų darbų'“. Dėl to ir krikščionybėje, jeigu 
nekaltybė yra statoma aukščiau už moterystę, tad tik šitoji 
pozityvioji, vaisingoji nekaltybė, kuri „gimdo dvasią ir gyveni- 
mą“?. Tik ji yra tasai žmogiškiausias dalykas ir kartu kelias 
į šventumą, nes šventumas ir yra pilnutinis žmoniškumo iš- 
vystymas. Tik šitoji dvasiškai gimdančioji mergystė yra sun- 
kus dalykas, reikalaująs ypatingų pastangų. Būti mergele tik 
vardu nėra sunkus dalykas. Bet „grynas vardas, jei nėra dar- 
bų, neveda į Dangaus Karalystę... Jei vyras ar moteris nešioja 
mergelės vardą, ne dėl to jų išganymas gali būti saugus, jei 
nedarys darbų vaisingų, garbingų ir mergystę atitinkančių“!?, 
Tuo tarpu dvasinis vaisingumas yra daug sunkesnis už kū- 
ninį. Mergystės gyvenimas slepia savyje daugiau pavojų likti 
nevaisingam ir žemei ir dangui, negu moterystė. Dėl to ne- 
kaltybė reikalauja ypatingų pastangų ne tik pasiryžimo tvar- 
koje, bet dar labiau vykdymo. Jeigu pasiryžti ir pasižadėti ga- 
lima įkvėpimo momentą, tai vykdyti reikia kasdieniško uo- 
lumo ir prisivertimo. 


5 I Epistola ad virgines, 3 / Migne, P. G., 1, 386. 
* Šv. Klemensas, I Epistola ad virgines, 3 / Migne, P. G., 1, 400. 
10 Šv, Klemensas, I Epistola ad virgines, 3 / Migne, P. G., 1, 384. 

Krikščionybė todėl nepripažįsta vertingu tokio pasiryži- 
mo laikyti nekaltybę, kuris turi tikslu ką nors kitą, o ne Die- 
vą. Kas išsirenka mergystės luomą dėl laisvės, dėl patoges- 
nio gyvenimo, dėl savo garbės ar turto, tasai elgiasi veda- 
mas egoizmo ir prieštarauja Šventajai Dvasiai. Vienintelė 
intencija nekaltybę padaro didžiu ir vertingu dalyku, būtent: 
josios išsirinkimas „propter regnum coelorum“. Krikščioniškoji 
mergystė yra ne kas kita, kaip vykdymas Kristaus žodžių: 
„yra nevedančių, kurie patys save tokiais padarė dėlei Dan- 
gaus Karalystės... Ne visi išmano tą žodį, bet tie, kuriems 
duota“ (plg. Mt. 19, 11-12). Niekas todėl savo nekaltybės ne- 
gali laikyti didžiu dalyku, jei jos nėra paaukojęs Dievui, te- 
gul ir nespecialiais apžadais. Šv. Augustinas teisingai sako, 
kad „man rodos yra laimingesnė ištekėjusi moteris, negu pa- 
siryžusi ištekėti mergaitė. Anoji jau turi tai, ko šita dar tik 
trokšta turėti, ypač jei dar nėra sužadėtinė. Anoji stengiasi 
patikti vienam, kuriam yra atiduota, šitoji - visiems, nes ne- 
žino, kam bus atiduota“"'. Grynai negatyvus susilaikymas 
pasiryžusios ištekėti mergaitės ar pasiryžusio vesti vyro ne- 
gali būti įskaitytas į tikrosios mergystės eiles. Mergystės luo- 
mas nėra neištekėjusių ar nevedusių luomas, bet netekančių ir ne- 
vedančių dėl Dievo. 

Šitokia intencija nekaltybę ypatingai persunkia religinė 
dvasia, o mergystės luomą padaro išrinktųjų luomu. Susi- 
artinimas su Dievu per ypatingą paaukojimą Jam savo gy- 
venimo pakelia individą ligi nepasiekiamų aukštybių, ir dėl 
to nekaltybė tampa geriausias šventumui pasiekti kelias. 
Bendraudama su Dievu, o nekaltybė šito bendravimo būti- 
nai reikalauja, dvasia pakyla aukštyn, arba tikriau, yra Die- 
vo pakeliama ir išskaistinama. „Kristus nužengia, - sako Ba- 
zilijus Didysis, - ne dėl to, kad susijungęs su sužadėtine pa- 
siliktų žemėje, bet kad ją paėmęs ir perkeitęs nuo žemės 
pakeltų į dangų“*. Nekaltybę tad laikantieji arčiau prieina 
prie dieviškumo ir „jų dalyvavimas skaisčiose Dievo paslap- 


"I De sancta virginitate, 11. 
12 Liber de virginitate, 50 / Migne, P. G., 30, 770. 

tyse juos padaro lyg dievais“. Štai kame yra paslaptis, dėl 
ko mergystės luomas duoda daugiausia šventųjų. Kas nori 
būti tikra ir giliausia prasme nekaltas, tas turi būti šventas, nes 
tik šventumas yra nekaltybės pagrindas, įprasminimas ir at- 
baigimas. 

Po šitų pasvarstyymų mes suprasime ir šv. Metodijaus žo- 
džius, kad mergystės „negali pagimdyti žemė: vienam dan- 
gui duota ją iš savęs išleisti. Todėl reikia tikėti, jog mergys- 
tė vaikščioja žemėje, bet savo viršūne siekia dangų“"*. Kaip 
nekaltybė turi atramą kūne, o atbaigimą sieloje, taip ir mer- 
gystės luomas yra žemėje, bet savo kūrėju, savo steigėju, tiks- 
lu ir vainiku turi dangų. Tą parodo ir mergystės luomo ki- 
limas žmonijos išsivystymo istorijoje. 

Kiek nekaltybės laikymas reikalauja iš individo tobulesnio 
gyvenimo, tiek mergystės luomo atsiradimas reikalauja dides- 
nio subrendimo iš visos žmonijos. Visais laikais galima rasti pa- 
skirų nekaltybės pavyzdžių. Bet jie lieka tik išimtys, tik rete- 
nybės, išbarstyti erdvėje ir laike, nesudarą nieko pastovesnio 
ir objektyvesnio. Nekaltybė ilgus, labai ilgus amžius buvo, iš 
vienos pusės, tiktai negatyvinė, o iš kitos - tik grynai indivi- 
dualus nusiteikimas, nesusikristalizavęs į išviršines apraiškas, 
nes dirva dar nebuvo prirengta. Žmogaus puolimas, subiolo- 
ginęs lyčių santykius ir kūną labai smarkiai sukėlęs prieš sie- 
lą, neleido žmonijai sudaryti tokių sąlygų, kur mergystės ki- 
limas būtų ne tik suprastas, bet pripažintas ir remiamas. Mer- 
gystė yra aukštesnis gyvenimo laipsnis ir todėl jam reikėjo ir 
didesnio žmonijos subrendimo. „Senovėje žmogus dar buvo 
netobulas, - sako šv. Metodijus, - ir todėl mergystės (kaip to- 
bulo dalyko) negalėjo nė suprasti“*, Be to, tam buvo ir grynai 
išviršinė kliūtis, būtent žmonijos negausumas. Žmonija gali 
tinkamai tobulėti savo būtyje tik tada, kai ji yra pakankamai 
išplitusi. Kaip individo dvasios tobulumui reikia minimalinio 
kūno išsivystymo, taip žmonijos žengimui į aukštesnius gyve- 


23 S. Gregorius Nyssenus, De virginitate, 1 / Migne, P. G., 46, 319. 
1 Convivium decem virginum, I, 1 / Migne, P. G., 18, 38. 
15 Ten pat, I, 4 / Migne, P. G., 18, 43. 

nimo laipsnius reikia visų pirma erdvinio išplitimo. Dėl to 
„Teikėjo, kad žmonių giminė pirma išaugtų, o paskui tobulė- 
tų. Tuomet pasaulis buvo lyg kūdikis. Reikėjo jam pirma iš- 
augti, o paskui subręsti, tartum tapti vyru“!“, Šitasai šv. Me- 
todijaus palyginimas yra labai vykęs. Juk tikroji nekaltybė ir 
tikroji mergystė kaip tik reikalauja savo įprasminimui ir vai- 
singumui subrendusio amžiaus. Kūdikis yra nekaltas, bet ši- 
toji jo nekaltybė yra prigimties dovana ir todėl nedidelės ver- 
tės. Ji pasiekia savo vertingumo tik tada, jei kūdikiškas nekal- 
tumas lieka ir vyro amžiuje. Taip yra ir su žmonija. Žmonijos 
kūdikystėje mergystė negalėjo būti, nes ji reikalauja savo vai- 
singumui subrendusios dirvos. Mergystė yra labiausiai veik- 
lus ir vaisingas luomas dvasiniu atžvilgiu. Tuo tarpu pirmai- 
siais žmonijos gyvenimo laikais dvasia dar tebeglūdėjo ramy- 
bėje. Žmonija augo ir dauginosi kūnu, rengdama sąlygas 
dvasios darbams. Ir juo pasaulis artinosi į savo vyrišką, t. y. 
subrendusį, amžių, juo sąlygos darėsi palankesnės ir dirva la- 
biau prirengta. Todėl minėtas šv. Metodijus labai teisingai sa- 
ko, kad „žmogus prie mergystės ėjo palaipsniui, Dievui jį ve- 
dant per tam tikrus tarpsnius“"". Šitie tarpsniai tai ir buvo ne kas 
kita, kaip dvasios įsigalėjimas lytinio gyvenimo srityje. 

Mes žinome, jog žmogui puolus, chaotiškumas ypatingai 
apsireiškė lyčių santykiuose. Atpalaiduota aistra siautė nepa- 
prastu gaivalingumu, stumdama žmogų į kaskart vis dides- 
nius iškrypimus. Vedybos tarp brolių ir seserų, tiesa, pačioje 
pradžioje buvo gyvenimo reikalavimas. Bet toji pradžia bu- 
vo labai trumpa. Tuo tarpu šitokios vedybos traukėsi gana ilgą 
laiką. Tai parodo, kad ano meto žmonių neturėta to prigimto 
nesidomėjimo (aversio naturalis), kuris yra dabar tarp sveikai 
išaugusių brolių ir seserų. — Pirmykštė moterystė buvo mo- 
nogaminė. Dievas vieną vyrą sujungė su viena moterimi. Bet 
jos laikas nebuvo ilgas. Jau Pradžios knygoje randame, kad 
Lamechas turėjo dvi žmonas: Adą ir Cilą (Pr 4, 23). Vėliau ši- 
tas įprotis Dievo buvo aprobuotas. Ir įsigalėjusi poligamija 


16 Ten pat, I, 2 / Migne, P. G., 18, 39. 
17 Šv. Metodijus, Convivium decem virginum, 2, 1 / Migne, P. G., 18, 47. 

praktikoje neišnyko ligi pat Kristaus laikų. Tiesa, išrinktoji 
Dievo tauta nenuėjo ligi poliandrijos, kuri reiškia visišką pri- 
gimties iškrypimą. Bet stabmeldiškajame pasaulyje šioje sri- 
tyje galima rasti visko. Vadinasi, žmonijos kelias lyčių san- 
tykiuose iš karto ėjo kūno pergalės kryptimi. Ir tik pamažu, 
bręstant dvasiai, buvo grįžtama atgal. Visų pirmą buvo liau- 
tasi daryti jungtuves tarp brolių ir seserų. Šv. Metodijus ma- 
no, kad Abraomo apipjaustymas buvo simbolis to fakto, kad 
nuo dabar „jau nevalia turėti matrimoniališkų santykių su ta, 
kuri yra kilusi iš tų pačių tėvų... Todėl manome, kad nuo Ab- 
raomo laikų buvo panaikintas įprotis daryti vestuvinius ry- 
šius tarp brolių ir seserų“!?. O Mozės laikais tiesiog jau grasi- 
nama prakeikimu tam, kuris savo seserį padarytų savo žmo- 
na (Kun 20, 17). Ne taip griežtai buvo elgiamasi su poligamija. 
Tiesa, Mozės įstatymai įvedė kai kurių suvaržymų, bet prak- 
tikoje šitas įprotis dar buvo labai įsigalėjęs. Mes žinome, kad 
Izraelio karaliai (pavyzdžiui, Saliamonas) turėjo ne kartą dau- 
gybę žmonų. Be to, ir pačios jungtuvės nebuvo neišardomos. 
Mozė leido vyrui pavaryti savo žmoną, duodant jai atsisky- 
rimo raštą (libellum repudiae). Tiesa, tai buvo leista dėl žydų 
„Širdies kietumo“. Bet vis dėlto šitas faktas reiškė, jog žmo- 
gus dar nėra priaugęs realiniam vyro ir moters santykiavimui. 
Ir tik Kristus galop suabsoliutino monogamiją ir moterystę pa- 
darė neišardoma. Jis paskelbė ir mergystę. Vadinasi, žmonija per 
atsisakymą nuo jungtuvių tarp brolių ir seserų, per įpratimą 
vesti tik vieną žmoną buvo prirengta tam aukščiausiam lyti- 
nio gyvenimo laipsniui, kuris apsireiškė mergystės pavidalu. 
Krikščionybė atbaigė visą gyvenimą su visomis jojo sritimis. 

Mergystės luomo kilimas todėl savo esme yra surištas su 
Kristaus ir krikščionybės vardu. „Daugelis pranašų ir teisin- 
gujų mokė gražių dalykų ir patys juos vykdė. Bet nė vienas 
nesiryžo josios vykdyti“?. Tai padarė tik Kristus. Labai cha- 
rakteringas yra ir tas faktas, jog mergystės likimas krikščio- 
nybėje buvo pašauktas tiktai gryno patarimo, gryno nurody- 


18 Convivium decem virginum, I, 3 // Migne, P. G., 18, 42. 
19 Šv. Metodijus, Convivium decem virginum, I, 4 / Migne, P. G., 18, 43. 

mo, kad ji yra geriausias kelias į Dievo Karalystę. Čia nebu- 
vo jokio įsakymo. Kristaus pavyzdys ir jo žodžiai daugiau 
reiškė, negu įstatymai ar draudimai. Todėl mergystė pasiro- 
dė jau pirmomis krikščionybės gyvenimo dienomis. „Mer- 
gystė, - sako A. M. Weissas OP, - jau nuo pat pradžios ėjo, 
kaip neatskiriama krikščionybės palydovė. Niekas josios ne- 
vertė: joks žemės įstatymas, joks Dievo įsakymas, jokia viltis 
gauti kitokį dangų, kaip tą, kuris yra visiems paskirtas. Ir vis 
dėlto šimtai tūkstančių ėmėsi šito gyvenimo kaip garbės tar- 
nybos prie Dievo sosto“? Kas prieš Kristų buvo tik viltis, tik 
laukimas, tik pranašavimas, tas dabar tapo įvykimu, realybe 
ir išpildymu. Krikščionybė dieviškąja malone sustiprino as- 
menį, kad nekaltybę išlaikytų, o Šventosios Dvasios veikimu 
perkeitė visuomenę, kad mergystę vertintų ir gerbtų. Dar 
Kristaus atėjimo priešaušryje Zakarijas su žmona dejavo, kad 
negali turėti kūdikių, o Marija buvo viešosios nuomonės pri- 
versta ištekėti už Juozapo, kad nebūtų niekinama kaip nevai- 
singa. Tuo tarpu po kelių dešimčių metų šv. Paulius nepa- 
prastu uolumu skelbė pasauliui mergystę, pats duodamas 
pavyzdį ir pamokymą. Ir šimtai tūkstančių išgirdo jojo žodį. 
Niekur nėra tokio gryno, skaidraus ir švento nekaltybės bei 
mergystės aprašymo ir branginimo, kaip Bažnyčios Tėvų raš- 
tuose, vis tiek ar jie būtų moralinio, ar dogmatinio, ar net po- 
etinio turinio. Pirmųjų amžių žmonės labiau jautė ir supra- 
to, kad mergystė yra visai naujas, bet kartu labai natūralus 
ir nuoseklus žmonijos išsivystymo dalykas. Tai dangaus do- 
vana, kuriai žemė prirengė priėmimą ir įvertinimą. 

Kad mergystė yra kilnesnė už moterystę, šiandien šitas 
dalykas yra dogmatinė tiesa. Bažnyčia anatema grasina kiek- 
vienam, kuris mergystę laikytų menkesne už moterystę ar- 
ba net lygia. Žinoma, mergystė ir moterystė reikia lyginti tik 
tos pat rūšies, nes kartais dėl kitokių priežasčių, ne dėl savo 
esmės, mergystė gali būti iš tikro daug menkesnė už mote- 
rystę. Šv. Augustinas todėl teisingai pastebi, kad „kuris blai- 
vaus proto krikščionis nestato aukščiau krikščionių moterų, 


20 Apologie des Christentums, V. B., p. 342. 

ištekėjusių už katalikų, ne tik už vestales, bet ir už eretikų 
mergeles?“2! Vadinasi, jei lyginame stabmeldiškąją mergys- 
tę su krikščioniškąja moteryste, aišku, šioji pastaroji yra kil- 
nesnė. Bet jeigu lyginame krikščioniškąją mergystę su krikš- 
čioniškąja moteryste, pirmą vietą tuomet reikia atiduoti mer- 
gystei. Be to, reikia neužmiršti, kad čia lyginami luomai, o 
ne luomuose gyvenantieji asmens. Asmenų vertinimas par- 
eina nuo individualinio, t. y. nuo subjektyvinio jųjų vertin- 
gumo. Tuo tarpu luomų branginimas yra objektyvus daly- 
kas, kyląs iš pačios jų esmės. Jeigu individo veiksmai nesu- 
sisiekia su luomo esme, gali šitas luomas būti geriausias, jo 
gerumas savaime individo nepadarys vertingesniu, nes toks 
žmogus nešioja tik luomo vardą, bet nevykdo jo darbų. Dėl 
to ne kartą kūdikius auklėjanti motina gali būti daug ver- 
tingesnė ir kilnesnė už tą, kuri, tegul ir būdama mergelė, li- 
ko nei šilta, nei šalta visam, kas kilnu ir šventa. Asmenų tad 
lyginimas darosi negalimas, nes čia įsiterpia subjektyvinis 
momentas, kuris negalima nei išmatuoti, nei apibrėžti. Vi- 
sai kitaip yra su luomais. Luomai yra objektyvios instituci- 
jos, turį aiškų savo turinį ir pagrindą, savo gyvenimo žymes 
bei ypatybes, ir todėl galimi visai gerai palyginti. Ir štai, ka- 
da lyginame mergystės luomą su moterystės luomu, turime 
prieiti išvados, jog mergystės luomas yra kilnesnis ir vertinges- 
nis už moterystės luomą. „Abiejų lyčių mergelėms, — sako šv. 
Klemensas, - yra duodamas vardas daug kilnesnis, negu gar- 
bė, kylanti iš sūnų ir dukterų... Jiems negali prilygti vedu- 
sieji, net ir žymaus šventumo, ir tie, kurių matrimoniališkas 
gyvenimas buvo nesuteptas (Hiorus immaculatus)“?ž, 

Šitoksai vertinimas, pradedant Šventuoju Raštu ir baigiant 
dogmatiniais formulavimais, eina per visus amžius ir per vi- 
są Bažnyčios mokslą. Apreiškimo Jonui autorius savo vizi- 
joje šitaip aprašo nekaltųjų garbę: 

„Ir aš išvydau: štai Avinėlis bestovįs ant Siono kalno, o 
su juo šimtas keturiasdešimt keturi tūkstančiai, turinčių jo 


*| De nuptiis et concupiscentia, 1, 6. 
2 I Epistola ad virgines, 4 / Migne, P. G., 1, 388. 

ir jo Tėvo vardus, įrašytus savo kaktose. Aš išgirdau iš dan- 
gaus garsus, tarsi didelių vandenų šniokštimą ir tarsi galin- 
go griaustinio dundėjimą. Garsai, kuriuos aš girdėjau, buvo 
tarytum arfininkų, skambinančių arfomis. Jie giedojo naują 
giesmę priešais sostą, keturias būtybes ir vyresniuosius, ir 
niekas negalėjo išmokti tos giesmės, išskyrus tuos šimtą keturias- 
dešimt keturis tūkstančius, atpirktus iš žemės. Tai tie, kurie nesu- 
sitepę su moterimis, nes jie skaistūs. Jie lydi Avinėlį, kur tik jis 
eina. Jie atpirkti iš žmonijos, pirmienos Dievui ir Avinėliui. 
Jų lūpose nerasta melo, jie be dėmės“ (Apr 14, 1-5). Bažny- 
čios Tėvai yra įvairiai šitą Apreiškimo vietą aiškinę. Dėl 
smulkmenų jų nuomonės kartais skiriasi. Bet viena mintis 
juos visus jungia, būtent: nekaltųjų garbė yra kitokia, negu gy- 
venusiųjų moterystėje. Kiekvienas žemės gyvenimo būdas tu- 
ri savo atspindį ir amžinybėje. Turi jį ir mergystė ir tai ypa- 
tingą, nepakartojamą, nepasekamą. Nekaltybės išlaikymas 
kažkaip ypatingai parengia sielą amžinajam buvimui ir jį ap- 
šviečia visai kitokia šviesa. Objektyvus nekaltybės elemen- 
tas įspaudžia subjektyvioms asmens pastangoms ypatingą 
charakterį, kurio neturi ir negali turėti tie, kurie šitą elementą 
yra pražudę. Štai dėl ko šv. Jonas ir sako, kad tos giesmės 
negali niekas kitas giedoti, kaip tik tie, kurie nėra susitepę 
su moterimis arba moterys su vyrais, žodžiu, kurie nėra pra- 
žudę nekaltybės. 

Reikia pastebėti, kad taip aukštai vertinant mergystę, 
anaiptol tuo nežeminama moterystė. Šv. Jonas Auksaburnis 
sako, kad „kas peikia moterystę, tas ir mergystės garbę ap- 
karpo, o kas ją giria, tas ir mergystę padaro nuostabesnę, die- 
viškesnę“3. Didesnis mergystės vertingumas nepanaikina 
moterystės kilnumo. Moterystė turi nelygintino su mergys- 
te kilnumo ir šventumo, kadangi ji yra sakramentas, t. y. vie- 
nas iš švenčiausių religijos dalykų. Būtų tad klaida moterystę 
žemiau statyti visais atžvilgiais, nes tuomet sakramentas būtų 
mažiau vertinamas už paprastą sakramentaciją, kokia yra ap- 
žadai arba pasiryžimas, sujungtas su religiniu veikimu. Jei- 


3 De virginitate, 10 / Migne, P. G., 47-48, 540. 

gu tad mergystė yra statoma aukščiau už moterystę, tai ne 
dėl intencijos, ne dėl malonių gausumo, bet dėl to, kad mer- 
gystės luomas apskritai išlaiko nekaltybę. Gyvenimas dviese yra 
labiau krikščioniškas, negu gyvenimas vienam. Štai dėl ko 
mergystės luomas taip pat kuria bendruomenes, nes krikš- 
čionybė gal nieko taip labai nepakenčia, kaip egoistinio izo- 
liavimosi nuo kitų. Vis dėlto mergystės luomo bendruome- 
nės nė iš tolo neprilygsta tai tobulai, tobuliausiai žemėje ben- 
druomenei, kokia yra moterystė ir šeima. Šituo atžvilgiu 
mergystė yra netobulesnė už moterystę. Galima būtų ir dau- 
giau surasti netobulumų viename luome ir tobulumų kita- 
me. Bet jie dalyko esmės nė kiek nekeičia. Čia viską galop 
nulemia nekaltybė. Nekaltybės laikymas yra kilnesnis už jo- 
sios nelaikymą. Mergystė laiko nekaltybę, o moterystė nelai- 
ko. Taigi mergystė ir yra kilnesnė. Štai kame yra visa pro- 
blemos esmė. Užtat dabar mes ir prieiname prie svarbiau- 
sio klausimo: dėl ko nekaltybės laikymas yra kilnesnis už 
nelaikymą, padarytą net ir dėl kilniausių motyvų? 


AMAZONĖS MITO PRASMĖ 


Mes, racionalistiškojo amžiaus augintiniai, ne kartą iro- 
niškai šypsomės girdėdami kalbant apie senųjų amžių pa- 
davimus, mitus ir legendas. Juk visa tai, pagal sausą mūsų 
galvojimo būdą, yra tik nežabotos vaizduotės padarai, nei 
mokslui, nei praktiškam gyvenimui neturį jokios reikšmės. 
Bet mes dažnai užmirštame, kad pirmykščio žmogaus ir pir- 
mykščio gyvenimo kalba buvo meno kalba. Šiandien mes gal- 
vojame sąvokomis, tuo tarpu pirmykštis žmogus, kaip ir vai- 
kas, galvojo vaizdais ir simboliais. Bet kas galės tvirtinti, kad 
šitų vaizdų bei simbolių pagrinduose neglūdi tam tikra idė- 
ja, kad jie nėra išraiška tų gerų laikų, to auksinio amžiaus, 
apie kurį dainavo visi poetai ir kurio atsiminimas yra įstri- 
gęs visų tautų sąmonėje? Jais ir apipinti tosios pirmykštės 
laimės įvykiai, jais lydimos šiurpulingos katastrofos, pada- 
riusios žmogų liūdnu šios tikrovės tremtiniu, o mitiškojo 
paukščio gyvybės grūdo ieškojime argi neglūdi žmonijos ne- 
mirtingumo ilgesys ir nepatenkinamas veržimasis atgauti 
prarastąjį rojų. Todėl labai gražiai ir labai teisingai Gėrresas 
yra pasakęs, kad „žmogus šitam periode buvo somnambu- 
las; kaip hipnotiškam miege jis vaikščiojo, nejausdamas pats 
savęs, pasinėręs tik pasaulio sąmonėje; jo galvojimas buvo 
sapnavimas. Bet šitie sapnai buvo tikri“. Intuityviškoje eksta- 
zėje jis pažino žmogų, pasaulį ir Dievą. Čia jis suprato gi- 
liausias gyvenimo problemas ir jas išreiškė simboliniu būdu. 
Tai ir yra mitų, legendų ir padavimų kilimo metas. Bet ši- 
tuose intuityviškuose pirmykščio žmogaus veizdėjimuose ir 

simboliškoje jo kalboje glūdi gilios metafiziškos idėjos, ku- 
rios iššifruotos atskleidžia mums ne vieną svarbią gyveni- 
mo mintį. Jau ir Ciceronas pasakė, kad „juo senovė buvo ar- 
čiau pradžios ir dieviškos kilmės, juo geriau suprato tai, kas 
buvo tiesa“. 

Taigi kaip paleontologai kasasi gilyn į žemę, norėdami 
surasti pirmykštį josios stovį, taip mes turime kastis į žmo- 
nijos dvasios lobyną, norėdami pažinti vieną arba kitą pro- 
blemą pirmykščiame josios skaidrume. Laikas yra daugelio 
priešas. Jis apkloja gyvenimo supratimą storais dulkių 
sluoksniais, ir reikia daug vargo, kol jas nupūti ir vienur ki- 
tur pamatai blizgančią mintį. Idėjų paleontologija, dvasinis ka- 
sinėjimasis po žmonijos palikimą iš tikro atvertų daug nau- 
jų dalykų, daug ką paaiškintų, apreikštų ir nušviestų. 

Šitos mintys pateisina ir šio straipsnio pobūdį: vyriškumo ir 
moteriškumo problemos ieškoti amazonės mite. Pirmykštis žmogus 
daug labiau nujautė tąjį nuostolį, kurį padarė per puolimą įvy- 
kęs skilimas tarp vyro ir moters, kai tas, kas turėjo būti sujung- 
ta kiekviename, dabar buvo padalinta tarp paskirų lyčių. Va- 
dinasi, nei vyras, nei moteris atskirai nesudaro pilnutinio 
žmogaus. Šitą mintį yra pasakęs ir toks sausas galvotojas kaip 
Kantas. Ta pati mintis raudonu siūlu eina ir per visą pirmykš- 
tę teologiją, kosmologiją ir antropologiją. Ji aiškiai išreikšta yra 
Talmude ir kabaloje. Nesunkiai ją galima iššifruoti ir iš Pra- 
džios knygos aprašymo apie žmogaus sutvėrimą. O amazonės 
mitas parodo, kas pasidaro, kai viena pusė pameta savo ypa- 
tybes ir pasisavina kitos pusės santykiavimo su pasauliu bū- 
dą. Šitąjį mitą čia ir panagrinėsime. 


1. Mitas ir jo idėjos 


Amazonė šiandien yra laikoma suvyriškėjusios moters 
simboliu. Tam pagrindą kaip tik ir yra davęs senovės mitas. 
Pasak padavimo, amazonės gyvenusios Juodosios jūros pa- 
krantėse. Tai buvusios labai karingos moterys, užpuldinėju- 
sios gretimas Azijos tauteles. Jos tiesiog fanatiškai nekęsda- 

vusios vyrų ir su jais susieidavusios tik giminei palaikyti, Sa- 
vo valstybėje augindavusios tik mergaites, o berniukus atiduo- 
davusios vyrams. Mergaitės jau nuo pat mažens buvusios pra- 
tinamos kariauti. Pagal padavimą, joms būdavo išdeginamos 
dešinės krūtys, kad nekliudytų įtempti lanko. Todėl ir pats 
vardas „a-mazonė“ reiškia „be krūties“. Amazonių karalienė 
buvusi kartu ir vyriausias karo vadas. Jau Homeras mini Be- 
lefrono ir Frygų karus su amazonėmis. Josios taip pat daly- 
vavusios ir Trojos kare, pagelbėdamos Priamui. 

Palikdami šalia visas kitas mito pasakojamas smulkme- 
nas, galime šitame pasakojime įžiūrėti dvi charakteringas 
idėjas: a) norą viešpatauti ir b) jėgos vartojimą. Šitos legendi- 
nės moterys yra visiškai išsilaisvinusios iš vyrų priklauso- 
mybės, sudariusios savo valstybę, puolančios ir nukariaujan- 
čios kitas tautas - argi tai nereiškia noro viešpatauti? Iš ki- 
tos pusės, jos šitą viešpatavimą plečia ginklu, vadinasi, vartoja 
fizinę prievartą ir fizinę jėgą. Dėl to ir graikų skulptoriai ama- 
zones vaizdavo su labai išvystytais raumenimis. Ir supran- 
tama! Jėgos pavartojimas kitam visuomet reikalauja visų pir- 
ma pačiam būti jėgingam. 

Kaip minėjome pradžioje, amazonės yra laikomos suvy- 
riškėjusios moters simboliu. Įdomu tad panagrinėti, kuris 
amazonių santykiavimo su pasauliu bruožas pagamino šitą 
suvyriškėjimą: ar noras viešpatauti, ar jėgos vartojimas tam 
viešpatavimui įgyti ir jį palaikyti? Noras viešpatauti - visų pir- 
ma ir tiesioginiu būdu medžiaginiame pasaulyje - yra žmo- 
giškosios dvasios kilnumo pasėka. Jau rojuje Dievas yra lie- 
pęs žmonėms pavergti žemę ir ją apvaldyti. Ir bendrai, per 
visą Apreiškimą eina mintis, kad žmogus yra visatos karalius, 
kad jis viešpatauja tiek gyvojoje, tiek negyvojoje gamtoje, kad 
jam privalo tarnauti visi pasaulio daiktai. Žmogaus dvasia jau- 
čia savo nepriklausomybę nuo medžiaginių dalykų, jaučia sa- 
vo galybę ir amžinąjį paskyrimą ir todėl negali nusileisti ligi 
materijos lygmens, negali su ja susibroliauti, bet visuomet turi 
būti iškilusi aukščiau jos, visuomet pabrėžianti savo viršeny- 
bę, visada viešpataujanti. Taigi noras viešpatauti yra bendras 
tiek vyrui, tiek moteriai, nes jis yra dvasinės žmogaus prigim- 

ties išraiška. Todėl ir amazonės, parodžiusios gal net ir per- 
dėtą norą viešpatauti, dar ne dėl to pasidarė suvyriškėjusios, 
nes viešpatavimas nėra tik vyrų privilegija. 

Visa svarba yra tame, kokiu būdu šitas viešpatavimas yra 
įgyjamas, palaikomas ir plečiamas. Nagrinėdami mūsų tik- 
rovės gyvenimą, galėsime pastebėti, kad viešpatauti galima 
dvejopu būdu: a) jėga ir b) meile. Tai patvirtina šimtai gyve- 
nimo faktų. Jėga viešpatavimas apsireiškia tuo, kad žmogus 
ar daiktas fizine prievarta yra lenkiamas vykdyti paliepusio 
įsakymus. Viešpatavimas meile bjaurisi tokia prievarta. Jis iš 
vidaus padaro įtakos valiai, kad ji nusilenktų įsakytojo arba 
prašytojo norams. 

Kuris dabar viešpatavimo būdas yra charakteringas vy- 
rams ir kuris moterims? Nereikia nė aiškinti, kad vyrai dau- 
giau viešpatauja jėga, tuo tarpu moterys šitą viešpatavimą 
nori įgyti meile. Todėl jėgos vartojimas yra vyriškumo žen- 
klas, o meilės - moteriškumo. Taigi ir amazonės laikomos 
suvyriškėjusiomis ne todėl, kad norėjo viešpatauti, bet kad 
šitą norą stengėsi realizuoti jėgos pagalba. Tuo būdu jos ne- 
teko to gražiausio moters papuošalo — valdyti meile ir tapo 
visiems amžiams nurodymu ir perspėjimu, kuo moteris ne- 
turi būti. Bet argi moteriai jėgos įsigijimas yra jau toks blo- 
gas daiktas? Argi, iš kitos pusės, vyrui nėra privaloma mei- 
lė? Štai tie klausimai, kurie ir sudaro pagrindinį vyriškumo 
ir moteriškumo problemos bruožą. Juos tolimesniuose sky- 
reliuose ir nagrinėsime. 


2. Jėga be meilės 


Kai žmogaus dvasia nori viešpatauti medžiaginiame pa- 
saulyje, tuo įrodydama savo nepriklausomybę ir viršenybę, 
tai šitas noras pas vyrg pasireiškia jėgos pavidalu. Jis nori sa- 
vo fizine galybe palenkti pasaulį paklusti jo norams. Jis no- 
ri prievarta išplėsti savo viešpatavimą visur, kur tik gali 
įžvelgti jo protas. Kas atsisako pildyti jo reikalavimus, tam 
jis skelbia kovą. Todėl net ir į kultūrinį darbą kai kas nori 

žiūrėti, kaip į plėšimą iš gamtos nasrų josios paslapčių, kaip 
į sunkiu darbu ir kova įgytą laimėjimą. Esmėje šitas vyro lin- 
kimas viešpatauti jėga yra neblogas. Juk pasaulyje yra daug 
pasipriešinimo, daug atsparumo, kurio nugalėjimas reikalau- 
ja jėgos. Bet šitame jėgos vartojime glūdi labai didelis pavo- 
jus pradėti pasitikėti tik viena jėga ir imti niekinti meilės ga- 
lybę. Kai pažiūrime į istorinę eigą, turime pripažinti, kad vy- 
rai šito pavojaus kaip tik neišvengė. Juk visi tie neigiamumai 
dabartiniame visuomenės gyvenime didele dalimi yra atsi- 
radę dėl to, kad buvo pamiršta meilė, o pradėta vertinti tik 
jėga. O toji raudona karų virtinė, kuri eina per visą istoriją, 
argi nėra jėgos vartojimo pasėka? Jėgos vartojime glūdi vy- 
ro galybė, bet taip pat ir pražūtis. Vyras jėga apvaldo mate- 
rialinį pasaulį, įgyja pasitikėjimo savimi, todėl padaro daug 
iš tikro vertingų ir gerų dalykų. Bet iš kitos pusės, pradėji- 
mas vartoti tik jėgos stumte stumia jį į pražūtį. Gražiai ir tei- 
singai todėl sako Kutteris: „Mylėk gamtą, meilingai tyrinėk 
josios dėsnius — ir galėsi viską su ja daryti. Augalai apibers 
tave žiedais ir vaisiais, laukiniai žvėrys suguls po tavo ko- 
jomis. Bet vargas tau, jei tu su ja elgeisi šaltai arba žiauriai. 
Ji šoks tau į akis ir sutrins tave geležiniu savo dėsningumu““. 
Ir reikia pripažinti, kad dabartinės kultūros kūrimas kaip tik 
ėjo ta vienašališka kryptimi, pasigavęs tik jėgos, o visiškai 
užmiršęs ir net paniekinęs meilę. Todėl šiandieninis, vadi- 
namasis „civilizuotas“, žmogus daugeliu atvejų pasidarė bai- 
sus pasaulio priešas. Visa gamta jam paskelbė nepermaldau- 
jamą karą už jos neapykantą ir trempimą. Ji jį pavergė už 
jos išnaudojimą ir jos paslapčių vartojimą tenkinti egoistiš- 
kiems savo norams. 

Bet ne tik gamta savo jėgą pastatė prieš vyro jėgą. Net ir 
visuomeniniame žmonių sugyvenime jėgos vartojimas pri- 
vedė prie tų pačių vartotojų pavergimo. Vyriškosios politi- 
kos dėsnis visados buvo „divide et impera — išskaldyk ir tuo- 
met apvaldysi!“ Bet šiandien kai kur prieita prie to, kad ši- 
tas apvaldymas kaip tik labiausiai palietė vyrus. Turiu 


1 Cit. iš: May F. E. Die glūckliche Ehe, Paderborn, 1931, p. 62. 

galvoje bolševikiškąją Rusiją. Juk ten viešpatauja ciniška vy- 
rų diktatūra — ir kažin ar tik ne vyrai yra ten daugiausia pa- 
vergti. Juk darbininkų gyvenamuose butuose, lyg ir kareivi- 
nėse, kiekvienam vyrui yra paskirta 6-9 kv. metrai vadina- 
mosios „individualinės plokštumos“, kur jis gali pasilsėti. 
Visa kita yra griežtai apribota šitų kolonijų reguliaminais: 
maitinimasis, darbo pertraukos, bendravimas su žmonėmis 
ir t. t. Tuo būdu privatinis gyvenimas yra sunaikintas. Argi 
tai nėra didžiausias smūgis vyrams ir jų nusistatymams. Jė- 
ga atsigrįžo prieš jėgą ir ją prarijo. 


3. Meilė be jėgos 


Kaip vyras gali sudužti į savo jėgą, taip moteris gali 
pražūti dėl savo meilės. Jėga be meilės veda į žiaurumą, į 
išnaudojimą ir brutalią prievartą. Meilė be jėgos virsta išti- 
žimu, išlepimu, neprasmingu dejavimu ir skundais. Viešpa- 
taudama meile, moteris gali giliau prieiti prie gamtos ir žmo- 
gaus paslapčių, negu vyras per savo jėgą. Tiesa, šitas kelias 
yra kitoks, yra ilgesnis ir gal kiek sunkesnis, bet užtat jis yra 
vaisingesnis ir žmoniškesnis. Meilė dvasiai yra daug labiau 
artima negu jėga. Meilė nekelia karo tarp valdovų ir valdo- 
mųjų, tarp žmogaus ir gamtos, tarp sielos ir kūno. Jėgos po- 
litikos dėsnis yra „išskaldyk ir apvaldyk“, meilės politika lie- 
pia: „sujunk ir vadovauk!“ Todėl moters rankose yra geresnis 
raktas į pasaulio paslapčių lobynus; jos arčiau gali prie jų pri- 
eiti negu vyrai. Vyras laužiasi į šituos turtus kaip vagis. Tuo 
tarpu moteris juos žiūrinėja kaip pilies karalaitė. 

Bet čia irgi yra pavojų. Pasitikėjimas vienos tik meilės ga- 
lybe būtų vaisingas tuomet, jei šita mūsų gyvenimo tikrovė 
būtų tobula, jei gamta ir žmogus lengvai išduotų savo pa- 
slaptis ir lengvai būtų palenkiami paklusti meilės įsaky- 
mams. Deja, taip nėra. Mūsų gyvenimas turi daug netobu- 
lumų, daug nenuoseklumų ir nelogiškumų; jame pilna įvai- 
rių pasipriešinimų, pilna tiesiog blogos valios. Tie du 
įstatymai, kūno ir proto, apie kuriuos kalba šv. Paulius ir dėl 

kurių skundėsi jau net ir senovės stabmeldžiai, mūsų pri- 
gimtojoje tikrovėje yra labai skaudžiai jaučiami. Gamta yra 
panaši į prijaukintą tigrą, su kuriuo galima žaisti, bet kuris 
visuomet gali suleisti mums iltis, ir dėl to visados mes tu- 
rime būti pasirengę pavartoti jėgą. Žmonės yra blaškomi 
įvairių geidulių. Vieną dieną jie mielai klauso net ir menkų 
patarimų, o kitą - reikia jėgos, kad būtų galima priversti 
vykdyti net ir būtinus sugyvenimo dėsnius. Todėl viena tik 
meilė prigimtojoje mūsų tikrovėje negali būti vaisinga; ji vie- 
na negali duoti tų rezultatų, kurie reikalingi žmogaus dva- 
sios viešpatavimui. 

Todėl ir moteris, atsisakiusi visiškai nuo jėgos, yra tiesiog 
verste verčiama pasitraukti į užkampį, nes kartkartėmis pra- 
siveržiąs pasaulio chaotiškumo sūkurys tik pasityčioja iš jo- 
sios bejėgiškos meilės. Jeigu istorijoje moterys pasižymėjo ne- 
dideliu, palyginti su vyrais, išviršinių kultūros laimėjimų 
produktingumu, tai čia kaip tik yra kaltas tas per didelis pa- 
sitikėjimas meilės galybe, tas geras, bet svajingas noras ap- 
valdyti pasaulį — tą netobulą, pakrikusį pasaulį — viena tik 
meile. Visa tai, suprantama, turėjo greitai moterį įtikinti, kad 
tai yra tik svajonės, kad pasaulis net nėra vertas tos meilės, 
kuri jam rodoma. Šitoks nusivylimas pakirto moters pasiti- 
kėjimą savimi ir savo galybe. Ir čia buvo padaryta didelė 
klaida, atnešusi moteriai ir kultūrai daug nuostolių. Moteris 
nustojo kūrybinio produktingumo, o kultūra, patekusi į vie- 
nų vyrų rankas, neteko švelnumo, pasidarė šalta, sunki ir net 
brutali. Be pasitikėjimo savo galybe, be ištesėjimo, be nuola- 
tinio veržimosi net ir į ten, kur, rodos, nėra jokios vilties lai- 
mėti, negalima jokia kultūrinė kūryba, joks didesnis laimėji- 
mas. Bet ar gali moteris, kaip ji šiandien pasitiki savimi, dirb- 
ti prie vienos mašinos 25 metus? Jau po 10 metų tokio darbo 
rezultatų beveik nėra. Argi negema tuomet nusiminimas? O 
jis reikia nugalėti ir dirbti dar 15 metų. Ir tik tuomet gamta 
atidaro savo paslaptį. Tiek dirbo radijo, televizoriaus išradė- 
jas. Taigi menkas moterų produktingumas kultūrinėje kūry- 
boje reikia aiškinti ne sugebėjimų stoka, bet per mažu pasi- 
tikėjimu savo galiomis ir per menka viltimi vis kada nors pa- 

siekti savo tikslą. Prie šitokio moterų nekūrybiškumo prisi- 
deda ir dabartinis netikęs moters lavinimas. Šiandien mote- 
ris mokslo srityje turi prisitaikyti prie specifiškai vyriškų už- 
davinių, turi pati juos spręsti ir lenktyniuoti su vyrais. Tai 
išeina josios moteriškumo sąskaiton, žadina tiesiog; pasibjau- 
rėjimą tąja vyriška mokslo analize ir nuo kūrybinio įdomu- 
mo pastūmi į nepakenčiamą nuobodumą. Ir jeigu šiandien 
moteryse pradeda kilti reakcija prieš tokį vienašališkumą, tai 
šitokius žygius reikia tik sveikinti ir jiems pritarti. Bet iš ki- 
tos pusės, moterų emancipacija neturi eiti vyriškėjimo kryp- 
timi. Ne save moteris turi perkeisti, bet per daug suvyrintą gyve- 
nimą. Paniekinimas gražiausios savo ypatybės - noro vieš- 
patauti meile ir griebimasis vyriškosios jėgos paverstų 
moteris legendinėmis amazonėmis, o dabartinę kultūrą tie- 
siog pražudytų: ji neišlaikytų savo sužiaurėjimo ir brutalu- 
mo. Tuo tarpu laikas laukia iš moterų, kad jos pataisytų tą, 
kas buvo istorijos bėgyje pagadinta, pataisytų sukurdamos 
idealų moteriškumą ir idealų vyriškumą. 


4, Meilinga jėga ir jėginga meilė 


Jėga ir meilė yra du žmogaus linkimai, dvi galybės, ku- 
riomis dvasia plečia savo viešpatavimą pasaulyje. Ir viena, 
ir kita yra reikalingos. Persiskyxusios jos ilgisi viena kitos, nes 
tik abiejų veikimu galima pasiekti tikrai žmogiškosios gyve- 
nimo santvarkos. Kur nėra meilės, ten viešpatauja žiaurumas 
ir brutalumas: kur nėra jėgos, ten įsigali ištižimas ir palaidu- 
mas. Tik idealiniam šitų dviejų galybių suderinime, tik jų pu- 
siausvyroje galima išvengti šitų pražūtingų nenuoseklumų. 

Šiandien šitos dvi galybės yra išsiskyrusios tuo būdu, kad 
vyrai pasidarė daugiau jėgos atstovai, o moterys - daugiau 
meilės. Todėl ir visas mūsų gyvenimas kenčia dėl šitokio iš- 
siskyrimo, ir visa kultūra neina tuo tikru keliu, kuriuo turėtų 
eiti. Reikia tad šitas dvi galybes vėl sujungti. Idealiniu žmo- 
gumi reikėtų laikyti tą, kuriame jėga ir meilė yra deramoje pu- 
siausvyroje. Bet tuo anaiptol moterys nesulyginamos su vy- 

rais, niveliuojant lyčių skirtumus. Jie visados liks. Net ir to- 
kiam idealiniam suderinime moteris bus moteris, o vyras — 
vyras. Tik vyro jėga privalo tapti meilinga, o moters meilė - turi 
pasidaryti jėginga. Todėl meilinga jėga būtų idealaus vyriškumo 
pagrindinis bruožas, o jėginga meilė — idealaus moteriškumo pažy- 
mys. Vyras savo jėgą turi pašvęsti meile, ja persunkti savo 
veiksmus ir savo užsimojimus. Moteris savo meilę turi pada- 
ryti jėgingą, turi įgyti pastovumo pasiryžimuose, ištesėjimo 
darbuose ir pasitikėjimo savo jėgomis. Tik šitokiu būdu pa- 
pildžius savo lyties trūkumus, galima tikėtis palaimingos įta- 
kos kultūrinei kūrybai. 

Krikščionybė iš visų religijų labiausiai pajėgia šituo atžvil- 
giu papildyti taip vyrą, taip moterį. Vyrui ji įkvepia moteriš- 
ko švelnumo, vadinasi, jo jėgą padaro meilingą. Moteriai tuo 
tarpu ji duoda vyriško stiprumo, josios meilę padarydama jė- 
gingą. Tie žmonės, kuriuos Katalikų bažnyčia mums stato gy- 
venimo pavyzdžiais, net ir šituo atžvilgiu iš tikro buvo idea- 
lūs žmonės. Jų sielose tiesiog idealiniu būdu buvo suderinta 
jėga ir meilė. Vyrai šventieji, neprarasdami savo vyriškos stip- 
rybės, buvo švelnūs, malonūs, sugyvenami, besibjaurį kiek- 
viena prievarta ir neapykanta. Jie puikiai sugyveno ne tik su 
žmonėmis, bet net ir su gamta. Tokiam šv. Pranciškui Asy- 
žiečiui visi gamtos padarai — net plėšriausi žvėrys - buvo sa- 
vi, ir jie jį mylėjo „Gyvulių siela pastebi, ar žmogus yra ne- 
kaltas“ (Fr. Federeris). Šventųjų gyvenime yra atsinaujinę ro- 
jaus santykiai tarp žmogaus ir gamtos. Moterys šventosios 
šalia savo moteriško švelnumo įgijo vyriškos stiprybės ir drą- 
sos tokiems žygiams, kurie stebina net ir drąsiausius vyrus. 
Šv. Jėzaus Teresė beveik iš nieko pastatė keliolika vienuoly- 
nų. O kokį herojiškumą parodė pirmųjų amžių kankinės mer- 
gaitės! Jų žingsniuose, kai jos ėjo į areną pas išalkintus liūtus, 
skambėjo geležinių Romos legionų žingsniai (M. Pečkauskai- 
tė). Jų žygiuose susitelkė ir Katono ištvermė, ir Cezario drąsa 
bei šaltas, blaivus protas. Jos nepabūgo įvairiausių kankini- 
mų, įvairiausių gėdinimų ir pajuokos, nes buvo įgijusios drą- 
sos elgtis ir kalbėti pagal savo įsitikinimus, o ne pagal aplin- 
kos nuomonę. 

Todėl neapsiriksime pasakę, kad krikščionybėje tik ir te- 
galima išugdyti tikrų vyriškų ir tikrų moteriškų asmenybių. 
Tik krikščionybė tepajėgia žmoguje sujungti tai, kas per nuo- 
dėmę buvo suskaldyta: jėgą su meile ir meilę su jėga. Iš to 
plaukia svarbi praktiška išvada, kad atsisakymas nuo religi- 
jos reiškia ne tik netekimą vienintelės garantijos pilnutinei 
laimei pasiekti, bet ir atsisakymą nuo savo lyties papildymo 
ir atbaigimo. Į šitokią būklę patekęs vyras išvystys savo jė- 
gą ligi brutalumo ir galų gale pats save pražudys. Tuo tar- 
pu nereliginga moteris bus priversta arba stoti konkurenci- 
jon su vyru ir tuo būdu tapti amazone, arba sunykti nepasi- 
tikėjime savo jėgomis ir tapti visai neproduktinga gyvenimo 
kūryboje. Istorijos faktai patvirtina ir vieną, ir kitą atsitiki- 
mą. Tuo tarpu religijoje vyras, pasak Fr. Fėrsterio, pasidaro 
motiniškas, su meile traktuojąs aplinkinį pasaulį, o moteris 
tampanti tėviška, turinti jėgos ir griežtumo ten, kur pasireiš- 
kia nejautrumas meilei. Todėl jaunuomenės religinimas tarp 
kitų dalykų būtinas yra ir tam, kad kiekviena lytis išplėtotų 
gražiausias savo ypatybes ligi aukščiausio laipsnio, papildy- 
dama savo trūkumus, savo vienašališkumus irgi gražiausiais 
kitos lyties savumais. Tai nereiškia lyčių skirtingumo nive- 
liavimo. Krikščionybė to anaiptol nenori. Ji tik nori sukurti 
pilnutinį vyrą ir pilnutinę moterį. O jų idealas kaip tik ir yra 
meilinga jėga ir jėginga meilė, pašvęsta Dievo malone ir Die- 
vo pagalba sujungta. 


x 12 


Kokia tad amazonės mito prasmė? Visų pirma jis mums 
rodo moterį tokią, kokia ji neturi būti, būtent: praradusią es- 
minį moteriškumo elementą — meilę. Iš kitos pusės, jis taip 
pat pastūmi mus ieškoti tikrojo moteriškumo - lygiagreta ir 
vyriškumo — idealo, kuris randamas, kai moteris savo meilę 
papildo jėga, nes dabartiniame blogio paliestame pasaulyje 
viena tik meile negalima visur ir visuomet viešpatauti. Tam 
reikalingas yra ir tam tikras jėgos laipsnis, duodąs pasitikė- 
jimo savimi ir galybės apvaldyti tai, kas nenori nusilenkti 


207 


meilės įsakymams. Šitas papildymas išlaisvina moterį iš nuo- 
latinio bailumo, svyravimo, vaikymosi aplinkos nuomonės. 
Jis leidžia moteriai daugiau apsispręsti, o ne būti kitų ap- 
sprendžiamai. Tai didina ir kultūrinį moterų produktingu- 
mą. Moterų judėjimas, arba vadinamoji emancipacija, kaip 
tik ir turėtų eiti šita kryptimi: įgyti jėgos neprarandant meilės. 
„Jei norite būti tikros, ne vien vardu, krikščionės, tai turite 
stengtis, kad jumyse pasireikštų ta krikščionybės jėga. Turi- 
te nugalėti savyje visa, kas priešinasi „pasaulio nugalimajai 
meilei“, kaip pasipriešino tiek kilnių, šventų krikščionių mo- 
terų. Kitaip visados būsite nudžiūvusios žmonijos medžio ša- 
kelės“?. Suprantama, nėra lengva atsispirti aplinkai, kai ma- 
dos nuomonė sunkiu slogučiu spaudžia ne tik moteris, bet 
ir tuos „drąsiuosius“ vyrus. Bet be išsilaisvinimo iš jos nėra 
galimas nė vienas žingsnis idealo keliu. Tapti amazone irgi 
lengviau, negu meilę sujungti su pašvęsta jėga. Tokių idea- 
linių moteriškų asmenybių nedaug tėra. Bet jos yra vienin- 
telė pagalba šiam ligi žiaurumo suvyriškėjusiam amžiui. 
Šiandieninis heroizmas dar gyvena mūšio laukuose. Reikia 
tad jis pargabenti iš pasaulio į namus, į šeimą, į privatų bu- 
tą. Ogi šitą darbą padarys tik moterys herojės, kurių idealas 
visuomet lieka tie šv. Augustino žodžiai, kuriais jis apibū- 
dino savo motiną šv. Moniką: „Rodos, švelni moteriškė, bet 
vyriška per tikėjimą“. 


2 Pečkauskaitė M. Raštai, Kaunas, 1928, t. V, p. 75. 

GROŽIO KARALIENIŲ TEOLOGIJA 


Keista tema, tiesa? O vis dėlto ji turi gilios prasmės. Ji nė- 
ra tik dorinė. Ji glūdi ne tame, kad vyrai gašliu žvilgiu ma- 
tuoja pro juos žygiuojančias maudymosi kostiumuose mer- 
gaites. Jie jas šitaip matuoja ir daugeliu kitų progų. Grožio 
karalienių problema yra iš esmės teologinė. Tai yra žmogaus 
problema, kurios svarba yra ta, kad grožio konkurse žmogus 
esti matuojamas ne savo mastu. Mergaitė yra išrenkama „ka- 
raliene“ ne todėl, kad ji būtų skaisti, gailestinga, mylinti, glo- 
bojanti, bet todėl, kad ji yra graži. Dorinės savybės nėra ir 
negali būti matuojamos, nes jos klesti viduje ir yra prieina- 
mos tik vienam Dievui. Tik Jis vienas jas išmatuos ir mus 
priims į savo nuo amžių prirengtas buveines ar išmes lau- 
kan. Todėl šventumo karalienių nėra. 

Tiesa, yra šventųjų Karalienė, į kurią mes meldžiamės ir 
kurios mes šaukiamės. Tačiau kaip turi nustebti moteriška- 
sis pasaulis, kad šventųjų Karalienė nėra grožio karalienė. Ar 
Marija buvo graži? Bažnyčia nepaliauja tai kartojusi savo li- 
turgijoje: ji vadina Dievo Motiną Libano kedru, Siono kipa- 
risų, Kadešo palme, Jericho rože, lygumų alyvmedžiu, upės 
krantų tuopa; ji kvepianti kaip cinamonas, kaip aštrus bal- 
zamas, kaip rinktinė mira; ji esanti „juoda, bet graži“; ji pa- 
traukianti mus savo „tepalų kvapu“; ji pasirodanti „graži 
tarp Žmonių dukterų“. Ir visą šią savo nuostabą Bažnyčia už- 
baigia Nekaltojo Prasidėjimo šventės eilute: „Visa graži esi, 
Marija — tota pulchra es, Maria“. Tačiau čia pat priduria: „Ir 
pirmykštės nuodėmės nėra Tavyje — et macula originalis non 

est in te“. Šie pastarieji žodžiai kaip tik ir atskleidžia Bažny- 
čios mintį: Marija yra graži savo nenuodėmingumu. Kitaip sa- 
kant, minėtais epitetais Bažnyčia reiškia ne Marijos viršinį 
grožį, ne jos kūno estetinę vertę, bet jos nesuteptą šventumą, 
jos malonės pilnybę. Ir čia ji matuoja Mariją tikruoju mastu. 

Visai priešingai esti grožio karalienių konkursuose. Ten 
mergaitės yra matuojamos grožio mastu - net matematiškai 
nustatant ir išreiškiant reikalaujamas proporcijas, nes propor- 
cija yra kiekybinis dalykas, todėl ir gali būti skaičiumi išreikš- 
ta. Tačiau ką reiškia, jeigu žmogus (mergaitė juk, rodos, irgi 
yra Žmogus) yra išmatuojamas grožio mastu? Ką reiškia pa- 
skelbti žmogų grožio karaliumi ar karaliene? 

Nuostabios šviesos šiam klausimui suprasti meta Solov- 
jovas savo „Pasakojime apie antikristą“, kuriame šis Dievo 
ir Žmogaus priešas yra atvaizduotas, kaip nuostabus gražuo- 
lis. Velnias, kvėpdamas jam savo dvasią, prisipažįsta jį pa- 
gimdęs grožyje, o dabar atgimdąs jėgoje. Grožis ir jėga yra 
pagrindinės regimo antikristo apsireiškimo formos. Ir iš tik- 
ro antikristas savo grožiu, savo jauna gaivalinga jėga, savo 
ugninga iškalba (vadinasi, estetiniais pradais) patraukė sa- 
vęspi Jungtinių Europos Tautų susirinkimą, ir šis jį išrinko 
ne tik Europos prezidentu ligi gyvos galvos, bet ir suteikė 
dar Romos imperatoriaus titulą. Tuo Solovjovas norėjo pa- 
sakyti, kad grožis yra antikristui sėkminga priemonė pasiekti 
žmogaus širdį ir įsigyti joje pasitikėjimo. Antikristas sužavi 
akis išbaigta savo išvaizda, savo judesiais, savo balsu. Jis pa- 
sirodo kaip meno veikalas, kaip gyva statula, kaip estetinė 
vertybė kūne. Kodėl tad antikristas yra gražus? 

Savo esmėje grožis yra būties tobulumo išraiška ir sykiu 
nurodymas į aną būseną, kurią įgis pasaulis po visuotinio 
perkeitimo, kai ir mūsų kūnas, ir visi daiktai bus tobulai gra- 
žūs. Kiekvienu tačiau atveju grožis yra daikto vertybė. Kad vi- 
dinis būties tobulumas galėtų būti pergyvenamas kaip gr0- 
žis, jis turi būti prieinamas mūsų pojūčiams, o mūsų pojū- 
čiams prieinamas yra tik daiktas. Tuo nenorime pasakyti, jog 
grožis savo prigimtimi būtų medžiaginis dalykas. Ne, onto- 
loginiai grožio pagrindai yra dvasiniai ir net dieviškieji, nes 

Dievas yra begalinis grožis — pulchritudo infinita, kaip Jį va- 
dino šv. Augustinas, gailėdamasis per vėlai Jį pažinęs ir pa- 
milęs. Tačiau grožį mes galime išgyventi tik savo kūno po- 
jūčiais. Būties tobulumas kaip grožis kalba ne tiesiog mūsų 
dvasiai, kaip gėris ar tiesa, bet tiktai tarpininkaujant mūsų 
kūno organams — akiai ir ausiai. Todėl anoji dvasinė ir net 
dieviškoji grožio esmė turi prisiimti medžiaginį pavidalą, kad 
galėtų būti suvokta ir išgyventa. Šia prasme grožis gali būti 
tiktai daikto — medžiaginio daikto - nešamas ir išreiškiamas. 
Štai kodėl jis ir yra tiesioginė daikto vertybė. Tai reiškia, kad 
grožis nėra asmens vertybė. Jis nėra matas vertinti žmogiško- 
sios asmenybės vertingumui, nes tikroji asmens vertybė yra 
šventumas — tik jis vienas ir niekas kitas: nei naudingumas, 
nei gyvastingumas, nei gražumas. Žmogus yra Hek vertingas, 
kiek jis yra šventas. 

Jeigu tad žmogus vis dėlto yra matuojamas grožiu, reiš- 
kia - jis yra matuojamas jam svetimu mastu, daikto mastu, 
ne asmens. Tuo pačiu jis ir pats esti pažeminamas ligi daik- 
to kategorijos. Kadaise ir žmonės buvo pardavinėjami, ne tik 
gyvuliai bei daiktai. Tuo metu žmogui buvo taikytas ekono- 
minis naudos mastas. Tačiau aną epochą mes laikome bar- 
bariška, kuri nesuprato žmogaus tikrosios vertės ir todėl jį 
laikė ekonomine vertybe. Bet argi anoji tolima epocha ski- 
riasi iš esmės nuo mūsosios, kuri žmogų matuoja estetiniu 
grožio mastu. Tiesa, grožis yra kilnesnė vertybė, negu nau- 
da. Tačiau vis tiek jis daikto vertybė. Gali šis daiktas vadin- 
tis meno kūriniu, genialiu kūriniu, bet vis tiek jis yra daik- 
tas, negyvas, besielis, bedvasis daiktas, medžiaginis daiktas, 
neasmeninis, be laisvės ir be sąžinės. Kokiu tad būdu jo ver- 
tybė gali virsti žmogaus mastu; žmogaus, kuris turi dvasią, 
kuris yra asmuo, kuris yra protingas ir laisvas, jaučiąs, ken- 
čiąs ir mylįs? Argi visos šios žmogiškosios savybės, be ku- 
rių žmogus yra nebe žmogus, gali būti išmatuojamos esteti- 
niu mastu? Argi jos turi ką nors bendra su grožiu? Matuoti 
tad žmogų grožio mastu reiškia jį pažeminti į meno kūrinių 
eiles. Tai yra toks pat žmogaus vertės nesupratimas, kaip 
praėjusių amžių žmogaus pardavinėjimas. Grožio karalienių 


211 


konkursai yra ne žmonių, bet meno kūrinių konkursai. Anos mer- 
gaitės, kurios sukiojasi prieš komisijos akis, yra nebe asme- 
nybės, bet statulos, norinčios atskleisti ne savo tikrąjį vertin- 
gumą, bet tiktai antrinį, atsitiktinį, praeinantį, todėl žmogui 
nederantį, kad juo girtųsi arba jį rodytų. Epocha, kuri žmogų 
vertina grožiu, yra tokia pat barbariška, kaip ir anoji, kuri jį ver- 
tino nauda. 

Šitoje vietoje kaip tik ir išeina aikštėn teologinis šios pro- 
blemos pobūdis. Jeigu velnias savo pasiuntinį pagimdė gro- 
žyje, jeigu antikristas pasirodė prieš pasaulį kaip gražuolis, tai 
reiškia, kad čia buvo norėta daikto vertybe pridengti asmens 
vertybę. Kitaip sakant, grožis antikristui tarnavo šventumui at- 
stoti. Nebūdamas antgamtiškai šventas, jis buvo užtat ant- 
žmogiškai gražus. Savo grožiu jis norėjo nukreipti žmonių 
dėmesį nuo jo nešventumo. Jis pasirodė kaip statula todėl, 
kad negalėjo pasirodyti kaip vertinga asmenybė. Jeigu tad 
mūsų epocha vertina žmogų grožiu, ji tuo pačiu nori mūsų 
akis nukreipti nuo tikrojo žmogaus vertinimo. Ji nori falsifi- 
kuoti Dievo paveikslą žmoguje, nes Dievas spindi žmoguje 
ne per grožį, bet per šventumą. Kitaip sakant, epocha, kuri 
žmogų matuoja grožiu, yra antikristinė epocha. Antikristas vei- 
kia visais amžiais ir visais amžiais jis mėgina neleisti priei- 
ti prie tikrosios žmogaus sampratos, kuri glūdi tame, kad 
žmogus yra sukurtas pagal Dievo paveikslą. Todėl vietoje šven- 
tumo, kaip specifiškai asmeninės vertybės, išreiškiančios die- 
viškumą žmoguje, antikristas visados siūlo kitas vertybes. Jis 
matuoja žmogų nauda, jis matuoja jį gyvybe, jis vertina jį 
grožiu, tuo nustumdamas jį arba į gryną daiktų, arba į gy- 
vūnų, arba į kūrinių eiles, bet niekados nepakeldamas jo 1i- 
gi tikrojo žmogiškumo ir asmeniškumo. Senovinė epocha 
buvo antikristinė tuo, kad ji vertino žmogų ekonomine nau- 
da. Neseniai praėjęs rasizmas buvo antikristinis tuo, kad 
matavo žmogų vitaline gyvybe. Mūsų dienos yra antikris- 
tinės tuo, kad vis labiau įsigali grožio mastas. Grožio kara- 
lienių konkursai yra kaip tik šios antikristinės dvasios la- 
bai būdinga apraiška. Todėl jie užgauna mūsų dvasią ne tik 
tuo, kad ten mes regime gašlių žvilgių išniekinamą mergai- 

čių nekaltybę (moralinis požiūris), bet svarbiausia tuo, kad 
juose yra išniekinamas pats žmogus, užtrinant jame Dievo 
paveikslą, o vietoje jo siūlant žavėtis meno veikalo viršine, 
neasmenine forma (teologinis požiūris). Tuo tarpu žmogus 
nėra meno kūrinys, tuo pačiu ir grožis nėra jo tikrasis mas- 
tas. Kas vis dėlto šį mastą naudoja ar leidžia save juo ma- 
tuoti, įsijungia į antikristų eiles, kurios „ateina ir jau dabar 
yra pasaulyje“ (plg. 1 Jn 4, 3). Gali jis tai daryti nesąmonin- 
gai ir būti už tai neatsakingas. Kuri gi mergaitė nenori būti 
graži? Tačiau objektyviai jo žingsnis reiškia paramą antikris- 
tinei dvasiai žmogaus pažeminime, nes Dievo paveikslą 
žmoguje paversti išjuoka yra svarbiausias antikristo sieki- 
mas. Grožio konkursai ir grožio karalienės kaip tik ir yra 
tokios Viešpaties paveikslo išjuokos. 


NAMAI IR PASAULIS 


1. Kultūros santykis su lytimi 


Kultūra yra žmogiškoji kūryba, vadinasi, toks dalykas, ku- 
ris yra suaugęs su pačiomis žmogaus būtybės gelmėmis. Kul- 
tūra yra kuriama ne žmogaus asmens periferijos, ne jojo pa- 
viršiaus, bet paties žmogiškojo centro, paties jojo vidaus. Kul- 
tūrinė kūryba yra giliausio žmogaus principo produktas. 

Tuo tarpu žmogus savo dvasios gelmėse yra arba vyras, 
arba moteris. Jau esame sakę, kad žmogaus lytiškumas jam 
nėra periferinis dalykas. Lyties principas siekia ligi pačių 
žmogaus būtybės šaknų. Jis apsprendžia visą žmogaus mąs- 
tymą, norėjimą, jautimą ir veikimą. Lytis yra žmogaus buvi- 
mo ir veikimo principas. Todėl, savaime aišku, ji negali netu- 
rėti reikšmės ir kultūrinei kūrybai. Kultūrinė kūryba, kildama 
iš pačių slaptinginusių žmogaus būtybės gelmių, tuo pačiu patiria 
ir žmogaus lyties įtakos. Kultūrinėje kūryboje visados žymu vy- 
riškų arba moteriškų bruožų. Tiesa, ne visados šitie bruožai 
yra aiškūs. Bet jų visados yra. Ir tada, kai kuris nors istorinis 
periodas atsiduria tolimoje laiko perspektyvoje, visados ga- 
lima pasakyti, kokia lytis jo kultūroje turėjo persvarą: vyriš- 
koji ar moteriškoji. Klasikinės senovės kultūroje prieš Kristų 


Pastaba. Šitas straipsnis yra paskaita, autoriaus skaityta Vytauto Didžiojo 
universiteto Teologijos-filosofijos fakultete baigiant kultūros filosofijos kur- 
so 1936 m. pavasario semestrą. Todėl kai kurios vietos, kurios mano klau- 
sytojams buvo žinomos iš viso kurso, galės būti skaitytojams kiek neaiš- 
kios. Autorius duoda šią paskaitą spaudai tik kaip pačios idėjos iškėlimą, 
rengdamasis ateityje paliestas problemas plačiau panagrinėti. - A. Mc. 

dar nebuvo visai aišku, kokio pobūdžio yra graikiškoji ir ro- 
mėniškoji kultūra. Bet šiandien, kai šitos kultūros yra toli nuo 
mūsų, kai jas mes galime nagrinėti jau laiko perspektyvoje, 
šiandien mums yra aišku, kad graikiškoji ir romėniškoji kultū- 
ra yra specifiškai vyro lyties padaras. Kiekvienas kultūrinis kū- 
rinys, paimtas skyrium, gali būti neaiškus. Bet kai imama 
kultūra visoje josios pilnumoje, lyties įtaka ir vienos arba ant- 
ros lyties persvara visados galima nesunkiai susekti. Lyties 
įtaka kultūrai gyvena objektyviuose kultūros laimėjimuose, kultū- 
rinių gėrybių organizacijoje, jų supratime ir jų aiškinime. Todėl 
Simmelis, kuris bene pirmutinis yra atkreipęs dėmesį į lyties 
reikšmę kultūrinei kūrybai, ir sako, kad „žmonijos kultūra 
net ir grynai daiktinio savo turinio atžvilgiu nėra belytė, ir 
savo objektyvumu ji nėra anapus vyro ir moters“!. Kiekvie- 
nas akylesnis kultūros tyrinėjimas kultūros lytiškumą leng- 
vai parodo. Tai yra faktas. Reikia mums susekti šito fakto 
priežastis ir išaiškinti kultūros lytiškumo prasmę. 

Kultūrinės kūrybos savotiškumas pareina nuo žmogaus santykių 
su būtimi ir su idėja. Kas kaip išgyvena būtį, tas kuria ir tokią 
kultūrą. Jeigu mes sakome, kad Vakarų kultūra yra linkusi 
daugiau į išviršinius pavidalus, o Rytuose vyrauja išvidinės 
kultūros sritys, tai tik dėl to, kad Vakarų žmogus būtį išgyve- 
na kaip aktą, o rytietis būtį laiko potencija. Vakarų žmogui bū- 
tis nori aktualizuotis, ir jis todėl jaučia pareigą sava kūryba ši- 
tą būties norą patenkinti. Tuo tarpu rytietis būtį supranta, kaip 
išvidinių potencijų apsireiškimą ir todėl sava kūryba šitas iš- 
vidines potencijas jis stengiasi tobulinti ir didinti. Kultūros for- 
ma, josios organizacija, net josios prasmės suvokimas ir josios užda- 
viniai priklauso nuo žmogaus dvasios nusistatymo būties atžvilgiu, 
nuo būties išgyvenimo ir nuo josios supratimo. 

Todėl norint suprasti vyriškojo ir moteriškojo principo 
vaidmenį kultūrinėje kūryboje, visų pirma mums reikia su- 
prasti, kaip vyras į; moteris santykiuoja su būtimi. Kitaip sakant, 
mums reikia atskleisti vyro ir moters dvasios nusistatymą 


! Philosophische Kultur, Leipzig, 1911, p. 280. 

būties atžvilgiu. Koks bus šitas nusistatymas, tokia bus ir vy- 
ro bei moters kuriama kultūra. 

Kalbėdami apie vyriškąjį ir moteriškąjį pradą būties rū- 
šyse, minėjome, kad vyriškasis pradas yra išcentrinis, mote- 
riškasis - įcentrinis, vyriškasis yra skaldąs, moteriškasis - jun- 
giąs, vyriškasis — individualizuojąs, moteriškasis — bendrinąs. 
Tai yra pagrindinės šitų pradų žymės, kurios juodu skiria ir 
sykiu jungia kaip poliarinius principus. 

Šitos žymės yra aiškios ir vyro bei moters dvasioje ir jo- 
sios santykiuose su būtimi. Vyras, būdamas išcentrinio, skal- 
dančio ir individualizuojančio prado atstovas, ir būtį išgyve- 
na kaip suskilusią, sudėtingą, kaip sumą atskirų individų, atskirų 
sričių tr atskirų laipsnių. Jam būtis nėra kažkas viena, bet kaž- 
kas daug. Vyrui gyvenimas nėra vieningas vyksmas, bet 
vyksmas, kuris faktiškai vyksta įvairiose srityse, įvairiuose 
laipsniuose, o tik mūsų sąmonė šituos įvairius vyksmus su- 
veda vienybėn. Vyras savo pažiūrose į būtį visados yra daugiau 
ar mažiau mechanistas. Štai kodėl iš pirmykščio totemistinio 
kultūros ciklo yra išaugusi demokratiškoji filosofija, kuriai vi- 
sa būtis ir visas gyvenimas yra ne kas kita, kaip individua- 
lių, vienas nuo kito nepriklausančių atomų suma. Mechanis- 
tinis būties ir gyvenimo supratimas iš esmės yra surištas su 
ryškia vyriškosios dvasios struktūra. 

Dėl šito skaldančio savo pobūdžio vyras idėją atskiria nuo 
būties. Jam idėja yra šalia jo paties ir šalia būties. Vyras gali 
kovoti dėl idėjos ir dėl jos net žūti, bet jis visados ją išgyve- 
na, kaip kažkokį pradą, kuris yra jam priešais, kurio jis sie- 
kia ir kurį jis yra pašauktas realizuoti. Idėja vyrui reiškia be- 
galinį uždavinį. Savo viduje vyras visados yra vienišas. Jis gali 
turėti savyje idėjų. Bet visas jas jis išgyvena, kaip svetimą 
pradą, kuris yra jam atėjęs iš šalies ir su jo būtybe nesuta- 
pęs ir negalįs sutapti. Štai kodėl vyras gali vykdyti ir tokią 
idėją, kuriai jis savo vidumi nepritaria. 

Tuo tarpu moters santykis su būtimi ir su idėja yra visai ki- 
toks. Moteriškasis principas visame gyvenime yra įcentrinis, 
jungiąs ir bendrinąs. Todėl moteris būtį išgyvena ne kaip suskal- 

dytą, bet kaip vieningą, ne kaip sudėtą iš atskirų nepriklausomų ato- 
mų, bet kaip gyvą organizmą, kuriame viena dalis priklauso kitai, 
kuriame visi yra nariai ir tuo būdu sudaro ankštą bendruomenę. 
Kiek vyras gyvenimą supranta kaip sumą, tiek moteris gyve- 
nimą laiko visuma. Organiškas pasaulio ir gyvenimo suprati- 
mas iš esmės yra susijęs su moteriškosios dvasios struktūra, 

Moteris būtį išgyvena kaip vieningą. Tai yra pagrindinis jo- 
sios dvasios bruožas. Jai būtis nėra suskirstyta į atskiras rū- 
šis, į atskirus laipsnius, bet yra organiškai suaugusi, orga- 
niškai susimezgusi į neatskiriamą ir nesuskaldomą vienybę. 
Dėl to ir tarp būties bei idėjos moteriai nėra tokio skilimo, 
kaip vyrui. Moteris idėją išgyvena ne kaip kažkokį pradą, 
esantį šalia josios ir šalia būties, bet kaip pradą esantį joje 
pačioje ir būtyje. Štai kodėl moteris dažnai nesupranta vyro 
pastangų realizuoti idėją įvairiuose pavidaluose, leistis į gy- 
venimo skaldymą ir specializavimą. Objekto-subjekto dualiz- 
mas moteriai nėra toji pirmykštė gyvenimo kategorija, kaip vyrui. 
Moteris savo viduje nesijaučia tokia vieniša, kaip vyras. Jei- 
gu moteris turi idėją, tai šitoji idėja suauga su pačia josios 
būtybe, ji tampa jai sava, ji ją palaiko ir gaivina. Todėl Sim- 
melis teisingai sako, kad moteris „yra visuomet savyje, ji yra 
namie, tuo tarpu vyras savo namus turi šalia savęs“?. Tas pat 
Simmelis yra taip pat pastebėjęs, kad moteriškojo buvimo 
forma yra jos vienybė su būtimi, o vyriškojo buvimo forma 
yra idėjos atitraukimas nuo būties“. 


2. Vyriškosios ir moteriškosios 
kultūros charakteristika 


Iš vyro ir moters nusistatymo būties atžvilgiu išplaukia 
ir kultūros kūrybos žymės. Vyras kuria kitaip, negu mote- 
ris, ir moteris kitaip, negu vyras, nes jie kitaip suvokia būtį 
ir kitaip su ja santykiuoja. Vyriškoji ir moteriškoji kultūra yra 


2 Ten pat, p. 83. 
3 Ten pat, p. 99. 

skirtingos ne savo esme, bet savo apraiškomis ir savo kryptimis. 
Vyras ir moteris abu yra žmonės, todėl jų abiejų kultūra yra 
žmogiškoji kūryba. Bet šitos kūrybos pobūdis ir josios kryp- 
tis yra skirtingos, nes jos kyla iš lyties principo apspręsto 
Žmogiškumo. 

Vyras būdamas išcentrinis, suskilęs ir individualistas, sa- 
va kūryba stengiasi pergalėti būties suskaldymą. Jis nori išeiti iš 
to objekto-subjekto dualizmo, kuris žymi visą jo gyvenimą. 
Tuo tarpu dualizmo pergalėjimas, kaip matėme kalbėdami 
apie kultūrą, kaip dvasios objektyvaciją, įvyksta objektyvinia- 
me kūrinyje. Objektyvus kūrinys suima į save subjektyvios ir 
objektyvios dvasios, dvasios ir gamtos pradus ir juos savyje 
sujungia. Tiesa, šitas sujungimas yra labai netobulas, bet pri- 
gimtojoje mūsų tikrovėje jis yra vienintelis. Todėl vyras, siek- 
damas objekto-subjekto vienybės, tuo pačiu siekia savo kū- 
rybos objektyvacijos. Objektyvavimas yra pirmoji vyriškosios kul- 
tūros žymė. Sava dvasia suskaldydamas būtį ir gyvenimą, 
vyras kūryboje vėl šitą būtį ir šitą gyvenimą stengiasi suvie- 
nyti objektyvinių kūrinių pavidalu. Vyro kūrybos tikslas yra 
objektyvus kūrinys. Visa, kas yra neobjektyvuojama, visa, kas 
lieka dvasios gelmėse, vyro nepatenkina. Jo kūryba nori bū- 
ti regima ir pastovi. Štai kodėl vyriškoji kultūra pirmoje ei- 
lėje linksta į tokias kultūros sritis, kuriose šitie išviršiniai, re- 
gimi, objektyvūs pavidalai yra realiausi. Vyras yra technikas, 
mokslininkas, menininkas, visuomenės organizatorius, nes 
visose šitose srityse regimi pavidalai turi pirmaeilės reikšmės. 

Iš to paties vyro susiskaldymo ir noro vienyti kyla ir ant- 
roji jo kuriamos kultūros žymė, būtent: formavimas. Vyras sie- 
kia gyvenimo vienybės. Bet šitoji vienybė gali ateiti tik per for- 
mą. Forma yra vienybės pradas. Forma padaro, kad daiktas 
nėra suskilęs ir išsisklaidęs. Todėl vyras savo kūryba siekdamas 
gyvenimo ir būties vienybės tuo pačiu siekia ir formos. Formalinis 
elementas jo kūryboje yra labai ryškus. Vyro kūryba yra for- 
mos kultūra arba pavidalo kultūra, nes apipavidalinimo arba for- 
mavimo momentas joje yra labai aiškus. Čia yra priežastis, ko- 
dėl visos tos kultūros, kaip graikų, rymiečių, kuriose buvo vy- 
ro dvasios persvara, buvo pavidalo kultūros tipai. Čia taip pat 

glūdi priežastis, kodėl vyras kiekvieną savo darbą stengiasi 
išreikšti tam tikros sistemos, tam tikros formos pavidalu. Tai 
plaukia iš jo dvasios struktūros. Vyriškoji kultūra yra prigim- 
Hes formavimas. 

Sukurti objektyvius pavidalus, suformuoti tobula lytimi 
gamtos parengtą daiktą galima tik tada, kai šitas daiktas yra 
individualus, kai jis yra atsiskyręs nuo kitų ir turįs bent relia- 
tyvų savarankiškumą. Formos negalima uždėti tiems daly- 
kams, kurie yra bendri. Taip pat bendrumoje negalima objek- 
tyvuoti savo dvasios. Todėl vyriškoji kūryba, apsireikšdama 
objektyviais pavidalais ir siekdama visų pirma suteikti šitiems 
pavidalams tobulą formą, pasidaro sykiu vėl būties ir gyve- 
nimo skaldytoja arba specializuotoja. Specializavimas yra tre- 
čioji pagrindinė vyriškosios kultūros žymė. Vyriškoji kūryba yra 
speciali kūryba. Vyras kultūrininkas iš esmės yra specialistas. To- 
ji pirmykštė vienybė, kurioje visos kūrybos sritys buvo palenk- 
tos ir valdomos vieno aukštesnio principo, vyriškoje kultūro- 
je jau yra išnykusi. Čia vyrauja daugingumo principas, kuris 
atskiras žmogiškosios kūrybos sritis vis labiau atpalaiduoja 
vieną nuo kitos, vis labiau specializuoja ir vis labiau skaldo 
gyvenimą. Darbo pasidalijimas yra ryškus visur ten, kur tik įsi- 
gali vyriškasis principas. Su vyro dvasios įsigalėjimu žengia ir 
specializacijos įsigalėjimas, ir gyvenimo suatominimas. Vyras 
gali kurti tik vienoje ir tai gana siauroje gyvenimo srityje, nes jis 
pasitenkina laimėjęs objektyvinių tobulos formos pavidalų. 
Tuo tarpu tokių pavidalų laimėti galima ir labai siauroje sri- 
tyje, visiškai nepaisant gyvenimo visumos. 

Trys tad pagrindinės žymės charakterizuoja vyriškąją kul- 
tūrą: 1) objektyvavimas arba tendencija kūrybą apreikšti regi- 
mais išviršiniais pavidalais; 2) formavimas arba tendencija sa- 
vai kūrybai laimėti tobulą lytį ir tuo būdu persvarą atiduoti 
ne turiniui, bet formai; 3) specializavimas arba tendencija kurti 
tik vienoje aprėžtoje srityje, paliekant šalia gyvenimo visu- 
mą ir kitas net ir artimas sritis. 

Moteriškosios dvasios kūryba kaip tik papildo šitas vy- 
riškosios kultūros žymes. Kaip apskritai lyčių pradas yra po- 
liarinis, ir žmogiškumas įvyksta tik lyčių vienybėje, taip ir 

vyriškoji, ir moteriškoji kultūra pačia savo prigimtimi yra poliari- 
nė ir todėl savaime reikalaujanti papildymo iš antrojo poliaus. Mo- 
teriškoji dvasia sukuria tokią kultūrą, kuri atskleidžia antrą- 
ją būties ir gyvenimo pusę, kuri parodo antrąjį žmogaus dva- 
sios santykiavimo su būtimi bruožą. 

Jeigu vyro kultūra kyla iš vyriškosios dvasios nusistaty- 
mo būties, kaip suskilusios, atžvilgiu, tai moteriškoji kultūra 
kyla iš moters dvasios santykių su būtimi, kaip su vieninga. 
Moteris išgyvena būtį ir gyvenimą kaip vieningą savyje, kaip 
organišką dalyką. Ir šitas pagrindinis moters dvasios nusi- 
statymas yra moteriškosios kultūros žymių šaltinis. 

Pirmutinė moters kultūros žymė yra josios subjektyvumas. 
Kiek vyras savo kūrybą nori objektyvuoti regimais pavida- 
lais, tiek moteris stengiasi savo kūrybą sutelkti būties viduje. 
Vyras savo kūryba išeina į paviršių, jis yra išcentrinis. Mote- 
ris savo kūryba įeina į daikto vidų, į subjektą. Ji yra įcentri- 
nė. Taip yra dėl to, kad moters kūryba stengiasi ne būtį vie- 
nyti, ko siekia vyras, bet būtį patobulinti pačioje josios esmėje. 
Jeigu vyriškoji kultūra yra gamtos formavimas ir dvasios ob- 
jektyvavimas, tai moteriškoji kultūra yra visų pirma būties 
tobulinimas. Šiuo atžvilgiu ir sakoma, kad moteriškoji kultū- 
ra yra subjektyvi, vadinasi, kad ji ne tiek stengiasi apsireikšti 
iš viršaus, kiek pasilikti subjekto viduje, jojo dvasioje ir jojo 
prigimtyje. Moters kuriama kultūra yra vidaus kultūra. Štai 
kodėl moteris ir renkasi tokias gyvenimo sritis, kur ji šitą iš- 
vidinį savo kūrybos pobūdį galėtų tinkamai apreikšti. Todėl 
ugdymas, karitatyvinis veikimas, namų gyvenimas yra ge- 
riausia moteriai dirva. Čia josios kūryba pasiekia aukščiau- 
sių laimėjimų. 

Priešais formalinį vyro kultūros pobūdį moteris pastato 
materialinį pobūdį. Kiek vyro kultūra yra formos kultūra, tiek 
moters kultūra yra turinio kultūra. Moters dvasia apima visą 
gyvenimą jo visumoje ir vienybėje. Jai todėl nėra reikalo jį vie- 
nyti ir todėl nėra reikalo atiduoti persvarą formai. Josios tad 
kūryboje turinio elementas ima viršų. Moteris tarsi maitina 
vyro sukurtas formas ir jas pripildo vertingu turiniu. Dėl to 
moters kultūra visados yra daugiau išraiškos, ne pavidalo, kultūra. 

Moteris nori simboliškai pasakyti tai, ko ji siekia ir ką ji sten- 
giasi realizuoti. Todėl simbolis yra neišvengiamas moteriškosios 
kultūros palydovas. Tai patvirtina ir tas faktas, kad pirmykštė- 
je matriarchatinės kultūros kūryboje misterinis elementas bu- 
vo vyraująs. Misterijos yra moters dvasios padaras. 

Išgyvendama būtį kaip vieningą, moteris nėra priversta 
savo kūrybą specializuoti. Ji savo kultūra nori apimti visą gy- 
venimą ir visą būtį josios pilnatvėje. Moteriškoji kultūra yra 
bendrumos, visumos kultūra. Moteriai yra nepakeliama specia- 
lizacija arba gyvenimo išskaldymas į nepriklausančias dalis 
ir sritis. Visa moters būtybė, visas jos veikimas yra ankštai 
surištas su vienijančiu būties ir gyvenimo centru, ir todėl 
kiekvienas atitrūkimas nuo šito centro moteriai yra nepake- 
liamas. Moteris negali būti specialistė savo kūryboje. Jei moteris 
pareina į kokią nors specialybę, ji virsta amatininke, ne kū- 
rėja. Kaip kūrėja, ji gali gyventi tik ryšium su gyvenimo vi- 
suma. Juo tad gyvenimas labiau šakojasi ir skaldosi, tuo sun- 
kiau moteriai apimti jojo visumą ir tuo pačiu tuo sunkiau 
jai darosi būti kūrėja tikra šita žodžio prasme. Čia glūdi pir- 
moji moters kultūrinio nevaisingumo priežastis. 

Trys tad yra pagrindinės moteriškosios kultūros žymės: 
1) subjektyvumas arba tendencija tobulinti būtį josios viduje; 
2) turiningumas arba tendencija savo kūryboje persvarą ati- 
duoti turiniui; 3. bendrumas arba tendencija savo kūryba ap- 
imti būtį ir gyvenimą jojo visumoje. 

Moteris nepasitenkina vyro sukurta kultūra, nes šitoji kul- 
tūra neatitinka moteriškosios dvasios struktūros. Vyras yra su- 
skilęs savyje, jis yra nepastovus, veiklus ir neramus. Jis todėl 
ieško savo priešginybės pastoviose sustingusiose objektyvio- 
se formose. Tuo tarpu moteris yra savyje vieninga ir rami. Ji 
todėl savo kūrybą stengiasi pakreipti įvairumo ir kitimo link- 
me. Minėtos moters kultūros žymės kaip tik ir apreiškia šitą 
bendrą linkimą. Subjektyvinis gyvenimas ir subjektyviniai iš- 
vidiniai pavidalai niekados nėra sustingę, kaip išviršiniai 
daiktai. Išvidinis bet kokios būtybės gyvenimas visados yra 
tapsmo kategorijoje. Turinys, santykyje su forma taip pat pa- 
sirodo ne kaip statinis, bet kaip dinaminis elementas. Tai for- 

ma padaro, kad daiktas yra nekintąs. Turinys, kaip begalinių 
potencijų ir begalinio būties turiningumo nešėjas, yra kinta- 
mumo pradas. Turiningas daiktas labiau yra įvairus, negu for- 
mingas daiktas. Gyvenimo visumos aprėpimas taip pat lai- 
duoja moteriai didesnį josios kūrybos įvairumą ir apsaugo šitą 
kūrybą nuo sustingimo. Visos tat žymės rodo, kad moters kū- 
ryba siekia ne pastovumo, bet įvairumo, organiškumo, gyvybės ir 
dvasios. Čia yra priežastis, dėl ko moters kultūra yra ne tiek 
daikto, kiek asmens kultūra (ne Sachkultur, bet Personenkultur). 
Vyras yra tapsmas, todėl jis siekia būties. Jo kūrybos proce- 
sas eina iš werden prie sein. Moteris yra būtis, todėl savo kū- 
ryba ji siekia tapsmo. Josios kūrybos procesas eina iš sein prie 
werden. Vyras sava kūryba gyvenimą sustingdo, sukausto ir 
suformuoja. Moteris sava kūryba gyvenimui duoda gyvybės, 
įvairumo, turinio ir kitimo. 


3. Namai ir pasaulis kaip moteriškosios 
ir vyriškosios kultūros išraiškos 


Vyro ir moters kultūrinė kūryba kristalizuojasi tam tik- 
rais kultūros tipais. Yra dvi kultūrinio gyvenimo formos — 
net dvi apskritai viso žmogaus gyvenimo formos, - kuriose 
vyriškasis ir moteriškasis pradas pasirodo kaip tvarkytojas 
ir apsprendėjas, būtent: pasaulis ir namai. Pasaulis ir namai 
yra vyriškosios ir moteriškosios kultūros pavidalas. Pasau- 
lyje ir namuose telkiasi vyriškoji ir moteriškoji dvasia visais 
savo principais, visomis savo žymėmis, visais savo uždavi- 
niais ir siekimais. Pasaulis yra vyriškojo buvimo ir vyriškosios 
kūrybos forma. Namai yra moteriškojo buvimo ir moteriškosios kū- 
rybos forma. Tai nėra dvi gyvenimo sritys, kurios viena nuo 
antros skirtųsi materialinių objektu. Šitą dalyką reikia gerai 
suprasti, nes tik tada atsiskleidžia namų ir pasaulio prasmė. 

Žmonijos intuicija jau nuo neatmenamų laikų namus yra 
skyrusi moteriai, o viešąjį gyvenimą - vyrui. Moteris buvo pa- 
statyta namų centre, o vyras - pasaulio centre. Bet šitoji iš es- 
mės visai teisinga intuicija labai greitai buvo iškreipta ir ne- 

suprasta. Namai ir pasaulis žmonijos istorijoje labai greitai bu- 
vo vienas nuo antro skiriami materialiniais savo objektais ir 
savo sritimis. Jeigu šiandien sakoma, kad moters pašaukimas 
yra dirbti namuose, tai tuo suprantama tam tikros apribotos 
sritys, pavyzdžiui, namų ūkis, vaikų auginimas, apskritai vi- 
sa, kas yra susiję su namų gyvenimu. Iš kitos pusės, kai sa- 
koma, kad vyras kuria pasaulyje, tai tuo taip pat suprantama 
tam tikros nuo namų skirtingos ir vienam tik vyrui skiriamos 
sritys, kaip mokslas, menas, visuomeninis ir politinis gyve- 
nimas. Čia kaip tik ir glūdi pagrindinė klaida namų ir pasau- 
lio koncepcijose. Namai ir pasaulis yra ne dvi skirtingos gyveni- 
mo ir veikimo sritys, bet du skirtingi gyvenimo ir veikimo būdai. 
Jie vienas nuo antro skiriasi ne materialiniais savo objektais, ne ob- 
jektyviomis sritimis, bet formaliniu žmogaus dvasios nusistatymu 
viso gyvenimo, visų objektų ir visų sričių atžvilgiu. Namai ir pa- 
saulis reiškia ne tam tikrą žmogaus apsiribojimą atskiromis 
sritimis, bet savotišką dvasios santykiavimą su visa būtimi. 
Namų kultūra, kaip ir pasaulio kultūra, apima visą gyvenimą. 
Pasaulis yra sukurtas, kuriamas ir palaikomas vyro. Kai 
sakoma, kad vyras išeina iš namų ir eina į pasaulį, tai reiš- 
kia ne tai, kad jis eina į mokslo, meno arba visuomeninio 
gyvenimo sritis, bet tai reiškia, kad jis visą gyvenimą taip 
apipavidalina ir taip formuoja, kad yra gaunamas savotiš- 
kas gyvenimo būdas, kurį mes ir vadiname pasauliu. Kad ši- 
tame gyvenimo būde mokslas, menas ir visuomeninis gyve- 
nimas turi ypatingos reikšmės, tai čia yra tik pasaulinio gy- 
venimo apraiškos. Pasaulio kultūra yra vyriškosios kūrybos padaras 
ir vyriškosios santykiuosenos su būtimi išdava. Kai vyras savo 
kūrybą objektyvuoja regimais pavidalais, kai jis ją stengiasi 
apvilkti tobulomis ir pastoviomis formomis, kai jis ją suskal- 
do į atskiras sritis, jis tuo pačiu sukuria pasaulio kultūrą. Pa- 
saulio kultūra yra objektyvavimo, formavimo ir specializavimo re- 
zultatas. Todėl dairydamiesi po dabartinį gyvenimą, kurio 
centras yra pasaulyje, ne namuose, nes visa Europos kultūra 
yra vyro padaras, mes ir matome šitas aiškias vyro kūrybos 
žymes. Pasaulis, kaip jis apsireiškia dabartine savo forma, yra 
objektyvinių kūrinių gaminimo vieta, yra formavimo vieta, 

yra specializavimo objektas. Mūsų gyvenimas stengiasi kiek- 
vieną kartą apsireikšti konkrečiais ir regimais pavidalais. 
Mes visai nesirūpiname, ar tie pavidalai turės kokią nors 
prasmę. Objektyvinis kultūros vertinimo momentas dabar 
yra aiškiai persvėręs ir nuslėgęs subjektyvinį momentą. Mes 
vertiname kultūrinės kūrybos laimėjimus tik juose pačiuo- 
se ir visai jų nerišame su subjektyvine dvasia, su žmogumi 
ir jo vidaus gyvenimu. Mes rašome daugybę veikalų, visai 
nesirūpindami, ar kas nors juos skaito. Šių dienų mokslinin- 
kas nesirūpina savo teorijų populiarumu. Todėl mokslinės 
idėjos egzistuoja tik mažuose rateliuose, tuo tarpu plačios 
masės gyvena be mokslo nuovokos. Šiandien didžiausia hi- 
perprodukcija mokslo, meno, literatūros veikalų, mokslo iš- 
radimų ir atradimų lieka nepanaudoti, lieka neperėję per 
žmogaus dvasią ir tuo būdu patenkina tik grynai vyriškąjį 
norą objektyvuoti savo idėją, visiškai nesirūpinant šitos ob- 
jektyvacijos likimu. Šių dienų vyras kūrėjas, vyras kultūri- 
ninkas yra panašus į gegutę, kuri padeda kiaušinį ir jį pa- 
lieka svetimųjų globai. 

Iš kitos pusės, šiandieniniame vyro sukurtame ir kuria- 
mame pasaulyje matome nuolatinį, tiesiog ligūstą, formos no- 
rą. Šitas noras apsireiškia sistemų, organizacijų, sąjungų, įsta- 
tymų pavidalais. Mes menkai vertiname tuos filosofus, ku- 
rie nėra sukūrę savos sistemos, vadinasi, kurie savo idėjų 
nėra suorganizavę tam tikra aiškia forma. Augustino pobū- 
džio filosofai arba Platono šalininkai dažnai nėra laikomi tik- 
rais mokslininkais. Šiandien mokslininku laikomas tas, kas 
stato atbaigtą aiškios formos ir ryškaus pavidalo idėjų rūmą. 
Visuomeniniame gyvenime šitas formos noras apsireiškia 0r- 
ganizacijomis. Organizacija iš esmės yra bendruomeninio gy- 
venimo forma. Kiekviena bendruomenė savo objektyvioje ir 
konkrečioje apraiškoje yra organizacija. Netolimi mūsų am- 
žiaus laikai yra šitas išviršines bendruomenių formas taip 
smarkiai pabrėžę, kad šiandien organizacijos jau pradeda tie- 
siog dusinti žmogaus asmenį ir gniaužti organišką bendruo- 
menių pobūdį. Su tuo yra susijusi šiandieninė organizacijų 
krizė, kuri yra viso vyriško pasaulio krizės ženklas. 

Apie dabartinio pasaulio kultūros specializaciją nėra rei- 
kalo daug kalbėti. Ji šiandien yra aiški kiekvienam. Dabarti- 
nis pasaulis savo gyvenime yra tiek išsiskaldęs, tiek išsiša- 
kojęs, kad net labai artimos sritys nesusisiekia viena su kita. 
Kiekvienoje srityje yra vyraująs „specialistas“, kurio nuomo- 
nė yra reikšminga tik jo srityje. Nieko nebūtų galima sakyti 
prieš tokią specializaciją gamtinėje mūsų gyvenimo srityje, 
kaip ūkyje, technikoje. Bet kai šitokia specializacija pereina 
ir į dvasinę sritį, kai specialistas pradeda vyrauti filosofijoje, 
teologijoje, literatūroje, teisėje, tuomet, suprantama, žmogaus 
dvasios gyvenimas yra palaidojamas, nes jis yra paverčiamas 
suma atskirų vienetų, kas iš esmės yra priešinga žmogaus 
dvasios esmei. Žmogaus dvasia niekados nėra ir negali būti 
suma. Ji yra visuma. Ji apima viską ir viską nori suvesti į sin- 
tezę. Tokia dvasinė sintezė šiandien vyro sukurtame pasau- 
lyje yra negalima. Kai teologijoje vienas yra dogmatikos spe- 
cialistas, kitas moralinės, trečias asketikos, kai filosofijoje gno- 
seologas nesidomi kultūros filosofija, gamtos filosofui nerūpi 
religijos filosofija ir ontologija, jokia aiški ir sintetinė pasau- 
lėžiūra nėra galima. 

Toks yra šiandienio vyriškojo pasaulio vaizdas. Vyras, 
kurdamas savą kultūros tipą, jį kuria taip, kaip reikalauja vy- 
riškoji prigimtis. Bet ji, būdama vienapolė, tuo pačiu yra vie- 
našališka ir sukuria vienašališką kultūrą. Todėl atsiranda kul- 
tūros krizė, paskui kuria eina ir viso vyriškojo gyvenimo kri- 
zė. Reikia pastebėti, kad toks objektyvavimas, organizavimas 
ir specializavimas yra šiandien ryškus ne tik moksle, mene, 
technikoje ir visuomenės gyvenime, bet net ir tokiose srity- 
se, kurios iš esmės yra išvidinės kultūros dalykai. Šiandien vy- 
ras yra objektyvavęs ugdymą, šiandien jis vis labiau stengia- 
si suimti į organizacinės lytis karitatyvinį veikimą. Labdary- 
bės valstybinimo tendencija yra ne kas kita, kaip pastangos 
šitam išvidiniam žmogaus meilės darbui suteikti regimą ir 
pastovų pavidalą arba jį objektyvuoti. Tai kaip tik ir rodo, 
kad pasaulio kultūra yra ne atskira sritis, bet tam tikras kūrybos 
būdas, kuris gali apimti ir mūsų laikais apima visas sritis. Jis ky- 
la iš vyriškosios dvasios struktūros, kurioje yra, kaip minė- 

jome, trys pagrindinės tendencijos: tendencija objektyvuoti, 
tendencija formuoti ir tendencija specializuoti. Kai šitos ten- 
dencijos apsireiškia praktikoje ir kai jos susikristalizuoja kon- 
krečiu pavidalu, mes gauname pasaulio kultūros tipą. Pasau- 
lio kultūra yra vyriškosios kūrybos apsireiškimas ir sykiu vy- 
riškosios dvasios simbolis. Jis gali įsibrauti į visas gyvenimo 
sritis, net į žmogaus dvasios vidų. Asketikos bandymas ir pa- 
stangos siekti žmogaus tobulybės per atskirų dorybių reali- 
zavimą jojo viduje yra ne kas kita, kaip pasaulio įsibrovimas 
į išvidinį žmogaus gyvenimą. Dorybės yra ne kas kita, kaip 
tam tikros formos, kuriomis yra apspraudžiamas žmogaus 
vidus. Tai yra vyriškoji asketika. Vyriškasis veikimo būdas 
gali paliesti visas sritis. Tuomet mes sakome, kad pasaulis 
įsibrauna į namus, į žmogaus vidų. Tuomet yra kalbama apie 
visos kultūros suprofanavimą, nes kultūros esmės apreiški- 
mas iš viršaus visados yra šitos esmės tam tikras pažemini- 
mas. Kultūra yra kažkas šventa savo gelmėse ir kiekvienas 
josios gelmių per didelis atskleidimas visados reiškia josios 
suprofanavimą. 

Taip reikia suprasti ir namų kultūrą. Namai taip pat reiš- 
kia ne atskirą gyvenimo sritį, bet visą gyvenimą su visomis 
jojo sritimis, tik savotiškai suprastą, savotiškai pergyvenamą 
ir todėl savotiškai kuriamą. Namai yra sintetinė kultūros lytis. 
Namuose telkiasi visas gyvenimas. Namų kultūroje yra ir te- 
orinis, ir praktinis, ir estetinis momentas. Namai priklauso ir gam- 
tinei, ir kultūrinei, ir religinei gyvenimo sričiai. Tai yra pagrin- 
dinis dalykas namų koncepcijoje. Kas namus laiko tik atski- 
ra gyvenimo sritimi, tas nepasiekia jų esmės. Namai yra tam 
tikra gyvenimo forma, kurioje telkiasi tam tikru būdu visa, 
ką tik šitas gyvenimas pagamina. Namai yra sintetinė ir jun- 
giamoji viso gyvenimo lytis. 

Ir štai namų kūrėja ir palaikytoja yra moteris. Kai sako- 
me, kad moteris yra skirta namams, tai reiškia, kad ji yra 
skirta ne tai ar kitai sričiai, ne virtuvei, ūkiui ar vaikams, 
kaip šiandien daugeliui atrodo, bet tai reiškia, kad ji yra skir- 
ta visam gyvenimui su visomis jo sritimis, bet kad ji šitas sri- 
tis turi suvokti, išgyventi ir kurti namų dvasioje. Tai yra pa- 

grindinis namų kultūros ir sykiu moteriškosios kultūros 
bruožas. Namų dvasia turi persunkti visą moters kūrybą, vis 
tiek ar šita kūryba bus teorinė, praktinė ar estetinė. Ir moksle, 
ir mene, visuomeniniame gyvenime moteris turi būti narmuo- 
se, tai reiškia ji turi kurti, išeidama iš namų dvasios, iš na- 
mų pobūdžio, iš namų prigimties. Kuo tad yra charakterin- 
gi namai? 

Visų pirma savo sintetiniu pobūdžiu. Namuose yra visas 
gyvenimas dar neišsiskaldęs, ne specializuotas, bet pirmykš- 
tėje savo vienybėje ir sintezėje. Namuose nėra mokslo, nėra 
meno, nėra organizacijų skyrium, bet yra visas gyvenimas 
kaip toks, gyvenimas nesumechanizuotas, bet gyvas ir orga- 
niškas. Namuose netrūksta mokslinių dalykų. Namuose ne- 
trūksta meno. Namuose taip pat yra organizacija su savo pa- 
pročiais, nuostatais ir normomis. Bet visi šitie dalykai čia yra 
ankštai susiję vienas su kitu. Visi jie yra vienas nuo kito neat- 
siskyrę, vienas nuo kito nesiizoliavę. Visi jie sudaro vieną vi- 
sumą, jungiamą ir gaivinamą bendros žmogiškosios dvasios. 
Teorinis, praktinis ir estetinis momentas čia nėra išsivystę į 
atskiras sritis, kaip tai matome pasaulio gyvenime. Namuo- 
se jie organiškai jungiasi ir tuo būdu sudaro savotišką pa- 
saulio, išsiskaldžiusio pasaulio, priešginybę. Tai, kas pasau- 
lyje yra išsiskyrę, tai namuose yra vienybėje. Sintetiškai or- 
ganiška visuma yra pirmutinis namų bruožas. 

Antras namų bruožas yra tas, kad gyvenimas namuose nesiob- 
jektyvuoja konkrečiais ir regimais pavidalais, bet telkiasi viduje. 
Namų kūryboje tarp kūrėjo ir kūrinio nėra tokio atsiskyrimo kaip 
pasaulyje. Namų gyvenimas iš esmės yra išvidinis gyvenimas. Vis 
tiek ar mes imsime teorinį momentą, ar praktinį, ar estetinį —- 
visur mes rasime šitą išvidinės kultūros ir išvidinės kūrybos 
bruožą. Teorinis momentas namuose nesusikristalizuoja 
mokslo sistemomis kaip pasaulyje. Čia jis apsireiškia kaip iš- 
vidinis žmogaus dvasios veikimas pažinimo tvarkoje. Prakti- 
nis momentas nekuria įvairių teisės normų ar organizacijų. 
Teisinis namų sutvarkymas yra jiems atėjęs iš pasaulio. Jis 
nėra namų kūrybos rezultatas. Praktinis momentas namuose 
apsireiškia išvidiniu žmogaus valios palenkimu namų tradi- 

cijoms, namų papročiams, namų dvasiai ir jų vedėjams. Este- 
tinis momentas namuose nesiobjektyvuoja meno kūriniais, 
bent tokia prasme, kaip mes juos šiandien suprantame. Na- 
mai yra sukūrę meno užuomazgas. Bet šitos užuomazgos vi- 
sados yra susijusios su žmogaus išvidiniu gyvenimu. Vadina- 
si, visas namų gyvenimas vyksta žmogaus dvasios viduje, o visi ob- 
jektyviniai pavidalai čia yra tik atrama anam išvidiniam gyvenimui 
palaikyti arba apreikšti. Bet šitie objektyviniai pavidalai neturi 
vertės patys savyje. Namų dvasia juos traktuoja kaip išvidinės 
kultūros priemones ir dažnai tik kaip simbolius. Objektyvi- 
niai pavidalai namuose turi visai kitokios prasmės negu pa- 
saulyje. Pasaulyje jie yra laikomi vertingais patys savyje. Jų 
ten yra siekiama kaip vertingų, kaip savarankiškų. Tuo tarpu 
namuose jie yra vertingi tik tiek, kiek per juos apsireiškia iš- 
vidinis namų kūrybos veikimas, kiek jie šitą išvidinę kūrybą 
palaiko ir ugdo. Namų kūryba yra iš esmės vidaus kūryba. Ji į 
vidaus gyvenimą eina ir jame pasilieka. 

Dabar mes galime lengvai suprasti, kodėl namų kūrėja 
yra moteris, kodėl ji namų dvasioje geriausiai jaučiasi, ir ką 
reiškia kurti namų dvasioje ir namų bruožus įnešti į visą gy- 
venimą. 

Jau esame minėję, kad pagrindinės moteriškosios kūry- 
bos žymės yra šitos kūrybos subjektyvumas arba tendencija 
tobulinti būtį josios viduje, turiningumas arba tendencija sa- 
voje kūryboje persvarą atiduoti turiniui ir bendravimas arba 
tendencija sava kūryba apimti visą gyvenimą. Namai savo 
pobūdžiu kaip tik ir atitinka visas šitas moteriškosios kūry- 
bos žymes. Namai yra sintetinė gyvenimo lytis ir tuo pačiu 
patenkina moters linkimą aprėpti visą gyvenimą. Pasaulyje 
moteriai šitas aprėpimas yra neįmanomas, nes pasaulis yra 
suskaldyta gyvenimo forma. Jis jau yra pražudęs pirmykštę 
gyvenimo vienybę. Tuo tarpu namai ją yra išlaikę josios pil- 
natvėje. Todėl namų dvasioje moters kūrybos linkimas ap- 
imti visą gyvenimą yra geriausiai patenkinamas. Iš kitos pu- 
sės, namai yra išvidinė kultūros lytis. Tuo savo pobūdžiu ji 
patenkina moteriškosios kūrybos pastangas tobulinti būties 
vidų ir turiniui atiduoti pirmenybę. Moteris linksta kurti bū- 


228 


ties viduje. Ji nenori objektyvuoti. Tuo tarpu namuose kul- 
tūra kaip tik yra kuriama viduje. Objektyviais pavidalais ji 
apsireiškia kuo mažiausiai. Todėl moteris namuose kaip tik 
ir jaučiasi geriausiai, kadangi ji nėra priversta savo kūrinį pa- 
statyti priešais save, kaip sau svetimą ir atsiskyrusį pavida- 
lą. Taip pat namų kultūrą moteris kuria visa savo būtybe. Ji 
čia įdeda visą savo dvasią, o ne vieną kurią nors savo galią, 
kas vyksta vyro sukurtoje pasaulio kultūroje. Namai moterį 
išsemia ne kaip ta ar kita funkcija, bet kaip visų funkcijų sin- 
tezė, kaip organiška visų atskirų uždavinių ir pareigų lytis, 
kuri labiausiai atitinka subjektyvią moters lytį. Namai tam- 
pa moteriai viena didele kultūrine gėrybe, bet visai savotiš- 
kos rūšies, kurios lytis niekados nesiobjektyvuoja atskirai nuo 
kūrėjos, kurios veikimo rezultatas neatsiskiria nuo veikėjo. 
Tai yra panašu į vaidybą, kuri moteriai taip pat yra artima. 
Simmelis teisingai yra pasakęs, kad namai moteriai yra „pa- 
čią save patenkinanti vertybė kaip meno kūrinys““. Tarp na- 
mų dvasios ir moters dvasios yra organiškas atitikimas, nes 
šita namų dvasia galutinėje sąskaitoje yra moters sukurta, 
pirmykštės moters, kuri nebuvo varžoma jokių tradicijų, jo- 
kių aplinkos nuostatų, bet kūrė tik pagal išvidinius savo pri- 
gimties linkimus. Namų kultūra eina iš matriarchatinio pirmykš- 
čio gyvenimo, kuris buvo visiškoje moters dvasios persvaroje. 
Dabar mums gali būti aišku, kokia prasme yra sakoma, 
kad namų dvasia turi persunkti visą moterų kūrybą. Moters 
kultūros negalima apriboti viena kuria sritimi. Moteris, kaip 
ir vyras, turi apimti visą gyvenimą ir kurti visose srityse. Bet 
kaip vyras sava kūryba realizuoja pasaulio dvasią, taip mo- 
teris sava kūryba turi realizuoti namų dvasią. Šitas namų dva- 
sios realizavimas tikrumoje yra ne kas kita, kaip namų kultūros 
žymių išplėtimas ir realizavimas visuose moters darbuose. Namai 
yra sintetinė ir išvidinė kultūros lytis. Tai yra du pagrindi- 
niai jų bruožai. Ir šitais bruožais turi būti pažymėta visa mo- 
ters kūryba, vis tiek ar ji bus teorinė, ar praktinė, ar esteti- 
nė. Moteris turi kurti visumoje ir viduje. Tik tada josios kūry- 


* Philosophische Kultur, p. 308. 

ba bus tikrai vaisinga, nes ji kils iš giliausio josios būtybės 
principo. Tai nereiškia, kad josios kūryba neturi apsireikšti 
konkrečiais pavidalais. Tai tik reiškia, kad šitie pavidalai čia 
tarnauja tik kaip atrama anam sintetiniam vidaus turiniui. 
Kai moteris pradeda pamėgdžioti vyrų kūrybos kelią, kai ji 
stengiasi objektyvuoti, užuot kūrusi dvasios viduje, kai ji 
stengiasi pasiekti tobulų formų vietoje gilaus turinio, kai ji 
galop pasitenkina viena kuria sritimi, vietoje apėmusi visą 
gyvenimą jojo sintezėje, ji išeina iš namų į pasaulį ir tuo pa- 
čiu išeina iš savęs. Tai yra pagrindinė moters klaida, kuri jai 
keršija kultūriniu josios neproduktingumu. Jeigu moterys li- 
gi šiol yra menkai kultūroje laimėjusios, tai tik dėl to, kad 
visais amžiais jos stengėsi pamėgdžioti vyrų kūrybos būdą, 
kuris yra priešingas visai moters dvasiai. Tuo tarpu kūryba 
negali būti sėkminga ten, kur ji nekyla iš giliausio žmogaus 
dvasios principo. Moters kūryba gali būti tik išvidinė, turinin- 
ga ir sintetinė. Tai yra namų žymės ir sykiu moteriškosios 
dvasios žymės. Jos turi būti ir moters kultūros žymės. Šiandien 
pasaulis išgyvena vyriškosios kūrybos krizę. Moteris dabar 
yra laukiama kaip gelbėtoja iš šitos krizės. Todėl moteriško- 
sios kūrybos supratimas ir josios vykdymas yra dabar dau- 
giau reikalingas, negu kada nors pirmiau. Moteris turi at- 
sverti vyro per didelį linkimą į išviršinius pavidalus, į for- 
mas ir į specializaciją. Dabartinė kultūra laukia iš moters 
išvidinės dvasios, turinio ir organiškos sintezės. Kai šitie pra- 
dai bus suteikti, tuomet gyvenimas vėl bus atnaujintas. Bet 
moters prisidėjimas prie šito atnaujinimo yra būtinas, nes 
kiekvienas atgimimas ateina tik per moteriškąjį pradą. 


ŠEIMA 


1. Šeimos krikščioniškumas 


Kas yra krikščioniškosios šeimos židinys? - Štai klausi- 
mas, kuris tenka pasvarstyti, pakalbėjus apie žmonos ir vy- 
ro pareigas vieno antram. Jis nėra veltui keliamas, nes jeigu 
mūsų laikais yra aptemdytas krikščioniškosios moterystės su- 
pratimas, tai drąsiai galima tvirtinti, jog su šeimos suprati- 
mu yra daug blogiau. Su bažnytinėmis apeigomis paprastai 
baigiasi moterystės gyvenimo krikščioniškumas, ir vedusieji 
krikščionys pradeda gyventi taip, kaip ir kiekvienas stabmel- 
dys. Kūdikių gimdymas ir auklėjimas pasilieka tik prigim- 
tojoje srityje, ir todėl visa šeima darosi krikščioniška tik tuo, 
kad josios nariai yra krikščionys. Bet šito per maža. Krikš- 
čionių šeima turi būti krikščioniška ne tik savo nariais, bet ir kaip 
bendruomenė. Krikščionybė dieviškuoju pradu persunkia ne 
tik atskirą individą, bet ir individų sambūrius kaip tokius: šei- 
mą, tautą, valstybę ir galop visą žmoniją. Ypač šeimą, nes ji 
yra aukščiausia bendruomenė, ji yra dviejų žmogaus polių 
susivienijimas pilnutiniam vienas antro atbaigimui. Religinis 
pradas joje yra ypatingai žymus, kaip josios pagrindas, ve- 
damasis principas ir atbaigiamoji galybė. Krikščioniškoji šei- 
ma religinį savo charakterį turi išreikšti visame savo gyve- 
nime. Ji turi būti krikščioniška ne tik dėl to, kad sudaryta 
bažnyčioje, bet ir dėl to, kad sakramentinis josios pobūdis 
spindi visuose josios darbuose, net labai intymiuose ir labai 
specifiškuose. 

Šitą mintį aiškiai pasako popiežius Pijus XI savo encikli- 
koje „Casti Connubii“: „Tegul susituokusieji, ne supančioti, 

bet papuošti auksiniu sakramento ryšiu, ne kliudomi, bet jo 
stiprinami, iš visų savo jėgų stengias padaryti, kad jų santuoka 
ne tik per sakramento jėgą ir reikšmę, bet ir per jų pačių mintis ir 
papročius, visados būtų ir paliktų gyvas atvaizdas tos itin vaisin= 
gos sąjungos tarp Kristaus ir Bažnyčios, kuri yra tikrai garbin- 
ga tobulos meilės paslaptis“. Tai reiškia, kad neužtenka tik 
priimti Moterystės sakramentą, bet reikia jį ir vykdyti, vadi- 
nasi, dieviškąjį jo veikimą išplėsti visame savo šeimos gyve- 
nime. Kaip būti tikru krikščioniu neužtenka tik priimti Krikš- 
to sakramentą, taip ir tikrai kriščioniškai šeimai neužtenka 
oficialaus susituokimo bažnyčioje. Toji dieviškoji kibirkštis, 
kuri nusileidžia jungtuvių metu, vėliau turi pavirsti tikrai 
kaitriu židiniu, kuris telktų aplink save visus šeimos narius, 
taip tuos, kurie jau yra, taip net tuos, kurie dar turi ateiti. 
Šitasai dieviškasis malonės židinys turi būti tikrasis krikščioniš- 
kosios šeimos židinys. 

Taip mes suprantame šeimos krikščioniškumą. Moterys- 
tės sakramento priėmimas duoda šeimos krikščioniškumui 
pagrindą, o sąmoningas šito sakramento vykdymas dieviš- 
kąjį bruožą įspaudžia visiems šeimos gyvenimo įvykiams ir 
darbams. Jei nebus sakramento, šeima iš esmės nebus krikš- 
čioniška. Jei truks sakramento vykdyrmo, dieviškoji malonė liks 
neveikli, nes neras tinkamo priėmimo iš žmogaus pusės, ir 
šeima bus krikščioniška tik savo esme, bet ne savo išsivys- 
tymu. Net ir labiausiai išsigimęs žmogus savo esme yra žmo- 
gus. Bet jis turi labai nedaug žmoniškumo savo išsivystyme 
ir savo veikime. Taip yra ir su šeima. Šeima, priėmusi Mo- 
terystės sakramentą, o jo nevykdanti yra tam tikra prasme 
išsigimusi šeima. Ji turi esmę, bet šitos esmės jėgų ji neper- 
lieja į savo veikimą ir savo gyvenimą. Toji esmė lieka sutin- 
gusi, neveikli, ir todėl pačios šeimos būtis darosi ne gyveni- 
mas tikra prasme, bet tik vegetavimas. Tiesa, ji gali gana gra- 
žiai skleistis prigimtojoje srityje. Bet antgamtiniu atžvilgiu ji 
vis dėlto bus vegetuojanti ir todėl atsilikusi, nenormali šei- 
ma. Net ir prigimtasis josios išsiskleidimas nebus pilnas, nes 
jam truks to tikrojo atbaigimo, kurį gali duoti tik religija. 


232 


Šeimos, ne moterystės esmę sudaro kūdikis. Kur nėra kūdi- 
kio, ten nėra nė tikra prasme šeimos. Tiesa, kūdikių gimdy- 
mas nėra krikščioniškosios moterystės esmė, vadinasi, toks 
elementas, kurį išskyrus, būtų negalima nė pati moterystė. Vis 
dėlto jis, nepaisant kai kurių išimčių, lieka bendras faktas ir tai 
pats svarbusis. Aišku tad, kad dieviškasis bruožas turi būti 
ryškus ir šioje srityje. Krikščioniškoje šeimoje kūdikių gimdymas 
taip pat turi būti krikščioniškas. Kokia prasme? Jeigu jau kiekvie- 
nas krikščionio žygis turi būti kreipiamas į galutinį žmogaus 
gyvenimo tikslą, tai tuo labiau naujų būtybių sukūrimas turi 
būti nušviestas šito tikslo spinduliais. Kartą viena mergaitė 
pasakė: „Iš tikro verta tekėti ir turėti šeimos, kad ir kitiems, 
pašaukus juos į buvimą, būtų galima džiaugtis amžina laime“. 
Štai žodžiai, kurie atskleidžia krikščioniškąjį gimdymo pobū- 
dį. Jie yra simbolis visai kitokio gimdymo supratimo, negu tas, 
kuris vyrauja dabartiniame pasaulyje. Kaimo žmonės eina mo- 
terystėn ieškodami savitarpinės paramos. Jie laukia šeimos, 
kad turėtų pagalbininkų savo darbams. Miesto žmonės teka ir 
veda, labai dažnai ieškodami malonumo. Jie laukia kūdikių, 
kad jais pasidžiaugtų, kad pasigėrėtų vėliau energingu jau- 
nuolių veiklumu. Negalima peikti nei vienų, nei kitų. Jų inten- 
cijos yra geros. Bet jos neturi specifiškai krikščioniško charakterio. 
Jų galima rasti kiekvieno padoraus stabmeldžio šeimoje. Gali 
krikščioniškoji šeima jų neišskirti, bet ji negali prie jų sustoti. 
Ji turi pakilti aukščiau ir gimdymui suteikti antgamtinio pobūdžio. 
Krikščioniškoji moterystė savo esme yra antgamtinė. Šitas tad 
antgamtinis bruožas turi būti aiškus ir kūdikių gimdyme. 

Nepripuolamas daiktas, kad sakramentų išskaičiavime 
kunigystė ir moterystė stovi šalia viena antros. Šitie sakra- 
mentai yra surišti ir iš vidaus. Kunigystė turi matrimoniališką 
pobūdį, o moterystė turi kunigišką pobūdį. Matrimoniališkas ku- 
nigystės pobūdis ypač ryškiai išeina aikštėn vyskupo kon- 
sekracijoje. Baigiantis apeigoms, naujajam vyskupui yra įtei- 
kiamas žiedas kalbant: „Imk šį žiedą, ištikimybės ženklą, nes 
turėsi Dievo Sužadėtinę Bažnyčią, nepaliečiama ištikimybe 
papuoštą, nepaliestą saugoti“. Tai yra simbolinės jungtuvės 
su Bažnyčia. Iš kitos pusės, moterystė turi kunigiškąjį pobū- 

dį, atgyjantį ir pabrėžiamą ypač mūsų laikais. Jau vyskupas 
Ketteleris spėjo, kad ateis laikas, kada šeima perims beveik 
visas kunigystės funkcijas, žinoma, tokias, kurioms nereika- 
linga sakramentinio pašventimo. Šiandien mes tokį laiką kaip 
tik ir gyvename. Šeimų pašventimas Šv. Jėzaus Širdžiai, ka- 
da tėvas skaito pasiaukojimo aktą, yra ne kas kita, kaip iš- 
raiška to kunigiško charakterio, kur šeimos galva darosi tar- 
pininkas tarp Dievo ir kitų narių. Tai atgaivinimas tos gied- 
rios patriarchalinės dvasios, kada tėvas buvo sykiu 
vyriausias šeimos kunigas. Šitokiame šeimos pašventime, tie- 
siog josios sukuniginime matyti pradžia to didžio religinio są- 
jūdžio, kuris ilgainiui apims visą pasaulį ir kuriam tik vie- 
nam lemta sukurti krikščioniškąją kultūrą. Šeima, būdama 
ir prigimties (žmonių giminės plėtimas), ir kultūros (savitar- 
pinis pasigelbėjimas), ir religijos (sakramentas) elementų ne- 
šėja iš esmės yra pašaukta jungti šitas sritis į vieną pilnuti- 
nio gyvenimo sutartinę. 

Kunigiškas krikščioniškosios moterystės pobūdis ypač 
ryškiai pasirodo kūdikių gimdyme. Kaip Kunigystės sakra- 
mentas duoda teisės gimdyti ir auklėti žmogų antgamtiniam 
gyvenimui dvasiniu būdu, taip Moterystės sakramentas duo- 
da teisės dviejų žmonių bendruomenei gimdyti ir auklėti 
žmogų tam pačiam antgamtiniam gyvenimui kūniniu būdu. Abie- 
jų sakramentų galutinis tikslas yra tas pat: gimdyti ir auklėti 
žmogų antgamtiniam gyvenimui. Skiriasi tik šito gimdymo ir 
auklėjimo būdai. Moterystė pašaukia žmogų į prigimtąjį bu- 
vimą ir auklėjimu suteikia kultūrinių vertybių, reikalingų na- 
šiam malonės tarpimui. Kunigystė per Krikšto sakramentą 
pašaukia tą patį žmogų į antgamtinį buvimą, o kitais sakra- 
mentais prirengia jį tikrai vaisingam antgamtės gyvenimui. 
Kaip apskritai religija atbaigia ir prigimties, ir kultūros sri- 
tis, taip kunigystė atbaigia pradėtąjį moterystės darbą. Šian- 
dien prigimtosios gyvybės perteikimo kelias yra tapęs dėl pir- 
mųjų Žmonių puolimo antgamtinės mirties perteikimo keliu. 
Fizinis gimimas dar anaiptol nereiškia dvasinio gimimo. Net 
ir iš švenčiausių bei tobuliausių tėvų gema „rūstybės vaikai“, 

savo sieloje turį gimtosios nuodėmės žymę. Ją tad nuplauti 
ir bent reliatyviai atitaisyti puolimo padarytas žmogui 
skriaudas — štai Kunigystės paskyrimas. 

Čia tad ir darosi aiški atbaigiamoji kunigystės reikšmė mo- 
terystei. Dėl to šv. Ambraziejus ir sako, jog „reikia, kad ir pa- 
ti santuoka būtų pašvęsta kunigišku apgobimu ir palaimini- 
mu“!. Čia taip pat darosi aiškus ir tasai išvidinis ryšys, jun- 
giąs šiuodu sakramentu: duoti žmogui buvimą (moterystė — 
prigimtąjį, kunigystė - antgamtinį), tuo tikslu, kad jis taptų ant- 
gamtinio gyvenimo dalyviu. Ir tik tada kūdikių gimdymas da- 
rosi tikrai kriščioniškas, kai vedamuoju principu jis pasiima 
šitą antgamtinį tikslą. Tik šitas antgamtinis gimdymo pobū- 
dis, tik toks kunigiškas moterystės charakteris krikščionišką- 
ją šeimą skiria nuo nekrikščioniškosios, suteikdamas jai sak- 
ralinį bruožą ir prigimtąją josios tikrovę perkeisdamas pagal 
dieviškąjį pradą. Tik šitoks nusistatymas specifiškai matrimo- 
niališkus veiksmus, kurie moderniško gyvenimo yra pažemin- 
ti ligi atpalaiduotų instinktų šėlimo, padaro nuopelningus am- 
žinybės atžvilgiu. Kas kūdikius gimdo savo pagalbai, neblo- 
gai daro. Kas juos gimdo visuomenei, geriau daro. Bet kas 
kūdikius gimdo antgamtiniam gyvenimui, krikščioniškai daro. 
Šitoji intencija ir šitasai pasiryžimas yra vienintelis, kuris ren- 
gia išganymą tėvams, jeigu jie dėl kurių nors priežasčių 1e- 
galėtų padaryti kitokių nuopelningų darbų. 


2. Ontologinė šeimos reikšmė 


Kūdikiui gimus, dviejų žmonių bendruomenė virsta šei- 
ma tikrąja šito žodžio prasme. Visuomeninis josios pobūdis 
dabar pasidaro visai aiškus. Naujo žmogaus atėjimas ne tik 
ypatingai suriša tėvą ir motiną, bet ši nauja mažutė būtybė 
tampa jungtimi tarp to, kas yra, bet kas kartą vis eina į pra- 
eitį, ir to, kas dar bus ir kas dabar tebėra dar tik užuomaz- 
goje. Kūdikio gimimas yra žmonijos pratęsimas ir erdvės, ir 


1 Epistola 19 / Migne, P. L., 17, 984. 

laiko atžvilgiu. VI. Solovjovas todėl ir sako, kad „šeima gy- 
vais, asmeniniais santykiais sujungia mūsų dabartį su pra- 
eitimi ir ateitimi“2. Joje viename taške arba geriau viename 
momente susiduria senoji karta su naująja. Abi josios gyve- 
na. Bet pirmoji baigia gyventi, tuo tarpu antroji dar tik pra- 
deda. Jų dviejų gyvenimo keliai eina į priešingas puses. Kū- 
dikio gimimas yra kūninis jojo atsiskyrimas nuo tėvų. Kū- 
dikio išsivystymas yra nuolatinis tolimas nuo senosios kartos 
tiek kūno, tiek dvasios atžvilgiu. Tai, kas buvo neatskiriama 
tėvų dalis, dabar laiko bėgyje tampa vis labiau svetima ir ne- 
suprantama. 

Šitas faktas yra didelių nesusipratimų ir net tragedijų 
priežastis. Bet jis kartu yra ir žmonijos pažangos veiksnys. 
Evoliucija sustoja tą momentą, kada vaikai lieka savi savo tė- 
vams. Jeigu naujoji karta nepalieka užpakalyje sistemos, ji ne 
gyvena, bet vegetuoja, nes tikrasis gyvenimas ir yra ne kas 
kita, kaip nepaliaujamas pralenkimas to, kas buvo. Šeimos 
židinys tuo būdu darosi nuolatinio žmonijos atsinaujinimo 
ir pažangos vieta. Dar daugiau. Čia įvyksta tai, ką mes va- 
diname individo praplėtimu ir kas rengia visuotinės žmoni- 
jos vienybę. 

Individo praplėtimas įvyksta šeimoje trejopu būdu: as- 
mens pagilinimo, asmens įamžinimo ir asmens išplėtimo atžvilgiu. 
Geometriškai kalbant, individas yra praplečiamas visais tri- 
mis matavimais: į gylį arba į aukštį, suteikiant daugiau bū- 
ties; į ilgį, palaikant individo buvimą laiko atžvilgiu; į plotį, 
padarant jį visuomenės nariu. 

Asmenį moterystėje pagilina meilė. Lytys yra natūralus 
viena antros papildymas. Susirišdamos moterystės ryšiu vi- 
sam gyvenimui, jos savo meile kaip tik ir pakelia viena an- 
trą į pilnutinę būtį, papildo viena antros vienašališkumus ir 
tuo būdu pagilina kiekviena savo asmenį. Apie tai jau esa- 
me daug kalbėję. Čia tik pastebėsime, kad šitoks asmens pa- 
gilinimas, papildant jį vyriškaisiais ar moteriškaisiais pradais, 
yra galimas ir nemoterystėje. Vis dėlto moterystė lieka visa- 


2 Rechtfertigung des Guten, Stuttgart, 1922, p. XX. 

dos natūraliausias ir prieinamiausias šitokio pasipildymo bū- 
das. „Asmenybės idealas, — sako prof. Fr. Sawicki, - abiem 
lytims yra sutartinis išvystymas visų dvasios jėgų, ištobuli- 
nimas pilnutinio žmoniškumo, nors ir pabrėžiant lyties cha- 
rakterį. Gilus sielų draugavimas, kuris turi moterystėje vieš- 
patauti tarp vyro ir moters, yra prigimtoji ir geriausia prie- 
monė pasiekti šitam tikslui“?. Dėl to moterystę ir reikia 
pastatyti pirmoje eilėje iš visų žmogiškąjį asmenį gilinančių 
institucijų. 

Asmens įamžinimas įvyksta kūdikių gimimu. Jau šv. To- 
mas Akvinietis yra pasakęs, kad „sūnus iš prigimties yra šis 
tas tėvo (aliguid patris)““. Kūdikiai pratęsia žemiškąjį tėvų bu- 
vimną: tėvai gyvena savo vaikuose. „Kūniški kūdikiai, - sa- 
ko Bazilijus Didysis, - nešiodami tėvų vardą, tam tikru bū- 
du atgaivina senatvės išdildytą jų gyvenimą, o su mirtimi, 
nykstant tėvų vardui, įpėdiniai jį savyje vėl pažadina“. Ki- 
dikio ilgesys, kūdikio, kuris gema iš tėvų kūno ir kraujo, yra 
nemirtingumo ilgesys. Mūsų tikrovėje mirties šmėkla savo 
sparnu gaubia kiekvieną, kuris tik gimė. Prigimtis instink- 
tyviai jaučia netolimą savo galą ir todėl trokšta gyventi bent 
rūšyje, jei jau negalima amžinai išlaikyti individualinio sa- 
vo buvimo. Tuo tarpu gyvenimas rūšyje įvyksta tiktai tada, 
kai gema naujoji karta. Tada žmogus gali pakartoti su Ho- 
racijum: 101 omnis moriar. Kūdikis lyg tampa gyvu tėvų pa- 
minklu, jų gyvenimą ne tik vaizduojančiu, bet perteikiančiu 
ir toliau. Per kūdikius žmogus darosi nemirtingas (bent re- 
liatyviai) net ir kūno atžvilgiu. 

Žinoma, šitoks nemirtingumas žmogui nėra nei esminis, 
nei tuo labiau būtinas. Gyvulių pasaulyje jis yra vienintelis. 
Todėl ten linkimas į amžiną gyvenimą rūšies palaikymu yra 
labai prasmingas. Gyvulys negali kitaip laiduoti sau net ir 
reliatyvaus nemirtingumo, kaip tik sukurdamas naują kar- 
tą. Su žmogumi yra visai kitaip. Jau pati žmogaus dvasia iš 


3 Das Ideal der Persšnenlichkeit, Paderborn 3, 1925, p. 82. 
* Th. 2, 2ae, g. 102, a. 1. 
5 Liber de virginitate, 60 / Migne, P. L., 30, 794. 

esmės yra nemirtinga. Todėl jau ir šiuo atžvilgiu žmogus ne- 
miršta visas. Be to, laidavimas sau amžino buvimo Žemėje 
yra daug geresnis ir tikresnis dvasiniais palikuonimis negu 
kūniniais. Dvasios pagimdyti dalykai mokslo, meno ar do- 
ros laimėjimų pavidalu pratęsia žmogaus buvimą daug to- 
liau negu kūdikiai. Todėl galingos dvasios žmonės, kurie jau- 
tė, jog jų dvasios žygiai bus nemirtingi, ne kartą net tiesio- 
giniu būdu (pavyzdžiui, Solovjovas) atsisakė gimdyti 
kūdikius, nes jų nemirtingumo ilgesys buvo patenkinamas 
tikrai nežlungančiais dalykais. Kaip ne kūnas sudaro žmo- 
gaus esmę, taip ir ne kūninis nemirtingumas rūšyje sudaro 
žmogiškojo nemirtingumo esmę. 

Vis dėlto kai kalbama apie masę, kurios dauguma nesuge- 
ba patikrinti sau nemirtingumo žemėje dvasiniais laimėjimais, 
lieka vienintelis kelias laimėti šitą reliatyvų savęs įamžinimą 
kūdikių gimdymu. Todėl ir šiuo atžvilgiu šeima yra bendriau- 
sia ir prieinamiausia, nors ne giliausia ir ne vienintelė, priemo- 
nė patenkinti nemirtingumo ilgesį jau čia žemėje. 

Asmenį išplečia visuomeninė šeimos prigimtis. Žmogiška- 
sis asmuo yra ne tik nepilnas būties atžvilgiu, ne tik neamži- 
nas Žemės gyvenimo atžvilgiu, bet ir ne visuotinis apimties 
atžvilgiu. Dar daugiau. Jis yra egoistas, atsiskyręs nuo kitų ir 
užsidaręs savo kiaute. Puolimu padarytas išsiskyrimas nepra- 
laužiamomis sienomis aptvėrė individą ir uždarė jį jojo vie- 
natvėje. Asmuo izoliavosi nuo visuomenės. Ir šiandien kul- 
tūros gyvenime įgijusi nepaprasto aštrumo asmens ir visuo- 
menės santykių problema yra ne kas kita, kaip pastangos 
surasti kokį nors modus vivendi tarp šitų dviejų polių. 

Šeima kaip tik ir yra pirmutinė, natūrali ir bendriausia 
pagalba išspręsti šitą problemą. Sveikai suprastoje šeimoje as- 
meninis ir visuomeninis pradai sueina beveik tobulon sutar- 
tinėn, nes jie yra jungiami vyro ir žmonos, tėvų ir vaikų mei- 
le. Čia negali laimėti individualistinis nusiteikimas, nes pats 
prigimtas instinktas verčia tėvus rūpintis vaikais, o vyro ir 
žmonos meilė veda kartais net ligi herojiško savo asmens iš- 
sižadėjimo. Moterystės ryšiu žmogus yra visam gyvenimui 
įjungiamas į visuomeninę aplinką, tampa josios nariu, pasi- 

junta per savo šeimą turįs pareigų valstybei, tautai ir net vi- 
sai žmonijai. Niekas taip nenaikina žmogaus egoizmo ir ne- 
sirūpinimo kitais, niekas taip neištraukia individo iš jo ankšto 
kiauto, kaip šeimos sudarymas. 

Bet, iš kitos pusės, šeimoje negali laimėti nė kolektyvisti- 
nis nusiteikimas. Šeima negali niekados virsti tokia bendruo- 
mene, kur individas netektų visiškai savo reikšmės ir savo 
vertės! Ta pati meilė ir tas pats tėviškas bei motiniškas ins- 
tinktas pabrėžia asmenį taip smarkiai, kad visokios dirbti- 
nės pastangos sukolektyvinti šeimos gyvenimą nueina nie- 
kais. Meilė yra stipriausias vienybės veiksnys. Bet ji kartu yra 
ir stipriausia individo apsauga nuo jo niveliacijos. Vyro ir 
žmonos meilė, paremta kilniu nusistatymu ir atbaigta reli- 
gijos galybe, netelpa dviejų bendruomenėje, bet išauga ligi vi- 
sos žmonijos, net ligi viso kosmo meilės ir tampa visuotinės 
vienybės simboliu. Bet ji visados lieka šito vyro ir šitos žmo- 
nos meilė. Jai anaiptol ne vis tiek, ar moteris vadins savo ši- 
tą vyrą ir ar vyras mylės šitą moterį. Meilė tiesia savo spar- 
nus į visą žmoniją, bet josios šaknys keroja ir semia maisto 
iš asmens. Ir juo meilė giliau įauga į asmenį, tuo ji tampa pla- 
tesnė visuomenės atžvilgiu. Negili meilė negali būk nė plati mei- 
lė. Kas nemyli arba yra abejingas asmeniui, to ir visuome- 
nės meilė yra tik tuščias žodis. Dostojevskis savo veikale 
„Broliai Karamazovai“ mini vieną gydytoją, kuris sako: 
„Kiek aš myliu žmoniją, tiek nekenčiu individo. Mano sva- 
jonės kartais siekia ligi troškimo pasiaukoti žmonijai. Taip, 
aš mielai sutikčiau būti nukryžiuotas dėl žmonių meilės. Bet 
pasidalinti su kitu dviem dienom tą patį kambarį - ne, to 
aš negaliu. Aš pradedu nekęsti geriausio žmogaus per dvi- 
dešimt keturias valandas... Žodžiu, aš esu prigimtas priešas 
kiekvieno, kuris tik prie manęs prisiartina“. Kas patikės ši- 
tokiai žmonijos meilei „iš tolo“, neva siekiančiai net „kry- 
žiaus aukos“. Tai yra ne meilė, bet meilės iliuzija, geriausiu 
atveju gal meilės troškimas, sutinkąs egoizmo pastatytą ne- 
peržengiamą sieną. 

Tas pat reikia pasakyti apie tėvų meilę savo vaikams ir 
vaikų - savo tėvams. Šitoji meilė verčia išsižadėti savęs, ver- 

čia daug pakęsti vargo ir net kančios. Bet ji kaip tik labiau- 
siai saugo individualinį tėvų ir vaikų pobūdį. Tėvai išsiža- 
da savo asmens dėl savo vaikų, ir vaikai aukoja savo laimę 
savo tėvams. Platono idealinėje (geriau idėjinėje) valstybėje 
buvo numatyta bendros motinos, bendri tėvai ir bendri kū- 
dikiai. Tą pat norėtų įgyvendinti dabar kraštutinis kolekty- 
vizmas. Bet kas pažįsta žmogaus prigimtį, tam visai aiškų, 
kad šitokia idėja yra utopija ne tik įvykdymo atveju, bet ji 
susikerta su tėvišku bei motinišku instinktu, ypač su motiniš- 
ku, kuris gali pakelti net ir didžiausias kančias, bet dėl kon- 
kretaus ir individualaus objekto. Tapti kūdikių gimdymo ma- 
šina reikštų moteriai nusileisti net žemiau gyvulio, nes ir gy- 
vuliai turi tėvišką-motinišką instinktą labai individualų. 
Tiesa, suaugęs žmogus tam tikrame laipsnyje gali mylėti vi- 
sus kūdikius. Bet būti tėvu ar motina, jis gali tik saviesiems. 
Pati tad šeimos prigimtis saugo, kad joje neimtų viršų nei 
asmeninis, net visuomeninis pradas. Meile ir prigimtuoju ins- 
tinktu ji priverčia žmogų atsisakyti pasitenkinimo tik savi- 
mi ir susirūpinti kitais. Tuo būdu asmuo yra išplečiamas li- 
gi tam tikros visuomenės ir jo apimtis padidėja. Štai dėl ko 
šeima yra laikoma bet kurios kitos bendruomenės pagrindu, 
nes tik per šeimą perėjęs žmogus, tik šeimos žmogus yra tik- 
rai visuomeninis žmogus. Čia vėl reikia pastebėti, kad gali- 
ma ir kitokiais būdais išsinerti iš ankšto savo asmens kiau- 
to. Bet šeima yra pačios prigimties parengta institucija as- 
mens išplėtimui, kaip ir asmens pagilinimui bei įamžinimui. 
Per šeimą yra atstatomi ryšiai tarp žmogiškųjų individų, pa- 
rengiant tuo būdu pagrindus žmonijos vienybei. „Moterys- 
tės sakramentas, — sako Vl. Solovjovas, - kuria individuali- 
nius tobulos bendruomenės elementus ir iš tikros lyčių mei- 
lės padaro pirmą pozityvų pagrindą dievažmogiškajam 
susivienijimui ir šiuo būdu veda į pilnutinį dieviškosios Iš- 
minties įsikūnijimą žmonių santykiuose““. Pasaulyje buvęs 
ir žmonių puolimo dar padidintas pakrikimas pamažu tvar- 


6 Cit. iš: prof. V. Šilkarski, Solowjews Philosophie der All-Einheit, Kau- 
nas, 1932, p. 382. 

kosi tokia eiga, kad visų pirma atstatoma atskiro asmens pil- 
natvė, toliau sujungiami žmonės tarp savęs, galop žmogus 
yra sujungiamas su kosmu, kaip vienijamasis pradas, kuriuo 
jis buvo prieš nupuldamas. Visiems šiems trims tarpsniams 
šeima turi tiesioginės ir pirmutinės reikšmės. 

Žmogaus asmens pilnybę ji atstato, meile sujungdama vy- 
rą su moterimi, kaip du žmogiškosios idėjos polius, ir suda- 
rydama tarp jų būtį papildančią įtampą. Žmones tarp savęs 
ji vienija visuomeniniais santykiais, kurie darosi būtini kū- 
dikių gimimui, o ypač jų išauklėjimui. Žmogų su kosmu šei- 
ma jungia tuo būdu, kad kilniu ir šventu būdu leidžia daly- 
vauti prigimties kūrybos žygiuose, sekti jų eigą ir jausti sa- 
ve ypatingai artimu tam, kas vyksta kosmo gelmėse. Kūdikių 
pradėjimas ir gimdymas yra biologinis veiksmas. Bet jis yra 
žmogiškasis veiksmas ir todėl turi visai kitokios prasmės ne- 
gu gyvulių pasaulyje. Gyvuliai yra pati gamta. Tuo tarpu 
žmogus yra ir gamta, ir dvasia. Be gamtos, be instinktų, žmo- 
gus turi dar ir dvasios dalyką — meilę, kuri instinktams duo- 
da kitokio pobūdžio. Gamtos kūrybiškumas čia yra papildo- 
mas dvasios kūrybiškumu. Naujoji žmonių karta gema ne 
vienu tik instinktų veikimu, bet ir meilės atsidavimu. Tiesa, 
ir tarp žmonių gali įvykti grynai gyvuliškų veiksmų (pavyz- 
džiui, prostitucijos atveju). Bet todėl niekas taip žmogaus ir 
nežemina, kaip šitie veiksmai, absoliučiai išskirią dvasią ir 
palieką vietos tiktai gamtai. Kur mūsų kūnų susijungimas nė- 
ra išraiška sielų vieningumo, ten žmogus pažemina pats save. 

Šituo savo iškilimu aukščiau už instinktus, šitąja savo 
dvasios galia žmogus kaip tik ir tampa ypatingai surištas su 
gamta, nes laisva valia, sąmoningai ir su meile dalyvauja kū- 
rybiniuose josios žygiuose. Niekas taip nestumia žmogaus 
nuo gamtos, kaip josios neapykanta. Ir niekas žmogaus taip 
artimai su ja nesuriša, kaip meilės įjungimas į giliausias kos- 
mo paslaptis. Žmogaus gimdymas yra didžiausia ir pasku- 
tinė gamtos paslaptis, nes ir paties kosmo evoliucija nėjo to- 
liau, kaip ligi žmogaus sutvėrimo, kur susijungė kūryba ir 
išsivystymas. Taip buvo pradžioje, taip yra ir dabar. Ir štai 
šitoje paslaptyje žmogus tampa dalyviu ne kaip aklas įran- 


241 


kis, stumiamas tik vieno gaivalingo instinkto, kaip gyvulių 
srityje, bet kaip laisvas pritarėjas gamtos žygiams, juos lai- 
minąs savo malda, jiems pagelbstįs savo išmintimi ir juos 
išskaistinąs savo meile. Niekur kitur žmogus taip artimai, 
taip tiesioginiu būdu ir - šventos moterystės atveju — taip 
meilingai nesusitinka su gamta, kaip gimdymo srityje. Čia 
gamta duoda savo jėgą, 0 žmogus duoda savo meilę. Čia 
susitinka pasaulio, žmogaus ir Dievo veikimas. Kūdikio pra- 
dėjimas yra atvaizdas tos buvusios vienybės tarp pačių sutvėri- 
mų ir Dievo ir kartu simbolis to būsimo susivienijimo, kuris įvyks 
visuotiniu perkeitimu. 


3. Moralinė šeimos reikšmė 


Be metafizinės reikšmės, šeimos židinys daro žmogui taip 
pat nepaprastos ir moralinės įtakos. Įvesdama žmogų į visai 
naujas gyvenimo sąlygas, meile priversdama jį išsižadėti 
egoistinio išsiskyrimo ir nuoširdžiai rūpintis kitais, šeima tam- 
pa nepakeičiama charakterio mokykla. Jau pats šeimos sudary- 
mas iš pamatų sujudina visą žmogaus gyvenimą. „Šeima su 
savo laime ir su savo turtingumu, - sako A. Heinenas, - iš- 
auga iš slaptingiausių sielos gelmių, iš susižavėjimo, iš mei- 
lės, iš džiaugsmo, iš atsidavimo, iš geros valios; ji nėra jokia 
prekė ir joks žmonių išradimas, bet Dievo kūrinys. Kad jau- 
nas žmogus taptų tėvu, šeimos karaliumi, to negalima išmo- 
kyti, kaip skaičiavimo ar amato; tai yra pašaukimas, tai ma- 
lonė“?. Šito pašaukimo vykdymas, šitos malonės nusileidi- 
mas į konkretų gyvenimą pastato jauną žmogų patį prieš 
save ir priverčia pasirinkti. Pirma jis buvo nerūpestingas jau- 
nikaitis, kuriam rimtas gyvenimas dar atrodė tik tolimoje at- 
eityje. Dabar jis pasidarė subrendęs vyras, atsidūręs pačia- 
me to rimto gyvenimo viduryje, pašauktas jį tvarkyti ir at- 
sakyti už jo gerovę. Jis dabar ryškiai pamato dvejopą savo 
atvaizdą: savęs, koks buvo ligi vedybų, ir savęs, koks jis turi 


7 Von alitūglichen Dingen, p. 20. 

būti po vedybų. Ką jis pasirinks? Ir labai daugelis pasirenka 
naują savo atvaizdą ir naują kelią. Tik nežymi dalis eina se- 
nais vėjavaikiškais takais. Štai dėl ko ir sakoma, kad vedy- 
bos pataisančios žmogų, nes jis šiuo metu susiduria akis į 
akį su gyvenimo rimtimi. Fr. W. F6rsteris neklysta sakyda- 
mas, kad „niekas taip greitai nesubrandina jauno žmogaus 
ir neatskiria jo nuo viso to, kas yra vaikiška, kaip aukštoji 
kitais rūpinimosi mokykla“?. O šeima kaip tik ir yra puikiau- 
sia šios rūšies mokykla, nes čia rūpinimasis kitais ateina ne 
sauso pamokymo ar abstraktaus moralizavimo, bet nuošir- 
džios meilės ir tėviško bei motiniško instinkto keliu. Čia leng- 
vapėdiškas jaunikaitis ar nerūpestinga mergaitė pajaučia 
dvelkimą to didžio uždavinio, kuriam vykdyti juodu ligi 
mirčiai sujungė savo gyvenimo kelius, kurio sunkumas gu- 
la ant jųdviejų pečių ir trumpu laiku padaro juodu subren- 
dusiais žmonėmis. Carlyle yra pasakęs: „Tą valandą, kai at- 
sistojau prieš pasaulį, pasijutau esąs vyras“. Ar šeimos su- 
darymas nėra toks atsistojimas prieš pasaulį? Ar ne tą 
valandą žmogus išsivaduoja iš tos išviršinės vienybės su vi- 
sa aplinka, kad susijungtų su antra savo puse, o per ją jau 
iš vidaus ir su visu pasauliu? Jungtuvių momentas yra suar- 
dymas vienos vienybės ir sudarymas kitos. Todėl jis ir turi 
tokios begalinės reikšmės visam žmogaus gyvenimui. 
Moralinė šeimos įtaka didėja su kūdikių gimimu ir augi- 
mu. Kas rimtai svarsto tėviškumą ar motiniškumą, tas ne- 
gali savo sielos gelmėse nesudrebėti dėl šių pareigų rimtu- 
mo. Būti mokytoju ar kunigu reiškia būti tik įgaliotiniu jau- 
nosios kartos likimo formavime. Bet būti tėvu ar motina 
reiškia turėti kūdikių gyvenimo ir amžinybės valdžią savo 
rankose, reiškia žinoti ir jausti, kad šitasai mažytis ir men- 
kutis sutvėrimas yra Absoliuto atspindys, slepiąs savyje ne- 
ribotų galimybių pasaulį ir kad tų galimybių pavertimas re- 
alybėmis priklauso nuo tavęs. Štai kuo auklėjimas šeimoje 
skiriasi nuo auklėjimo mokykloje arba nuo pastoracinio vei- 
kimo. Dėl to tėvai kūdikių ugdyme turi ypatingos, visai ki- 


5 Deutsche Jugend und der Weltkrieg, Leipzig 3, 1916, p. 11. 

tokios reikšmės negu mokytojai ar kunigai. Dėl to tik ir ne- 
galima tėvų nieku kitu pakeisti. „Ar tu manai už pinigus ga- 
lėsiąs duoti vaikui kitą tėvą?“ — pasakė Rousseau, 

Visa tai ir iš pačių tėvų reikalauja kitokio nusistatymo dau- 
geliu atžvilgių. „Visai nauji santykiai su doriniu pasauliu iš- 
eina aikštėn tada, kai jauna motina tampa pastatyta prieš ki- 
tą būtybę, kaip reikalaująs autoritetas dorinio dėsnio vardu“?, 
Pirma ji buvo doros įstatymų objektas, ji jautė juos iš viršaus, 
ji buvo jų suvaržyta. Dabar ji tampa pati tų įstatymų skelbė- 
ja, ji suranda juos savyje, ji reikalauja jų vykdymo. Tapti tėvu 
arba motina reiškia tapti dorinio dėsnio išraiška. Tai yra nepapras- 
tos reikšmės dalykas: čia pasikeičia santykiai su doros nor- 
momis ta prasme, kad jos dvigubu reikalavimu verčia jas re- 
alizuoti tėvų gyvenime. Nusižengimas dorai dabar pažadina 
dvigubą sąžinės priekaištą, nes nusidėta ne tik objektyviam 
dėsniui, bet kartu ir savo žodžiui, savo būtimi pameluota sa- 
vo kūdikiui, kadangi žodis buvo kitoks, negu darbas. Ir tai 
nelieka be įtakos doriniam tėvų charakteriui. 

Visa tai padaro šeimą puikia ir visiems prieinama charak- 
terio mokykla. Tiesa, charakteris galima išlavinti ir kitokiais 
būdais ir kitokiuose gyvenimo luomuose. Vienuolynas arba 
kunigystė yra taip pat didžios charakterio mokyklos, kur au- 
ga dvasios didvyriai. Bet šitie luomai yra tik išrinktiesiems. 
Jie nėra paprastas ir visiems prieinamas kelias į dvasios su- 
brendimą. Tuo tarpu šeima yra visai kitokio pobūdžio. Šios 
mokyklos durys yra atviros visiems, ir tai pirmoje eilėje tiems, 
kurie vieni neįstengia pakilti ligi gyvenimo viršūnių. Yra žmo- 
nių, kuriems šeimos gyvenimas yra būtinas, nes kitaip jiems 
gresia pavojus pražūti. „Savas židinys, — sako prof. Fr. Sawic- 
ki, - žmonos meilė, šeimos išlaikymas, net ir lengvapėdišką 
jaunikaitį padaro subrendusiu vyru. Šitoji pagalba sunku kuo 
nors kitu pakeisti, ir kai doriniu atžvilgiu silpnas žmogus lieka 
nevedęs, pavojus sugesti yra visados didelis“. Kiti luomai 
neturi tos, pasakytume, žemiškos šilumos, kuri labai reikalin- 


* Sawicki Fr. Das Ideal der Persčnlichheit, p. 83. 
10 Ten pat, p. 87. 

ga tam, kurio netraukia graži, bet tolima žvaigždžių šviesa. 
Daug kelių veda į Viešpaties buveines. Ir žmogui reikia pasi- 
rinkti, kuriuo jis geriausiai sugebės eiti. Automobilis greitai 
bėga. Bet jis negali važiuoti traukinio keliu, nė traukinys - au- 
tomobilio. Šeima kaip tik yra vienas iš plačiausių kelių, nors 
jis nėra nei lengvas, nei toks menkas, kaip kai kam atrodo. 
Tiesa, savo esmėje moterystės kaip tokios gyvenimas nėra spe- 
cifiškas kelias į tobulybę. Iš žmogaus, sudarančio šeimos ži- 
dinį, nėra reikalaujama tapti tobulu, kaip iš to, kuris stoja į 
vienuolyną. Vis dėlto net ir šiuo atveju krikščioniškoji šeima, 
vykdydama savo gyvenimo Moterystės sakramentą, ir be specialaus 
paskyrimo tampa keliu į tobulybę. 


4. Šeima kaip naujo religinio 
gyvenimo formuotoja 


Krikščionybėje esama dvejopų pažiūrų į pasaulį. Ir vienos, 
ir antros pažiūros jį laiko Dievo veikalu, kurį yra apgadinęs 
blogis. Tai yra bendra idėja abiejų rūšių pažiūroms. Blogio rei- 
kia vengti, tai aišku. Bet kaip jo išvengti? Ir štai, atsakydamos 
į šitą klausimą, minėtos pažiūros ir persiskiria. Pasak pirmų- 
jų, reikia nuo blogio pabėgti, reikia, kiek galima sumažinti su- 
silietimą su pasauliu ir tik tiek palaikyti su juo santykių, kiek 
to reikalauja Dievo įstatymai. Pasaulyje šios pažiūros mato 
daug blogio, daug moralinio skurdo ir nuodėmės, ir visam 
tam išvengti jos pasirenka didesnį ar mažesnį nuo pasaulio 
atsiskyrimą. Antrosios pažiūros blogio taip pat neneigia. Bet 
jos pasirenka ne bėgimą, tik blogio pergalėjimą padedant Dievo ma- 
lonei. Šios krypties šalininkai nesitraukia iš pasaulio: jie eina 
į visas gyvenimo sritis, malonės gaivinamomis savo pastan- 
gomis jie stengiasi nešti į jas Kristaus mokslą ir pasaulį for- 
muoti pagal dieviškąjį jo pirmavaizdį. 

Pagal šitas dvejopas pažiūras formuojasi krikščionybėje 
du religinio gyvenimo tipai: pirmasis, kuris per Dievą eina prie 
pasaulio, ir antrasis, kuris per pasaulį eina prie Dievo. Pirmasis 
atstovauja daugiau mistiškai pasyviajam, antrasis - daugiau 

aktyviajam pradui religijoje. Pirmąjį todėl galima pavadinti 
mistiniu tipu, antrąjį — aktinguoju. Juodu yra nevienodos rū- 
šies, bet vienodos vertės, nes ir vienas, ir antras yra krikš- 
čionybėje praktikuojami ir lygiai vaisingi. 

Žiūrėdami jų išsivystymo žmonijos istorijoje suseksime 
tam tikrą evoliuciją, kuri nuo mistinio tipo vis labiau eina 
į aktingąjį. Pirmaisiais krikščionybės amžiais, kada dar ne- 
aiškiai buvo jaučiama, kad žmonija taip pat turi aktingai 
prisidėti prie Kristaus Karalystės įgyvendinimo, aukščiau- 
siu religinio gyvenimo idealu buvo laikomas gyvybės pa- 
aukojimas už savo tikėjimą. Vėliau, aprimus persekioji- 
mams, religinio gyvenimo centras buvo perkeltas į pasau- 
lio atsižadėjimą, kuriam pasiekti imta steigti vienuolynai. 
Anachoretų buvo ir pirmaisiais krikščionybės amžiais. Bet 
šitokio gyvenimo praktikavimas tuomet dar tebebuvo tik 
individualinių pastangų pasėka. Tuo tarpu vėliau imta or- 
ganizuotu būdu taikyti gyvenime mistinį tipą. Štai kodėl vi- 
duriniais amžiais mes matome tokį didelį vienuolynų kles- 
tėjimą ir jais susidomėjimą. Pastaraisiais laikais imta dau- 
giau branginti ir praktikuoti aktingojo gyvenimo dorybės, 
imta stengtis savo prigimtį ir gamtą apvaldyti ne bėgant 
nuo josios, bet ją nugalint ir panaudojant antgamtiniam 
tikslui. Naujas religinio gyvenimo tipas nebėga iš pasaulio, 
bet eina jo užkariautų. 

Rodos, aišku, kuris religinio gyvenimo būdas yra reika- 
lingesnis mūsų laikams. Jeigu šiandien visos kultūros sritys 
yra atskirtos nuo religijos, jeigu šitas atskyrimas, lyg kokia 
sunki našta slegia žmoniją, aiškų, kad visa tai pataisys ne 
tie, kurie bėgs nuo pasaulio ir paliks atitrūkusią kultūrą vie- 
ną sau, bet tie, kurie, pirma apgyvendinę malonę patys sa- 
vyje, eis į visas gyvenimo sritis ir stengsis jas perkeisti pa- 
gal religijos principus. Todėl A. Rademacheris ir sako, kad 
„gali pasitaikyti laikų, kada visuomenės reikalai tiek susipi- 
na ir surimtėjaą, kad būtų neteisinga ir nežmoniška jais nė 
kiek nesirūpinti, o nuo jų atsiskyrus atsiduoti be aiškaus pa- 
šaukimo vien maldai bei maldingiems mąstymams, kas 

neigs, kad mes kaip tik tokius laikus gyvename“"!, Kaip kiek- 
vieno religinio atgimimo priešakyje stovi šventieji, taip jie tu- 
ti stovėti ir dabar. Bet dabartis ilgisi tokio šventojo, kuris at- 
sistotų šalia mistinio tipo šventųjų, kuris sujungtų vienu die- 
viškuoju pradu visas kilnaus žmoniškumo sritis ir tuo būdu 
nurodytų masių gyvenimui kelią. Naujų laikų šventasis turi 
sukurti naują šeimą, naują visuomenę, naują valstybę, naują 
žmoniją - visą pasaulį įjungti Dievo Karalystėn. Mes laukia- 
me šventųjų iš advokatų, iš gydytojų, iš ministerių, iš ban- 
kininkų, nes tik tada religija ir kultūra bus galima sugrąžin- 
ti tikron sutartinėn. Bet šitiems naujų laikų didvyriams rei- 
kia parengti kelias, reikia organizuoti naujas religinis sąjūdis, 
kuris įtrauktų į save visų kultūros sričių atstovus, kuris eitų 
per visus gyvenimo užkampius ir juos atgaivintų tikėjimo 
dvasia; reikia antrą kartą skelbti Evangeliją pakrikštytiems 
stabmeldžiams, tiems, kurie krikščionybės pareigas jaučiasi 
atlikę pildydami tik išviršinius formalumus. 

Ir štai šito naujo religinio sąjūdžio organizavimas kaip tik 
ir yra katalikiškoji akcija. Ji visų pirma ir ypatingai kreipia dė- 
mesio į šeimą ne dėl to, kad priaugančią kartą galėtų įtraukti 
į apaštalavimo darbą, bet dėl to, kad šeima simbolizuoja ak- 
tingąjį krikščioniškojo gyvenimo tipą, kaip mistinį tipą simboli- 
zuoja vienuolynas. „Vienuolynas ir šeima, - pasak Fr. Hūge- 
lio žodžių, - yra du vienas antrą papildą dvasinio gyveni- 
mo poliai, kurie reikalauja Bažnyčios idėjos, nors Bažnyčia 
savo ruožtu jų yra taip pat reikalinga. Bažnyčios idėja ap- 
ima taip vienuolyno, taip šeimos idėją, sujungia jas tamprion 
sutartinėn ir abiem šioms sritims nurodo specifinį darbo lau- 
ką“!2. Abu šitie poliai visais laikais buvo ir bus. Tik vieną 
sykį vienas jų labiau pabrėžiamas, kitą sykį - antras. 

Mūsų amžiuje yra ypatingai pabrėžiama šeima, nes joje 
aktingosios dorybės gali labiau išsivystyti negu kur kitur. Ka- 
talikiškoji akcija organizuotu būdu formuoja aktingojo gyve- 


U Vidinis šventųjų gyvenimas, Kaunas, 1926, p. 89. 
12 Cit. iš: Rademacher A. Religion und Leben, Freiburg i. Brsg., 1929, 
p. 117. 

nimo tipą, ir čia šeima yra pašaukta atlikti ypatingą vaidme- 
nį. Mūsų laikais daugeliui žmonių negalima skelbti bėgimo 
nuo pasaulio, nes jie yra surišti su juo tūkstančiais reikalų. 
Tos priemonės, kurios yra labai vaisingos mistinio tipo gyve- 
nime, darosi nebepritaikomos aktingajam tipui. „Ką padės, - 
sako Gėtzėnyi, - pasaulininkui mąstymų knyga, kuri jam 
skelbia atsiskyrimo nuo pasaulio naudą ir grožį, jei jis savo 
darbo diena iš dienos yra verčiamas eiti į tą pasaulį“B. 

Bet ar pasaulyje gyvenantiems žmonėms negalima būti 
tobulais? Ar jiems jau netinka Kristaus kvietimas būti tobu- 
lais, kaip kad dangiškasis Tėvas yra tobulas? Atsakyti neigia- 
mai reikštų paneigti istorinį išsivystymą, užmerkti akis prieš 
labai ryškius aktingojo tipo pavyzdžius visais laikais (šv. Au- 
gustinas, šv. Pranciškus Salezietis, palaimintasis Jonas Vian- 
ney, kunigas G. Bosco ir kt.) ir vieninteliu keliu į tobulybę 
pripažinti bėgimą nuo blogio. Kas žiūri į tolimiausius isto- 
rijos laikus ir kas supranta pasaulio vyksmo eigą, labai aiš- 
kiai pavaizduotą ir Apreiškime Jonui, tas pabėgimo nuo blo- 
gio negalės pripažinti nei vieninteliu, nei geriausiu keliu į 
Dievo Karalystę. Dar daugiau. Ateityje jis turi net mažėti. 
Jis neturi išnykti, bet pirmą vietą jis turi užleisti aktingajam ti- 
pui. To reikalauja istorinis žmonijos išsivystymas. Mes ma- 
nome, kad ramios pažangos keliu Dievo Karalystė įsigalės 
Žemėje. Tuo tarpu dieviškojo prado nusileidimas į trapius 
mūsų gyvenimo pavidalus ateis tik per visuotinę nepaprasto 
įtempimo kovą tarp gėrio ir blogio, tarp šviesos ir tamsos, 
tarp slibino ir Avinėlio. Apreiškimas Jonui nepaprasto ryš- 
kumo simboliais mums rodo šitą kovą. Avinėlio šalininkai 
susiremia su slibino sekėjais. Taip yra visais laikais. Bet ši- 
tas susirėmimas auga. Blogio galybė didėja prigimtojoje tvar- 
koje, o gėriai telkiasi antgamtinėje srityje. Laikų pabaigoje 
šitas įtempimas išauga ligi pasibaisėtino laipsnio ir pratrūks- 
ta atvira kova tarp Dievo ir demono per jųjų šalininkus. 
Suprantama, šitokios kovos pasėka tik ir tegali būti prigim- 
tosios tvarkos sudužimas ne tik moralinėje, bet ir fizinėje 


13 Cit. iš: Stimmen der Jugend, 1930, N. 9, 10, p. 331. 

srityje. Avinėlis laimi kovą savo ištikimųjų patvarumu. „Tai 
paveldės nugalėtojas, ir aš būsiu jam Dievas, o jis bus man 
sūnus“ (Apr 21, 7). 

Ir kaip tai visa būtų galima suderinti su bėgimu nuo blo- 
gio? Ar rengimasis tai kovai — ir net jos jau pradžia - nerei- 
kalauja likti pasaulyje ir aktingai grumtis? Ar besiartinantieji 
laikai ir jų įvykiai neranda sau simbolio izraelitų kovoje su 
Kanaano gyventojais? Mozė meldėsi ant kalno vienas, o Jo- 
zuė pakalnėje kovojo su tūkstančiais. Mozė nėjo kovoti, o Jo- 
zuė nepabėgo iš mūšio lauko. Dievas duoda pergalę, bet tik ta- 
da, kai žmogus prašo ir kovoja. Kada turi būti daugiau prašy- 
tojų, o kada kovotojų, tai sprendžia kovos momentai. Yra 
laikų, kada priešui atremti pakanka keleto pionierių. Kariuo- 
menė tada meldžiasi. Bet ateina tikros kovos momentas, ka- 
da kariuomenė ima palaimintus malda ginklus ir išeina iš 
savo palapinių į atvirą lauką. Tada meldžiasi tik keletas. Ar 
ne tokius laikus pradedame gyventi ir mes? Per toli nuklys- 
tame nuo temos norėdami įrodyti, kad mūsų laikai yra atvi- 
ros kovos tarp Dievo ir demono pradžia. Kas turi akis, tas ma- 
to. Ligi šiol mes rengėmės tai kovai. Dabar ji jau prasideda. 
Jeigu tad Dievo kariuomenė pirmiau meldėsi tyruose, vie- 
nuolynuose ar šiaip atsiskyrime, tai dabar ji turi išeiti į mū- 
šio lauką. Mistinis susitelkimas turi užleisti vietą aktingam vei- 
kimui. Štai dėl ko aktingojo gyvenimo tipas turi užimti pir- 
mąją vietą. Šiuo metu nenoras stoti į kovą reikštų bailumą. 

Iš kitos pusės, gyvenimas pasaulyje neturi virsti gyveni- 
mu pasauliui. Tikras krikščionis aktyvistas visur ir visados tu- 
ri gyventi Dievui. Visi jo darbai turi eiti amžinybės linkme. 
Jis negali leisti, kad žemės rūkai apsvaigintų jojo protą ir 
žemės reikalai absorbuotų jojo dvasią. Visoje šitoje kovoje, 
visame šitame moderniškame triukšme turi būti vietelė, ku- 
rioje būtų galima rasti dvasinio atsigaivinimo, poilsio ir pa- 
sistiprinimo. Ir tokia vietelė mūsų laikais yra krikščioniškosios 
šeimos židinys. „Drauge, - sako A. Heinenas, — lauke tu esi 
masė, esi objektas, vadinasi, toks, kuris yra vartojamas. Bet 
jei tu nori būti žmogus, jei nori būti asmenybė, kūrėjas, ta- 
da, drauge, turi pasitraukti iš masės, turi grįžti pas savo 

žmoną, surinkti aplink save savo kūdikius ir būti jiems tė- 
vas“*“. Kas čia pasakyta apie kultūrinį atsigaivinimą, tas taip 
pat tinka ir religiniam atsinaujinimui. Šeimos židinys mū- 
sų laikais turi būti ta aktingojo religinio gyvenimo celė, tas 
modernusis atsiskyrimas, kuriame rengiamasi didiems vie- 
šojo gyvenimo žygiams. Be atsiskyrimo negali būti jokio pri- 
sirengimo. A. D. Sertillangesas pastebi, kad didieji darbai, 
įėmus ir atpirkimą, buvo vienatvėje prirengti. Mūsų amžiu- 
je nėra tyrų, mums netinka vienuolynų celės, bet mes turi- 
me šeimos židinį. Ir kuo pirmųjų amžių anachoretams bu- 
vo tyrai, kuo vidurinių amžių vienuoliams buvo vienuoly- 
no kambarėlis, tuo naujųjų laikų religininkams (plačia 
prasme) yra šeimos židinys. Čia turi būti atliekamos tos dva- 
sinės pratybos, reikalingos stiprinti valiai ir kilninti širdžiai; 
čia turi būti įsigyjama visokeriopo prisirengimo darbui Die- 
vo Karalystėje. Šeimos židinys turi būti aktingojo tipo nau- 
jokynas, kuris priaugančią kartą rengtų apaštalavimui ir ko- 
vai visose gyvenimo srityse; šeimos židinys turi būti ta vie- 
ta, kur suaugusieji apaštalai — vyras ir žmona - atlikę savo 
profesijos darbus, grįžtų pasilsėti ir atlikti keleto valandų mo- 
derniausių ir kartu geriausio tipo rekolekcijų. Vakariniai po- 
kalbiai tarp vyro ir žmonos, tarp tėvų ir vaikų turi būti dva- 
sinis pasistiprinimas rytojaus dienai ir dvasinis apsiplovimas 
nuo praėjusios dienos dulkių. Grįžimas į savo šeimos židinį 
turi būti grįžimas į šventovę, kur laukia bendra malda, ben- 
dras džiaugsmas, bendra paguoda ir bendras pasistiprini- 
mas. Pasaulininkų gyvenimo asketika, dėl kurios stokos šian- 
dien taip skundžiamasi, turi išaugti iš šeimyninio gyvenimo 
asketikos. Jeigu Kristus pažadėjo būti ten, kur du ar trys su- 
sirinks Jo vardu, tai šituos savo pažadus Jis ištesės ypatin- 
gai ten, kur du Jo vardan susieina visam gyvenimui. 

Štai kokie nepaprasto svarbumo uždaviniai yra statomi 
moderniajam krikščioniškosios šeimos židiniui. Kiek pirmiau 
šeima buvo daugiau priemonė plėsti žmonių giminę, tiek da- 
bar ji turi tapti visų pirma priemone gilinti žmogaus asmenį. 


*4 Von alltūglichen Dingen, p. 58. 

Gėrio pergalė istoriniame vyksme pareina ne nuo masės pla- 
tumo, bet nuo kiekvieno individo gilumo. Jeigu tat šeima yra 
pašaukta šitoje pergalėje imtis ypatingai svarbaus vaidmens, 
tai ji kaip tik ir turi rūpintis ne tiek savo narių skaičiaus di- 
dumu, kiek šitų narių ištobulinimu ir jų prirengimu būti išti- 
kimais Avinėlio karžygiais. Krikščioniškoji šeima neatliktų sa- 
vo uždavinio, jei ji rūpintųsi pirmiausia plėsti žmonių gimi- 
nę, 0 netikusiai vykdytų pirmutinę savo pareigą duoti savo 
nariams laiko reikalaujamą tobulumą. Kūdikių gausumas yra 
geras dalykas. Bet kūdikių tobulumas yra geresnis. Ir jeigu dėl 
gausumo negalima pasiekti reikalingo tobulumo, krikščioniš- 
koji šeima turi aprėžti šitą gausumą, kad jis netaptų kliūtimi 
svarbesnei pareigai. Galima nesutikti visu plotu su šv. Jono 
Auksaburnio mintimi, kai jis sako, jog žmonių giminės plė- 
timas jau yra netekęs savo reikšmės“. Bet negalima būtų neig- 
ti, jog iš dalies tai yra tiesa: šeimų gausingumas dabar nėra 
jokia prasme tokia pat pareiga, kokia buvo pirmaisiais žmo- 
nijos gyvenimo amžiais. „Mūsų (tai yra krikščionių) jungtu- 
vėse, - sako Eugipijus Abatas, - daugiau reiškia sakramento 
šventumas, negu įsčiaus vaisingumas“!*, Materialinis žmonių 
giminės plėtimas be tinkamo naujųjų kartų prirengimo Die- 
vo Karalystės uždaviniams netinka krikščioniškajai moterys- 
tei. Sakramento šventumas ir jo išplėtimas tiek tarp vyro ir 
žmonos, tiek tarp tėvų ir vaikų yra pirmutinė krikščioniško- 
sios šeimos pareiga. Gausi ir tobula šeima yra šeimos idealas. 
Bet labai dažnai dėl gausumo kaip tik negalima pasiekti to- 
bulumo. O šitų dviejų vertybių sukeisti nieku būdu negali- 
ma. Kas įsčiaus vaisingumą labiau vertintų už sakramento 
šventumą, to šeima nustotų buvus krikščioniška. 

Visa tai reikalauja pertvarkyti šeimos židinio dvasią. Isto- 
rinis išsivystymas keičia visuomenės nuotaiką, keičia indivi- 
do nusistatymus, jis turi pakeisti ir šeimos dvasią. Drįstame 
teigti, kad dabartinis šeimos pakrikimas didele dalimi kyla iš to, 
jog šeima savo išvidiniu nusiteikimu yra atsilikusi nuo istorinio pro- 


'5 Plg. De virginitate / Migne, P. G., 47-48. 
16 Thesaurus, cap. 321 / Migne, P. L., 62, 1043. 

greso. Mūsų amžiaus šeima yra puikiai sumodernizuota išvir- 
šinėje savo struktūroje, bet ji liko labai senoviška savo viduje. 
Krikščionybė per pora tūkstančių metų sudarė milžinišką pa- 
žangą savo moksle ir savo gyvenime. Ar su josios išsivysty- 
mu ėjo kartu ir šeimos išsivystymas? Vargiai. Pirmųjų amžių 
krikščioniškosios šeimos, atrodo, buvo tobulesnės, negu da- 
bartinės. Šv. Augustinas" liudija, jog jo laikais buvo nemaža 
šeimų, kuriose matrimonialiniai veiksmai tarnaudavo tik gim- 
dymo tikslams arba kurios tiesiog laikydavo visą amžių ne- 
kaltybę. Ką mes galėtume šiandien apie tai pasakyti? Kur yra 
mūsų net teoriniai skatinimai šeimos gyvenime vykdyti to- 
bulesnius moterystės tarpsnius? Matrimonialinė mūsų litera- 
tūra su nepaprastu uolumu perša kūdikių gausingumą, nė ne- 
numanydama, jog tuo ji krikščioniškąją šeimą stumia atgal į 
mažiausio tobulumo laipsnį. Bažnyčios Tėvų raštuose mote- 
rystė visur vaizduojama, kaip Kristaus ir Bažnyčios atvaizdas. 
Ir iš čia daromos išvados praktiniam gyvenimui. Šituose pir- 
mykščiuose šaltiniuose krikščioniškosios šeimos ir moterys- 
tės vaizdas yra tokio nepaprasto skaidrumo ir šventumo, jog 
tiesiog jauste galima jausti, ką sakramentas padarė stabmel- 
diškajai moterystei. Tuo tarpu mūsų laikų moralistai užmir- 
šo šitą vaizdą, ir moterystę vėl pavertė „socialine institucija“. 
Bet ar tuo jie nepastūmė šeimos atgal? Ar moterystė nebuvo 
„Socialinė institucija“ ir prieš Kristų? 

Ir taip ne tik teorijoje. Praktinis krikščionių gyvenimas šei- 
moje ne tik nepažengė į priekį, bet neteko net to skaidrumo 
ir šventumo, kuris buvo pirmaisiais amžiais. Ir šiandien, kai 
ant šeimos pečių gula tiesiog milžiniška našta, kada šeima da- 
rosi Kristaus Karalystės karžygių prirengimo vieta, šiandien 
ypatingai reikia atsiminti krikščioniškąjį šeimos židinio vaiz- 
dą ir atgaivinti šeimoje krikščioniškąją dvasią. Šiandien krikš- 
čionių šeimos židinys neturi pasitenkinti minimumu, bet im- 
tis daugiau negu įstatymai reikalauja, nes jis yra ypatingai 
įjungtas į kovą gėrio su blogiu. Šiandien reikia atgaivinti šei- 
moje religines tradicijas, šeimos šventes, tąją patriarchalinę 


'7 Pig. De bono coniugali, cap. 13. 

nuotaiką, kur Dievas gyvena šeimoje ir šeima Dievuje. Pakri- 
kusios šeimos gyvenimo atnaujinimas visų pirma pareina nuo 
naujos dvasios, naujų pavyzdžių ir naujų idealų. Grąžinti kil- 
numą į šeimos židinį, padaryti jį tikra prasme Moterystės sakramen- 
to vykdymu - štai pirmoji krikščionių vyrų ir krikščionių moterų 
pareiga. Kai kūdikiai galės su Vigny pasakyti, kad „mano tė- 
vas ir mano motina gyveno kilnume, lyg prigimtoje jų atmos- 
feroje“, kai vyras savo meile pašvęs moterį, o moteris pakil- 
nins savo vyrą, kai šeimos nariai savo namuose iš tikro ras 
atsigaivinimą ir dvasinį prisirengimą, tuomet bus sukurtas 
naujo religinio gyvenimo tipas, tuomet iš šeimų išeis šventų- 
jų ir palaimintųjų ir tuomet mes galėsime moderniajai šeimai 
pritaikyti Tertuliano žodžius: „Kas apsakys laimę tos mote- 
rystės, kuri Bažnyčios akivaizdoje sudaryta, aukomis sutvir- 
tinta, palaiminimu patvirtinta, angelo apskelbta, Tėvo priim- 
ta? Koks saldus jungas jungia tikinčiuosius viena viltimi, viena 
ištikimybės priesaika, vienu gyvenimo būdu, vieno Dievo tar- 
nyba! Abu yra broliai, abu dirba tą patį darbą; jokio atsisky- 
rimo tiek siela, tiek kūnu. Dar daugiau, jie yra du viename 
kūne. O kur yra kūnas, ten yra ir dvasia. Jie kartu meldžiasi, 
kartu klūpo, kartu pasninkauja; vienas antrą pamoko, vienas 
antrą perspėja, vienas antram padeda. Jie kartu Dievo baž- 
nyčioje, kartu prie Viešpaties stalo, kartu baimėse, persekio- 
jimuose ir džiaugsmuose. Dviese jie gieda psalmes ir himnus 
ir lenktyniuoja, kuris geriau gieda savo Viešpačiui. Kristus 
mato ir girdi juos ir džiaugsmingai jiems siunčia savo ramy- 
bę, nes kur du susirenka, ten ir jis būna tarp jų“? 

Štai krikščioniškosios moterystės ir krikščioniškosios šei- 
mos židinio vaizdas! Jis yra tikras židinys, nes dieviškosios ug- 
nies spinduliai surenka šeimos narius aplink jį, persunkia juos 
dieviškuoju pradu ir sujungia juos meilėje vieną su kitu ir vi- 
sus drauge įima į tą tobulą mistinę bendruomenę, kuri yra 
Šventųjų bendravimas, tobuliausios išraiškos radęs Kristaus 
ir Bažnyčios paslaptyje. „Tai didis slėpinys“ (Ef 5, 32). Ir šitą 
paslaptį realizuoti yra pašaukta krikščioniškoji moterystė. 


18 Ad Uxorem, II, cap. 9 / Migne, P. L., 1, 1302. 

ŽMONA IR MOTINA 


1. Motinos dienos prasmė 


Jau keliolika metų visame pasaulyje švenčiama Motinos 
diena turi žymiai gilesnę prasmę, negu mes ją teikiame jai 
savo iškilmėmis ir minėjimais, savo prakalbomis ir vaidyba. 
Paviršium žiūrint, Motinos diena dažnai yra išgyvenama 
kaip padėkos šventė. Mes dėkojame savo motinoms už jų var- 
gus ir rūpesčius, už jų meilę ir atsidėjimą. Šiam reikalui per- 
kame gėles ir dovanas, sakome eilėraščius, siunčiame svei- 
kinimus bei linkėjimus. Ir visai teisingai. Argi mūsų motina 
nėra pelniusi padėkos ir pagarbos? Ar yra pasaulyje kuri kita 
būtybė, kuri būtų tiek savęs pačios mums atidavusi, kiek 
mūsų motina? Juk mes gyvename jos gyvybe. Visas mūsų 
dvasios statinys rymo ant tų, kartais net neužčiumpamų, ato- 
dūsių, pastabų bei paskatų, kurių savo vaikystėje mes esa- 
me gavę iš savo motinos. Prasminga tad yra bent vieną me- 
tų dieną skirti jos pagarbai ir padėkai. Tai psichologinė Moti- 
nos dienos prasmė. 

Tačiau ja viena ši šventė neišsisemia. Daugelis šios die- 
nos bruožų kelia aikštėn ne tik individualinį, bet ir visuome- 
ninį jos pobūdį. Motina čia yra pagerbiama ne tik kaip ma- 
no ar tavo globėja, ne tik kaip mano ar tavo auklėtoja bei 
prižiūrėtoja, bet ir apskritai kaip naujos gyvybės šaltinis, kaip 
nuolatinė žmonijos atnaujintoja bei palaikytoja. Pastaraisiais 

“ dešimtmečiais ne viena tauta pamiršo pirmykštį Kūrėjo pa- 
skyrimą daugintis, augti ir apvaldyti žemę. Ne vienas luo- 
mas savo šeimos gyvenimą pavertė bepareiginių teisių židi- 
niu. Ne viena moteris leido nužudyti savo meilės vaisių. To- 

dėl Motinos diena kaip tik ir nori kelti aikštėn gyvybės atsi- 
radimo prasmingumą ir paskatinti žmones prisiimti ant sa- 
vęs prieauglio naštą. Šalia padėkos ir pagarbos esančioms mo- 
tinoms šita šventė nori būti padrąsinimas būsimosioms. Ji nori 
būti paskatos šventė, švenčiama pavasarį, kada nauja gyvybė 
nepaprastu ryžtingumu bunda po ilgo žiemos snaudulio. Tai 
sociologinė Motinos dienos prasmė. 

Tačiau ir tai dar ne viskas. Motina nėra tik atskiro asmens 
globėja, tik naujos gyvybės gimdytoja, bet ir moteris. Moteriš- 
kumas yra motiniškumo pagrindas, ne atvirkščiai. Pagerbda- 
mi motiną kaip mūsų globėją, nemiegojusią daug naktų ir iš- 
liejusią daug ašarų, mes tuo pačiu pagerbiame joje moteriš- 
kąjį pradą, kuris vienas tegali teikti mums globos bei 
priežiūros. Pagerbdami motiną kaip naujos gyvybės šaltinį, 
iš kurio teka žmoniją atnaujinanti bei palaikanti srovė, mes 
taip pat pagerbiame moteriškąjį pradą, nes jame viename gim- 
dymas pasiekia aukščiausio ir nuostabiausio laipsnio. Psicho- 
loginė ir sociologinė Motinos dienos prasmė nurodo į dar gi- 
lesnę prasmę, susitelkusią aplinkui moterį, tą antrąjį žmogiš- 
kumo polių, kurio vaidmuo gyvenime yra nė kiek ne 
mažesnis negu vyro. Motinos diena todėl virsta ne tik padė- 
kos, ne tik paskatos, bet ir moters prasmės švente. Ji stato prieš 
mūsų akis kitą žmogiškojo gyvenimo pusę, kitą jo atžvilgį, ku- 
rį vykdo jau nebe vyro, bet moters rankos ir jos širdis. Tai ant- 
ropologinė Motinos dienos prasmė. Jeigu padėkos atžvilgis mus 
veda į globojantį ir ugdantį motinos vaidmenį, jeigu paska- 
tos atžvilgis mums kelia gyvybės prasidėjimo paslaptį, tai mo- 
ters prasmės atžvilgis mums mėgina atskleisti moters žmo- 
giškumo gelmes. Jų šviesoje moteris mums pasirodo ne tik rū- 
pestinga globėja, ne tik nesuskaitomų žmonijos kartų 
palaikytoja, bet paties žmogiškumo nešėja bei skleidėja tiek 
atskiro asmens, tiek ir bendruomenės gyvenime. 

Ties šitomis tad gelmėmis ir norėtume valandėlę stabtel- 
ti. Norėtume susimąstyti ties moters paslaptimi. Motinos die- 
na yra naujas dalykas. Ji atsirado ne per seniai. Tačiau grei- 
tai išplito ir stipriai prigijo. Šiandien ji yra švenčiama beveik 
visame kultūringame pasaulyje. Tai rodo, kad istorijos išsi- 

vystymas pajuto reikalą iš naujo kelti ir pabrėžti moters vaid- 
menį gyvenime, nes žmonija buvo bepradedanti pamiršti 
moteriškąjį principą ir tuo pačiu prasilenkti su tikruoju bei 
pilnutiniu žmoniškumu. Tai taip pat rodo, kad pasaulis ne- 
gali pasitenkinti viena tiktai vyriškąja kultūra ir vieno tiktai 
vyro sukurtu gyvenimu, kad jis nori atgaivinti moters svar- 
bą bei jos reikšmę ir tuo būdu išsigelbėti iš savo vienašališ- 
kumo. Motinos diena yra šių pastangų simbolis. Ją švęsda- 
mi, mes sykiu švenčiame ir Moters prisikėlimą atnaujinto gy- 
venimo kūrybai. 

Tačiau kokiu keliu eidama, moteris gali šią kūrybą vyk- 
dyti? Kokiomis priemonėmis ji gali statyti žmogiškumą, pa- 
darydama jį pilnutinį? — Štai klausimai, kurie prašosi atsa- 
komi Motinos dieną. 


2. Moteris - žmona 


Dažnai yra sakoma, kad motiniškumas esąs moters gy- 
venimo viršūnė ir kad moteris išsiskleidžianti pilnai tik ta- 
pusi motina. Sutikime, kad tai tiesa, jeigu motiniškumą lai- 
kysime atbaiga kitos moteriškosios pareigos, kuri iš tikro stovi 
moters gyvenimo centre, kuri tačiau ne kartą yra per maža 
vertinama, nepastebint, kad kaip tik iš jos kyla moters buvi- 
mo galia. Mes daug kalbame apie moterį motiną, bet daž- 
nai pamirštame moterį žmoną. Tuo tarpu moteris žmona ir savo 
prigimtimi, ir savo gyvenimu yra pirmesnė už moterį motiną. Pri- 
gimtis visų pirma skiria moterį būti žmona, o tik paskui mo- 
tina. Tiesa, naujaisiais laikais yra buvę polinkių iškovoti mo- 
teriai teisę būti motina ir nesant žmona. Tačiau ši kova bu- 
vo nesėkminga, nes pasaulis savaime jautė, kad moters kelias 
į motiniškumą normaliai ir natūraliai eina per žmonos pareigas. 
Tai yra tiesa, kurios niekados nereikia pamiršti. Ir ši tiesa at- 
skleidžia giliausią moters gyvenimo bei veikimo prasmę. 

Visais laikais moters gyvenimas yra svyravęs tarp dviejų 
polių: tarp heteros ir tarp motinos. Moteris visados buvo gei- 
džiama smaguriavimui, neįpareigojant šiuo geismu nei jos, 

nei tuo labiau vyro asmens. Tai moteris-hetera. Ją sutinkame 
jau pačioje pirmykštėje žmonijos kultūroje, ypač vadinama- 
jame totemistiniame tipe. Ją randame graikų gyvenime, kuris 
davė jai vardą. Ji eina per visą pasaulio istoriją, pradedant 
mokytomis ir specialiai šiam reikalui paruoštomis japonų gei- 
šomis ir baigiant paprasčiausiomis mūsų didmiesčių gatvės 
mergaitėmis. Šitas moters tipas yra sukurtas vyro, kuriam 
šios rūšies išgyvenimai yra daugiau ar mažiau paviršutiniš- 
ki ir kuris pačia savo prigimtimi yra poligamas. Moteris į he- 
terizmą nelinksta, nes jos prigimtis iš esmės yra monogami- 
nė, savo išgyvenimais gilesnė ir visuotinesnė. Todėl moteris 
hetera toliausiai stovi nuo tikrojo moteriškumo, nors savo 
gelmėse visados jo siekia ir jo ilgisi. Axelis Munthe savo 
„Knygoje apie San Mikelę“ pastebi, kad šios rūšies moterys 
vis dėlto „pasilieka moterys su visomis moterims būdingo- 
mis ydomis ir dorybėmis“ ir kad „jos gali net mylėti giliau- 
sia šio žodžio prasme“". Tačiau į poligamiją ir į paviršuti- 
niškumą šioje srityje linkęs vyras iškreipia giliausius moters 
polinkius, juos sudaiktina ir tuo būdu sukuria heteros tipą. 
Nors ir eidamas prieš moteriškąją prigimtį, tačiau vyro pa- 
laikomas ir viešosios socialinės bei teisinės santvarkos ne sykį 
pripažįstamas šis tipas pasidaro realus ir mūsų kultūroje 
reikšmingas. Jis reiškiasi ne tik bendruomenės gyvenime 
slaptos ar viešos prostitucijos pavidalu. Jis yra radęs kelią ir 
į privatinį šeimos gyvenimą, nes juk nereta moteris savo mo- 
terystėje yra ne kas kita, kaip hetera. 

Antrasis moters gyvenimo polius yra moteris motina. Jis 
taip yra išėjęs aikštėn jau pačioje žmonijos gyvenimo pra- 
džioje, sukurdamas net ištisą kultūros tipą, vadinamą mat- 
riarchatine kultūra, kurioje moteris turėjo persvarą prieš vy- 
rą kaip tik savo motiniškumu. Šitas moters tipas buvo ypa- 
tingu būdu gerbiamas romėnų, kur mater familias užėmė labai 
reikšmingą vietą. Jis buvo vertinamas senųjų germanų, ku- 
rie, Tacito liudijimu, tikėję, kad moteryje gyvenanti kažko- 
kia dieviška likiminė galybė - aliguid sanctum et improvidum 


! Vok. leid., Berlin, 1931, p. 207. 

inesse putant. Ryškių šio tipo pėdsakų užtinkame ir lietuvių 
tradicijose, kuriose pagarba ir meilė motinai, jos valios pai- 
symas ir jos globa sudaro vieną iš pagrindinių šeimos doro- 
vės dėsnių. Nors aukštojoje kultūroje moteris motina svar- 
besnio vaidmens ir neturėjo, tačiau kasdieniniame gyveni- 
me ji pasiliko įtakinga ir savo reikšme nuolatos grūmėsi su 
moterimi hetera. Šitas tipas yra jau moters sukurtas, jos iš- 
vystytas ir jos palaikomas. Būti motina moterį skiria pati pri- 
gimtis. Šiam reikalui ji yra apdovanojusi moterį reikalingais 
jausmais bei išgyvenimais. Moteris motina yra aukščiausias mo- 
teriškosios prigimties pražydimas. Kiek moteris hetera yra mo- 
teriškojo gyvenimo šunkelis, tiek moteris motina yra šio gy- 
venimo tiesus ir lygus kelias. Kiekviena moteris keliauja ar- 
ba bent trokšta keliauti į motiniškumą. 

Ir vis dėlto abu šie tipai nėra specifiškai žmogiški, nes abu 
jie yra pastatyti ne ant asmeninių, bet ant gamtinių vertybių. 
Moteris hetera teikia smagumo. Smagumas yra vertybė. Ver- 
tingumo bruožo smagumui neigti negalima, jeigu nenorime 
patekti į rigoristinę ir tuo pačiu į nežmonišką pasaulėžiūrą. 
Tačiau heteros teikiamas smagumas yra tiktai kūninis, dau- 
giausia psichinis. Ligi žmogiškosios dvasios gelmių jis nepra- 
siveržia. Moteris hetera yra vyro geidžiama ne kaip mote- 
riškoji asmenybė, ne kaip dvasiškai vertinga, bet tiktai kaip 
šių paviršutiniškų smagumų šaltinis. Asmeniniy-dvasinių ver- 
tybių heterizme nėra. Tuo pačiu ten nėra tikrojo žmogiškumo. 
Juk žmogus yra ne tuo žmogus, kad jis sugeba išgyventi kū- 
ninių ar psichinių malonumų, bet tuo, kad jis yra dvasinis 
asmuo. Todėl kur šito dvasinio asmeniškumo nežymu, ten 
nežymu nė tikrojo žmogiškumo. Išskirdama savo santykiuose 
su vyru asmenines vertybes, moteris hetera tuo pačiu išski- 
ria iš šių santykių ir tikrąjį specifinį žmogiškumą. Heterizmas 
virsta žmogaus supriemoninimu gyvulio reikalams. Štai kodėl jis 
yra ne tik moteriškumo, bet ir paties žmogiškumo didžiau- 
sias pažeminimas. 

Iš kitos pusės, motiniškumas taip pat yra gamtinė kate- 
gorija. Tiesa, mes dažnai kalbame ir apie dvasinį motinišku- 
mą. Tačiau šitas dvasinis motiniškumas visados turi būti at- 

remtas į biologinį. Dvasinis motiniškumas, kaip matysime 
kiek vėliau, moterį motiną iškelia į kultūrinės kūrybos vir- 
šūnes. Tačiau pats vienas jis yra tik simbolis. Be biologinio 
motiniškumo jis nėra nei tikras, nei gilus. Tikra ir tiesiogine 
prasme moteris tampa motina tik tada, kai ji gimdo. Kūninis gim- 
dymas yra motiniškumo pagrindas, nors ir ne užbaiga. Tuo 
tarpu gimdymas yra grynai gamtinis aktas. Asmeninio-dva- 
sinio principo čia nėra. Čia veikia rūšinės-kolektyvinės jėgos, 
bet ne asmeninės. Nuosekliai todėl ir motiniškumas tiesiogi- 
niu būdu su asmeniniu principu nesiriša ir iš jo nekyla. Jis 
yra rūšies principo padaras. Gali jis būti šventas ir slaptin- 
gas. Gali jis apreikšti giliausius moters polinkius ir potroš- 
kius. Tačiau jis nėra asmeninis ir tuo pačiu nėra specifiškai 
žmogiškas. Jau tik vienas tas faktas, kad motiniškumo esa- 
ma ir gyvulių pasaulyje, parodo, kad jis savo pagrindu pri- 
klauso gamtai, ne dvasiai; kad jis yra bendras visokiai gyvy- 
bei; ir kad todėl juo vienu moteris kaip asmenybė dar negali 
nei pasidžiaugti, nei pasigirti. Moteris motina yra vertinama 
ne tiek, kiek ji yra dvasinė asmenybė, bet kiek ji yra naujos 
gyvybės versmė. O tautose, kur motinos tipas yra ypatingai 
išryškėjęs, kaip senojoje žydų arba dabartinėje kinų tautoje, 
moteris ir pati didžiuojasi ne kuo kitu, kaip savo įsčiaus vai- 
singumu. Motiniškumas yra žmogaus gamtiškumo ženklas ir ryš- 
kiausia apraiška. Niekur kitur žmogus neparodo tokio artimo 
bei glaudaus ryšio su gamtiniu pasauliu, kaip motiniškume. 
Čia yra pagrindas, todėl Katalikų bažnyčia moterį mergelę 
stato aukščiau už moterį motiną ir anatema graso tiems, ku- 
rie moterystės luomą statytų aukščiau už mergystės luomą 
(plg. Trident. Sess. 24, can. 10). 

Abu tad šie moters gyvenimo poliai — heterizmas ir mo- 
tiniškumas — pilnutinio žmogiškumo nekuria ir negali kur- 
ti, nes abu jie yra pastatyti ant neasmeninio gamtinio prin- 
cipo. Nei heteros, nei vienos tik motinos keliu eidama, mo- 
teris negali subręsti ligi pilnutinės moteriškosios asmenybės 
ir tuo pačiu negali turėti tos svarbos gyvenimui, kurios ji turi 
turėti pagal savo prigimtį ir pagal savo pašaukimą. 

Bet štai tarp šių dviejų moters tipų — tarp heteros, sukur- 
tos vyriškojo paviršutiniškumo, ir motinos, sukurtos mote- 
riškojo gamtiškumo, — stovi trečias tipas, kuris vienintelis at- 
siremia į asmeninį principą, ir kuris todėl teikia moteriai ne- 
paprastos reikšmės, įvykdydamas giliausią jos gyvenimo 
prasmę. Tai yra žmonos tipas. Moteris gali būti ne tik hete- 
ra, ne tik motina, bet visų pirma ir iš esmės ji turi būti žmo- 
na. Paviršium žiūrint, žmonos sąvoka yra sociologinė, Žmo- 
na juk yra ištekėjusi ir turinti vyrą moteris. Tačiau pažvel- 
gus giliau, darosi aišku, kad vienas tik ištekėjimas moters dar 
nepadaro žmona tikrąja ir giliausia šio žodžio prasme. Būti 
žmona yra žymiai daugiau, negu tik sudaryti formalinį jung- 
tuvių aktą. Būti žmona reiškia vykdyti aną pirmykštį rojaus pa- 
skyrimą kad vyras nebūtų vienas. Šventasis Raštas pasakoja, kad 
Dievas, sukūręs vyrą, pastebėjo, jog „negera žmogui būti vie- 
nam“. Šiai vienatvei pašalinti jis sukūrė antrąjį žmogų — m10- 
terį, kurią vyras pavadino žmona ir pranašiškai tvirtino dėl 
jos paliksiąs savo tėvą ir motiną, savo namus ir draugus, jos 
laikysiąsis, ir du būsią vienas kūnas. Būti žmona todėl reiškia 
teikti vyrui tai, ko jis neturi savyje ir ko jis neranda aplinkiniame 
pasaulyje. Kai pro Adomo akis rojuje Viešpats pravedė visą 
gyvūniją, šis „sau tinkamo bendrininko nerado“ (Pr 2, 20). 
Niekas gamtoje negali užpildyti vyro vienatvės. Vyras stovi 
priešais gamtą, kaip priešais jam svetimą daiktą, kurį jis ap- 
valdo, pertvarko ir perkuria, bet kurio jis negali sutapdyti 
su savo dvasia, kurio negali įimti į savo vidų, su juo susi- 
jungti ir save juo papildyti. Todėl jis ieško kažko kito. Todėl 
jam negera būti vienam. Jis ieško kito žmogaus. Jis ieško mo0- 
ters, kuri jam būtų žmona, vadinasi, kuri pergalėtų jo vienat- 
vę ir jo siaurumą, kuri papildytų jo žmogiškumą, atbaigtų 
jo dvasią ir tuo būdu padarytų jį pilnutinį. Būti žmona tad 
reiškia būti dalyve pilnutinio žmoniškumo kūryboje. Žmogaus es- 
mė ir vyrui, ir moteriai yra ta pati. Tačiau šita esmė neišsi- 
skleidžia be vienas antro pagalbos. Vyras niekados netaps 
pilnutiniu, jeigu jo gyvenime neturės dalies moteriškoji dva- 
sia - nesvarbu ar jo motinos, ar jo mylimosios, ar jo sesers, 
ar galop Marijos. Moteris taip pat niekados netaps pilnuti- 

niu žmogumi, jeigu jos gyvenime neturės dalies vyriškoji 
dvasia, taip pat nesvarbu ar jos tėvo, ar jos brolio, ar jos my- 
limojo, ar galop Kristaus sužadėtinio, kaip yra vienuolynuo- 
se. Užsklęsti lytis vieną nuo antros reiškia neleisti žmogaus esmei 
išsiskleisti. Žmogus be priešingos lyties įtakos pasilieka tarsi 
augalas be saulės. Tokia yra buvusi pirmykštė Kūrėjo valia 
ir Jo planas. Nuodėmė apgadino lyčių santykius. Tačiau ji 
neiškreipė nei lyčių esmės, nei tos giliausios įtakos, kurios 
jos turi viena antrai. 

Čia mes matome, kad žmonos sąvoka jau pralaužia so- 
ciologines sienas ir pereina į giliausio žmogiškojo asmeninio 
buvimo sritis. Žmona man yra ta, kuri kuria mano žmogiškumą, 
kuri pergali mano vienatvę ir kuri savimi mane papildo ligi 
mano žmogiškosios pilnatvės. Jungtuvės yra tik išviršinė so- 
cialinė išraiška, skelbianti pasauliui, kad moteris viešai yra 
prisiekusi eiti šias gilias ir nepaprastos svarbos turinčias 
žmogiškumo pareigas. Būdinga, kad šio pažado priesaikoje 
moteris pasiryžta ne gimdyti, vadinasi, būti motina (nes tai 
ne nuo jos valios priklauso), bet mylėti, būti ištikima ir ligi 
mirties nepalikti, vadinasi, būti žmona. Jungtuvių priesaikos 
formulė iš esmės yra sutelkta aplinkui žmonos pareigas. Ta- 
čiau jungtuvės anaiptol nereiškia, kad kiekviena tokį pasiža- 
dėjimą davusi moteris šitas pareigas praktiškai ir vykdo. Jung- 
tuvės taip pat nereiškia, kad kiekviena ištekėjusi moteris iš tik- 
ro sugeba savo vyrui būti žmona, vadinasi, jo dvasios 
statytoja ir jo vienatvės pergalėtoja. Praktiniame mūsų gy- 
venime jungtuvės dažniausiai yra socialinis įteisinimas mo- 
tinos pareigų. Vedęs vyras beveik visados gauna savo vai- 
kams motiną, bet žymiai rečiau jis gauna sau pačiam žmo- 
ną, nors pirmiausia jis žmonos ieško. Žmonos ir motinos 
pareigų persiskyrimas kaip tik ir sudaro dažnų jungtuvių tra- 
giką. O kad šitos pareigos gali persiskirti ir kad iš tikro jos 
ne sykį persiskiria, tai rodo tūkstančiai gyvenimo pavyzdžių. 

Kas tad yra žmona, kurios vyras pirmiausia ieško ir kuri 
šiam reikalui prisiekia prieš Viešpaties altorių? Žmona nuo 
heteros ir nuo motinos skiriasi tuo, kad ji yra siekiama ir tu- 
rima kaip asmeninė vertybė. Nei heteros, nei motinos vyras 

neieško savam asmeniui. Hetera yra jo smaguriams. Motina 
yra jo vaikams. Tuo tarpu tiktai žmona yra jam pačiam. Hetera 
stovi prieš vyrą kaip prieš smagurių, uždarbio ar pragyve- 
nimo šaltinį. Motina stovi prieš vyrą, kaip prieš priemonę 
naujai gyvybei pradėti. Šio šimtmečio pradžioje Elenos Key 
mestas šūkis „Duokite mums kūdikį, vyras gali eiti šalin“ yra 
kilęs iš specifiškai motiniškosios dvasios. Tuo tarpu tik viena 
žmona stovi prieš vyrą kaip asmenybė prieš asmenybę. Tarp he- 
teros ir vyro ir tarp motinos ir vyro glūdi visados kažkas tre- 
čias, kas nėra jie patys, būtent: heteros atveju smaguriai ar už- 
darbis, motinos atveju vaikai. Tiktai tarp žmonos ir vyro jo- 
kio trečio elemento nėra, Juodu yra vienudu, jungiami ne ko 
nors išviršinio, bet savęs pačių. Jųdviejų ryšys yra jie patys 
arba, krikščioniškai kalbant, juose per sakramentinę malonę 
gyvenąs Dievas. Vyro ir žmonos santykiuose tiktai Dievą ga- 
lima laikyti trečiuoju elementuž, Tačiau Dievas yra mums ar- 
timesnis ir savesnis už mus pačius. Katalikų bažnyčia yra ne- 
paprastai giliai supratusi šitą grynai dviasmenį vyro ir žmo- 
nos santykį, skelbdama, kad kiekvienas kitas sakramentas 
yra teikiamas kunigo, tuo tarpu Moterystės sakramentas yra 
teikiamas ne kunigo, bet pačių jaunavedžių vienas antram. 
Kunigas čia yra tik oficialus Bažnyčios liudytojas, kad Mo- 
terystės sakramentas buvo suteiktas, tačiau ne jo, o pačių su- 
situokiančiųjų. Taip yra ne tik religiniame, bet ir visame ki- 
tame gyvenime. Vyras žmonai ir žmona vyrui yra vertingi dėl 
savęs pačių: vertingi kaip asmenybės, kaip žmogiškosios dva- 
sios skirtingų pradų nešėjai, užpildą jais vienas antro vienat- 
vę ir kurią vienas antrame pilnutinį žmogiškumą. 

Kokiu būdu tai įvyksta? Kuo moteris virsta vyrui žmo- 
na? Ne jungtuvėmis, nes jos, kaip buvo sakyta, yra tik so- 
ciologinė formalinė kažko gilesnio išraiška. Ne heterizmu, 
nes jis patenkina tiktai paviršutiniškus vyro išgyvenimus. Ne 
motiniškumu, nes čia vyras yra išgyvenamas tik kaip praei- 
nanti priemonė. Kuo tad? Meile. Moteris virsta žmona tuo, kad 
ji vyrą myli. Meilė yra pats asmeniškiausias ir pats giliau- 


* Plg. Leclercą J. Le Mariage churėtien, Tournai, 1947, 33 p. 

sias žmogiškosios būtybės dalykas. Ji yra ne paviršutiniškų 
smagurių, ne rūšies išsilaikymo, bet žmogiškosios asmeny- 
bės išraiška, jo vienatvės pergalė ir asmenybės susijungimas 
su kita asmenybe ligi žmogiškosios pilnatvės. Meilė yra sa- 
vos asmenybės perteikimas kitai asmenybei. „Mylintysis, - teisin- 
gai pastebi W. Schubartas, - gyvena, jaučia, mąsto, nori ir 
veikia ne iš savęs, bet iš kito. Jis išsivaduoja iš savojo asmens 
naštos, savos egzistencijos svorį perkeldamas į kitą — į myli- 
mąjį arba į Dievą“. Argi ne tą patį savos asmenybės perkė- 
limą į kitą turi galvoje ir šv. Paulius sakydamas, kad meilė 
„neieško sau naudos“ ir kad ji „visa pakelia, visa tiki, vis- 
kuo viliasi ir visa ištveria“ (1 Kor 13, 5; 7). Todėl žmogus, 
kuris nemyli, yra tarsi Adomas prieš moters sukūrimą. Jis 
žvalgosi po platų pasaulį, nerasdamas nieko, ką galėtų pa- 
vadinti panašiu į save. Pasaulis jam yra svetimas ir nejau- 
kus. Jis jaučiasi tarsi ištremtas svetur. Dabartinė egzistenci- 
nė filosofija kaip tik ir ryškina šitokio žmogaus vaizdą. Eg- 
zistencinės filosofijos žmogus yra žmogus, kuris nemyli. Jis gali 
būti herojiškas. Bet jis yra šaltas ir vienišas. Tuo tarpu my- 
lėdamas žmogus pergali savo vienatvę, suranda kitame sa- 
ve patį ir tuo pačiu iš ištrėmimo grįžta į namus. Mylintis žmo- 
gus visur ir visados yra namie. Vokiečių patarlė gražiai išreiš- 
kia šitą meilėje glūdintį namų jausmą: „Das Weib ist des Mannes 
Haus, denn er ist nirgend daheim als bei seinem Weib - moteris 
yra vyro namai, nes jis niekur nėra namie, tik pas savo žmo- 
ną“. Moters ir vyro meilė visų pirma sukuria namų židinį 
žmogaus dvasioje, o paskui jį įvykdo socialinėje santvarko- 
je. Šeimos židinys yra tik išraiška dvasinio namų židinio. 
Šios pastabos rodo, kad meilė yra tasai kelias - ir tai vie- 
nintelis, - kuriuo moters asmenybė pasiekia vyro asmenybę 
ir kuris moterį padaro žmona. Žmona yra mylinti moteris. Štai 
giliausias ir tikriausias žmonos apibrėžimas. Kai vyras ieš- 
ko moters, jis visų pirma ieško žmonos, vadinasi, ieško mo- 
ters, kuri jį mylėtų, kuri visa savo asmenybe — ne tik išvirši- 
niu žavesiu ar kūdikiu - ateitų į jį, jį papildytų, sukurtų na- 


3 Religion und Eros, Mūnchen, 1944, p. 96, 97. 

mus jo neramioje dvasioje ir išvaduotų jį iš jo racionalumo 
bei siaurumo. N. Berdiajevas teisingai teigia, kad moteris bū- 
ties sąrangoje atstovauja visuotiniam-kosminiam principui, 
tuo tarpu vyras yra individualinio-asmeninio principo išraiš- 
ka. Šitas tad individualinis, vienišas vyras ir ilgisi ano kos- 
minio-visuotinio principo, ilgisi moters, kad jos meilėje pa- 
tirtų būties gilybę ir jos pilnatvę. Kai tokią moterį jis randa, 
jis randa ir pats save: jis randa kelią į būties visuotinumą. 
Asmuo čia atsiskleidžia kosmui. 

Šitą tad mylinčią moterį, šitą savo išvaduotoją ir papil- 
dytoją, šitą savos asmenybės esminę dalį vyras ir vadina 
žmona. Normaliu atveju ji yra sujungta su juo moterystės ry- 
šiu ir yra jo vaikų motina. Tačiau objektyviniu atžvilgiu nei 
vienos tik jungtuvės, nei vieni tik vaikai moters nepadaro 
žmona. Meilė yra žmonos esmė ir pagrindas. Kur nėra meilės, 
ten nėra išvidinės asmenybių vienybės ir tuo pačiu nėra gy- 
venimo vienas kitame. Be meilės žmonės gyvena šalia vie- 
nas kito, bet ne vienas kitame ir ne vienas kitu. Nemylinti, 
bet su vyru gyvenanti moteris gali būti jam hetera, gali būti 
jo vaikų motina, bet negali jam būti žmona. Štai dėl ko ka- 
nauninkas Jacguesas Leclercą'as savo knygoje „Le Mariage 
chrėtien“ taip labai pabrėžia moterystės esminį ryšį su mei- 
Ie. „Bažnyčios nusistatymas, sako jis, moterystės atžvilgiu yra 
labai aiškus: ji yra už meilę ir ji nesiliovė niekados panau- 
doti visą savo įtaką, kad sutelktų moterystę aplinkui meilę 
ir kad pasipriešintų norams šiuos dalykus perskirti... Bažny- 
čios mintimi meilė yra moterystei ir moterystė yra meilei (p. 47)... 
Reikia tad visa daryti, kad žmogus išvengtų meilės šalia mo- 
terystės. Tačiau tam nepakanka, kad jis eitų moterystėn bet 
kaip, nes moterystė be meilės veda į meilę šalia moterystės 
(p. 49)... Moterystė iš meilės yra normali moterystė, ir meilė 
yra pirmoji sveikos moterystės sąlyga“ (p. 160). Giliausia 
prasme moterystė yra meilės objektyvacija, objektyvacija dviejų 
asmenybių vienybės ir jų gyvenimo vienas kitame. 

Šitoje vietoje mums pradeda aiškėti šių dienų šeimos gy- 
venimo krizė. Jos šaknys glūdi ne tėvo-motinos, bet vyro-žmo- 
nos santykiuose. Kultūrai išsivystant, išsivysto ir žmogaus as- 

menybė. Savo sąmonėje žmogus vis labiau išsivaduoja iš 
kolektyvo, vis labiau pasijunta esąs sau žmogus, vis labiau 
suvokia nelygstamą savo asmens vertingumą. Jeigu dar net 
viduriniais amžiais, nekalbant jau apie senovę, žmogus, 
J. Burckhardto žodžiais tariant, jautėsi kaip korporacijos, luo- 
mo, religinės ar valstybinės bendruomenės narys, tai naujai- 
siais laikais jis vis labiau žengė į asmeninės savo sąmonės 
išryškinimą, į savos asmenybės pastatymą viso ko centran. 
Kristaus žodžius, ką padės žmogui laimėti visą pasaulį, o sa- 
vo sielai padaryti nuostolio, modernusis žmogus suprato ge- 
riau negu kuriuos kitus. Jis panorėjo visų pirma laimėti pats 
save. Jis pasistengė taip sutvarkyti visą gyvenimą, kad šis ne- 
darytų nuostolio jo sielai. 

Šitos tad išryškėjusios asmeninės sąmonės šviesoje paki- 
to ir šeimos išgyvenimas. Jeigu pirmykštis, senovės ir net 
viduramžių žmogus šeimoje regėjo visų pirma instituciją 
žmonijai palaikyti ir padauginti, tai naujųjų laikų žmogus vis 
labiau pradėjo šeimą išgyventi kaip šaltinį savai asmenybei tobu- 
linti ir jai atbaigti. Šitoks išgyvenimas yra ryškus ne tik hu- 
manistiniuose sluoksniuose, bet ir pačioje krikščionybėje. Ta- 
čiau kiek humanistai pabrėžia asmeninę prigimtąją moterys- 
tės pusę, tiek krikščionys šiandien kelia ypatingai aikštėn 
sakramentinį moterystės charakterį ir juo mėgina grįsti visą 
moterystės gyvenimą. Minėtasis J. Leclercą'as pastebi, kad 
„pilna moterystės sakramentinio charakterio sąmonė yra 
vienas iš Bažnyčios laimėjimų XX amžiuje“ (p. 9). Be abejo, 
teisingai paaiškina Leclercą'as, moterystė visados yra buvusi 
sakramentas, ir jau šv. Augustinas tarp kitų moterystės gė- 
rybių (/ides, proles) iškėlė ir sakramentą (sacramentum). „Ta- 
čiau vienas dalykas yra žinoti, apibrėžti, mokyti, o kitas - 
įsisąmoninti“ (Hen pat). „Jau nuo apaštalų laikų, sako Le- 
clercą'as, yra žinoma, kad moterystė yra sakramentas. Bet 
šita tiesa buvo tarsi užkasta Bažnyčios sąmonėje. Ji išeida- 
vo iš ten tik atlaužėlėmis. Ir tik mūsų dienomis ji atsiveria 
ir pilnai išsiskleidžia“ (p. 10). Bet juk visi sakramentai yra 
regimi, Kristaus įsteigti ženklai, kuriais yra suteikiama die- 
viškoji malonė, vadinasi, kuriais yra pašvenčiamas žmogiš- 

kasis asmuo. Kelti tad aikštėn sakramentinį moterystės cha- 
rakterį iš tikro reiškia pabrėžti asmeninę šios institucijos pu- 
sę. „Sakyti, — tęsia toliau Leclercą'as, - kad moterystė yra 
sakramentas, reiškia sakyti, kad ji yra dieviškojo gyvenimo 
įrankis, kad ji juo yra visų pirma, kad ji, tam tikra prasme, 
tiktai juo yra, nes dieviškojo gyvenimo pobūdis yra tokios 
didelės svarbos, jog jis persveria visa kita. Tačiau dieviško- 
jo gyvenimo įrankis reiškia šventumo įrankį. Tuo būdu mo- 
terystė krikščionybėje virsta visų pirma šventumo priemo- 
ne. Visi kiti pradai, patenkintas geismas, socialinė instituci- 
ja, šeimos pagrindas, pasidaro antraeiliai. Jie nežlunga, jie 
nenustoja reikalavę savo teisių, tačiau jie nustoja buvę pa- 
grindiniai moterystės dalykai. Jeigu yra tikra, kad moterys- 
tė yra sakramentas, vadinasi, dieviškojo gyvenimo arba 
šventumo įrankis, šitas jos atžvilgis turi praryti visus kitus“, 
(p. 11) - vaizdingai teigia Ledlercg'as. Todėl keistu anach- 
ronizmu ir net krikščioniškosios dvasios nesupratimu skam- 
ba dar ir šiandien girdimas teigimas, esą vyro ir moters ben- 
dras gyvenimas „tampą natūralia kliūtimi pakilti dvasinia- 
me tobulėjime“. Tuo tarpu kaip tik yra priešingai. Moterystė yra 
natūralus, paties Viešpaties norėtas, Jo sakramentiniu charakte- 
riu pašvęstas ir visiems prieinamas asmenybės išsiskleidimo ir 
šventumo kelias. Be abejo, paaukoti Viešpačiui ne tik savo sie- 
lą, bet ir savo kūną yra kilnesnis dalykas. Todėl Bažnyčia 
mergystės luomą stato objektyviai aukščiau už moterystės 
luomą. Tačiau šitas aukštesnis luomas yra tiktai išrinktie- 
siems, tik tiems, kurie jį gali suprasti ir — pakelti, kaip ir pats 
Išganytojas yra pasakęs: „guis potest capere, capiat“ (Mt 19, 
12). Tuo tarpu daugumai yra kitas kelias, kitas luomas, ku- 
ris taip pat veda į šventumą, nes „antgamtinis gyvenimas 
Bažnyčioje, - teisingai sako Leclercg'as, - nėra aprėžtas ma- 
žu uoliųjų krikščionių skaičiumi, bet yra išplitęs visame kū- 
ne. Antgamtinis dieviškasis gyvenimas visų krikščionių. Jis 
yra mums duotas Krikšto metu. Jis yra pašaukimas į šven- 
tumą. Kiekvienas krikščioniškasis pašaukimas yra pašauki- 
mas į šventumą“ (p. 30). Kitaip sakant, visi krikščionys yra 
pašaukti būti šventi. Tačiau ne visi yra pašaukti būti vie- 

nuoliai arba padaryti skaistybės įžadus. „Bažnyčia, - sako 
toliau Leclercą'as, - yra reikalinga vedusiųjų ir šeimų. Ve- 
dusieji turi Bažnyčioje asmeninį ir aktyvų vaidmenį. Jie taip 
pat yra pašaukti savo vedusiųjų luomo rėmuose realizuoti 
šventumą (p. 30). <...> moterystė yra tobulumo kelias dide- 
liam skaičiui (p. 31). <...> vedusieji prašo Dievą ne tik pa- 
laiminti jų ryšį; jie nori Dievą įjungti į savo ryšį — štai tikroji 
krikščioniškosios moterystės prasmė“ (p. 35). Moterystė kaip 
asmeninio tobulinimo ir pašventimo institucija yra ta nauja 
ir sykiu labai sena idėja, kuri šiandien krikščionybėje vis gi- 
liau įsisąmoninama ir iš kurios yra laukiama didelių daly- 
kų visoje krikščioniškojoje bendruomenėje. 

Asmeninio tobulėjimo mintis bei išgyvenimas keičia ir 
moters išgyvenimą. Jeigu seniau vyras visų pirma moteryje ieš- 
kojo savo vaikams motinos, tai dabar jis visų pirma ieško sau pa- 
čiam žmonos. Senojo Testamento Saros elgesys, kad ji, nega- 
lėdama turėti vaikų, pasiūlo savo vyrui jų turėti iš jos tar- 
naitės Agaros, šiandien mums yra nesuprantamas ne tik kaip 
krikščionims, bet ir kaip žmonėms. Kolektyvinis rūšies ins- 
tinktas mumyse yra stipriai nuslėgtas asmeninio jausmo. To- 
dėl meilė mūsų laikais yra savaime suprantamas šeimos ži- 
dinio pagrindas. Kai vyras išgyveno moterį pirmiausia kaip 
motiną, jo šeima galėjo laikytis ir be meilės. Tačiau dabar, 
kai vyras išgyvena moterį visų pirma kaip savo žmoną, kaip 
savo asmenybės papildytoją, kaip bendradarbę siekiant šven- 
tumo, jo šeimos židinys be meilės laikytis negali. Šeima be 
meilės yra šeima be asmeninio principo. Tai šeima ne asmens, 
bet rūšies reikalui, todėl nepakeliama nei žmogiškuoju nei 
krikščioniškuoju atžvilgiu, nes rūšiai aukoti savo asmenybės 
negalima jokiu atveju. Iš tikro, jeigu mes reikalaujame, kad 
Žmogaus asmenybei tarnautų valstybė, mokslas, menas, ūkis, 
socialinė santvarka, darbas, kapitalas, kodėl iš šios tarnybos 
turėtų būti išskirta šeima? Šeimos bendruomenė taip pat turi 
būti taip sukurta ir taip tvarkoma, kad žmogus joje save lai- 
mėtų, o ne turėtų savai sielai nuostolio; kad šituo keliu ei- 
damas jis iš tikro taptų tobulas, o ne pasiliktų užpakalyje ki- 
tų, išrinktųjų. 

Tačiau kaip tik šitoje vietoje ir išeina aikštėn visa mūsų 
dienų šeimos tragika. Teoriškai mes visi pripažįstame, kad 
asmenybės niekam negalima aukoti, taigi nė šeimai. Tačiau 
praktiškai mumyse dar tebesilaiko tokia etika ir tokia peda- 
gogika, kad šeimą mes pastatome aukščiau už asmenybę ir 
verčiame žmogų patirti savo sielai nuostolio, kad tik būtų 
išgelbėtas rūšies reikalas arba kartais net netikę pačios insti- 
tucijos papročiai. Senųjų amžių kolektyvinis-rūšinis instink- 
tas, glūdįs kažkur mūsų pasąmonėje, neleidžia mums šeimos 
pastatyti ant aiškaus asmeninio principo ir pagal šio princi- 
po reikalavimus sutvarkyti visą praktinį šeiminį gyvenimą. 
Mes gal neblogai paruošiame jaunimą tėvo-motinos parei- 
goms. Mes turime ištisą sąrašą veiksmų, kurie šioje srityje 
yra leidžiami ir kurie draudžiami. Mes turime pasigaminę 
eibę tabelių ir apskaičiavimų. Mes esame išvystę šios rūšies 
higieną ir mediciną. Visa tai geri ir reikalingi dalykai. Ta- 
čiau kur yra mūsų paruošimas vyro-žmonos pareigoms, ku- 
rios, kaip sakėme, yra grindžiamosios šeimos laimei ir jos to- 
bulumui? Kur net šių pareigų gilesnis ir išsamesnis suprati- 
mas? Mes turime būdų ir metodų, kaip paaiškinti jaunimui 
naujos gyvybės atsiradimo mįslę. Bet mes neturime beveik 
nieko, iš ko jaunimas galėtų patirti meilės prasmę, jos vertę 
ir jos reikšmę. Mes dažnai net nedrįstame apie meilę kalbė- 
ti, o jeigu kalbame, tai paprastai be ryšio su moterystės gy- 
venimu. Mūsų praktikoje jau beveik įsigalėjo prietaras, kad 
meilė yra gamtos apgaulė rūšies instinktams patenkinti. Tuo 
būdu žmogaus paruošimas asmeniniam gyvenimui šeimoje 
yra neišvystytas, o pats šitas gyvenimas mums dar yra ne- 
ryškus ir todėl dažniausiai nevaisingas. Štai dėl ko mūsų šei- 
mos darosi vis nelaimingesnės ir vis tragiškesnės. 

Jeigu dabar atkreipsime dėmesio į moteriškąją šeimos pu- 
sę, kas Motinos dienos proga ir dera daryti, turėsime pripa- 
žinti, kad mūsų šeimose moterys yra pasidariusios per daug 
motinos, 0 per maža žmonos. Jos per daug didžiuojasi, kaip se- 
najame Izraelyje, savo įsčių, o per maža savo dvasios vaisin- 
gumu. Jos per daug išgyvena vyrą, kaip savo vaikų tėvą, o 
per maža, kaip žmogiškąją asmenybę, kurią jos yra pašauk- 

tos statyti. Mes turime daug gerų motinų, bet per maža gerų žino- 
nų. Ir kol šitas trūkumas bus užpildytas, tol mūsų amžiaus 
šeimos sirgs ir liegs. Jeigu teisingai yra sakoma, kad moteris 
yra namų židinio širdis, tai šita širdis turi būti mylinti, my- 
linti ne tik savo vaikus, bet visų pirma tą asmenybę, su kuria 
ji, taip pat kaip asmenybė, yra sujungta amžinu ryšiu. O my- 
lėti reiškia gyventi ne vienas šalia kito, bet vienas kitame ir 
vienas kitu. Ar daug yra mūsų amžiuje moterų, kurios turi 
tokį nedalijamą gyvenimą su savo vyrais? Todėl dabartinę šei- 
mos krizę gali pergalėti ne moteris motina, bet moteris žmo- 
na, pastatydama visą moterystės gyvenimą ant gilaus asmę- 
ninio principo. Kai vyras savo žmonoje ras antrąją savęs pa- 
ties pusę, kai jis pajaus, kad per savo žmoną jis darosi 
pilnutinis žmogus, kad jos meilėje jo asmenybė išsiskleidžia 
ir tobulėja, tuomet jis, kaip Adomas, pavadins ją anuo tikriau- 
siu ir vieninteliu prasmingu vardu, ŽMONOS vardu; tuomet dėl 
jos jis paliks visą, nuo visko atsisakys, ir du bus viena. Tuo- 
met ir šeimos gyvenimas pasuks kita linkme. Mes kažkaip ne- 
laimingai pamiršome, kad šeima yra žmogiška ne tuo, kad joje 
yra tėvas-motina, bet tuo, kad joje yra vyras-žmona. Tėvas ir mo- 
tina yra ir gyvulių pasaulyje. Tėvų ir vaikų santykiai yra pa- 
grįsti gamtiniu instinktu. Tačiau tai, ko gyvuliai absoliučiai 
neturi, yra vyras ir žmona, nes jų santykiai yra grindžiami ne- 
be instinktu, bet dvasia. Vyras ir žmona visų pirma yra dvasinės 
kategorijos. Ir juo labiau žmogus išsivaduoja iš gamtos gyve- 
nimo, juo vyro-žmonos santykius jis labiau vertina ir juo stip- 
riau jais grindžia savo šeimą. Šeimos krizė iš tikro yra vyro- 
žmonos santykių krizė, ir šeimos prisikėlimas iš tikro yra vy- 
ro-žmonos santykių prisikėlimas. 


3. Moteris - motina 


Motina yra žmonos pareigų pražydimas, jų vaisius, jų iš- 
vada ir konkreti jų apraiška. Gyvenimo bendruomenė mei- 
lėje yra tokia ankšta, kad ji apima ne tik žmogaus dvasią, 
bet ir jo kūną. Jeigu iš dvasinės bendruomenės gema asmens 

teris tampa motina. Meilė yra vaisinga pačia savo esme ir 
visokeriopa prasme. Tiesa, kūno vaisingumas yra galimas ir 
be meilės. Tačiau tokiu atveju jis nėra nei žmogiškas, nei kil- 
nus. Moteris motina, kuri yra tiktai motina, bet ne žmona, 
vargiai užsitarnauja net būti pavadinta šiuo vardu. Žmona 
yra ir turi būti pagrindas, ant jos tegali būti statomas moti- 
niškumas. Šeimos gyvenime ne kartą pasitaiko, kad moteris 
negali būti motina. Tačiau visados ji turi būti žmona. Moti- 
niškumas gali išsivystyti tiktai žmonos šviesoje, bet ne atvirkščiai. 
Laikant žmoną šeimos pagrindu, kinta ir moters motinos 
supratimas. Moteris savo gelmėse yra ir normaliu atveju tu- 
ri būti motina. Tačiau labai dažnai moters motiniškumą su- 
prantame per siaurai. Tiesa, motiniškumas, kaip jau buvo mi- 
nėta, pirmoje eilėje yra biologinė kategorija. Motiniškumas be 
gimdymo yra netikras ir negilus. Tai idėja be tikrovės. Ta- 
čiau vienu tik gimdymu motiniškumas taip pat neišsisemia. 
Motiniškumas, kaip ir bet kuris kitas žmogiškojo gyvenimo 
uždavinys, pralaužia gamtines sienas ir pereina į kultūrinę 
sritį. Tikra ir tiesiogine prasme motina yra tik ta moteris, kuri 
gimdo. Tačiau jeigu moteris manytų, kad jos, kaip motinos, 
uždavinys gimdymu ir pasibaigia, ji pasiliktų grynai gamti- 
nėje srityje, kaip joje pasilieka ir gyvuliai. Žmogiškasis moti- 
niškumas siekia žymiai toliau, negu tik gimdymas. Gimdy- 
mas padeda motiniškumui, pasakytume, medžiaginį pagrin- 
dą, kaip apskritai gamta tokį pagrindą padeda visiems 
žmogaus darbams. Tačiau žmogus pasiliktų laukinis, jeigu jis 
ant šito pagrindo nestatytų didžiulio kultūros rūmo. Moters 
motiniškumas taip pat pasiliktų laukinis, jeigu ji, pagimdžiu- 
si kūdikį, nepadarytų jo kultūringu ir tikru žmogumi. 
„Motina, - yra pasakęs N. Berdiajevas, - kaip ir žemė, 
gimdo, bet nekuria“*. Tai yra tik pusiau tiesa. Motina, kiek 
ji yra gimdomasis principas, iš tikro nekuria, nes gimdymas 
nėra jokia kūryba. Gimdymas kaip tik yra priešingas aktas kū- 
rybai. Jis yra gamtinis dalykas, kyląs iš rūšies gelmių, ne iš 


* De la Destination de Y'homme, Paris, 1935, p. 92. 

asmens įkvėpimo, ir todėl neturįs jokio kūrybos pobūdžio. 
Bendras dėsnis, kad gamta gimdo, bet nekuria, tinka ir žmo- 
gaus atsiradimui pasaulyje. Todėl pamaldžių knygų rašyto- 
jai ne sykį sujaukia sąvokas, norėdami paskatinti tėvus tu- 
rėti daugiau vaikų ir primindami jiems, kad gimdydami jie 
dalyvauja nepaprastai kilnioje dieviškojoje kūryboje, pralen- 
kiančioje mokslo, meno ir filosofijos kūrinius. Tai grynas 
nesusipratimas. Gimdymas yra kilnus aktas, bet tik ne dėl 
to, kad jis būtų kūrybiškas. Tėvai dalyvauja Viešpaties su- 
kurtos gamtos paslaptyse, bet tik ne dieviškojoje kūryboje. 
Todėl šiuo atžvilgiu ir motiniškumas, kiek jis yra gamtinis 
dalykas, yra nekūrybinis. Šiuo atžvilgiu iš tikro motina, kaip 
žemė, gimdo, bet nekuria, 

Tačiau kiek motina yra žmogiškasis kultūrinis principas, 
ji kuria ir privalo kurti. Tiesa, ji kuria ne daiktus, bet žmo- 
gų, naują žmogų, kuris gimdamas buvo paleistas iš gamtos 
globos ir kuris dabar turi būti paruoštas kultūriniam gyve- 
nimui. Gyvuliui jo tolimesnio gyvenimo sąlygas duoda pati 
gamta. Todėl gyvuliui gimdymas yra atbaigiamasis aktas. Tuo 
tarpu žmogus šitas sąlygas turi susikurti pats. Gimdymas 
žmogų pastato į tokį pasaulį, kuris nieko savaime jam ne- 
žada ir neteikia. Todėl žmogui gimdymas yra pradedamasis 
aktas. Žmogus gema bejėgis ir paliktas vienas turėtų tuojau 
žūti. Gimdymas pašaukia žmogų iš gamtos į kultūrą, bet sy- 
kiu pašaukia jį ir į kito globą, nes pats vienas jis kultūrėti ne- 
gali, o be kultūros nepajėgia net fiziškai išsilaikyti. Vadina- 
si, jau pats gimdymas mus veda į kitą, žymiai svarbesnę mo- 
tiniškumo pareigą, būtent į žmogaus paruošimą kultūros 
gyvenimui, į kultūrinę naujo žmogaus globą arba į ugdymą 
giliausia ir plačiausia prasme. Tačiau ugdymas jau yra kūrybi- 
nis veiksmas. Nė vienas žmogus negema asmenybė. Iš gam- 
tos pasaulio jis ateina tiktai užbraiža. Asmenybe jis turi tap- 
ti, tapti ne tik išvystydamas gamtos duotas užuomazgas, bet 
ir susikurdamas charakterį, pasaulėžiūrą, estetinį skonį, įgy- 
damas įvairių nusiteikimų, reikalingų profesiniam darbui. Vi- 
sų šių dalykų gamta neduoda jokia prasme. Visi šie dalykai 
yra kuriamosios ugdymo įtakos padarai. 

Tuo tarpu ši kuriamoji įtaka kaip tik pirmoje eilėje ateina 
iš motinos. Motina yra pirmoji kūdikio apsprendėja ir jos as- 
menybės kūrėja. Gyvenimo stilių, jo formą, jo nuotaiką, jo 
dvasią visų pirma sukuria motina. Tiesa, motina nėra vienin- 
telė žmogaus kaip asmenybės kūrėja. Čia dalyvauja daugybė 
veiksnių, neišskiriant nė paties žmogaus. Tačiau motina yra 
pati pirmoji ir pati lemtingoji. Nuo motinos duotos linkmės 
paprastai priklauso visas tolimesnis augančios asmenybės ke- 
lias. Šia tad prasme motiniškumas yra didelė kūrybinė jėga. 
Šia prasme motina kuria, kaip ir kiekvienas žmogus, ir ku- 
ria kilniau negu mokslininkai, menininkai ar filosofai, nes jie 
kuria daiktus, abstrakčias idėjas, negyvas sistemas, 0 moti- 
na kuria žmogiškąją asmenybę. Dalyvavimas dieviškojoje 
kūryboje kaip tik įvyksta ugdyme, nes asmenybės kūrime 
Dievas, be abejo, turi didžiausią dalį. Todėl yra kilnu ir die- 
viška vaiką ne pagimdyti, bet jį išauklėti vertinga žmogišką- 
ja asmenybe. 

Tačiau auklėjimas jau yra grynai asmeninis veiksmas, iš as- 
menybės einąs į asmenybę. Kūdikį gimdydama, motina vei- 
kia kaip biologinė rūšies būtybė. Per ją kalba gamta. Kūdikį 
auklėdama, ji jau veikia kaip dvasinė asmeninė būtybė. Per 
ją prabyla dvasia. Todėl juo motinos dvasia yra turtingesnė, 
juo motina yra stipresnė asmenybė, juo ugdomoji jos įtaka yra 
gilesnė ir juo pats ugdymas yra sėkmingesnis. Iš motinos, kaip 
rūšies atstovės, kūdikis prasideda ir gema. Bet iš motinos, kaip 
asmenybės, kūdikis gauna dvasinio gyvenimo paskatas ir 
pradmenis. Esanti asmenybė čia prabyla į tampančią asme- 
nybę ir sava įtaka iš nebūties gelmių nuolatos kildina naują 
žmogų, kol šis pasiekia tokio laipsnio, kad savęs kūrimą pe- 
rima į savo paties rankas. Todėl motina yra gimdanti ir auklė- 
janti moteris. Moters motina nepadaro nei vienas tik gimdy- 
mas, nei vienas tik auklėjimas. Moteris yra tikrai motina tik 
tada, kai šios dvi pareigos susibėga į vieną ir kai jos yra iš- 
reiškiamos vienos ir tos pačios moteriškosios asmenybės. 

Tačiau globojantis ir saugojantis moters principas apsireiš- 
kia ne tik santykiuose su kūdikiais, bet ir su visu gyvenimu. 
Visur, kur tik reikia globos ir apsaugos, švelnumo ir meilės, 

vis tiek ar tai būtų socialinis, ar ekonominis, ar meninis, ar 
mokslinis gyvenimas, visur ateina moteris-motina su savo ši- 
Juma, su savo penu, su kūrybine savo intuicija. N. Berdiaje- 
vas teisingai sako, kad „herojiška ir nugalinti vyro dvasia ne- 
galėtų pati viena apsaugoti pasaulio nuo sudužimo“?. Vyriš- 
kasis racionalizmas ir vyriškoji analizė suskaldytų pasaulį į 
nesusiekiančius atomus ir sukeltų juos vienas prieš kitą. Tik 
moteriškoji-motiniškoji dvasia, siekianti visumos ir vienybės, 
taikos ir ramaus klestėjimo, išgelbsti pasaulį nuo sudužimo 
jo pakrikime. Motiniškumas tuo būdu virsta gyvenimo at- 
rama ir jo pagrindu, Moteris motina stovi mūsų sąmonėje kaip 
gyvenimo jungtis ir jo gaivinanti siela. 

Šita tad globojančiąja asmenine savo pareiga moteris-mo- 
tina kaip tik susisiekia su moterimi žmona. Žmona, kaip esa- 
me sakę, iš esmės yra asmeninė kategorija. Tačiau dabar ma- 
tome, kad aukščiausiame savo išsivystyme ir motina yra as- 
meninė kategorija, kad globojantis ir ugdantis motiniškumas 
taip pat kyla iš moteriškosios asmenybės. Vadinasi, žmonos 
ir motinos pareigos galų gale susieina vienybėn ir sudaro 
vieną pilnutinę bei tobulą moteriškąją asmenybę. Moteris savo 
gelmėse yra žmona ir motina kartu. Tik konkretus, dažnai ne- 
vykęs gyvenimas šitas dvi esmines moters pareigas perski- 
ria, neleisdamas moteriai tapti pilnutiniu žmogumi. Tačiau 
pačios savyje jos yra neperskiriamos. Moteriškoji asmenybė iš- 
siskleidžia visu grožiu tik tada, kai moteris yra žmona ir motina. 
Būti žmona, sakėme, reiškia savo asmenybe formuoti vyro 
asmenybę per abipusę gilią ir pastovią meilę. Būti motina, 
matome, reiškia taip pat sava asmenybe formuoti augantį 
žmogų ir savo globa saugoti gyvenimą nuo pakrikimo. Tuo 
būdu ir žmonos, ir motinos veikimas kyla iš to paties šalti- 
nio — iš moteriškosios asmenybės. Asmenybė yra pagrindas mei- 
lei, pagrindas šeimai, pagrindas ugdymui ir globojimui. Iš 
moters kyla nauja gyvybė. Iš moters kyla nauja dvasia. Iš 
moters kyla ir naujas gyvenimas. Moteris savo rankose sau- 
go žmogaus paslaptį, nes ji kuria žmogų, su kuriuo ji susi- 


5 Ten pat. 

jungia meilėje, ir ji kuria žmogų, kuris iš šitos meilės gema. 
Moteris yra žmogiškumo kūrėja iš esmės. Jeigu vyras sava kū- 
ryba eina į daiktus ir tampa pasaulio valdovu, tai moteris sa- 
va kūryba eina į žmogų ir virsta jo karaliene. Mes visi esa- 
me tuo, kuo išėjome iš kuriančiųjų mūsų motinos ir mūsų 
žmonos rankų. 


4. Pabaiga 


Kas tad yra Motinos diena giliausia prasme? Tai Moters 
diena. Tai moteriškosios asmenybės diena. Pasaulis pavargo 
vyriškosios dvasios racionalizme ir siaurume. Jis suskilo ne 
tik gamtoje, bet ir kultūroje. Todėl jis šiandien šaukiasi vie- 
nijančios ir globojančios moteriškosios dvasios. Jis šaukiasi 
moters, kuri savo meile apvaldytų įsisiūbavusią laukinę jė- 
gą, kuri savo globa bei rūpesčiu išgelbėtų šaltą ir beširdį he- 
roizmą, kuri sava kūryba statytų naują žmogų ir naują gy- 
venimą. Pasaulis laukia žmonos ir motinos, laukia pilnuti- 
nės moteriškosios asmenybės, kad ši savo rankomis saulės 
švieson iškeltų žmogaus mįslę, ją atspėtų ir sunkioje mūsų 
tikrovėje įvykdytų. Motinos diena yra šio lūkesčio simbolis. 
Pavasarį, kada atgemanti gyvybė kiekvieną pripildo ilgesio 
bei nerimo, mes taip pat švenčiame ilgesio bei nerimo šven- 
tę, Moters šventę, kuri sakyte sako, kad mums negera būti 
vieniems, kad mes nerandame atgemančiame pasaulyje nie- 
ko į save panašaus, kad mums reikia naujo žmogaus, antro 
žmogaus, per kurį mes taptume pilnutiniais žmonėmis ir 
kurtume pilnutinį gyvenimą. Raineris Maria Rilke savo 
„Apreiškime“ į angelo lūpas deda moters atžvilgiu tokius 
žodžius: „Tu nesi arčiau prie Dievo. Visi mes Jam taip lygiai 
tolimi. Tik nuostabiai palaimintos yr tavo rankos“. Moteris 
yra toks pat žmogus, kaip ir vyras. Tačiau savo konkrečioje 
egzistencijoje ji turi nuostabios šviesos. Moters rankos yra 
nuostabiai palaimintos, nes joms yra patikėta žmogiškosios 
asmenybės kūryba. 

Giliausia tad prasme Motinos diena yra moters kūrybos šventė. 

ŠEIMOS LAIMĖ IR ŠEIMOS TRAGIKA 


1. Šeimos tragiškumo priežastys 


Niekas Žemėje nėra tiek artimas pilnutinei laimei, kiek 
šeimos gyvenimas. Jau tik ta viena psichologinė galimybė tu- 
rėti šalia savęs mylimą asmenį, kuris pasitinka mūsų 
džiaugsmus, kuris dalijasi su mumis malonumais, kuris 
mums teikia paguodos ir paramos sunkią valandą, - jau tik 
ši viena galimybė padaro šeimą laimės atžvilgiu nepralen- 
kiamą jokios kitos žemiškos institucijos, jokios kitos Žemėje 
esančios bendruomenės. Šeima yra vieta, kur laimė dygsta, 
klesti ir bręsta. Tačiau iš kitos pusės, niekur tragikos grės- 
mė nėra tokia didelė ir tokia tikra, kaip šeimoje. Kurdamas 
šeimą, kiekvienas yra vedamas laimės ilgesio. Ją sukūręs, 
dažnas paregi šio ilgesio apgaulę ir sudužimą. Trys ketvir- 
čiai žmones ištinkančių tragedijų yra šeimos tragedijos: šei- 
mos įvykdytos, šeimos išaugintos arba bent šeimos pažadin- 
tos. Prie net ir kiečiausiai uždarytų šeiminės laimės durų 
nuolatos tyko nelaimė, nenuvejama ir neatsiprašoma. Ne vi- 
sados ji įžengia vidun. Ne visados laimingas šeimos gyve- 
nimas sudūžta. Tačiau visados mes, šeimą sukūrę ir ją su- 
kursią, gyvename pastovios grėsmės akivaizdoje. Jeigu visas 
žemiškasis mūsų buvimas yra grėsmingas, tai labiausiai grės- 
minga yra šeiminė šio buvimo forma, 

Kodėl taip yra? Kodėl laimė ir tragika yra taip ankštai su- 
sijusios šeimos gyvenime? Kodėl slapčiausi ir sykiu žmogiš- 
kiausi mūsų ilgesiai yra sykiu ir trapiausi? 

Šeima yra tragiška jau pačioje savo sąrangoje; tragiška to- 
dėl, kad ji yra sudėta iš priešginiškų pradų. Šeima juk yra 

vyro-moters bendruomenė. Tuo tarpu vyras ir moteris yra 
du skirtingi, maža to: du priešingi pasauliai. Juodu nieka- 
dos nesusilieja į vieną. Juodu niekad neištirpsta vienas kita- 
me. Vyras visados daugiau žiūri į daiktą, moteris daugiau į 
asmenį. Vyro visa veikla yra daugiau išcentrinė, moters dau- 
giau įcentrinė. Vyras veikia, moteris veiksmą priima. Vyras 
yra judrus, moteris sėsli. Todėl vyras veržiasi į pasaulį, tuo 
tarpu moteris pasilieka namuose. Vyras kuria mokslą, me- 
ną, techniką, ūkį, o moteris globoja ir ugdo naują gyvybę, 
kuria papročius, tradicijas, neregimą, bet jaučiamą aplinkos 
dvasią. Ir štai šitos dvi priešingos asmenybės, šitie du prie- 
šingi gyvenimo stiliai, šitie du priešingi išgyvenimai bei po- 
linkiai susitinka ir susijungia vienoje ankštoje, be galo vidi- 
nėje bendruomenėje, kuria yra šeima. Ar nuostabu tad, kad 
juodu visados yra gresiami persiskirti ir nueiti kas sau? Ar 
nuostabu, kad vyras ir moteris visados kovoja slaptą tarp sa- 
vęs kovą, kuri labai dažnai prasiveržia aikštėn ir sugriauna 
visas iliuzijas? Vyras ir moteris, eidami į šeimą ir joje būda- 
mi, ieško kiekvienas visai ko kito. Vyrui šeima yra poilsio ir 
atsigavimo laukas. Ji stovi jam daugiau ar mažiau šalia jo tik- 
rojo gyvenimo. Vyras šeimoje negyvena tikra ir giliausia šio 
žodžio prasme: jis joje tik bžna. Tuo tarpu moteriai šeima yra 
jos pilnutinio veikimo dirva. Ji yra suaugusi su šeiminiu gy- 
venimo būdu ligi pat savo gelmių. Šeima moteriai nėra prie- 
das prie jos žmogiškosios egzistencijos, bet pati šita egzis- 
tencija. Vyras skursta ir nyksta uždarytas tiktai šeimoje. Mo- 
teris nyksta ir skursta išjungta iš šeimos. Ar tad daug reikia, 
kad šie priešingi polinkiai suardytų aną vidinę bendruome- 
nę, padarydami ją tik grynai viršinę, viešą, tačiau jau be dva- 
sios ir be širdies? Šeiminės laimės grėsmė kyla iš vyro ir mo- 
ters skirtybių, kurios yra labai gilios, niekados neišdildomos, 
kūrybiškos, bet sykiu ir pavojingos. Šeimos tragika yra jausta 
į pačius šeiminio gyvenimo pagrindus. 

Tačiau tos pačios vyro ir moters skirtybės, tos pačios ly- 
čių priešingybės yra ir šeimos laimės priežastis. Vyras ieško 
šeimos ne tik todėl, kad pratęstų savo giminę vaikuose; ne 
tik todėl, kad patenkintų savo kūno svajones; ne tik todėl, 

kad turėtų šeimininkę kasdienos reikalams, bet svarbiausia 
todėl, kad jam negera būti vienam, kaip Viešpats yra pasakęs 
jau pačią pirmąją žmogaus buvimo dieną. Gali visi anksčiau 
minėti akstinai būti šeimos sukūrimo priežastis subjektyviai, 
psichologiškai, tačiau jie nėra giliausias pagrindas, kuris pa- 
dėtų šeimai neišgriaunamus, iš pačios prigimties kilusius pa- 
matus. Taip pat moteris ilgisi šeimos ne tik todėl, kad gim- 
dytų naują gyvybę; ne tik todėl, kad turėtų savo globėją ir 
aprūpintoją; ne tik todėl, kad jai vienai sunku pasaulyje, bet 
svarbiausia todėl, kad ji ilgisi pilnutinio buvimo, anos šon- 
kaulinės egzistencijos, dėl kurios ji yra žmona, vadinasi, iš 
Žmogaus paimta ir į antrą todėl žmogų linkstanti. Lytys yra 
persiskyrusios žmogaus būties išraiškos. Jos yra dvi žmogaus 
pusės, dvi ne matematine, bet metafizine prasme. Tai yra du 
žmogiškieji buvimo būdai, nepilni kiekvienas savyje ir todėl 
nepilni ir netobulai vykdą ir žmogiškuosius uždavinius. Už- 
tat lytys ir ilgisi viena antros. Jos ilgisi amžinam susijungi- 
mui, amžinai bendruomenei. Jos nori būti šalia viena antros 
ir su viena kita visą laiką ir su savo turiniu. Šeima kaip tik 
yra tokia lyčių susitikimo ir susijungimo vieta. Šeimoje ly- 
tys įvykdo savo ilgesį išeiti iš siauro pusinio savo buvimo ir 
sukurti pilnutinę žmogiškąją būtį. Bet pilnutinės būties ir pil- 
nutinio gyvenimo sukūrimas yra sykiu ir laimės suradimas. 
Laimė nėra viršinis koks nors pradas. Laimė yra būties visu- 
ma. Lytiniu atžvilgiu žiūrint, šita visuma niekur kitur nėra 
randama, kaip tik šeimoje, nes tik šeimoje vyras ir moteris 
pergali savo būties ankštumą ir subendrina savo gyvenimą 
ligi fizinio susijungimo. Todėl jeigu vienu atžvilgiu vyro ir 
moters skirtybės yra pavojingos, tai kitu atžvilgiu jos yra lai- 
mingos, nes tik jų sujungimas teikia laimės, ramybės ir 
džiaugsmo. Šeimos laimė yra šiomis skirtybėmis pagrįsta ir 
jomis tesilaiko. Vyras gali būti laimingas tik su moterimi, ir 
moteris tik su vyru. Tos pačios lyties draugai ar draugės gali 
vienas kitam daug, padėti. Tačiau jie negali subendrinti savo 
būties ir tuo pačiu negali būti vienas kitam laimės šaltiniu. 

Šiuo atžvilgiu šeima yra pats didysis žemiškojo gyveni- 
mo paradoksas. Iš vienos pusės, ji slepia savyje didelę tra- 


277 


giką ir didelę grėsmę. Iš kitos — ji teikia ir didžiausios lai- 
mės. Būdama tragiška pačioje savo sąrangoje, ji vis dėlto dėl 
tos pačios sąrangos virsta žmogaus atbaigėja, papildytoja, iš- 
skleidėja ir tuo pačiu jo laimės kūrėja, nes laimingas žmo- 
gus yra tik tada, kai jis yra pilnutinis, o pilnutinis žmogus 
gali būti tik šeimos žmogus. 

Antra priežastis, kodėl šeima yra tragiška ir pilna sudu- 
žimų, yra asmens ir visuomenės susidūrimas jos gyvenimo 
plote. Šeima yra ne tik asmeninis mūsų pačių dalykas, bet 
sykiu ir visuomeninis uždavinys. Sudaryti šeimą šiandien 
kultūringose tautose paprastai yra laisvas reikalas, vykdo- 
mas pačių sužadėtinių. Tačiau ją sudarius, visuomenė pra- 
deda reikšti savo teises. Iš tikro vaikų atsiradimas ir jų auk- 
lėjimas, turtiniai santykiai tarp vyro ir žmonos, tarp tėvų ir 
vaikų, krašto tradicijos, besireiškiančios šeimos gyvenime — 
visa tai jau yra nebe tik individualinis, bet ir visuomeninis 
dalykas. Be to, net ir pats šeimos sudarymas yra visuome- 
nės apstatomas tam tikromis sąlygomis, kurių neįvykdžius 
visuomenė nepripažįsta šeimos teisėta. Vadinasi, žmogus 
šeimos gyvenime turi paisyti didelio visuomenės intereso 
kartais net prieš savo valią ir savo įsitikinimus. Gyvenda- 
mas su kitais ir būdamas organiškas visuomenės narys, jis 
negali savo šeimos gyvenimo iš šitos visuomenės išskirti ir 
ją kurti bei tvarkyti taip, tarsi visuomenės visiškai nebūtų. 
Visuomenės teisės ir jos pretenzijos šeimos gyvenime yra su- 
prantamos ir paisytinos. 

Tačiau kaip tik dėl šito visuomenės kišimosi į šeimos gy- 
venimą ir kyla ne viena tragedija. Ne vieną sykį visuome- 
nės reikalavimai nesutinka su asmens įsitikinimais, su jo sie- 
kiamu tikslu ir net su jo sąžine. Tiesa, krikščionybė moko, 
kad klausyti savos sąžinės mes turime visur ir visados, ne- 
žiūrėdami, ar tai kam nors patinka ar ne. Tačiau turime pri- 
pažinti, kad šitoks paklusnumas savai sąžinei, jeigu jis susi- 
kerta su visuomenės valia, su papročiais, su galiojančiomis 
teisėmis, reikalauja didelės aukos ir ne visiems yra pakelia- 
mas. Todėl ne vienas žmogus gyvena moterystėje prieš sa- 
vo sąžinę, norėdamas patenkinti visuomenę ir išvengti su ja 

daugiau ar mažiau skaudaus konflikto. Ir čia glūdi gilus šei- 
minės tragikos šaltinis. Maža to, čia glūdi esminė šeimos gy- 
venimo tragika. N. Berdiajevas teisingai sako, kad „meilės 
reiškinys tarp vyro ir moters pasilieka visiškai neprieinamas 
visuomeninei kasdienybei... Meilė savo esme yra reiškinys, 
stovįs šalia visuomenės ir neturįs jokio ryšio su visuomene 
ir su rūšimi; tai reiškinys esmingai asmeninis, susijęs su in- 
dividu“!. Tačiau kadangi meilė objektyvuojasi regimomis for- 
momis — bendras vyro ir moters gyvenimas, vaikai, — todėl 
visuomenė ir pradeda norėti šį reiškinį tvarkyti ne tik jo vir- 
šinėse išraiškose, bet kartais net ir jo esmėje. Visuomenės ki- 
šimasis į meilės sritį visados yra išgyvenamas kaip skaudus 
ir net nepakenčiamas, nes tai reiškia kišimąsi į dviejų žmo- 
nių pačią intymiausią būtį. Tas pats Berdiajevas labai gra- 
žiai pastebi, kad „tarp dviejų besimylinčiųjų būtybių bet ku- 
rio trečiojo yra per daug“. Vienintelis trečiasis, kuris mote- 
rystėje yra pakenčiamas, maža to: kuris moterystę laiko ir ją 
skleidžia, yra vaikas gamtiniu atžvilgiu ir Dievas antgamti- 
niu atžvilgiu. Dievas yra meilės pagrindas ir šaltinis, vaikas 
yra šios meilės vaisius. Juodu tad abu besimylinčiųjų ne tik 
neperskiria, bet dar labiau suartina ir suriša. Tačiau visuo- 
menės ranka čia visados yra išgyvenama kaip svetima ir ne- 
reikalinga. Deja, jos nėra galima išvengti. Mūsų šeima pasi- 
darytų per daug palaida ir mūsų meilė greitai išsigimtų, jei- 
gu nebūtų visuomeninių nuostatų, kurie duotų tam tikras 
šiems intymiems dalykams formas ir įstatytų juos į tam tik- 
rą pastovų kelią. Visuomenės įsikišimas daugeliu atžvilgių 
yra asmeniui išganingas, nors ir ne be grėsmės šį asmenį su- 
žaloti ir jo sąžinę iškreipti. Visuomenės ir asmens susidūri- 
mas šeimoje yra didelės grėsmės šaltinis, ir ne viena šeimi- 
nė tragedija yra iš šio šaltinio išplaukusi. 

Šeima tad, kaip matome, yra tragiška pačioje savo sąran- 
goje. Būdama vyro ir moters bendruomenė, ji slepia savyje 
pavojų suirti dėl vyro ir moters skirtingų gyvenimo būdų bei 


! De la Destination de I'Homme, Paris, 1935, p. 300. 
2 Ten pat, p. 305. 

polinkių. Būdama asmens ir visuomenės derinys, ji slepia sa- 
vyje pavojų suirti dėl asmens ar visuomenės reikalavimų per- 
svaros. Šių pavojų akivaizdoje ne vienas gali pagalvoti taip, 
kaip apaštalai pagalvojo, išgirdę, kad Jėzus draudžia paleis- 
ti sykį vestą moterį: „Jei tokie, - kalbėjo apaštalai, — vyro ir 
žmonos reikalai, tai neverta vesti“ (Mt 19, 10). Jei šeima yra 
pilna tokių pavojų ir tokios grėsmės, tai gal geriau jos visai 
nesudaryti? Tačiau Kristaus atsakymas apaštalams tinka šiuo 
atžvilgiu kiekvienam. Kristus apaštalams atsakė: „Ne visi iš- 
mano tuos žodžius, o tik tie, kuriems duota išmanyti... Kas 
pajėgia išmanyti, teišmano“ (Mt 19, 11-12). Šeima yra pri- 
gimtas žmogaus siekimas, nes tik šeimoje žmogus gali atrasti 
save ir papildyti savo būtį. Visi kiti gyvenimo būdai šeimos 
neatstoja. Jeigu yra ir turi būti nevedančių ir netekančių dėl 
Dangaus Karalystės, tai jie yra išimtys, kilusios dėl dabarti- 
nės žemiškosios santvarkos netobulumo. Amžinajame žmogaus 
pirmavaizdyje celibatas yra nenumatytas. Rojinė žmogaus bū- 
sena celibato nežino. Šv. Tomas, nagrinėdamas šį, tegul ir 
labai teorinį klausimą, sako, kad rojuje būtų gimę lygiai tiek 
pat berniukų, kiek ir mergaičių, kad kiekvienam būtų tekę 
po vieną. Kitaip sakant, šeima yra normalus ir natūralus žmo- 
gaus buvimo būdas. Vengti šeimos dėl to, kad būtų galima lais- 
viau pagyventi, turėti mažiau rūpesčių, mažiau vargo ir ne- 
laimių, yra klaida, labai dažnai fatališka, nes senberniai ir 
senmergės paprastai turi nė kiek ne mažiau ir rūpesčio, ir 
vargo, ir nelaimių, nes pasidaro isterikai, neurastenikai, ego0- 
tistai ir egoistai, kurių dėmesys susisuka aplinkui savos svei- 
katos išlaikymą, aplinkui smulkų ir juokingą prisirišimą prie 
šuniukų, kačiukų, baldų ir kitų daiktų. Kas nukrypsta nuo 
šeiminio gyvenimo būdo, tas tuo pačiu nukrypsta nuo pri- 
gimties nubrėžto žmogui kelio. O prigimtis visados keršija, 
ir kartais labai skaudžiai. Atsisakęs rūpintis asmeniu, žmogus 
pradeda rūpintis daiktu. Atsisakęs dalintis savo džiaugsmu ir 
vargu su mylimuoju ar mylimąja, žmogus dalijasi jais su gy- 
vuliais. Šeimą žmogui gali atstoti tiktai Dievas, nes jis viską 
atstoja. Tačiau kiek tokių yra, kurie savo meilę ir savo širdį 
atiduoda Dievui? Jų yra tik saujelė - tarp kunigų ir vienuo- 

lių, nekalbant jau apie visą būrį įvairių įvairiausių buržua- 
ziškai nusiteikusių senbernių ir senmergių. Todėl atsisakyti 
nuo šeimos nenorint prisiimti rizikos, nėra joks šeimos tra- 
giškumo problemos išsprendimas. Pabėgti nuo šeimos dar 
nereiškia pabėgti nuo savęs. 

Šeimoje glūdinti tragika gali būti pašalinta tik ją laisvai 
bei drąsiai prisiimant ir pergalint. Ir gamta, ir kultūra, ir ga- 
lop religija mums teikia įvairių įvairiausių priemonių minė- 
tiems pavojams iš anksto suvokti, užbėgti jiems už akių ir 
tuo būdu jų išvengti. Be abejo, absoliutaus pergalės tikrumo 
čia nėra, kaip jo nėra nė visoje mūsų būtyje, net mūsų išga- 
nyme. Būti Žemėje jau tuo pačiu reiškia rizikuoti. Tačiau jei- 
gu reikia pasirinkti tarp dviejų rizikų: atsisakyti šeimos ir pa- 
sidaryti nevykėliu ar sudaryti šeimą ir būti nelaimingu, kiek- 
vienas sveikos prigimties žmogus pasirinks antrąją riziką. Ji 
yra mažesnė, nes šeimos nelaimės yra lengviau išvengiamos, 
negu senbernio ydos. Ir ji yra garbingesnė, nes šeimos tra- 
gediją pergyvenęs žmogus gali ją panaudoti savo dvasiai iš- 
skaistinti bei pakilninti. Tuo tarpu buržuazinis senbernio gy- 
venimas dvasią tiktai temdo ir susina. 

Nepaisant tad šeimoje glūdinčios grėsmės, nepaisant ne- 
laimės, kuri nuolatos stoviniuoja ties šeimos durimis, vis dėl- 
to daugumos kelias eina į šeimą ir per šeimą. Tai yra pačios 
prigimties polinkis. Viešpaties įdiegtas ir pašvęstas. O jeigu 
taip, tai mums belieka tik paieškoti būdų, kaip aną grėsmę 
sumažinti ir kaip aną stoviniuojančią prie šeimos durų ne- 
laimę kuo toliausiai atstumti. 


2. Meilė kaip šeimos laimės 
ir tragikos pagrindas 


Jeigu pastatytume labai atvirą ir labai konkretų klausimą: 
kur glūdi giliausias šeimos laimės ir sykiu jos tragikos pa- 
grindas, tegalėtume duoti vieną vienintelį atsakymą: meilėje. 
Meilė yra tasai pradas, kuris iškelia šeimos gyvenimą į pa- 
čias aukščiausias viršūnes, kuris duoda šiam gyvenimui ne- 

pasiekiamo laimės žavesio, kurio tačiau stoka nugramzdina 
tą patį gyvenimą į gilaus nusiminimo ir nelaimingumo sri- 
tis. Meilė yra matas, kuriuo yra matuojama šeimos laimė ir 
jos tragika; matas ne tik psichologinis, ne tik asmeninis, bet 
ir moralinis, ir visuomeninis. Nuo meilės buvimo ar nebu- 
vimo šeimoje priklauso ne tik vyro-žmonos sielos vidus, bet 
ir jų santykiai vienas su kitu, ir jų šeimos židinio sąranga 
bei dvasia, ir galop net jų vaikų auklėjimas. Meilė yra vie- 
nintelė tikra ir sėkminga priemonė išvengti anos nuolatinės 
grėsmės bei nelaimės, kuri mūsų nuolatos tyko prie mūsų 
šeimos durų. Todėl kalbėti apie meilę ryšium su šeimos lai- 
me ir jos tragika reiškia kalbėti apie pačią šių dalykų esmę. 

Meilė yra nepaprastai gilus dalykas. Reikia galutinai ir ne- 
begrįžtamai nusikratyti lėkštomis biologizmo pažiūromis, esą 
meilė esanti tiktai poetinis lytinio geismo pridengimas, kurio 
tikslas yra palaikyti ir padidinti žmonių giminę. Tai pažiūra, 
kuri nemaža nelaimių yra padariusi šeimos gyvenimui. Jei- 
gu yra tiesa, kad meilė neša visą žmogaus būtybę, vadinasi, 
ir jo kūną, tai visiškai yra klaida, kad meilė kūno ilgesiu išsi- 
semia ir pasitenkina, Lytinis geismas ir meilė yra du esminiai 
skirtingi dalykai. Kiekvienoje tikroje meilėje glūdi ir kūninio 
susijungimo ilgesys, nes meilė yra nedalijama. Tačiau kūni- 
nis susijungimas yra galimas ir be meilės. Jo šiais laikais yra 
pilna visuose gatvių kampuose ir visose vadinamosiose pa- 
doriose draugijose. Kūninis susijungimas yra pilnutinės ir tik- 
ros meilės išvada, pasėka, vaisius, išraiška, tačiau jokiu būdu 
ne priežastis ir ne giliausias pagrindas. Ne todėl mes kitą žmo- 
gų mylime, kad su juo susijungiame, bet todėl su juo susijun- 
giame, kad jį jau mylime. Susijungimas meilę palaiko ir ją iš- 
skleidžia, kaip apskritai kūnas palaiko ir leidžia išsiskleisti 
žmogaus dvasiai. Tačiau kaip ne kūnas yra dvasios pagrin- 
das, taip ir ne susijungimas yra meilės pagrindas. 

Meilės paslaptis glūdi žmogaus asmens paslaptyje. Žmo- 
gaus asmuo yra uždaras savyje: jis yra neprieinamas nei ki- 
to protui (pažinimas), nei valiai (veikimas). Jis gyvena savyje 
vienišą gyvenimą. Jo centras yra nepasiekiamas jokiomis in- 
telektualinėmis, estetinėmis ar moralinėmis galiomis. Tai yra 

individuum ineffabile - „neišreiškiamas vienetas“, kaip saky- 
davo senieji filosofai. Ir vis dėlto šitas uždaras vienetas yra 
skirtas gyventi bendruomenėje. Žmogus yra apspręstas būti 
drauge su kitais. Ir tik šitas buvimas drauge su kitais yra tik- 
rai žmogiškas. Žmogus yra pasmerktas suskursti ir sunykti, 
jeigu jis yra atskiriamas nuo kitų, jeigu tarp jo ir kitų nėra 
jokio santykio, jokio bendravimo. Nepasiekiamas asmens už- 
darumas stengiasi išsilaužti iš savo sienų ir atsiskleisti kitam. 
Anasai „neišreiškiamas vienetas“ kaip tik mėgina save iš- 
reikšti ir atverti. Tai yra pagrindinis žmogiškosios egzisten- 
cijos dėsnis. 

Tobuliausias ir giliausias asmens atsiskleidimas kitam as- 
meniui ir yra meilė. Mylėti kitą reiškia priimti jį į savo as- 
mens sferas ir sykiu pačiam kito asmenyje gyventi. Davimas 
ir priėmimas yra meilės esmė. „Jei mylimės, - sako senas 1o- 
tyniškas posakis, - tavo yra tai, kas mano, ir mano yra tai, 
kas tavo - Si amamus, et meum est guod tuum, et tuum est guod 
meum“. Ir šitas vertybių subendrinimas eina ligi pat aukščiau- 
sio laipsnio. Meilė savo gelmėse yra ne kurių nors viršinių 
gėrybių subendrinimas, bet pačių asmenybių susiliejimas į 
vieną, psichologine ir moraline prasme, asmenybę. Mylis 
Žmogus yra kitokia asmenybė, negu tasai, kuris nemyli. My- 
lįs žmogus yra praplėsta ir papildyta asmenybė. Jis yra įėmęs 
kitą asmenybę į save ir gyvena ne tik savo, bet ir kito gyve- 
nimu. Jo gyvenimas tuo būdu darosi sustiprintas ir pakeltas 
į aukštesnį laipsnį. Meilė pralaužia minėtą asmens uždaru- 
mą, išgelbsti jį iš jo siaurumo ir išveda jį į tikros žmogiško- 
sios egzistencijos plotmes. Jeigu tikrai žmogiškai būti reiš- 
kia drauge būti, tai meilė kaip tik ir yra šitoks buvimas drau- 
ge, vadinasi, tikrai žmogiškasis buvimas. 

Todėl meilės objektas yra ne kuri nors žmogaus ypatybė, 
ne kuri nors jo galia, ne kuris nors pradas, bet pats asmuo 
kaip toks: meilės objektas yra žmogiškoji asmenybė savo vien- 
kartiškume ir nepakartojamume. Mes mylime mylimajame 
ar mylimojoje ne jo ar jos inteligenciją, sumanumą, gerumą, 
gražumą, bet jį ar ją pačią kaip asmenybę, kuri mums yra vie- 
nintelė, nepakeičiama ir nepakartojama. Pati šio asmens eg- 

zistencija, pats jo buvimas yra mums vertingas ir neatstoja- 
mas. Atidarę savo asmenį šiam žmogui, mes subendriname 
su juo savo būtį: jis mums tampa mūsų antruoju Aš. Todėl 
mes ir negalime be jo gyventi, kaip negalime gyventi be sa- 
vęs pačių. Meilėje mes jaučiamės tapę žmogiškąja visuma, nes 
be meilės mes esame tiktai dalys. Todėl kaip dalis ilgisi vi- 
sumos, taip vyras ilgisi moters ir moteris ilgisi vyro, ir jų pil- 
nutiniame asmenybių susibendrinime šios dalys sutampa į 
visumą, sukurdamos tuo būdu pilnutinį ir laimingą gyveni- 
mą. Šios visumos akivaizdoje kinta ir atskiros asmens ypa- 
tybės bei žymės. Mylimos ir mylinčios asmenybės šviesa per- 
keičia visa, ką mylimasis ar mylimoji turi. Labai dažnai yra 
sakoma, kad meilė yra akla. Posakis yra labai teisingas ir sy- 
kiu labai klaidingas. Teisingas jis yra ta prasme, kad meilė 
atskiras mylimo žmogaus savybes vertina ne objektyviniu 
bendru mastu, bet subjektyviniu individualiniu: mylimas 
žmogus man yra ir geras, ir gražus, ir kilnus, ir protingas, 
kitaip sakant, jis visiškai mane patenkina, nes aš jį myliu. Ob- 
jektyviai imant, jis gali būti ir ne toks jau geras, ir ne toks 
jau gražus, ir ne toks jau protingas. Tačiau kadangi meilė yra 
ne objektyviam reikalui, bet mano asmenybės papildymui, 
tuo pačiu ji objektyvinių mastų netaiko ir jų nėra reikalin- 
ga. Todėl kai mylimasis, sakysime, yra patenkintas savo my- 
limąja ir pyksta, kai kolegos ją kritikuoja, jis yra visai teisus. 
Klysta jo kolegos, nes jie taiko objektyvinį mastą, kuris mei- 
lei netinka. Tačiau klystų žmogus, jeigu jis savo mylimosios 
ypatybes norėtų padaryti objektyvinėmis ir tai, kas patinka 
jam, norėtų, kad patiktų visiems. Meilė yra nepaprastai in- 
dividualus dalykas, nes ji yra asmenybės atsiskleidimas. Ta- 
čiau kiekviena asmenybė juk yra vienkartinė savyje. Dviejų 
vienodų asmenybių būti negali. Todėl negali būti nei dvi- 
ejų vienodų meilių, nei dviejų vienodų vertinimų meilės at- 
žvilgiu. Meilė yra akla objektyvinėms normoms ir savybėms, 
kurios gali būti bendros daugeliui, nes ji iš esmės yra sub- 
jektyvus ir individualus dalykas. Tačiau meilė yra nepapras- 
tai šviesiaregė subjektyviniam asmenybės pasipildymui, nes 

ji intuityviai paregi kitame žmoguje man reikalingą ir ma- 
no trokštamą būtį ir jai atsiskleidžia. „Mano mylimoji yra 
gražiausia“. Be abejo, šitoks, dažnai girdimas posakis yra 
klaidingas, jeigu šį grožį laikysime objektyvine vertybe. Ta- 
čiau jis yra gili tiesa, jeigu šį grožį laikysime subjektyviniu 
išgyvenimu, nes mano mylima moteris man iš tikro yra gra- 
žiausia, nes ją tokią padaro mano meilė, padaro ne kitiems, 
ne objektyviai, bet man pačiam. „Meilėje, - teisingai pastebi 
W. Schubartas, - esama daugiau negu tik grožio: čia esama 
sielos sukrėtimo ir veržimosi į absoliutines vertybes. Ne gro- 
žis apsprendžia, ką mes mylime, bet meilė apsprendžia, ką 
mes laikome gražiu. Ne erosas eina paskui grožį, bet grožis 
seka paskui erosą. Visa, ką erosas paliečia, paneria į grožio 
šviesą. Kadangi mes mylime, mylimasis mums atrodo gra- 
žus, o ne todėl mes mylime, kad jis yra gražus““. Tai tinka 
ne tik grožiui, bet ir bet kuriai kitai atskirai asmens savybei. 
Jeigu meilės objektas yra žmogiškoji asmenybė, tai mei- 
lės tikslas yra šios asmenybės visiškas suliejimas su savąja. 
Ieškodamas būdo būti drauge ir radęs asmenybę, su kuria 
šitas buvimas drauge pasirodo įvykdomas, žmogus siekia su- 
sijungti su šia asmenybe visu savo turiniu ir visu savo gy- 
venimu. Meilė yra pilnutinis susijungimas: viso žmogaus su 
visu žmogumi. Todėl bet kurios srities išskyrimas nesideri- 
na su meilės visuotinumu, pažeidžia ją jos pilnatvėje ir tuo 
pačiu gali ją pražudyti. Šitas subendrinimas paliečia visas sri- 
tis: ir kūno, ir dvasios, ir turto, ir apskritai gyvenimo būdo. 
Mylimasis su mylimąja gyvena tą patį vieną gyvenimą. 
Objektyvi šitokio vieno ir to paties gyvenimo išraiška yra 
šeima. Šeima yra esmingai meilės bendruomenė, įvykdyta vir- 
šiniu visuomeniniu pavidalu. Tai, kas anksčiau buvo tik 
dviejų žmonių širdyse ir dvasiose, tai, ko jie dar tik siekė, 
šeimoje objektyvuojasi ir įvyksta. Šeima virsta meilės objek- 
tyvacija. Todėl tarp meilės ir šeimos nėra esminio skirtumo. 
Kai sakome meilė, turime daugiau galvoje vidinį-subjektyvų 


3 Religion und Eros, Mūnchen, 1944, p. 15. 

dviejų asmenybių susijungimą. Kai sakome šeima, turime gal- 
voje daugiau viršinį-objektyvų-visuomeninį tų pačių asme- 
nybių gyvenimo subendrinimą. Meilė yra šeimos siela ir jos 
gyvybė. Šeima yra meilės apsireiškimas, meilės kūrinys. To- 
dėl meilė apsprendžia šeimą visu plotu. Meilė teikia šeimai 
pagrindą ir prasmę. Todėl meilės esmė ir meilės tikslas yra 
ir turi būti išreiškiami ir šeimos gyvenime. Dar daugiau, šei- 
ma tam ir yra kuriama, kad meilės esmė ir meilės tikslas ga- 
lėtų būti įvykdyti ir pasiekti. Jeigu tad meilė yra dviejų as- 
menybių atsiskleidimas viena kitai, tai šeima turi būti šio at- 
siskleidimo įvykdytoja ir palaikytoja. Jeigu meilė ieško kitos 
asmenybės jos vienkartiškume, tai šeima turi šitą ieškojimą 
patenkinti ir tokį vienkartiškumą padaryti nuolatinį. Jeigu 
meilės tikslas yra visiškas vienos asmenybės suliejimas su ki- 
ta, tai šeima turi šitą suliejimą realizuoti ligi visiškos pilnat- 
vės ir neišardomumo. Kitaip sakant, šeima turi būti nuolati- 
nis meilės vykdymas dviejų asmenybių gyvenimu. 

Todėl visu griežtumu reikia pasisakyti prieš aną pasklidusį 
prietarą, kad šeima esanti meilės karstas. Taip, šeima gali pa- 
laidoti meilę. Čia ir yra jos grėsmė. Tačiau normaliu atveju 
šeima yra ne meilės karstas, bet meilės pražydimas ir subrendi- 
mas. Meilė be šeimos yra grynai subjektyvi ir individuali. Tai 
dvasia, neturinti kūno, todėl gresiama silpti ir nykti. Tuo tar- 
pu šeima duoda meilei konkrečią regimą objektyvinę formą, 
todėl meilę įkūnija ir tuo pačiu padaro pastovią, sakramenti- 
nėje moterystėje net amžiną. Perskirti meilę ir šeimą, reiškia 
perskirti du iš esmės vienas kito siekiančius ir reikalaujančius 
dalykus. Tai reiškia perskirti žmogiškosios pilnatvės siekimą, 
neleidžiant jam įvykti visoje savo pilnatvėje. Meilė ir šeima 
priklauso viena kitai ir viena kita laikosi. 

Ir vis dėlto šiame netobulame žemės gyvenime mes už- 
tinkame ne vieną šeimą - be meilės. Ar ji buvo sudaryta ne- 
simylint, ar meilė paskui išnyko dėl tam tikrų priežasčių, ta- 
čiau savo tikrovėje ne viena šeima yra tiktai lukštas, tiktai 
kiautelis, iš kurio išskrido peteliškė. Ir čia glūdi pati didžiau- 
sia šeimos tragika. Soerenas Kierkegaard'as yra pasakęs apie 

Žmogaus egzistenciją, kad joje „pavojingiausia yra leisti Die- 
vui iškeliauti“. Šiuos jo žodžius galima parafrazuoti šeimos 
atžvilgiu: šeimoje yra pavojingiausia leisti meilei iškeliauti. Juk 
kas gi yra šeima be meilės? Tai, kaip sakiau, kiautas, iš ku- 
rio išskrido peteliškė. Tačiau juk šita peteliškė buvo šeimos 
siela ir jos gyvybė. Vadinasi, šeima be meilės yra tik lavo- 
nas, tik nebegyvas daiktas, kuris iš viršaus gali laikytis dar 
ir ilgai — net ligi gyvenimo galo, - bet kuris savo esmėje ir 
savo viduje yra jau miręs. Šeima yra visuomeninė savo for- 
ma. Tačiau jeigu jos negaivina meilė, ji virsta tiktai gryna for- 
ma, neturinčia turinio, nė mistinio pagrindo. Bet argi gali- 
ma žmogui pakelti tokią tuščią formą? Ar gali žmogaus as- 
menybė nesužlugti šio negyvo kiauto slegiama? Iš tikro taip 
ir būna. Šeima be meilės dažniausiai yra nepakeliama, jei 
žmogus nori atlikti jos pareigas nuoširdžiai: tokiu atveju jis 
ją meta. O jeigu jos nemeta, tai jos pareigų neina, apgaudi- 
nėdamas ir save, ir kitus. Šeima be meilės yra tragiškiausia 
žemiškojo buvimo forma. Ji verčia žmogų subendrinti savo 
asmenybės turinį, savo švenčiausius jausmus su tuo, kuris 
yra nemylimas ir kuris pats nemyli. Tai yra asmenybės pa- 
žeminimas, pats didžiausias, koks tik gali būti. Todėl visu 
griežtumu reikia įspėti tuos, kurie manytų šeimą kurti viso- 
kiais kitokiais motyvais, bet ne meilės. Grožis, turtas, svei- 
kata, tautybė, religija gali turėti ir faktiškai turi didelės reikš- 
mės. Tačiau ne jie yra lemiantieji veiksniai šeimai sudaryti. 
Pirmoji vieta čia tenka meilei. Kur meilės nėra, ten šeima ne- 
turi būti sudaroma, nors visos kitos sąlygos ir būtų. 
Nuostabi yra žmogiškosios prigimties sąranga, kad vyras 
ir moteris negali būti vienas kitam neutralūs, gyvendami vie- 
noje bendruomenėje. Vyras su vyru arba moteris su moteri- 
mi gali gyventi tame pačiame bute ilgus metus, net visą gy- 
venimą, ir nesijausti nei ypatingai susirišę, nei ypatingai at- 
siskyrę. Jie gali pasilikti daugiau ar mažiau neutralūs. Jie gali 
būti tik pažįstami ir kolegos. Tačiau šitokio kolegiškumo ne- 
gali būti tarp vyro ir moters. Moteris ir vyras arba mylisi, 
arba pradeda vienas kitu bodėtis ir vienas kito nekęsti, Ir čia 

apsireiškia visa šeimos be meilės tragedija. Dvi asmenybės, 
kurios prisiekė prieš altorių viena kitą mylėti, pradeda jaus- 
ti, kad jos viena kitos ne tik nebemyli, bet net pradeda ne- 
kęsti ir niekinti, Šeimoje be meilės vyras pradeda niekinti savo 
žmoną. Jis pradeda ją lyginti su kitomis moterimis, prikaišio- 
damas jos apsileidimą, negrožį, netvarką, išlaidumą, nemo- 
kėjimą auklėti vaikų ir t. t., ir t. t. Mergaitė, kuri anksčiau 
jam gal buvo ir gražiausia, ir išmintingiausia, ir tvarkingiau- 
sia, kurios jis nebūtų iškeitęs už nieką pasaulyje, dabar virs- 
ta vis labiau jo paniekos objektu. Labai galimas daiktas, kad 
objektyviai ji tokia ir yra. Tačiau meilė jam buvo uždengusi 
akis nuo šitų objektyvinių ydų. Meilei žlugus, jo akys atsi- 
vėrė, ir jis pamatė, kad objektyvinės vertybės jo žmonoje yra 
labai menkos. Tačiau jis su šita moterimi yra surištas amži- 
nai, Jis negali ja nusikratyti. Jis negali į ją žiūrėti neutraliai 
kaip į savo kaimynes, nes ši moteris yra jo moteris, jo kūnas 
ir kraujas. Tada jis pradeda ją niekinti, žeminti, peikti, kad 
tuo būdu galėtų nuo jos atsiskirti bent savo viduje, jeigu ne- 
gali atsiskirti iš viršaus. Panieka yra vyro išgyvenimas šeimoje. 

Panašus vyksmas eina ir moters sieloje. Moteris, kuri vy- 
ro nemyli arba nebemyli, taip pat nėra ir negali būti jam neut- 
rali. Sykį atidavusi jam savo jaunystę, savo jausmus ir savo 
paslaptis, ji negali šio žmogaus išgyventi kaip svetimo, kaip 
jai nereikšmingo. Kūninis susijungimas padaro žmones pri- 
klausomus vienas kitam, ir šio fakto niekas negali išdildyti. 
Tačiau šitas žmogus nustoja būti mylimas. Moteris pradeda 
gailėtis buvusi jo. O jeigu šitas buvimas jo dar pasikartoja ir 
be meilės, moteris jaučiasi esanti pažeminama į daikto kate- 
goriją, patarnaudama tiktai vyro geismams. Tuomet motery- 
je kyla neapykanta. Moteris pradeda vyro nebekęsti. Kadaise bu- 
vusi meilė virsta savo priešginybe. Galimas daiktas, kad ne 
sykį moteris negali nieko vyrui objektyviai prikišti: jis yra pro- 
tingas, sveikas, turtingas, net religingas. O vis dėlto jos šir- 
dyje glūdi neapykanta, išeinanti aikštėn šiurkščiais atsaky- 
mais, nerūpestingumu šeimos židinio reikaluose, nemėgimu 
vyro draugijos, nebuvimu su juo kartu ir t. t, ir t. t. Neapy- 

kantos ugnimi moteris nesąmoningai stengiasi išdeginti išgy- 
venimą, kad šis vyras jos ir kad ji yra jo. Neapykanta yra mo- 
teriškas reagavimo būdas į šeimos be meilės gyvenimą. 

Šitie tad du psichologiniai pergyvenimai - panieka iš vyro 
pusės ir neapykanta iš moters pusės - yra ryškiausi šeimos 
be meilės ženklai. Jau iš anksto galima suprasti, koks psicho- 
loginis ir moralinis pragaras kuriasi tokioje bendruomenėje, 
kuri yra valdoma paniekos ir neapykantos. Surišti amžinu 
ryšiu, priversti iš viršaus statyti padorią ir gražią bendruo- 
menę, O viduje penimi paniekos ir neapykantos, šie žmonės 
velka sunkų, daugeliui tiesiog nebepakeliamą jungą, kol mir- 
tis juos išvaduoja. Ar reikia dar tragiškesnio likimo? Ar rei- 
kia dar baisesnės gyvenimo formos, kaip gyvenimas su mo- 
terimi be meilės? Iš čia kyla įvairūs įvairiausi nusikaltimai 
ir ydos: girtuokliavimas, nes juk reikia apsvaigti, kad nejaus- 
tum kasdieninių neapykantos žvilgsnių; ieškojimas svetimų 
vyrų ir svetimų moterų, nes savasis ar savoji yra tik kūnas 
be širdies, tik lavonas; nerūpestingumas, nes šeimyninis gy- 
venimas yra nustojęs prasmės ir ateitis yra sudužusi; galop 
persiskyrimas, nes kartais iš tikro yra geriau suardyti aną 
tuščią kevalą, negu jame dusti ir trokšti. Šeima be meilės iš 
tikro yra karstas, bet jau ne meilės, nes meilės čia nėra, o 
žmogiškosios asmenybės ir žmogiškojo gyvenimo. 

Išvada yra labai aiški: reikia visomis jėgomis kovoti už šei- 
mą, pastatytą ant meilės. Reikia šeimos be meilės niekados, jo- 
kiu atveju ir jokiomis sąlygomis nekurti, o sukūrus iš mei- 
lės, reikia dėti visas pastangas meilę išlaikyti ir ištobulinti. 
Meilė savo esmėje yra amžina. Laikinė meilė yra tik meilės 
išjuoka. Žmogus atsiskleidžia kitam žmogui ne metams, bet 
amžinybei. Jis sulieja su kitu savo būtį, jis tampa jo, todėl es- 
mėje ir negali nuo jo atsiskirti. Meilė pati savyje slepia amži- 
nybės ilgesį ir amžiną savo pačios buvimą. Taip yra ideali- 
nėje srityje, pačioje esmėje. Tačiau kasdieniame netobulame 
žemės gyvenime, kuriame valdovas yra ne amžinybė, bet vis- 
ką dildąs ir naikinąs laikas, meilė gali pasidaryti taip pat pra- 
einanti. Kasdieniame gyvenime esama daugybės priežasčių 


289 


ir sąlygų, kurios gali meilę pražudyti ir ją iš tikro ne sykį pra- 
žudo. Daugybė sukurtų iš meilės šeimų vėliau pasidaro tra- 
giškos, nes netenka meilės. Daugybė vyrų ir moterų, mylė- 
jusių savo žmonas ir vyrus, vėliau pradeda jų nebekęsti ir nie- 
kinti. Nors meilė yra amžina savo esmėje, nors ji yra stipri 
kaip mirtis, tačiau žemiškoje tikrovėje ji yra gležna, reikalin- 
ga didelių pastangų jai išlaikyti ir išvystyti. Šeima, pastatyta 
ant meilės, reikalinga didelės priežiūros, kaip lepus augalė- 
lis, kad jo nenudegintų saulė ir nenukąstų šalna. Laimė ir tra- 
gika šeimos gyvenime ateina ne be mūsų pastangų ir ne be 
mūsų kalčių. Abi šeiminio gyvenimo pusės - vyras ir mote- 
ris - ir pati šeiminė bendruomenė yra pašauktos ugdyti meilę 
bendrame gyvenime. Didele, labai didele dalimi šeimos lai- 
mė yra patikėta mūsų pačių rankom. 


MARIJA 
KAIP MOTERIS 
IR ŠVENTOJI 


MARIJOS IDĖJA 


Liturgijos žvilgis į Mariją 


Mėgindami atsakyti į klausimą, kas yra Marija, pažiūrė- 
kime visų pirma, ką šiuo atžvilgiu mums skelbia liturgija. Bū- 
dama savo esmėje Šventosios Dvasios veikalas, liturgija at- 
veria nuostabiai gilių perspektyvų, ne kartą net gilesnių ne- 
gu teologija. Sakysime, ilgus amžius teologija tik labai 
nedrąsiai kalbėjo apie Nekaltąjį Prasidėjimą ir Dangun Paė- 
mimą. Tuo tarpu liturgija šiuos įvykius minėjo jau nuo pat 
senovės, garbindama Nekaltąją ir Perkeistąją. Ir neklydo. 
Šiandien abu šie dalykai jau yra dogmos. Tai pavyzdys, ku- 
ris rodo, kad liturgijos žvilgis buvo skvarbesnis negu teolo- 
gijos; kad liturginis Marijos išgyvenimas siekė giliau negu te- 
ologinis jos svarstymas; kad lex orandi iš tikro pranoksta lex 
credendi. - Kaip tad liturgija žiūri į Mariją? Kaip ji suvokia 
šią Moterį? Šiuo atžvilgiu būdinga yra Marijos gimimo šven- 
tės liturgija (rugsėjo 8), kurioje yra skaitomi du Šventojo Raš- 
to tekstai, išreiškią Marijos esmę. 

Šios šventės Evangelija prasideda: „Jėzaus Kristaus, sūnaus 
Dovydo, sūnaus Abraomo kilmės knyga. Abraomui gimė Iza- 
okas, Izaokui gimė Jokūbas, Jokūbui gimė Judas ir jo broliai. 
Judui gimė Faras ir Zara iš Tamaros, Farui gimė Esromas, Es- 
romui gimė Aramas. Aramui gimė Aminadabas...“ ir taip to- 
liau ligi Jokūbo, kuriam „gimė Juozapas - vyras Marijos, iš ku- 
rios gimė Jėzus, vadinamas Kristumi“ (Mt 1, 1-16). Iš pažiū- 
ros ši ilga vardų eilė atrodo nieko nesakanti. Esmėje tačiau ji 
slepia gilią prasmę. Išskaičiuodama „nuo Abraomo iki Dovy- 
do iš viso keturiolika kartą, nuo Dovydo iki ištrėmimo į Ba- 

biloną - keturiolika kartą ir nuo ištrėmimo į Babiloną iki Kris- 
taus - keturiolika kartų“ (Mt 1, 17), liturgija padaro mūsų gi- 
minės broliu ne tik Jėzų, bet įjungia ir Mariją į Judo kiltį, į Do- 
vydo giminę!, pastatydama ją prieš mus kaip istorinės žmoni- 
jos dukrą, turinčią savo praeitį, savo tėvynę, savo gimdytojus, 
savo gimimo vietą bei laiką. Marija liturgijoje nėra kažkoks 
žmogiškojo ilgesio susiklostymas, kažkokia šviesi svajonė ar 
kilni idėja. Marija yra istorinė moteris: Mirjam iš Nazareto (plg. 
Lk 1, 26-27). Tai kas, kad mes nežinome, kur ir kada ji gimė. 
Tai kas, kad Bažnyčios istorikai ginčijasi, ar Marijos tėvai iš 
tikro buvo Joakimas ir Ona. Viena tačiau yra nepaneigiamai 
tikra: Marija yra Palestinos žemės želmuo, Dievo išrinktosios 
tautos atžala, išsprogusi žemiškojoje mūsų istorijoje paskirtą 
valandą ir paskirtoje vietoje. Liturginis jos gimimo minėjimas 
kaip tik ir yra šio žemiškojo jos istoriškumo konkreti išraiška. 

Bet štai šios šventės metu kunigas, stovėdamas dešinėje 
altoriaus pusėje, skaito to paties dieviškojo Apreiškimo teks- 
tą, kurį liturgija naudoja tai pačiai istorinei Marijai apibūdin- 
ti: „Viešpats sukūrė mane savo kelių pradžioje, kaip pirmą, 
negu buvo ką nors sukūręs. Aš esu įstatyta nuo amžių, nuo 
pat senovinių laikų, pirmiau, negu atsirado žemė. Dar ne- 
buvo bedugnių, o aš jau buvau pradėta, dar nebuvo ištryš- 
kę vandenų šaltinių, dar kalnai nebuvo iškilę sunkia savo 
mase, o aš jau gimiau - anksčiau, negu kalvelės... Kai Jis ruo- 
šė dangų, aš ten buvau; kai griežtu dėsniu aprėžė vandenų 
gelmes, kai tvirtino viršuje skliautą ir svėrė vandenų ver- 
smes, kai jūrai nustatė jos ribą ir įstatymus vandenims, kad 
neišeitų iš savo krantų; kai dėjo pamatus žemei, - aš buvau 
su Juo, visa kartu statydama (componens), ir džiūgavau die- 
na iš dienos, žaisdama Jo akivaizdoje, žaisdama ant žemės 
ritulio“ (Pat 8, 22-31)“. Šitie žodžiai atskleidžia mūsų akims 


! Nors Šventasis Raštas kalba tiktai apie Juozapo, Marijos vyro, kilmę 
iš Dovydo, tačiau aiškus Apreiškimo nurodymas, kad Kristus yra „iš Do- 
vydo giminės“ (2 Tim 2, 8), savaime į šią padermę įjungia ir Mariją, nes 
savo kilmę Išganytojas juk paveldėjo tiktai iš Marijos, ne iš Juozapo. 

* Šiame straipsnyje yra palikti autoriaus vartoti Patarlių knygos, Išmin- 
ties knygos ir Siracido knygos vertimai. 

jau visiškai kitokį Marijos vaizdą negu anksčiau cituotieji. Gi- 
mimo šventės Evangelija kalba apie Dovydo atžalą, kaip apie 
Juozapo žmoną, Kristaus Motiną, vadinasi, kaip apie istorinį 
žmogų, įstatytą į tam tikrą laiką ir į tam tikrą erdvę. Tuo tar- 
pu tos pačios šventės skaitiniai iškelia Mariją viršum žemiš- 
kosios tikrovės, net viršum visos kūrinijos, viršum laiko ir 
erdvės. Marija liturgijai stovi pačioje pradžioje: ji stovi šalia 
Dievo kaip Jo bendradarbė kūrybos akte, džiūgaudama Jo 
akivaizdoje ir žaisdama Jo kūriniais. Gimimo skaitinių Marija 
yra antistorinė. Tai yra nurodymas, kad istorine tikrove Ma- 
rijos būtis neišsisemia; kad ši Mergaitė iš Nazareto yra kaž- 
kas daugiau, negu tik viena iš Izraelio moterų; kad tikrosios 
ir pačios giliausios jos esmės reikia ieškoti kažkur anapus Jai- 
ko ir erdvės. 

Liturgijos tad žvilgis į Mariją yra dvejopas. Iš vienos pusės, 
jai Marija yra žemiškosios tikrovės moteris, kurios ji mini vi- 
sus svarbesniuosius įvykius: jos pradėjimą (gruodžio 8), jos gi- 
mimą (rugsėjo 8), jos vardo dieną (rugsėjo 12), jos paaukojimą 
šventykloje (lapkričio 21), jai duotą angelo apreiškimą (kovo 
25), jos apsilankymą pas Elzbietą (liepos 2), jos motinystę (spa- 
lio 11), jos apsivalymą (vasario 2), jos skausmus (rugsėjo 15), 
galop jos paėmimą į dangų (rugpjūčio 15). Šių švenčių maldo- 
se Bažnyčia prašo Viešpatį, kad Jis, Marijos užtarimu, leistų 
mus apvalytus pas Jį nueiti (Nekaltojo Prasidėjimo mišios), 
kad Marijos gimimas mums virstų „išganymo pradžia“ (Gimi- 
mo mišios), kad jos vardas mums būtų apsauga ir išlaisvini- 
mas iš blogio (Vardo dienos mišios), kad jos maldos padėtų 
Dievo tautai (Dangun paėmimo mišios). O brevijoriuje Baž- 
nyčia tiesiog kreipiasi į pačią Mariją ir prašo ją melstis už 
žmones, užtarti kunigus, užstoti maldingą moteriškąją lytį 
(Gimimo matutinum); padėti vargstantiems, sustiprinti svy- 
ruojančius, pradžiuginti liūdinčius (Vardo dienos mišparai); 
padaryti, kad jos skausmų jėga taptume verti gėrėtis dangaus 
karalystės džiaugsmu (Septynių skausmų laudes). Istorinė Ma- 
rija yra besimeldžiančiajai Bažnyčiai visų pirma žmonijos globėja. 
Būdama mūsų giminės atžala, ji patraukia savęspi mūsų pra- 
šymus tuo, kad joje regime mūsų užtarytoją pas jos Sūnų, Die- 

vą ir Žmogų, mūsų Viešpatį ir Išganytoją. Liturgija mini Ma- 
riją kaip moterį, Mergelę ir Motiną, kuriai teko nekaltos mo- 
tinystės laimė, bet sykiu ir karti jos dalia; kuri todėl geriausiai 
gali suprasti žemės žmogų ir jam pagelbėti. 

Iš kitos pusės, tų pačių Marijos švenčių liturgijoje išeina 
aikštėn ir ana antistorinė Viešpaties bendrininkė. Minėdama 
bet kurį Marijos žemiškojo gyvenimo įvykį, besimeldžiančio- 
ji Bažnyčia niekad nepamiršta priminti mums ir aną nuosta- 
biai spindintį pirmapradį antžemišką jos paveikslą. Anksčiau 
cituotą Patarlių knygos vietą, kurioje Marija yra vaizduojama 
kaip sukurta pirma visko ir kaip padedanti Viešpačiui tvar- 
kyti, liturgija skaito Marijos Nekaltojo Prasidėjimo, Gimimo, 
Vardo dienos, Šv. Rožinio (spalio 7) mišiose, o brevijoriuje dar 
ir Gerojo Ganytojo Motinos šventėje (pirmąjį gegužės sekma- 
dienį). Marijos apsilankymo pas Elzbietą šventėje Bažnyčia 
gretina Mariją su Giesmių giesmės Sulamite, kurią mylima- 
sis kviečia keltis ir ateiti, nes „žiema jau pasibaigė, lietūs pra- 
ėjo ir nuščiuvo. Gėlės pražydo žemėje“, kartu prašydamas 
pradengti veidą, nes „tavo balsas toks mielas ir tavo veidas 
gražus“ (Mišių skaitiniai; Gg 2, 11, 12; 14). Paėmimo į dangų 
mišiose Marija pasirodo kaip Išmintis, kuriai Viešpats skyrė 
apsigyventi Jokūbo namuose ir augti kilnioje tautoje: „Aš au- 
gau kaip Libano kedras ir kaip kiparisas Siono kalne; aš au- 
gau kaip palmė Kadese ir kaip rožių krūmas Jeriche; aš au- 
gau kaip puikus alyvmedis lygumoje ir kaip topolis vandenų 
pakrantėse. Aš kvepėjau kaip kinamonas ir balzamas, kaip 
rinktinė mira skleidžiau meilų kvapą“ (Skaitiniai). Brevijoriuje 
šis vaizdas kartojasi beveik kiekviename Marijos officium. Ša- 
lia Dievo Motinos liturgijoje išnyra Senojo Testamento Sofija 
ir Naujojo Testamento Saulėtoji Moteris, kurios Bažnyčia ne- 
beprašo, bet tiktai ja stebisi ir prieš ją nusilenkia. „Tu Jeruza- 
lės garbė, tu Izraelio džiaugsmas, tu mūsų tautos pasididžia- 
vimas“ - tai žodžiai, kuriais liturgija išreiškia savo išgyveni- 
mą šios antžemiškosios Moters atžvilgiu. 

Liturgijos tad atsakymas į klausimą, kas yra Marija, nėra 
vienaprasmis. Iš vienos pusės, ji mus veda į Nazaretą, „pas 
mergelę, sužadėtą su vyru, vardu Juozapas, iš Dovydo namų“ 

(Lk 1, 27); iš kitos - ji kreipia mūsų žvilgį anapus laiko ir erd- 
vės. Abu žvilgiai liturgijoje yra labai aiškūs. Abu jie mums sa- 
kyte sako, kad Marijos paslapties apmąstymas negali išsisemti 
tiktai žemiškaisiais jos gyvenimo įvykiais, bet kad patys šitie 
įvykiai yra kažkokio aukštesnio bei visuotinesnio prado išraiš- 
kos. Istorinė Marija yra antistorinės Marijos idėjos išsiskleidimas: 
šios idėjos nusileidimas į laiką bei į erdvę ir jos įsikūnijimas rę- 
gimoje bei konkrečioje asmenybėje. Todėl tik ankštas žemiško- 
sios Marijos istorijos siejimas su antžemiškąja jos tikrove gali 
mums laiduoti bent kiek pilnesnį jos būties supratimą. Mari- 
jos akivaizdoje mūsų mintis turi eiti mūsų maldos keliu?. 


Marija kaip Sofija 


Senajame Šventojo Rašto Testamente randame tris kny- 
gas — Patarlių, Išminties ir Siracido - kurių objektas yra So- 
fija*: jos kilimas, jos skleidimasis bei vaidmuo pasaulio isto- 
rijoje, jos vertė gyvenime, jos apraiškos atskirame žmogyje. 
Vakarų mąstytojai dažnai nežino, ką veikti su šiomis trimis 
knygomis, todėl paprastai pasitenkina paėmę iš jų dorinių 
pamokymų, kurių iš tikro šiose knygose yra apstų; tačiau jie 
praeina beveik nesvarstę pro visus tuos skyrius, kurie pra- 
šoksta kasdienių patarimų ribas ir pereina į Sofijos metafizi- 


* Toliau einantieji skyreliai kaip tik ir yra mėginimas suvokti Mariją ant- 
istorinėje jos glūdumoje, suvokti pačią jos esmę, kuri išsiskleidė istorinia- 
me jos gyvenime. Šie skyreliai pareikalaus iš skaitytojo kiek įtempti mintį 
ne tik todėl, kad jie yra Sofijos teologijos santrauka, bet ir todėl, kad visos 
šios mintys prigimtajam protui ligi galo iš viso nėra suvokiamos: jos pri- 
klauso tikėjimo paslaptims. Žmogaus protas mėgina jas nušviesti, tačiau vi- 
sados jose pasilieka neperskverbiamos tamsos. 

3 Graikiškas žodis „sophia“ arba hebrajiškasis „choma“ reiškia „išmin- 
tį“. Tačiau visose kalbose, neišskyrus nė lotynų (sapientia), šis žodis turi la- 
bai ryškų moralinį pobūdį ir sunkiai duodasi pritaikomas reikšti anai on- 
tologinei tikrovei, apie kurią šios Šventojo Rašto knygos kaip tik iš esmės 
ir kalba. Todėl mes toliau paliekame graikiškąjį šios sąvokos žodį. Geriau- 
sia būtų, be abejo, vartoti hebrajiškąjį „choma“, bet jis vakarietiškojoje kul- 
tūroje yra per daug; neįprastas. 

ką. Tuo tarpu šių knygų turinys bei prasmė gyvenimiškais 
patarimais bei nurodymais anaiptol neišsisemia. Priešingai, 
visi šie patarimai yra tik išplaukos iš gilesnio Sofijos supra- 
timo. Gyvenimiškoji išmintis yra ne kas kita, kaip Sofijos regimybė 
atskiros bendruomenės ir atskiro asmens buvime. Norint tad su- 
prasti taip primygtinai Šventojo Rašto pabrėžiamą gyvenimo 
išmintį, reikia visų pirma suprasti aną, aukštesnę, Sofiją. Rytų 
bažnyčioje pastangos įsiskverbti į Sofijos esmę yra gana se- 
nos ir gana gausios. Ten yra susikūręs net ištisas mokslas, 
vadinamoji sofijologija; ten Sofija yra garbinama liturgiškai, 
įvedant jai atskirą šventę (rugsėjo 17), statant bažnyčias (pa- 
vyzdžiui, Hagia Sofija Konstantinopolyje), piešiant ikonas 
(pavyzdžiui, Naugardo cerkvėje). Nė vienas iš didžiųjų Ry- 
tų teologų ir filosofų - VI. Solovjovas, E. Trubeckojus, P. Flo- 
renskis, S. Bulgakovas, L. Karsavinas, N. Berdiajevas - nėra 
praėję pro Sofijos šalį savo veikaluose. 

Tačiau reikia pastebėti, kad rytietiški Sofijos aiškinimai nė- 
ra patenkinami. Rytietiškoji Sofija yra, iš vienos pusės, per 
daug atsieta tiek nuo Dievo, tiek nuo žmogaus, nerasdama 
savos vietos būties sąrangoje (Solovjovas, Bulgakovas), iš ki- 
tos - ji ne sykį susilieja su daiktais, virsdama keliu į panteiz- 
mą (Karsavinas, iš dalies Florenskis). Vakarai praeina pro So- 
fiją jos neliesdami arba paliesdami tik moralines jos apraiš- 
kas; Rytai neranda rakto jos mįslei įspėti. Atrodo, jog ši 
nesėkmė kyla iš to, kad nei vieni, nei antri nėra pakankamai 
atkreipę dėmesio į liturgijos pirštą, kuriuo ji mums rodo į mi- 
nėtų trijų Šventojo Rašto knygų Sofiją. Juk visi anksčiau ci- 
tuotieji liturginiai tekstai yra ne kas kita, kaip metafiziniai So- 
fijos apibūdinimai, paimti iš minėtų šventų knygų. Bet visi šie 
apibūdinimai liturgijos yra taikomi Marijai. Argi tad nesiperša 
savaiminga išvada, kad tarp Sofijos ir Marijos esama kažkokio Ia- 
bai gilaus ryšio? Ar tai nėra paskatinimas Sofijos klausimą 
spręsti Marijos šviesoje, o Mariją suprasti ryšium su Sofija? — 
Kas tad yra šios dvi (o gal viena ir ta pati) nuostabios būtys? 


1. Sofija yra Viešpaties kūrinys. Daugybė minėtų Šventojo 
Rašto knygų posakių neleidžia mums Sofijos laikyti dievišką- 

ja nesukurtąja Išmintimi - Logu ar Šventąja Dvasia. Sofija yra 
sukurta. „Mane Viešpats sukūrė savo kelių pradžioje“ (Pat 8, 
22). „Iš pat pradžios jis mane sukūrė“ (Sir 24, 9). „Sofija buvo 
visų pirma sukurta“ (Sir 1, 4). „Kuris mane sukūrė, įtvirtino 
amžiams mano palapinę“ (Sir 24, 8). Šventasis Raštas pabrė- 
žia, kad „Sofijos šaltinis yra Dievo žodis dangaus aukštybė- 
se“ (Sir 1, 8). Kitaip sakant, Sofija yra Viešpaties ištarta, kaip 
ir kiekvienas kitas kūrinys (plg. Pr 1, 3-22, kur nuolatos kar- 
tojama: „Dievas tarė“; šisai „tarė“ yra kiekvienos sukurtosios 
būties pagrindimas). Be abejo, Sofija gali būti suprantama ir 
kaip dieviškojo Logo - nesukurtosios Išminties - figūra: nuro- 
dymas į Jį, savotiškas pradinis Jo apreiškimas, kuris visu ryš- 
kumu išsiskleidė Evangelijoje pagal Joną ir šv. Pauliaus Laiš- 
kuose. Tačiau pirmine prasme ir pati savyje Sofija yra ne Lo- 
gas, nes jos sukūrimas Šventajame Rašte yra labai aiškiai 
teigiamas. Ji gyvena Dievuje, bet ji pati nėra Dievas. 


2. Sofija yra pirmykštis kūrinys. Minėtuose Šventojo Rašto 
tekstuose, kalbančiuose apie Sofijos sukūrimą, nuolatos ke- 
liama mintis, kad Sofija yra sukurta Viešpaties „kelių pra- 
džioje“, „iš pat pradžios“, „visų pirma“. Kitaip sakant, Die- 
vas kaip Kūrėjas visų pirma apsireiškė Sofijos sukūrimu. Tai yra 
ypač aiškiai teigiama Patarlių knygos aštuntajame skyriuje, 
kuris kaip tik ir yra skaitomas dažnoje Marijos švenčių li- 
turgijoje. Jame sakoma, kad Sofija buvusi Dievo sukurta 
„kaip pirmasis Jo veikalas“ (8, 22); kad ji buvusi „įsteigta 
nuo amžių“, pačioje „pasaulio atsiradimo pradžioje“ (8, 23). 
Dar nieko nėra buvę sukurta — nei vandenynų, nei kalnų, 
nei laukų, nei „dulkių prado pasaulyje“ (24-26), o Sofija jau 
yra buvusi. Visais šiais posakiais Šventasis Raštas nori 
mums įdiegti mintį, kad Sofijos buvimas yra anHaikinis. Ji 
esanti Dievo padaras. Ji neturinti amžinybės Dievo prasme 
(aeternitas), vis dėlto ji esanti aukščiau laiko, prieš laiką, ne- 
priklausomai nuo laiko ir nuo laike išsivystančių pasaulio 
daiktų (aevum). Jos sukūrimu Viešpats pradeda savo kelią 
kaip Kūrėjas. 

3. Sofija yra regimojo pasaulio apsprendėja. Šventasis Raštas 
pabrėžia, kad Sofija yra esmingai susijusi su Dievu: „Pas Ta- 
ve yra Sofija, kuri pažįsta Tavo veikalus“ (Išm 9, 9), Kitaip ta- 
riant, Sofija neatitrūksta egzistencijoje nuo Dievo, neatsistoja 
šalia Jo, bet pasilieka gyventi Jame kaip Jo nešiotinė (Pat 8, 30). 
Tačiau kaip tik tuo, kad Sofija yra Dievuje, ji turi galios būti 
Viešpaties bendradarbė Jo kūrybos žygiuose. Kai Dievas rengė 
dangų, kai nurodė jūrai jos ribas, kai dėjo žemei pamatus, So- 
fija buvo „šalia Jo kaip nešiotinė“ (Pat 8, 30); dar daugiau: kaip 
„patarėja Jo veikaluose“ (Išm 8, 4). Todėl ji yra „įvesta į Die- 
vo pažinimą“ (Išm 8, 4). Ji pažįsta Jo kūrinius, nes „ji buvo prie 
Tavęs, kai Tu kūrei pasaulį“ (Išm 9, 9). Patarlių knyga net tei- 
gia, kad „per Sofiją Viešpats įkūrė žemę“ (3, 19). O Išminties 
knyga ją vadina „visatos menininke“ (7, 21), vadinasi, apipa- 
vidalinančiuoju pasaulio pradu. Atrodo, kad Dievo kūryboje 
Sofija yra tai, kas menininkui yra jo dvasioje turima idealinė 
daiktų forma. 


4. Sofija yra pasaulio palaikymo bendrininkė. Dalyvaudama 
daiktų apipavidalinime, Sofija savaime virsta pradu, kuris 
daiktus perskverbia. Sukūręs Sofiją, Dievas „išliejo ją ant vi- 
sų savo veikalų“ (Sir 1, 9). „Tarsi rūkas aš pridengiau žemę... 
Viena aš apėjau dangaus skliautą ir išvaikščiojau bedugnių 
gelmes. Jūrų bangas ir visą žemę, kiekvieną giminę ir kiekvie- 
ną tautą įtraukiau į savo galios sritį“ (Sir 24, 3-6). Sofija, Išmin- 
ties knygos posakiais, „yra judresnė už bet kokį judėjimą“; ji 
„Viską persunkia ir per viską pereina savo skaistumu“ (24-27). 
Daiktai joje laikosi kaip idealiniame savo vaizde. 


5. Sofija yra žmonių istorijos veiksnys. Būdama dieviškosios 
Apvaizdos bendrininkė, ji savaime reiškiasi žmonijos gyve- 
nime, nes tiek kūrybiniai, tiek palaikantieji Dievo žygiai visų 
pirma liečia žmogų kaip regimosios kūrinijos viršūnę bei tiks- 
1ą. Žmogus yra pats aukščiausias Viešpaties padaras ir tuo pa- 
čiu savaimingas Sofijos veiklos laukas. Sofija turi žmonių troš- 
kulį. „Sofija ieškosi vaikų“ (Sir 4, 11). Ji žaidžia ant žemės ru- 

tulio, kurį ji myli (plg. Pat 8, 31). Ji džiūgaudama tarnauja 
žmonių vaikams (ien pat), todėl „ji susikūrė sodybą amžiams 
ir nuolatos pasilieka jų giminėje“ (Sir 1, 15). Žmonijoje Sofija 
plečia savo galią. „Per mane valdo karaliai ir kunigaikščiai, 
per mane įsakinėja vyresnieji ir visi aukštieji žemės teisėjai“ 
(Pat 8, 15-16). Visa, kas žemėje įvyksta teisingo, gero, gražaus, 
įvyksta bendradarbiaujant su Sofija. „Ji buvo ta, kuri pirmąjį 
(mūsų) tėvą globojo, kai jis vienas buvo sukurtas šiame pa- 
saulyje, ir gelbėjo jį iš nuopolio, ir davė jam galios visa val- 
dyti“. Ji „išgelbėjo vandens užlietą žemę“ dėl nusidėjusiojo 
žmogaus kaltės. Ji teisinguosius „vedė per Raudonąją jūrą ir 
per daugybę vandenų“. Ji buvo jiems „dieną palapinė, o naktį 
žvaigždžių šviesa“ (Išm 10, 1-17). Visas dešimtasis Išminties 
knygos skyrius yra vienas ištisas išskaičiavimas istorinio So- 
fijos veikimo Žmonijos, pirmiausia išrinktosios tautos, gyve- 
nime. Santykiuose su istorine žmonija Sofija apsireiškia kaip glo- 
bojanti ir serginti Motina. 


6. Bendruomeninė Sofijos regimybė istorijoje yra išrinktoji Iz- 
raelio tauta. Nors Sofijos džiaugsmas yra tarnauti visiems 
žmonių vaikams (Pat 8, 31), tačiau ji pati sakanti, kad, apei- 
dama žemę ir į savo galios sritį įtraukdama kiekvieną tau- 
tą, ji ieškojusis „poilsio vietos“ (Sir 21, 7), kurioje galėtų ap- 
sistoti ir apsigyventi, vadinasi, kurioje ji objektyvuotųsi re- 
gimu pavidalu, veikdama toliau ne tik kaip vidinė jėga, bet 
kartu ir kaip bendruomeninis žmonių vienetas. Ir šitokią vie- 
tą ji radusi Izraelyje. „Tuomet pašaukė mane visatos Kūrė- 
jas; kuris mane sukūrė, įtvirtino amžiams mano palapinę. 
Jis tarė: Jokūbo giminėje pasistatysi palapinę, Izraelyje gau- 
si nuosavybę“ (Sir 24, 8-10). Ir Sofija apsigyveno Jokūbo tau- 
toje tarsi palapinėje ir iš jos ėmėsi vadovauti pasaulio isto- 
rijai. „Aš buvau įsteigta Sione, apsistojau mylimajame mies- 
te. Jeruzalė virto mano sritimi. Aš įleidau šaknis kilnioje 
tautoje, Viešpaties dalioje, jo nuosavybėje“ (Sir 24, 10-12). 
Izraelis tapo išrinktąja Dievo tauta tuo, kad jis virto Sofijos ben- 
druomenine regimybe žmonijos istorijoje. Paties Kūrėjo jam bu- 

vo skirta nešti Sofiją amžių eigoje ir kaip tik todėl žygiuoti 
visų kitų tautų priekyje. Ir Sofija augo Izraelyje tarsi „ked- 
ras Libane ir kiparisas Hermono kalnuose“ (Sir 24, 13-14), 
tarsi „rožių krūmas Jeriche ir puošnus alyvmedis lygumo- 
se“ (ten pat). Ji skleidė savo mokslą kaip aušra skleidžia sa- 
vo šviesą (Sir 24, 32). Pradėjusi tekėti į šią kilnią tautą Ab- 
raomo sutartimi (plg. Pr 12, 3; 15, 18) tarsi mažu grioveliu, 
Sofija virto upe, o ši upė virto galop jūra (Sir 24, 31). 
Šitoje vietoje Senasis Testamentas nutyla. Užtat prabyla 
Bažnyčia kaip naujoji Dievo tauta, nešanti toliau Izraelio pa- 
veldėjimą ir skleidžianti Sofiją viso atpirktojo kosmo gyve- 
nime. Ir štai iš Bažnyčios žodžio mes patiriame, kad Sofija 
ieškojosi „poilsio vietos“ ne tik bendruomenine, bet ir asrme- 
nine regimybe. Tačiau Izraelis, atsimetęs nuo Išganytojo, nu- 
stojo galios ir teisės nurodyti, kas yra šitoji asmeninė Sofijos 
regimybė. Išrinktoji tauta jos nepažino dėl savo užkietėjimo. 
Užtat ją mums nurodė Bažnyčia kaip bendruomeninė Nau- 
jojo Testamento Sofijos „poilsio vieta“. Kaip Senajame Testa- 
mente Sofija buvo apsigyvenusi Izraelyje ir per jį vadovavo 
pasaulio istorijai, taip Naujajame Testamente šis vadovavi- 
mas teko Bažnyčiai. Po Kristaus Bažnyčia yra anas mylima- 
sis miestas, ana Jeruzalė, ana Jokūbo tauta, kurioje Sofija yra 
apsistojusi ir kurioje ji toliau tebesiskleidžia. Todėl Bažnyčios 
nurodymas į asmeninę Sofijos „poilsio vietą“ dabar yra toks 
pat tikras, koks buvo tikras Senojo Testamento nurodymas į 
tokią pat Sofijos „poilsio vietą“ bendruomenine prasme. 


7. Asmeninė Sofijos regimybė istorijoje yra MARIJA. Bažny- 
čios liturgija Mergelę Mariją vadina „Sofijos sostu — sedes 5a- 
pientiae“. Kreipdamiesi litanijoje šiuo vardu į Mariją, mes nė 
nepagalvojame, kad Bažnyčia čia turi galvoje ne paprastą 
moralinę ir gyvenimišką išmintį, bet Senojo Testamento Sofi- 
jos apsigyvenimą Marijoje. Gyvenimiška išmintis kaip dorybė 
yra tiktai šio, gilesnio, Sofijos apsigyvenimo išraiška. Marija 
yra išmintingesnė už Saliamoną, nes jame Sofija gyveno tik- 
tai kaip moralinė dorybė, tuo tarpu Marijoje ji apsigyveno 

kaip anasai pirmykštis ontologinis Viešpaties kūrinys. Salia- 
monas nėra Sofijos sostas, vadinasi, jos „poilsio vieta“, ku- 
rioje ji apsistojo ir iš kurios ji skleidžia savo viešpatavimą. 
Toksai sostas yra tiktai Marija. Ieškodamasi bendruomeninės 
regimybės, Sofija apsigyveno Izraelyje. Ieškodamasi asmeni- 
nės regimybės, ta pati Sofija apsigyveno mergaitėje iš Naza- 
reto, kurios vardas yra Marija (Lk 1, 27). Marija suėmė į sa- 
ve visa, kuo Sofija reiškėsi išrinktojoje tautoje. Sofija Marijo- 
je augo ir skleidėsi tuo pačiu keliu, kuriuo ji augo ir skleidėsi 
Jokūbo namuose. Štai kodėl liturgija Marijos šventėse ir kal- 
ba apie Sofijos apsigyvenimą bei skleidimąsi tais pačiais žo- 
džiais, kuriais Senasis Testamentas vaizduoja Sofijos gyve- 
nimą Izraelyje. Sofijos santykis su Marija yra toks pat, koks yra 
Sofijos santykis su Izraeliu, bet pasiekęs asmeninės išraiškos ir 
tuo būdu virtęs tobuliausiu. Sofijos troškimas būti tarp žmo- 
nių čia yra įvykęs visiškai, nes Marijoje Sofija yra ne tik tarp 
žmonių, bet čia ji yra žmogiškasis asmuo; ne tik vidinė jėga, 
bet ir istorinė asmenybė. Jeigu tad Bažnyčia Marijos šventė- 
se mums skaito tekstus, apibūdinančius Sofijos esmę ir jos 
veiklą, tai tuo ji kaip tik ir nori pasakyti, kad istorinė Marija 
yra antistorinės Sofijos įsikūnijimas. 


Marija kaip idealinis žmogiškumas 


Šisai liturgijos nurodymas kaip tik ir verčia mus susimąs- 
tyti ties Sofijos esme, nes Mirjam iš Nazareto suprasime tik 
tada, kai mums pasiseks suvokti, kas yra Sofija. 

Naugardo katedroje yra XI šimtmečio Sofijos paveikslas. 
Jame Sofija yra vaizduojama kaip soste sėdinti, karališkų ap- 
siaustu apsigobusi moteris, kurios dešinėje stovi Dievo Moti- 
na, kairėje - šv. Jonas Krikštytojas, tolumoje matyti Kristus iš- 
skėstomis rankomis ir angelai apsupę Dievo Žodį. „Kas yra ši 
didinga karališkoji būtybė?“ - klausė kitados VI. Solovjovas, 
kalbėdamas vienoje paskaitoje apie A. Comte'o žmogiškumo 
idėją (Petrapilyje 1898 m.). Ji nėra nei Dievas, nei Dievo Sūnus, 
nei angelas, nei bet kuris šventas žmogus. Kas tad ji yra? 

Išminties knyga apie Sofiją sako: „Ji yra Dievo galios kva- 
pas, skaidri išplauka iš Visagalio didybės; ji yra amžinosios 
Šviesos atspindys, grynas Dievo veiklos veidrodis, paveiks- 
las jo gerumo“ (7, 25-26). Kitaip tariant, Sofija yra ne pati 
dieviškoji galia, bet tiktai jos kvapas, vadinasi, padvelkimas 
būtyje; ji nėra pati Visagalio didybė, bet tiktai jos išplauka, 
vadinasi, tai, kame ši didybė apsireiškia; ji nėra pati amži- 
noji Šviesa, bet tiktai jos atspindys, vadinasi, šviečianti ne iš 
savęs, bet iš Dievo; ji nėra pati Dievo veikla savyje, bet tik- 
tai jos veidrodis, vadinasi, tai, kame ši veikla regimai apsireiš- 
kia ir todėl atsispindi; ji nėra pats Dievo gerumas, bet tiktai 
šio gerumo paveikslas, vadinasi, sukurtasis, išvestinis geru- 
mas. Trumpai sakant, Sofija yra ne Dievas, bet Dievo paveiks- 
las būtyje. Visos Šventojo Rašto Sofijai taikomos savybės yra 
kūrinio savybės. Sofijoje atsispindi Dievas: ji neša ir išreiškia 
Jo galią, Jo didybę, Jo veiklą, Jo gerumą. Ji yra tam, kad bū- 
tų Viešpaties regimybė. 

Iš kitos pusės, Šventasis Raštas mini, kad karalius Saliamo- 
nas, norėdamas būti „vertas savo tėvo sosto“ (Išm 9, 12) ir su- 
gebėti „teisti didžią tautą“ (2 Met 1, 10), prašė Dievą suteikti 
jam ne ko nors kito, bet tiktai „išminties bei įžvalgumo“ (ten 
pat). Šioje Saliamono maldoje Sofija yra vadinamo Dievo „sos- 
to bendrasėdė“ (Išm 9, 4). Tai yra mintis, meniškai išreikšta ir 
minėtame Naugardo katedros paveiksle. Karališkasis apsiaus- 
tas ir sostas čia yra vaizdai Sofijos buvimui pas Dievą perteik- 
ti. Kitaip sakant, Viešpats dalijasi su Sofija savo sostu arba savo 
valdžia. Todėl minėtos maldos pradžioje Saliamonas ir sako 
Dievui: „Savo Sofijoje Tu taip surengei žmogų, kad jis valdy- 
tų sukurtus daiktus“ (Išm 9, 2). Tai reiškia: žmogus yra Dievo 
bendravaldis tiktai kaip Sofijos apraiška. Štai kodėl ir pats Salia- 
monas prašė Viešpatį siųsti jam Sofiją: ji turinti nusileisti į jo 
sielą, virsti išmintimi, nes tik tuomet jo darbai bus malonūs ir 
jo sprendimai teisingi (plg. Išm 9, 12). Pati savyje Sofija išky- 
lanti aukščiau už konkretų žmogų ir už jo išminties dorybę. Ji 
esanti pas Dievą, ji sėdinti Jo soste kaip bendrininkė, ji valdan- 
ti sukurtus daiktus. Šalia Dievo atspindėjimo Šventasis Raštas 
laiko Sofiją aiškia dalyve Dievo valdžioje. 

Šitie tad du Sofijos prigimties bruožai kaip tik ir leidžia 
įspėti jos esmę. Kas yra sukurtas pagal Dievo paveikslą bei 
panašumą, kitaip sakant, kam yra skirta pačia savo egzis- 
tencija atspindėti Dievą? Kam yra leista būti Dievo valdžios 
dalininku, visa pavergiant po jo kojomis? Patys pirmieji Ap- 
reiškimo žodžiai atsako į tai labai aiškiai: „Padarykime žmo- 
84 pagal mūsų paveikslą ir panašumą: tevaldo jis ir jūros 
žuvis, ir padangių sparnuočius, ir galvijus, ir visus lauki- 
nius žemės gyvulius, ir visus žemėje šliaužiojančius rop- 
lius!“ (Pr 1, 26) Vadinasi, Dievo paveikslą savyje neša ir Die- 
vo valdžioje dalyvauja ne kuris kitas kūrinys, bet tiktai žmo- 
gus. Sofijos savybės yra žmogaus savybės. Sofijos esmė yra 
žmogaus esmė. Tačiau Sofija nėra nė vienas konkretus žmo- 
gus. Ji yra sukurta, kaip minėta, prieš laiką ir viršum erd- 
vės, anksčiau, negu bet kuris atskiras asmuo. Tačiau ji visus 
juos apsprendžia, apipavidalina, juose skleidžiasi ir apsigy- 
vena. Sofija konkretizuojasi tiek žmonių bendruomenėje, tiek 
asmenyje. Tai yra nurodymas, kad ji pati savyje yra bendras 
pradas. Ji yra sukurta ne kaip konkretybė, bet kaip principas. 

Jeigu tad Sofija turi žmogiškosios esmės savybę ir jeigu 
ji yra bendrasis principas, tai savaime plaukia išvada, kad 
pati savyje Sofija yra žmogaus idėja Dievuje. Tai idealinis žmo- 
giškumas, žmogaus pirmavaizdis, pilnutinė žmogiškojo bū- 
tis, tobulai atspindinti Dievo Kūrėjo paveikslą, tačiau egzis- 
tuojanti anapus kiekvieno konkretaus asmens ir stovinti pa- 
čioje pradžioje. Kaip idėja, Sofija nėra Dievas, bet Jo kūrinys, 
tačiau ji yra Dievuje ir niekad negali nuo Jo atitrūkti. Kaip 
idėja Sofija apsprendžia visas konkrečias būtybes, nes jose vi- 
sose ji yra Viešpaties realizuojama. Kaip idėja, Sofija yra am- 
žina kūrinio amžinybės prasme: „Jis mane sukūrė, ir aš ne- 
siliausiu buvusi“ (Sir 24, 9). Pradžios knygoje aprašytasis pa- 
saulio kūrimo vyksmas buvo ne kas kita, kaip Sofijos 
sukūrimo tęsinys regimos tikrovės pavidalu. Tai, kas Dievo 
buvo sukurta „iš pat pradžios“, buvo pratęsta laiko ir erd- 
vės regimybėse. Sofijos paslaptis aiškėja tik Pradžios knygos 
aprašytame žmogaus sukūrime, ir žmogaus sukūrimas ran- 
da giliausią savo išaiškinimą Sofijos teologijoje. 

Šitoje vietoje mes turime vėl grįžti prie liturgijos nurody- 
mų. Jeigu liturgija Marijos šventėse mums nurodo į Sofiją, ji 
tuo pačiu teigia, kad Marija yra Sofijos įsikūnijimas, kad šiai 
moteriai tinka tai, ką Šventasis Raštas sako apie Sofiją. Tačiau 
jeigu Sofija yra ne kas kita, kaip žmogaus idėja Dievuje, tai 
liturgija tuo pačiu mums sako, kad Marija yra idealinio žmo- 
giškumo įsikūnijimas asmeniniu pavidalu. Ji yra tobulas Viešpa- 
ties paveikslas ir visiška Jo bendradarbė. Ji yra toji Dievo sosto 
bendrasėdė, su kuria Viešpats dalijasi savo galia. Žmogaus es- 
mės savybės - atspindėti savimi Dievą ir būti jo veiklos ben- 
drininku — Marijoje randa tobuliausios išraiškos. Marija yra 
pats tobuliausias Dievo kūrinys, nes ji yra žmogaus pirmavaizdžio 
nesužalotas įkūnijimas. Štai kodėl liturgija nesiliauja vadinus 
Mariją tokiais vardais, kurie mėgina šį pirmavaizdį išreikšti 
žmogiškosios kalbos priemonėmis: mistinė rožė, aukso namai, 
aušros žvaigždė, visa graži, malonės pilnoji, nekaltoji, nesu- 
teptoji ir t. t., ir t. t. Brevijoriuje skaitome šv. Jono Auksabur- 
nio žodžius: „Ar yra kas nors už ją šventesnio? Nei pranašai, 
nei apaštalai, nei kankiniai, nei patriarchai, nei angelai, nei sos- 
tai, nei valdžios, nei serafinai, nei cherubinai, nei niekas kitas 
tarp regimų ir neregimų kūrinių negali būti už ją kilnesnis“ 
(Mat. in comm. festorum BMV). Žmogiškoji idėja kaip žmogiš- 
kosios būties pilnatvė juk yra pats aukščiausias Dievo kūri- 
nys, nes joje susitinka visa galima būtis: medžiaga, gyvybė ir 
dvasia. Pagal šią idėją buvo kuriamas regimas pasaulis. Žmo- 
gus buvo apsprendžiamasis visos kūrinijos pradas, todėl jis 
yra pirmasis sumanytas ir kaip idėja pats pirmasis sukurtas 
(primus in intentionė), nors regimo pasaulio kūrinių eilėse ir 
paskutinis įvykdytas (ultimus in executione). Ir štai šis ideali- 
nis žmogus, ši žmogiškosios būties dieviškoji pilnatvė visu 
pirmykščiu skaidrumu apsireiškia Mergelėje Marijoje. Mirjam 
iš Nazareto virsta tokiu kūriniu, kuris pralenkia visas dalines 
būtybes; dalines arba savo prigimties sąranga, kaip medžia- 
ga, gyvybė ir grynoji dvasia, arba savo žmogiškumo pilnybe, 
kaip nusidėjusieji žmonės. Marija atspindi Viešpaties galią, Jo 
didybę, Jo šviesą, Jo veiklą ir gerumą jau nebe kaip principas 

arba idėja, bet kaip konkretus laisvas žmogiškasis asmuo. Die- 
vo paveikslas bei panašumas ir jo pasidalijimas su žmogumi 
savo valdžia Marijoje randa istorinį pavidalą, tačiau nesuža- 
lotą kaip kituose žmonėse, neaptemdytą, bet spindintį pir- 
mykščia idealine savo pilnatve, Todėl Marija nėra išimtis iš žmo- 
nių giminės, bet šios giminės įvykdymas. Tai, ką Viešpats žmo- 
gui buvo sumanęs ir ką Jis kaip idėją buvo sukūręs ir savyje 
pasilaikęs; tai, ką jis buvo pirmuose žmonėse įvykdęs, bet ką 
šie savo nuodėme paneigė; visa tai buvo atitiesta ir įvykdyta 
Marijoje. Marija yra dieviškasis atsakymas į gundytojo pastan- 
gas išjuokti Viešpaties darbus; atsakymas nuostabiai skaidrus 
ir spindintis kaip pirmosios pavasario žibutės ant tebejuoduo- 
jančios šaltos žemės. 


MARIJOS PASLAPTIS 


Antinominis Marijos pobūdis 


Nė vieno Žmogaus gyvenimas nėra tiek perpintas paradok- 
sais ir priešingybėmis kaip Marijos. Atrodo, kad visa poliari- 
nė būties struktūra čia susitelkė intensyviausiame laipsnyje ir 
kad gyvenimo priešginybės čia pasiekė aukščiausios įtampos. 
Tai yra simbolis, simbolis to tobuliausio gyvenimo, kuris vy- 
ko šitoje palaimintoje būtybėje, patyrusioje didžiausio 
džiaugsmo ir didžiausios kančios, laisvoje nuo bet kurios nuo- 
dėmės ir vis dėlto dalyvavusioje mūsų atpirkime per kančią. 
Marijos gyvenimas ir visa jos prigimtis yra, Mikalojaus Ku- 
ziečio žodžiais tariant, „complexio oppositorum — priešginybių 
junginys“. Juo gyvenimas yra tobulesnis, juo šitos priešginy- 
bės yra labiau jaučiamos ir juo jų įtampa yra didesnė. 

Marija yra apreikšta nuo amžių. Tuoj po pirmykščio pirmų- 
jų žmonių puolimo Dievas pasakė gundytojui: „Aš sukelsiu 
priešiškumą tarp tavęs ir moters, tarp tavo ainijos ir jos aini- 
jos; ji trupins tau galvą...“ (Pr 3, 15) Bažnyčios Tėvai ir dau- 
guma teologų taiko šitą tekstą Marijai. Dievas pačioje žmoni- 
jos gyvenimo aušroje yra nurodęs Moterį, kaip stella matuti- 
na, kuri figūruoja ir paskutiniuose Šventojo Rašto puslapiuose 
kaip apokaliptinė moteris, apsupta saule ir mėnuliu. Tarp šitų 
dviejų Apreiškimo polių - tarp Pradžios knygos ir Apreiški- 
mo Jonui - Šventasis Raštas daug kartų yra kalbėjęs apie Ma- 
riją. Išminties knygos žodžiai apie dieviškosios Sofijos gimimą 
Bažnyčios taip pat yra taikomi Marijai. Bendrųjų Šv. Merge- 
lės mišių epistolėje sakoma: „Aš sutverta nuo pat pradžios ir 
pirm amžių ir nepaliausiu buvusi būsimais amžiais“. Bet nė- 

ra prasmingesnio ir gražesnio Marijos apreiškimo nuo amžių, 
kaip josios Nekaltojo prasidėjimo šventės epistolėje: Dominus 
possedit me ab initio viarum suarum. „Viešpats sukūrė mane sa- 
vo kelių pradžioje, kaip pirmą savo ankstesnių darbų. Prieš 
amžius buvau patepta, pačioje pradžioje, prieš žemės pradžią. 
Kai dar nebuvo gelmių, aš buvau pagimdyta, kai dar nebuvo 
tekančių šaltinių. Prieš padedant kalnų pamatus, prieš kalvas 
aš gimiau. Žemės ir laukų jis dar nebuvo padaręs nei pirmų- 
jų molio grumstų. Aš ten buvau, kai jis dėjo dangaus skliau- 
tą į vietą, kai nubrėžė ratą ant bedugnės paviršiaus, kai tvir- 
tino aukštai dangaus skliautą, kai įrengė bedugnės šaltinius, 
kai paskyrė jūrai ribas, kad jos vandenys niekada neperženg- 
tųjo įsakymo, kai nustatė žemės pamatus. Tuomet aš buvau 
jo talkininkė, kasdienis jo džiaugsmas, visada džiūgaudama jo 
akivaizdoje, džiūgaudama jo gyvenamame pasaulyje, rasda- 
ma džiaugsmo žmonijoje“ (Pat 8, 22-31). - Daugybė Giesmių 
giesmės posakių taip pat yra taikoma Marijai. Dieviškasis Ap- 
reiškimas kalba apie Mariją nuo pat pirmojo savo puslapio ligi 
paskutiniojo, nuo Pradžios knygos ligi Apreiškimo Jonui. 

Ir vis dėlto Marija mums yra mažiausiai pažįstama iš visų Ap- 
reiškimo dalykų. Net apie šv. Joną Krikštytoją, kuris lyg šešėlis 
praslenka mūsų atpirkimo apyaušryje, mes turime daug dau- 
- giau istorinių žinių negu apie Mariją. Marija yra istorinė as- 
menybė. Bet šitas josios istoriškumas yra iškeltas aukščiau lai- 
ko. Jis neapsireiškia išviršiniais įvykiais ar faktais ir todėl is- 
toriniam pažinimui darosi beveik neprieinamas. Istorinis 
pažinimas gali liesti tik tokius dalykus, kurie išeina aikštėn 
regimomis bei apčiuopiamomis formomis, kurie susikristali- 
lis, jo širdies paslaptys, jo gelmių įvykiai, nors jie ir turi savo 
istoriją, bet istoriniam pažinimui, kaip jis yra dabar supran- 
tamas, jie yra neprieinami, nes jie gyvena tam tikra prasme 
amžinybėje, nors ir įvyksta laiko sferoje. Taip yra ir su Mari- 
jos gyvenimu. Apie Mariją Šventasis Raštas daug kalba. Bet 
jis kalba apie ją kaip tik tokiose knygose, kurios yra mažiau- 
siai istorinės, vadinasi, kurios vaizduoja žmogaus dvasios gy- 
venimą viduje, bet labai maža pasakoja apie išviršinius šitos 

dvasios darbus. Pradžios knyga, Išminties knyga, Giesmių 
giesmė, Apreiškimas Jonui — štai tosios Šventojo Rašto kny- 
gos, kuriose yra gausiausia posakių apie Mariją. Evangelijos 
apie Mariją kalba taip skurdžiai, kad Marijos paslaptis čia nė 
kiek nepaaiškėja. Tuo tarpu anos minėtos marialoginės Šven- 
tojo Rašto knygos mini Mariją labiau savotiškai. Visur, kur tik 
Marija yra liečiama, ji yra daugiau garbinama, negu aprašoma, dau- 
giau susimbolinama, negu realiai vaizduojama. Štai charakterin- 
gas Siracido knygos posmas, kurį Bažnyčia skaito Marijos 
Dangun ėmimo šventės epistolėje: „Aš išaugau lyg kedras Li- 
bane, lyg kiparisas ant Hermono kalno. Išaugau lyg palmė En 
Gedyje, lyg oleandrų krūmai Jeriche; lyg dailus alyvmedis ly- 
gumoje ir lyg platanas prie vandens aš išaugau. Kvepėjau kaip 
cinamonas ar sotvaras ir skleidžiau malonų kvapą lyg geriau- 
sia mira“ (Sir 24, 13-15). Be mistinės prasmės, be simboliz- 
mo čia nėra jokių konkrečių nurodymų, kuriais galėtų pasi- 
remti istorinis žmogaus pažinimas ir istorijos mokslas. Atro- 
do, kad Šventajame Rašte Marija yra visos skaisčios žmonijos 
simbolis, visos skaisčios prigimties susitelkimas, kurio švie- 
soje istorinė išviršinė Marijos asmenybė netenka savo reikš- 
mės. Išviršinis Marijos veikimas paskęsta išvidinio gyvenimo 
prasmingume. 

Ir štai, čia mums atsiskleidžia pirmoji Marijos gyvenimo 
antinomija: Marija yra apreikšta nuo amžių ir sykiu Marija yra 
paslėpta nuo istorijos akių. Marijos gyvenimas nėra prieinamas 
istorinei kritikai. Mes turime savo išganymo tvarkoje bent 
vieną sritį, kurios negali paliesti profaniškos rankos. Istori- 
kams Marijos gyvenimo tyrinėjimas nėra prieinamas. Kas ži- 
no, ką šitoji „istorinė kritika“ su visu mokslinguoju savo apa- 
ratu yra padariusi su Kristaus asmeniu, tas gali tik džiaug- 
tis šiuo prasmingu Apvaizdos žygiu. Marija yra moteris. Ji 
saugo gyvenimo paslaptį savo viduje ir yra neprieinama gy- 
venimo paviršiaus tyrinėtojams. Bet užtat ji yra prieinama 
kiekvienai išvidinei dvasiai, nes ji yra Mater pulchrae dilectio- 
nis. Gyvenimo gelmes galima pasiekti tik meile, bet ne kri- 
tiško istorinio aparato priemonėmis. Marija čia yra prasmin- 
giausias simbolis. 

Kita gal dar prasmingesnė Marijos gyvenimo antinomija 
yra: Dievo paskyrimas arba predestinacija ir laisvas Marijos suti- 
kimas. Malonės ir laisvės priešginybė čia yra pasiekusi aukš- 
čiausią įtampą. Šventoji Dvasia nuo amžių rengė Mariją bū- 
ti Amžinojo Žodžio Motina. Apie tai buvo pranašų kalbėta, 
apie tai svajojo slapta žmonijos intuicija ir tai net apsireiškė 
pagoniškojoje mitologijoje. Dievas specialiu savo malonės ak- 
tu apsaugojo Mariją nuo pirmykštės nuodėmės. Dievas bu- 
vo paskyręs Mariją savo Apvaizdos plane. 

Bet kada atėjo laikų pilnybė šitam planui realizuoti, atsi- 
skleidė antra šitos antinomijos pusė: Marijos laisvė. Angelas 
buvo pasiųstas ne tiek pranešti Marijai Dievo nutarimo, kiek 
gauti Marijos sutikimą. Visas parengiamasis Šventosios Dva- 
sios darbas, visi pranašų nurodymai, visos žmonijos viltys, 
pats Logo įsikūnijimas ir mūsų atpirkimas dabar buvo pa- 
statytas ant Marijos fiat. Šitas fiat buvo toks reikšmingas, kad 
K. Adamas sako, jog „be [Marijos] sutikimo nebūtų buvę jo- 
kio išganymo (140 p.). Kaip Ievos pritarimas žalčio žodžiui 
prirengė pražuvimą, taip su Marijos pritarimu angelo pasiun- 
tinybei buvo susietas pasaulio išganymas“!. Dievo Apvaiz- 
dos lėmimui reikėjo laisvo žmogaus dvasios sutikimo. Die- 
vas specialiai Mariją skyrė antgamtinei motinystei ir sykiu 
specialiai gavo šitam paskyrimui sutikimą. Predestinacijos ir 
laisvės misterijos čia pasiekė aukščiausios įtampos ir išsi- 
sprendė per Marijos fiat. Fiat lux ir fiat mihi secundum verbum 
tuum yra du kosminės reikšmės simboliai. 

Su antgamtinės motinystės paminėjimu mes žengiame į 
trečią, dar gilesnę Marijos gyvenimo antinomiją: Mariją kaip 
Virgo perpetua ir Marija kaip Mater gloriosa. Jau Senojo Įstaty- 
mo pranašai buvo kalbėję, kad mergaitė pradės ir pagimdys 
sūnų. Izraelis nesuprato šitos pranašystės. Izraelio moterys 
kiekviena stengėsi ištekėti, kad gal galės Dievo malonės būti 
skiriama būsimojo Išganytojo motina. Ir tai buvo žydų mo- 
ters tragedija. Ji nesuprato, kad mergaitė pradės ir pagimdys, 
ne moteris. Jos stengdamosios nelikti mergaitėmis, kaip tik ėjo 


! Das Wesen des Katholizismus, Dūsseldorf, 1928, p. 140-141. 

prieš pranašystės prasmę ir prieš josios stebuklingumą. Jos, 
visos stengėsi nustoti pranašystės skelbiamos pagrindinės są- 
lygos: būti mergaite. Ir tik toji, kuri buvo Sponsa Spiritus Sanc- 
ti, kuri nebijojo neištekėjimo gėdos, tik toji išpildė pranašys- 
tės sąlygą, nes liko mergaitė. Marijos mergystė yra Bažnyčios 
ginama nuo pat pirmųjų amžių. Kaip dogma, šitoji tiesa bu- 
vo paskelbta Laterano susirinkime. Antgamtinis Marijos gim- 
dymas yra laikomas garbingo josios kūno pilnatvės reikala- 
vimu, kaip josios Nekaltojo Prasidėjimo pasėka. Marija yra 
Virgo ante partum, in partu ir post partum. Tai yra pačios pri- 
gimties apologija, kuri pačia giliausia savo esme ilgėjosi to- 
kio skaistaus pradėjimo ir gimdymo. Marijos mergystėje pri- 
gimtis pakilo ligi idealinio savo pirmavaizdžio. Marijos ne- 
kaltas gimdymas išpildė slaptas prigimties viltis ir atnaujino 
rojaus gimdymo pobūdį. Jeigu sakoma, kad toks mergaičių 
gimdymas yra žinomas ir mitologijoje, tai kaip tik patvirtina 
giliausią žmonijos nujautimą ir troškimą paregėti gimdymą, 
iškeltą iš prigimto chaoso srities. Dėsnis, kad generatio unius 
est corruptio alterius buvo žiaurus dėsnis ir jo pergalėjimo žmo- 
nija laukė iš mergaitės gimdymo. Šitas laukimas susikristali- 
zavo mitologinėse legendose ir realiai apsireiškė Marijos gim- 
dyme. Marijos atveju šitas žiaurus dėsnis buvo sulaužytas. 
Marijos atveju generatio unius buvo sanctificatio alterius. 

Bet Marija buvo ne tik Mergaitė. Marija buvo ir Motina. 
Mergaitės garbė joje susijungė su motinos laime. Ir čia mes 
patiriame giliausią Marijos prigimties priešginybę. Jeigu Ma- 
rijos nurodymas nuo amžių ir josios paslėpimas nuo istorijos 
akių, jeigu josios predestinacija ir laisvo sutikimo ieškojimas 
dar gali turėti panašių pavyzdžių, tai trečiosios antinomijos 
išsprendimas yra vienintelis visame kosmo gyvenime. Kiek- 
viena motina turi turėti minimum ir mergystės. Kiekviena 
mergaitė turi turėti minimum ir motinystės. Bet kad šitie du 
poliai visa savo pilnatve apsireikštų vienoje moteriškoje bū- 
tybėje — tai mes randame tik Marijoje. Tik Marija buvo mer- 
gaitė ir motina. Tik Marija gimdė ir liko nekalta, nes joje bu- 
vo atnaujintas rojaus santykis tarp dvasios ir prigimties. Mer- 
gaitės-Motinos priešginybėje glūdi visa Marijos paslaptis. 

Štai trejetas charakteringiausių Marijos gyvenimo antino- 
mijų. Jų galima rasti ir daugiau. Bet jos nekeičia Marijos vaiz- 
do. Marija yra įjungta į pačias žmogaus gyvenimo gelmes ir 
savyje suima visas šito gyvenimo antinomijas. 


Marijos antinomijų prasmė 


Kokia yra šitų priešginybių prasmė? Ką jos visos reiškia 
giliausioje savo esmėje? Kodėl jos apsireiškė Marijos asme- 
nyje? - Štai klausimai, kuriems atsakymas taip pat gali būti 
antinominis. 

Visų minėtų Marijos priešginybių šaknys glūdi kitoje dar 
gilesnėje priešginybėje, būtent: Marija yra kūrinys Dievo dva- 
sios ir žmogaus dvasios. Ji yra Dievo duktė ir žmogaus duktė. 
Josios kelią rengė ir Šventoji Dvasia, ir kūrybinė žmonijos dva- 
sia. Josios būtybėje arčiausiai susitiko Dievas ir žmogus, abu 
šitai būtybei atnešė geriausią savo dalį. Todėl Marija iškilo ne 
tik aukščiau už kiekvieną žmogų, bet ir aukščiau už kiekvie- 
ną angelą. Vis dėlto Marija neperžengė idealinio žmogišku- 
mo ir netapo dievybe. Marija yra sudievinta. Bet Marija yra 
žmogus. Štai kame glūdi giliausia ir pati paskutinė antinomija. 

Įsikūnijimo paslaptis yra kūrybos paslaptis. Dunsas Škotas ge- 
nialiai suvokė, kad giliausias Įsikūnijimo motyvas negali būti 
žmogaus atpirkimas. Atpirkimo reikalingumas buvo paža- 
dintas nuodėmės, vadinasi, atsitiktinio dalyko, kurio galėjo 
ir nebūti. Tuo tarpu Įsikūnijimas buvo numatytas Dievo Ap- 
vaizdos plane, kaip atbaigiamasis Dievo meilės aktas. Įsikū- 
nijimas būtų įvykęs vis tiek, ar pirmieji žmonės būtų nusi- 
dėję ar nenusidėję. 

Įsikūnijimas turi išvidinių ryšių su pasaulio kūrimu. Kai 
buvo sutvertas žmogus, jis realiai sujungė savo būtybėje vi- 
sas žemesniąsias būtybes. Žmogus tapo pasaulio centru ir pa- 
saulio vienybės palaikytoju. Dieviškosios Logo idėjos vis pla- 
tesniu mastu realizavosi regimoje tikrovėje ir vis labiau jun- 
gė pakrikusius gaivalus. Augmuo sujungė savyje chaotišką 
negyvąją medžiagą. Gyvulys sujungė savyje ir augmenį, ir 

medžiagą. Žmogus sujungė savyje visus pasaulio pradus. 
Dieviškoji žmogaus idėja apėmė visą prigimtąją tikrovę. 

Bet šitoji idėja, išėjusi iš amžinojo Logo, buvo realizuota 
šalia Jojo (ad extra). Logas buvo sujungtas su kuriamu pa- 
sauliu tik idėjomis. Žmoguje pasaulis įgijo regimos vienybės 
centrą, bet pats žmogus dar nebuvo sujungtas su Dievu, su 
kuriančiuoju Logu, ir todėl pasaulio tvėrimas dar nebuvo 
baigtas. Dieviškoji kūryba, kuri prasidėjo chaoso tvarkymu, turė- 
jo baigtis realiu visos kreatūros sujungimų su Dievybe. Tikram 
pasaulio atbaigimui reikėjo, kad į kreatūrą nusileistų ne tik 
Logo idėjos, bet ir pats Logas ir tuo būdu įvykdytų realią vie- 
nybę tarp visų pradų ir Dievo. Įsikūnijimas todėl stovi kaip at- 
baigiamasis dieviškosios kūrybos aktas. 

Savaime aišku, kad Logo nusileidimas buvo galimas tik 
į Žmogų. Tik su žmogumi susivienydamas, Dievas galėjo su- 
jungti su savimi visą pasaulį, nes žmoguje šitas pasaulis jau 
buvo sujungtas. Bet šitam Logo nužengimui į žmogaus pri- 
gimtį turėjo būti prirengtos sąlygos. Pasaulio kūrimas vyko 
tokiu būdu, kad žemesnės būtys parengdavo sąlygas aukš- 
tesnių būčių atsiradimui. Materialinių gaivalų išsivystymas 
ir sutvarkymas parengė sąlygas gyvybei. Gyvybės išsivysty- 
mas ir susiorganizavimas parengė sąlygas dvasiai. Pirmasis 
tarpsnis buvo kosmogoninis. Jo metu gimė kosmos. Antrasis 
tarpsnis buvo antropogoninis. Jo metu gimė žmogus. Trečia- 
sis tarpsnis turėjo būti teogoninis. Jo metu turėjo gimti Die- 
vas. Bet kaip medžiaga dalyvavo gyvybės gimime, kaip gy- 
vybė dalyvavo dvasios gimime, taip dvasia turėjo dalyvauti 
Dievo gimime. Žmogus turėjo parengti vietą ir sąlygas Lo- 
gui nusileisti į žmogiškąją prigimtį ir su ja susijungti. Įsikū- 
nijimas turėjo būti teandrinis arba dievažmogiškasis aktas. Apreiš- 
kimo minima laikų pilnybė (plenitudo temporum), kuriai su- 
kakus Kristus pasirodė pasaulyje, buvo ne kas kita, kaip šitų 
sąlygų prirengimas iš žmogaus pusės. 

Bet Įsikūnijimas turėjo įvykti ne Logui susijungiant su tuo 
ar kitu asmeniu, tik su žmogiškąja prigimtimi kaip tokia. Lo- 
gas turėjo tapti ne Jonu ar Petru, bet žmogumi. Štai kodėl 
jis turėjo gimti, nes tik moters įsčiose jis galėjo susijungti su 


314 


Žžmogiškąja prigimtimi kaip tokia, o ne su atskiru, jau esan- 
čių asmeniu. Logo gimimas iš moters buvo būtina sąlyga Dievui 
nusileisti į žmogaus prigimtį. Visos mitologinės inkarnacijos tuo 
ir skiriasi nuo Logo įsikūnijimo, kad jose dievai susijungda- 
vę su tuo ar kitu asmeniu, kad jie negimdavę, bet įeidavę 
jau į esantį žmogų. Tuo tarpu Logas priėmė žmogaus pri- 
gimtį kaip tokią. Jis nebuvo šis ar anas žmogus, bet žmogus 
apskritai. Jis turėjo žmogiškąją prigimtį, bet neturėjo žmo- 
giškojo asmens. Štai kodėl gimimas iš moters buvo vienin- 
telis Įsikūnijimo kelias. Dievas į pasaulį ir į žmogų galėjo at- 
eiti tik per moterį. Moteris čia buvo tarpininkė tarp Dievo ir 
Žmogaus. 

Kas tad turėjo būti ta moteris, iš kurios Logas turėjo gim- 
ti? Istoriškai ji buvo Marija. Bet šitas atsakymas mums dar 
nieko nepaaiškina. Mums ne tiek svarbu žinoti istorinį šios 
moters vardą, kiek sužinoti, kas ši moteris buvo savo pri- 
gimtyje. Kas yra Marija Įsikūnijimo ir viso kosminio vyksmo at- 
žvilgiu? Įsikūnijimas, kaip minėjome, yra teandrinis arba die- 
važmogiškasis veiksmas, kuriame savo dalį turi ir Dievas, ir 
žmogus. Marija stovi arčiausiai prie Įsikūnijimo. Ką tad Ma- 
rijai davė žmogus ir ką Dievas, kad ją prirengtų būti Logo 
Motina? Koks bendradarbiavimas vyko Marijos prigimtyje 
tarp Dievo ir žmogaus? 

Žmogaus atžvilgiu Marija reiškia teogoninio tarpsnio 
aukščiausią viršūnę. Teogoninis tarpsnis prasidėjo žmogaus 
sukūrimu ir turėjo baigtis Logo Įsikūnijimu. Šio tarpsnio me- 
tu žmogus turėjo paruošti Dievui vietą savo prigimtyje. 
Žmogaus prigimtis turėjo rasti tobulą išraišką, kuri būtų ver- 
ta tarpininkauti tarp Logo ir žmonijos. Šitoji išraiška kaip tik 
ir buvo Marija. Kosminės evoliucijos siekimas buvo Dieva- 
žmogis. Bet sykiu šitas siekimas buvo ir Marija. Marijos sie- 
kė visi: ir pasaulis, kad būtų atbaigtas, ir žmogus, kad galėtų 
pasirodyti pasiruošęs, ir Dievas, kad galėtų nusileisti pasau- 
lin. Šiuo atžvilgiu Marija reiškia kosminių vilčių išsipildymą. 
Marijos pasirodymas buvo teogoninio tarpsnio pabaiga iš 
žmogaus pusės. 

Vadinasi, žmogaus pasiruošimas priimti Dievą Marijos 
prigimtyje pasiekė aukščiausią laipsnį. Žmonija sutelkė Ma- 
rijos būtybėje skaisčiausią savo dvasią, geriausius savo pra- 
dus, kilniausius nusiteikimus, žodžiu, visa, kas buvo nuodė- 
mės nepaliesta arba kas buvo iš josios atkovota. Logo Įsikū- 
nijimas turėjo įvykti skaisčioje, nekaltoje, tobuloje moteryje, 
nes tik iš tokios moters Logas galėjo priimti žmogiškąjį pri- 
gimtį. Jeigu žmonija nebūtų parengusi tokios moters, Logo 
Įsikūnijimas nebūtų galėjęs įvykti, nes būtų neturėjęs mate- 
rialinių sąlygų šiam dieviškajam meilės aktui. Dėsnis, kad 
„malonė suponuoja prigimtį“ tinka ir šiuo atveju. Įsikūniji- 
mas yra didžiausia malonė, todėl jam ir prigimtis turėjo bū- 
ti kuo labiausiai prirengta. 

Šitame paruošime žmogus visų pirma dalyvavo. Jis ilgė- 
josi tokios tobulos Moters-Mergaitės. Jis šitą ilgesį išreiškė savo 
mituose ir misterijose. Laisvindamasis iš prigimties vergijos, 
jis rengė šią nekaltą ir skaisčią būtybę. Dievo atėjimas į pa- 
saulį negalėjo būti žmogaus privertimas. Žmogus turėjo lais- 
vai sutikti priimti Dievą į savo prigimtį. Žmogiškoji prigim- 
tis turėjo pati atsiverti Dievo meilės žygiui. Todėl visas teogo- 
ninio žmonijos tarpsnio gyvenimas kaip tik ir buvo ištisos 
milžiniškos pastangos sukurti tokią pakankamai skaisčią ir to- 
bulą būtybę, kurioje galėtų apsigyventi Dievas, iš kurios jis 
gautų žmogiškąją prigimtį ir per kurią jis ateitų pasaulin. Ma- 
rijos gimimas buvo šių pastangų realizavimasis. Marija yra 
duktė ne tik savo tėvų, bet duktė visos žmonijos, visos žmo- 
giškosios prigimties, nes josios atsiradime dalyvavo kiekvie- 
nas žmogus slapčiausiomis savo prigimties galiomis ir slap- 
čiausiomis savo aspiracijomis. Marijos gimimas yra žmogaus at- 
sakymas į Dievo kvietimą parengti jam vietą pasaulyje. 

Bet Marijos kūrime dalyvavo ir Dievas. Dievo Motinos pri- 
gimtis turėjo būti absoliučiai skaisti. Ir vis dėlto šitoji mote- 
ris turėjo būti gimusi iš žmogaus, ne specialiai sutverta, nes 
kitaip Logas būtų negalėjęs susijungti su istorine žmonija, su 
visomis buvusiomis ir būsiančiomis žmonių giminės karto- 
mis. Specialus Marijos kūrimas būtų nutraukęs nenutrūks- 
tamą Žmonijos eigą nuo pirmųjų žmonių. Marijos prigimtis 

turėjo būti žmogiškoji prigimtis, žmogiškoji ne tik metafizi- 
ne prasme, bet ir istorine. Marija turėjo būti gimusi iš istorinės 
žmonijos. Tuo tarpu šitoji istorinė žmonija jau buvo nupuo- 
lusi. Žmogiškoji prigimtis jau buvo paliesta nuodėmės. Ji jau 
buvo sutepta, neskaisti ir negryna. Teogoninio tarpsnio isto- 
rija kaip tik ir buvo ne kas kita, kaip šitos prigimties gryni- 
nimas ir skaistinimas. Žmonija stengėsi atsipalaiduoti nuo vi- 
sų tų dalykų, kurie buvo susieti su nuodėme. Žmonija sten- 
gėsi panaikinti nuodėmės pasėkas. Bet žmonijos pastangos, 
savaime aišku, negalėjo būti realizuotos visu pilnumu. Nuo- 
dėmė yra paslinkimas į nebūtį, inclinatio ad nihilum, kaip ją 
yra pavadinęs šv. Augustinas, ir iš šitos nebūties pakilti ne- 
užtenka tik vieno žmogaus veikimo. Čia yra būtinas Dievo 
įsikišimas, Dievo kaip Kūrėjo. Todėl ir žmogiškosios prigim- 
ties skaistinimas tiktai vienos žmonijos pastangomis negalė- 
jo būti tobulas. Žmonija pati viena negalėjo išsivaduoti iš 
nuodėmės ir tuo pačiu negalėjo pati viena sukurti tinkamos 
vietos savo prigimtyje. Šiam žmonijos siekimui turėjo pagel- 
bėti Dievas specialiu savo malonės aktu. 

Šitas specialus Dievo aktas, kuriuo Jis atbaigė žmogaus 
pastangas ir jas pašventė, buvo ne kas kita, kaip Marijos Ne- 
kaltasis Prasidėjimas. Marijos Nekaltasis Prasidėjimas yra jo- 
sios apsaugojimas nuo pirmykštės nuodėmės. Šitas dalykas 
krikščionybėje buvo jaučiamas jau nuo pat pirmųjų amžių. 
Bet dogmatinis šios tiesos formulavimas ligi Dunso Škoto 
laikų buvo sutikęs vieną kliūtį, kurios teologai negalėjo 
įveikti. Krikščionybėje yra dogma, kad atpirkimo yra reika- 
lingi visi žmonės, neišskiriant nė Marijos. Žmonija rengė 
Marijos prigimtį. Bet ji negalėjo padaryti, kad Marija nebū- 
tų reikalinga atpirkimo. Visuotinis atpirkimo reikalingumas 
yra viena iš pagrindinių krikščionybės tiesų. Bet jeigu Ma- 
rija buvo laisva nuo gimtosios nuodėmės, kam jai buvo rei- 
kalingas atpirkimas? Atpirkimo visuotinumas, atrodė, nega- 
lįs būti suderinamas su Marijos Nekaltuoju Prasidėjimu. To- 
dėl dauguma teologų šią nuomonę ir neigė. Tarp Marijos 
Nekaltojo Prasidėjimo priešininkų buvo ir šv. Tomas. Bet 

teologai ilgus amžius nesuprato, kad pats Marijos apsaugoji- 
mas nuo pirmosios nuodėmės jau yra josios atpirkimas. Nėra nė 
mažiausio reikalo, kad Marija būtų būtinai turėjusi būti pa- 
liesta pirmykštės nuodėmės, o tik paskui nuo josios atpirk- 
ta. Galėjo Dievas ją nuo šios nuodėmės apsaugoti ir tuo pa- 
čiu ją atpirkti šita apsauga. Šitą mintį pirmas atspėjo Dun- 
sas Škotas, ne be reikalo vadinamas doctor marianus. Jis 
suskirstė atpirkimą į išlaisvinantį (redemptio liberativa) ir ap- 
saugojantį (redemptio praeservativa). Pirmosios rūšies atpirki- 
mas išlaisvina žmogų nuo gimtosios nuodėmės. Antrosios 
rūšies atpirkimas jį nuo josios apsaugo. Marija buvo reika- 
linga atpirkimo, kaip ir visi žmonės. Bet šitas atpirkimas jo- 
sios atveju buvo apsaugojamasis atpirkimas, ne išlaisvina- 
masis, kaip kitiems žmonėms. Vis dėlto tai buvo atpirkimas 
tikra prasme, nes be šio specialaus Dievo malonės akto Ma- 
rija būtų buvusi pradėta gimtojoje nuodėmėje, kaip ir visi 
kiti. Šitoji Škoto koncepcija nugalėjo minėtą teologišką kliū- 
tį, ir dogmatinis Marijos Nekaltojo Prasidėjimo formulavi- 
mas pasidarė galimas. Škoto koncepcija po šešių šimtų me- 
tų buvo triumfališkai pripažinta Marijos Nekaltojo Prasidė- 
jimo dogmos paskelbimu. 

Marijos Nekaltasis Prasidėjimas jau nebėra žmogaus, bet 
Dievo aktas, palietęs Marijos būtybę ir įvykdęs paskutinį są- 
lygų paruošimą, po kurio galėjo eiti Įsikūnijimas. Ilgų am- 
žių vyksme žmonija atidavė Marijai geriausius savo išsivys- 
tymo pradus. Marijos idėjoje žmonija sutelkė visą savo to- 
bulumą. Bet žmonija negalėjo apsaugoti, kad kai šitoji idėja 
realizuosis praktikoje, kad ji neįsijungtų į fatališką Adomo 
palikimą. Žmonija negalėjo padaryti, kad Marijos būtybė bū- 
tų nepaliesta gimtosios nuodėmės. Gimtoji nuodėmė buvo 
vienintelė kliūtis Dievui susijungti su žmogumi. Žmonija bu- 
vo bejėgė šitą kliūtį pašalinti. Tai padarė pats Dievas, apsau- 
godamas Mariją nuo pirmykščio nusikaltimo. Marijos Nekal- 
tasis Prasidėjimas buvo paskutinis aktas. 

Marija todėl yra Dievo ir žmogaus bendradarbiavimo re- 
zultatas. Marija yra kūrinys Dievo dvasios ir žmogaus dva- 
sios. Žmonija į Mariją sudėjo geriausią savo prigimties dalį. 

Dievas ją apsupo savo malone ir savo galybe. Marijos kūri- 
me Dievas ir žmogus pirmą sykį susitiko objektyvinėje sfe- 
roje ir pradėjo realų susivienijimo darbą, kurį visu tobulu- 
mu realizavo Kristus ir kuris dabar vyksta visoje atpirktojo- 
je žmonijoje. Dabar gali būti mums aišku, kodėl! Marija yra 
aukščiausias teogoninio tarpsnio narys. Ne Sokratas stovi 
tarp žmogaus ir Dievažmogio, bet Marija. Marijoje kosmas 
buvo parengtas Dievui, ir per Mariją Dievas galėjo ateiti ir 
atėjo į kosmą. 

Eidami dar toliau ir dar labiau išvystydami Marijos me- 
tafiziką, galėsime suprasti, kodėl Marija yra tapusi visų mūsų 
Motina. Visuotinis Marijos motiniškumas nėra kokia nors hi- 
perbolė, taip pat nėra nė gryna moralinė aliuzija. Tai yra gi- 
li kosminė paslaptis. Jau buvome minėję, kad žmogus pasau- 
lio kūrimo eigoje tapo pasaulio vienytoju, jo vienybės palai- 
kytoju, kitaip sakant, žmogaus siela, kuri yra visų būties 
pradų turėtoja, tapo pasaulio siela. Žmogaus siela palaiko pa- 
saulį vienybėje. Šitas palaikymas ir šitas įvairių pradų jun- 
gimas auga pagal sielos tobulumą. Juo siela yra tobulesnė, 
juo žmogus turi daugiau savyje jėgos jungti kosmo pradus. 
Bet Marija yra tobuliausia žmonijos siela. Ji yra pats žmo- 
giškasis tobulumas. Todėl ji kaip tik ir stovi kosmo centre, 
kaip jo metafizinė jungtis, jo vienybės ir jo tvarkos palaiky- 
toja. Marija yra tam tikra prasme pasaulio siela. Pasaulio sielos 
koncepcija gali būti pateisinta, bet tik tada, kai ji nėra atski- 
riama nuo Žmogaus sielos. Konkrečiai šitoji pasaulio siela su- 
tampa su Marijos siela. Charakteringa, kad pasaulio siela po- 
etiškose arba filosofiškose intuicijose visados buvo vaizduo- 
jama moters pavidalu. Ypač ryškiai pasaulio sielą moters 
pavidalu yra išgyvenęs Solovjovas. Štai kaip jis aprašo savo 
regėjimą Sacharoje ties Kairu 1876 metais: 


Tysojau aš ilgai, nejaukiai snudendams, 

Tik štai jaučiu dvelkia: Užmik, mano vargše! 
Ir tuoj užmigau, betgi jautriai atbudus, 
Kvėpavo it rožėmis žemė ir dangus. 

Apsigaubus purpuru dangaus blizgesy, 
Mėlynio ugnelės pilnom akimis, 
Žvelgei tu į mane, kaip ryto šviesa 
Dienos pasaulinės, kūrybos dienos. 


Kas yra, kas buvo, kas bus dar per amžius, 
Čia viską apglobė žvilgys nejudąs... 

Ir jūrės, ir upės, ir tolimos girios, 

Ir kalnų snieguotos viršūnės — žemai! 


Aš viską regėjau, ir viskas tas buvo 

Tik vienas moters ten gražumo paveikslas... 
Beribė ribose jo susitalpino — 

Prieš mane, manyje esi tu tik viena. 


O spindulingoji, manęs neapuylei: 

Aš tyruose visą tave paregėjau... 

Sieloje mano rožės tos niekad nenublunka, 
Nors mane gyvenimas kažin kur nublokštų. 


Tuštybių pasaulio menkutis belaisvis, 
Storų medžiagos kevalų suvaržytas, 
Aš taip paregėjau netrūnantį rūbą 

Ir spindesį skaidrų dievybės jutau?. 


Būdama pasaulio siela, Marija tampa visų mūsų Motina 
ir Gimdytoja, nes kiekvieno žmogaus atsiradimas nėra be iš- 
vidinio ryšio su pasaulio siela. Žmogaus gimimas yra ne as- 
mens, bet žmogiškosios prigimties dalykas, ir šitos prigimties su- 
sitelkimas pasaulio sieloje apsprendžia žmogaus gimimą. 
Mes gemame ne tik iš mūsų tėvų, bet ir iš visos žmonijos, 
įsijungdami į josios likimą ir dalyvaudami josios išsivysty- 
me. Marija, būdama tobuliausia šios žmogiškosios prigimties 
nešėja, josios reiškėja ir palaikytoja, tuo pačiu mus gimdo ne 
tik morališkai, bet ir ontologiškai. Ji yra Motina ne tik Dievo, 


* Cit iš: Logos, Kaunas, 1926, p. 193. 

bet ir Žmogaus. Mes garbiname Mariją ne tiek kaip atskirą 
asmenį, kiek kaip šitos metafizinės visuotinės vienybės išraiš- 
ką. Marijos kulte yra žymus metafizinis josios pobūdis, nors 
šitas kultas yra poetiškiausias iš visų. Bet poezija yra ne kas 
kita, kaip pirmykštė tiesioginė metafizika. 

Marijos problema glūdi ontologinėje gyvenimo srityje ir 
yra kosminė problema. Marijos paslaptis yra ta, kad ji yra 
sukurta visų būties rūšių, visų būties laipsnių organišku ben- 
dradarbiavimu. Ji yra išsipildymas pasaulio vilčių, ji yra pa- 
saulio evoliucijos tikslas prieš Kristų ir pasaulio evoliucijos 
vedėja po Kristaus. Savimi jungdama kosmą ir būdama sy- 
kiu Dievo Motina, ji tampa realia tarpininke tarp Dievo ir 
žmonijos. Mūsų laikais šitas centrinis Marijos pobūdis vis la- 
biau pradeda išeiti aikštėn. Šiuo atžvilgiu charakteringos yra 
Milano teologų pastangos prašyti popiežių paskelbti dogma- 
tiškai, kad Marija yra visų malonių tarpininkė: mediatrix om- 
nium gratiarum. Tame prašyme pasakyta: „Mes sakome, kad 
(Marija) yra visų malonių tarpininkė ne netiesiogine prasme, 
būtent kad ji pagimdė visų malonių šaltinį Kristų Viešpatį, 
bet taip pat ta prasme, kad, dalijant mūsų Išganytojo pelny- 
tas malones, jokia malonė neateina į žemę be Marijos tarpi- 
ninkavimo“ (p. 5). Šita mintis Marijos metafizikos šviesoje 
įgyja ypatingos prasmės. Iš tikro dieviškasis veikimas, liečiąs 
Žmogaus pašventimą, dabartinėje tvarkoje eina per Mariją, 
kaip per žmogiškosios prigimties tobuliausią reiškėją, kaip 
per pasaulio sielą ir žmoniškumo idealą. Marijos gimimo, jo- 
sios gyvenimo ir josios veikimo paslaptis yra malonės ir lais- 
vės, Dievo ir žmogaus bendradarbiavimo paslaptis. 


VISUOTINĖ MARIJOS MOTINYSTĖ 


Motinų Motinai ir autoriui, mokslininkui 
tr poetui, 70 m. proga pagerbti 


Marijos palydėtas aukos Avinėlis jau buvo Golgotoje pa- 
keltas ant sunaikinimo aukuro. Kareiviai pasidalijo Jo dra- 
bužius ir dėl Jo tunikos metė burtą (plg. Jn 19, 23-24). Jis ky- 
bojo minios akivaizdoje apnuogintas ir kenčiąs. Skubiai ar- 
tinosi valanda, kada Jis tars: „Atlikta!“ (Jn 19, 30) ir atiduos 
savo sielą į dangiškojo Tėvo rankas (plg. Lk 23, 46). Tačiau 
prieš tai Jėzus atliko dar vieną veiksmą. „Pamatęs stovinčius 
motiną ir mylimąjį mokinį, Jėzus tarė motinai: "Moterie, štai 
tavo sūnus!' Paskui tarė mokiniui: "Štai tavo motina!“ Ir nuo 
tos valandos mokinys pasiėmė ją pas save“ (Jn 19, 26-27). 
Tai buvo paskutinis Kristaus aktas žemiškame Jo gyvenimo 
kelyje. Prieš palikdamas prigimtąją savo būseną, Jis dar sy- 
kį atkreipė mūsų dėmesį į savo Motinos vaidmenį ryšium 
su Jo vykdomu išganymu. 

Marijos motinystė, kaip sakėme, buvo jai ne atsitiktinis 
dalykas, bet pats jos pašaukimas, pati jos buvimo prasmė. 
Motiniškumas buvo jai būsena, per kurią ji turėjo skleisti sa- 
vo galią kaip atpirkimo bendrininkė. Kadangi atpirkimas bu- 
vo ne tik vienkartinis aktas ant kryžiaus, bet ir šio akto pa- 
silikimas žmonijos istorijoje, todėl ir motiniškoji Marijos tar- 
nyba turėjo kokiu nors būdu istorijoje taip pat pasilikti ir 
reikštis. Nurodydamas šv. Joną kaip tąjį, kuris po Jėzaus mir- 
ties turėjo būti Marijai sūnus, Išganytojas kaip tik ir atsklei- 
dė mums šį nenutrūkstamą bei visuotinį Marijos motinišku- 
mą. Tai buvo ne psichologinis pavedimas vidaus tuštumai 
pergalėti; ne socialinis globos bei aprūpinimo reikalui, bet re- 

liginis giliausia šio žodžio prasme. Per šv. Joną Marija turė- 
jo ir po jos Sūnaus išsiskyrimo iš gyvųjų vykdyti savo pa- 
Šaukimą kaip motina, vadinasi, kaip gimdančioji, globojančioji 
ir užtariančioji galybė išganymo istorijoje. 

Sakome „per šv. Joną“, nes šis apaštalas buvo Marijai pa- 
vestas ne kaip privatinis žmogus, bet kaip Kristaus vietinin- 
kas santykiuose su žemėje pasiliekančia Jo Motina. Jeigu šv. 
Petras atsistoja Kristaus kaip regimojo Bažnyčios Mokytojo, 
Ganytojo ir Pašventėjo vietoje, tai šv. Jonas užėmė Jo kaip Sū- 
naus vietą. O kas gi buvo Kristus kaip Sūnus, jeigu ne Marijos 
atnaša aukai už žmonijos išgelbėjimą? Pastatydamas šv. Joną 
į sūniškąją savo vietą, Kristus pabrėžė, kad Marijos bendrinin- 
kavimas atpirkimo žygyje, teikiant žmonijos vardu aukos do- 
vaną ir išreiškiant aukojimo valią, yra pratęsiamas ligi pasau- 
lio pabaigos. Švenčiausiojo sakramento įsteigimu Išganytojas 
padarė nesibaigiamą patį kryžiaus aukos veiksmą. Šv. Jono pa- 
statymu į savo kaip Sūnaus vietą Jis padarė nesibaigiamą Ma- 
rijos atnašos tiekimą kryžiaus aukai. Paskutinė vakarienė ir pa- 
vedimas nuo kryžiaus yra du Išganytojo aktai, esmingai tarp 
savęs susiję, kaip yra susiję kunigo aukojimas bei pasauliečio 
atnaša. Jeigu šv. Mišių auka yra ne kas kita kaip istorijoje su- 
dabartinta kryžiaus auka, tai Marija šitame sudabartinime taip 
pat dalyvauja kaip dovanos aukai tiekėja - pasaulietė žmoni- 
jos vardu, nes šv. Mišios iš tikro yra viešoji žmonijos auka, 
vykdoma Kristaus - Amžinojo Kunigo dangiškajam Tėvui, to- 
dėl turinti turėti ne tik aukotoją (Kristus kaip dieviškasis As- 
muo), ne tik auką (Kristaus žmogybė), bet ir dovanos šiai au- 
kai tiekėją bei aukojimo prašytoją iš žmonijos pusės. Šv. Jono 
pavedimas kaip tik ir buvo nurodymas, kad šia dovanos tie- 
kėja bei aukojimo prašytoja ir toliau pasilieka Marija, kaip ji ja 
yra buvusi nuo pat išganymo istorijos pradžios. 

„Pagal nesiliaujantį Bažnyčios įsitikinimą Kristus Jono as- 
menyje pažymėjo visą žmonių giminę, o ypač tuos, kurie yra 
su Juo susiję tikėjime“. Po kryžiumi Jis „visą žmonių giminę 
patikėjo Marijos priežiūrai ir globai“. Kitaip sakant, ne vie- 
nas tik šv. Jonas buvo Marijai pavestas kaip sūnus, bet jame 
kiekvienas žmogus visoje pasaulio istorijoje. Šv. Jonas buvo 

tik Marijos visuotinės motinystės regimybė asmeniniu pavi- 
dalu, tik sūniškojo žmonijos santykio su Marija reiškėjas. Es- 
mėje tačiau Kristaus žodžiai „Moterie, štai tavo sūnus“ apė- 
mė visą išganytąją žmoniją. Marija tad yra visų Motina, ir mes 
visi esame jos vaikai. Todėl ir toji atnaša išganymo aukai, ku- 
rią Marija kaip Motina yra pašaukta teikti amžinajam Auko- 
tojui - Kristui istorijos eigoje, yra ne privatinis individualus 
šv. Jono asmuo, bet visa žmonija su visomis savo kartomis bei 
tautomis. Savo atnašos sudabartinime Marija išeina aikštėn 
taip pat kaip žmonijos atstovė ir jos reiškėja. Žmonijos vardu 
ji tiekia visą pasaulį kaip atnašą atpirkimo aukai skleistis lai- 
keir erdvėje. Visuotinė Marijos motinystė yra ne kas kita kaip 
jos dovanos tiekimo nesibaigiamybė istorijoje. 

Ši dovana atpirkimo aukai yra, kaip minėjome, visa žmo- 
nija, sujungta su Dievu per įsikūnijimą, pašvęsta Jėzaus krau- 
ju ir išgelbėta Jo mirtimi bei prisikėlimu. Kitaip tariant, Ma- 
rijos atnaša aukojimo aktui yra žmonija nedalinamoje savo vieny- 
bėje su Kristumi. Popiežius Pijus X kildina Marijos visuotinę 
motinystę iš jos fizinės Dievo motinystės: „Tuo, kad Marija 
savo įsčiomis apglobė Išganytoją, ji nešiojo jose ir tuos, ku- 
rių gyvenimas buvo įjungtas į Išganytojo gyvenimą“. Įsikū- 
nijimu Logas sujungė su savimi atpirkimo reikalingus žmo- 
nes ir kartu juos mistiniu būdu padarė savo broliais ir savo 
Motinos vaikais. Tą patį teigia ir popiežius Pijus XII, saky- 
damas, kad Kristus jau Marijos „skaisčiose įsčiose tapo Baž- 
nyčios Galva“, įgydamas tuo pačiu mistinį Kūną, kuriuo yra 
visa su Juo sujungtoji žmonija, tačiau jį įgydamas jau Mari- 
jos įsčiose. Gimdydama Jėzų fiziškai, Marija pagimdė kartu 
mistiškai ir Bažnyčią, arba mistinį Kristaus Kūną, su visais 
Jo nariais, todėl ji yra jų visų dvasinė Motina, Visuotinio Ma- 
rijos motiniškumo pagrindas glūdi įsikūnijimo paslaptyje. 

Toji tad atnaša, kurią Marija teikia Viešpačiui istorijos ei- 
goje, yra ne kas kita, kaip mistinis Kristaus Kūnas, vadinasi, 
tas pats jos Sūnus, tik sujungęs savyje ir savimi atpirktuo- 
sius žmones. Šventykloje ir Kalvarijos kalne Marija paskyrė 
dangiškajam Tėvui Jėzų individualiniu pavidalu kaip fizinė Jo 
motina; istorijos eigoje ji skiria tam pačiam dangiškajam Tė- 

vui Jėzų visuotiniu pavidalu kaip dvasinė mistinio Jo Kūno 
motina. Marijos atnaša iš esmės yra pasilikusi ta pati, tik pa- 
kitęs jos pavidalas: individualinė žmogiškoji jos Sūnaus pri- 
gimtis yra išplėsta ligi visuotinės mistinio Kūno apimties, ku- 
tioje visi esame Kristaus kaip Galvos nariai, todėl visi esa- 
me Marijos paskiriami Dievui kaip dovana išganymo aukos 
plėtimui. Tiekdama mistinį savo Sūnaus Kūną dangiškajam 
Tėvui kaip dovaną kryžiaus aukos sudabartinimui, Marija 
tiekia mus visus drauge ir kartu kiekvieną skyrium, įjung- 
dama žmoniją į atpirkimo žygį ir tęsdama toliau savo kaip 
žmonijos atstovės bei reiškėjos vaidmenį. Jau rojuje apreikš- 
tas Marijos atstoviškumas yra išsivystęs išganymo istorijoje 
ligi visuotinumo ir tapęs nesiliaujančiu ligi pasaulio pabai- 
gos, kad „išganymas, jėga ir karalystė“ teks Dievui „ir galy- 
bė Jo Kristui“ (plg. Apr 12, 10). 

Kelno arkivyskupas kardinolas J. Fringsas atkreipia mū- 
sų dėmesį į tai, kad po kryžiumi Marijos sūnumi buvo pada- 
rytas „vienas Katalikų bažnyčios kunigas, apaštalas Jonas“. 
Šiame įvykyje Fringsas regi ne tik moralinį visų kunigų pa- 
vedimą ypatingai Marijos globai, bet kartu ir dogmatinį Ma- 
rijos visuotinės motinystės vykdymo būdą. „Jeigu mane klaus- 
tumėte, - sako kardinolas, - kuo Marija vykdo savo motinys- 
tę mistiniame Kristaus Kūne, turėčiau atsakyti: visų pirma ji 
tai daro kunigų veiksmais. Ji dalyvauja juk kiekvienos malonės 
perteikime. Todėl kai jūs krikštijate kūdikį, kai taikote nusi- 
dėjėlį su Dievu, kai teikiate jam šventąjį Valgį, kai stovite prie 
mirštančiųjų ir jų mirtį jungiate į Kristaus mirtį šiąją tuo bū- 
du atbaigdami; kai mokote vaikus, vadovaujate suaugu- 
siems, — visa tai reiškia, kad Dievo Motina vykdo per jus sa- 
vo motinystę kaip mistinio Jėzaus Kristaus Kūno Motina“. 

Šiuo atžvilgiu Naujojo Įstatymo kunigystė yra regimoji Ma- 
rijos visuotinės motinystės vykdymo forma. Pati Marija nėra ku- 
nigas, vadinasi, tikrasis aukotojas žmonių vardu. Tačiau ji yra 
dovanos aukai žiekėja ir paties aukojimo prašytoja, vadinasi, 
dalyvė aukojime bendrosios pasauliečių kunigystės prasme. 
Šią dovaną iš jos priima ir ją Kristaus, kaip amžinojo ir tik- 
rojo Kunigo, vardu Dievui aukoja Naujojo Įstatymo kunigai. 

Būdama žmonijos atstovė, Marija tiekia kunigui žmonijos 
vardu dovaną - mistinį Kristaus Kūną. Per Mariją žmonija 
kaip pasauliškė dalyvė išganymo aukoje reiškia savo valią 
ir savo prašymus. Todėl tiktai per Mariją ir kunigas darosi 
tarpininkas tarp Dievo ir žmonių. Jo žodžiais ir veiksmais 
esti vykdomas tas pat Motinos-Sūnaus santykis, kuris vyko 
žemiškajame jų gyvenime. Marija stovi priešais Naujojo Įsta- 
tymo kunigus taip, kaip ji stovėjo Jeruzalės šventykloje prie- 
šais Simeoną: ji paduoda jiems savo Sūnų, tiktai jau nebe fizi- 
nio, bet mistinio Jo Kūno pavidalu, pavidalu visuotinio Kris- 
taus, antrojo Kristaus, kaip dažnai yra vadinama Bažnyčia. 
Todėl šv. Jono pavedimas Marijai buvo ne tik visos žmoni- 
jos pavedimas, bet sykiu ir nurodymas, kokį ankštą ryšį ku- 
nigiškosios funkcijos turi su visuotine Marijos motinyste: jos 
vykdo istorijoje Kristaus žodžius: „Moterie, štai Tavo sūnus“. 

Viešas šių žodžių pripažinimas iš atpirktosios žmonijos pu- 
sės buvo padarytas popiežiaus Pijaus XII 1942 m. gruodžio 8 
d. pasaulio paaukojimu Nekaltajai Marijos širdžiai, patikint jai 
„šią sunkaus likimo valandą žmonijos istoriją“. Atsiremdamas 
į Fatimos apsireiškimuose pareikštą pageidavimą, popiežius 
kaip vyriausiasis bažnyčios kunigas dar sykį istoriniu aktu pa- 
vedė Marijai žmonių giminę, prašydamas jos motiniškos glo- 
bos „laukinėje nesantaikoje besiplėšančiam, neapykantos gais- 
ru degančiam ir savo paties piktumo auka tapusiam pasau- 
liui“. Tai buvo žmonijos savarankiškas ir sąmoningas Marijos 
pripažinimas savo Motina. Mistinio Kristaus Kūno sūnišku- 
mas, apreikštas pavedimu nuo kryžiaus, čia buvo dar sykį iš- 
keltas žmogiškosios sąmonės švieson ir padarytas krikščioniš- 
kosios valios aktu. Kovojanti Bažnyčia prisipažino popiežiaus lū- 
pomis, kad ji yra Marijos vaikas. Todėl J. Dillisbergeris teisingai 
pastebi, kad „pasaulio paaukojimas Marijai sukūrė naują žmo- 
nių santykį su Dievo Motina“; sukūrė ta prasme, kad mistinį 
savo sūniškumą Marijos atžvilgiu žmonija padarė savos valios 
apsisprendimu. Šiuo pašventimu Bažnyčia kaip mistinis Kris- 
taus Kūnas pati pareiškė savo norą būti ne tik Marijos globo- 
tine kasdienos rūpesčiuose bei kovose, bet ir jos dovana am- 
žinai istorijoje trunkančiai išganymo aukai. 

DANGUN PAĖMIMO 
DOGMOS AKTUALUMAS 


Marijos metams užbaigti* 


Nors Marijos kongreso iškilmės pirmiausia yra skiriamos 
šimtametei Nekaltojo Prasidėjimo dogmos sukakčiai paminėti, 
tačiau jos kreipia mūsų dėmesį ir į kitą, tik prieš ketverius me- 
tus paskelbtąją tikėjimo tiesą, būtent į Dangun Paėmimą, nes 
„šios dogmos, - kaip sako popiežius Pijus XII, - siejasi viena 
su kita vidiniu būtinumu“!. Dangun Paėmimo paskelbimas 
yra „tarsi vainikas ir užbaiga“ anos didžiosios privilegijos, ku- 
ria Marija buvo apsaugota nuo pradinės kaltės. Tik tikint, kad 
Dievo Motina su kūnu ir siela gyvena amžinojoje garbėje, „pil- 
nesne bei ryškesne šviesa“ nušvinta ir jos nenuodėmingos bū- 
ties prasidėjimas. Kitaip tariant, Nekaltoji išskleidžia visą savo 
grožį tik Paimtosios pavidalu. Visi anie lūkesčiai, kuriuos žmo- 
nija buvo sudėjusi į Mariją, Dangum Paėmimu buvo įvykdy- 
ti aukščiausiarne laipsnyje. Paimtoji atsistojo prieš pasaulį kaip 
Pradžios knygos Moteris - žalčio priešininkė, nebuvusi jo val- 
džioje nei siela, nei kūnu, nes kūno virtimas žemės dulkėmis 
yra aiški bausmės už nuodėmę išraiška (plg. Pr 3, 19); kaip 
Evangelijos Motina — užtarėja, esanti dabar pas savo Sūnų pil- 
nutine savo būtimi ir todėl galinti Jį nuolatos prašyti, kad Jis 
padaugintų vyno mūsų vestuvėms; kaip Apreiškimo Mergelė — 
būties Karalienė, kovojanti su slibinu už jai po Kalvarijos kry- 
žiumi patikėtą žmoniją, nes perkeistuoju buvimu ji dabar pa- 


* Paskaita, skirta Marijos tarptautinio kongreso Romoje lietuvių sekci- 
jai (1954 m. spalio 24-lapkričio 1 d.) 
! Enciklika „Fulgens Corona“, 1935 m. rugsėjo 8 d. 


327 


jėgia apimti visą istorinį žemės laiką. Marijos priešybė šėtonui, 
jos visuotinė motinystė ir jos kovingoji galia apsireiškia dan- 
gaus garbėje visa savo pilnatve. Nekaltasis Prasidėjimas taip 
santykiuoja su Dangun Paėmimu, kaip pagrindas su užbaiga. 
Todėl juodu negali būti tinkamai suprasti vienas be kito. 
Štai kodėl šiandien mes ir norėtume valandėlę stabtelėti 
prie Marijos gyvenimo užbaigos ir apvainikavimo. Nors į 
Dangun Paėmimą buvo tikėta „nuo anksčiausių laikų“, nors 
liturginis šio nuostabaus įvykio minėjimas randamas jau 
penktajame šimtmetyje, tačiau kaip dogma tiesa buvo paskelb- 
ta tiktai 1950 m. lapkričio 1 dieną. Kodėl taip vėlai, niekas 
negali pasakyti, nes tai yra Šventosios Dvasios veikimo pa- 
slaptis. Kaip Kristaus atėjimas žemėn įvyko tik tada, kai „at- 
ėjo metas“ (Mk 1, 15), taip ir Jo atsiųsto Ramintojo vykdo- 
mas Tiesos mokymas (plg. Jn 14, 26) paklūsta ne žemiškie- 
siems dėsniams bei pageidavimams, bet dangiškojo Tėvo 
sprendimams. Viena tik yra tikra, kad kai Šventoji Dvasia 
iškelia kurią nors tikėjimo tiesą iš Apreiškimo gelmių ir pa- 
stato ją prieš krikščionių akis, ji tai daro turėdama tam tikrą 
tikslą. Be abejo, ne visados mums lengva šį tikslą pažinti. Ne 
visados mums yra įmanoma suvokti, ką Šventoji Dvasia no- 
ri tos ar kitos dogmos skelbimu pasakyti. Vis dėlto nė viena 
dogma nėra skelbiama be ryšio su gyvenamuoju laiku. Nė viena 
dogma nėra tik teorija, nes dogmos iš tikro nė nėra teorija; 
jos yra dvasinių-antgamtinių įvykių išreiškimas žmogiškomis 
sąvokomis, todėl visados gyvenimas: iš gyvenimo kylančios 
ir į gyvenimą einančios. Jeigu tad prieš ketverius metus Baž- 
nyčia paskelbė naują dogmą, išreiškiančią Marijos žemiško- 
jo gyvenimo užbaigą, tai čia praturtėjo ne tik dogmatinė te- 
ologija kaip mokslas, bet ir visas krikščioniškasis gyvenimas. 
Dangun Paėmimas atskleidė mums naujų atžvilgių Kristaus 
atpirkimo vykdyme ir tai kaip tik ryšium su mūsų amžiu- 
mi, kuris savo išgyvenime Išganytojo žygį pradeda vis sil- 
pniau vertinti, o savo viešumoje vis labiau „rengiasi mūšiui... 
prieš Viešpatį ir jo pateptąjį“ (Ps 2, 2). Todėl nors iš karto ir 


2 Popiežius Pijus XII, Munificentissimus Deus, 1950 m. lapkričio 1 d. 

atrodo, kad naujoji dogma tik išreiškia seną krikščionijos ti- 
kėjimą, iš tikro tačiau ji yra labai aktuali mūsų laikams ir jų 
santykiui su krikščionybe. Nedaug yra apie šį aktualumą kal- 
bėta, Todėl dabartinis kongresas ir duoda progos jį iškelti ir, 
kiek tai leidžia žmogaus mintis, panagrinėti. 


1. Bulėje, kuria Dangun Paėmimas yra skelbiamas dog- 
ma, popiežius Pijus XII sako, kad „Mergelė Marija žemiško- 
sios savo kelionės metu vedė gyvenimą, pilną rūpesčio, var- 
go ir kančios“?. Rūpestis egzistencinėje filosofijoje teisingai yra 
vadinamas pagrindine žmogiškojo buvimo pasaulyje nuotai- 
ka. Žmogus yra atsitiktinė būtybė, todėl jam rūpi išsilaikyti, 
ir šis rūpestis reiškiasi ne tik teoriniu savos problemos spren- 
dimu, bet ir kasdienių reikalų pavidalais. Rūpestis perskver- 
bia visą žmogaus būtybę, jis buvo perskverbęs ir Mariją. Ji 
buvo susirūpinusi, kad išlaikytų nekaltybės pažadą net ir an- 
gelo apreiškimo akivaizdoje (plg. Lk 1, 34). Ji buvo susirūpi- 
nusi, ką reiškia visi ženklai ir stebuklai, lydį Kristaus gimi- 
mą, ir „svarstė juos savo širdyje“ (Lk 2, 19). Ji buvo susirūpi- 
nusi, neradusi Jėzaus tarp iš Jeruzalės keliaujančių savo 
giminių. Pridėkime prie viso to dar rūpesčius, kurių Marija 
turėjo patirti svetimoje Egipto žemėje, nesvetingame Naza- 
reto mieste, žydų sąmokslo prieš jos Sūnų metu, ir suprasi- 
me, kad ši pagrindinė žemiškojo buvimo nuotaika buvo sa- 
va ir Marijai. Vargas ir kančia yra du to paties dalyko pava- 
dinimai. Ir juodu abu buvo Marijos palydovai visą jos 
gyvenimą. Jeigu šiandien Dievo Motiną vadiname „nuliūdu- 
siųjų paguoda“, tai tik todėl, kad ji pati yra iškentusi žemiš- 
kosios egzistencijos liūdesį giliausia šio žodžio prasme. Si- 
meono pranašautas kalavijas iš tikro buvo pervėręs Marijos 
sielą (plg. Lk 2, 25), padarydamas ją tikrąja „kankinių Kara- 
liene“. Ji kentėjo savo Sūnaus persekiojimus nuo pat Jo gi- 
mimo (plg. Mt 2, 13-14) ligi pat Jo mirties Kalvarijos kalne 
ir tuo būdu tapo Jo kančios bendrininke bei papildytoja*. 


3 Munificentissimus Deus. 
* Plg. popiežius Pijus XII, De Corpore Christi mystico (pabaiga). 

Šitie du Marijos gyvenimo pradai - rūpestis ir kančia — 
rodo, kad Marija žemiškajame savo kelyje pasirodė kaip At- 
pirktoji, bet dar ne kaip Perkeistoji. Atpirkimo malonės ji pa- 
tyrė savo Nekaltuoju Prasidėjimu, kuris „ryšium su Jėzaus 
Kristaus, žmonių giminės Atpirkėjo, nuopelnais“ apsaugojo 
ją „nuo bet kokio gimtosios nuodėmės sutepimo““, tuo bū- 
du leido jai pasirodyti pasaulyje kaip malonės Pilnajai, visai 
gražiai, nešančiai savimi netolimo visuotinio išgyvenimo auš- 
rą. Tačiau kadangi viršinis Marijos gyvenimas vyko mūsų eg- 
zistencijos erdvėje, todėl buvo priverstas prisiimti daugelį jo 
sunkenybių. Tiesa, Marija buvo laisva nuo tokių nuodėmės 
pasėkų, kurios ją išreiškia tiesioginiu būdu, kaip dorinė klai- 
da, aistra, kūno priešinimasis dvasiai, fizinis ar dvasinis ne- 
normalumas, galop mirtis bausmės už nuodėmę prasme. Ta- 
čiau ji nebuvo laisva nuo tokių žemiškojo buvimo blogybių, 
kurios, nors ir būdamos kilusios iš žmonių ar angelų puoli- 
mo, vis dėlto nėra Kristaus atpirkimo išveistos iš pasaulio, 
bet pasilieka jame ligi visuotinio perkeitimo. Prie tokių blo- 
gybių priklauso rūpestis, vargas, kančia, nežinojimas, bairnė. 
Šios pasėkos paliečia net ir švenčiausius žmones. Jos palietė 
ir Mariją. Bet jos užtat ir rodo, kad Marijos būtis buvo rei- 
kalinga perkeitimo, kaip ir visų kitų žmonių, neišskyrus nė 
Kristaus žmogybės. 

Kiekvienas žmogus žemėje būna pakeliui: in statu viae. Net 
rojaus žmonės buvo pakeliui, nes turėjo saugoti bei įdirbti rojų 
(plg. Pr 2, 15), turėjo daugintis, pripildyti žemę ir ją sau pa- 
lenkti (plg. Pr 1, 28). Tačiau buvimas pakeliui nėra įvykdytas 
buvimas, todėl jis turi užsibaigti ir būti pakeistas buvimu baig- 
tyje: in statu termini. Sukūrimas pastato žmogų į buvimą pa- 
keliui. Atpirkimas išvaduoja jį iš pradinės kaltės, teikia jam 
malonių pergalėti asmenines nuodėmes ir vykdyti Apvaizdos 
skirtuosius uždavinius. Nei vienas, nei kitas betgi neišlaisvi- 
na žmogaus iš žemiškosios egzistencijos netobulybių ir nepa- 
daro mūsų buvimo tokio, kad žmogus regėtų Viešpaties vei- 
dą ir todėl neprivalėtų „žiburio šviesos“ (Apr 22, 5). Kad ši- 


5 Popiežius Pijus IX, Ineffabilis Deus, 1854 m. gruodžio 8 d. 

taip įvyktų, kad žmogus būtų perkeltas į baigties būseną, ku- 
rioje „žiburys yra Avinėlis“ (Apr 21, 23), reikia dar trečiojo ak- 
to, kurį mes paprastai vadiname perkeitimu - transfiguratio. Tai 
toks dieviškasis veiksmas, kuriuo yra sudievinamas pasau- 
lis ir žmogus, galutinai jame įvykdant Viešpaties paveikslą 
ir tuo būdu paverčiant jį Dievo regimybe: „..-jų kaktose bus 
jo vardas“ (Apr 22, 4). Pirmieji du aktai - sukūrimas ir atpir- 
kimas - Marijos būtyje buvo įvykdyti vieną ir tą pačią aki- 
mirką: Marija buvo sukurta nekalta, vadinasi, atpirkta, nes ap- 
saugota nuo nuodėmės. Tačiau trečiasis aktas — perkeitimas — 
turėjo ateiti žymiai vėliau. Visi mes jo laukiame dūsaudami 
(plg. Rom 8, 23) laikų pabaigoje, kada mūsų kūnai bus pri- 
kelti, vėl sujungti su siela ir perkelti į amžinąją garbę. Visiems 
murns šis pastarasis aktas bus bendras. Tuo tarpu Marijai jis 
jau yra įvykęs žemiškojo gyvenimo pabaigoje. Jis buvo jai in- 
dividualus. Marija yra pati pirmoji iš visų žmogiškųjų asme- 
nų perkeista, kaip ir pirmoji buvo atpirkta. 

Šį dieviškąjį veiksmą, kuriuo Marijos būtis buvo perkel- 
ta į baigties būseną, mes ir vadiname Dangun Paėmimų. Tai 
buvo jos gyvenimo ir jos pašaukimo atbaigimas. Bizantiško- 
ji liturgija vadina Mariją „Kūrėjo plano įvykdymu“, tačiau 
šis planas buvo įvykdytas kaip tik Marijos perkeitimu. Kol 
Marija gyveno žemėje, tol nekalta jos būtis negalėjo prisiim- 
ti dangiškojo spindėjimo. Kadešo rožė, pati būdama be spyg- 
lių, buvo skirta augti erškėčiuotoje aplinkoje. Tačiau kai Vieš- 
paties skirtą valandą Marija baigė žemiškąjį savo kelią, kai 
ji paliko mūsosios egzistencijos erdvę, dingo visos kliūtys, 
kurios anksčiau neleido malonės Pilnajai apsireikšti visu sa- 
vo grožiu. Viešpats pašaukė pas save Motiną su jos siela ir 
kūnu, nelaukdamas pasaulio istorijos galo, nes Marija į šią 
nuodėmės istoriją ir nebuvo įjungta. Tarp mirties ir prikėli- 
mo visiems mums yra įsiterpęs laikas. Šį laiką perėjo ir pats 
Išganytojas, tris dienas pasilikdamas Juozapo iš Arimatėjos 
kape (plg. Lk 23, 52-55), nes, prisiėmęs mūsų nuodėmes, 
Kristus prisiėmė ir iš jų išplaukiančią mirtį, kurios skaudžiau- 
sia pasėka yra asmenybės suskaldymas, atsiskiriant sielai nuo 
kūno. Kristus nugalėjo šį suskaldymą prisikeldamas. Tačiau 

Jis taip pat laukė. Tuo tarpu Marijos gyvenime šitokio lau- 
kimo nebuvo. Būdama be nuodėmės sukurta, ji tuo pačiu bu- 
vo laisva nuo savos asmenybės suskaldymo mirtimi. Pasta- 
rąją žemiškojo buvimo akimirką Marija buvo paimta į dan- 
giškąją garbę su siela ir kūnu. 

Ką sako mums šis nuostabus įvykis? — Marijos atžvilgiu 
jis rodo, kad jos buvimas yra atsidūręs baigties būsenoje jos 
asmenybės pilnybėje, vadinasi, kad Kūrėjo planas joje yra 
įvykdytas ligi galo. Tačiau ką jis sako mūsų religijai apskri- 
tai? Kokius taškus joje jis nušviečia? Krikščionybės dogmos 
stovi juk ne kiekviena skyrium, bet jos sudaro vienetą; jos 
yra vieno organizmo dalys. Kokios tad šviesos viena iš šių 
dalių - Dangun Paėmimas — meta į visumą? 


2. Yra visiškai tikra, kad Kristus atpirko žmoniją, pergalė- 
jo mirtį, išskaistino žmogiškumą savo prisikėlimu ir vėl su- 
jungė mus su Dievu savo „kryžiaus krauju“ (Ko! 1, 20). Pa- 
saulis po Kristaus esmingai yra kitoks savo santykiuose su 
Viešpačiu, negu pasaulis prieš Kristų. Jeigu Dievas anksčiau 
gyveno neprieinamoje savo didybėje ir Jo „niekas niekuomet 
nėra matęs“ (1 Jn 4, 12); jeigu Jis kalbėjo į žmones vidudienio 
vėjeliu (plg. Pr 3, 8), aukos liepsna (plg. Pr 15, 17) ar nesude- 
gančiu krūmu (plg. Iš 3, 4); jeigu Jis skelbė savo įsakymus Si- 
najaus kalno dūmuose ir liepsnose (plg. Iš 20, 18), tai dabar 
Jis „apsigyveno tarp mūsų“ (Jn 1, 14), pasidarydamas „pana- 
šus į žmones. Jis ir išore tapo kaip visi žmonės“ (Fil 2, 7); pra- 
bildamas į mus „per Sūnų“ (Hbr 1, 2) mūsąja kalba ir mūsuoju 
būdu; prisiimdamas ant savęs mūsų vargus, kančias, suspau- 
dimus, nuodėmes ir galop pačią mūsų mirtį. Ir šis Dievo pa- 
silenkimas prie žmogaus buvo ne išviršinis atėjimas pas jį ko- 
kiu nors regimu, tačiau praeinančiu pavidalu, kaip angelo Ra- 
polo pas Tobijo sūnų (plg. Tob 5, 4); ne, tai buvo susijungimas 
su žmogiškąja prigimtimi, ją imant į dieviškąjį gyvenimą ir tuo 
būdu suteikiant jai begalinės vertės. Kristuje Dievas nusilei- 
do prie žmogaus, ir žmogus pakilo prie Dievo. Tuo būdu bu- 
vo įsteigta nauja religija, pagrįsta neišardoma Dievo ir žmo- 
gaus sandora Kristaus asmenyje. 


332 


Bet štai Kristus „pakilo aukštyn ir debesis jį paslėpė nuo 
žmonių akių (Apd 1, 9). Žmonija pasiliko žiūrėdama į dan- 
gų ir laukdama Jo antrojo atėjimo, kuris išganomąjį Jo žygį 
išplės ir užbaigs. Tačiau ligi tol? Ar Jo įvykdytas atpirkimas 
pasiliks tik ontologinėse žmogiškumo gelmėse, neprasiveržda- 
mas jokiu egzistenciniu ženklu? Ar jis neapsireikš visa savo 
galia jokiame istoriniame asmenyje? Ar jis pasiliks paslėp- 
tas ligi istorijos pabaigos ir bus mūsų žemės kelionėje dau- 
giau pažadas, negu įvykdymas? - Į tai atsakymą kaip tik ir 
duoda Dangun Paėmimo dogma. Jeigu Marija yra su siela 
ir kūnu dangiškojoje garbėje, tai Kristaus atpirkimas yra ne 
tik esminis žmonijos išvadavimas, bet jai ir egzistencinis šio 
išvadavimo vykdymas mūsų istorijoje. Jis yra ne tik paža- 
das, bet ir įvykusi tikrovė Mirjam iš Nazareto asmenyje. Jis 
yra duotas ne tik Žmonijai bendrai, bet ir vienai iš mūsų gi- 
minės dukterų individualiai. Dangun Paimtoji stovi priešais 
mus kaip Kristaus išganymo nusileidimas visa savo pilnatve į že- 
miškąją tikrovę. Bizantinės liturgijos stovinčiųjų himnas (aka- 
thistos) vadina Mariją „prisikėlimo išspinduliavimu“. Ir la- 
bai teisingai. Prisikeldamas Kristus perkeitė žmogiškąją pri- 
gimtį, tačiau šis perkeitimas aną sekmadienio rytą nepalietė 
nė vieno žmogiškojo asmens istorinėje jo tikrovėje. Pirmą sy- 
kį jis suspindėjo dangun Paimtojoje. Marijos perkeitime Kris- 
taus prisikėlimas įgijo sklindančiosios prasmės, pradėdamas 
nušviesti atskirus žmones. Dangun Paėmimas tapo mums sa- 
votiška garantija, kad Kristaus atpirkimas nėra kažkoks tik 
moralinis permaldavimas, kaip jį supranta protestantizmas, 
bet tikrai keičiamasis ontologinis aktas, liečiąs tiek visą žmoni- 
ją drauge, tiek kiekvieną asmenį skyrium. Marijos asmeny- 
bėje štai jis jau yra įvykęs visa savo pilnatve, todėl stovįs 
prieš mus kaip faktas. 

Šitoje vietoje kaip tik ir paaiški Dangun Paėmimo dog- 
mos aktualumas mūsų laikais. Iškeldama prieš pasaulio akis 
Paimtąją, Šventoji Dvasia davė atsakymą į dabartinį atpirki- 
mo žygio sumoralinimą ir supsichologinimą, apimantį vis di- 
desnius žmonijos sluoksnius. Šiandien mielai pripažįstama, 
kad Bažnyčia daro didžiulės įtakos tautų gyvenimui, kad ji 

dorina žmones, švelnina jų papročius, vykdo socialinį teisin- 
gumą, kultūrinius žygius mokslo bei meno srityse. Šiandien 
fabrikantai organizuoja savo darbininkams pamaldas, nes šie 
paskui yra uolesni savo darbe. Šiandien dvarininkai siunčia 
savo tarnus į bažnyčią sekmadieniais, nes paskui tarnai ne- 
vagia ir negadina jų turto. Šiandien psichiatrai pataria savo 
pacientams eiti išpažinties, nes paskui šie darosi ramesni ir 
esti lengviau gydomi. Nesunku tačiau pastebėti, kad toksai 
Kristaus paskelbto mokslo, įsteigtų sakramentų ir įkurtos 
Bažnyčios supratimas yra grynai pasaulinis. Jis paliečia tik 
žmogaus egzistencijos kasdienybę - socialinę, kultūrinę, mo- 
ralinę, psichologinę, - bet jis neprasiskverbia ligi pačios eg- 
zistencijos gelmių. Šv. Pauliaus žodžiai „kas yra Kristuje, tas 
yra naujas kūrinys“ (2 Kor 5, 17) šiandien daugelio yra ne- 
besuprantami. Krikščionybės skelbimas, kad Kristus savo 
mirtimi bei prisikėlimu užbaigė senąjį pasaulį ir kad dabar 
„atsirado nauja“ (2 Kor 5, 17), yra laikomas perdėjimu arba 
geriausiu atveju suprantamas kaip socialinis ir psichologinis 
žmogaus atnaujinimas. 

Prieš visą tad šį psichologizmą bei moralizmą kaip tik ir 
stoja šviesi dangun Paimtoji. Dangun Paėmimo dogma yra 
pirštas, kuriuo Šventoji Dvasia dabarties žmogui rodyte ro- 
do, kas yra Kristaus atpirkimas pats savyje: ne paviršiaus pa- 
dailinimas, bet gelmių perkeitimas; ne priemonė dar pasto- 
viau žemėje įsitaisyti, bet šios žemės pavidalų pergalėjimas; 
ne žlugimas mirties akimirką, bet prisikėlimas ir gyvenimas 
garbėje; ne žodinis pažadas, bet egzistencinis įvykdymas. Gal 
kaip tik todėl ši dogma ir buvo taip labai sujaudinusi visas 
krikščioniškąsias konfesijas, kurios šiaip popiežiaus skelbimų 
nepaiso, tačiau pro bulę „Munificentissimus Deus“ negalėjo 
ramiai praeiti. Tiek protestantai (Vokietijoje ir Anglijoje), tiek 
ortodoksai išleido savo pareiškimų, kuriuose pirmieji neigė 
šios dogmos pagrindą Šventajame Rašte, o antrieji - popie- 
žiaus teisę dogmas skelbti. Visus tačiau ši tiesa sukrėtė, nes ji 
parodė, kad dabartinis pasaulio santykis su išganomąja Kris- 
taus auka yra netekęs savo esmės ir kad ši esmė spindi kaip 
tik į dangų Paimtojoje, apsireikšdama tiek kūno, tiek sielos 

perkeitimu, ir kad todėl mūsų gyvenimas istorijoje yra tik pa- 
siruošimas šiam visuotiniam perkeitimui. Ontologinio bruožo 
iškėlimas Kristaus atpirkime kaip tik ir buvo tai, kas sujaudino pa- 
saulį Dangun Paėmimo dogmos paskelbimu. Tai yra pirmoji ak- 
tuali vertybė, glūdinti šioje tikėjimo tiesoje. Kas atidžiau ste- 
bi dabarties pasaulio religinę nuotaiką, turi pripažinti, kad 
Dangun Paėmimo dogmos paskelbimas atėjo pačiu geriausiu 
metu. Žmonijai vis labiau ieškant religinės paguodos savo kas- 
dienybėje, prieš ją iškyla Toji, kuri savo Tarnyboje ieškojo ne 
psichologinio nusiraminimo, bet būties atnaujinimo ir pati pir- 
moji šio amaujinimo patyrė savo prigimties pilnatvėje. 


3. Dangun Paėmimu Marijos būtis buvo užbaigta. Pir- 
mykštis Viešpaties sumanymas sukurti Moterį „visą gražią“ 
ir pastatyti ją kaip Padėjėją šalia Kristaus - Naujojo Adomo 
dabar buvo įvykdytas ligi galo. Logo Sužadėtinė ir Išgany- 
tojo Motina grįžo iš savo buvimo pakeliui į amžinąsias bu- 
veines, kad būtų ir toliau bendrininkė atpirktosios žmonijos 
vedime į visuotinį išvadavimą ir į galutinę žalčio pergalę is- 
torijoje. Dar daugiau: Marijos paėmimas į dangų išskleidė jos 
Tarnybą ligi aukščiausio laipsnio, nes išvadavo ją iš visų že- 
miškųjų sunkenybių bei kliūčių, kurios neleido jai mūsų tik- 
rovėje reikštis. Atsidūrusi baigties būsenoje, Marija dabar iš 
tikro stovi šalia savo Sūnaus kaip Didžioji Padėjėja Jo atpir- 
kimo plėtime „nuo jūros ligi jūros“ (Ps 72, 8). 

Vis dėlto dabartinis Marijos bendrininkavimas vyksta jau 
kitokiu pavidalu negu žemėje. Ligi angelo apsilankymo Na- 
zarete Marija buvo Nekaltoji Mergelė, pilna malonės, savotiš- 
kas rojaus atnaujinimas žmonių giminėje. Tačiau ši rojaus gė- 
lė augo žemėje visiškai nežinoma. Nazareto namelio erdvė 
buvo grynai privatinė, nepastebima ir nevertinama. Bet an- 
gelo švystelėjimas ir jo pasveikinimas pavertė šią erdvę di- 
džio įvykio vieta. Tardama savo „tebūnie“, Marija tapo Die- 
vo Sūnaus Motina, vadinasi, Motina Tojo, kuris yra „skirtas 
daugelio... nupuolimui ir atsikėlimui“, kuris „bus prieštara- 
vimo ženklas“ (plg. Lk 2, 34) ir kuris savimi tarsi kalaviju 
perskirs žmoniją į dvi dalis (plg. Mt 10, 34-37). Kristus bu- 

vo skirtas būti visatos Karaliumi, kurio „karaliavimui nebus 
galo“ (Lk 1, 33), vadinasi, stovėti pasaulio viešumoje, jam va- 
dovauti, jį pašvęsti ir teisti. Tuo būdu ir Marija kaip šio Ka- 
raliaus Motina pralaužė tylaus savo buvimo ribas ir išėjo į 
kelią, į kurį buvo nukreiptos visos žmonijos akys. Nežino- 
mos moteriškės šūktelėjimas Kristui „palaimintos įsčios, ku- 
rios Tave nešiojo, ir krūtys, kurias žindai“ (Lk 11, 27) buvo 
pasaulio balsas, skiriamas Jo Motinai: garbės balsas, kuriuo 
žmonija išreiškė savo nuostabą Taja, kuri pagimdė pasaulio 
Gelbėtoją. Marija kaip Motina ėjo paskui savo Sūnų visą Jo 
žemiškąjį kelią - nuo prakartėlės Betliejuje ligi palaidojimo 
Arimatėjos Juozapo kape. Vėliau šv. Jonas pasiėmė ją „pas 
save“ (Jn 19, 27). Motiniškasis jos vaidmuo savam Sūnui bu- 
vo atliktas: Jėzus grįžo pas savo Tėvą, ir Marijai nebeliko, 
kas žemėje veikti. Tačiau paėmimu į dangų prasidėjo trečia- 
sis Marijos buvimo tarpsnis - nebe kaip kuklios Mergelės, ne- 
be kaip Sūnų globojančios Motinos, bet kaip didžiosios Ben- 
drininkės, kurios veikla apima visą žmoniją ir visą jos isto- 
riją. Paimta į dangų Marija stovi priešais žmoniją Saulėtosios 
Moters pavidalu. 

Šv. Jonas savo regėjimuose yra matęs ženklą: „moteris, ap- 
sisiautusi saule, po jos kojų mėnulis, o ant galvos dvylikos 
žvaigždžių vainikas“ (Apr 12, 1). Kas yra šis ženklas? Kas 
yra ta Saulėtoji Moteris? Nėra abejonės, kad pirmiausia ji 
reiškia Bažnyčią. Šios Moters vaikai, „kurie laikosi Dievo įsa- 
kymų ir saugoja Jėzaus liudijimą“ (Apr 12, 17), yra atpirk- 
tieji žmonės. Jos pabėgimas į dykumas, „kur buvo jai Dievo 
paruošta būstinė“ (12, 6) ir buvo „saugoma nuo gyvatės“ (12, 
14), reiškia Bažnyčios santykį su pasauliu ir jos globojimą 
Šventąja Dvasia. Jos šauksmas gimdant ir kentėjimas gim- 
dymo skausmų (plg. 12, 2) yra nurodymas į Evangelijos pli- 
timo sunkenybes žemėje. Visi šie simboliniai vaizdai gražiai 
tinka Bažnyčiai. Ir vis dėlto ana Saulėtoji Moteris Bažnyčia 
kaip bendruomene neišsisemia. Jos pagimdytasis Berniukas, ku- 
riam „Skirta ganyti visas tautas geležine lazda“ (12, 5), aiškiai 
yra Kristus. O jeigu taip, tuomet Jo gimdytoja, toji Saulėtoji 
Moteris, yra Marija, nes nėra galima sakyti, kad Bažnyčia pa- 

gimdė Kristų: priešingai, Kristus įkūrė Bažnyčią, prisiimda- 
mas žmogiškąją prigimtį ir ją kryžiaus auka išvaduodamas 
iš jos atitrūkimo nuo Dievo. Todėl popiežius Pijus X, aiškin+ 
damas šv. Jono matytą didelį ženklą, pastebi, kad „kiekvie- 
nas juk žino, jog ši Moteris reiškia ne ką kitą kaip Mariją““, 
Vadinasi, Bažnyčia ir Marija susijungia šv. Jono regėjime į vie- 
ną Saulėtosios Moters vaizdą. Bažnyčia įgyja asmeninių Mari- 
jos bruožų, o Marijos Tarnyba išplinta ligi visuotinumo. 

Šis vaizdas mums sakyte sako, kad Marija yra Bažnyčios pir- 
mavaizdis. Bažnyčia yra įsteigta pagal Mariją kaip šiosios išsi- 
skleidimas į visą atpirktąją žmoniją. Marijos santykis su Lo- 
gu Bažnyčioje yra paverstas bendruomeninių. Bažnyčia yra 
Kristaus Sužadėtinė per Mariją. Kristus juk turi ne dvi sužadė- 
tines — Bažnyčią ir Mariją, - bet vieną, besireiškiančią dviem 
atžvilgiais: asmeniniu Marijoje ir bendruomeniniu Bažnyčio- 
je. Tačiau kadangi bendruomenė visados yra asmens nešama, 
tai ir Bažnyčia yra Marijos laikoma bei skleidžiama. Štai ko- 
dėl šv. Jonas ir galėjo šiuos du atžvilgius suvesti į vieną ir iš- 
reikšti juos tos pačios Saulėtosios Moters simboliu. Kiek Sau- 
lėtoji Moteris yra bendruomenė, tiek ji reiškia Bažnyčią. Kiek 
ji yra asmuo, tiek ji reiškia Mariją, nes Bažnyčia ir Marija sa- 
vo santykyje su Dievu yra tas pats dalykas, tik svarstomas kitu 
atžvilgiu: Marija yra Bažnyčia asmeniniu pavidalu, ir Bažny- 
čia yra Marija bendruomeniniu pavidalu. 

Saulėtoji Moteris tad yra Marijos objektyvacija jos baig- 
ties būsenoje. Paimta į dangų Marija stovi prieš mus kaip 
Bažnyčios regimybė. Gyvendama žemėje, ji taip pat buvo 
Bažnyčios pirmavaizdis, tačiau neregimu pavidalu. Perkeista 
ir išvaduota iš žemiškųjų sunkenybių, ji atsistojo pasaulio 
istorijoje kaip Bažnyčios įvykdymas. Paimtojoje mes regime, 
kas yra Bažnyčia savo esmėje: tai žmonija, atvėrusi savo pri- 
gimtį Logo veikimu. Joje mes taip pat regime, kas yra Bažny- 
čia savo istorijoje: tai žmonija, pasitinkanti Kristų kaip sužadė- 
tinė, apsivilkusi „spindinčia, tyra drobe“, kuri yra ne kas ki- 
ta, kaip „šventųjų teisūs darbai“ (Apr 19, 8). Paimtosios į 


“ Ad diem illum laetissimum, 1904 m. vasario 2 d. 

dangų akivaizdoje Bažnyčia įgyja gilesnės prasmės ir atsklei- 
džia organiškesnę savo sąrangą, negu tada, kai ji yra svars- 
toma tik kaip regimoji organizacija. Ir štai, šitoje vietoje 
mums atsiskleidžia nauja aktuali Dangun Paėmimo dogmos 
vertybė. 

Organizacijos ir technikos amžiuje, kurį dabar gyvename, 
Bažnyčia neišvengiamai prisiima organizacinių bei techninių 
savybių, virsdama savotiška „išganymo įstaiga“, o jos orga- 
nai savotiška „išganymo administracija“, kaip šį viršinį pa- 
vidalą yra pavadinęs dominikonas Y. M. J. Congaras". Be 
abejo, Bažnyčia yra organizacija, turinti hierarchinę sąrangą ir 
besinaudojanti techninėmis priemonėmis. Vis dėlto jeigu šis 
organizacinis pavidalas istorijos eigoje pasidaro labai tankus, 
jis tarsi skara pridengia Bažnyčios esmę, ir mes pradedame 
nebejausti, kad Bažnyčia visų pirma yra Viešpaties Sužadėtinė, 
Jo Tauta, Jo Kūnas; kad visa organizacija ir technika yra, Con- 
garo žodžiais tariant, tiktai „Bažnyčios pastovai (armature)“, 
kurie istorijos pabaigoje bus nuimti, kai Viešpaties šventyk- 
la bus pastatyta. „Baigties būsenoje, - sako Congaras, - va- 
dinasi, danguje, nebus nei tarpininkaujančio hierarchinės ku- 
nigystės veikimo, nei tikėjimo mokymo, nei galios valdyti, 
nei dogmų, nei įstatymų, nei sakramentų“. Visi šie dalykai 
yra tol, kol Bažnyčia yra in via. Nereikia daug nė aiškinti, 
kad į šiuos pastovus mūsų amžius, būdamas iš viso organi- 
zacijos ir racionalizacijos metas, yra įsižiūrėjęs gana stipriai 
ir kad Bažnyčia kaip Viešpaties Tauta ir mistinis Jo Kūnas 
yra išsprūdusi iš jo dėmesio lauko. Tuo būdu Bažnyčia da- 
barties išgyvenime yra nustumta į paprastų žemiškųjų orga- 
nizacijų eiles, pamirštant, kad „ji yra žymiai pranašesnė už 
bet kokią kitą žmonių bendruomenę“; pranašesnė tuo, kad 
ji „susideda ne tik iš draugijinių ir teisinių dalių bei santy- 
kių“, bet turi ir savyje antgamtinį pradą, būtent „Dievo Dva- 
sią, kuri skaičiumi viena ir ta pati pripildo ir vienija visą Baž- 


7 Pour une thėologie du laicat // Etudes, 1948, sausis, p. 48. 
5 Sacerdoxe et laicat dans I'Eglise // La vie intellectuelle, 1946 m. gruo- 
dis, p. 13. 

nyčią“?. Šitas tad pradas, „tikrai ir veikliai glūdįs tiek ben- 
drame organizme, tiek ir atskiruose nariuose“!?, kaip tik šian- 
dien ir yra dažnai išleidžiamas iš akių. 

Todėl Dangun Paėmimo dogma, atskleisdama mums Ma- 
riją kaip Bažnyčios pirmavaizdį bei asmeninę jos išraišką, ir 
nori mus pasukti nuo per didelio organizacijos bei technikos 
vertinimo į dvasingesnį ir visuotinesnį Bažnyčios išgyvenimą. 
Argi šioje dogmoje, sako jėzuitas H. Hirschmannas, nematyti 
tos pataisos, kurią pats Dievas padaro pertemptam, tarnybiš- 
kai kunigiškajam, vyriškajam pradui Bažnyčioje, kuri visuo- 
se savo nariuose yra Kristaus Sužadėtinė?“!! Jeigu Marija yra 
Bažnyčios pirmavaizdis ir jeigu Bažnyčia yra Marijos santy- 
kio su Dievu išsiskleidimas bendruomeniniu pavidalu, argi 
tai nėra nurodymas, kad ne iš pasaulio pasisavintos priemo- 
nės - organizacinės, juridinės, propagandinės, techninės, 
drausminės - padaro žmogaus sielą Kristaus sužadėtine, bet 
anasai amžinasis fiat, pirmą sykį suskambėjęs Marijos lūpo- 
mis ir nepaliaujamai turįs skambėti žmonijos istorijoje? Argi 
ši dogma nenori prometėjiškai vyriškojo Bažnyčios išgyveni- 
mo, tokio ryškaus mūsų laikais, papildyti nuolankiu moteriš- 
kuoju išgyvenimu? Juk Bažnyčia Logo akivaizdoje yra Mote- 
ris: Rūta, kukliai susigūžusi Viešpaties kojūgalyje ir laukian- 
ti, kada šis vidunaktį ją paklaus: „Kas esi?“, o ji atsakys: „Aš 
tavo tarnaitė Rūta“ (Rūt 3, 9). Saulėtoji Moteris stovi priešais 
mus kaip šio atsakymo tobulas įvykdymas, kaip amžinas kvie- 
timas šitokį atsakymą duoti kiekvienam Viešpaties pasibeldi- 
mui į mūsų sielą. Šiandieninis mūsų atsigrįžimas į Paimtąją 
yra sykiu ir Bažnyčios atsigrįžimas į savo pirmavaizdį, vadi- 
nasi, į savo esmę. Marijos amžius yra kartu ir Bažnyčios amžius; 
amžius gilesnio Bažnyčios supratimo, didesnio pasitikėjimo 
Dievu, susitelkimo savyje, ištvermės maldoje ir budėjime. Pa- 


9 Popiežius Pijus XII, De corpore Christi mystico; Popiežių enciklikos ir 
kalbos, Stuttgart, Lux, 1949, p. 520. 

10 Popiežius Pijus XII, ten pat. 

11 Sudėtinėje studijoje „Die leibliche Himmelfahrt Mariens“, Frankfurt/ 
M, 1950, p. 136. 

imtoji į dangų yra didis ženklas, kuris veda Bažnyčią per pa- 
saulio dykumas, nušviesdama jos kelią į Naująją Jeruzalę. At- 
siskleisdama kaip Saulėtoji Moteris, Marija vaizduoja mums 
Bažnyčią, kurios medžio pavėsin yra sulėkę visi žemės paukš- 
čiai (plg. Mt 13, 32). 


4, Tačiau šv. Jonas savo regėjime matė ne tik vieną ženklą 
Saulėtosios Moters pavidalu, bet „pasirodė ir kitas ženklas 
danguje: štai didžiulis ugniaspalvis slibinas su septyniomis 
galvomis, su dešimčia ragų ir su septyniomis diademomis ant 
galvų“ (Apr 12, 3). Tai amžinasis Dievo priešas, angelas suki- 
lėlis, „senoji gyvatė, vadinamas velniu ir šėtonu, kuris suve- 
džiodavo visą pasaulį“ (Apr 12, 9). Jis iškyla šalia Saulėtosios 
Moters, kad „jai pagimdžius, prarytų kūdikį“ (12, 4). O kai 
Viešpats ją išgelbsti, išvesdamas į dykumas (plg. 12, 6), slibi- 
nas nueina „kautis su kitais jos palikuonimis, kurie laikosi Die- 
vo įsakymų“ (12, 17). Šis vaizdas yra nepaprastai prasmingas. 
Jisai sako, kad senasis žaltys nepaliaujamai kyla prieš Bažnyčią, tuo 
pačiu kildamas ir prieš jos pirmavaizdį bei regimybę - Mariją. Ka- 
daise Viešpaties dar rojuje duotas žmonėms Apreiškimas, kad 
bus užkurta nesantaika tarp žalčio ir moters (plg. Pr 3, 15), 
šv. Jono regėjime įgyja visuotinių perspektyvų. Saulėtoji Mo- 
teris atsistoja prieš rausvą slibiną kaip jo priešininkė tr jo nu- 
galėtoja Dievo ir žemės pagalba: Dievas duoda jai „du didžio- 
jo erelio sparnus skristi į dykumą“, o „žemė atvėrė savo žio- 
tis ir sugėrė upę, kurią slibinas buvo paliejęs iš savo nasrų“ 
(plg. Apr 12, 14-16). Kovon su šėtonu susitelkia visos jėgos: 
antgamtinės ir gamtinės, nes slibinas yra jų visų priešas. 

Įsižiūrėti tad į Paimtąją, šviečiančią mums Saulėtosios 
Moters pavidalu, reiškia įsižiūrėti ir į tą kovą, kurią tenka 
Bažnyčiai vesti savo istorijoje ir kuri vis aštrėja laikams sku- 
bant prie savo pabaigos. Saulėtoji Moteris yra ne tik Bažnyčios 
kaip Kristaus Sužadėtinės, bet sykiu ir Bažnyčios kaip žalčio prie- 
šininkės ženklas. Ji stovi prieš mus kaip mūsų vėliavnešė 
grumtynėse su nutremtuoju slibinu. Tarp jos ir žalčio yra už- 
kurta negęstanti nesantaika, kurią Bažnyčia turi vykdyti sa- 
vo gyvenime ir kartu iškęsti slibino smūgius. Tai yra trečioji 

aktuali Dangun Paėmimo dogmos vertybė. Bažnyčios rung- 
tynės su slibino valdomu pasauliu juk niekados nebuvo to- 
kios visuotinės ir tokios gilios, kaip mūsų amžiuje. Pasibai- 
gus Antrajam pasauliniam karui, kai kas, pagautas entuziaz- 
mo, kalbėjo, esą žmonijoje vykstantis didelės reikšmės 
persilaužimas; esą žmonija supratusi didžiąją savo klaidą, to- 
dėl grįžtanti prie Viešpaties; esą jokiam socialistui ir net bol- 
ševikui jau nebe mada kalbėti prieš religiją; esą pasaulyje lio- 
vusis bent vieša kova su Dievu, o valstybių vadai šaukiąsi 
krikščionybės dvasios. Deja, šis entuziazmas greitai išblėso, 
nes anos pokarinės kalbos buvo ne žmonijos atsivertimas, bet 
tiktai prisidengimas politine skraiste. Kai ši skraistė pasiro- 
dė esanti nebereikalinga, senojo slibino neapykanta išsiver- 
žė tokia kova ir persekiojimais, kokių anksčiau nėra buvę. 
Vienijantis pasauliui, jungiasi ir antikristinės jėgos, puldamos 
pirmiausia Bažnyčią kaip Kristaus skleidimąsi istorijoje, nes 
Jo paties, sėdinčio Tėvo dešinėje, jos pasiekti nebegali. Baž- 
nyčia iš lėto, tačiau neišvengiamai žengia į apokaliptinį sa- 
vo istorijos tarpsnį, kada ji bus ištremta iš žmonių bendruo- 
menės, nes nesutiks priimti žvėries žymės ant savo kaktos 
(plg. Apr 13, 16-17). Pasilikdama ištikima Avinėliui, ji savai- 
me užsitrauks slibino rūstybę ir turės iškęsti jo persekiojimus. 
Saulėtoji Moteris kaip rausvo slibino priešginybė, vejama į 
dykumas, yra išraiška Bažnyčios likimo visą istorijos metą, 
0 ypatingai mūsų dienomis. 

Dangun Paėmimo dogma kaip tik kreipia mūsų dėmesį 
į šį likimą. Būdama paskelbta didelių slibino puolimų me- 
tu, ji, iš vienos pusės, ruošia mus šiuos puolimus iškęsti, iš 
kitos mus paguodžia, parodydama, kad Bažnyčia Viešpaties 
yra nepaliekama viena; kad ji yra apsaugojama nuo mirtin- 
gų smūgių ir todėl galop laimi šias lemiančias grumtynes. 
Saulėtoji Moteris yra anoji Galingoji Mergelė - Virgo potens, 
į kurią šaukiamės litanijoje ir kuri nepalieka mūsų vienų šioje 
kovoje. Paimta į dangų, ji dar sėkmingiau vykdo savo visuo- 
tinę motinystę, negu būdama žemėje, nes čia ji iš tikro yra 
visatos Karalienė - Regina mundi. 

Dangun Paėmimo dogma, kaip matome, išreiškia ne tik 
pačios Marijos būties atbaigimą, bet sykiu atskleidžia mums 
ir naujų atžvilgių apskritai Bažnyčios gyvenime. Priešais sub- 
jektyvinį-psichologinį Kristaus atpirkimo supratimą ji stato 
ontologinį-keičiamąjį jo pobūdį ir rodo jį įvykdytą Paimto- 
joje į dangų. Priešais perdėtą juridinį-organizacinį Bažnyčios 
išgyvenimą ji stato sužadėtinišką nuolankų jos supratimą, ra- 
dusį aukščiausios išraiškos Marijos nusilenkime Viešpaties 
valiai. Priešais ramų ir nuolat atsinaujinantį Bažnyčios skli- 
dimą istorijoje ji stato mums nuolatines jos grumtynes su sli- 
binu ir jas vaizduoja Saulėtosios Moters ženklu. Visi šie Baž- 
nyčios bruožai glūdi pačioje jos prigimtyje. Tačiau visi jie 
šiandien yra arba pamiršti, arba neigiami. Todėl juos pabrėž- 
dama, Dangun Paėmimo dogma darosi ypatingai aktuali ir 
mūsų laikams prasminga. Kartu tačiau ši tikėjimo tiesa 
mums rodo, kokio visuotinumo yra įgijęs Marijos veikimas; 
kaip ji nuo kuklios Nazareto Mergaitės per Jėzaus Motiną yra 
išaugusi ligi visatos Karalienės, apsiaustos saule ir apvaini- 
kuotos žvaigždėmis. Šiandien Paimtoji yra pasidariusi tikrąja 
visų mūsų priebėga ir užtarytoja, nes savo galia ji apima vi- 
są pasaulį. Nėra gražesnių žodžių, kurie išreikštų šį Marijos 
išaugimą, kaip Jėzaus Siracido knygos žodžiai, taikomi ir Na- 
zareto Mergaitės pašaukimui atpirkimo istorijoje: 


Tariau sau: „Palaistysiu savo sodą 
Ir sudrėkinsiu savo gėlių lysves.“ 
Nuostabu, kad mano upelis tapo upe, 
Ir mano srovė — jūra (Sir 24, 31). 


MARIJOS GARBINIMO PRASMĖ 


Jau iš seno Lietuva yra vadinama Marijos žeme. Ir ne be 
pagrindo. Mūsų seneliai ir tėvai keldavosi gaigyste ir giedo- 
davo Aušrinę. Nė vienos laidotuvės ar ekzekvijos neapsei- 
davo be rožinio. Gegužės mėnuo papuošdavo ne tik pievas 
bei laukus, bet ir altorius bažnyčiose, ir kryžius pakelėse, ir 
paveikslus seklyčiose. Tiesa, pastaraisiais dešimtmečiais šie 
senieji papročiai kiek apnyko. Užtat pradėjo kurtis naujų. Ge- 
gužinės pamaldos pradėjo būti gausiau ir mieliau lankomos 
miestiečių. Išplito Nekaltojo Prasidėjimo šventės minėjimas, 
kurio anksčiau visai nebūta. Atsirado Marijos sodalicijų, su- 
telkusių į savo eiles gausius, daugiausia mokslą einančio jau- 
nimo būrius. Mes pamažu keičiame Marijos garbinimo bū- 
dus, bet pasiliekame ištikimi jo dvasiai. 

Kodėl tad mes taip giliai ir taip nuoširdžiai garbiname 
Mariją? Ar tai yra tik mūsų tautos paprotys, kaip budėjimas 
Velykų naktį, rezurekcija, šventas Dieve; ar gal tai yra pats 
mūsų religijos pradas, visu grožiu išsiskleidęs Lietuvos že- 
mėje? Kokios prasmės turi Marijos kultas: jos šventės, jos gar- 
bei sukurta liturgija, pastatytos bažnyčios, nutapyti paveikslai 
ir parašytos giesmės? Marija juk nėra Dievas. Marija yra toks 
pat žmogus kaip ir mes. Nesusipratimas būtų kalbėti apie 
„moteriškąją dievybę“ krikščionybėje. Jokių dieviškųjų žymių 
ar savybių Marijai mes neteikiame. Ji yra Viešpaties rankų 
padaras. Kodėl tad šitą padarą mes keliame aukščiau už vi- 
sus kitus? Kodėl litanijoje mes ją padarome Karaliene ne tik 
mergelių, ne tik kankinių ar išpažinėjų, bet ir patriarchų, ir 

pranašų, ir apaštalų, ir galop net angelų, vadinasi, Valdove 
visos kūrinijos? Ax tai yra tik poetiški vardai, ar gal juose slypi 
gili religinė tikrovė? — Į šitą klausimą kaip tik ir mėginame 
čia atsakyti. 


Palaimintoji tarp moterų 


Marijos vaidmuo mūsų religijoje prasideda nuostabiu an- 
gelo pasveikinimu. „Angelas Gabrielius buvo Dievo pasiųs- 
tas į Galilėjos miestą, kuris vadinasi Nazaretas, pas merge- 
lę, sužadėtą su vyru, vardu Juozapas, iš Dovydo namų; 0 
mergelės vardas buvo Marija. Atėjęs pas ją, angelas tarė: 
Sveika, malonėmis apdovanotoji! Viešpats su tavimi! Tu pa- 
laiminta tarp moterų“ (plg. Lk 1, 26-28). Šitame pasveikini- 
me yra suimta visa Marijos esmė. Jis mums atskleidžia pa- 
grindinę Marijos žymę, būtent: moteriškąjį Marijos vertingumą. 
Marija yra angelo sveikinama ne tik kaip tobulas ar šventas 
žmogus, bet ir kaip moteris. Jis ateina jai pranešti, kad ji tu- 
rės atlikti moteriškąjį uždavinį: pradėti ir pagimdyti sūnų, ku- 
ris „vadinsis Aukščiausiojo Sūnumi“ (Lk 1, 32). Kai Prancū- 
zijos tautinė šventoji Jeanne d'Arc buvo dieviškosios Apvaiz- 
dos pašaukta iš tylaus kaimelio į triukšmingą pasaulį, jai 
buvo patikėta vyriškoji misija, būtent: įkvėpti narsos prancū- 
zų kariuomenei ir išgelbėti priešo niokojamą kraštą. Todėl 
šv. Jeanne d'Arc yra vaizduojama vyriškai: kareivio drabu- 
žiais, raita, su šalmu ant galvos, kaip ir visi istoriniai did- 
vyriai. Tuo tarpu Marijai Nazareto namelyje nebuvo uždėta 
jokia jai svetima pareiga. Jai buvo patikėtas uždavinys, ku- 
riam moterį skiria pati prigimtis ir kurį įvykdyti trokšta kiek- 
viena subrendusi mergaitė. Angelo Gabrieliaus pasiuntiny- 
bė buvo tiktai moteriškumo gelmių iškėlimas sąmonės švie- 
son. Todėl angelas ir sveikino Mariją kaip palaimintą tarp moterų. 
Ji yra palaiminta ne tuo, kad savo gyvenime atliko ar atliks 
kurį nors didvyrišką žygį; ne tuo, kad ji gyvens dykumose 
ir mis skėriais ir šakelėmis, kaip šv. Jonas Krikštytojas; bet 
tuo, kad savo pašvęstu moteriškumu atsiskleis Šventosios 

Dvasios veikimui ir pasidarys Amžinojo Žodžio keliu į žmo- 
giškąją prigimtį. 

Iš tikro ką mes žinome apie asmeninį Marijos gyvenimą? 
Beveik nieko. Gali pamaldžių knygų rašytojai kalbėti apie 
įvairiausias Marijos dorybes; gali legendų kūrėjai išpuošti ją 
gražiausiomis savybėmis; tačiau niekas negalės paneigti, kad 
Marijos garbės, jos šventumo, jos kulto šaltinis yra išreikš- 
tas dviem pirmaisiais josios litanijos kreipiniais: Šventoji Die- 
vo Gimdytoja! Šventoji Mergelių Mergele! Marija yra garbin- 
ga tuo, kad ji yra Kristaus - Dievo ir Žmogaus - Motina ir sykiu 
Mergelė. Tai yra pagrindinė jos asmenybės žymė, kuria ji iš- 
siskiria iš visų kitų ir dėl kurios ji kaip tik yra palaiminta 
tarp moterų. Tačiau šita žymė yra esmingai susijusi su mo- 
teriškumu, su moters prigimties gelmėmis, su amžinaisiais 
moteriškosios dvasios ilgesiais, su jos svajonėmis ir troški- 
mais. Marija yra palaiminta tuo, kad ji įvykdė visų amžių ir 
visų tautų moters svajonę: būti motina ir likti mergele. Marija 
yra garbinga ir garbinama kaip Moteris. Todėl šv. Bernardas, 
tasai didysis Marijos garbės skleidėjas, ir kviečia visus, tiek 
vedusiuosius, tiek netekėjusiąsias, regėti Marijoje savo troš- 
kimų įvykdymą. „Garbinkite, sako jisai, vedusieji žlungan- 
čiame kūne kūno pilnatvę, ir jūs, šventosios mergelės, Mer- 
gaitės vaisingumą“ (Brev. Rom. dom 2 oct. mat. in 3 noct.). Kū- 
no pilnatvė vedusiems ir vaisingumas mergelėms yra tie 
nepasiekiami idealai, kurie Marijoje vis dėlto sutapo, pasi- 
pildė ir įvyko. Tuo būdu Marija pasidarė lūkestis visų luo- 
mų, nes savyje ji išvystė visas moteriškąsias galias. 

Kokiu būdu? Kodėl moteriškasis Marijos pašaukimas kaip 
tik ją padarė palaimintąja tarp moterų? Kaip tai įvyko, kad 
moteriškasis principas, kuris yra gyvas visose moteryse, Ma- 
rijoje buvo sureligintas, maža to, suantgamtintas ir todėl tu- 
tėjęs galios pašvęsti visą jos būtybę? Šv. Paulius vienoje vie- 
toje yra pasakęs, kad moteris „bus išganyta, gimdydama vai- 
kus“ (1 Tim 2, 15). Kodėl šitas apaštalo posakis tobuliausiu 
būdu yra įvykęs kaip tik Marijoje? 

Gimdymas yra aukščiausias veiksmas gamtos pasaulyje. 
Jeigu su kultūra mes siejame kūrimą, tai su gamta tenka sieti 

gimdymą. Gimdymas yra vienintelis gamtos atsinaujinimo 
ir išsilaikymo veiksmas. Iš jo teka nepaprastas gamtinių for- 
mų įvairumas. Gimdyme prigimtis pasiekia savo viršūnę. To- 
dėl šitas veiksmas virsta pagrindiniu ir aukščiausiu visos gy- 
vybės uždaviniu. Gamtos padarai neturi kitos paskirties ir 
kitos prasmės kaip gimdymu pratęsti ir išlaikyti savo rūšį. 
Gimdymas yra esminė gamtos funkcija. 

Žmogus, būdamas gyvosios gamtos dalelė ir turėdamas 
savyje šios gamtos pradą, taip pat nešioja savyje gimdomąjį 
principą. Tiesa, jis nėra žmogui nei toks būdingas, nei toks 
esminis, kaip visai kitai gamtai. Žmogus nemiršta ne tik sa- 
vo rūšimi, bet ir savo siela, ir savo kūryba: Non Omnis moriar 
(Horacijus). Todėl gimdymas nėra esminė funkcija žmogaus 
gyvenime. Tačiau vis tiek jis yra vienintelis šaltinis naujam 
žmogui atsirasti. Žmogaus buvimas gimdymu neišsisemia. 
Vis dėlto ir žmogiškajame, ypatingai moteriškajame, gyveni- 
me jis užima reikšmingą vietą ir virsta svarbiu uždaviniu, 
kuriam prigimtis yra parengusi abi lytis, ypač moteriškąją. 
Todėl visais amžiais ir visose tautose gimdymas buvo pa- 
slaptingas ir šventas dalykas, nes jis perteikia žmogui gyvy- 
bę. O atsimenant, kad Viešpaties planuose jis buvo skirtas 
perteikti ir dieviškajai malonei (rojinėje būsenoje), sakralinis 
gimdymo pobūdis bus visiškai suprantamas. 

Tačiau svarstant gimdymą dabartinėje tvarkoje, jis pasi- 
rodo mūsų akims nešinas didelėmis žaizdomis. Pirmoji mo- 
teris, paklausiusi žalčio vilionės ir sulaužiusi Viešpaties įsa- 
kymą, užtraukė nuodėmės prakeiksmą pirmiausia sau pačiai 
kaip moteriai, visam moteriškajam savo prigimties uždaviniui 
ir pašaukimui. Ištremta iš rojaus, ji turėjo skausmuose gimdy- 
ti, skausmuose ne tik fizine, bet ir dvasine, o ypač religine 
prasme. Fiziškai šitas uždavinys turėjo suardyti jos kūno pil- 
natvę. Dvasiškai jis turėjo pavergti dvasią aistrai; religiškai 
jis turėjo perteikti gimtąją nuodėmę. Tuo būdu gimdomasis 
principas nuodėmės buvo apgadintas. Jis neteko pirmykščio 
skaidrumo bei nekaltumo. Užuot buvęs džiaugsmingu aktu 
naujoms būtybėms kilti, jis virto sykiu ir priemone senosioms 
irti ir žlugti. Užuot buvęs žmogiškosios dvasios keliu į kitą 

asmeninę dvasią, jis virto jos pavergimu biologiniam gaiva- 
lui. Užuot buvęs keliu dieviškajai malonei skleistis naujuose 
žmonėse, jis virto nuodėmės ir dieviškosios rūstybės pertei- 
kėju. Todėl nors pats savyje gimdymas yra nuostabus ir 
šventas, tačiau mūsajame nuodėmingajame buvime jis yra 
pasidaręs ydingas ir suteptas, reikalingas atpirkimo, kaip ir 
visi kiti mūsų veiksmai. 

Marijos būtybėje jis kaip tik ir buvo atpirktas. Moteriškoji 
paskirtis gimdyti Marijoje buvo išvaduota iš nuodėmės pa- 
žadintų netobulybių, buvo išskaistinta ir perkeista. Marija gi- 
mė ir gimdė, tačiau taip, kad nuodėmės prakeiksmas nepa- 
lietė šių aukščiausių moteriškosios prigimties aktų. Pažeis- 
tas gimdomasis principas Marijoje buvo atitiestas į 
pirmykščią jojo būseną. Ir tuo Marija kaip tik pasidarė pa- 
laiminta tarp moterų. Lankydama Elzbietą, Marija savo gies- 
mėje „Magnificat“ pati kalbėjo, kad „didžių dalykų padarė 
man Visagalis ir šventas yra jo vardas“ (Lk 1, 49). O šitie di- 
di dalykai tarp kitų yra ir gimdomojo principo jos būtybėje 
išvadavimas iš nuodėmės pasėkų. Marija yra šventa savo mo- 
teriškojoje prigimtyje; ji yra vienintelė šventa kaip moteris. Ir kaip 
tik todėl ją vadins palaiminta visos kartos. Giesmė „Magni- 
ficat“ yra moters laimėjimo himnas. Tai pergalės giesmė. Tai 
giesmė, kuri, pasak šv. Augustino, „sunaikino Ievos dejones“ 
(Brev. Rom. mat. in Nat. B. M. V. 2 noct.). Visos moterys trokš- 
te trokšta, kad moteriškasis jų pašaukimas būtų išvaduotas 
iš anksčiau minėtų ydų; kad jis nebūtų ardymas, dvasios pa- 
vergimas ir nuodėmės perteikimas. Tačiau nė viena moteris 
savomis pastangomis negalėjo atitiesti Ievos palikimo. Nė 
viena moteris negalėjo savo paskyrimo gimdyti išvaduoti iš 
nuodėmės prakeiksmo. Todėl jos visos su didžiausiu 
džiaugsmu sveikina Mariją, nes joje kaip tik regi šių lūkes- 
čių išsipildymą. Joje jos regi Ievos prakeiksmo pašalinimą, 
bent principinį, bent vienoje būtybėje, kas yra laidas visam 
moteriškosios lyties atpirkimui. Marija yra moters įvykdymas. 
Ir jos himnas „Magnificat“ yra kiekvienos moters himnas. Tai 
moteriškumo gelmių ir esmės kantata. - Kokiu būdu šis mo- 
teriškasis atpirkimas Marijoje įvyko? 

Nekaltai pradėtoji 


Jeigu amžinuosiuose Dievo planuose buvo numatyta ant- 
rajam Švenčiausiosios Trejybės Asmeniui tapti žmogumi, su- 
taikant „per jį su savimi visa, kas yra žemėje ir danguje“ (Kol 
1, 20), tai šitas planas galėjo įvykti tiktai gimimo būdu. Am- 
žinasis Logas galėjo tapti žmogumi, gimdamas iš moters. Tai 
buvo vienintelis būdas pasidaryti mūsų broliu, mūsų gimi- 
nės atžala. Todėl pranašai, skelbę ilgus amžius Mesijo atėji- 
mą, Skelbė sykiu ir šio atėjimo būdą, kuris pranašo Izaijo bu- 
vo aiškiai išreikštas: „Mergaitė pradės ir pagimdys“. Gimimas 
buvo tas kelias, kuriuo Dievas galėjo nusileisti į vargingą mū- 
sų žemę. 

Tačiau kaip tik dėl to Dievas turėjo pasirinkti moterį, kuri 
būtų Jo Motina. Izraelio tautoje ši mintis buvo labai gyva. 
Kiekviena izraelitė, žinodama, kad Dievas turės gimti, sten- 
gėsi ištekėti, turėdama slaptą viltį, gal gi ji bus toji išrinkto- 
ji, iš kurios Viešpats pasiims žmogiškąją prigimtį. Noras iš- 
tekėti, tiesa, buvo tragiškas nesusipratimas. Bet apie ji kalbė- 
sime vėliau. Šiuo tarpu norėjome tik pastebėti, kad Izraelis 
suprato Mesijo atėjimo būdą ir žinojo, jog viena jo moterų 
turės Jam duoti žmogiškąją gyvybę. Bet juk kiekviena mote- 
ris yra gimusi. Kiekviena tad yra paliesta ano minėto nuo- 
dėmės prakeikimo, kuris lydi gimdymą ir kuris žmogų pa- 
daro ne Dievo vaiku, bet atkritėliu nuo Dievo. Pirmykštė 
Adomo nuodėmė yra perteikiama kaip tiktai gimdymo ke- 
liu. Mes gemame nuodėmingi kaip tik todėl, kad gemame. Gimi- 
mu mes susirišame su visa žmonija ir įsijungiame į nuodė- 
mingąjį jos paveldėjimą. Taip yra su visais žmonėmis ir su 
visomis moterimis. Visos jos yra gimusios ir todėl visos yra 
paliestos nuodėmės. Gimtoji nuodėmė yra nešama prigim- 
tojo gimdomojo principo ir tuo būdu perduodama iš kartos 
į kartą. Tai yra savotiškas religinis paveldėjimas. 

Tačiau argi galėjo Dievas įsikūnyti nuodėmingoje mote- 
riškojoje prigimtyje ir gimti iš nuodėmingos moters? Tegul 
šita moteris asmeninėmis savo pastangomis būtų buvusi ir 
švenčiausia. Tegul asmenine savo valia ji nebūtų padariusi 

nė mažiausios nuodėmės. Bet ji pati nebūtų galėjusi sunai- 
kinti savyje ano nuodėmingo paveldėjimo, kuris slypi ne as- 
meniniuose mūsų noruose bei pastangose, bet pačioje mūsų 
prigimtyje. Kaip ne mūsų asmeniniu veiksmu gimtoji nuo- 
dėmė buvo padaryta, taip ir ne asmeniniu mūsų žygiu ji yra 
išnaikinama. Ji glūdi kažkur mūsų prigimtyje, ir kas šioje pri- 
gimtyje dalyvauja, tuo pačiu dalyvauja ir nuodėmėje. Todėl 
jokia moteris, net ir žinodama, kad ji turės būti Viešpaties 
motina, nebūtų galėjusi savo prigimties paruošti taip, kad ši 
būtų virtusi vertu Dievo keliu į žmoniją. O vis dėlto reikėjo, 
kad taip būtų. Kristus turėjo prisiimti visą žmogiškąją pri- 
gimtį. Jis turėjo būti tikras žmogus, ne žmogaus iliuzija, še- 
šėlis, šmėkla, kaip pirmaisiais amžiais skelbė doketų erezi- 
ja. Tačiau Dievas negalėjo prisiimti nuodėmės. Nuodėmė ne- 
buvo ir nėra sudedamasis žmogiškosios prigimties pradas. 
Ji yra atėjusi prigimčiai iš šalies. Ji kenkia prigimčiai ir ją ar- 
do. Todėl Kristus turėjo prisiimti visą žmogiškąją egzisten- 
ciją, išskyrus nuodėmę, Tačiau kaip tik dėl to Jis galėjo įsi- 
kūnyti tik tokioje moteryje, kuri nė vieną savo buvimo mo- 
mentą nebūtų buvusi nuodėminga. Tai yra Nekaltojo 
Prasidėjimo esmė. 

Nekaltasis Prasidėjimas yra kartais suprantamas kaip Ma- 
rijos gimimas kitokiu būdu negu visų. Bet tai yra klaida. Ma- 
rija prasidėjo ir gimė taip, kaip ir mes visi. Ji buvo pradėta sa- 
vo tėvų visai prigimtuoju keliu. Šiuo atžvilgiu tarp jos ir mū- 
sų skirtumo nėra. Skirtumas prasideda ne fizinėje, bet religinėje 
srityje. Nors savo prasidėjimo būdu Marija įsijungė į Ado- 
mo giminę, tačiau Dievas specialiu savo aktu apsaugojo ją 
nuo gimtosios nuodėmės. Marija prasidėjo ne nuodėmingai, bet 
nekaltai; nekaltai ta prasme, kad gimtoji nuodėmė nepalietė 
jos sielos. Kiekvienas žmogus prasideda nuodėmingai ne to- 
dėl, kad pats pradėjimo aktas savyje būtų nuodėmingas, bet 
todėl, kad šiuo aktu žmogus įsijungia į nuodėmingąjį Adomo 
palikimą, prisiimdamas ne tik jo pasėkas, bet ir pačią kaltę. 
Žmogus gema kaltas Dievo akyse ir todėl reikalingas atpir- 
kimo. Marija atpirkimo taip pat buvo reikalinga. Tačiau jos 
atpirkimas, kaip gražiai kitados yra suvokęs Dunsas Škotas, 

buvo ne nuvalantysis, kaip mūsų visų, bet apsaugojantysis. 
Dievas tartum užtvėrė Adomo kaltės galią, kad ji nesuteptų 
Marijos būtybės. Todėl šita būtybė pasiliko šventa ir nekal- 
ta. Ji pasiliko tokia, kokia Ieva buvo prieš puolimą. Marija 
prasidėjo ir gimė tokia, koks buvo žmogus, tik išėjęs iš Vieš- 
paties rankų ir koks būtų pasilikęs visą laiką, jeigu nebūtų 
nusidėjęs. Marija yra atstatytasis žmogus, atstatytasis ne pa- 
saulio pabaigoje per visuotinę kančią ir mirtį, bet laikų vi- 
duryje per Viešpaties galybę. Marija yra rojaus atžala, Die- 
vo išauginta šioje nuodėmingoje žemėje. Per Nekaltąjį Pra- 
sidėjimą Marijoje atsinaujino rojinis pirmykščio žmogaus 
nekaltumas. Todėl liturgija ir vadina Mariją antrąja Ieva, ro- 
jaus gėlele, gražiausiu balandėliu ir jos Nekaltojo Prasidėji- 
mo šventę apipina gražiausiomis psalmėmis, himnais ir skai- 
tymais, nes ši šventė yra pirmoji žmogaus atpirkimo šventė. 
Kaip rojuje moteris pirmoji nusidėjo, taip istorijoje Dievas 
moterį pirmąją atpirko. Ir ši pirmoji atpirktoji moteris yra 
Marija. Nenuostabu todėl, kad Bažnyčia džiūgauja, švęsda- 
ma šią pirmąją atpirkimo šventę, kadangi ji buvo aušros 
ženklas, kad paskui eina ir Didžioji visuotinio atpirkimo 
Saulė - Kristus. Marijos pavadinime „Aušros žvaigždė“ kaip 
tik ir glūdi ši prasmė. 

Nekaltasis Prasidėjimas sulaužė aną fatališkąją nuodėmės 
taisyklę, kad gimdymas padaro žmogų Dievo priešu. Mote- 
riškasis pašaukimas gimdyti Marijos gimime išsivilko iš re- 
liginio prakeikimo ir vėl įgijo aną pirmykštį pobūdį, kurį jis 
turėjo rojinėje būsenoje. Tuo būdu Marija buvo paruošta būti 
Logo keliu į pasaulį. Būdama atpirkta savo moteriškumo gel- 
mėse, Marija atskleidė savo prigimtį Šventosios Dvasios vei- 
kimui, davė žmogiškąją gyvybę mūsų Išganytojui ir tuo bū- 
du tapo mūsų atpirkimo dalininke ir bendradarbe. Mūsų at- 
pirkimas prasideda su Marijos Prasidėjimu, eina per jos 
sutikimą būti Kristaus Motina ir baigiasi jos išaukštinimu, 
apie kurį mums kalba Apreiškimas ir kurį mes paliesime 
kiek vėliau. Marija dalyvauja išganymo aktuose ne tik kaip 
objektas, bet ir kaip aktyvi veikėja. Jos gyvenimas yra ne kas 
kita, kaip jos Nekaltojo Prasidėjimo išsiskleidimas. 

Visada mergelė 


Marijos Nekaltasis Prasidėjimas sulaužė Ievos užtrauktą 
prakeiksmą gemant prisiimti gimtąją nuodėmę ir tapti Die- 
vo rūstybės vaiku. Marijos gimdymas turėjo sulaužyti kitą to 
paties prakeiksmo užtrauktą ydą, būtent: suardyti kūno pil- 
natvę ir netekti nekaltybės. Ir šis antrasis dalykas turėjo bū- 
ti pažymėtas ne mažesne Dievo malone, kaip ir pirmasis. Jei- 
gu Marija gimė fiziškai taip, kaip ir visi žmonės, tik nepa- 
liesta gimtosios nuodėmės, tai ji gimdė jau visiškai nuostabiu 
antgamtiniu būdu. Angelas Gabrielius, pasveikinęs Mariją, 
tuojau paaiškino jai, kokiu reikalu jis yra pas ją Viešpaties 
siųstas: „Štai tu pradėsi įsčiose ir pagimdysi sūnų, kurį pa- 
vadinsi Jėzumi“ (Lk 1, 31). Tada Marija paklausė: „Kaip tai 
įvyks, jeigu aš nepažįstu vyro?“ (Lk 1, 34) Ir šitoje vietoje 
angelas kaip tik nurodė tąjį nuostabų antgamtinį būdą, ku- 
riuo Kristus turėjo prisiimti žmogiškumą iš Marijos prigim- 
ties: „Šventoji Dvasia nužengs ant tavęs ir Aukščiausiojo ga- 
lybė pridengs tave savo šešėliu; todėl ir tavo kūdikis bus 
šventas ir vadinamas Dievo Sūnumi“ (Lk 1, 35). Čia pat an- 
gelas, tartum paaiškindamas, pridėjo: „nes Dievui nėra ne- 
galimų dalykų“ (1, 37). Supratusi angelo paaiškinimą, Ma- 
rija davė savo sutikimą, sakydama: „Štai aš Viešpaties tar- 
naitė, tebūna man, kaip tu pasakei“ (1, 38). Ir tą momentą 
angelo pasiuntinybė baigėsi. Dieviškasis Žodis prasidėjo Ma- 
rijoje, ir „angelas pasitraukė“ (1, 38). Marija tapo Kristaus 
Motina. 

Tačiau ji pasiliko ir Mergelė. Marija kaip tik todėl angelą ir 
klausė, kaip tai įvyks, nes paprastu prigimtuoju būdu būti mo- 
tina ji nenorėjo. Motiniškumas yra kiekvienos moters ilgesys. 
Tapti motina yra kiekvienos moters svajonė. Tačiau čia, že- 
mėje, motiniškumas yra susijęs su mergystės paneigimu. Tuo 
tarpu Marija buvo pasiryžusi likti mergelė. Todėl ji kratėsi ne 
motinystės, kas būtų buvę priešinga giliausiai jos kaip moters 
prigimčiai, bet tiktai žemiškuoju netobulu motinystės būdu, 
kuris turėjo suardyti jos kūno pilnatvę. Tačiau gavusi angelo 
patikinimą, kad mergystės vertybė jai nebus paneigta, ji tuo- 

jau sutiko. Tą valandą mergystė susijungė joje su motinyste, 
sudarydamos pilnutinį ir tobulą moteriškumą ir Mariją iškel- 
damos ligi moteriškojo pasaulio viršūnių. Bažnyčia teigia Ma- 
tijoje abi šias moteriškąsias vertybes. Savo dogmomis ji skel- 
bia, kad Marija yra Dievo Gimdytoja ir sykiu Mergelė visą sa- 
vo gyvenimą. Jeigu mūsų sąmonėje šie dalykai atrodo 
nesuderinami, tai nepamirškime, kad jie nesuderinami atro- 
dė ir pačiai Marijai. Iš čia kilo jos klausimas „kaip tai įvyks“ 
ir angelo patikinimas, kad tai įvyks Aukščiausiojo Galybe, nes 
Dievui nieko nėra negalima. 

Nepaprastai įdomus yra tasai psichologinis kelias, kuriuo 
Marija ėjo ligi savo motinystės. Kaip Raštas ir tradicija teigia, 
ji buvo pasiryžusi netekėti. Jeigu ji buvo sužadėta su Juoza- 
pu iš Dovydo giminės, tai tik dėl visuomeninių ano meto pa- 
pročių, nes Izraelyje moteriai buvo gėda likti netekėjusiai. Ir 
šita gėda anoje tautoje turėjo žymiai gilesnį pagrindą negu 
mūsoji senmergystė. Izraelis buvo Dievo išrinktoji tauta, iš ku- 
rios turėjo gimti Mesijas. Todėl iš principo kiekviena izraelitė 
galėjo turėti vilties būti šio pažadėtojo Mesijo motina. Nė vie- 
na, be abejo, nežinojo, kada Dievui patiks siųsti savo Sūnų į 
moters įsčias. Tačiau visi žinojo, kad vieną momentą tai įvyks. 
Todėl Izraelio moterų svajonės buvo visiškai suprantamos. 
Netekėti joms atrodė negarbinga, nes tuo būdu išsižadama ga- 
limybės būti Išganytojo motina. O gal net einama prieš Vieš- 
paties valią, nes kas gi žino, kurią moterį Dievas yra išrinkęs: 
gal kaip tik tą, kuri nenori tekėti. Šiuo atžvilgiu netekėjimas 
izraelitėms atrodė kaip Dievo valios - bent galimos - laužy- 
mas. Štai kodėl Marija buvo sužadėta su Juozapu, kad bent 
iš viršaus atrodytų, jog ji susitaikanti su garbingu savo tau- 
tos papročiu. 

Tačiau savo viduje Marija šio nuostabaus pašaukimo bu- 
vo atsisakiusi. Ji buvo per daug kukli, kad būtų galėjusi sva- 
joti apie tokią nepaprastą garbę — pagimdyti Dievo Sūnų. Tai 
ji paliko kitoms, vertesnėms už ją, o pati pasiryžo likti mer- 
gelė. Angelui ji aiškiai pasakė: „Aš nepažįstu vyro“. Marija, 
kaip visos izraelitės, buvo įsitikinusi, kad Išganytojas ateis 
paprastu prigimtojo gimimo keliu, kildamas iš vyro ir mo- 

ters santykių. Kadangi ji nutarė vyro nepažinti, todėl apie 
garbę tapti Mesijo motina jai atrodė nėra ko nė svajoti. 

Bet kaip tik šitoje vietoje Marija laimėjo. Sąmoningu atsi- 
sakymu Mesijo motinos garbės ji įspėjo Išganytojo gimimo 
būdą ir savo gyvenimą taip sutvarkė, kad jo forma kaip tik 
šį būdą atitiko. Pranašas Izaijas aiškiai buvo pasakęs, kad 
mergaitė pradės ir pagimdys sūnų, kurio vardas bus Emanu- 
elis, vadinasi, Viešpats su mumis. Mergaitės, vadinasi, mo- 
ters kuri liks mergele, gimdymas kaip tik, pasak pranašo, tu- 
rėjo būti ženklas, kad Gimusysis nebus paprastas žmogus, 
bet Dievo žadėtasis Mesijas. Tuo tarpu kaip tragiškai Izrae- 
lis šios pranašystės nesuprato! Visos jo moterys skubinosi iš- 
tekėti, skubinosi pažinti vyrą, kitaip sakant, skubinosi kaip 
tik nustoti buvusios mergelėmis, tuo būdu paneigdamos pa- 
grindinę sąlygą tapti Dievo Sūnaus motina. Jos visos tapo 
moterimis. Tuo tarpu pranašas kalbėjo apie mergaitę. Ir tik vie- 
nintelė Marija, laisvai atsisakiusi šios garbės, ją pelnė, nes pa- 
liko mergelė ir išpildė pranašystės sąlygą. Marijos mergystė 
kaip tik buvo pagrindas jos motinystei. Ji tapo motina kaip tik 
todėl, kad buvo ir norėjo būti mergelė. Motinystė joje buvo 
tiktai jos mergystės išsiskleidimas ir galutinis įvykimas. Mo- 
tinystė yra gamtinis dalykas. Tuo tarpu mergystė yra dva- 
sia. Kas siekia dvasios, tam gamta ateina savaime. Bet kas 
siekia gamtos, dvasia nuo to tolsta ir sykiu gamtą naikina. 
Izraeličių pastangos ištekėti ir Marijos pasiryžimas likti ne- 
tekėjusiai yra nepaprastai gilūs simboliai visam žmogaus, o 
ypač moters, gyvenimui. Jeigu moteris siekia tiktai motinys- 
tės, nesirūpindama, kas ir kaip ją globos kaip mergaitę, nes 
moteris turi likti mergaite nors dvasine prasme, tai dažniau- 
siai tokia moteris praranda ir mergystę ir motinystę, pasida- 
rydama hetera. Tačiau jeigu moteris pirmoje vietoje ieško vy- 
ro, kuris bus jos sužadėtinis ir globėjas per meilę, tai ji pasi- 
lieka ir mergaite, ir tampa motina, nes meilė visados yra 
vaisingumo pradas. Čia, kaip ir visur, tinka Kristaus žodžiai: 
„Ieškokite visų pirma Dievo Karalystės, o visa kita bus pri- 
dėta“ (plg. Lk 12, 31). Dievo Karalystė vyro ir moters santy- 
kiuose yra meilė. Jos tad visų pirma tenka ieškoti. O visa kita 

ateina savaime, kaip dieviškosios santvarkos priedas ir pa- 
pildas. Marijos gyvenime šitas dėsnis įvyko tobuliausiu bū- 
du. Tačiau jis įvyksta kiekvienos moters gyvenime, kuri pir- 
moje eilėje yra sužadėtinė-mergelė, sujungta su savo vyru ne 
tiek kūno, kiek meilės ryšiu. 


Amžinasis moteriškumas 


Sujungdama savyje aukščiausias moteriškąsias vertybes, 
Marija tapo ne tik malonės pilnąja, ne tik palaimintąja tarp 
moterų, bet ir tuo amžinojo moteriškumo idealu, į kurį 
krypsta visų mūsų akys. Marija yra pilnutinė Moteris. Mo- 
terį mes visada išgyvename, kaip gyvybės davėją ir sykiu 
kaip gyvybės priėmėją į savo mylinčias bei globojančias ran- 
kas. Mes ne tik gemame iš moters, bet mes norime, kad ir 
mirties valandą mums akis užspaustų kuri nors mūsų my- 
lima moteris: motina, žmona, sesuo ar mylimoji. Gyvybės 
buvimas yra supintas su moteriškąja būtybe, ir šiuo supy- 
nimu mes nei norime, nei galime nusikratyti. Taip yra ne 
tik individualiai su kiekvienu iš mūsų. Taip yra ir kosmiš- 
kai su visu pasauliu. Moteriškasis pradas yra gyvybės ver- 
smė ir jos užbaiga ne tik mums asmeniškai, bet ir visai bū- 
čiai. Būties pradžioje ir jos pabaigoje taip pat stovi Moteris. 
Ji tartum šitą būtį pagimdo ir po ilgų istorinių amžių už- 
spaudžia jai akis. 

Ir štai krikščionybėje šita moteriškąja būties pradžia ir pa- 
baiga kaip tik yra Marija. Krikščioniškasis Apreiškimas ją stato 
ne tik žmonijos, bet ir viso pasaulio pradžioje. Tas pats Ap- 
reiškimas rodo mums Mariją ir amžių pabaigoje. Tuo Marija 
virsta anuo amžinuoju moteriškumu, kuris būtį iš savęs išlei- 
džia ir vėl ją į save suima. „Viešpats sukūrė mane savo kelių 
pradžioje, kaip pirmą savo ankstesnių darbų... kai dar nebu- 
vo gelmių, aš buvau pagimdyta, kai dar nebuvo tekančių šal- 
tinių. Prieš padedant kalnų pamatus, prieš kalvas aš gimiau. 
Žemės ir laukų jis dar nebuvo padaręs nei pirmųjų molio 
grumstų. Aš ten buvau, kai jis dėjo dangaus skliautą į vietą, 

kai nubrėžė ratą ant bedugnės paviršiaus, kai tvirtino aukš- 
tai dangaus skliautą, kai įrengė bedugnės šaltinius, kai pasky- 
rė jūrai ribas,... kai nustatė žemės pamatus. Tuomet aš bu- 
vaujo talkininkė“ (Pat 8, 22-30). Senajame Testamente šie žo- 
džiai yra taikomi Dieviškajai Išminčiai - Sofijai. Tačiau 
Bažnyčia juos taiko Marijai, jungdama tuo būdu ją su Dieviš- 
kąja Išmintimi ir padarydama ją anuo pirmykščiu pradu, ku- 
ris glūdi amžinuosiuose Viešpaties planuose, kaip jų įvykdy- 
mo apsprendėjas ir tvarkytojas. Tą pačią mintį pasako ir kita 
Šventojo Rašto vieta: „Išėjau iš Aukščiausiojo lūpų ir tarsi mig- 
la apdengiau žemę. Gyvenau dangaus aukštybėse, o mano 
sostas buvo debesies stulpe. Apėjau dangaus skliautą pati vie- 
na ir išvaikščiojau bedugnės gelmes. Valdžiau jūros bangas 
ir visą žemę, visas tautas ir gentis. Visur ieškojau poilsio vie- 
tos, kurioje turėčiau gyventi“ (Sir 24, 3-7). Jeigu tad prelatas 
A. Dambrauskas-Jakštas sakydavo, kad dieviškojoje kūrybo- 
je yra dalyvavę angelai, tai ši jo mintis ypatingu būdu tinka 
Marijai. Marija yra ne tik atpirkimo, bet ir kūrimo bendrininkė; 
bendrininkė ne individualiomis savo pastangomis, bet kaip 
siekiamasis pradas, kaip tikslas, kaip visuotinė jėga, kuri per- 
skverbia daiktus pačioje jų būtyje. Kaip visas gamtinis pasau- 
lis siekė žmogaus, taip žmogiškasis pasaulis - gamtinėje sa- 
vo tvarkoje — siekė Marijos. Marija yra žmogiškojo pasaulio 
aukščiausias siekimas. Todėl ji ir stovi pradžioje: prima in in- 
tentione. Savo siekiamąja veikme, savo pasiilgimu ji nusitęsia 
ligi daiktų pradžios ir gyvena juose visuose. 

Tas pat yra ir su prigimtojo pasaulio pabaiga. Apreiški- 
mas, vaizduodamas žmogiškosios istorijos išsimezgimą, pa- 
sakoja mums apie moterį, kuri yra apsiausta saule, mėnulis 
po jos kojomis ir ant galvos dvylikos žvaigždžių vainikas. 
Šitoji moteris yra persekiojama slibino, kuris tyko praryti jos 
kūdikį. „Bet moteriai buvo duoti du didžiojo erelio sparnai 
skristi į dykumą, į savo būstinę“ (Apr 12, 14). Slibinas jos ne- 
įveikė ir nuėjo kariauti su „kitais jos palikuonimis, kurie lai- 
kosi Dievo įsakymų“ (Apr 12, 17). Šitas slibinas yra tas pats 
senasis Dievo priešininkas, apie kurį dar Senojo Testamento 
pačioje pradžioje pasakyta, kad Viešpats padarys moterį žal- 

čio priešu, kad jos atžala sutrins jam galvą, o jis tykos jai įgel- 
ti į kulnį. Kova tarp slibino ir moters trunka nuo pat pasau- 
lio pradžios ir truks ligi jo pabaigos, nes tai yra žmogiškojo 
gyvenimo kova. Kiekviena moteris dalyvauja šioje kovoje 
ypatingu būdu, nes kiekviena dalyvauja ypatingu būdu ir 
žmogiškajame gyvenime, ne tik jį pradėdama, bet ir jį ug- 
dydama, ir jį kilnindama bei kultūrindama. Ispanų filosofas 
Jose Ortega y Gassetas moteriai skiria „būti konkrečiu idea- 
lu, vyrų užbūrimu ir iliuzija“ (Ūber die Liebe, Stuttgart, 1949, 
p. 21). Tačiau šitą užbūrimą bei iliuziją Ortega supranta ne 
paviršutiniškai, bet giliausia prasme, būtent: „ryšium su vy- 
ro tobulinimu“ (p. 29). Čia kaip tik ir glūdi didžioji moters 
reikšmė. „Bet kuri vyro sukurta pažanga jo veikalais nepa- 
liečia gyvenimo branduolio, — teigia Ortega. — Atvirkščiai, 
moters pažanga yra aukštesnės rūšies; ji liečia patį mūsų gy- 
venimą ir yra naujo žmogiškumo gemalas“ (p. 33). Kaip tik 
todėl moteris ir įsijungia ypatingu būdu į žmogiškąją mūsų 
būtį ir dalyvauja jos kovoje, anoje amžinoje kovoje už galu- 
tinį visų mūsų likimą. Marija, kaip aukščiausia moterišku- 
mo išraiška, turi šioje kovoje didžiausią dalį. Jeigu kiekvie- 
na moteris šiame amžiname ir visuotiniame fronte užima tik 
mažą jo sritelę, tai Marija apima jį visą. Pralaimėjus kovą pir- 
majai žemiškajai moteriai, Marija stoja jos vietoje kaip Nau- 
joji Ieva ir veda šią kovą per visus laikus ligi amžių pabai- 
gos. Užtat ji ir išeis laimėtoja. Pastarąją žemiškosios istorijos 
valandą ji pasirodys ne paprastos kuklios mergaitės pavida- 
lu kaip Nazarete, bet apsisiautusi saule, mėnuliu po kojomis 
ir žvaigždėmis ant galvos; pasirodys kaip visos kūrinijos Ka- 
ralienė ir Valdovė. Buvusi jėga ir planu šiai kūrinijai kilti, ji 
surinks ją visą aplink save, kada Dieviškoji Galybė savo 
veiksmu šią kūriniją iš naujo perkurs. 

Šiuo atžvilgiu Marija įgyja ne tik moralinės, bet ir meta- 
fizinės prasmės. Visi filosofai, kurie yra tik kalbėję apie pa- 
saulio sielą, Mariją laikė šiąja jungiamąja visatos jėga. Filoso- 
finiuose svarstymuose (plg. Solovjovą, Bulgakovą) Marija yra 
pasaulio vienybės ir grožio pradas. Ji teikia jam gyvybės ir ši- 
lumos. Ji padaro, kad pasaulis virsta žmogaus gyvenamąja 

vieta, jo tėviške, kurion jis vėl grįš, prisikėlus jo kūnui. Mo- 
teriškasis pradas, išplitęs Marijoje ligi visos būties, pripildo 
šią būtį jaukumo ir patrauklumo. Marijos dėka žemė darosi 
švelni ir todėl pakeliama, nepaisant, kad ji vis dėlto ir toliau 
pasilieka „ašarų slėnis“. Todėl liturginė kalba, norėdama iš- 
reikšti šitą metafizinį grožio pradą Marijoje, renkasi kuo gra- 
žiausius palyginimus, kuo nuostabiausius vaizdus ir jais ap- 
velka Marijos būtybę. Duodama grožio, šilumos ir gyvybės 
pasauliui, Marija viso to turi savyje perteklių ir spinduliuo- 
ja į aplinką. Todėl susilietimas su Marija yra galimas tiktai 
grožio ir meilės keliu. „Išaugau kaip kedras Libane, lyg ki- 
parisas ant Hermono kalno. Išaugau lyg palmė En Gedyje, 
lyg oleandrų krūmai Jeriche. Kvepėjau lyg cinamonas ar sot- 
varas ir skleidžiau malonų kvapą lyg geriausia mira“ (Sir 24, 
13-15). Tai žodžiai, kuriais Bažnyčia nori išreikšti Marijos bū- 
tybės krištolinį grožį. O argi ne jautriausios meilės žodžiais 
šaukiasi žmogaus dvasia Marijos jos aplankymo šventės mi- 
šiose: „Kelkis, mano meile, mano gražioji, eikš! Juk žiema jau 
pasibaigė, lietūs praėjo ir nuščiuvo. Gėlės pražydo žemėje, at- 
ėjo metas vynmedžius genėti, ir purplelis jau burkuoja mū- 
sų šalyje. Pigmedis nokina žalius vaisius, ir vynmedžių žie- 
dai tvinsta maloniais kvapais. Kelkis, mano meile, mano gra- 
žioji, eikš! O mano balande uolų plyšyje, uolos prieglobstyje, 
leisk man pamatyti tavo veidą ir išgirsti tavo balsą, nes ta- 
vo balsas toks mielas ir tavo veidas gražus“ (Gg 2, 10-14). 
Tai, ką čia Saliamonas skyrė savo Sulamitei, Bažnyčia vėl 
perkelia Marijai, nes nėra labiau mylimos, gražesnės ir arti- 
mesnės moters kiekvieno žmogaus širdžiai, kaip Marija. Apie 
Mariją mes negalime nei mąstyti, nei kalbėti nepoetiškais 
vaizdais ar žodžiais. Marija mums įkvepia grožio ir meilės, 
nes ji pati yra jo šaltinis ir nešėja, kaip ir kiekviena žemės 
moteris, toji silpna Marijos atšvaitėlė. 

Todėl visais laikais ir visose Mariją garbinančiose tauto- 
se ši Amžinoji Moteris yra buvusi didelio meno šaltinis. Iš 
jos kulto išdygo genialių madonų ciklas. Rafaelio, Fra An- 
gelico, Dūrerio, Murillo, Rubenso ir kitų dailininkų. Iš jos 
kulto kilo nuostabių giesmių, kaip Palestrinos „Stabat Ma- 

ter“, liturginė „Salve regina“, Schuberto „Ave Maria“, Sas- 
nausko „Marija, Marija“ ir t. t. Iš jos kulto atsirado pasauli- 
nių lyrikos kūrinių, kaip Eichendorfo, Novalio, Rilke's arba 
kad ir Dante's Marijos pagarbinimas „Dieviškosios komedi- 
jos“ pabaigoje. Menininkai, kurie gal labiau negu kiti kurie 
žmonės jaučia moteriškumo vaidmenį mūsosios būties sąran- 
goje, savaime krypsta į Mariją, nes joje regi amžiną ir nepri- 
lygstamą šito moteriškumo įsikūnijimą ir buvimą. Kiekvie- 
na moteris, kurią jie kada nors yra mylėję ar gerbę, jiems pa- 
sidaro tik kelias į Mariją, tik netobula šios Pilnutinės Moters 
išraiška. „Aš Tave matau tūkstantyje paveikslų, - sako No- 
valis, - bet nė vienas negali man išreikšti to, ką aš regiu sa- 
vo širdyje“. Tai yra kiekvieno menininko, maža to, kiekvie- 
no Žmogaus posakis, kuriuo jis gali apibūdinti savą Marijos 
išgyvenimą. Žmogui Marija apsireiškia kiekviename žings- 
nyje. Mes ją regime tūkstančiuose moterų ir mergaičių. Ta- 
Čiau nė viena jų negali išsemti to amžinojo moteriškumo, to 
dieviškojo moters idealo, tos dieviškosios grožio pilnybės, ku- 
rį žmogus regi bei išgyvena Dievo Motinoje ir sykiu Merge- 
lėje Marijoje. Užbaikime šį straipsnį Šventojo Rašto žodžiais, 
kuriuose Bažnyčia brevijoriaus maldose taip pat taiko Mari- 
jai: „Kurie mane randa, randa gyvenimą ir semiasi Viešpa- 
ties išganymo. Visi, kurie manęs nekenčia, myli mirtį“. Ras- 
ti Mariją reiškia rasti visokeriopos gyvybės bei išganymo šal- 
tinį. Nekęsti Marijos, reiškia nekęsti gyvybės ir tuo pačiu 
mylėti mirtį. 


KULTŪRINĖ MARIJOS REIKŠMĖ 


Kserksas, pasiekęs persų karaliaus sostą, surengė didžiu- 
lę šventę. Ištisą pusmetį traukėsi iškilmės. Pradžioje sukvietė 
karo vadus, didikus, toliau pirklius, valdininkus, o paskutinę 
savaitę visa tauta turėjo sueiti ir užbaigti tokios pergalės pa- 
minėjimą. Čia visi turėjo progos nustebti karaliaus dvaro tur- 
tingumu, puotos didingumu ir valgių bei gėrimų įvairumu. 
Paskutinę dieną karalius panorėjo tautai padaryti didžiausią 
džiaugsmą. Jis paprašė karalienę, pasipuošusią puikiausiais 
drabužiais, su karališkų vainiku ant galvos, išeiti ir pasirodyti 
miniai. Ji taip padarė, ir tuo iškilmės buvo baigtos. 

Šis pasakojimas slepia savyje gilią tiesą. Jis parodo, kad 
kiekvienas džiaugsmas nebus pilnas, jei jame nedalyvaus 
moteris. Tą patvirtina visų šeimynų šventė, kur motina turi 
visados pirmąją rolę; tą pat rodo ir vidurinių amžių legen- 
dos, kronikos, dailiosios literatūros veikalai, aiškiai pabrėžią, 
jog moters dalyvavimas puotose ar iškilmėse būdavo visa- 
dos būtinas. Mūsų laikų pasilinksminimai — gal ir nesąmo- 
ningai — šitą tiesą dar labiau sustiprina. 

Dėl ko taip yra? Per lėkšta būtų tam priežasties ieškoti 
priešingų lyčių patraukime. Koks čia gali būti patraukimas 
šeimų šventėse arba tautos iškilmėse, kur karalienė ar pre- 
zidentienė visados dalyvauja? Priežastis yra daug gilesnė. Ji 
glūdi bendrajame moteriškumo paskyrime, ji yra to amžinojo 
moteriškumo išraiška. Bet koks gi yra tas moters paskyrimas? 
Kas yra tas amžinasis moteriškumas? Paieškokime tam ide- 
alios istorinės moters ir panagrinėkime josios ypatybes. 

Moters idealas yra Marija. Savo nuolankiais žodžiais „Štai 
aš Viešpaties tarnaitė“ ji perkeitė pasaulio moteriškumą iš 
pat pagrindų. Pirmiau moteris buvo pražūties — kiekvienos 
pražūties — pradžia, įvykusi pačiame žmonijos gyvenimo ryt- 
metyje ir traukusis per visus amžius. Dabar moteris tampa 
atpirkimo pradžia. Per pirmąją Ievą į pasaulį atėjo nuodė- 
mė, per antrąją - Išganymas. Moteris dabar pasidarė palai- 
mos šaltinis, nes per Marijos rankas eina visos antprigimti- 
nio gyvenimo malonės, o moteriškumas yra visų žemės 
džiaugsmų pradžia ir galas. 

Bet kas labiausiai mums krinta į akį Marijos gyvenime? 
Marija buvo Mergaitė, Mergaitė absoliutiška šito žodžio pras- 
me, Mergaitė visais atžvilgiais, amžinai Mergaitė. Josios mer- 
gystė buvo Dievo apvaizdos protestas prieš tą pirmąjį nuo- 
dėmės padarinį, kuris pažadino kūną sukilti prieš sielą ir ku- 
ris labiausiai parodo medžiagos viešpatavimą dvasiai. Tai 
buvo gašlumo jausmai. Marijos amžinąja mergyste Dievas 
nugalėjo šitą tvarkos suardymą ir, nepaisydamas net prigim- 
ties įstatymų, tiesiog juos laužydamas, Jis apsaugojo Mariją 
nuo kiekvieno šituo atžvilgiu net netobulumo. Bet Marija ne- 
buvo tik Mergaitė. Marija buvo ir Motina, paties Dievo Moti- 
na ir kartu mūsų visų Motina, gimdydama mus malonės gy- 
venimui. Dievo motinystė yra Marijos garbinimo pagrindas. 
Jeigu mergyste Marija nugalėjo tą toliausiai nuo dvasios sto- 
vintį gašlumo instinktą, tai motinyste ji padarė mergystę vai- 
singą. Naujojo Įstatymo mergystė nėra tik pasyvi dorybė. Ji, 
prisiartindama prie Bažnyčios veikimo, gimdo Kristų dvasi- 
niu būdu žmonių širdyse, susivienydama su juo per šv. sak- 
ramentų įtaką. 

Štai du svarbiausi Marijos bruožai: mergystė ir motinystė. 
Mergaitė ir Motina! Tai moteriškumo idealas. Mergystė pa- 
reiškia kilnesniąją idealo dalį; kilnesniąją, bet vis dėlto tik da- 
lį. Motinystė ją papildo ir idealą padaro tobulą. Ir šis idea- 
las puikiausią išraišką rado Marijos asmenyje. 

Taigi moters paskyrimas ir yra būti motina, jei ne fiziš- 
kai, tai dvasiškai, nenustojant kartu būti ir mergaite, irgi jei 

ne fiziškai, tai bent dvasiškai. O ši motinystė ir mergystė yra 
tojo amžino moteriškumo esmė. Jis visu savo skaidrumu re- 
alizavosi Marijoje, bet jis turi bent dalimi realizuotis kiekvie- 
noje moteryje, jei ji nori būti tuo, kuo jai skirta būti, būtent 
palaimos ir džiaugsmo teikėja. Fiziškai būti kartu mergaite 
ir motina galėjo tik viena Marija. Bet Naujojo Įstatymo mer- 
gaitės gali būti dvasiniu būdu motinos, dvasine motinystė 
gali pasidaryti panašios į Mariją. Juk Marijos garbė irgi ne- 
siremia tik grynai kūniška Kristaus motinyste. Kai kartą vie- 
na moteris, stebėdamasi Viešpaties darbais, kalbėjo: „Palai- 
mintos įsčios, kurios tave nešiojo, ir krūtys, kurias žindai“ 
(Lk 11, 27), pats Kristus nurodė į kūniškos motinystės papil- 
dymą dvasine motinyste: „palaiminti tie, kurie klausosi Die- 
vo žodžio ir jo laikosi“ (11, 28). Ir priešingai, šios žemės mo- 
tinos gal būti dvasiškai mergaitės, siaurindamos ligi mini- 
mum kūno viešpatavimo ribas. 

Taigi dabar bus aiški ta priežastis, kodėl moteris yra lai- 
koma džiaugsmo nešėja. Juk gimdyti žmogų - vis tiek ar fi- 
ziškai, ar dvasiškai - tai reiškia įvesti jį į naują gyvenimą, į 
gyvenimą daug skaidresnį ir džiaugsmingesnį, negu buvo 
prieš tai. O būti mergaite reiškia nugalėti medžiagos vieš- 
patavimą ir grąžinti dvasiai pirmykštį josios paskyrimą. Mo- 
teryje visa tai randa išraiškos, ir todėl pasaulis ją už tai ger- 
bia. Šios pagarbos pagrindas yra Marija. Ir štai čia sutinka- 
me pirmą žymę Marijos įtakos kultūrai. Vadinasi, visoks 
moters kultas, josios vertės iškėlimas, josios ištraukimas iš 
stabmeldiško pažeminimo - vis tai yra Marijos garbinimo pa- 
dariniai. Moters siela yra daug anksčiau susirišusi su amži- 
nybe negu vyro. Bet kad tą susirišimą pastebėtų pasaulis, rei- 
kėjo idealo, konkretaus idealo, ir jis pasirodė Marijos asme- 
nyje. Nuo to laiko moters istorijoje atsivertė naujas lapas. Mes 
vėliau matysime, kaip moters meilė veda prie Marijos mei- 
lės, nes pasaulis moteryje myli tąjį amžinąjį moteriškumą, ku- 
ris pakelia mūsų sielas ir teikia joms džiaugsmo, o tojo mo- 
teriškumo idealas buvo Marija. Taigi ir nuoseklu, kad nuo 
netobulo idealo kylama prie amžinai tobulo. 

Marija ir menas 


Kiekvienas išviršinės kultūros darbas turi turėti šaknis iš- 
vidiniame šventumo darbe, ir kiekvienas išvidinis šventumo 
darbas turi pasireikšti puikia išviršine kultūra. Visoks išvir- 
šinis veikimas — tebūnie jis ir geriausias — yra tik „Žvangan- 
tis varis“ (1 Kor 13, 1). Bet iš kitos pusės, išvidinis šventu- 
mo siekimas be viršutinių darbų yra kvietizmu! kvepianti pa- 
klaida. Išvidinis tobulumas pasireiškiąs išviršiniais darbais 
jungia kultūrą su religija, ir šito vienijimosi pasiekti vaisiai 
yra kilniausias žmonijos pastangų laimėjimas. Tai yra pirmie- 
ji pranašai tos didžiosios sintezės - sujungti kultūrą ir reli- 
giją, kurios žmonija visais amžiais siekė ir tebesiekia. Pirmoje 
eilėje pirmuoju tokiu pranašu eina religinis menas. Amžinąją 
religinę idėją jis paverčia regimuoju ženklu, įkūnydamas ją 
medžiagoje ir tuo būdu priartindamas šią antprigimtiniam 
gyvenimui. Religinio meno kūrėjas jau pačiu savo kūrybos 
aktu pašvenčia savo darbą, ir čia yra religinio meno veikalų 
gerbimo pagrindas, nors Bažnyčios veiksmais jie ir nebūtų 
pašventinti. 

Taigi mes ir norėtume dabar pažiūrėti, kiek Marija yra 
padariusi įtakos religiniam menui ir kiek josios garbinimas 
pastūmi priekin tos didžiosios sintezės artėjimą. Liesime dau- 
giausia poeziją. Kitas šakas užkliudysim tik praeidami. 

Pasaulinės reikšmės veikaluose Mariją pirmukart turbūt 
sutinkame Dante's kūryboje. Baigdamas savo „Dieviškąją ko- 
mediją“, jis jautė reikalo pagarbinti ir Dievo Motiną, kurią 
Beatričė, ištiesusi rankas, meldė už poetą: 


O, savojo sūnaus duktė, mergele 
Ir motina, romumo bei rimties 
Nepasiekta viršūne visagale! 


! Kvietizmas moko, kad tobulumą pasiekti žmogus gali nieko neveik- 
damas. Jis tegul tik sėdi ir laukia įkvėpimo. Toks mokslas yra Bažnyčios 
pasmerktas. 

Tu grožį žmogiškosios prigimties 
Iškėlei taip aukštai, jog pats Kūrėjas 
Dalim panoro tapti jos būties. 


Tavosios meilės kaitris įsodrėjęs 
Dausų tyloj pagimdė gėlę tą, 
Kokios kitur nėra dar nieks regėjęs. 


Tu, meilės saule amžinai karšta, 
Cia šildai mus, o žemėj tolimojoj 
Esi vilties versmė nesudrumsta. 


Virš mūs tu taip galingai suplasnojai, 
Jog semiasi mirtingieji sparnai 
Stiprybės tik malonėje tavojoj. 


Tava dosnybė visados pilnai 
Išpildo mūsų prašymą menkiausią 
Ir net pralenkia troškimus dažnai. 


Tu - širdingiausia ir gailestingiausia, 
Nes savyje įkūnijai vien tu 
Tai, kas yra pasuly tobuliausia. 


(Vertė A. Churginas) 


Petrarca savo „Canzioniere“ užbaigė irgi Marijos pagarbi- 
nimu. Šitas poetas patvirtino tą dėsnį, kad ideali moters mei- 
lė veda prie Marijos. Petrarca, apdainuodamas savo Laurą, 
niekur savo meilės nevaizduoja realistiškai, kaip antikos po- 
etai. Tokia platoniška meilė iškelia poetą aukščiau paprastų 
geismų, ji teikia jam laimės, žadina ilgesį; ji veikia kaip dory- 
bė ir kelia norą amžinos, dangiškosios, niekados negęstančios 
meilės. Ir šis noras išsiveržia himnu į Švenčiausiąją Mergelę: 


„Žmogaus mergaite! Išdidumo priešininkė! Aš papasakosiu tau 
apie meilės pradžią, ir tu pasigailėsi pavargusios širdies. Jei aš jau 
mažą žemės dulkelę su tokiu ištikimumu pamylėjau (autorius tu- 

ri galvoj savo Laurą. - A. Mc.), tad ką aš padarysiu su tavim, 
tu malonus sutvėrime! Jeigu aš iš savo skurdo ir pažeminimo tik 
tavo dėka pakilau, tad ar neturiu garbinti tavo vardą, tavo min- 
tis, sielą, širdį ir ašaras? Arti jau diena... Laikas ateina, mano iš- 
rinktoji, ir mano širdis veržiasi. Užtark pas savo Sūnų, tikrąjį žmo- 
gų ir tikrąjį Dievą, kad jis priimtų mano sielą į amžiną ramybę“. 


Stabmeldiškoji renesanso kultūra, atgabenusi į poeziją iš- 
tisą antikos dievų bagažą, aptemdė Marijos grožį. Protestan- 
tizmas, paneigdamas Marijos Nekaltąjį Prasidėjimą, pakirto 
josios garbinimo pagrindą: Marija iš protestantų religijos bu- 
vo išbraukta. Bet tuo pačiu Protestantiškoji bažnyčia neteko 
tos gaivinančios šilumos, neteko to jaukumo, kuriuo visados 
pasižymi Katalikų bažnyčia. Ir dabar patys supranta, kad 
„Marijos paveikslo išskyrimas buvo neapsakoma protestan- 
tizmui skriauda“ (Paulis de Lagardes). Šiuo metu Marija gy- 
veno liaudies poezijoje, gyveno josios širdyje ir rengėsi nau- 
jam laimėjimui meno srityje. Šio laimėjimo garbė tenka pir- 
miausia Vokietijos romantikams. Ir nuo to laiko, kai Novalis 
puikiomis savo giesmėmis „Ich sehe dich in tausend Bilder“, 
„Wer einmal, Mutter, dich erblickt“ ir savo raštu „Die Chris- 
tenheit oder Europa“ atidavė Marijai poetiškąją duoklę, nuo 
to laiko Josios įtaka nesiliauja net nė protestantų poezijoje. 
Romantikams garbė, kad jie tąjį Goethe's garbinamąjį ewige 
Weiblichkeit surado tikrai pačiame jojo skaidrume, pačiame 
moters ideale. 

Jau Augustas Wilhelmas von Schlegelis atidengė užmirš- 
tąjį poezijoje Marijos asmenį. Tiesa, jojo Marija dar yra „Ma- 
ter dolorosa“: 


„Krauju Altorius Dievo Avinėliui jau parengtas... Motinos vei- 
das bąla mirtinoje baimėje, sausos akys apsiniaukusios, nebylės lū- 
pos jau negali nė žodžio tarti. Ir nė viena mirtingoji moteris ne- 
patyrė tokio skausmo... Kadaise pranašauta jai: Tavo širdį pervers 
kalavijas“. 


Tą pat gali pasakyti ir Friedrichas von Schlegelis „Klage- 
sang der Mutter Gottes“. 

Bet užtat Novalis minėtose giesmėse Mariją iškėlė ligi ne- 
pasiekiamų meno aukštybių. Šio romantiškiausio iš roman- 
tikų poeto psichinė evoliucija irgi puikiai rodo, kaip ideali 
moters meilė veda prie Marijos. Pradžioje ir Fr. Schlegelis, 
ir Novalis begalybės troškimo patenkinimą manė rasią pla- 
toniškoje moters meilėje. Todėl šio paskutiniojo „Nakties 
himnuose“ aiškiai vyraujanti idėja yra dviejų besimylinčių 
sielų vienybė. Mirusioji poeto sužadėtinė Sofija čia yra to de- 
gančio ilgesio objektas, kurio netekimas yra baisesnis ir už 
pačią mirtį. Bet juo toliau, juo labiau Novalis ima suprasti 
skausmo prasmę, ima suprasti, kad mirtis nėra toks įvykis, 
kuris gali suardyti žmogaus laimę, pagrįstą amžina ir abi- 
pusiška meile. Tai buvo perėjimo laikotarpis prie „Geistliche 
Lieder“. Ir štai tos „dvasiškos giesmės“ apvainikuojamos 
dviem himnais Švenčiausiajai Mergelei: 


„Kas pamatė kartą tave, Motina, tas nuodėmės jau nebus nuga- 
lėtas: atsiskirdamas nuo tavęs, jis nuliūs ir amžinai mylės tave. O 
tavo garbės atsiminimas bus didžiausia jo dvasiai paguoda... Daž- 
nai sapnuodamas mačiau tave, tokią gražią, tokią nuoširdžią; ma- 
žasis Dievas ant tavo rankų norėjo pasigailėti manęs - žaislelio, bet 
tu pakėlei išdidų žvilgsnį ir pranykai tarp debesų. Ką padariau tau, 
vargšas? Meldžiausi pilnas ilgesio, ir argi tavo koplytėlės, palaimin- 
toji karaliene, nebuvo mėgiamiausios mano vietos?.. Nesuskaitoma 
daugybę kartų tu stovėjai prie manęs, o aš su kūdikišku džiaugsmu 
pilna malonumo ir pabučiavai mane. O dangiškoji valanda!..“ 

„Matau tave, Marija, taip puikiai pavaizduotą tūkstančiuose 
paveikslų, bet nė vienas jų neatitinką tą, kurį mato mano siela...“ 


Josephas von Eichendorffas taip pat sudėjo Marijai poetiš- 
kąją auką puikiomis savo eilėmis „O Maria, meine Liebe“: 


„O Marija, mano meile! Kai atsimenu tave, žūsta ir skausmas, ir 
liūdesys, o tavo paveikslas, lyg ryto aušra, peršviečia ir džiaugsmą, 
ir žemiškąjį skausmą, ir apima visą mano širdį. Ant vaivorykštės 
lanko tu stovi, apsupta garbe, stovi viršuje žemės ir jūros, o dangiš- 
kas judesys visokį gyvenimą traukia prie motiniškos tavo širdies...“ 

Iš romantikų dar galima paminėti Clemensą Brentano, 
Fr. W. Weberį, Maxą von Schenkendorfą ir kt., kurie vienokiu 
ar kitokiu būdu prisidėjo prie Marijos atgaivinimo poezijoje. 

Marija menui daro įtakos ligi pat šių dienų. Štai 1928 m. 
Vokietijoje išėjo antologija?, kurioje surinkta moderniškųjų po- 
etų eilės, apdainuojančios Mariją. Tai rodo, kad žmogaus šir- 
dis reikalauja Marijos, to amžino moteriškumo. Knygos įžan- 
goje rašoma: „Jeigu Marija nebūtų buvusi sutverta, ji būtų sa- 
vaime gyvenusi žmogaus sieloje, nes ji yra pirmapradis 
pasąmonio išgyvenimas“. Daugumas šios knygos poetų yra 
protestantai. Tai irgi rodo, kad nepaisant dogmatiško Marijos 
paneigimo, josios įtaka randa priėjimą net į tų širdis, kurių re- 
ligija Ją neigia. „Ir kad protestantai daugiausia, - rašoma toje 
pačioje įžangoje, - dalyvauja moderniškoje Marijos poezijoje, 
tai tas parodo, kaip ši poezija kyla iš pačių sielos gelmių, iš 
gryno žmoniškumo, kaip ji savo simboliška esme visuomet 
yra išvidinis būtinumas ir visuomet naujas ilgesys“ (p. XVI). 

Jeigu dabar prisiminsime krikščioniškojo renesanso tapy- 
tojų (Rafaelio, Leonardo da Vinci'o) kūrinius, Palestrinos mu- 
ziką, tai turėsime aiškų vaizdą, kiek Marijos garbinimas da- 
ro menui įtakos. Amžinasis moteriškumas, motinystė ir mer- 
gystė yra visados naujos ir amžinai neišsemiamos temos 
genialiausiems menininkams. Šie dalykai yra kartu ir tas ke- 
lias, kuriuo einama prie minėtos didžiausios sintezės - su- 
jungti kultūrą ir religiją. Taigi šituo atžvilgiu Marijos kultū- 
rinė reikšmė įgyja nepaprastos svarbos. Būdama Tarpininkė 
tarp Dievo ir žmogaus, ji jungia savyje prigimtį su antpri- 
gimtimi ir kuria naują, pilnutinį gyvenimą. 


Marija ir visuomenė 


Renesansas visą kultūrą pakreipė kitokiu keliu. Norėda- 
mas išlaisvinti gyvenimą iš po religijos globos, jis stojo su ja 


2 Die moderne Mariendichtungen: eine Anthologie, Von Erich Boe- 
kenūhl, Gotha, 1928. Leopold Klotz. 

į kovą ne tik kaip su jungiančiu kultūrą elementu, bet ir kaip 
su slopinančių žmogaus dvasią prietaru. Jis norėjo religijai 
ne parodyti jai priderančią vietą, bet visiškai ją iš gyvenimo 
išbraukti. Toks pasikėsinimas, žinoma, buvo iš pat pradžių 
jau pasmerktas pralaimėti, ir ta gaivalinga kova prieš Die- 
vą, prieš visą antprigimtinį gyvenimą nuėjo niekais. Nereli- 
ginio gyvenimo šalininkai pasitikėjo jaunuomene, bet po tre- 
jetos kartų tas pasitikėjimas buvo apviltas. Jaunieji vėl grįžo 
prie religijos. Ir kas svarbiausia, šis religinis jaunimo judėji- 
mas prasidėjo Marijos garbinimo atjauninimu. 

Būrelis jaunų Romos kolegijos studentų sudarė grupę, ku- 
rios tikslas buvo labiau garbinti Švenčiausiąją Mergelę. Tai 
buvo Marijos kongregacijų pradžia. Šiandien po šimto su vir- 
šum metų, jos išsiplatino beveik po visas Vakarų Europos 
šalis. Jųjų nariais yra ir kaimo jaunimas, ir darbininkų sū- 
nūs, ir moksleiviai, ir studentai, ir net aukštas vietas užėmę 
Žmonės. 

Svarbiausias šių kongregacijų tikslas yra Marijos garbini- 
mas. Bet tai nėra tik graži, įstatuose įrašyta frazė. Ne! Tai 
yra gyvenimas, tai yra tikėjimas. Jaunieji sako, „Marija!“ ir 
jaučia, kad šitas žodis jaukiai skamba jųjų lūpose, kad jo 
prasmė malonia šiluma apima gyvenimu plazdančias širdis. 
Šis žodis jiems primena Nazareto namelį, kuriame augo toks 
pat Jaunikaitis, kaip ir jie, po tos pačios Motinos globa ir prie- 
žiūra, kuriai ir jie yra pasivedę. Jie sako „Marija“ ir, kūdi- 
kiškai džiaugdamiesi, žino, kad ne veltui taria tokį vardą, nes 
„Nuo amžių negirdėta, kad kas, meldęs Marijos, būtų buvęs 
apleistas“ (šv. Bernardas). Marija jauniesiems yra šeimyniš- 
ko gyvenimo simbolis, simbolis skaisčios meilės ir kantraus 
ištikimumo savo pareigoms ligi galo. Ir nuostabus dalykas: 
jaunieji garbina Mariją, o senieji stebisi. Tai tikrai prasmin- 
gas įvykis, religiniam ir kultūriniam gyvenimui atverčiąs 
naują lapą. Marija pasidarė jaunimo širdies reikalas. Supran- 
tama dėl ko: amžinojo moteriškumo idealas žavi kiekvieną, 
o tuo labiau jauną širdį. 

Marijos kongregacijų reikšmė visuomeniškam gyvenimui 
yra be galo didelė. Jos rengia naują amžių, jos tiesia pama- 

tus naujam gyvenimui. Juk reikia tikėtis, kad žmonija į su- 
sipynusius renesanso šunkelius jau nebegrįš, kad pačią save 
naikinančios kovos prieš Dievą jau nebekels, kad išauš nau- 
jas rytas, sintetinio gyvenimo rytas. Taigi šitos kongregaci- 
jos, kaip ir religinis menas, artina visuomeniškąjį gyvenimą, 
tą praktinio veikimo srities išdavą?, prie religijos ir tuo bū- 
du tiesia kitą kelią prie tos didžiosios sintezės. Jau tik šituo 
vienu atžvilgiu, nepaisant atskirų narių naudos, kultūrinė jų- 
jų svarba yra be galo reikšminga. O visa tai yra Marijos gar- 
binimo pasėkos. Dievas atėjo per Mariją į pasaulį, bet pasau- 
lis pas Dievą nueiti irgi turi per Mariją. Tai yra vienintelis 
tikras kelias. Ir praktika rodo, kad šituo keliu pradedama vis 
labiau eiti. Laikas jau būtų ir Lietuvos kultūrai įžengti į šitą 
kelią. Visoks kitas klydinėjimas yra tik laiko gaišinimas. Taip 
tautos, taip atskiri asmens pateisinti savo buvimą istorijos 
akyse gali tik šituo keliu eidami. Prisiminkime visa tai, au- 
kodami Marijai pirmųjų žibučių puokštelę. 


3 Trys yra kultūros sritys: praktinio veikimo, pažinimo ir kūrybos sri- 
tis. Valia praktinėje srityje formuoja visuomeniškąjį gyvenimą, protas pažini- 
mo srityje — mokslą ir jausmai kūrybos srityje — meną. Religinis menas artina 
meną prie religijos, religinės draugijos artina visuomeniškąjį gyvenimą. Vie- 
nas tik mokslas šiandieną dar yra kažkaip nutolęs. 

MARIJA, MARIJA! 


Artėjąs pavasaris pirmykščia savo nekaltybe, savo gėlė- 
mis, kurios yra skaistaus gyvenimo simbolis, kelte kelia mū- 
sų sielą į tas sritis, kurios yra nepaliestos žemės dulkių, kur 
dar viskas gryna ir nekalta. Katalikų bažnyčia puikiai suprato 
atbundančios gamtos prasmę, gegužės mėnesį paskirdama 
Marijos garbei. Marija savo kilniu žmoniškumu, sujungtu su 
Dievo malone, visados traukė ir trauks prie savęs jaunas šir- 
dis, kurioms žemės meilė yra tik įvadas į amžinąją meilę. - 
Tarp pavasario ir Marijos yra dar ir kitas panašumas. Pava- 
saris yra pranašas ir pradžia naujo gyvenimo gamtoje. Mari- 
ja buvo pranašas ir pradžia naujo gyvenimo žmonijoje. Ma- 
rija buvo skaisti atpirkimo aušra, po kurios užtekėjo didi Iš- 
ganymo Saulė - Jėzus Kristus. Kaip pavasaris yra pavasaris 
gamtoje, kaip jaunystė yra pavasaris žmogaus amžiuje, taip 
Marija yra pavasaris Katalikų religijoje. Štai kodėl šitie trys 
dalykai dvelkia visados pirmykščia nekaltybe. 


„Mano motiną“ 


Amerikiečiams apgulus Filipinų salas, laivyne įvyko nuo- 
stabus atsitikimas. Jau turėjo prasidėti apšaudymas, kai stai- 
ga vieno jūreivio švarkas nukrito į jūrą. Jūreivis prašė leisti 
švarką išsiimti. Kai jam buvo neleista, jis šoko į vandenį. Visi 
manė, kad jis esąs bailys ir norįs pabėgti. Bet jis tuoj vėl už- 
lipo ant laivo lubų, nešdamasis šlapią švarką. Deja, tas jam 

nieko nepagelbėjo. Už neklausymą buvo pasodintas į karce- 
rį ir karo teismo nuteistas kalėti keletą metų. 

Generolas Dewey, kuris paskaitė ištarmę, paklausė nelai- 
mingą jūreivį, kodėl jis dėl tokio skarmalo taip kvailai pasi- 
elgė. Jūreivis išsitraukė iš kišenės fotografiją ir rodydamas 
ją generolui pasakė: „Mano motina“. 

Švarke, kuris įkrito į jūrą, buvo jo motinos paveikslas, ku- 
rį jis būtinai norėjo išgelbėti. 

Tuomet generolas Dewey ištiesė jam ranką ir dovanojo 
bausmę, sakydamas: „Jūreiviai, kurie dėl savo motinos pa- 
veikslo stato pavojun gyvybę, ištikimai kovos ir už savo tė- 
vynę“. 

Jaunasis drauge! Ir tavo sieloje glūdi tavo dangiškosios 
Motinos paveikslas, paveikslas Mergelės Marijos. Ar esi pa- 
sirengęs dėl jo pasiaukoti? 

Mergelė Marija yra dangiškoji tavo Motina. Kartok tai sau 
nuolat: Marija yra mano Motina. Jeigu ji mano Motina, va- 
dinasi, visais reikalais aš galiu tiesiog į ją kreiptis, galiu jai 
atverti savo sielą, galiu prašyti jos pagalbos, kai mano siela 
atsidurs sunkioje kovoje su gundymais. Jeigu ji mano Moti- 
na, vadinasi, ji visados maloniai žiūri į mane, nors ir tūks- 
tančiai nuodėmių mane slėgtų; ji išgirs mano šauksmą var- 
go metu ir pasigailės manęs. 

Štai kokių gaivinančių minčių kyla iš to, kad Marija yra 
mano Motina. 


Gegužės vakaras 


Gegužės saulė jau netoli laidos. Prieš pusvalandį metei 
ankštą kambarėlį, sausoką geometrijos vadovėlį ir išbėgai į 
žaidimų aikštę. Čia futbolas, juokas, jaunystė ir rausvi besi- 
leidžiančios saulės spinduliai... Staiga prabyla bažnyčios var- 
pas. Visą šį mėnesį jo balsas gieda vieną didingą Ave Maria. 
Žaidimai sustoja. Skubiai purtini truputį dulkėtus drabužius, 
taisai išdrikusius plaukus, nosine nusišluostai įšilusį veidą ir 
bėgi bažnyčion. 

Dega žvakės, kyla smilkylo dūmai, spindi altoriaus pa- 
puošalai. Čia - jaunystė ir nekaltybė. 


Marija, Marija! 

Skaisčiausia lelija! 

Tu švieti aukštai ant dangaus. 
Palengvink vergiją, 

Pagelbėk žmoniją! 

Išgelbėk nuo priešo baisaus. 


Ir žemės puikybė, 

Ir pragaro juodo dvasia 
Į prapultį stumia 
Žmonijos daugumą 

Ir žudo galybe tamsia. 


Marija, Marija! 
Skaisčiausia lelija! 
Dangaus Karaliene šviesi! 
Užstok prieš Aukščiausią 
Tu žmogų menkiausią, 
Nes viską pas Dievą gali! 


Skamba giesmė. Visa: ir vargonų gaudimas, ir jaunuolių 
maldos žodžiai, ir gegužės vakaro malonus dvelkimas — vi- 
sa susilieja į vieną meilingą Marija, Marija. Tai nežemiškos 
poezijos ir nežemiško grožio vaizdas. Gegužinės pamaldos 
yra gražiausios iš visos liturgijos. 

Bet Marijos garbinimas duoda mūsų sielai ne tik švelnumo, 
bet ir jėgos kovoje su mūsų dvasios priešais. Josios pagalbos 
galime visuomet tikėtis, nes nuo amžių negirdėta, kad Mari- 
ja būtų apleidusi tą, kuris josios šaukėsi. Net ir tuomet, kai pa- 
sitaikys tau nupulti, net ir tuomet ji neatstums tavęs, nes ji juk 
tavo Motina ir tu josios sūnus. Ji žiūri į tave gailiu žvilgsnių, 
o tavyje kyla jaunuoliškas gėdos jausmas: „Motina, tu esi to- 
kia nekalta, tokia skaisti, o aš toks nuodėmingas!“ Ar galėtum 
pakęsti josios žvilgsnį ir toliau gyventi seną gyvenimą? 

„Dėl tavęs, mylimasis!“ 


1268 m. Todio mieste senatoriui Jacopone pagerbti buvo 
surengta šventė. Senatorius į iškilmes atvyko kartu su savo 
žmona, kuri, kaip dienos karalienė, sėdėjo tarp svečių. Stai- 
ga sugriuvo tribūnos, ir daugelis svečių buvo sužeista. Šven- 
tė, aišku, turėjo būti nutraukta. Senatorius ištraukė pusgyvę 
savo žmoną iš po griūvėsių ir norėjo atleisti josios diržą, kad 
galėtų laisviau kvėpuoti. Bet ji visomis jėgomis tam prieši- 
nosi. Vyras nunešė ją į kambarį, kuriame nieko nebuvo. Tuo- 
met atsegė drabužius ir pamatė — po puikia šilko suknele jo 
žmona nešiojo storus ašutinius marškinius. Mirdama ji su- 
šnibždėjo vyrui: „Juos aš nešiojau dėl tavęs, mylimasis!“ 

Nuostabus moters pasiaukojimas! Ji nešiojo atgailos dra- 
bužį tam, kad žemiški pasisekimai neapakintų josios vyro. 

„Dėl tavęs“, - kalba kiekviena Dievo Motinos ašara. „Dėl 
tavęs“, - kalbėjo išbalęs jos veidas, kai ji stovėjo po kryžium. 

Taigi, drauge, neįžeisk niekados savo dangiškos Motinos. 


„Neužmušk, turiu motiną!“ 


Didžiojo karo metu bavarų kareivis susitiko prancūzų ka- 
rininką. Pamatęs, kad gresia neišvengiama mirtis, karininkas 
sušuko: „Neužmušk, turiu motiną!“ Bavaras kareivis nulei- 
do šautuvą: jis negalėjo užmušti savo priešo. Tas vienas žo- 
dis jį sulaikė. 

Laimingas jaunuolis, kuris šėlstančioje geidulių kovoje ga- 
li šauktis dangiškosios savo Motinos vardo. „Pagelbėk, Ma- 
rija, juk tu mano Motina!“ Šitas vienas vardas išvaiko išga- 
nymo priešus. 

Kristupas Kolumbas laivą, kuriuo plaukdamas atrado 
Ameriką, buvo pavadinęs „Santa Maria“. Jo kelionė laimin- 
gai pasisekė. Žmogaus gyvenimas irgi yra jūra, kurioje šėls- 
ta dar didesnės audros - ypač jaunystėje — negu vandenyno 
plotuos. Taigi ar neverta savo laiveliui duoti irgi tokį pat var- 
dą: „Santa Maria“? 

Gal tau atrodys juokinga, kad pasakysiu, jog kas jaunuo- 
liška meile myli Mariją, tam ir mokytis lengviau sekasi. Marija 
rūpinasi, kad josios garbintojai savo pareigas atliktų džiaugs- 
mingai. O kas džiaugsmingai dirba, tam lengviau sekasi. 
Taip yra ir su mokslu. 

Daug gėlių yra padėta prie Marijos kojų. Bet maloniau- 
sia dovana, gražiausia žemės gėlė yra jauna siela. Kas ją pa- 
aukoja savo dangiškai Motinai, gali būti tikras, kad aistrų 
karščiams užėjus ji nesuvys. 


„APIE KITUS 
SVENTUOSIUS 


ŠV. AUGUSTINO DVASIOS EVOLIUCIJA 


1. Šv. Augustino laikų gyvenimas 


Milano ediktas (313 m.) buvo pirmas viešasis krikščionybės 
laimėjimas. Tris šimtus metų persekiojamoji religija dabar iš- 
eina iš katakombų urvų į erdvų pasaulį ir tampa oficiali Ro- 
mos imperijos tikyba, tos imperijos, kurios sienos traukėsi 
nuo ūkanotų Britanijos krantų ligi karštosios Numidijos, ku- 
rios sūnus buvo ir šv. Augustinas. Dioklecianas pasakė: 
„Krikščionybė yra išnaikinta“, o šis didis šventasis matė vi- 
sišką josios laimėjimą ir buvo liudytojas stabmeldybės žlu- 
gimo. Antikinės senovės kultūra jau merdėjo. Konstantino 
viešpatavimo metu josios įtaka jau buvo besibaigianti. Julia- 
nas dar stengėsi jąją atgaivinti, bet ankstyva mirtis niekais 
pavertė jo pastangas. Jovianas Valentinas I buvo tos nuomo- 
nės, kad stabmeldybė turi pamažu numirti. Ir tik Gracianas 
pirmutinis pradėjo su ja kovą. Stabmeldiškajam kultui jis at- 
ėmė valstybės globą, stabmeldiškiems kunigams atšaukė 
duotas jo pirmtakų privilegijas, deivės Viktorijos (pergalės 
deivės) statulą, kurią dar Augustas buvo pastatęs Romos se- 
nato posėdžių salėje, liepė išmesti laukan. Teodosijas I anti- 
kinę religiją visiškai pribaigė. 391392 metais jis uždraudė 
las; visoks viešasis kultas pasidarė stabmeldžiams nebegali- 
mas. Tai buvo pirmas viešasis stabmeldybės pralaimėjimas. 

Ištuštėjo dabar puikiosios senovės šventyklos, Romos Ka- 
pitolijus buvo jau seniai sugriuvęs, stabmeldžiai būrių bū- 
riais ėjo krikštytis ir nusilenkti tam Nežinomam Dievui, ku- 
riam dar Pauliaus laikais buvo Atėnuose pastatę altorių. 

Stabmeldiškoji filosofija irgi rengėsi savo pačios laidotuvėms. 
Patys įvairių srovių pavadinimai — eklekticizmas, neopitago- 
rizmas, neoplatonizmas, rytietiškai graikiškoji filosofija - jau 
rodo, kad nebuvo įstengiama sukurti ko nors naujo, kad 
žmonių dvasia, įsivėlusi į neišsprendžiamų klausimų tinklą, 
nerado kelio ir nebežinojo, kur dėtis. 

Antikinis menas, ligi tobulybės viršūnių privedęs formą, 
pasijuto neturįs po savim pamato. Gęstančio helenizmo lai- 
kotarpyje nesukurta nė vieno žymesnio veikalo, nebuvo nė 
vieno genialaus menininko. Į paveldėtas formas neįstengta 
įdėti didingo turinio, ir tuo būdu meno gyvenimas buvo pa- 
smerktas mirti. 

Taip tad išvidinis išsekimas visiškai pakirto gęstančios an- 
tikos jėgas. 

Tuo tarpu iš tamsių Reino ir Dunojaus miškų kilo nau- 
jos tautos. Rytai jau buvo seniai užmigę mirties miegu. Jie 
atliko savo uždavinį, perdavė kultūrą Viduržemio jūrų pa- 
krantėms ir nuėjo ilsėtis. Garbingoji Helada buvo išsisėmusi 
ir pavargusi, Roma žuvo savo supuvime ir socialinėse su- 
irutėse. Reikėjo tad, kad ateitų naujos tautos, kupinos gyvy- 
bės, kupinos jėgos kurti naujam gyvenimui ant naujų pama- 
tų, nes senosios šiam darbui netiko. Ir tos tautos atėjo. Di- 
dysis kilnojimasis pažadino jąsias iš gilių girios glūdybių, 
pažadino tas tautas, kurios vėliau užvaldė Europą, perplau- 
kė Atlantą, įsikūrė Indijoje; ėmėsi spręsti painiausių būties 
klausimų, daugelį išsprendė ir padėjo pamatą visai būsima- 
jai Europos kultūrai. Tai buvo germanai. 

Germanų įėjimas į istorijos areną buvo didžiausios šv. 
Augustino laikų gyvenimo įvykis. Jie visiškai parbloškė stab- 
meldiškąjį-antikinį pasaulį, parodė žibančių marmurų ir le- 
gionų niekingumą, nes inexhausta iuventus (taip Tacitas cha- 
rakterizuoja germanus) buvo galingesnė už imperijų platy- 
bę ir didybę. Šiųjų barbarų apsuptame Hipono miestelyje 
prieš 1500 metų mirė ir šv. Augustinas. 

Krikščionybė šiuo metu irgi išgyveno daug skaudžių 
smūgių. Ne visi stabmeldžiai krikštijosi iš įsitikinimo. Dau- 
gelis tik oficiališkai buvo krikščionys, bet gyveno stabmel- 

diškai, o dar daugiau laikėsi stabmeldiškųjų prietarų. Nesu- 
prastas gerai Kristaus mokslas, netikusiai derinamas su grai- 
kų filosofija, pagimdė daugybę erezijų, su kuriomis taip 
smarkiai kovojo vėliau šv. Augustinas, jog buvo net vadina- 
mas „eretikų kūju“. Svarbiausios to meto erezijos buvo gnos- 
ticizmas ir manichėjizmas. 

Gnosticizmas kilo dėl nemokėjimo atsakyti, iš kur pasau- 
lyje bloga. Blogio problema jau nuo senų senovės domino 
žmoniją, ir visi žymesnieji filosofai laužė sau galvas, norėda- 
mi surasti jojo priežastį. Gnostikai darė tą pat, tik jie rėmėsi 
ne katalikų mokslu, bet pagoniškąja filosofija - ir suklydo. Jie 
prileido du pradu: gerąjį ir blogąjį. Dievas yra gerasis princi- 
pas, o medžiaga - blogasis, Dievas, žinoma, negalėjęs pats be- 
tarpiškai tverti blogojo prado - medžiagos; todėl jie prileido 
tarpinių būtybių, vadinamų eonais, kurių paskutinis ir sutvė- 
ręs medžiagą. Kadangi medžiaga yra, blogas daiktas iš esmės, 
tad Kristus negalėjęs turėti kūno, vadinasi, jis gyveno, tik ta- 
riamu žmogaus pavidalu prisidengęs. 

Tokiu pat dualizmu yra pagrįstas ir manichėjizmas. Pagal 
jį yra du principu: gerasis — šviesos dievas, ir blogasis — tam- 
sos dievas. Juodu nuolat vienas su antru kovoja. Kad apsigin- 
tų, šviesos dievas išleido iš savęs prožmogį, kuriam padėti dar 
pasiuntė gyvenimo dvasią, ir tuo būdu tamsos dievas buvo nu- 
galėtas, nors jis vis dar kelia maištą ir stengiasi, kur tik galė- 
damas pakenkti šviesos dievui. Nuo to prožmogio atitrūku- 
sios šviesos dalys dabar įsikūnija žmonėse, nors bendrai žmo- 
nės savo buvimą ima iš tamsybių kunigaikščio. Jis pagimdė 
Adomą ir Ievą, kad tuo būdu palaikytų pagautą nuo prožmo- 
gio šviesos dalelę. Taigi moterystė ir gimdymas einanti iš blo- 
gojo principo. Sekta susidėjo iš trijų rūšių tikinčiųjų: žemiau- 
siai buvo užginta valgyti mėsos, gerti vyno (signaculum oris), 
antroji klasė negalėjo dirbti (signaculum manuum), pagaliau 
aukščiausioji klasė turėjo susilaikyti nuo moterystės ir gim- 
dymo (signaculum sinus). Ši fantastiška erezija buvo prisivi- 
liojusi kurį laiką ir šv. Augustiną. 

Reikėjo tad ginti grynąjį katalikų mokslą nuo eretikų už- 
puldinėjimų, reikėjo graikų filosofiją ir bendrai visą kultūrą 

derinti su krikščionybe. Taurės buvo iškaltos iš puikiausio 
aukso tik, deja, tuščios. „Vyno nebėra“, - skundėsi antikinis 
pasaulis. Bet Kristus atnešė toms taurėms turinį, reikėjo tik 
pripilti ir duoti ištroškusiai žmonijai. Šį darbą atliko Bažny- 
čios Tėvai. Jie buvo išauklėti klasiškoje atmosferoje, mokėsi 
daugumas pas stabmeldžius ir patys ilgai buvo stabmeldžiai; 
jie pasisavino visą ano meto mokslą, kultūros laimėjimus, ir 
pritaikė juos krikščionybės dėsniams. „Bažnyčios Tėvai an- 
tikos Testamentą, kuris kilo Graikijoje, sujungė su Izraelio Te- 
stamentu ir su krikščionybe į vieną neišskiriamą vienybę“ 
(Adolfas Harnackas). Izraelis davė įstatymą, stabmeldžiai 
davė filosofiją. Bet ir įstatymas, ir filosofija buvo tik tiesos 
nuotrupos, juodu abu žinojo, ko siekia - tiesos Pilnybės, bū- 
tent, - bet nežinojo, kokiu keliu eiti. Ir štai Bažnyčios Tėvai 
parodė tą kelią, parodė Kristų: „Aš esu kelias!“ Klasiškoji kul- 
tūra jiems buvo prirengiamoji mokykla pradėti sisteminti 
krikščionybės dėsnius, buvo neišsemiamas arsenalas puikiau- 
sių ginklų pagrįsti ir ginti krikščioniškojo mokslo tiesoms. Baž- 
nyčios Tėvų raštuose slepiasi neapsakomas kultūrinis lobis. 
Jujų veikalai padėjo pamatus visai vidurinių amžių kultūrai. 
Ojeigu jų mokslo vaisiai negreit pribrendo, tai čia kaltas tas 
didis tautų kilnojimasis, tas visuotinis socialinio gyvenimo pa- 
krikimas, neleidęs žmonėms susitelkti ir persvarstyti šitų vy- 
rų darbus. Žymiausias visų Bažnyčios Tėvų, didžiausias vi- 
sų amžių teologas ir filosofas yra šv. Augustinas. 


2. Šv. Augustino asmuo 


Harnackas šv. Augustiną palygino su Faustu. Taip! Šis di- 
dis šventasis tikrai buvo faustiškos prigimties. Fausto, išreiš- 
kusio aštuonioliktojo šimtmečio žmonijos ilgesį, vyriausias 
troškimas surasti tiesą labai primena šv. Augustino sielos 
šauksmą: „O tiesa, tiesa! Kaip labai trokšta tavęs mano siela!“ 
Bet vis dėlto tarp juodviejų yra neužgrendžiamas tarpas: šv. 
Augustino kova yra už Dievą, Fausto kova yra prieš Dievą. Faus- 
tas tiesos ieško magijoje, galop susideda su Mefistofeliu, pa- 

sineria į gyvenimo sūkurius ir žūsta. Šv. Augustinas pradeda 
nuo gyvenimo linksmybių, pereina religines ir filosofines klai- 
das ir prieina prie Dievo. Faustas žengė visiškai atbulai, kaip 
ir visas jo atstovaujamas to meto - ir dabartinis - pasaulis. 

Geniali šv. Augustino dvasia nerimo, nerasdama absoliu- 
tiškos tiesos. Stabmeldiškasis lavinimas nedavė jam stiprių pa- 
grindų. Patvirkęs anų laikų gyvenimas, karštas tikrai afrikie- 
tiškas jo kraujas stumte jį stūmė ieškoti realių smagumų. „Ir 
kas galėjo mane labiau pradžiuginti, kaip mylėti ir būti myli- 
mam“, - rašo jis pats (Conf. II, 2). Pozityvios religijos stoka (tuo 
metu šv. Augustinas dar nebuvo pakrikštytas) nedavė aksti- 
no varžyti savo aistras, ir jis ėjo per visus nuodėmingų 
džiaugsmų laipsnius. Aštuoniolikos metų pasiėmė pas save 
mergaitę, su kuria gyveno, nors į moterystę ir nemanė eiti. Bet 
ir tarp šitų kūniškų linksmybių, į kurias jis ypač įsileido atvy- 
kęs į Kartaginą, jojo siela alko, alko tikro džiaugsmo ir tikros 
tiesos. „Mano viduje buvo badas“, - rašė jis vėliau (Conf. III, 
1). „Ir argi toks mano gyvenimas buvo gyvenimas, mano Die- 
ve?“ (Conf. III, 2). Žemės džiaugsmais pasitenkina tik nykštu- 
kai. Milžinai ieško amžinos linksmybės. Ieškojo josios ir šv. 
Augustinas. Bet kur rasti? kuriuo keliu eiti? 

Šitokios išvidinės krizės metu jis pakrypsta į manichėjiz- 
mą. Manichėjai, šv. Augustino liudijimu, nuolat kalbėję apie 
Jėzų Kristų, Šventąją Dvasią, apie tiesą (žr. Conf. III, 6), fan- 
tastiška savo pasaulėžiūra suviliojo jojo dvasią, taip ieškan- 
čią tiesos ir taip nusivylusią kūno smagybėmis. Nesuvokda- 
mas, iš kur pasaulyje blogis, nesuprasdamas Dievo prigim- 
ties ir įsivaizduodamas jį medžiaginį (žr. Conf. III, 7), lengvai 
patikėjo tiems, kurie skelbė kitokį mokslą negu retorių mo- 
kyklos Tagastėje ar Kartaginoje. O kas nežino, kad geniali 
dvasia nėra konservatorė? Tuo labiau, kad gęstančios stabmel- 
dybės metu viskas buvo suvesta tik į gražias išorines formas. 

Bet kad manichėjizmo svaičiojimai neturi pagrindo, kad vi- 
sas jų mokslas yra ne proto, tik vaizduotės padaras, — tą ma- 
to kiekvienas, rimčiau galvojąs žmogus. Tą pamatė ir šv. Au- 
gustinas. Milano vyskupo šv. Ambraziejaus pamokslai, gilus 
tiesų meditavimas parodė jam manichėjizmo klaidas, ir jis nu- 

tarė jį visiškai pamesti. Bet kur eiti? Kur ieškoti tiesos, kurios 
taip labai troško jojo širdis? 

Ieškojęs gyvenimo prasmės kūno smagumuose, ieškojęs 
manichėjų moksle ir niekur josios neradęs, šv. Augustinas 
pradėjo abejoti, ar iš viso galima pažinti tiesą. Jo patyrimas 
buvo dabar daug platesnis, proto žvilgis daug gilesnis, bet 
prie tiesos neprisiartinta nė trupučio. Po tiek klaidžiojimų —- 
nė trupučio! Ir štai jis gyvena skepticizmo laikotarpį. Bet ši- 
tokia filosofija, būdama grynai negatyvinio pobūdžio, neke- 
lianti ir negalinti kelti jokių problemų, aišku, nepatenkino šv. 
Augustino proto, kuris ieškojo ne neigimo, bet teigimo, am- 
žino, nesikeičiančio teigimo, viską nušviečiančio, viską ap- 
imančio. Juk apie viską sakyti „ne“ — tai vis tiek, ką ir nieko 
nesakyti. Tuo tarpu žmogus, kiekvienas žmogus — tuo labiau 
genialus - visada linksta realybėje pripažinti ir pažinimo tik- 
rumą, ir tiesos objektyvumą, nors teorijoje būtų ir didžiau- 
sias skeptikas. Čia yra didžiausia skepticizmo silpnybė, ku- 
rią jautė ir patys jojo šalininkai. Jautė ją ir šv. Augustinas ir 
todėl skepticizmą pats laikė tik pereinamuoju etapu. Tuo tar- 
pu prisidėjo prie Katalikų bažnyčios katechumenų, kol ga- 
lop paaiškės, kur turi kreipti savo žingsnius. 

Augustinas - katechumenas. Jis dabar pradeda tikėti, kad 
turbūt katalikybėje yra toji tiesa, kurios taip aistringai ieškojo 
ir kurios niekur nerado. Taip jis tiki, bet jis dar nežino. Jis dar 
neturi pagrindo, jo sielos dirva neparuošta Amžinosios Tiesos 
sėklai, kad priimtų mokslą to, kuris „stabmeldžiams yra pai- 
kybė“ (šv. Paulius). Ir šitą dirvą jam parengė neoplatonizmas. 

Šv. Katarinos bažnyčioje Pizoje yra paveikslas vaizduojąs 
šv. Tomo Akviniečio triumfą. Iš vienos jojo pusės stovi Aris- 
totelis, iš kitos - Platonas ir kvepia savo išmintį Angeliškajam 
Daktarui. Šituo paveikslu norėta pasakyti tą pat, ką Minucijus 
Felixas pasakė žodžiais: „Krikščionys dabar yra filosofai, o se- 
novės filosofai buvo krikščionys“. Jie žinojo, kur reikia eiti, tik 
nežinojo, kuriuo keliu. Jie daugeliu atžvilgių prisiartino prie 
krikščionybės labai arti, jog, pavyzdžiui, Eusebijas Platoną net 
pavadino Atikos Moze. Pats šv. Augustinas nustebo skaityda- 
mas jo dialogus: jie taip krikščioniškai skambėjo. Krikščiony- 

bė ir buvo tiesos išbaigimas, išpildymas Sokrato, Aristotelio ir 
Platono nujautimų. Todėl suprantama, kad neoplatonikų raš- 
tai šv. Augustinui buvo geriausia prirengiamoji mokykla 
įžengti į krikščionybę. Nematerialinis jųjų Dievo supratimas, 
artimas krikščioniškajam Žodžiui jųjų Logas visiškai išdildė 
Augustino sieloje manichėjizmo likučius. Jis dabar pradėjo 
Skaityti ir Šventąjį Raštą, ypač šv. Pauliaus Laiškus, kurie pir- 
miau, pamėgusiam klasišką formą, buvo labai nesklandūs ir 
negilūs. Tiesa, praktinis jo gyvenimas vis dar nesikeitė. Išėjus 
pirmajai konkubinai, iš kurios susilaukė sūnų Adeodatą, jis 
pasiėmė kitą. Bet tai buvo paskutiniai nuodėmės laimėjimai. 
Augustinas jau buvo arti amžinosios Tiesos vartų, pro kuriuos 
netrukus įėjo, ir ši Tiesa apgaubė visą jo sielą. 

Bet kokią didžiulę kovą reikėjo pereiti šiam šventajam, ko! 
galop pasijuto pergalėjęs. Pasaulio džiaugsmai, tuštybių tuš- 
tybės, senos draugystės laikė įsikibusios į jojo sielą ir šnabždė- 
te šnabždėjo: „Argi pamesi mus! Nuo to laiko mes nebūsime 
su tavim amžinai! Nuo to laiko šis ir anas darbas tau bus už- 
gintas amžinai“ (Conf. VIII, 11). Ir didžiulė audra siautė jojo 
sieloje. Karštos ašaros dažnai vilgė susirūpinusį Augustino 
veidą. Kartą ši kova pasiekė aukščiausią laipsnį. Jis gulėjo po 
fygos medžiu ir graudžiai verkė. „Paleidau ašaroms vadžias, 
ir išsiveržė iš mano akių upeliai, maloni auka Tau, Dieve!.. Ar 
ilgai dar sakysiu: rytoj ir rytoj? Kodėl ne tuoj? Kodėl ne dabar 
turi būti galas mano nedorybėms?“ (Conf. VIII, 12) Staiga iš 
netolimo namo pasigirdo balsas: „Tolle, Iege; tolle, lege - Imk ir 
skaityk! Imk ir skaityk!“ Tai buvo žaibas Augustino sielai. Ja- 
me jis matė Dievo paliepimą, todėl greit paėmė šv. Pauliaus 
Laiškus ir atsivertęs skaitė pirmą pasitaikiusi skyrių: „Kaip 
dieną elkimės padoriai, saugodamiesi apsirijimo ir girtavimo, 
palaidumo, neskaistumo, nesantaikos ir pavyduliavimo. Ap- 
sivilkite Viešpačiu Jėzumi Kristumi ir nelepinkite savo kūno, 
netenkinkite jo geidulių“ (Rom 13, 13-14). Šitų žodžių užteko. 
Naktį iš 24 į 25 balandžio 387 m. Augustinas su savo sūnumi 
Adeodatu ir draugu Alypijumi buvo Milano vyskupo šv. 
Ambraziejaus pakrikštytas. Jis vėl verkė „tarp malonaus baž- 
nyčios himnų ir giesmių skambėjimo“ (Conf. IX, 6), bet tai jau 

nebuvo kartaus nusivylimo ir klajonių ašaros, tik didaus 
džiaugsmo ir tyro entuziazmo. „Ir įėjo tiesa į mano širdį, ir už- 
sidegė maldingumo jausmai, ir bėgo ašaros, bet man buvo ge- 
ra su jomis“ (ten pat). 

Tai buvo galutinis jo laimėjimas. Surado absoliutiškąją Tie- 
są, surado gyvenimo prasmę ir tikslą, beliko daryti atgailą už 
savo jaunystės klaidas. Šiuo laiku Augustinas jau buvo 33 me- 
tų amžiaus. Nuo dabar prasideda jo šventumo laikotarpis. 

Po motinos mirties jis grįžo iš Italijos atgal į Afriką ir čia 
pradėjo savo naująjį gyvenimą. Pašvęstas kunigu, vėliau vys- 
kupu visa savo siela rūpinosi tikinčiųjų reikalais. Jojo pamoks- 
lininkavimas buvo tiesiog nuostabus. Dažnai sakydavo pa- 
mokslus po du kartu per dieną. Jis buvo didžiausias to meto 
Vakarų bažnyčios kalbėtojas. Privatiškame gyvenime be ga- 
lo paprastas, kuklus, jis susilaikydavo nuo gardesnių valgių; 
prie stalo būdavo skaitoma kokia šventa knyga arba vedamas 
disputas mokslo klausimais. Jojo namuose negalėjo gyventi 
nė viena moteris, net nė artimiausia giminė. Ypač buvo dos- 
nus pavargėliams. „Aš esu elgeta elgetoms ir mielai noriu juo 
būti, kad tuo būdu priklausyčiau Dievo vaikams“. 

Ambraziejus, Jeronimas! ir Augustinas buvo trys skaid- 
riausios to meto Katalikų bažnyčios žvaigždės. Juos galima 
trumpai taip charakterizuoti: Ambraziejus - charakteris, Jero- 
nimas - talentas, Augustinas - genijus. Savo minties gilumu, 
savo individualybės turtingumu jis žymiai pralenkia visus sa- 
vo meto ir ilgų amžių po jo žmones. Jis stovi viso šito peri- 
odo viduryje, jungdamas stabmeldiškąjį pasaulį su krikščio- 
nybe ir tiesdamas vieną ranką Platonui, o antrąją - šv. Tomui 
Akviniečiui. Jis yra Vakarų filosofijos ir teologijos kūrėjas. 
Minties srovė, kuri eina per Platoną ir Plotiną, šv. Augustine 
rado suderinimą su krikščionybe, ir dabar ji pradeda klaben- 


1 Šv. Ambraziejus (340-395) buvo Milano vyskypas, žymus savo gany- 
tojavimu ir savo raštais. 

Šv. Jeronimas (334 ar 340—420), didis Šventojo Rašto žinovas, išvertęs jį 
iš hebrajų į lotynų kalbą. Jojo vertimas, vadinamoji Vulgata, ir šiandien yra 
Katalikų bažnyčios vartojamas. 

ti į mūsų laikų kultūros rūmų vartus. Po 1500 m. žmonija at- 
sidūrė vėl tose pačiose dvasinės atmosferos sąlygose, kokio- 
se buvo ir Augustino laikais. Tada geso stabmeldiškoji kul- 
tūra, dabar gęsta renesanso kultūra, sukurta irgi žmogaus 
stabmeldžio, žmogaus, kuris norėjo nuversti Dievą nuo Vi- 
satos Karaliaus sosto ir pats ten atsisėsti. Naujųjų laikų isto- 
rija yra šv. Augustino gyvenimo istorija. Bet jeigu mūsų lai- 
kai pradėjo su šv. Augustinu eiti, tegul su juo ir pabaigia. Ke- 
liamas balsas, kad be šv. Augustino mes neišspręsime dabar 
kilusių problemų, nesugebėsime gerai pagrįsti auštančio naujo 
amžiaus. Tai yra tiesa ir ši tiesa šv. Augustiną dar labiau pri- 
artina prie mūsų laikų. Šių metų jubiliejus gal nudengs tą ne- 
žinojimo kaukę, kuri šį didį šventąjį ir mąstytoją buvo paslė- 
pusi nuo moderniškojo pasaulio, nes vis dėlto reikia sutikti, 
kad mūsų žmonėms yra labiau žinomas šv. Augustino tik var- 
das, negu raštai ir bendrai mokslas. Kai dr. Johnas S. Zybura 
išsiuntinėjo Anglijos, Amerikos ir Kanados profesoriams an- 
ketą dėl neoscholastikos, tai šie atsakė, kad dabartinis nedrau- 
giškumas tomizmui nėra joks nedraugiškumas, bet tik abe- 
jingumas, kyląs dėl nežinojimo... Moderniškosios filosofijos ša- 
lininkai apie šv. Tomą šiek Hek skaitę. Tai tik „apie“ ir „šiek tiek“! 
Jei taip yra su šv. Tomu, tad ką bekalbėti apie šv. Augustiną, 
kuris laiko atžvilgiu yra taip tolimas. Bet jo dvasia mūsų lai- 
kams yra daug artimesnė negu šv. Tomo. Todėl nenuostabu, 
kad taip filosofija, taip teologija dabar vis labiau pradeda 
krypti į šv. Augustiną. Ir kažin ar šis jubiliejus nebus augus- 
tinizmo laimėjimas šių mokslų pasaulyje? 

Šis ugningas filosofas, jungęs savyje intuicijos gilumą su 
refleksijos platumu, šis didis šventasis, buvęs ir didis nusi- 
dėjėlis; šis žmogus, vienijęs afrikietišką temperamentą su he- 
lenišku rimtumu, orientališką patosą su stabmeldišku sod- 
rumu, graikų idealizmą su rymiečių patvarumu ir minties 
griežtumų; ši amžinai kovojanti, amžinai nerami, lyg įaud- 
rinta jūra, asmenybė užsitarnauja visokeriopos mūsų pagar- 
bos ne tik kaip genialus mokslininkas ar didis šventasis, bet 
ir kaip mūsų laikų Mokytojas, rodąs kiekvienai kultūros 
krypčiai jos tikrąjį kelią - civitas Dei! 

ŽMOGIŠKOSIOS NETIKRYBĖS ŠVENTASIS 
Pranciškaus Asyžiečio užmojis ir jo prasmė 


1. Klausimo pobūdis 


Sąmoningai vadiname šv. Pranciškaus Asyžiečio darbą už- 
moju, ne veikla, Nes iš tikro jis veikalo nė nepaliko: jis paliko 
mums tik savo paties pastangų kryptį ir save patį kaip įkū- 
nytą šios krypties regimybę, visu grožiu spindinčią jo asme- 
nybėje, tačiau nesusiklosčiusią bendruomene ir todėl nevir- 
tusią šiosios būsena istorijoje. Tai, kas tęsiasi po Pranciškaus 
mirties jau septynetą amžių su viršum pranciškonų vienuoli- 
jos atšakomis, yra istorinio vyksmo padaras - ne ta prasme, 
kad šis vyksmas išugdo bei išskleidžia kiekvieną pradmenį 
ligi pilnutinio pavidalo, bet ta, kad čia jis išskleidė bei išugdė 
ano pradmens priešingybę. Bažnyčios istorikai kreipia mūsų 
dėmesį į tai, kad, mirštant šv. Dominykui (1221), dominiko- 
nų ordinas jau buvo institucija; mirštant gi šv. Pranciškui 
(1226), pranciškonų ordinas vis dar tebebuvo tik sąjūdis!. Ta- 
čiau ar dėl to, kad Pranciškus „nebuvo organizatorius“, 0, 
kaip sako Dante, „užtekėjo žemei tarsi saulė“? kad „jis buvo 
mistikas, poetas, dainos ir maldos žmogus, o ne kanonistas, 
teologas, pamokslininkas-ginčininkas (Kontroversprediger)“ 
(ten pat)? Vykdamas į Artimuosius Rytus misijų (1219), Pran- 
ciškus paskyrė savo vietininkais (vicarii) Matą iš Narnio ir Gri- 
galių iš Neapolio, kurie, pasinaudodami šventojo nebuvimu, 
tuojau įvedė naują regulą ir atidarydino Bolonijoje studijų na- 


! Jedin Hubert, Handbuch der Kirchengeschichte (sudėtinis veikalas), Die 
Mittelalterliche Kirche (įvairūs autoriai): Wolter Hans, S], Die Bettelorden, 
Freiburg i. Br., 1968, t. III/2, p. 226. 

mus (plg. ten pat). „Argi Pranciškus anksčiau nepermatė jų nu- 
sistatymo?“, klausia Bažnyčios istorikai (plg. H. Wolter, SJ, ten 
pat). Taip pat laikoma mįsle, kodėl, Pranciškui atsisakius vir- 
šininko pareigų, ordino vadovais buvo išrinkti visų pirma 
Alias iš Cortonos, o po jo Jonas Parentis (1227), kurie ordiną 
pasuko kitu keliu, negu jį buvo norėjęs vesti pats jo steigėjas 
(plg. Wolter H., p. 226-227), tuo įgalindami ne tik paties ordi- 
no suskilimą, bet net jo dalies atsigrįžimą prieš Bažnyčią: „Pra- 
ėjus beveik lygiai šimtui metų po įsteigimo, dalis pranciško- 
nų Ordino virto pirmaeile tvirtove sukilėliams prieš Šventąjį 
Sostą. Jie teisingai kovojo prieš supasaulėjusią ir nekrikščio- 
nišką dvasią, vis labiau besiplečiančią tiek Romos kurijoje, tiek 
jų pačių ordine. Bet jų kova ne kartą buvo išjuoka idealo, už 
kurį jie tarėsi kovoją“?. Tą patį teigia ir kitas žinomas Bažny- 
čios istorikas: „Šie vyrai neturėjo jėgos ginti savo idealo, kaip 
tai buvo daręs šv. Pranciškus: tyliai, kantriai, klusniai; jie grie- 
bėsi maišto kaip religiniai aklatikiai““, 

Ką visa tai reiškia: tik paprastą nuokrypą nuo paties Pran- 
ciškaus ar proveržį mūsojo būvio dialektikos, kuri pačia są- 
voka yra dvipusė, todėl istorijos anaiptol nėra visados išvys- 
toma pageidaujama linkme, net jei pats pageidautojas būtų 
ir serafiškas šventasis? Pranciškus yra savo broliams labai 
įtaigiai pabrėžęs: „Nekalbėkime apie jokį kitą kelią ir apie 
jokį kitą gyvenimo būdą, kaip tik apie tą, kurį man Viešpats 
yra parodęs savo gailestingumu““. Tačiau — kodėl nekalbė- 
ti? Ir kas yra tasai ypatingas kelias, kad Pranciškus jo taip 
atkakliai laikėsi ir jį taip įsakmiai kitiems piršo? Po septy- 
nių su puse amžių atsakyti į tai yra kiek lengviau negu pra- 
džioje, kadangi ši pradžia buvo per daug pridengta dorine 
skraiste <...> doras ir net šventas žmogus negalėtų būti ei- 
damas ir kitu keliu - šv. Augustino, šv. Benedikto, šv. Ber- 
nardo, kaip į tai labai pagrįstai nurodė ir patys Pranciškaus 


2 Wolter Hans, t. II/2: Iserloh Erwin, Die Spiritualbewegung und der Ar- 
mutsstreit, p. 459. 

3 Lortz Joseph, Die unvergessliche Heilige, Dūsseldorf, 1954, p. 24. 

* Cit. iš: Maceina A. Saulės giesmė, Brooklyn, 1954, p. 299. 

broliai 1222 metų Sekminių sueigos metu prašydami Osti- 
jos kardinolą, kad jis prikalbėtų Pranciškų „paklausyti mo- 
kytų brolių patarimo““. Tačiau Pranciškus to nė girdėti ne- 
norėjo. Ar jis buvo užsispyrėlis? „Viešpats pašaukė mane eiti 
paprastumo ir nusižeminimo keliu“, - atsakė jis kardinolui, 
perdavusiam brolių pageidavimus (plg. fen pat). Bet ar kiti 
vienuolynai nebuvo pašaukti eiti tokiu pat keliu? Kaip tad 
suvokė Pranciškus paprastumą ir nusižeminimą, jeigu jis ta- 
rėsi jais skiriąsis nuo kitų ligšiolinių vienuolynų? Praėjus ket- 
veriems metams po Pranciškaus mirties, popiežius Grigalius 
IX, pranciškonų prašomas, paskelbė, esą Pranciškaus testa- 
mentas neturįs įstatymo galios“. Tačiau juk kiekvienas testa- 
mentas reiškia tik valią, o ne galią. Kokią tad gi valią reiškia 
Pranciškaus testamentas, jei reikia kreiptis net į popiežių pra- 
šant paaiškinti, ar ši valia ordiną įpareigoja? Ir koks yra šios 
valios turinys, jei patyrę, kad ji nėra įstatymas, vieni džiūgau- 
ja, kiti gi traukiasi kurdami naują sąjūdį (pranciškonai spi- 
ritualai)? 

Šio straipsnio uždavinys užtat ir yra žvilgterėti į šv. Pran- 
ciškaus valią bei jos turinį, interpretuojant juos žmogiškojo 
būvio šviesoje. Juk tai, ko Asyžietis norėjo, buvo, kaip žino- 
ma, ne kas kita, kaip vykdyti Evangeliją. Tačiau ką reiškia: 
vykdyti Evangeliją? Evangelija gali būti ir suprasta, ir vykdo- 
ma tik ryšium su žmogaus būkle pasaulyje. Tai ši būklė yra 
dirva, į kurią esti sėjama Evangelijos sėkla, čia žmonių su- 
mindoma, čia paukščių sulesama, čia erškėčių užgožiama, čia 
saulės sudžiovinama, čia galop įsišaknijanti ir auganti (plg. 
Lk 8, 5-8). Tai vaizdai, nusaką Evangelijos santykį su ta ar 
kita žmogiškąja būkle. Kas tad imasi vykdyti Evangeliją, tu- 
ri visų pirma suvokti, kokią žmogaus būklę pasaulyje jis de- 
da į šio vykdymo pagrindus. Evangelijos vykdymas nėra tik 
grynai religinis uždavinys; jis yra kartu ir metafizinis užda- 
vinys, vadinasi, įžvalga į tam tikrą padėtį, kurioje žmogus 


5 Plg. Saulės giesmė, p. 299. 
5 Plg. popiežiaus Grigaliaus IX bulę „Ouo elongati“ 1230 m., cit. iš: 
Handbuch der Kirchengeschichte, t. II/2, p. 308-309. 

buvoja: tai rūpestis kaip tik šią padėtį padaryti dirva Evan- 
gelijos sėklai. Jeigu tad Pranciškus, kaip pats pabrėžia, turė- 
jo savitą kelią bei savitą būdą Evangelijai vykdyti, tai savai- 
me jis turėjo turėti ir savitą žmogaus būklės pasaulyje sam- 
pratą. Norint suvokti Pranciškaus užmojį, reikia visų pirma 
ir atskleisti šią sampratą. 

Dar daugiau: Pranciškaus įsteigto ordino suskilimas, ko- 
vos tarp savęs ir su bažnytine vyresnybe, nuolatinis regulos 
kaitaliojimas, Pranciškaus žodžių peraiškinimas sau priim- 
tina prasme buvo apraiškos ne religinės Evangelijos vykdy- 
mo pusės, bet kaip tik metafizinės pusės. Nes metafizinis 
Evangelijos vykdymo pagrindas apsprendžia ir religines 
priemones, reikalingas šiam vykdymui. Asmens tobulinimui 
yra visai vis tiek, ar vienuolis turės tik apsiaustą su virve ir 
kelnes, kaip norėjo Pranciškus, ar dar ir knygų bei kitų kas- 
dienos reikmenų, kurių Pranciškus nepakentė; ar vienuolija 
bus turtinga ūkiais ir namais, kaip buvo ir yra įprasta, ar gy- 
vens tik šia diena, kaip Pranciškaus buvo užsimota. Tačiau 
tai yra anaiptol ne vis tiek metafizinei žmogaus būklės sam- 
pratai, kuri šiais dalykais išeina aikštėn. Knygomis apsista- 
tęs ir dviejuose kambarėliuose gyvenąs benediktinas objek- 
tyviai nusako visiškai kitokią žmogaus būklę, negu kalnų olo- 
je įsitaisęs ar į dykumas pasitraukęs atsiskyrėlis. Tai nėra tik 
laipsnio skirtumas; tai esmės skirtumas. Ir štai Pranciškaus 
sekėjai to nesuprato. Jie nesuprato, kokia gi žmogiškoji būk- 
lė yra padėta į pranciškinio Evangelijos vykdymo pagrindą; 
nesuprato nei tie, kurie mėgino Pranciškaus valią keisti, nei 
tie, kurie tarėsi lieką jai ištikimi. Abeji rungėsi tarp savęs už 
įvairias religines praktikas, kurios visos yra lygiai geros ir 
vienaprasmės; tačiau jie nepasiklausė, kokia idėja šias prak- 
tikas grindžia bei jomis apsireiškia. Užtat Pranciškaus valios 
keitėjai nustojo pranciškinio savitumo, o Pranciškaus valios 
vykdytojai virto svaičiotojais. Šia prasme ir sakėme, kad is- 
torinis vyksmas išvystė Pranciškaus užmojį kaip pradmenį į 
šiojo priešingybę, nes pats Pranciškus stengėsi kurti kažką 
labai savitą, nebūdamas anaiptol svajotojas. Todėl Prancš- 

kaus užmojo drama yra paties žmogiškojo būvio drama, vy- 
kusi ir tebevykstanti Bažnyčios istorijos scenoje. - Kokie yra 
šios dramos „veiksmai“? 


2. Žmogiškojo būvio dialektika 


Vokiečių filosofas katalikas Peteris Wustas (1884-1940), 
sklaidydamas dviejų Evangelijos sūnų - ištikimojo ir palaidū- 
no - palyginimą, klausia: „Kuris gi brolis pasirinko tikrąjį ke- 
lią?“7 Iš sykio atrodo, kad atsakymas esąs savaime aiškus: be 
abejo, vyresnysis, pasilikęs tėvo namuose ir ištikimai bei 
klusniai jam tarnavęs. Giliau betgi pamąstę, pradedame abe- 
joti, ar iš tikro vyresniojo sūnaus būsena yra tikroji žmogaus 
būsena. Juk argi grįžęs sūnus palaidūnas nėra savo vidumi 
turtingesnis, negu visą laiką namie buvojęs ištikimasis? Ar- 
gi vyresniojo brolio rūstis dėl tėvo džiaugsmo neliudija jo 
dvasios skurdo? Vyresnysis sūnus pasiliko namų užuovėjo- 
je ir sukasdienėjo; sakykime atvirai: suburžuazėjo. Jis pasida- 
rė atstumiantis, koktus ir net priklus. Jis ir pats tai jaučia, už- 
tat murma; jis pavydi jaunesniajam broliui anaiptol ne ožiu- 
ko ar veršiuko, o anų pavojingų bei netikrų tolybių, iš kurių 
šisai dabar grįžo į namų tikrybę; jis gerai žino, kad tokio 
džiaugsmo, kokį išgyveno tėvas, sulaukęs dingusio sūnaus, 
jis niekados nebūtų galėjęs pažadinti. Tiesa, tėvas į jo prie- 
kaištą, esą jis buvęs lyg ir pastumtas šalin, pagrįstai atsako: 
„Tu visuomet su manimi, ir visa, kas mano, yra ir tavo“ 
(Lk 15, 31). Tai reiškia: pjaukis ožiuką ar veršiuką, kada tik 
nori, ir puotauk, kiek nori. Ir vis dėlto abu — ir tėvas, ir vy- 
resnysis sūnus - jaučia, kad šitokia „puota“ namų saugumoje 
bus ne džiaugsmo puota, o tik, naujoviškai kalbant, kasdie- 
nė „party“ kaip buržuazinės gyvensenos išraiška. Namų sau- 
gumas suplokština žmogų. Namų būvis yra vienamatis: tai be- 
galinė lyguma, neturinti nei kalnų, nei prarajų, todėl neme- 


7 Wust Peter, Ungewissheit und Wagnis / Gesammelte Werke, Mūnster, 
1965, t. IV, p. 29. 

tafizinė pačia savo esme. Ji neakstina žmogaus klausti, vadi- 
nasi, filosofuoti: vyresnysis brolis nesusimąsto jaunesniajam 
grįžus, o tik rūstauja, jausdamasis nuskriaustas, nežinodamas 
betgi, nei kieno, nei kodėl. Nes pats namų tikrumas yra žmogui 
skriauda. Ir ši metafizinė skriauda kaip tik prabyla vyresnio- 
jo brolio lūpomis, tačiau tiek kasdieniškai, jog tikroji jos pras- 
mė dingsta nudėvėtų žodžių virtinėje. Ne! Vyresniojo sūnaus 
kelias buvoti namie negali būti tikrasis žmogaus kelias. 

Ar tai reiškia, kad tikrasis kelias yra sūnaus palaidūno? 
Jis „susiėmęs savo dalį, iškeliavo į tolimą šalį“ (Lk 15, 13), 
vadinasi, namų tikrybę iškeitė į pasaulio netikrybę. Tai drą- 
sus žingsnis, ir mes jaučiame esą jo traukiami, kaip kad jo 
patrauktas jautėsi ir vyresnysis brolis, susidūręs akis akin su 
grįžusiu jaunesniuoju. Tačiau pasaulio netikrybėje galima 
taip lygiai smukti, kaip ir namų tikrybėje, nes netikrybei gre- 
sia visiškai tikrovinis pavojus virsti palaidumu. Paveldėtoji da- 
lis tada esti išeikvojama „su kekšėmis“ (Lk 15, 30) ir žmo- 
gus tampa kiauliaganiu, dairydamasis „bent ankščių jovalo“ 
(Lk 15, 16), kadangi badauja būdamas nusviestas į neprotin- 
go gyvulio eiles. Žmogiškumo pažeminimas yra neišvengia- 
ma palaidumo pasekmė. Tada kyla paliktų namų ilgesys. Pa- 
saulio netikrybėn išvykęs žmogus suvokia smunkančią sa- 
vo padėtį, keliasi ir grįžta pas paliktą tėvą, jausdamasis esąs 
nebevertas vadintis sūnumi, todėl šiajam taria: „Priimk ma- 
ne bent samdiniu!“ (Lk 15, 19) Be abejo, ši nuosmukio są- 
monė padaro sūnų palaidūną filosofuojantį: jis apmąsto sa- 
vą būklę, suvokia savą nuopuolį, kartu betgi ir ryžtą keltis. 
Ir jis iš tikro keliasi, nugalėdamas žlugdantįjį palaidumą: 
„buvo miręs ir vėl atgijo“ (Lk 15, 32). Tačiau tuo jis anaiptol 
nepašalina kaltės bei nevertybės. Didžiulis tėvo džiaugsmas 
sūnui grįžus yra prasminga šios kaltės bei nevertybės išraiš- 
ka: džiaugiamės ne tuo, kas visados prie mūsų buvoja, bet 
tuo, kas buvo pražuvę ir vėl atsirado. Žūtis yra praėjusi psi- 
chologiškai, todėl džiūgaujame; bet žūtis yra visados dabar- 
tinė metafiziškai, todėl drebame, kad prisikėlusysis galėjo ir 
likti miręs. Jaunesniojo brolio kelias palikti tėvo namus irgi 
negali būti tikrasis žmogaus kelias. 

Šiame Kristaus palyginime P. Wustas regi žmogiškojo bū- 
vio dialektikos prasmenį arba, kaip jis pats sako, „prasmės 
vienybę“ (p. 31), būtent: buvoti įtampoje tarp tikrybės ir ne- 
tikrybės, tarp sotaus saugumo „namie“ ir alkstančio nesau- 
gumo „svetur“; patirti tikrybės nevertumą netikrybės aki- 
vaizdoje ir netikrybės pavojų tikrybės užuovėjoje. Reikia pa- 
likti „namus“, kad „svetimoje šalyje“ patirtum jų palaimą. Tai 
klaiki dialektika, tačiau neišvengiama. Kas ją suardo, iš anks- 
to apsispręsdamas už vieną jos narį, tas žygiuoja klystkeliu. 
Tikrasis kelias yra tik tikrybės-netikrybės vienybė. Užtat na- 
mo grįžusis sūnus palaidūnas ir yra mūsų išgyvenamas kaip 
patrauklesnis, palyginus jį su nuolatos „už pečiaus“ sėdin- 
čiu vyresniuoju sūnumi; patrauklesnis todėl, kad jame jau- 
čiame aną prasmės vienybę, įvykdytą, deja, nuosmukio, pa- 
žeminimo ir kančios kaina. Bet ar ne tai turėjo galvoje ir pats 
Išganytojas, kalbėdamas savo mokiniams pakeliui į Emauso 
miestelį: „Argi Mesijas neturėjo viso to iškentėti ir įžengti į 
savo garbę?“ (Lk 24, 26). 

Antra vertus, čia pat P. Wustas kreipia mūsų dėmesį į 1e- 
numaldomą žmogiškosios tikrybės troškulį: „Saugumo siekimas 
tiek prasikiša visų gyvenimo patyrimų priekin, jog tik ne- 
daugelis supranta slaptą tėvo nepasitenkinimą namie pasi- 
likusiu vyresniuoju sūnumi“ (p. 42). Saugumui bei tikrybei 
yra aukojama beveik viskas: sąžinė ir garbė, laisvė ir teisė, 
asmens ir tautos. Tuo tarpu netikrybė, pasak Wusto, yra iš- 
gyvenama „kaip kažkas, kas yra priešinga žmogaus prigim- 
čiai; nuo netikrybės staigmenų žmogus stengiasi gintis viso- 
mis jam prieinamomis priemonėmis“ (p. 32); netikrybė jam 
atrodo esanti „ne kas kita, kaip trukdomasis jo gyvenimo, o 
gal net ir viso pasaulio sąrangos sandas, su kuriuo žmogus 
turįs stoti kovon be atlydos“ (p. 35). Užtat tie, kurie apsi- 
sprendžia už netikrybę, yra laikomi „įtartinais subjektais“, 
„neramiais klajokliais“, „ramybės drumstėjais“ (ten pat), nuo- 
tykininkais, sutinkamais „visose gyvenimo srityse“ (p. 42). 
Be abejo, Wustas žino, kad esama ir „didžių, kilnių, dorinių 
asmenybių, kurios ar dėl laimingo paveldėjimo, ar dėl gilaus 
gyvenimo patyrimo sugeba pažinti ar bent nujausti žmogiš- 

kosios netikrybės prasmę“ (p. 42). Tačiau tai yra „nepapras- 
tos asmenybės“ (ten pat), ir šis jų nepaprastumas tik patvirti- 
na, kad „apskritai bet koks gyvenimo iracionalumas yra iš- 
gyvenamas kaip tikroji mūsų būvio grėsmė“ (ten pat). Tik- 
rybės bei saugumo troškulys žmoguje yra nenumaldomas, 
o jo siekimas - visuotinis. 

Iš tikrųjų betgi tiek savo prigimties sąranga, tiek savo būkle 
pasaulyje žmogus, pasak Wusto, yra „animal insecurum — ne- 
saugus gyvūnas“ (p. 45). Nesaugumas yra įaustas į pačią jo 
būtybę kaip sąranginis jos pradmuo: jau gimdamas žmogus 
žengia į pavojų pilną gyvenimą ir lieka reikalingas kito pa- 
galbos ligi pat galo. Nei medžiaginis aprūpinimas, nei dvasi- 
nis pažinimas bei sprendimas, nei galop religinis išganymas 
jam niekad nėra laiduoti: „objektyviai žiūrint, žmogus yra ne- 
saugi būtybė“ (p. 46). Netikrybė yra jo būsena pasaulyje, išeinanti 
aikštėn baime, rūpesčiu, abejone, svyravimu. Žmogus niekad 
nėra tikras, kad jis išsilaikys kūnu, teisingai pažins protu, rei- 
kiamai apsispręs valia. Laisvės pradmuo, persunkiąs žmogaus 
sąrangą ligi pat jo organų atvirybės, yra šio objektyvaus ne- 
saugumo bei netikrumo šaltinis. Šia prasme Wustas teisingai 
vadina žmogų „iš pagrindų bename būtybe“ (p. 54), nes jei- 
gu „namai“ reiškia saugumą bei tikrybę, tai objektyviai žmo- 
gus „namų“ neturi: jis visados yra pakeliui ir niekad ne na- 
mie, nes būti „namie“ reiškia būti tikram. O kur ir kada gi 
žmogus yra ar gali būti tikras? 

Čia tad ir atsiskleidžia žmogiškojo būvio dialektika: ne- 
būti „namie“ ir ieškotis „namų“; būti netikram sava sąran- 
ga ir trokšti tikrybės savu nusistatymu; būti apspręstam ne- 
tikrybei ir kovoti už tikrybę; būti neapdraustam niekad ir 
niekur ir kurti „apdraudą“ visur ir viskam; jausti patį žmo- 
giškąjį būvį esant nuotykį ir bėgti nuo kiekvieno nuotykio. 
Iš tiesų tikrybė-netikrybė yra pats ryškiausias žmogiškojo 
būvio apsprendimas arba „egzistencialija“, išeinanti aikštėn 
kiekvienoje žmogaus būklėje pasaulyje ir įtempdama šią 
būklę ligi aukščiausio laipsnio. Nuosekliai tad ir Evangeli- 
jos vykdymas neišvengiamai atsiduria šios dialektikos įta- 
koje. Kas imasi vykdyti Evangeliją, turi atsakyti - sąmonin- 

gai ar nesąmoningai - į klausimą, kaip jis pats yra nusista- 
tęs žmogiškosios tikrybės-netikrybės atžvilgiu. Tai pagrin- 
dinė sąlyga religinės jo veiklos pobūdžiui ir šios veiklos sėk- 
mei istorijoje. 


3. Vienuolynas dialektikos atžvilgiu 


Būdamas vienas iš daugelio būdų Evangelijai vykdyti, 
vienuolynas savaime žadina klausimą: koks yra jo santykis 
su tikrybės-netikrybės dialektika? Tik į tai atsakę, galėsime 
suprasti šv. Pranciškaus užmojį — jo savitumą ir istorinį jo 
išsivystymą į savo priešingybę. 

Yra gana būdinga, kad žodis „vienuolis“ (mėnachos) nu- 
sako kaip tik tai, kas juo reiškiamas objektas iš tikro nėra: 
„vienuolis“ turėtų būti žmogus, buvojąs vienišai. Tuo tarpu 
iš tikrųjų vienuolis niekad nėra vienišas. Jis yra įsijungęs į ben- 
druomenę visu plotu: malda, darbu, poilsiu; naktį nerakina- 
mos ar neužsklendžiamos jo vienutės durys yra šio įsijungi- 
mo prasmuo. Vienuolis niekad nėra atsiskyręs nuo kitų. Ere- 
mitizmas yra pakenčiamas vienuolyne tik retais atvejais ir 
tik labai retuose ordinuose - Rytų bažnyčioje dažniau negu 
Vakarų bažnyčioje. Ir vis dėlto vienuolynas yra išaugęs iš at- 
skirybės: pradžioje vienuolis iš tikro yra buvęs vienas (mėnos): 
tai žmogus, nutraukęs santykius su pasauliu ir išėjęs į dy- 
kumą, kad buvotų vienišas Viešpaties akivaizdoje. Pradinis 
vienuolis gyveno atskirumoje (andchoresis). Žodis ir juo reiš- 
kiama sąvoka čia buvo tapatūs. Be abejo, Egipto ir Sirijos dy- 
kumų vienuoliai susieidavo kartais bendroms maldoms ir 
bendriems pasitarimams; jie net ir gyvendavo netoli vienas 
nuo kito: eremitų kolonijos yra buvusios Palestinoje, Sirijo- 
je, Egipte ir, jei tikėsime istorikais, jau ketvirtajame šimtme- 
tyje turėjusios tūkstančius vienuolių. Ir vis dėlto tai buvo tik 


3 Plg. Dėcarreaux Jean, Les moines et la civilisation en Occident, Paris, 
1962, p. 66-81; Festugičre A. J, OP, Les moines d'Orient, Paris, 1960-1964, 
t. I, p. 41-57. 

atskiruolių susitikimai, bet ne bendruomeninis gyvenimas. 
Nes šios kolonijos neturėjo jokios regulos, jokių nuostatų, jo- 
kių viršininkų; kiekvienas gyveno pagal savo būdą, ne sykį 
net bėgdamas nuo žmonių, kaip tai liudija netyčiomis už- 
tikti dykumose atsiskyrėliai, sava išvaizda buvę pasidarę pa- 
našūs labiau į žvėris negu į žmones? 

Nėra abejonės, kad šio pradinio vienuolio santykis su tik- 
rybės-netikrybės dialektika aiškiai sviro netikrybės pusėn. Nes 
palikti kultūrinę bendruomenę ir pasitraukti gamtinėn dy- 
kumon reiškia padaryti pavojų sava būsena: pavojus atsisky- 
rėlio gyvenime yra ne atskiras įvykis, bet pastovi būklė. Jis 
ištinka jį ne retkarčiais, kaip kultūroje gyvenantįjį, bet jis jo 
tyko visą laiką. Kiekvienas pradinis vienuolis buvo „sūnus 
palaidūnas“, žiūrint į jį kultūrinės bendruomenės akimis, nes 
buvo palikęs saugius kultūros „namus“ ir išėjęs į apskritai 
žmogui „svetimą šalį“ gamtinės aplinkos pavidalu. O jokia 
gamtinė aplinka, tebūtų ji ir vešliausia, žmogui saugumo ne- 
laiduoja, ypač dykuma, kuri kaip tik ir yra buvusi pirmųjų 
vienuolių gyvenvietė, Joje žmogus smunka net ir dvasiškai, 
nes greitai išeikvoja išsineštą kultūrinį lobį: mokslinės pažin- 
tys, meninis skonis, gražus elgesys vienumoje susidėvi labai 
greitai. Gi vienišas tikėjimo paslapčių apmąstymas anaiptol! 
neatstoja kultūrinio lavinimosi, kadangi vyksta be kritikos ar 
pataisų, todėl ne sykį nueina pavojinga ir net nesveika lin- 
kme. Juk argi nebūdinga, kad Rytų bažnyčia, sukūrusi krikš- 
čionybei vienuolinį gyvenimo būdą, pagimdė sykiu ir visas 
svarbiausias erezijas. Pradinis vienuolis iš tikro gyveno ne- 
tikrybėje ir netikrybe visais žmogiškojo būvio atžvilgiais. 

Ir vis dėlto ši netikrybė buvo pasirinkta tikrybės dėlei. „Ko- 
dėl vienuoliai visa paliko ir pasitraukė vienumon?“ - klausia 
Uta Ranke-Heinemann (konvertitė) savo knygoje „Ankstyvieji 
vienuoliai“ (1964)"“. Ji teisingai paneigia pažiūrą, esą vienuo- 
lių atsiradimas buvęs atoveika prieš Bažnyčios supasaulėjimą, 
ypač prasidėjus imperatoriaus Konstantino jai suteiktų lais- 


3 Plg. Feslugižre A. J. Les moines d'Orient, p. 42-43. 
'0 Ranke-Heinemann Uta, Das frūhe Mėnchtum, Essen, 1964, p. 18. 

vių tarpsniui (313). Taip pat neatlaiko kritikos nė pažiūra, esą 
padoresnieji krikščionys ėję į dykumas, nepakęsdami smuku- 
sios helenistinės kultūros. Tačiau mūsų neįtikina nė pačios 
U. Ranke's-Heinemann atstovaujama Theodoreto (IV a.) pa- 
žiūra, kad „Dievo meilė buvo tai, kas kildino vienuolinę bū- 
seną“ ir kad todėl vienuolynų istorija yra „Dievo meilės isto- 
rija“ (ten pat); neįtikina visų pirma todėl, kad Dievą mylėti ir 
galima, ir reikia kiekvienoje būklėje, taigi ir gyvenant ben- 
druomenėje bei dirbant kultūrinį darbą; antra, neįtikina to- 
dėl, kad Dievą galima mylėti tik mylint žmogų: „Kas nemyli sa- 
vo brolio, kurį mato, negali mylėti Dievo, kurio nemato“ 
(1 Jn 4, 20); žmogų mylėti privalu ne „žodžiu ar liežuviu, bet 
darbu ir tiesa“ (1 Jn 3, 18). Pasitraukus gi į dykumą, žmogaus 
meilė kaip tik nustoja darbo ir tiesos pobūdžio, virsdama žo- 
dine, vadinasi, nebetikra, kaip kad yra bendruomenėje. Užtat 
bėgti nuo žmogaus meilės reiškia bėgti kartu ir nuo Dievo meilės. 
Galimas daiktas, kad subjektyviai pirminiai vienuoliai ir bu- 
vo tikėję, esą jie traukiasi į dykumas Dievo meilės vedami. Ob- 
jektyviai betgi šis jų traukimasis buvo ir liko Dievo meilės 
klystkelis. Nes dykumoje Dievas nepasidaro regimesnis. O ne- 
regimo Dievo meilė, kaip tai įsakmiai pabrėžia apaštalas Jo- 
nas, eina tik per regimo žmogaus meilę. 

Atrodo, kad tikrasis akstinas vienuoliams kilti yra buvęs 
išganymo tikrybės troškulys, būtent: vienuoliai bėgo iš kultū- 
ros į gamtą todėl, kad tarėsi vienumoje rasią saugesnį kelią būti 
išganytiems. P. Wustas įžvalgiai pastebi, kad „pavojingą svy- 
ravimą tarp tikrybės ir netikrybės žmogus įtampiausiai pa- 
tiria kaip tik aukščiausioje gyvenimo vertės plotmėje“, bū- 
tent išganymo plotmėje!!, užtat ir ieškosi saugiausio kelio. O 
šis kelias savaime pasisiūlo vienuolinės būsenos lytimi dy- 
kumoje. Tai gražiai pavaizduoja dviejų atsiskyrėlių susitiki- 
mas, aprašytas A. J. Festugiėre knygoje „Rytų vienuoliai“ 
(1961). Vienas atsiskyrėlis gyvenęs dykumoje visiškai nuo- 
gas, kitas dėvėjęs pakulinį maišą. Kartą šis pastarasis pano- 
rėjęs pasikalbėti su nuoguoju, tačiau tasai bėgęs vis tolyn ir 
tolyn. „Sustok!“ — šaukęs maišu apsivilkusis. - „Aš vejuos 
tave dėl Dievo meilės!“ — „O aš bėgu nuo tavęs dėl Dievo 

meilės“, — atsakęs nuogalius. Ir tik tada, kai besivejantysis 
išsivilkęs savo maišą ir nusviedęs jį šalin, bėgantysis susto- 
jęs, palaukęs ir prisiartinusiajam taręs — „Kadangi tu nume- 
tei nuo savęs pasaulio dumblą (Ia fange; originale: tėn hylen 
toū kėsmou. - A. Mc.), tai aš palauksiu tavęs“. Prisiartinusis 
prabilęs: „Tėve, tarki man tik vieną žodį: kaip galėčiau būti 
išganytas?“ Bėgusysis atsakęs: „Venk žmonių ir tylėk; tai ir 
būsi išganytas“'*. Greičiausiai šis susitikimas yra legenda. Ta- 
čiau ji aiškiai liudija, kad rūpestis išganymu yra buvęs pagrin- 
dinis atsiskyrėlių rūpestis ir kad vengimas žmonių yra buvęs lai- 
komas saugiausiu keliu išganyman. Be abejonės, atsiskyrėliai ži- 
nojo, kad ir dykuma yra pilna pagundų: „Demonų esama 
visur“, rašo Festugiėre (p. 26). Tačiau vienuoliai tikėjosi, kad 
kova su demonais dykumose galinti būti tikriau laimėta, ne- 
gu žmonių bendruomenėje: atsispirti demonui moters pavi- 
dalu esą lengviau, negu moteriai demono pavidalu (plg. šv. 
Antano gundymus). Trumpai tariant, prigimtoji netikrybė 
maisto, apvalkalo, pastogės, sveikatos, senatvės atvejais at- 
rodė pradiniams vienuoliams esanti verta prisiimti ir pakel- 
ti didesnio antgamtinio saugumo dėlei. 

Bet štai Pachomijaus pastangomis Tabenisėje (apie 320 m.), 
Aukštutiniame Egipte prie Nilo, buvo įsteigtas pirmasis vie- 
nuolynas bendruomeninio gyvenimo (koinobia) pavidalu - mūro 
siena apvesti pastatai: maldykla, valgykla, miegamasis, virtu- 
vė, dirbtuvė ir t. t., greitai tapęs pavyzdžiu visam tolimesniam 
vienuolinės būsenos išsivystymui, taip kad bendruomeninin- 
kai (koinobitai, arba cenobitai) pamažu pakeitė atsiskyrėlius 
(eremitus). Pachomijus sudarė pirmąją šių bendruomeninin- 
kų regulą koptų kalba; į lotynų kalbą ją išvertė šv. Jeronimas, 
o Vakarų vienuolynams pritaikė šv. Benediktas. „Net ligi šv. 
Ignaco Loyolos konstitucijų galima, - pasak U. Ranke's-Hei- 
nemann, - atsekti šios regulos įtaką“. Pagrindinis skirtumas 
tarp vienuolio-atsiskyrėlio ir vienuolio-bendruomenininko bu- 


U Wust Peter, Ungewissheit und Wagnis, p. 41. 
12 Plg. Festugičre A. J. Les moines d'Orient, p. 43. 
3 Ranke-Heinemanu Uta, Das frūhe Mėnchtum, p. 14. 

vo klusnumas savam viršininkui. Tiesa, ne vienas atsiskyrėlis 
irgi turėjo savą dvasinį vadovą, kuriam pakluso. Tačiau atsi- 
skyrėlio klusnumas buvo daugiau, naujoviškai kalbant, chariz- 
matinis; tuo tarpu bendruomenininko klusnumas pasidarė jau 
įstatyminis: jis virto bendruomeninio gyvenimo dėsniu. Tuo 
pačiu pakito ir vienuolinės būsenos santykis su tikrybės-netik- 
rybės dialektika. Nes didėjantis glaudimasis bendruomenėn 
reiškė ir didėjantį tolimą nuo gamtos, grįžtant atgal į kultūrą, 
o tuo pačiu ir prisiimtos netikrybės mažėjimą. Atsiskyrėlio ne- 
saugumas pamažu ėmė virsti bendruomenininko saugumu. 
Antgamtinio tikrumo troškulys pradėjo susilieti su prigimto- 
jo tikrumo troškuliu. Vienuolinė būsena persvėrė žmogiško- 
jo būvio dialektikoje tikrybės pusėn. 


4, Vienuolynas kaip saugykla 


Nėra reikalo rašyti vienuolynų istorijos, kad suprastume 
vienuolyną kaip saugyklą. Jau minėjome, kad netikrybė sly- 
pi žmogaus neaprūpinime, kurio jis negauna iš gamtinės ap- 
linkos, kaip kad jį gauna gyvulys: žmogus esti aprūpinamas 
tik kito žmogaus parama bei pagalba, vadinasi, tik buvoda- 
mas bendruomenėje. Todėl kiek jis nuo bendruomenės tols- 
ta, tiek prisiima netikrybę; kiek jis bendruomenėn glaudžia- 
si, tiek laimi tikrybę. Vienuolių bėgimas nuo žmonių į dy- 
kumas buvo bėgimas netikrybėn, kaip ir sūnaus palaidūno. 
Vienuolių grįžimas bendruomenėn, nors ir sudaryton tik iš 
„savųjų“, buvo grįžimas „namų“ užuovėjon, kurioje buvoja 
vyresnysis Evangelijos sūnus. Mūrinė Pachomijaus siena, su- 
panti vienuolių gyvenvietę su jos pastatais bei padargais, bu- 
vo kartu ir jų skirtis nuo pasaulio, ir jų saugumo laidas „na- 
mie“. Koinobitai bendruomenininkai jau nebebuvo išduoti 
dykumų aikštims, kaip eremitai-atsiskyrėliai. Ir ši vienuoly- 
no „mūrų“ apsauga nuo netikrybės liko visą istorijos metą 
ligi pat mūsų dienų. Vakarų bažnyčios vienuolynas kaip ti- 
pas esmėje buvo užbaigtas Pachomijaus steiginiu. O šis tipas 
jau aiškiai gyvena tikrybės pusėje. 

Vienuolyną žmogiškojo būvio saugykla tikrybės-netikry- 
bės dialektikoje padaro vienuolio įžadai: neturto, klusnumo, 
skaistybės. Šie įžadai, vykdomi vienuolyne kaip bendruome- 
nėje, išvaduoja asmenį iš nesaugumo, kurio pilna už vienuo- 
lyno sienų; išvaduoja, be abejo, ne absoliučiai, nes nieko ab- 
soliutaus žemėje nėra; jie betgi sumažina netikrybės grėsmę 
ligi retos galimybės laipsnio. 

Neturto įžadą padaręs ir vykdydamas jį bendruomeniniu 
būdu, vienuolis visa atiduoda vienuolynui (turėjimo teisė), 
gaudamas iš šiojo už tai aprūpinimą (naudojimo teisė) ligi gy- 
vos galvos: maistą, apdarą, pastogę, mokslą, medicininę pa- 
galbą, slaugymą ligoje ir senatvėje. Tai, kas pasaulyje yra 
skaudi patirtis milijonams ir grėsmė kiekvienam - netekti dar- 
bo, negauti buto, neturėti kuo užsimokėti gydytojui, nutraukti 
mokslą dėl lėšų stokos, būti apleistam ligoje, o ypač senatvė- 
je, - visa tai vienuolyne yra tik galimybė, bet ne tikrovė. Be 
abejo, vienuolyno teikiamas aprūpinimas yra kuklus, tačiau 
pakankamas žmogiškajai kilnybei išlaikyti. Vienuolis pasnin- 
kauja, bet nebadauja. Jis dėvi paprastai, bet ne elgetiškai. Jis 
miega kietai, bet ne po tiltu. Todėl P. Simonas, kalbėdamas 
apie žmogiškąjį sandą Bažnyčioje, ir sako, kad „būtų, be abe- 
jo, maža žmonių, pasiruošusių savą dalią sukeisti su vienuo- 
lio dalia; viena betgi yra tikra: kas šiandien padaro neturto 
įžadą, laimi paprastai saugumą, kad jam jokių didelių medžia- 
ginių rūpesčių pakelti nebereikės“. Mūsų klausimui neturi 
reikšmės, kokiais keliais vienuolynas sutelkia reikalingą kie- 
kį gėrybių vienuoliui aprūpinti: istorijos eigoje šie keliai yra 
stipriai kitę“. Mums čia tik svarbu pabrėžti, kad vienuolynas 
vienuolį aprūpina. Istorijos eigoje vargu ar kada nors yra Baž- 
nyčiai tekę grumtis su vienuolynų skurdu, tačiau ne sykį jai 
yra tekę kovoti prieš vienuolynuose susikrovusį medžiaginių 
gėrybių perteklių (plg. šv. Bernardo laiškus). 


4 Simon Paul, Das Menschliche in der Kirche Christi, Freiburg i. Brsg., 
1936, p. 167. 

15 Keletą šių būdų aprašo Jean Dėcarreaux, Les moines et la civilisation..., 
p. 341-650; ten esama ir bibliografijos šiuo reikalu: „Temporel monastigue“, 
p. 392. 

Klusnumo įžadas sukuria vienuoliui dvasinį saugumą tuo, 
kad nuima nuo jo valios sprendimo-apsisprendimo netikry- 
bę, 0 tuo pačiu ir atsakingumą - ypač prieš Dievą. Laisvai 
spręsti bei apsispręsti yra pati sunkiausia žmogui našta, ku- 
ri jam yra uždėta paties jo būvio. Todėl jis, jau ir buvoda- 
mas pasaulyje, ieško to, kuriam galėtų šią naštą perleisti ir 
tuo užsitikrinti sprendimo saugumą. Iš to kyla, kaip tai vi- 
su įtaigumu yra atskleidęs F. Dostojevskis, inkvizitorinė ka- 
ralystė, kurioje viskas yra normuojama iš viršaus — poilsis, 
darbas, maistas, vedybos, vaikai ir net nuodėmė - ir kurios 
normas prisiėmę žmonės džiūgauja, kad nereikia jiems pa- 
tiems spręsti ir atsakyti: visa sprendžia ir todėl už visa atsa- 
ko inkvizitorius. Vienuolynas skiriasi nuo inkvizitoriaus ka- 
ralystės esmiškai, tačiau ne priešginiškai: inkvizitorius spren- 
džia bei įsakinėja savo vardu, nes jis yra ateistas; vienuolyno 
viršininkas sprendžia bei įsakinėja Dievo vardu, nes jis yra ti- 
kintysis. Tai esminis skirtumas. Tačiau abiem atvejais žmo- 
gus atiduoda savo laisvę kitam: inkvizitoriaus karalystėje žmo- 
gui, vienuolyne Dievui per žmogų. Abiem atvejais žmogus 
klauso žmogaus; tik vienuolis tariasi žmogiškojo viršininko 
žodžiuose girdįs Dievo balsą. Paklusti gi Dievui, bylojančiam 
viršininko lūpomis, yra tiek saugu, jog grėsmė klysti psicho- 
logiškai dingsta, išlaisvindama klusnų bei gerą vienuolį nuo 
atsakingumo už darbą — čia neprasmingą (laistyti žemėn 
įsmeigtą sausą lazdą), čia nevykusį (rašyti bizantinio meno is- 
toriją, nesant nei menininkui, nei bizantininkui), čia net pa- 
vojingą (slaugyti susirgusius vienuolius, neturint nė menkiau- 
sio medicininio pasiruošimo bei patyrimo). Už visa tai atsa- 
ko jau viršininkas, šį darbą skyręs. Galimas daiktas, kad 
vienuolis - bent savo viduje - ne sykį maištauja prieš savo 
viršininko valią. Tačiau tuo jis tik parodo, kad jis dar nėra 
geras vienuolis, vadinasi, kad jis vis dar nepajėgia viršinin- 
ke regėti Dievo vietininko. O kai jis tai paregi, jo klusnumas 
virsta pirmaeile dvasine saugykla, nes tai paklusimas pačiam 
Viešpačiui. 

Skaistybės įžadas saugo vienuolį nuo moralinės netikrybės, 
kuzios akivaizdoje atsiduria kiekvienas vyras-žmona ar tė- 

vas-motina. Nes vedybos visados yra žingsnis į psichologiš- 
kai moralinį pavojų — pasak gražaus E. Morike's ketureilio: 


„Was im Netze? Versuch mal! 
Aber ich bin bange. 

Greif“ ich einen sissen Aal 
Oder eine Schlange? — 


Kas tinkle? Pamėgink (įkišti ranką)! / Bet aš taip bijau! 
/ Ką nutversiu: skanų ungurį / ar (kandžią) gyvatę?“ Kas 
išsiskleis po vedybų: jaukus meilės židinys ar prievartinė bu- 
veinė? Kas bus vyras ir žmona vienas kitam: paguoda ar 
širdgėla? Kas bus vaikai: džiaugsmas ar susigraužimas ligi 
mirties? Ar tėvo-motinos nelaimė, liga, mirtis nepavers šei- 
mos vargšų bei našlaičių prieglauda? Nerimta būtų šeimi- 
nėje netikrybėje regėti tik subjektyvią kaltę. Šeima yra leng- 
vai pažeidžiama žmogiškojo būvio netikrybės todėl, kad ji 
yra daugianarė ir kad šie jos nariai yra morališkai tiesiog su- 
augę vienas su kitu ligi visiško sutapimo, taip kad smūgis 
vienam čia reiškia ir smūgį visiems, net ir visiškai nekal- 
tiems. Skaistybės įžadu vienuolis kaip tik lieka saugus nuo 
visos šios netikrybės įvairių įvairiausiomis jos lytimis. Ne- 
turėdamas šeimos, vienuolis neša mūsų būvio grėsmę šiuo 
atveju visiškai vienas, su nieku ja nesidalindamas, sykiu bet- 
gi nė pats kitų negandais neapsisunkindamas; jo nelaimė ar 
liga nieko nepastūmi į vargą, o svetimo sūnaus ar dukters 
nuopuoliai nesugildo jo širdies ligi gelmių. Šeiminė netikry- 
bė, tokia plati bei gili savo apimtimi ir savo įtaka, lieka ša- 
lia vienuolio būsenos. 

Trys tad vienuolio įžadai yra, kaip matome, sykiu ir trys 
keliai, vedą jį į saugius „tėvo namus“, kur visi „apsčiai turi 
duonos“ (Lk 15, 17), suprantant „duoną“ kaip žmogiškosios 
tikrybės prasmenį apskritai. Nėra abejonės, kad visi šie ke- 
liai reikalauja iš vienuolio didžios asmeninės aukos. Tačiau 
kiekviena „apdrauda“ kaštuoja brangiai — ir pasaulyje. Kiek- 
viena „draudimo“ bendrovė klesti „apsidraudžiančiųjų“ įna- 
šais. Nepaisant šios subjektyvios aukos, vienuolynas nuo pat 

Pachomijaus laikų yra pasidaręs saugykla ir todėl tikrybės- 
netikrybės dialektikoje stovi aiškiai tikrybės pusėje. 


5. Šv. Pranciškaus perversmas 


Bet štai ateina žmogus, kuris sakosi norįs vykdyti Evan- 
geliją netikrybės būklėje: tai Asyžiaus pirklio Petro Bernardo- 
ne's sūnus Pranciškus. Tačiau argi pradiniai vienuoliai nebu- 
vo to jau darę? Kas tad naujo prabyla Pranciškaus užmoju? 
Žiūrint į pačią žmogiškąją netikrybę, Pranciškus iš tikro ne- 
taria nieko, ko Bažnyčios gyvenime nebūtų buvę žinota ir 
vykdyta. Jo užmojo naujybė ir net perversminis jo pobūdis 
yra tai, kad Pranciškus, norėdamas prisiimti netikrybę, ne- 
bėga į dykumas, kaip tai darė senoviniai vienuoliai. Jis ne- 
nori būti atsiskyrėlis. Atvirkščiai, jis telkia bendruomenę, rašo 
jai nuostatus, kuria jai atitinkamą gyvenimo būdą, - bet taip, 
kad visa būtų atremta į netikrybę ir kad ši netikrybė būtų 
regima ir iš viršaus. Pranciškus nori ne savo brolių bendruo- 
menę perkelti į dykumą kaip netikrybės erdvę, aptverdamas 
ją mūro siena Pachomijaus pavyzdžiu. Ne! Pranciškus nori dy- 
kumą atkelti į brolių bendruomenę ir šiąją taip sutvarkyti, jog 
dykumos netikrybė virstų vienuoline būsena. Kaip netikrai 
bei nesaugiai gyveno Egipto ar Sirijos atsiskyrėliai, būdami 
vieniši, taip netikrai bei nesaugiai turį dabar gyventi Pran- 
ciškaus broliai, būdami bendruomenėje. Pirmiau galiojo tai- 
syklė: kas stoja vienuolynan, nusikrato netikrybe ligi gyve- 
nimo galo. Dabar turį būti priešingai: kas stoja Pranciškaus 
vienuolynan, prisiima netikrybę ligi gyvenimo galo. Pranciš- 
kus norėjo, kad rytojaus diena jo įsteigtoje bendruomenėje 
būtų ne vakardienos tęsinys, bet visiškai nauja diena; vadi- 
nasi, diena, kuri prasideda iš naujo, nesinešdama nieko, kas 
būtų iš vakardienos ir kas todėl padarytų ją daugiau ar ma- 
žiau saugią nuo mūsų būvio staigmenų. Neiti į dykumą, bet 
gyventi dykuma - štai Pranciškaus užmojo prasmė ir tuo pa- 
čiu jo naujybė, tapusi iššūkiu visam ligtoliniam vienuolyno 
kaip saugyklos gyvenimui. 

P. Wustas, kaip jau sakėme, yra pastebėjęs, kad tikrybės- 
netikrybės dialektikoje žmogus atkakliai siekia tikrybės ir kad 
kaip tik todėl „teigiamoji netikrybės prasmė yra gana sun- 
kiai suvokiama; daugeliui ji paaiškėja tik po skaudžių paty- 
rimų“ (ten pat, p. 41). Pranciškus tai jautė - gal visiškai ne- 
sąmoningai — ir užtat buvo nuostabiai nenuolaidus kurda- 
mas netikrybei regimų lyčių ir neleisdamas, kol buvo gyvas, 
nuo šių lyčių nutolti nė žingsnelio"“. Jo ordinas turėjo būti ne- 
tikrybės įkūnijimas bendruomeniniu pavidalu. Paviršium žiūrint, 
Pranciškaus nenuolaidumas atrodo tarsi užsispyrimas ar net 
keistumas bei išmonė, rodanti žemiškosios sąrangos nepaži- 
nimą. Iš tikro betgi šis nenuolaidumas yra nepaprastai gili 
įžvalga į vyresniojo Evangelijos sūnaus tragiką: kai tik pran- 
ciškonų ordinas pradės buvoti „namie pas tėvą“, jis tučtuo- 
jau atkris tikrybėn ir virs saugykla, kaip ir visi kiti vienuo- 
lynai. Nes netikrybė nepakenčia išimčių. Pralaužus ją vienoje 
vietoje, ji tuojau griūva savo visuma, Pranciškaus užmojo li- 
kimas istorijos eigoje patvirtina tai visu plotu: jo broliai grį- 
žo prie tikrybės, ir jų bendruomenė iš tikro virto įprastine 
vienuoline saugykla. Dykumos netikrybė pasirodė esanti 
bendruomenėje per sunki, kad atsispirtų žmogiškajam tik- 
rybės troškuliui. 

Kokiu betgi būdu Pranciškus buvo mėginęs netikrybę 
bendruomenėje padaryti regimą? Ne kuriuo kitu, kaip tik pa- 
neigdamas tai, kas laiduoja tikrybę tiek vienuolyne, tiek pa- 
saulyje. O tai yra: turtas ir mokslas. Turtas tikrybės-netikry- 
bės dialektikoje yra būdingas tuo, kad jis perka saugumą, 
pirkdamas žmogų kaip priemonę šiam saugumui. Turtuolis, 
net ir į sunkią padėtį patekęs (pavyzdžiui, nelaimėje, ligoje, 
senatvėje), visados susiranda asmenų, norinčių pasipelnyti 
ir todėl sutinkančių turtuoliui tarnauti bei jį aprūpinti ar glo- 
boti. Ir vienuolynas virsta vienuolio saugykla ne kuo kitu, 
kaip tam tikru turto kiekiu, kurio neturėdamas jis būtų išduo- 
tas visokių netikrybės vėjų pagairėms. — Mokslas tikrybės- 


16 Šio nenuolaidumo pavyzdžių galima rasti: Maceina A. Saulės giesmė, 
P. 96-97, 136—139, 170-172, 293-299. 


403 


netikrybės dialektikoje laimi saugumą tuo, kad atidengia pa- 
saulio sąrangą, palenkdamas gamtą žmogaus tarnybai. Jau 
Baconas su Descartes'u žinojo, kad „mokslas yra pajėga — 
scientia est potentia“. Tai tinka visų pirma gamtos mokslams. 
Tačiau tai tinka ir dvasios mokslams, nes ir šių mokslų ne- 
šėjai apsirūpina lengviau bei tikriau, kadangi visados randa 
visuomenėje žmonių, trokštančių mokslo ir todėl priimančių 
mokytąjį kaip tokį, kurį reikia išlaikyti bei globoti. Užtat ir 
vienuolynai nuo pat pradžios atsidėjo mokslui: jų nuopelnai 
Vakarų kultūrai čia yra tiesiog neišmatuojami. Visais vidu- 
gėrybių, bet ir kultūrinio lobio sankaupos. Ir kaip tik tuo jie 
yra pasidarę atskiro vienuolio saugykla. Jeigu tad Pranciš- 
kus norėjo, kad vienuolynas virstų netikrybės erdve, jis tu- 
rėjo išguiti iš jo anuos abu tikrybės laiduotojus: turtą ir moks- 
lą. Ir jis tai mėgino visu aštrumu. 

Tikrybės-netikrybės dialektika padaro neturto įžadą taip 
pat dialektinį: vienuolis yra beturtis, vienuolynas - turtingas. 
Nes žmogus, stodamas vienuolynan, pažada Viešpačiui nie- 
ko neturėti sava, bet viską kaupti vienuolynui. Neturto įžadas 
yra esmiškai individualinis, ne bendruomeninis. Ir štai šiuo 
aplinkiniu keliu, būtent: keliu per vienuolinę bendruomenę, 
atskiras vienuolis ir laimi saugumą medžiaginėje srityje. Jis 
neturi nieko kaip Petras, bet jis viskuo yra aprūpintas kaip 
brolis ar tėvas Petras. Jis nieko neima sau, bet jis viską ima 
savam ordinui. Asmeninė netikrybė pavirsta bendruomeni- 
ne tikrybe, o šioji grįžtamuoju būdu pašalina asmeninę ne- 
tikrybę. Į tikrybės-netikrybės dialektiką patekęs neturto įža- 
das galų gale išsivysto į savo paties priešingybę. Šį tad „už- 
burtą ratą“ Pranciškus kaip tik ir norėjo pralaužti. Jis norėjo 
neturto įžadą išvaduoti iš dialektinio jo išsivystymo ir pa- 
daryti jį ne vyksmu savos priešingybės linkui, bet „amžina“ 
būsena, kaip ir pats įžadas yra amžinas. O tai Pranciškus ga- 
lėjo pasiekti tik paneigdamas turto kaupimąsi vienuolinėje 
bendruomenėje: jo broliai turėjo būti beturčiai ne tik kaip as- 
mens, bet ir kaip bendruomenė; ne tik vienuolis, bet ir vienuo- 
lynas privalėjo neturėti nieko, o gyventi tuo, kas bus gau- 

nama šią dieną; neturėti namų, padargų, gaminių; neimti pi- 
nigo nei kaip aukos, nei kaip uždarbio; nepasilaikyti nieko 
ateinančiai dienai, o šios dienos likučius išdalinti vargšams 
dar prieš saulėlydį. Tai nebuvo manichėjinis nusistatymas 
laikyti medžiagines gėrybes blogomis savyje. Pranciškus net 
savo reguloje įrašė, kad jo broliai neprivalo teisti tų, kurie 
sočiai valgo, skaniai geria ir gražiai dėvi. Jis tik norėjo būti 
nuoseklus: pasirinkęs netikrybės būklę dirva Evangelijos sėk- 
lai, Pranciškus norėjo šiuo keliu eiti ligi galo, todėl neleido, 
kad netikrybė būtų dialektiškai apeita bendruomeninės tik- 
rybės. Jei žmogus rytdienos likimą sudeda į Apvaizdos ran- 
kas, tai jis turi tai daryti visu plotu — ir asmeniškai, ir ben- 
druomeniškai. Kitaip tikėjimas Apvaizda virsta išjuoka. Pran- 
ciškus užtat ir stengėsi, kad Kristaus patarimas nesirūpinti, 
„Ką valgysime? - arba: „Ką gersime? - arba: „Kuo apsivilk- 
sime?“ (Mt 6, 31), apimtų ne tik asmeninį, bet ir bendruo- 
meninį matmenį: jo kuriama vienuolinė bendruomenė turė- 
jo būti taip lygiai nesaugi, kaip kad nesaugus buvo atsisky- 
rėlis dykumoje. Pranciškaus užmojis reikalavo, kad būtų 
varguolis ne tik vienuolis, bet ir vienuolynas, ir kad todėl 
vienuolis nežiūrėtų į vienuolyną kaip į saugyklą, o kaip į 
grėsmingą netikrybę, kurios erdvėje galima taip lygiai skurs- 
ti, kaip ir dykumoje. 

Mokslas, ligi tol ugdomas beveik visuose vienuolynuose, 
neturi ypatingo ryšio nė su vienu vienuoliniu įžadu. Tačiau 
pasiektas jis skaldo vienuolinę bendruomenę į „klases“ — mo- 
kytieji ir nemokytieji, - o siekiamas jis reikalauja medžiagi- 
nės atramos: namų, priemonių, aprūpinimo. Kas tad apsi- 
sprendžia ugdyti mokslą vienuolyne, savaime apsisprendžia 
už vienuolyną kaip saugyklą, sunaikindamas tuo jį kaip ne- 
tikrybės erdvę. Ryšys tarp mokslo ir tikrybės yra neišvengiamas; 
neišvengiamas ne tik medžiaginiu, bet ir dvasiniu atžvilgiu. 
Nes tikrybės troškulys, pasak P. Wusto, „yra nepermaldau- 
jamas bei atkaklus taip pat ir žmogiškosios dvasios srityje: 
ir žinojime siekiama absoliutaus tikrumo, pradedant mate- 
matika, einant per dvasios mokslus ligi pat metafizikos vir- 
šūnių“ (ten pat, p. 36); visur žmogaus prigimtis „nori ilsėtis 

tiesoje“ (p. 40). Mokytumas tad ir pasisiūlo kaip šios ramy- 
bės būsena, ypač tokiu atveju, kai mokytasis seka kuriuo 
nors didžiu mokytoju — Tomu Akviniečiu, Dunsu Škotu - ir 
kai todėl mąstymo netikrybė yra sudedama į kito rankas, pa- 
čiam einant saugiu keliu. Pranciškus savaimingai jautė ryšį 
tarp mokslo ir tikrybės ir todėl, pasirinkęs netikrybę, jis sa- 
vaime turėjo atsisakyti mokslo savoje bendruomenėje, kaip 
joje atsisakė ir turto. Pranciškus nebuvo priešas mokslo savy- 
je; jis buvo tik priešas mokytumo kaip tikrybės būsenos pa- 
žinimo srityje. Savo testamente jis prašė brolius gerbti visus 
teologus. Jis taip pat neatsisakė priimti į savo ordiną ir mo- 
kytų asmenų: Tomas Celanas, Antanas iš Paduvos, Petras 
Stacia, Petras Cattani ir kt., nors šiuosius ir labiau tyrė, ne- 
gu nemokytuosius kandidatus. Tačiau viena yra gerbti mo- 
kytuosius, kita yra mokytojams stoti į ordiną ir vėl kas kita 
ugdyti mokslą pačiame ordine. Pranciškaus bendruomenė tu- 
rėjo būti pagarbi visiems ir atvira visiems. Bet ji pati nepri- 
valėjo ugdyti mokytųjų ir teikti ypatingos reikšmės moky- 
tiesiems savo broliams. Mokslo ugdymas, jį perteikiant ar 
ji kuriant, neturėjo virsti Pranciškaus ordino veikmeniu, kaip 
tai buvo pasirinkęs jo amžininkas šv. Dominykas. Kol žmo- 
gus gyveno pasaulyje, galėjo lavintis, kiek norėjo: durys į 
Pranciškaus vienuolyną jam nebuvo užtrenktos. Tačiau per- 
žengęs šio vienuolyno slenkstį, mokytasis turėjo žinoti, kad 
jo mokytumas čia neturės jokio ypatingo vaidmens ir jokios 
ypatingos, tai yra išskirtinės, reikšmės. Pranciškus nenorė- 
jo, kad mokytesnieji broliai jo ordine jaustųsi esą „ramūs tie- 
soje“ ir tuo būdu saugesni žinojime, negu nemokytieji. Ir 
šiuo atžvilgiu dieviškoji Apvaizda turėjo būti lygi visiems. 
Pranciškaus bendruomenė turėjo būti ne tik beturčių, bet ir 
bemokslių sambūris. 

Šių tad dviejų sandų — turto ir mokslo — išskyrimas ir bu- 
vo tikrasis perversmas Pranciškaus santykyje su vienuoline 
būsena. Tai buvo iššūkis trejopu atžvilgiu: 1. žmogiškajam 
tikrybės troškuliui apskritai, pasirenkant „sūnaus palaidūno“ 
kelią nežinomybėn, tačiau neeikvojant dalios, pasiimtos „iš 

namų“, O jos iš viso neimant; 2. įprastinei vienuolyno kaip 
saugyklos sampratai, išplečiant neturtą į visą bendruome- 
nę ir tuo būdu paverčiant ją netikrybės erdve; 3. dvyliktojo 
ir tryliktojo šimtmečio dvasiai, pasukusiai nuo platonizmo 
į aristotelizmą, vadinasi, nuo idėjos apmąstymo į daikto ty- 
rimą moksliniu būdu, kuriant šiam reikalui atitinkamų įstai- 
gų tiek pasaulyje (universitetai), tiek vienuolynuose (studi- 
jų namai). Istorinės perspektyvos šviesoje Pranciškaus už- 
mojis buvo iš tikro nepaprastai drąsus - perversminis tikra 
šio žodžio prasme. Tačiau tos pačios istorinės perspektyvos 
šviesoje taip pat regėti, kokia neaiški buvo šio užmojo pras- 
mė - gal net ir pačiam šv. Pranciškui, kuris savo plano lai- 
kėsi labai atkakliai, neįstengdamas betgi jo taip savo bro- 
liams išaiškinti, jog šie nesuabejotų jo svarba ir todėl nemė- 
gintų jo „taisyti“, kaip tai jie buvo pradėję, Pranciškui dar 
esant gyvam, ir ką jie užbaigė po šventojo mirties, sužlug- 
dydami ano užmojo naujybę ir galop net pačią jo esmę. 


6. Žlugusios vilties lūkestis 


Kas tad turėjo būti tikrasis Pranciškaus ordino brolis? Ne 
kas kitas, kaip beturtis ir bemokslis žmogus, vadinasi, labiau- 
siai ištiktas netikrybės, niekur ir niekad nesaugus, nes netu- 
rįs, kuo galėtų gintis nuo jį tykančios grėsmės. Tokio žmo- 
gaus būsena buvo žinoma nuo neatmenamų laikų, o tokių 
žmonių skaičius buvo - legionas. Mes juos vadinarne varguo- 
mene; K. Marxas juos pavadino proletariatu. Ir tai nėra išmo- 
nė, o istorinė tikrovė. Svarbiausia betgi, kad šie žmonės bu- 
vo tikintieji; jie buvo Bažnyčioje; šiandien tartume: jie buvo 
Bažnyčia. Ir vis dėlto jie gyveno netikrybe visu savo būvio 
plotu, nes buvo neturtingi ir nemokyti. Ar tad ši jų būsena 
neturėjo rasti kokio nors atgarsio bažnytinėje sąrangoje? Ar 
ji negalėjo būti kokiu nors būdu išreikšta bažnytiškai, kad 
būtų parodyta, jog ir Bažnyčia gyvena ne tik tikrybės, bet ir 
netikrybės būseną, kad tikrybės-netikrybės dialektika atsi- 
spindi ir jos sudėtyje? 

Šitaip klausimą keliant, atrodo, kad šv. Pranciškus buvo 
tiesiog Apvaizdos pašauktas teikti varguomenei, arba pro- 
letariatui, išraiškos bažnytinėje sąrangoje. Savo nenuolaidu- 
mu turtui ir mokslui jis nuolatos pabrėždavo, kad jį Vieš- 
pats pašaukęs eiti paprastumo ir nusižeminimo keliu. Bet ar- 
gi tai nebuvo kelias į varguomenę? Nes kurgi rastume 
didesnių prastuolių bei pažemintųjų, jei ne varguomenės ei- 
lėse? Per Pranciškaus užmojį ši varguomenė ir prabilo: Pran- 
ciškaus ordinas turėjo būti varguomenės atstovas, kalbąs Bažny- 
čioje visų beturčių ir bemokslių vardu. Varguomenė turėjo ja- 
me regėti atspindį savos būsenos, įvykdytos bažnytinėje 
santvarkoje: bent vienas vienuolynas turėjo gyventi taip, kaip 
gyvena varguomenė; bent vienas turėjo prisiimti varguome- 
nės netikrybę visu šiosios svoriu. Ir ar tik ne šis užmojis pa- 
darė, kad pirmieji Pranciškaus broliai buvo žmonių taip mie- 
lai priimami, nes žmonės regėjo juose save pačius. Pranciš- 
kaus laikų varguomenė žinojo, kad medžiagiškai broliai jai 
vargu ar gali kiek padėti, kadangi ir jie patys buvo varguo- 
liai. Tačiau kaip tik tuo, kad Pranciškaus broliai prisiėmė že- 
mės vargą ir jį tikroviškai nešė, jie sukūrė bendrą plotmę su 
varguomene ir tuo būdu tapo šiosios dalininkais. Čia ne tai 
buvo perversmiška, kad Pranciškus liepė išdalinti vargšams, 
kas buvo atlikę nuo šios dienos apsirūpinimo, — tai buvo tik 
trupiniai, — bet tai, kad rytdienos netikrybė tapo plotme, kurioje 
buvojo tiek Pranciškaus brolis, tiek šalia vienuolyno gyvenąs var- 
guolis. Netikrybė kaip varguomenės būsena Pranciškaus už- 
moju buvo pradėjusi virsti bažnytine būsena. Tai buvo di- 
džiulis Bažnyčios papildas, nes ligi Pranciškaus Bažnyčioje 
nebuvo nieko, kas netikrybę reikštų ir ja kasdieniškai gyven- 
tų. Tarp Bažnyčios ir varguomenės buvo atsivėręs plyšys, nes 
visa bažnytinė sąranga — dvasininkai, vienuoliai, pasaulie- 
čiai didžiūnai — buvo persisvėrusi tikrybės pusėn: visi ieš- 
kojo saugumo ir visi buvo jį daugiau ar mažiau radę. Vieni 
tik varguoliai buvo grasomi žmogiškojo būvio netikrybės, ku- 
ria niekas iš bažnytinių sluoksnių su jais nesidalijo. Šie 
sluoksniai buvo mielai pasiruošę varguoliams išmaldos duoti; 
bet jie nebuvo pasiruošę jos imti ir ja gyventi. Pranciškus bu- 

vo pirmutinis, kuris ryžosi sukurti bažnytinę bendruomenę, 
kaip varguolių bendruomenės atspindį Bažnyčioje. Čia sly- 
pi tasai prielankumas, kurio jis laimėjo ano meto žmonėse; 
čia slypi jo užmojo naujybė bei didybė; čia slypi istorinis šio 
užmojo vaidmuo, kartu betgi ir jo žlugimo priežastis. 

Kova už ir prieš Pranciškaus užmojį gyventi visokeriopa 
netikrybe prasidėjo netrukus po šventojo mirties. Mūsų klau- 
simui šios kovos eiga bei jos tarpsniai neturi didesnės reikš- 
mės: ji buvo vedama taip, kaip vyko ir visos kitos ano meto 
kovos - persekiojimais, trėmimais, kalėjimu, nuteisimu mir- 
ti ir sudeginimu ant laužo. Tai ypač patyrė pastaraisiais try- 
liktojo amžiaus dešimtmečiais vadinamieji pranciškonai spi- 
ritualai, anie svaičiotojai, sukilę ne tik prieš turtą, bet ir prieš 
bet kokią institucinę Bažnyčios sąrangą ir iešką teologinio pa- 
teisinimo savam sukilimui". Kiekvienu netgi atveju Pranciš- 
kaus ordinas suskilo į keletą šakų šakelių, kurių nė viena ne- 
beatstovavo tam, ko buvo siekęs pats šventasis. Nuosaikioji 
linkmė, kurią jau nuo pat pradžios palaikė Antanas iš Pa- 
duvos, Bonaventūras, Jonas Pekamas ir kiti, galop laimėjo ir 
Pranciškaus ordiną padarė tokį pat, kaip ir visi kiti vienuo- 
lynai: turintį bendruomeninės nuosavybės, ugdantį mokslą, 
atsidedantį misijoms, vykdantį sielovadą. Smulkios vidaus 
gyvenimo skirtybės tarp pranciškonų ir kitų vienuolių nėra 
tokios, kad jos nusakytų skirtingą istorinį pranciškonų ordi- 
no uždavinį, kaip jis slypėjo Pranciškaus užmojyje: netikry- 
bės būklė kaip dirva Evangelijos sėklai istorijos eigoje buvo 
arba svaičiotojų išniekinta, arba nuosaikiųjų pastūmėta ša- 
lin. Pranciškonų ordino narys galų gale nebebuvo nei betur- 
tis, nei bemokslis, kaip to buvo norėjęs Pranciškus. 

Tuo pačiu žlugo ir ryšys tarp Pranciškaus užmojo ir var- 
guomenės. Atsisakius Pranciškaus broliams gyventi netikry- 
be, varguomenė ir toliau pasiliko viena savo nesaugume, ne- 
turinti Bažnyčioje savos išraiškos ir savos „atstovybės“. Is- 
toriškai žiūrint, tai buvo didžiulis Bažnyčios pralaimėjimas. 


17 Plačiau apie tai plg. Jedin H. Handbuch der Kirchengeschichte, t. III/ 
2, p. 227, 307-313, 453-460. 

Dr. Jonas Grinius (Miunchenas) ne sykį yra šio straipsnio au- 
toriui reiškęs mintį, kad jei šv. Pranciškui būtų pasisekę įkū- 
nyti savą užmojį, nebūtų atsiradęs marksizmas. Labai gali- 
mas daiktas. O jeigu marksizmas kaip teorija ir būtų atsira- 
dęs, tai jis nebūtų buvęs taip entuziastingai priimtas, kaip 
tai įvyko XIX-XX amžių sąvartoje, nes Bažnyčia būtų turė- 
jusi varguomenei atstovaujantį sandą Pranciškaus sekėjų pa- 
vidalu. Tuo tarpu marksizmui kylant bei plintant, Bažnyčia 
tuščiomis rankomis stovėjo prieš varguomenę, nežinodama 
kaip į ją kreiptis, užtat pasitenkindama tik žodininis paragi- 
nimais, — tiek varguoliams, tiek turtuoliams. Popiežiaus Pi- 
jaus XI skundas, kad Bažnyčia netekusi darbininkijos, buvo 
Pranciškaus užmojo nesėkmės galutinė istorinė išvada. Nes 
netikrybės negalima nugalėti paraginimu ar pamokymų; netikry- 
bę reikia nešti kartu. O Bažnyčia, Pranciškaus užmojui žlugus, 
neturėjo nieko, į ką varguomenė galėtų žiūrėti kaip į savą. 
Štai kodėl ji ir nuėjo paskui Marxą bei Leniną, skelbusius, 
esą varguomenė neturinti ko netekti, išskyrus savo retežius. 

Kunigų darbininkų sąjūdis po Pirmojo pasaulinio karo 
nebegalėjo atstoti Pranciškaus užmojo, kadangi jis buvo tik 
netikrybės kaukė. Tiesa, kunigai darbininkai gyveno ir dirbo 
taip, kaip ir visi varguoliai. Ir vis dėlto jų būsena buvo tik 
varguolio būsenos tariamybė. Kunigai darbininkai, atleisti iš 
darbo, nieko neįstūmė į skurdą, į nusiminimą, į nelaimę; jie 
ir patys nebuvo ištikti būklės be išeities: jie paprasčiausiai 
kreipėsi į vyskupą, kad šisai skirtų juos kitam uždaviniui — 
tai ir viskas. Todėl ir šis, savyje apgaulingas, planas greitai 
susilpo, nepalikdamas bent kiek ryškesnių pėdsakų varguo- 
menės sluoksniuose. 

Pranciškaus vilčių žlugimas padaro abejotiną ir lūkestį, 
kad Bažnyčia atgautų varguomenę: čia glūdi praleistos ar ne- 
suprastos istorinės progos tragika. Tokia proga buvo Pranciš- 
kaus ryžtis vykdyti Evangeliją netikrybės būklėje. Tačiau ši 
proga buvo praleista, netikrybės būklė liko nesuorganizuota, 
taip kad šiandien mes net nė nežinome, kaip tokia būklė ben- 
druomeniniu pavidalu galėtų atrodyti. O kol to nežinome, tol 
nė negalime pasiekti varguomenės Evangelijos žodžiu. Nes 

kas kalba varguomenei iš saugyklos, tas kalba ne iš jos būk- 
lės gelmių. Prieiga prie varguomenės gali būti tik ta pati netikry- 
bė, kuria varguomenė gyvena. Tačiau tokios netikrybės neturi- 
me: visi bažnytiniai sluoksniai gyvena saugiai, kiek žemėje ga- 
lima saugiai gyventi; visi jie tikrybės-netikrybės dialektikoje 
stovi tHikrybės pusėje. Tuo tarpu varguomenė šioje dialektiko- 
je užima kaip tik netikrybės vietą. Kur tad galėtų būti rasta ben- 
dra plotmė tarp Bažnyčios ir varguomenės? Išsivystęs į savą 
priešingybę Pranciškaus užmojis ištinka mus dabar kaip baus- 
mė, apie kurią šventasis kalbėjo, bardamas savo brolius, kad 
jie trokštą mokytis: „Aš jau laukiu Jo (Viešpaties. - Mc.) pa- 
siuntinių, kurie jus nubaus“'š. Jeigu jis būtų matęs, kad jo or- 
dinas virsta ne tik pastanga „ilsėtis tiesoje“ (P. Wustas) mokslo 
atžvilgiu, bet ir „ilsėtis namie“ turto atžvilgiu, užuot buvęs 
šia prasme nuolatinis keleivis - ire albergando, vadinasi, nie- 
kad netikras ir nesaugus, tai šv. Pranciškus būtų tikriausiai 
aną bausmės pranašystę dvigubai sustiprinęs. Tačiau ir be šios 
pranašystės mes bausmę aiškiai jaučiame, jausdami sykiu ir 
pavojų, jei varguomenė nebus Bažnyčiai laimėta. 

N. Debrelis, aprašęs Ivry miestelio (Paryžiaus apylinkė- 
se) marksistinį pobūdį, pastebi, kad „marksistai varguolio 
būklę pavertė priekin žygiuojančio pasaulio varikliu“"?. Prieš 
750 metų tokiu varikliu paversti varguolio būklę mėgino šv. 
Pranciškus. Skirtumas tas, kad varguolio būklė Pranciškaus 
rankose būtų atskleidusi Viešpaties Apvaizdą visur ir visa- 
dos, tuo tarpu varguolio būklė marksizmo rankose priden- 
gia Apvaizdą tarsi juoda skara — pasak vaizdingų to paties 
Debrelio žodžių: „Marksistai gyvena tokią gilią naktį, jog už- 
temdo Dievo garbę“ (p. 14-15). Štai istorijos dialektika, jos 
tragika ir jos teismas. Jos šviesoje šv. Pranciškus iškyla kaip 
pradininkas, sykiu betgi ir kaip įspėjėjas, kartojąs mūsajai is- 
torijai paties Kristaus žodžius: „tu nepažinai savo aplanky- 
mo meto“ (Lk 19, 44). Iš tikro ar šie 750 metų pažino Asy- 
žiečio užmojo prasmę? 


18 Plg. Saulės giesmė, p. 299. 
19 Debrėl N. Ville marxiste - terre de mission, Paris, 1958, p. 74. 

Šv. Pranciškaus Asyžiečio „Sesers saulės arba Sutvėrimų 
giesmė“ 
Aukščiausias visagali, geras Viešpatie, 
Tavo yr giesmės, garbė ir didybė 
Ir kiekvienas palaiminimas. 
Viskas iš Tavęs prasideda, 
Ir žmonės nėr verti Tavęs minėti. 


Tegarbina Tave, o Viešpatie, visi tavieji sutvėrimai, 
Ypač puikioji sesė saulė, 
Kuria dienas ir mus tu apšvieti; 
Jinai graži ir, spindėdama didžiu spindėjimu, 
Mums atneša, Aukščiausias, Tavo vaizdą. 


Tegarbina Tave, o Viešpatie, brolis mėnuo ir žvaigždynai; 
Danguj Tu jiems teiki puošnumą, grožį ir šviesumą. 


Tegarbina Tave, o Viešpatie, brolis vėjas, 
Erdvės, debesys, giedra ir oro atmainos, 
Per kurias Tu savo kūriniams teiki gyvastingumą. 


Tegarbina Tave, o Viešpatie, broliai vandens, 
Kurie labai naudingi, ramūs ir gaiviną, ir skaistūs. 


Tegarbina Tave, o Viešpatie, sesė ugnis, 
Ja tu švieti nakties tamsybę, 
Jinai graži, džiaugsminga, ir stipri, galinga. 


Tegarbina Tave, o Viešpatie, sesė žemė motina, 
Kuri mus valdo ir maitina, 
Ir augina visokį vaisių, ir žiedus spalvinguosius, ir žolę. 


Tegarbina Tave, o Viešpatie, kurs, Tavosios meilės padedamas, 
atleidžia 
Ir ištveria sunkius mėginimus ir kančią. 
Palaiminti, kurie išlaiko taiką, 
Jie bus Tavo, o Aukščiausias, vainikuoti. 

Tegarbina Tave, o Viešpatie, sesuo mirtis mūs kūniškoji, 
Nuo kurios nė viens gyvenantis žmogus negal pabėgti. 
Vargas tiems, kurie numirs nusidėjimuose mirtinguose. 


Palaiminti, kurie nebeiškrypsta iš švenčiausių Tavo norų 
kelio, 
Ir jiems mirtis antroji blogo negalės atnešti. 


Pagarbinkit iš šlovinkite Viešpatį, ir būkite Jam dėkingi, 
Ir tarnaukite Jam su didžiu nusižeminimų. 


Vertė Stasys Santvaras 


ŠV. PRANCIŠKAUS MISIJA 
MODERNIAJAME PASAULYJE 


Vienos knygos proga 


1. Naujas hagiografijos supratimas 


Niekas nėra taip labai pabrėžęs didžiųjų žmonių reikš- 
mės istorijoje kaip Th. Carlyle. Visuomeninis gyvenimas jam 
„yra pagrįstas didvyrių kultu. „Visuotinė istorija, kaip aš ją 
suprantu, sako jis, istorija to, ką žmogus vykdė šiame pasau- 
lyje, iš esmės yra istorija didžiųjų žmonių, kurie veikė čia že- 
mėje. Jie, šitie didieji, buvo žmonių vadais: keitėjais, šeimi- 
ninkais, ir plačia prasme kūrėjais viso to, ką bendroji žmo- 
nių masė galėjo daryti arba siekti. Visi daiktai, kuriuos 
matome atbaigtus pasaulyje, yra išviršinis materialinis rezul- 
tatas ir praktinis įsikūnijimas minčių, kurios gyveno didžiuo- 
se žmonėse, pasiųstuose į šį pasaulį. Viso pasaulio istorijos 
sielą, galima visai teisingai teigti, yra šitų žmonių istorija“!. 
Kultūros žlugimas, pasak Carlyle, pareina nuo didžiųjų žmo- 
nių nebuvimo. Istorijoje pasitaiko periodų, kurie yra tarsi tuš- 
ti, kurie negimdo genijų ir kurie todėl visados yra įžanga į 
didesnį ar mažesnį kultūros nuosmukį. Priešingai, Carlyle 
tvirtina, kad „visais pasaulio istorijos amžiais didieji žmo- 
nės buvo būtini savo epochos gelbėtojai“?. Pasaulio istorija 
esanti ne kas kita, kaip didžiųjų žmonių biografija'?. 

Paskutinis Carlyle teigimas yra per siauras. Istorijos ne- 
galima suatominti ir paversti tik atskirų asmenų veiksmų su- 


! Les Hėros, le culte des Hėros et Yhėroigue dans I'histoire, Paris, 1888, 


P. 3. 
2 Ten pat, p. 23. 
3 Ten pat. 

ma, tegul šitie asmens būtų ir genijai. Istorija yra nuolatinis 
ir nepertraukiamas viso gyvenimo vyksmas, kuriame daly- 
vauja kiekvienas asmuo. Kiekvienas mūsų darbas, vis tiek 
ar jis bus išviršinis žygis, ar tik slapta mintis, psichinės ir 
tarpasmeninės difuzijos keliu išplinta visame gyvenime ir vi- 
sam jam daro įtakos. Šituo atžvilgiu kiekvienas asmuo yra 
istorijos veikėjas ir kūrėjas. Vis dėlto šita įtaka nėra lygi. As- 
menų reikšmė istoriniam vyksmui nėra vienoda. Tasai archi- 
tektas, kuris pastatė graikų šventyklą, istorijai yra daug reikš- 
mingesnis negu Herostratas, kuris ją sudegino. Istorija nėra 
tik vienų žmonių padaras, kaip kultūra. Bet istorija vyksta 
žemėje ir žmonėms. Todėl žmonių dalyvavimas josios vyks- 
me yra labiausiai charakteringas ir labiausiai jaučiamas. 
Žmogus yra istorijos centras ir tikslas. Čia mes gauname di- 
delės svarbos išvadą: juo kuris asmuo yra žmogiškesnis, juo la- 
biau jis yra priartėjęs prie idealinio žmogaus tipo, juo didesnės 
reikšmės turi jo darbai ir juo giliau jis dalyvauja istorijos vyksme. 

Šalia karaliaus, poeto ir mokslininko (komme de lettres) 
Carlyle mini dar pranašą ir kunigą. Mes šituos du didžiųjų 
žmonių tipus pavadintume vienu šventojo vardu. O. Span- 
nas net tvirtina, kad „yra tik dvejetas žmonių, kurie kuria 
istoriją: Išminčius, kuris yra sykiu ir šventasis, ir didvyris ar- 
ba veiksmo žmogus. Visi kiti turi pasilikti užpakalyje, vis tiek 
ar jie būtų mokslininkai, ar menininkai““. Iš tikro, jeigu mes 
gerai įsižiūrėsime į visų gyvenimo sričių pažangą ir refor- 
mas, mes pamatysime, kad didžiausios reikšmės joms turė- 
jo arba šventieji, arba veiksmo žmonės. Mokslininkai, pir- 
miausia filosofai, daro istorijai įtakos ne tiek savo asmeniu 
kaip tokiu, kiek savo idėjomis. Jie veikia ne kaip asmenybės, 
bet kaip tam tikros idėjos atstovai. Tuo tarpu šventieji isto- 
rijai yra reikšmingi ne tuo, ką jie pasakė, bet tuo, kas jie bu- 
vo. Jie kuria istoriją ne tiek savo darbais arba savo idėjomis, 
kiek pačiu savo asmeniu, pačia savo perkeista būtimi. To- 
dėl nenuostabu, kad jų įtaka paprastai esti didžiausia, daug 
didesnė už visų kitų didžiųjų žmonių įtaką. Šventasis yra ne- 


* Geschichtsphilosophie, Jena, 1935, p. 186. 

apgaulingas istorijos kūrėjas. Tuo tarpu daugelis mokslinin- 
kų, menininkų ar visuomenininkų yra ne kartą iškeliami tik 
mados ir žlunga, kai šita mada praeina. Mados šventųjų nėra 
ir negali būti. Šventojo istorinis veikimas kyla iš jo asmeny- 
bės vertingumo ir į šitą vertingumą yra atremtas. 

Vis dėlto ne visų šventųjų istorinė reikšmė yra vienoda. 
Šventasis gali būti suprastas dvejopu būdu: kaip dorinė ir kaip 
istorinė asmenybė. Kaip dorinė asmenybė, jis gyvena nuola- 
tos ir nuolatos turi reikšmės, bet tik atskiriems asmenims. Sa- 
vo asmens pavyzdžiu jis patraukia juo susidomėjusius žmo- 
nes ir turi jiems moralinės įtakos. Kaip istorinė asmenybė, 
šventasis gyvena tam tikrą ilgesnį ar trumpesnį tarpsnį ir da- 
ro įtakos ne savo pavyzdžiu, bet savo dvasia, kuri labai daž- 
nai kristalizuojasi tam tikrų institucijų pavidalu. Tai ir yra 
istorinė šventojo misija. Yra šventųjų, apie kuriuos kalbėda- 
mi, mes šitą misiją tik ir teturime galvoje. Kas norėtų mo- 
kytis iš individualinio šv. Benedikto gyvenimo, tas vargiai 
galėtų ką nors konkretaus jame surasti. Ilgi amžiai užtrynė 
individualinius šio šventojo bruožus, ir dorinis jo pavyzdys 
nebeteko tos reikšmės, kurios turėjo IV amžiuje. Bet šitas to- 
limas šventasis yra gyvas savo įkurtame ordine. Jo dvasia 
gyvena benediktinų vienuolijoje, kuri iš visos šios rūšies įstai- 
gų išsiskiria savotiška savo santvarka ir istorine savo misija. 
Taip yra ir su kitais šventaisiais: su šv. Dominyku, su šv. Ig- 
nacu Loyola, su šv. Pranciškum Asyžiečiu ir kt. Istorinis 
šventojo supratimas ir įvertinimas nėra nė kiek menkesnės 
svarbos, kaip individualinis jo gyvenimo ištyrimas. 

Todėl ir hagiografijos šiuo atžvilgiu laukia nauji uždavi- 
niai. Naujoji hagiografija turi iškelti šventųjų, kaip istorinių as- 
menybių, misiją ir nurodyti, kas iš jų dvasios yra pasilikę mūsų 
laikams. Dabartinė hagiografija yra daugiau moralinio ir as- 
ketinio turinio. Tai nėra blogas dalykas. Ji iškelia šventojo, 
kaip dorinės asmenybės, reikšmę ir nurodo jo pavyzdį dori- 
niam gyvenimui. Bet tai yra dar tik pusė darbo. Jeigu su do- 
rine šventojo asmenybe nesibaigia jo vaidmuo šiame pasau- 
lyje, tuo pačiu su šios asmenybės nurodymu negali baigtis 
nė hagiografijos uždaviniai. Modernioji hagiografija kaip tik 

ir turi atkreipti dėmesį į antrą šventojo asmenybės pusę ir 
ją panagrinėti. Šitos rūšies hagiografija visados bus jau ne 
moralinio bei asketinio turinio, bet filosofinio. Mums rodos, 
ji būtų tam tikra istorijos filosofijos dalis, būtent ta, kuri nag- 
rinėja didžiųjų žmonių reikšmę istorijoje, kiek istorija yra 
Dievo ir žmogaus santykiavimo padaras. Šventieji gyvena ir 
veikia religijos srityje ir todėl hagiografija tirdama istorinę 
jų misiją tuo pačiu tirtų ir religinę istorijos lytį. 

Ligi šiol mes šios rūšies veikalų beveik neturėjome. Čia bu- 
vo kaltas ne kas kita, kaip religijos istorikų per didelis atsi- 
traukimas nuo istorinio gyvenimo vieningumo ir religijos 
traktavimas kaip nepriklausomos srities. Tuo tarpu tikrumo- 
je gyvenimo vyksmas, irgi istorija, yra savo esmėje vienas ir 
vieningas. Jis apsireiškia įvairiomis lytimis ir įvairiais pavi- 
dalais. Bet jis niekados nėra susiskaldęs ir pakrikęs. Kaip gam- 
tos negalima atitraukti nuo kultūros, taip kultūros negalima 
atitraukti nuo religijos ir atvirkščiai. Prigimtis, kultūra ir reli- 
gija yra ne kas kita, kaip vieno ir vieningo gyvenimo pavidalai arba 
lytys. Dėl to ir istorinės šventųjų misijos praleidimas jų gyve- 
nimo aprašymuose visados buvo jaučiamas kaip žymi spra- 
ga, 0 pats šventųjų vaizdas visados buvo nepilnas ir net ne- 
tikras. Jeigu tokių veiksmo žmonių kaip Aleksandro Didžio- 
jo, Cezario ar Napoleono gyvenimas būtų nesuprantamas be 
istorinės jų reikšmės pabrėžimo, tai dar labiau šventųjų, nes 
kiekvienas šventasis turi savą pašaukimą ir savą misiją, daž- 
nai paaiškėjančią tik po jo mirties, bet visados labai ryškią ir 
labai jaučiamą. Todėl istoriškai filosofinės hagiografijos pro- 
blema šiandien yra viena iš aktualiausių. 


2. Agostino Gemelli apie šv. Pranciškų 


Vienas iš tokių naujosios hagiografijos bandymų yra Agos- 
tino Gemelli'o veikalas „Le message de Saint Francois d'As- 
sise au monde moderne“ (Paris, 1935). Italų kalba šitas vei- 
kalas yra pavadintas „Il Francescanesimo“. Tuo pačiu vardu 
yra pasirodęs ir vengriškas jo vertimas. Bet anglai praėjusiais 

metais jį išsiversdami pavadino „The Franciscan Message to 
the World“. Šitas pavadinimas buvo paimtas ir prancūziška- 
jam vertimui, kuriuo šito straipsnio autorius ir naudojosi. 
Knygai įžangą yra parašęs žinomas šv. Pranciškaus gyveni- 
mo aprašytojas J. Joergensenas. Joergenseno veikalas yra iš- 
verstas ir lietuviškai. Kaip pažymi ir pats įžangos rašytojas, 
šita knyga nereikalauja rekomendacijų, nes josios autorius, pa- 
sak Joergenseno, jau nuo keliolikos metų priklauso prie to 
tarptautinio elito, kuris sudaro didžiausią Katalikų bažnyčios 
garbę XX amžiuje. Agostino Gemelli yra perėjęs tą patį kelią, 
kaip ir daugelis kitų žymių mūsų laikų Bažnyčios vyrų, kaip 
J. Maritainas, kaip Joergensenas, kaip Bourget ir kt. Tai buvo 
kelias nuo pozityvizmo ir net materializmo į krikščionybę. 
Pats Gemelli (g. 1878 m.) iš karto studijavo mediciną, gavo 
daktaro laipsnį ir buvo įsitikinęs, kad eksperimentai labora- 
torijose ir klinikose atskleisią gyvenimo paslaptis. Jo religija 
pradžioje buvo Hackelio tvirtinimai, o jo pažiūras į gyveni- 
mą sudarė, kaip jis pats pasisako, „grubiai materialistiškai su- 
prastas marksistiškas socializmas“. Bet gilesnės studijos ir su- 
sidūrimas su Rickerto ir Bergsono filosofija Gemelli'ui paro- 
dė, kad gamtos mokslai be dvasios mokslų yra tik griaučiai, 
kuriuose veltui ieškoma gyvybės. Tai paskatino Gemelli im- 
tis filosofinių studijų. Perėjęs įvairias sistemas ir visose jose 
neradęs savo dvasiai patenkinimo, jis sustojo ties viduram- 
žiška scholastika. Pradžioje gramozdiška scholastikos forma 
jį buvo atstūmusi. Bet vėliau jis patyrė, kad po visais tais sau- 
sais silogizmais slepiasi nepaprasto gilumo gyvenimo koncep- 
cija, kuri pajėgia atsakyti į visus moderninį žmogų varginan- 
čius klausimus. Per scholastiką Gemelli grįžo į Bažnyčią, ta- 
po kunigu ir pranciškonu. 

Gemelli veikalas apie šv. Pranciškų nėra pripuoląs darbas 
jo gyvenimo kelyje. Kaip jis įžangoje pasisako, „šita knyga nė- 
ra istorijos veikalas eruditams, nei meditacijų knyga filoso- 
fams, nei poezija literatūros mėgėjams, nei net pamaldumo 
knyga maldingiems asmenims... Aš ją rašiau visų pirma tam, 
kad patenkinčiau pranciškoniškos savo sielos reikalą“ (p. XV). 
Būdamas ne tik garsus mokslininkas - filosofas, bet sykiu ir 

Asyžiaus Poverello brolis, Gemelli negalėjo tylomis praeiti pro 
savo ordiną, nepažvelgęs į jį moderniojo žmogaus akimis ir 
nepaklausęs, ką mūsų laikams gali duoti šita dvasinė sąjun- 
ga. Šalia grynai asmeninio motyvo rašyti knygą apie tai, ką 
myli, Gemelli buvo vedamas ir šitos istorijos filosofijos min- 
ties. „Aš ieškojau, sako jis, kame yra charakteris ir prasmė 
krikščionybės interpretacijos, kurią jai duoda Vernos Serafiš- 
kasis... Aš ypač norėjau suprasti, kaip dar šiandien pranciš- 
konizmas gali tarti šviesos, jėgos ir išganymo žodį šiam pa- 
sauliui, kuris, atrodo, yra pasidaręs jam taip svetimas“ (p. XV). 
Visa tad knyga turi dvi pagrindines idėjas. Gemelli'ui visų pir- 
ma rūpi surasti pranciškoniškas krikščionybės supratimas. Tai 
nėra tuščia ir nevaisinga problema. Šalia bendros krikščioniš- 
kosios doktrinos ir viduje bendros krikščioniškosios pasaulė- 
žiūros galima rasti visais laikais ir visuose kraštuose tam tik- 
rų atspalvių, tam tikrų interpretacijų, kurios pabrėžia ir labiau 
išvysto tai vieną, tai kitą krikščionybės sritį. Krikščionybėje 
gali rasti vietos kiekviena pozityvi pažiūra ir kiekviena dva- 
sinė asmens struktūra. Todėl galima visai teisingai kalbėti apie 
pranciškonišką krikščionybės interpretaciją, apie jėzuitišką, 
apie benediktinišką ir t. t. Gemelli, būdamas pranciškonas, sa- 
vaime savo veikalui pasirinko pranciškonišką interpretaciją. 
Antra pagrindinė veikalo problema yra pranciškonizmo mi- 
sija moderniajame pasaulyje. Gemelli visai teisėtai klausia, 
koks yra dabar pranciškonizmo raison d'ėtre? Ar šita religinė 
institucija, įsteigta prieš septynetą šimtų metų, dar gali duoti 
ką nors pasauliui pozityvaus, ar ji gyvena tik kaip seniena, 
kaip muziejinis palaikas. 

Reikia pastebėti, kad tarp šitų abiejų pagrindinių Gemel- 
li'o veikalo idėjų yra organiškas ryšys. Pranciškonizmo isto- 
rinę misiją ir tuo pačiu jo aktualumą mūsų laikams Gemelli 
kaip tik ir randa toje savotiškoje krikščionybės interpretaci- 
joje. Atrodo truputį paradoksiška, kad modernusis pasaulis 
ir moderniojo žmogaus dvasios struktūra savaime ilgisi pran- 
ciškoniško gyvenimo supratimo ir jame randa savo sielos pa- 
tenkinimą. Gemelli'o žingsnis į pranciškonų ordiną šitos 
minties šviesoje darosi ne tik asmeninis jo žygis, bet sykiu 

ir simbolis visam moderniojo žmogaus keliui. Modernusis 
žmogus turi tam tikru būdu supranciškonėti, vadinasi, turi 
pasisavinti ir sutapti su ta gyvenimo, pasaulio ir krikščiony- 
bės interpretacija, kurią jai duoda šv. Pranciškaus dvasia, gy- 
venti jojo ordine. Šiuo atžvilgiu Gemelli'o veikalas yra ne tik 
įdomus teologiniu savo turiniu, bet sykiu ir labai aktualus 
psichologiniu atžvilgiu. Šitas dvi pagrindines idėjas ir jų ry- 
šį vienos su antra mes kaip tik ir stengsimės šitame straips- 
nyje iškelti. Pats veikalas turi trejetą pagrindinių dalių. Pir- 
moje autorius charakterizuoja patį šv. Pranciškų ir jojo lai- 
kus. Antroje yra dėstoma šv. Pranciškaus dvasios istorija 
amžių eigoje. Trečioje dalyje nagrinėjami šv. Pranciškaus san- 
tykiai su moderniuoju pasauliu. Pirmoji ir paskutinė dalis yra 
pačios įdomiausios. Pirmoji yra paruošimas ir išaiškinimas 
principų, kurie tiriami istorijoje ir kurie paskui pritaikomi 
mūsų laikams. 


3. Teokosminė šv. Pranciškaus dvasia 


Šv. Pranciškus dažnai yra vadinamas Serafiškuoju. Pava- 
dinimas nėra tik alegorija ar metafora. Jeigu Apreiškimas 
vaizduoja mums serafinus kaip ypatingai susijusius su Die- 
vo meile, tai visa, kas šitą meilę ypatingai apreiškia, gali būti 
teisingai vadinama serafišku. Vis dėlto pačios meilės kaip to- 
kios buvimas dar nėra charakteringa atskirų šventųjų žymė, 
Meilė iš esmės yra susijusi su šventumu. Šventumas ir yra ne 
kas kita, kaip herojiška Dievo, o per Dievą ir artimo meilė. Mei- 
lės buvimas yra ne šventųjų, bet šventumo žymė. Tai, kas cha- 
rakterizuoja atskirus šventuosius ir kas juos skiria vienus nuo 
kitų, yra ne meilės buvimas ar nebuvimas, bet būdas mylėti. 
Jeigu tad šv. Pranciškus yra vadinamas Serafiškuoju dėl sa- 
vo meilės, tai jame kaip tik ir iškyla tasai savotiškas ir ne- 
pakartojamas pranciškoniškas mylėjimo būdas. Gemelli tvir- 
tina, kad šv. Pranciškus „turi galimumą mylėti aukštesnį ne 
tik už paprastus žmones, net ir už šventuosius“ (p. 12). Ir 
šitas gabumas apsireiškia tuo, kad šv. Pranciškaus meilė įgyja 

„Konkretinę atsižadėjimo formą ir virsta veiklumu bei netur- 
tu“ (ten pat). Nuo to laiko, kai Spoleto grotoje Didysis Kara- 
lius pažadino šv. Pranciškaus dvasioje supratimą, jog jis yra 
didžiausias pasaulio Valdovas, šv. Pranciškus nė valandėlės 
neabejojo, kad jis turi tik jam vienam tarnauti, Šv. Pranciš- 
kaus apsisprendime ir savo tarnybos supratime žymu kilnios 
riteriškosios dvasios bruožų. Riterių luomas buvo par excel- 
lence veiklumo luomas, o šv. Pranciškus norėjo būti kilniau- 
siu ir garbingiausiu šito luomo sūnumi. Veiklumo pradas gy- 
veno pačioje jo dvasios gelmėje ir jį stūmė į konkrečius žy- 
gius. Jis todėl, pažinęs savo Valdovo didybę, tuojau klausia: 
„Ką aš turiu daryti?“ O kadangi Evangelija atsako: „Kas ma- 
ne myli, laikosi mano įstatymų“, šv. Pranciškui tuojau da- 
rosi aiškus jo veikimo planas ir plotas. „Jam nėra reikalo 
kreiptis į tokį ar tokį sielos vadą, jis negalvoja stoti į vie- 
nuolyną, bet kiekvieną kartą, kai jam atsiranda abejonių, jis 
atsiverčia Evangeliją, ir koks būtų joje rastas atsakymas, jis 
jo laikosi raidiškai, tarsi jis būtų parašytas tik jam vienam“ 
(p. 13). Šv. Pranciškaus Dievo meilė visų pirma buvo rite- 
riška meilė, meilė veiklumo, pasitikėjimo ir pagarbos. 
Šitoje savotiškoje meilės formoje mes randame ir šv. Pran- 
ciškaus maldos charakterio išaiškinimą. Kad kiekvienas šven- 
tasis yra maldos vyras, nereikia nė aiškinti. Malda religinia- 
me gyvenime visados yra pats pagrindinis žmogaus santy- 
kių su Dievu elementas. Bet kiekvienas šventasis meldžiasi 
savotiškai. Jeigu mes maldą suskirstytume į garbinimo, per- 
maldavimo, prašymo ir atgailos maldą, tai šv. Pranciškaus 
malda visų pirma būtų garbinimo malda. Gemelli pastebi, 
kad artistiška šv. Pranciškaus fantazija visados jo maldas per- 
keisdavo į giesmes ir himnus. „Asmeninė šv. Pranciškaus 
malda visų pirma yra garbinimas ir dėkojimas“ (p. 17). Daž- 
niausiai, jis nieko neprašydamas, „gieda, kaip vyturys sau- 
lėje, kartodamas tik vieną aukštą natą: Dievas yra meilė, Die- 
vas yra išmintis, Dievas yra laimė“. Pasinėręs dieviškoje be- 
galybėje, jis kviečia dėkoti visą Bažnyčią, triumfuojančią ir 
kovojančią, pradėdamas serafinais ir baigdamas mažais vai- 
kais“... Kaip žinoma, šv. Pranciškus yra sudaręs „Officium 

Passionis D. N. Jezu Christi“. Bet jis nereikalavo ją kalbėti 
bažnyčioje choru, kaip tai darė šv. Benedikto ordino broliai. 
Šv. Pranciškus gerbė ceremonijas, bet jis prie jų neprisirišo. 
„Jis myli maldą, bet jis nepririša jos prie vienos aprėžtos vie- 
tos, nors ši vieta būtų ir bažnyčia“ (Hen pat.). Kai ateina ho- 
rų kalbėjimo valanda, tai vis tiek kur šita valanda jį užklup- 
tų, grotoje ar miške, gatvėje ar pievoje, saulėje ar lietuje, jis 
kalba maldas, nieko nepaisydamas ir nieko nesivaržydamas. 
Šituo atžvilgiu jis buvo labiau panašus į anachoretus negu į 
benediktinus. Bet nuo anachoretų jis skyrėsi tuo, kad, pasak 
Gemelli'o, jis nesižegnodavo, nesimušdavo į krūtinę ir ne- 
užsikimšdavo ausų, kai išgirsdavo žiogą arba lakštingalą gie- 
dant sykiu su juo. „Iš jų jis sudarydavo savo chorą, nes jis 
jautėsi laimingas galįs įprasminti ir sujungti pasaulio balsus 
ir iš jų sukurti Dievybei himną“ (ten pat.). 

Čia mes kaip tik ir paliečiame teokosminę šv. Pranciškaus 
dvasią. Šv. Pranciškus nebuvo atsiskyręs nei nuo Dievo, kaip 
humanistai, nei nuo pasaulio, kaip anachoretai ir asketinio 
tipo atstovai. Gal niekas neturėjo savo gyvenime tiek aske- 
zės praktikų, kaip šv. Pranciškus. Ir sykiu gal niekas taip la- 
bai nemylėjo gamtinės tvarkos, kaip tas pats šv. Pranciškus. 
Šv. Pranciškaus nusistatymą pasaulio atžvilgiu ir savotišką 
šito pasaulio išgyvenimą galima charakterizuoti liturginio 
himno žodžiais: Pleni sunt coeli et terra gloria tua. Visas pa- 
saulis, visa žemė ir dangus, visa gamta, visas žmogaus gy- 
venimas šv. Pranciškui buvo ne kas kita, kaip vienas nuo- 
stabus Dievo veikalas. Šv. Pranciškus intuityviai suprato, kad 
Dievas gyvena ne tik už pasaulio, bet ir pasaulyje. Tai, ką 
E. Przywara formulavo kaip Deus in nobis ir Deus supra nos, 
ir ką jis laiko kreatūros metafizika, tai buvo jau žinoma šv. 
Pranciškaus santykiuose su Dievu ir su pasauliu. Pasaulio su- 
tvėrimai šv. Pranciškui nebuvo nei pavojus, nei žaislas, nei 
dievaičiai, bet Gyvojo Dievo liudytojai ir „laiptai į Jį“. Štai 
kodėl beveik nė vieno kito šventojo gyvenime nerandame to- 
kių ypatingų santykių su gamta kaip Šv. Pranciškaus. Šv. 
Pranciškus mylėjo gamtą, kaip amžinojo Dievo išraišką, bet 
mylėjo antgamtiniu būdu. Jis buvo nukryžiuotas su Kristu- 

mi, bet neniekindamas pasaulio. Atvirkščiai, juo šv. Pranciš- 
kus labiau tobulėjo Dievo meilėje, juo labiau jis mylėjo gam- 
tą. Himnas saulei jo yra parašytas paskutiniame jo gyveni- 
mo tarpsnyje. Šv. Pranciškaus santykiuose su gamta atsinau- 
jino prarasto rojaus santykiai. Šveicarų rašytojas H. Federeris 
yra pasakęs, kad gyvuliai pažįsta, ar žmogaus siela yra ne- 
kalta. Tai visų pirma mes patiriame gyvulių santykiuose su 
vaikais, o toliau šventųjų santykiuose su gamta. Žmogaus as- 
mens pakilimas ligi herojiško doros laipsnio palenkia vienam 
principui ne tik pačios jo prigimties galias, bet sykiu grąži- 
na jam jungiamąją vietą visame kosmo gyvenime. Ankštas 
žmogaus susirišimas su Dievu ir nusilenkimas Dievo tvar- 
kai suriša jį ir su gamta ir jam palenkia viso pasaulio kūri- 
niją. Šventumo atveju yra atstatomi išardyti nuodėmės san- 
tykiai tarp žmogaus ir jį supančio to pasaulio, kuris po puo- 
limo yra tapęs žmogaus priešu. Žmogus pasaulį apvaldo 
dvejopu būdu: technika ir šventumu. Technika yra žmogaus 
triumfas, bet triumfas dar neatpirkto ir dar nuodėmingo 
žmogaus. Technika yra žmogaus jėgos triumfas. Tuo tarpu 
šventumas yra pasaulio apvaldymas per meilę. Technikoje 
žmogus viešpatauja, kaip žiaurus valdovas, kuris priverčia 
gamtą atskleisti savo paslaptis ir savo jėgas paversti žmogaus 
tarnyba. Šventume žmogus apsireiškia kaip tobuliausias Die- 
vo kūrinys, kuris antgamtinės malonės atgaivinta savo dva- 
sia apsupa visą kosmą, jį suriša su savimi, atstato vienybę 
tarp atskirų kosmo pradų ir sykiu tarp žmogaus ir gamtos. 
Žmogų-techniką kosmas išgyvena (jeigu taip galima pasaky- 
ti) kaip stipresnį savo priešą, kuris savo išmintimi pergali 
gamtą, bet kuriam gamta visados prieštarauja ir kuriam ker- 
šija už josios paslapčių atskleidimą. Žmogų-šventąjį kosmas 
išgyvena kaip jo paties vienytoją, todėl kaip draugą. Šven- 
tajam gamta pati atskleidžia savo paslaptis, be prievartos ir 
jėgos. Šventume nėra tos tragiškos įtampos tarp žmogaus ir 
gamtos, kuri taip ryškiai yra jaučiama technikoje ir kuri pa- 
sidarė pagrindinė šio technikos amžiaus problema. Jeigu šv. 
Pranciškus sugyveno, kaip Federeris pastebi, ir su vilkais, tai 
čia buvo ne dresūros, vadinasi, technikos, laimėjimas, bet 


423 


šventumo. Šv. Pranciškaus santykiai su gamta yra labai įdo- 
mūs ir sykiu dar labai mažai ištirta problema. Kultūros ir 
religijos filosofijos šviesoje ji įgyja nepaprasto svarbumo ir 
net aktualumo. 

Šitame teokosminiame šv. Pranciškaus dvasios bruože 
kaip tik glūdi tasai principas, kuris visą pranciškonizmą pri- 
artina mūsų laikams ir, pasakytume, padaro jį modernišką. 
Mūsų amžius, kuris labiau negu kuris kitas yra išgyvenęs 
Dievo nuo pasaulio ir nuo žmogaus atskyrimo tragediją, yra 
pasiilgęs tokios gyvenimo interpretacijos, kuri jam vėl nuro- 
dytų Dievo-žmogaus-pasaulio vienybės ir taikos gaires. Pra- 
ėjusio amžiaus natūralizmas buvo manęs šitą pasaulėžiūri- 
nį išsiilgimą pakeisti technika. Prievarta ir jėga turėjo žmo- 
gų padaryti kosmo valdovu ir jam grąžinti prarastą jungiamo 
jo prado vaidmenį. Bet šiandien kiekvienam matančiam ir 
mąstančiam yra aišku, kad šitas natūralizmo siūlymas ne tik 
nesujungė žmogaus su gamta, bet juos dar perskyrė ir žmo- 
gų pavergė pasaulio gaivalams. Techniškasis amžius pasida- 
rė žmogaus vergijos amžius. Gamta čia pabėgo nuo žmogaus 
ir žmogus atsitraukė nuo gamtos. Šv. Pranciškus savo teokos- 
mine dvasia siūlo visai kitokį šios problemos išsprendimą. 
Moderniškasis žmogus gali tapti gamtos valdovu ne per 
jėgą, bet per meilę, kuri įprasmintų visą, taip gudriai išvys- 
tytą techniką ir sykiu padarytų gamtą žmogaus draugu. 
Pranciškonizmas nėra tolstojiškas „apsiprasčiokinimas“. 
Pranciškonizmas yra gamtos meilės ir gamtos draugiškumo 
filosofija. Paregėti Dievą kosme, mylint Dievą, mylėti sykiu 
ir kosmą kaip Dievo didybės ir garbės apsireiškimą - štai šv. 
Pranciškaus dvasios pirmutinis bruožas ir sykiu mūsų am- 
žiaus pasiilgimas. Šituo atžvilgiu mūsų laikai gali daug ko 
pasimokyti iš šv. Pranciškaus pasaulėžiūros, kuri, būdama 
iš esmės krikščioniška, vis dėlto šituo atžvilgiu skiriasi nuo 
kitų šventųjų ir nuo jų institucijų dvasios. Mūsų laiko dva- 
sios supranciškoninimas yra vienintelis išsigelbėjimas iš to 
visuotinio sumašinėjimo ir sykiu vienintelis būdas grąžinti 
žmogui taip labai jo ieškomą ir taip labai jo išsiilgtą viešpa- 
tavimą visame kosmo gyvenime. 

4. Christocentrinis religingumas 


Kiekvienas šventasis savotiškai išgyvena Dievą ir todėl 
savotiškų bruožų įspaudžia ir savo sukurtoms institucijoms. 
Šv. Ignacas Loyola buvo Dievo kareivis. Visas tad jo ordi- 
nas yra Kristaus kareivių ordinas, kuris skelbia kovą viskam, 
kas tik priešinasi Dievo dvasiai. Jėzuitai yra savotiški reli- 
giniai militaristai, kurie stengiasi pasaulį Dievui laimėti per 
kovą. Šv. Pranciškus buvo ne Dievo kareivis, bet Dievo tru- 
badūras. Kristus šv. Pranciškui nėra tasai humanizmo Val- 
dovas, kuriam pasaulį reikia pavergti, bet Jis yra vidurinių 
amžių Pateptasis Karalius, kuriam jo valdiniai tarnauja ne 
tiek priversti jėga, kiek patraukti meile ir Valdovo kilnumu. 
Kiekvieno krikščionio, tuo labiau kiekvieno šventojo gyve- 
nimo centras visados yra Kristus. Christocentrinis pobūdis 
yra esminis krikščionybės bruožas. Bet šitame bendrame 
bruože visados esama tam tikrų skirtybių, kurios vieną ins- 
tituciją padaro labiau christocentrinę, kitą ne taip. Jeigu mes 
pranciškonų ordiną laikome ypatingai christocentriniu, tai 
tik dėl to, kad jis savo religingume yra išlaikęs tą savotišką 
šv. Pranciškaus santykiavimą su Kristumi, tą savotišką tru- 
badūrizmą, tą nekaltai vaikišką pasitikėjimą Kristaus globa 
ir Jo apvaizda. 

Metafizinį pranciškonų christocentrinio religingumo pa- 
grindą yra suformulavęs ir išaiškinęs Dunsas Škotas. Gemelli 
pastebi, kad nebuvo nė vieno viduriniais amžiais filosofo, 
kuris būtų buvęs taip nesuprastas, kaip Dunsas Škotas. Jis 
buvo laikomas atskilėliu. Tuo tarpu jis buvo tik senų Aris- 
totelio ir šv. Augustino tradicijų išvystytojas ir gynėjas. Jis 
buvo laikomas pranciškonu, praradusiu meilę. Tuo tarpu vi- 
sa jo filosofija yra pagrįsta meile, ne valios primatu. Jis bu- 
vo laikomas net XIII a. Kantu. Tuo tarpu tikrumoje jis gry- 
nas scholastikas. Dunsas Škotas yra didžiausias pranciško- 
nų filosofas, vienintelis ligi gelmių supratęs šv. Pranciškaus 
krikščionybės interpretaciją ir jai padėjęs metafizinius pagrin- 
dus. Jeigu šiandien katalikų teologijoje ir filosofijoje yra vir- 
šų paėmusi šv. Tomo mokykla, tai tik dėl to, kad pranciš- 

konų ordinas nuo kurio laiko yra perleidęs mokslo darbą do- 
minikonams ir jėzuitams, o tuo pačiu ir šv. Tomo mokyklai. 

Dvi savotiškos koncepcijos charakterizuoja Dunso Škoto 
teologiją: Įsikūnijimo pagrindimas ir Marijos Nekaltojo Prasidė- 
jimo gynimas. Kai žinome, dabartinėje teologijoje vyrauja min- 
tis, jog Įsikūnijimas yra surištas su žmogaus nupuolimu. Įsi- 
kūnijimas mūsų sąmonėje glūdi kaip begalinės Dievo mei- 
lės aktas, kuriuo jis pakėlė puolusį žmogų iš jo menkystės 
ir atpirko jį iš nuodėmės vergijos. Dabartinėje vyraujančioje 
teologijoje Įsikūnijimas yra visados siejamas su Atpirkimu. 
Tuo tarpu Dunsas Škotas Įsikūnijimo tikslą ir motyvą mato 
kitur. Dievas, pasak Škoto, yra meilė; ne tik meilės priežas- 
tis ir galas, bet pati meilė kaip tokia. Pirmiausia Dievas my- 
li pats save. Antra, jis myli save kituose, kurie laisvai daly- 
vauja Jo meilėje sau pačiam, kas sudaro kūrinių laimę. Tre- 
čia, sako Škotas, Dievas nori būti mylimas tokios būtybės, 
kuri būtų Jam iš viršaus (extrincese) ir kuri galėtų Jį mylėti 
aukščiausiame laipsnyje. Ketvirta, Dievas pramato hiposta- 
tišką susijungimą su šita žmogiška prigimtimi, kuri turi Jį 
mylėti savarankiškai. Kitaip sakant, Dievas pramato Žmogų, 
kuris galės Jį mylėti taip, kaip Jis myli pats save, Žmogų, ku- 
ris bus sykiu ir Dievas. Štai pirmasis Įsikūnijimo motyvas. 
Adomo puolimas anaiptol nepakeitė Dievo plano. Adomo 
nuodėmė tik padarė, kad Kristus tapo Karaliumi pasaulio 
skurde ir kančioje, kad Jis tapo pasaulio Atpirkėju. Bet šitas 
puolimas ir visas pasaulio skurdas anaiptol nebuvo Įsikūni- 
jimo motyvas ir priežastis. Dunsas Škotas net mano, kad te- 
ologų nuomonė, jog pirmutinis Įsikūnijimo motyvas buvęs 
Atpirkimas, įžeidžianti Dievo Sūnaus didybę. Pirmutinis ir 
pats esminis Įsikūnijimo motyvas buvęs Dievo meilė ir Die- 
vo troškimas komunikuoti šitą meilę savo sutvėrimams. 

Iš kitos pusės, Įsikūnijimo pasėka Škotui taip pat yra ne 
Atpirkimas ir ne žmogaus išgelbėjimas iš nuodėmės. Įsikū- 
nijimo aktu Dievas yra atbaigęs savo toėrimo aktą. Škotui visa 
būtis yra tarsi sėklos, kurios glūdi ankštyse, sudarančiose 
tam tikrą gradaciją ir tam tikrą subordinaciją. Vegetatyvinė 
prigimtis susijungia ir esti palenkiama sensityvinei prigim- 

čiai gyvyje. Sensityvinė prigimtis esti sujungiama su intelek- 
tualine prigimtimi žmoguje. Žmogus savo būtybėje suima vi- 
sus kosmo pradus ir darosi mikrokosmos ne tik dėl savo 
tvarkos, bet ir dėl savo apimties. Kristuje šitas mikrokosmos 
pasiekia savo išsivystymo galą. Kristuje žmogus su visais sa- 
vo prigimties pradais esti sujungiamas su dieviškąja prigim- 
timi. Įsikūnijimas tuo būdu darosi paskutinis Dievo kūrybos 
aktas, o Kristus tampa galutiniu visų sutvėrimų tikslu, ku- 
rio siekia visa kūrinija, pradedant nuo menkiausio augmens 
ir baigiant žmogumi. Šv. Pranciškus savo himne saulei rea- 
bilitavo pasaulio sutvėrimus ir juose visuose nurodė gyve- 
nantį linkimą Dievop. Dunsas Škotas šitai reabilitacijai pa- 
dėjo filosofinį pamatą. Škoto teologijoje imanentinis Dievo 
paveikslas kūriniuose galop apsireiškia regimu įsikūnijusio 
Logo pavidalu. Dėl to Gemelli teisingai pastebi, kad nė vie- 
ną kartą Verbum neturėjo tokio triumfo, kaip Škoto laikais, 
išskyrus gal būtų tik Dante's vizijas (p. 58). 

Antra koncepcija, kuri yra charakteringa ir pačiam Škotui, 
ir visam pranciškonizmui, yra Nekaltas Marijos Prasidėjimas. 
Ligi Škoto Nekalto Marijos Prasidėjimo koncepcija sutikusi 
vieną sunkią kliūtį, kurios teologai niekaip negalėjo įveikti. 
Kad atpirkimo yra reikalingi visi žmonės, neišskyrus nė Ma- 
rijos, visiems buvo aišku. Bet jeigu Marija buvo laisva nuo 
gimtosios nuodėmės, kaip tuomet ji buvo reikalinga atpirki- 
mo? Atpirkimo visuotinumas atrodė negalįs būti suderintas 
su Nekaltu Marijos Prasidėjimu. Racionalistiškesni scholasti- 
kai todėl šią koncepciją ir atmetė. Tarp Nekalto Marijos Pra- 
sidėjimo priešininkų buvo ir šv. Tomas. Tuo tarpu Škotas ge- 
nialiai šitą problemą išsprendė. Doctor subtilis suskirstė atpir- 
kimą į redemptio liberativa ir redemptio praeservativa. Pirmosios 
rūšies atpirkimas išlaisvings žmogų nuo nuodėmės. Antrosios 
rūšies atpirkimas saugojęs žmogų nuo nuodėmės. Marija bu- 
vusi reikalinga redemptionis praeservativae, bet nebuvusi reika- 
linga redemptionis liberativae. Tuo būdu buvo pergalėta teolo- 
gams neįveikiama kliūtis ir dogmatinis teologinės išvados 
formulavimas pasidarė galimas. Škoto koncepcija po šešių 

šimtų metų buvo triumfiškai pripažinta Marijos Nekalto Pra- 
sidėjimo dogmos paskelbimu. Kiekvienais metais gruodžio 
8 d. švenčiama šventė yra sykiu ir Škoto laimėjimo šventė. 
Jeigu šv. Pranciškus, Gemelli'o žodžiais, buvo Marijos riteris, 
jeigu šv. Bonaventūras buvo Marijos poetas, tai Dunsas Ško- 
tas buvo Marijos filosofas ir teologas. Tai Doktor Marianus. Jo 
koncepcijų dėka christocentrinis šv. Pranciškaus religingu- 
mas ir christocentrinė jo gyvenimo interpretacija pasidarė ne 
tik mistinis intuityvus išgyvenimas, bet sykiu ir tam tikra te- 
ologija, vadinasi, tam tikra pasaulėžiūra - pranciškoniška pa- 
saulėžiūra. 

Christocentrizmu yra paremta ir pranciškoniška askezė. 
Jeigu pasekdami A. Rademacheriu, suskirstytume religinio 
nusiteikimo žmones į dvi rūšis — į mistinio-asketinio ir ak- 
tingojo tipo atstovus — tai pranciškonus reiks skirti prie mis- 
tinio-asketinio tipo. Vis dėlto šitoji jų askezė yra visai kito- 
kia negu tų, kuriems pasaulis atrodo esąs pilnas blogio, ku- 
rio žmogus negali pergalėti ir nuo kurio jis todėl gali tik 
pabėgti. Šv. Pranciškui, kaip jau minėjome, visi pasaulio su- 
tvėrimai buvo ne blogio ir chaoso, bet Dievo didybės ir Die- 
vo garbės išraiška. Menkuose ir aprėžtuose daiktuose maty- 
ti begalybę ir mylėti šituos daiktus kaip begalybės atspindį, 
pasak Gemelli'o, yra tikrai pranciškoniškas pasaulio suvoki- 
mo būdas. Todėl pranciškoniška askezė negali būti niūri ir 
tamsi, nes joje nėra antagonizmo tarp Dievo ir žmogaus, tarp 
Dievo ir pasaulio. Pasaulio išsižadėjimas ir visų žemiškų 
daiktų pamiršimas pranciškoniškoje askezėje turi visai kito- 
kią prasmę negu kur kitur. Pranciškonizmas yra visų pirma 
pozityvus gyvenimo būdas, vadinasi, visų pirma siekęs ne 
išsižadėti ir pamesti, bet įsigyti, įsigyti meilės ir džiaugsmo. 
Pranciškonizmas nori apgyvendinti žmogų tik Dievuje ir tik 
Dievui skirti visą savo būtybę. Jis visai negalvoja apie tai, 
ko jis netenka. Jis galvoja tik apie tai, ką jis gauna. Negaty- 
vus šios askezės bruožas - atsižadėjimas ir palikimas - atei- 
na tik kaip pasėka, ateina savaime, natūraliai ir logiškai. 
Pranciškonizmas, iš viršaus žiūrint, atrodo negatyviausia as- 

kezė. Tuo tarpu tikrumoje ji yra labiausiai pozityvi ir labiau- 
siai teigiama. Niekas nėra savo gyvenime realizavęs tiek 
džiaugsmo kiek pranciškonas. Pranciškoniškas džiaugsmas 
yra žinomas ir nekatalikų sferose. Žmonės, kurie, rodos, pa- 
neigia visą pasaulio gyvenimą, kurie palieka visa, kas kiek- 
vienam kultūringam žmogui atrodo neišvengiama būtinybė, 
šitie žmonės ne tik nėra nusiminę ir mizantropai, bet jie tu- 
ri savo dvasioje daug daugiau skaidrumo ir šviesos, negu bet 
kuris kitas, tegul ir religingas žmogus. Tai kaip tik ir kyla iš 
to savotiško santykiavimo su pasauliu. Jeigu Kristus pran- 
ciškonizmui yra viso kosmo centras ir Karalius, jeigu visi 
daiktai pranciškonizmui atrodo persunkti dieviškąja šviesa 
ir didybe, jeigu jie visi yra skirti padidinti Kristaus Karaliaus 
triumfą, tai, aišku, pranciškonas, kuris gerai supranta savo 
askezės prasmę, negali būti jokia prasme mizantropas ir net 
anachoretas. Pranciškoniška askezė yra Dievo meilės ir Dievo gar- 
binimo askezė, todėl sykiu ir džiaugsmo askezė. 

Svarbiausias pranciškoniško džiaugsmo šaltinis yra savo- 
tiškas gamtos išgyvenimas. Teokosminė šv. Pranciškaus dva- 
sia gyvena visoje pranciškoniškoje askezėje ir ją visą persun- 
kia šituo teokosmizmu. Gamtos grožis pranciškonui yra Die- 
vo grožio išraiška ir todėl gryno bei skaidraus džiaugsmo 
šaltinis. Jau pats šv. Pranciškus sunkios savo ligos metu 
guosdavosi ir gėrėdavosi gėlėmis, medžiais, žvaigždėmis, 
vandeniu, ugnimi, o nemigos naktimis jis trokšdavo išgirsti 
gitaros garsus. Tas pats šv. Pranciškus giedodavo nuolatos 
garbės himnus, ir šita nuolatinė jo giesmė pasibaigė tik ago- 
nijos valandą. Užuot skundęsis ir dejavęs dėl savo paties 
kančių, pranciškonas pasineria visatos harmonijoje, bet ne 
kaip panteistas, tik kaip Dievo regėtojas kiekvienoje gėlėje 
ir kiekviename paukštyje. Gamtos grožis pranciškonui nėra 
tik estetinio pasigėrėjimo ar estetinių studijų dalykas. Pran- 
ciškonas grožisi gamta kaip aukštesnio, absoliutinio grožio 
atspindžiu ir taip jąją išgyvena. Tai, pasak Gemelli'o, grynų 
ir nužemintų širdžių džiaugsmas, širdžių, kurios jaučiasi 
esančios mažos ir menkos visatos didybėje ir kurios šitoje sa- 

vo menkystėje regi savo didybę, nes jaučia ir save, kaip Die- 
viškosios meilės ir garbės išraišką. Visas šitas sunkus ir 
skausmingas žemės gyvenimas nedrumsčia pranciškonui 
džiaugsmo, nes jis išgyvena jį kaip ateinančio gyvenimo vi- 
giliją. Vigilija ir pasninkas turi ne tik savą prasmę, bet ir sa- 
vą džiaugsmą, kaip įvadas į ateinančią šventę. Žemės gyve- 
nimas pranciškonui yra amžinosios Sabbathos išvakarės, ku- 
riose yra daug darbo ir daug nuvargimo, bet kurios yra sykiu 
savotiškai malonios ir džiaugsmingos. 

Pranciškonizmas, kaip džiaugsmo askezė, savaime kryps- 
ta į tokius dalykus, kurie yra tarsi apčiuopiami ir prieinami 
žmogiškai fantazijai, nes fantazija pranciškonizme turi labai 
didelį ir labai reikšmingą vaidmenį. Pranciškoniškas religin- 
gumas ypatingai mėgsta Kristaus žmogybę. Šv. Pranciškaus 
stigmatai yra simbolis visam pranciškoniškam religingumui. 
Stigmatai nėra koks atlyginimas ar šventojo garbės ženklas. 
Šv. Pranciškui jie buvo didelių skausmų šaltinis. Jis savotiš- 
kai jų gėdijosi ir juos slėpė. Stigmatai turi gilią ontologinę 
prasmę kaip susijungimo su Kristumi pasėka. Kai žmogus iš- 
gyvena Kristų ne tik kaip Dievą, bet sykiu ypatingai ir kaip 
Žmogų, jis išryškina Kristaus vaizdą savyje ne tik dvasiniu, 
bet ir kūniniu atžvilgiu. Kristaus kančios žymės, kurios liko 
ir jo perkeistame kūne, pereina į šventojo kūną ir jį padaro 
panašų į Kristų ne tik moraline, bet ir fizine prasme. Stigma- 
tizuoti šventieji net savo veide turi kažką bendro su tais 
bruožais, kuriuos mes savo sąmonėje visados jungiame su 
Kristaus veidu. Stigmai yra ypatinga mistinė malonė. Bet ji 
esti duodama tik tiems, kurie ypatingai išgyvena Kristaus 
žmogiškumą. Net ir šituo atveju gratia supponit naturam. Dėl 
to ir pranciškoniškame religingume šitas Kristaus žmogybės 
išgyvenimas yra labai žymus. Pranciškoniška askezė daug 
dėmesio kreipia į Kristaus žemiško gyvenimo supratimą, į jo 
kryžiaus kelius, į jo vardo garbinimą, Jo kraujo, Jo žaizdų 
adoravimą ir t. t. Tiesa, visos šitos religinės praktikos nėra 
pranciškonizmui esminės ir centrinės. Bet jos yra jam labai 
charakteringos. Jomis, kaip sako Gemelli, „pranciškonizmas 

suminkština teocentrizmą, įsijungdamas į uolų Kristaus žmo- 
gybės kultą“ (p. 366). Šituo savo pobūdžiu pranciškonizmas 
tik dar labiau parodo savo ryšį su visu tuo, kas yra ne tik 
dvasios, bet ir kūno, ne tik Dievo, bet ir žmogaus. 

Gali kai kam atrodyti keista, jeigu mes pasakysime, kad 
kaip tik šituo savo christocentrizmu pranciškonizmas darosi 
artimas mūsų amžiui. Mes jau esame palikę tuos laikus, ka- 
da net ir katalikiškasis religingumas buvo suskilęs, pakrikęs, 
nes buvo laikomas ne tik individualiu, bet ir privatišku. Šian- 
dien mes vėl einame į bendruomeninio religingumo tarpsnį, 
kada vienas asmuo jaučiasi esąs gyvas Kristaus Kūno narys, 
turįs ankštų ryšių su kitais asmenimis, kurie taip pat daly- 
vauja šitame mistiniame organizme. Liturginis sąjūdis, teolo- 
ginės studijos apie Bažnyčią kaip apie Kristaus Kūną, galop 
Kristaus Karaliaus šventės įvedimas - vis tai yra ryškūs žen- 
klai, rodą atgimstančią bendrąją religinę sąmonę. Nereikia nė 
sakyti, kad vienas šitas naujas atgimimas, šitas religinės dva- 
sios visuotinėjimas turi savo centru Kristaus asmenį. Kristus 
krikščionio sąmonei darosi ne tik pasaulio Atpirkėjas, bet ir 
tikrasis jo Valdovas, jo Karalius ir Viešpats. Dabar vis labiau 
yra nujaučiama ir pripažįstama tai, ką yra pasakęs Raymon- 
das Lullus: „Pasaulis yra sutvertas būti krikščionišku, ne kam 
kitam“. Kristus, kuris šv. Pranciškaus, šv. Bonaventūro ir pa- 
laimintojo Dunso Škoto veikime, mistikoje ir teologijoje bu- 
vo viso kosmo centras ir Valdovas, vėl pamažu pradeda už- 
imti tokią pat vietą, kurią jam buvo parengusi antropocentri- 
nė humanistiška pasaulėžiūra. Tai yra christocentrizmo 
grįžimo laikai. Ir štai dabar kaip tik ateina pranciškonizmo 
valanda. Kristaus Karaliaus šventės amžiuje Didžiojo Valdo- 
vo šauklys, kaip pats save vadino šv. Pranciškus, pradeda ap- 
reikšti visą savo galią ir istorinę savo misiją. Christocentrinė 
krikščionybės interpretacija, išlikusi pranciškonizme, labiau 
žavi modernųjį žmogų negu kuri kita. Revoliucijų, perver- 
smų, neramumų ir sąmyšių amžiuje žmogus yra pasiilgęs 
centro, pasiilgęs jėgos, kuri neleistų jam nuklysti į periferiją. 
Pranciškonizmas kaip tik ir rodo tokį centrą. Matydamas vi- 

same kosme Dievo paveikslą, jis sugeba palenkti Kristui Ka- 
raliui ne tik pamaldžias sielas, bet ir tas, kurios yra savotiš- 
kai maištingos, savotiškai atskilusios ir labai individualios. 
Pranciškoniškame religingume ir jos didina Logo triumfą, 
nes ir jose atsispindi Dievo meilė ir didybė. Moderniajam ka- 
talikiškajam pasauliui dabar visų pirma reikia džiaugsmo as- 
kezės, nes jis yra užmiršęs regėti Dievą kiekviename pasau- 
lio daikte. Pranciškonizmas tokią džiaugsmo askezę kaip tik 
ir turi. Šv. Pranciškus gali pamokyti mūsų laikų katalikus ir 
jųjų vadus linksmintis, grožėtis gamta, santykiuoti su pasau- 
liu, nenustojant santykių su Dievu, gali pamokyti konkrečios 
meilės, kuri siekia net herojiško pasiaukojimo. Kai mes šv. 
Pranciškaus metodu išmoksime išgyventi pasaulį kaip Die- 
vo atšvaitą, tuomet išnyks ir tas nelogiškumas, kuris dabar 
yra tiesiog tragiškas daugelio katalikų gyvenime. 

Iš kitos pusės, daug reikšmės turi ir Kristaus žmogybės 
garbinimas. A. Rademacheris yra pasakęs, kad Šv. Jėzaus 
Širdies kultas yra specifiškai moderniškas. Dabartinio am- 
žiaus žmogus kaip tik yra pasiilgęs žmogiškojo Kristaus gy- 
venimo. Galima kovoti su humanizmu. Bet jo įtaka, kurioje 
pasaulis gyveno ištisus penkis šimtus metų, jau nebeišnyks. 
Žmogus yra suvokęs save kaip žmogų, ir šitas suvokimas, 
šita žmogiškoji sąmonė pasiliks visados. Ji turės žymios įta- 
kos ir religiniam gyvenimui. Kristaus žmogybės garbinimo 
plitime šitoji įtaka kaip tik apsireiškia. „Reikia tikėti, sako 
A. Rademacheris, kad Jėzaus Širdies garbinimas, jeigu atei- 
tyje bus daugiau kreipiama dėmesio į Viešpaties gailestin- 
gumą, malonumą ir sielos grožį, suteiks katalikų pamaldoms 
daugiau paraginimo prie sielos kultūros ištobulinimo. Pra- 
kilnios ir šventos sielos, įsigilindamos į mūsų Išganytojo že- 
miškąjį gyvenimą, pajus savyje didesnio noro jį sekti“ (Vi- 
dujinis šventųjų gyvenimas, Kaunas, 1924, p. 113). Pranciško- 
nizmas, ypatingai kultyvuodamas Kristaus žmogybės 
garbinimą, ir šiuo atžvilgiu darosi labai artimas mūsų lai- 
kams, kaip konkretumo atstovas žmogaus santykiuose su 
Dievu. 

5. Pabaiga 


Štai kokiais bruožais pavaizduota pranciškoniškoji krikš- 
čionybės interpretacija ir josios aktualumas mūsų laikams. 
Pats Gemelli, baigdamas savo veikalą, pranciškonizmą taip 
charakterizuoja: „Pranciškonizmas yra pilnai įgyvendinta 
Evangelija. Tai meilė, kilusi iš konkretumo ir aukos. Kiek ji 
yra konkreti, ji virsta veikimu. Kiek ji yra auka, ji virsta ne- 
turtu“ (p. 423). Bet Gemelli čia pat prideda, kad kiekvienas 
bandymas suimti į sąvokas pranciškoniškąją dvasią ją tik iš- 
sekintų ir padarytų skurdžią. Pranciškonizmas yra gyva is- 
torinė jėga, kuri turi savą gyvybinį išsivystymo ritmą, savą 
logiką ir net dialektiką. Pranciškonizmas gali kisti amžių ei- 
goje, bet pati jo esmė yra visados ta pati. Tai konkrečios mei- 
lės ir aukos dvasia. Kartais šitoji dvasia atrodo atitrūkusi nuo 
gyvenimo ir neturinti nieko jam pasakyti. Bet kartais, kai gy- 
venimas pasiilgsta konkretumo, šitoji dvasia tampa moder- 
niška, nes joje glūdi gyvenimą atnaujinanti jėga. Jeigu mūsų 
amžius, kaip joks kitas, yra pasiilgęs konkretumo, iš kitos pu- 
sės, jeigu pranciškonizmas kaip tik yra tokia konkretumo pa- 
saulėžiūra, tai čia aiškėja jojo išvidinis santykis su mūsų am- 
žiumi ir sykiu gyva šv. Pranciškaus misija moderniajame pa- 
saulyje“. „Atverk akis, sako šv. Bonaventūras, palenk savo 
dvasios ausis, atverk lūpas ir pakelk savo širdį, kad visuose 
sutvėrimuose galėtum matyti, jausti, garbinti, mylėti Viešpa- 
tį ir kad visi sutvėrimai nesusitelktų prieš tave. Pasaulis su- 
kyla prieš neišmintinguosius, tuo tarpu išmintingiesiems jis 
tampa garbinimo padėjėju“. Šv. Bonaventūro kvietimas ir per- 
spėjimas pataiko į pačią mūsų amžiaus širdį. Jeigu modernu- 
sis pasaulis nenori, kad visi sutvėrimai sukiltų prieš žmogų, 
jis turi juose visuose matyti savo Dievą ir su jais visais apreikš- 
ti Jo garbę ir didybę, Jis turi tapti pranciškoniškas. 


SIMBOLINĖ ŠV. KAZIMIERO PRASMĖ 


1. Šv. Kazimieras kaip simbolis 


Kuo yra būdingas šv. Kazimieras? - Kaip asmuo, svarsto- 
mas pats savyje, beveik nieku. Jokio ypatingo žygio jis neat- 
liko: neįkūrė jokio vienuolyno, nekeliavo į pagonių šalis mi- 
sionieriautų, nebuvo persekiojamas ar kankinamas, nepaskel- 
bė jokios išminties savo raštais. Net ilgą laiką jam priskirta 
Marijos giesmė „Omni die“ pasirodė esanti ne jo kūrinys! As- 
meninės jo dorybės irgi yra nebūdingos, nes bendros visiems 
šventiesiems: maldingumas, skaistumas, kuklumas, nusižemi- 
nimas, Dievo ir artimo meilė. Jokio metodo savame kelyje į 
Viešpatį šv. Kazimieras neišrado, jokios viliojančios askezės 
nevykdė, nieko savo doriniu didvyriškumu nestebino. Net 
Vengrijos karūnos negavo ne tiek savo apsisprendimu, kiek 
nepavykusiu karo žygiu. Tiesa, pavaduodamas savo tėvą Len- 
kijoje, šv. Kazimieras parodė didelių valstybininko gabumų: 
taupė „iždo pinigus“, išpirko „užstatytas valdines žemes“, ge- 
tino „Lenkijos santykius su Roma“, visiems „stengėsi būti tei- 
singas“, žiūrėjo karališkojo dvaro dorinių papročių?. Bet tai 


! Kas yra šios giesmės autorius, nėra visiškai aišku. Prof. Z. Ivinskis, 
remdamasis „Lexikon fūr Theologie und Kirche“ (VII, 719), laiko juo Ber- 
nardą iš Morlay (plg. jo knygą Šventas Kazimieras. - New York, 1955, 
p. 106, 111-112). Dominikonas Pie Rėgarney priskiria šią giesmę šv. Ansel- 
mui (1033-1109): mat vienoje šv. Anselmo maldoje į Mariją yra proza iš- 
reikštas pirmas minėtos giesmės posmas. „Viena yra tačiau tikra, sako 
Rėgmey, kad ši giesmė yra kilusi dvyliktajame šimtmetyje“ (plg. Les plus 
beaux textes sur la Vierge Marie, Paris, 1946, p. 119, 153). 

2 Plg. Ivinskis Z. Šventas Kazimieras, p. 64. 

3 Ten pat, p. 45. 

nėra jo kaip šventojo žygiai. Tai būtinos kiekvienam išmintin- 
gam karalaičiui savybės, kylančios iš prigimtosios srities ir joje 
pasiliekančios. Nei privatinėje tad, nei viešojoje plotmėje ne- 
randame nieko, kuo šv. Kazimieras išsiskirtų iš kitų šventųjų 
ir patrauktų mūsų dėmesį bei mūsų širdį. Mielas, išmintin- 
gas, skaistus jaunikaitis. Tačiau tokių turime šventųjų eilėse 
daugybę! Savo tikrove šv. Kazimieras iš tikro nėra būdingas. 
Jis mus traukia savęsp ne tuo, kuo jis buvo, bet tuo, ką jis 
mums sako ir reiškia. — Kaip tai suprasti? 

A. Rademacheris, specialiai tyrinėjęs vidinį šventųjų gy- 
venimą, įspėja mus nemėginti traukti šventųjų iš erdvės bei 
laiko rėmų. „Šventumas yra malonė, bet ne viena tiktai ma- 
lonė““. Šventumas yra jungtinis vaisius malonės ir prigimties. 
Kaip įvairi yra malonė, taip įvairi yra ir prigimtis, ir šis abi- 
pusis įvairumas sukuria nuostabiai įvairių šventų asmenybių. 
Kiekvienas šventasis yra kitoks, nes kiekviename yra kitaip 
susiklostęs santykis tarp malonės ir prigimties. Šventojo pri- 
gimčiai priklauso ne tik individualinė jo psichologija, ne tik 
jo šeiminis ir tautinis paveldėjimas, ne tik auklėjimas bei la- 
vinimas, bet ir laikas, kuriame jis gyvena bei veikia. Kiekvie- 
nas šventasis daro įtakos savam laikui, sykiu tačiau jis ir pats 
gauna, kaip Rademacheris sako, „laiko žymę“ (p. 113). Pasau- 
linės istorijos atstovai linksta šią žymę aiškinti amžiaus sąly- 
gų padaru, tačiau teologas regi joje dieviškosios Apvaizdos 
ženklą, kuris šventąjį padaro Viešpaties įrankiu laiko klausi- 
mams spręsti. Istorijos teologijos šviesoje „laiko žymė“ šven- 
tojo būtyje virsta kelrodžiu - ne tiek jam pačiam, kiek tautai, 
kuri jį garbina. Žmonės savaimingai pajaučia šios žymės pras- 
mę ir aplinkui ją sutelkia savo atodūsius. 

Šv. Kazimieras kaip tik ir yra vienas iš tokių „laiko žy- 
mės“ šventųjų, gal net pats ryškiausias tarp visų kitų. Jo že- 
miškojo gyvenimo metu kilusi laiko problematika kaip tik 
susirišo su jo asmeniu, o vėliau virto aiškiu pagrindu jo kul- 
tui. Šv. Kazimieras patraukė tautos dėmesį ne savo indivi- 
dualinėmis dorybėmis (tokio tipo ir tokio rango šventųjų yra 


* Rademacher A. Das Seelenleben der Heiligen, Paderbomn, 1520, p. 98. 

Bažnyčioje labai daug?), bet kaip tik tuo, kad atsistojo šios 
problematikos priekyje ir virto dvasiniu jos vadovu. Lietu- 
vių tauta pažiūrėjo į jį kaip į istorinio jos uždavinio spren- 
dimo simbolį. Čia kaip tik ir glūdi šio asmeniškai taip ne- 
būdingo šventojo visuotinė reikšmė — ne tik mums, bet ir 
visai krikščioniškajai Vakarų Europai. 

Savo knygoje „Šventasis Kazimieras“ prof. Z. Ivinskis 
prasmingai pastebi, kad „gyvas būdamas, šv. Kazimieras 
veržėsi kovoti pietuose su krikščionybės priešais turkais“ 
(p. 49). Tačiau tai buvusi daugiau jaunuoliška jo svajonė, ne- 
gu tikras pašaukimas, ir ne šitaip „jis turėjo atlikti svarbią sa- 
vo tautai misiją“ (ten pat). Šv. Kazimiero pašaukimas ir „jo 
kultas siejasi su dviejų kultūrų ir dviejų konfesijų kova ry- 
tuose ant pačios katalikybės ribos“ (ten pat). Tai Vakarų 
krikščionybės kova su rusiškosios ortodoksijos užmačiomis, 
kurios kaip tik brendo šv. Kazimiero gyvenimo metais. Šią 
kovą patyrė šventasis dar gyvas, jai atsidėjo savo darbais ir 
jos simboliu virto po mirties. 

Gimęs ir augęs Lenkijoje, šioje visiškai katalikiškoje ir va- 
karietiškai nusiteikusioje šalyje, šv. Kazimieras buvo Vaka- 
rų krikščionybės apspręstas iš pat mažens. Tačiau šis ap- 
sprendimas buvo savaimingas. Jis nebuvo dar sąmoningas 
ryžtas pašaukimo prasme. Krokuvoje šv. Kazimieras dar ne- 
jautė tos įtampos, kuri jau buvo ir vis labiau augo tarp Ry- 
tų ir Vakarų, nes Krokuva buvo vieningas - katalikiškas ir 
vakarietiškas — centras. Ši įtampa atsiskleidė šventajam tik 
Lietuvoje. Pakartotinai gyvendamas Vilniuje (1475 ir 1479), 
šv. Kazimieras patyrė, kad Lietuva, o pirmiausia jos sosti- 
nė, iš tikro yra „dviejų pasaulių slenkstis“, kaip tai gražiai 
išreiškė po puspenkto šimto metų mūsų istorijosofas St. Šal- 
kauskis". Tai slenkstis, prie kurio susidūrė ne tik barokas su 
bizantišku stiliumi, ne tik slavų kalba su lietuviškąja, bet ir 
katalikybė su pravoslavija; susidūrė ne taikingam sugyveni- 
mui, bet varžyboms už žygiavimą priekin: pasaulėžiūra, kuri 
laimėsianti Vilnių su Lietuva, tikėjosi galėsianti žygiuoti to- 


5 Plg. Sur les confins de deux mondes, Genėve, 1919. 

L akos kita į Rytus. Šv. Kazimieras tuojau 
, yra rungtynių centras: čia stačiatikių įta- 
ka buvo gana gili“, ir vakarietiškoji krikščionybė čia nebuvo 
taip jau savaime suprantamas dalykas kaip Krokuvoje. Jau 
tik akių žvilgis į Vilnių rodė šio miesto dvilypumą: bizan- 
tiški ortodoksinių bažnyčių bokštai maišėsi tarp katalikiškųjų 
bažnyčių bokštų; pravoslavų popai žingsniavo gatvėse su 
bernardinų vienuoliais; gudų kalba buvo nuolatos girdima; 
ortodoksų reikalavimai buvo kasdien jaučiami. Vilnius sakyte 
sakė jaunam karalaičiui, kad čia vyksta lemtingos rungtynės 
ir kad jų akivaizdoje jis negali būti tik žiūrovas: jis turi jų 
atžvilgiu apsispręsti jau tik dėl to, kad jis yra ne privatinis 
asmuo, bet karalaitis, savo tėvo pavaduotojas valstybės, tau- 
tos ir (anuo metu) pasaulėžiūros reikaluose. Ir šv. Kazimie- 
ras apsisprendė. Iš Krokuvos atsinešta savaiminga vakarie- 
tiška krikščionybė Vilniuje virto jo ryžtu, padariusi jo asme- 
nį simboliu visam vėlesniam lietuvių tautos santykiui su 
ortodoksine Rusija. 

Prof. Z. Ivinskis griauna savo knygoje legendą, esą „jau- 
nas karalaitis išprašęs tėvo įsakymą, draudusį visoje Lietu- 
vos Didžiojoje Kunigaikštijoje statyti naujas ir taisyti senas 
cerkves“ (p. 42). Cerkvių statymo varžymas esąs šv. Kazi- 
mierui klaidingai priskiriamas (p. 44). Jis „prašęs tėvą vien 
to, kad naujos cerkvės nebūtų leista statyti, kur jos nebuvo 
reikalingos“ (p. 42). O jos nebuvo reikalingos ten, kur vie- 
nuoliai bernardinai jau buvo įsisteigę savas misijas ir išvys- 
tę savą veiklą. Šv. Kazimieras rėmė bernardinų misijas Ry- 
tų Lietuvoje, ir jos turėjo ten nemažo pasisekimo, tuo labiau 
kad po Florencijos unijos (1439) noras praktiškai susijungti 
su Romos bažnyčia Lietuvos valdomuose slavų plotuose bu- 
vo gana gyvas, nors ir mažai sėkmingas?. Tai buvo pirmas 
šv. Kazimiero žingsnis sulaikyti pravoslavų įtakos skleidimą- 
si Lietuvoje. Būdinga tačiau, kad anoji legenda apie cerkvių 


S Prof. Ivinskis Z. Šventas Kazimieras, p. 42. 


7 , : 
5 A aa A. M. Ostslawische Kirchengeschichte, Wien, 1950, 


437 


statymo draudimą kaip tik susitelkė apie šventojo asmenį. 
Tai irgi buvo nurodymas, kad lietuviai šv. Kazimiere iš tik- 
ro juto užtvarą prieš ortodoksinius kėslus ir todėl visas sa- 
vo antirusiškas ir antipravoslavines nuotaikas ėmė sieti su 
šventojo asmenybe bei darbais. 

Antras šv. Kazimiero būdingas žingsnis šia linkme buvo 
pasipriešinimas popiežiui jo santykiuose su Maskva. „Popie- 
žiaus kanceliarijoje jau buvo rengiamasi pripažinti Maskvos 
kunigaikščiui Jonui caro titulą“*. Popiežius Sikstas IV pritarė 
Jono III vedyboms su paskutiniojo Paleologo dukterimi Ire- 
na, nes tikėjosi, kad iš šios sąjungos bus naudos ir Bažnyčiai?. 
Todėl Jono III pastangos gauti caro titulą atrodė popiežiui pa- 
laikytinos. Tačiau „šventasis Kazimieras, kuris visada buvo 
uolus popiežiaus gynėjas šiuo atveju stojo prieš Romos suma- 
nymus“!?, Jauno karalaičio pasipriešinimas iš sykio atrodo 
keistas, tuo labiau kad tai buvo šventojo pasipriešinimas aukš- 
čiausiajam Bažnyčios autoritetui — tegul ir žemiškuosiuose rei- 
kaluose. Žinant tačiau ano meto popiežiaus pastangas palenk- 
tisavam autoritetui ir žemiškuosius dalykus, reikia pripažinti, 
kad šv. Kazimiero pasipriešinimas buvo drąsus žingsnis. Bet 
jis buvo išmintingas ir didžios reikšmės. Roma regėjo tik 
Maskvos paviršių, o nejautė jos dvasios. Ji manė, kad kardi- 
nolo Bessariono augintinė Irena ir caro titulas jos vyrui Jonui 
III palenks Maskvą Romos pusėn. Tuo tarpu šv. Kazimieras 
žvelgė žymiai giliau. Jis jautė, kad visi šie Romos meilikavi- 
mai Maskvai nieko Bažnyčiai nepadės, nes Maskva jau seniai, 
jau nuo kunigaikščio Vasilijaus laikų, yra aiškiai apsispren- 
dusi prieš Romą ir šio apsisprendimo sąmonę padariusi nau- 
jąja religine savo ideologija. Apie tai kalbėsime kiek toliau. 
Šios naujosios ideologijos užmačios buvo šv. Kazimierui ge- 
rai suprantamos. Jos tad ir pastūmėjo jauną šventąjį pasiprie- 
šinti popiežiaus politikai. Taigi tiek vidaus (cerkvių statymo 


5 Ivinskis Z. Šventas Kazimieras, p. 46. 
? Plg. Amimann A. M. Ostslawische Kirchengeschichte, p. 163. 
10 Ivinskis Z. Šventas Kazimieras, p. 46. 

aprėžimas), tiek užsienio politikoje šv. Kazimieras iš tikro pa- 
sirodė kaip Maskvos planų ardytojas. Be abejo, trumpas šven- 
tojo gyvenimas neleido jam šios užtveriamosios veiklos išvys- 
tyti. Tačiau tai ką jis buvo pradėjęs, susiklostė lietuvių tautos 
sąmonėje kaip nurodymas ir paskatinimas tęsti toliau kovą 
su Maskvos žygiavimu Vakarų linkui. 

Šv. Kazimieras kaip kovos su Maskva simbolis bei vado- 
vas iškilo visu ryškumu tik po mirties. Praėjus 36-iems me- 
tams po šventojo mirties, į Vilnių atvyko popiežiaus legatas 
vyskupas Z. Ferreri (1520) ir rado šv. Kazimiero garbinimą 
Lietuvoje jau stipriai pasklidusį, bet - „antimaskoliškoje nuo- 
taikoje“"!. Nėra abejonės, kad lietuvių mūšis su rusais prie 
Dauguvos (1518) buvo pagrindas šioms antimaskoliškoms 
nuotaikoms. Karalius Žygimantas Senasis, atskubėjęs ginti Po- 
locko tik su negausiais lietuvių būriais, turėjo stoti kovon su 
didele Maskvos kariuomene. Tada jis meldėsi į šv. Kazimie- 
rą, pažadėjo dar uoliau rūpintis jo kanonizacija ir prašė jo pa- 
galbos. Ir iš tikro prie Dauguvos upės stovintiems lietuviams 
pasirodė ant balto žirgo ir baltu apsiaustu jaunikaitis, pirmas 
ijojęs į upę ir tuo padrąsinęs lietuvius, kurie rusus sumušė ir 
Polocką apgynė. Tai yra turbūt labiausiai ištirtas šv. Kazimiero 
stebuklas! sykiu tai yra ir pradžia ano istorinio pašaukimo, 
kurį šv. Kazimieras vėliau vykdys ligi pat mūsų dienų. Ant- 
ras šios rūšies pasirodymas įvyko 1654 m. besibraunant Lie- 
tuvon Šeremetjevo kariuomenei!?, Šis stebuklas nebuvo giliau 
tyrinėtas. Bet jeigu jis ir nebūtų autentiškas, tai lietuvių nuo- 
latinis kreipimasis į šv. Kazimierą jų kovose su Maskva kiek- 
vienu atveju yra labai būdingas. Jis yra ženklas, kad šalia as- 
meninio pobūdžio stebuklų, kaip išgijimas ar pagalba indivi- 
dualinėse sunkenybėse, šv. Kazimieras išgarsi lietuvių tautoje 
kaip jos nuolatinis bendradarbis bei padėjėjas rungtynėse su 
Maskva. Visa, ką lietuvis savo širdyje sunkaus turėjo prieš ru- 


! Ten pat, p. 44. 
"* Ten pat, p. 122. 
B Ten pat, p. 123. 

sus, jis sutelkė prie šv. Kazimiero karsto. „Karštas žmonių ti- 
kėjimas vis labiau siejo Kazimiero kultą su antipravoslaviniu 
ir antimaskoliniu nusistatymu““. 

Nenuostabu, kad Maskva jautė šį šv. Kazimiero pobūdį 
ir pradėjo kovą su jo kultu. Toje vietoje, kur ant Dauguvos 
netoli Polocko buvo pasirodęs šventasis, buvo 1645 m. pa- 
statyta jo garbei koplyčia. Po aštuonerių metų Aleksejaus ka- 
riuomenė ją sunaikino. Dar daugiau: Maskvos archijerėjus šv. 
Kazimierą Polocke ekskomunikavo“. Tai turbūt yra vienin- 
telis atsitikimas, kad viena krikščioniškoji Bažnyčia ekskomu- 
nikuotų mirusį kitos Bažnyčios šventąjį. Tačiau ši ekskomu- 
nika buvo nukreipta ne prieš šv. Kazimiero asmenį, bet prieš 
jo garbinimą, iš kurio lietuvis sėmėsi jėgos kovai su rusų už- 
mačiomis. Ši ekskomunika buvo taip pat ženklas, kiek Or- 
todoksų bažnyčia padeda rusams imperialistiniuose jų Žy- 
giuose. Ši ekskomunika buvo galop įrodymas, kad į Vaka- 
rus žygiuojanti Maskva neša ne tik politinę vergiją, bet ir 
dvasinį sunaikinimą, nuo kurio net krikščioniškieji Vakarų 
šventieji nėra išskiriami. Kartu su rusų kariuomene brovėsi 
Lietuvon ne tik rusiškoji visuomeninė sistema, bet ir skirtinga 
kultūrinė bei religinė dvasia. Kadangi šv. Kazimieras kaip 
simbolis pastojo šiam brovimuisi kelią, Maskvos archijerėjus 
mėgino sava ekskomunika šią kliūtį pašalinti. 

Priešiškas rusų nusistatymas šv. Kazimiero atžvilgiu ne- 
išnyko nė vėliau. „Lietuvą rusams galutinai užėmus po tre- 
čiojo padalijimo (1795), puošni šv. Kazimiero bažnyčia Vil- 
niuje buvo paversta cerkve“. Kodėl kaip tik šv. Kazimiero 
bažnyčia? Vilniuje katalikiškųjų bažnyčių juk buvo nemaža. 
Kodėl ortodoksų dvasininkai kaip tik pasirinko tąją, kuri bu- 
vo pašvęsta šv. Kazimiero garbei? Atsakymas aiškus: Šv. Ka- 
zimiero bažnyčios supravoslavinimas buvo ne kas kita, kaip tęsi- 
nys jo asmens ekskomunikos. Ortodoksų dvasininkams šv. Ka- 
zimiero kultas buvo krislas akyje, ir jie naikino jį visais 


4 Ten pat. 
15 Ten pat, p. 11. 
16 Ten pat, p. 17-18. 

galimais būdais. Sykiu su Šv. Kazimiero bažnyčios supravos- 
lavinimu atėjo ir Šv. Kazimiero šventės kliudymas. „Kai ka- 
talikai kitas šventes galėjo dar nekliudomai švęsti, Kazimie- 
ro šventė kovo 4 d. buvo varžoma. Jei tą dieną katalikai mo- 
kiniai nepasirodydavo pamokose, jie būdavo baudžiami“, 
Devynioliktojo amžiaus viduryje rusai uždraudė giedoti gies- 
mę į šv. Kazimierą: „Kazimieras šventas iš dangaus atėjo“'š, 
Net pats šventojo kūnas neturėjo ramybės. Jau 1654 m. vys- 
kupas Jurgis Tiškevičius susirūpinęs klausė popiežių, kur pa- 
slėpti šventojo palaikus, kad jų neišniekintų atėję rusai. Ta- 
da šv. Kazimiero relikvijos buvo išgabentos iš Vilniaus ir pa- 
slėptos. Antrą kartą jas reikėjo slėpti nuo rusų aštuonioliktojo 
amžiaus viduryje. Trečią kartą jau bolševikai įsakė jas paimti 
iš Vilniaus katedros ir perkelti į Šv. Petro ir Povilo bažnyčią 
Antakalnyje. 

Taigi jau daugiau kaip keturi šimtai metų, kai šv. Kazimie- 
ras yra rusų persekiojamas - ne dėl asmeninių savo žygių (šie 
yra visiškai nekalto pobūdžio), ne dėl savo politikos kaip ka- 
ralaitis (šios jis nespėjo išvystyti), bet kaip tik dėl simbolinės savo 
prasmės bei reikšmės lietuvių tautai, kurios erdvėje bei laike ei- 
na kova už Rytų ir Vakarų persvarą kultūrinėse bei religinė- 
se rungtynėse. Ir tik šių rungtynių šviesoje galima suprasti, 
iš vienos pusės, vis didėjantį lietuvių prisirišimą prie šv. Ka- 
zimiero, iš kitos - taip pat vis didėjantį rusų nepakentimą šio 
malonaus bei skaistaus jaunikaičio. Šv. Kazimiero kultas, at- 
remtas į istorinę lietuvių tautos sąmonę, rodo, kad Lietuva yra 
pačios Apvaizdos pašaukta būti užtvara prieš Maskvos slin- 
kimą į Vakarus. Visos tautinės lietuvių jėgos yra mobilizuo- 
jamos šiam slinkimui atremti. Visi uždaviniai susitelkia į šį 
vieną didžiulį istorinį uždavinį. O vadovas šiose lemtingose 
rungtynėse kaip tik iškyla šv. Kazimiero asmenyje. Tai yra gi- 
liausia šv. Kazimiero kulto prasmė. 

Bet ši prasmė yra dar tik formalinė. Šv. Kazimiero kulto 
istorija rodo aiškų antirusišką ir antipravoslavišką pobūdį, 


17 Ten pat. 
18 Ten pat. 

kurį vargu rastume bet kurio kito šventojo garbinime. Tuo 
šv. Kazimieras darosi originalus bei prasmingas. Tačiau 
mums reikia įžvelgti ir šio antirusiško bei antipravoslaviško 
pobūdžio turinį. Mums reikia suvokti ir tai, kodėl šv. Kazi- 
mieras, dar gyvas būdamas, stojo kovon su Maskvos įtaka, 
o miręs virto šios kovos simboliu visai lietuvių tautai jos is- 
torijos eigoje. Kas yra toji Maskva, kurios priešginybė šv. Ka- 
zimieras buvo ir tebėra? 


2. Kazimierinės kovos turinys 


Visai nenuostabu, kad šv. Kazimiero gyvenimo metais 
stiprėjanti Maskva darėsi vis didesnis politinis Lietuvos ir 
Lenkijos priešas. Nusikračiusi totorių jungo ir suvienijusi ge- 
roką skaičių slaviškųjų žemių, Maskvos kunigaikštija turėjo 
pagrindo jaustis virstanti nauju centru Rytuose, galingu cen- 
tru, kuriam buvo nepakeliui su jungtine lietuviškai lenkiš- 
kąja valstybe. Todėl kova už politinę pirmenybę Rytuose da- 
rėsi visiškai savaiminga ir suprantama. Reikia manyti, kad 
ir popiežius šį Maskvos augimą matė, todėl mėgino jį taip 
lenkti, kad jis bent nekenktų Romos interesams. Čia ir glūdi 
pagrindas, kodėl Vatikano kurija svarstė, ar nepripažinti Jo- 
no III Rusijos imperatoriumi. Tačiau tai, ką Roma anuo me- 
tu vargu ar matė, bet ką šv. Kazimieras aiškiai jautė, buvo 
mesijinis Maskvos pobūdis. Maskva stiprėjo anuo metu dau- 
giau negu tik kaip politinė jėga. Ji slinko į Vakarus ne tik 
kaip vis labiau besijungianti valstybė, bet ir kaip naujos „Ry- 
tų šviesos“ (ex oriente lux!) nešėja. Mesijinis Rusijos pašauki- 
mas gelbėti Europą ir net visą pasaulį kaip tik pradėjo bręs- 
ti šv. Kazimiero šimtmetyje. Šv. Kazimiero gyvenimo metais 
kūrėsi Maskva kaip trečioji Roma. 

Posakis „Maskva - trečioji Roma“ yra jaunesnis, negu šv. 
Kazimieras: jį randame vienuolio Filotėjo laiškuose, rašytuose 
pačioje šešioliktojo šimtmečio pradžioje kunigaikščiui Vasi- 
lijui, Jono III sūnui. Šiuose laiškuose jau prasiveržia aiški me- 

sijinė Rusijos sąmonė, suformuluota į ištisą istoriosofiją. Vi- 
si žinome, kad Apreiškimas Jonui vaizduoja Bažnyčią kaip 
Moterį, kuri, slibino persekiojama, bėga nuo jo į dykumas, 
o pati žemė jai padeda, sugerdama upę, paleistą slibino, kad 
prarytų Moterį-Bažnyčią (plg. Apr 12, 13-16). Šį tad Bažny- 
čios bėgimą nuo slibino vienuolis Filotėjas aiškina kaip Baž- 
nyčios bėgimą iš Romos. Roma, iškeldama popiežių į Baž- 
nyčios galvos rangą, pažeminusi Kristų. Saulėtoji Moteris tad 
palikusi Romą ir pabėgusi į Konstantinopolį kaip į antrąją 
Romą. Tačiau ir ši galop išdavusi Kristų, pasirašydama su- 
sijungimo dekretą Florencijos susirinkime (1439). Todėl Kon- 
stantinopolis buvęs Dievo nubaustas ir atiduotas stabmel- 
džiams (1453). Tada Moteris-Bažnyčia pabėgusi į trečiąją 
Romą - į Maskvą. Taigi dvi Romos kritusios, bet trečioji sto- 
vinti, o ketvirtosios iš viso nebebūsią. Trečioji Roma - Mask- 
va šviečianti kaip „vienintelė apaštališkoji Bažnyčia“, kurią 
saugojąs maldingas caras, augąs išmintimi bei malone pas 
Dievą". Šie žodžiai buvo Filotėjo rašyti jau po šv. Kazimie- 
ro mirties, tačiau jie yra anaiptol ne pradžia. Jie yra greičiau 
sąmoninga išraiška to, kas prasidėjo žymiai anksčiau, bet kas 
subrendo kaip tik šv. Kazimiero gyvenimo metais. 
Septyniolika metų prieš šv. Kazimiero atėjimą į šį pasaulį 
įvyko Florencijoje Bažnyčios susirinkimas, kurio uždavinys 
buvo atstatyti pairusią Rytų-Vakarų vienybę. Šalia daugy- 
bės Rytų bažnyčios atstovų šiame susirinkime dalyvavo ir 
Rusijos atstovas, Maskvos ir Kijevo metropolitas Izidorius, 
kuris 1439 metų liepos 6 dieną pasirašė su visais kitais susi- 
jungimo aktą „visų rytinių slavų vardu“. Tuo būdu Rusija 
buvo sujungta su Roma. VI. Solovjovas laikėsi nuomonės, 
kad šis susijungimo aktas tebegalioja, nes niekas iš kompe- 
tentingų Rusijos bažnyčios atstovų niekad nėra jo atšaukęs. 
Tiesa, pasaulinė Rusijos valdžia neleidusi šio akto praktiš- 
kai įvykdyti. Bet kadangi pasaulinių valdovų įsikišimas yra 


19 Plg. Schaeder H. Moskau das dritte Rom, Hamburg, 1929, p. 55. 
20 Ammann A. M. Ostslawische Kirchengeschichte, p. 141- 

neteisėtas ir todėl niekinis, tuo būdu Rusijos bažnyčia, for- 
maliai imant, buvo ir tebėra sąjungoje su Roma?!. Taip ma- 
nė Solovjovas. Deja, pačių ortodoksų pažiūra į šį susijungi- 
mo aktą buvo ir tebėra visiškai kitokia. Bažnyčių susijungi- 
mo akte, pasirašytame metropolito Izidoriaus, jie regėjo ir 
teberegi Kristaus išdavimą, nuo kurio Rusiją išgelbėjęs ne kas 
kitas, kaip tik pasaulinis jos valdovas Maskvos didysis ku- 
nigaikštis Vasilijus, laimėdamas tuo būdu sau ir savo įpėdi- 
niams krikščionybės gynėjo bei globėjo vaidmenį. Šioje sam- 
pratoje kaip tik ir glūdi visa rusiškoji istoriosofija ir rusiško- 
sios valstybės santykis su Bažnyčia. Panagzinėkime šią 
istoriosofiją kiek arčiau. 

Pasirašęs susijungimo aktą, metropolitas Izidorius buvo 
popiežiaus Eugenijaus IV pakeltas į kardinolus, paskirtas le- 
gatu a Intere Lietuvai, Livlandijai ir Rusijai, aprūpintas po- 
piežiaus laiškais kunigaikščiui Vasilijui ir išsiųstas į Mask- 
vą, kad ten praneštų bei įvykdytų Bažnyčių susijungimą. 
Maskvą Izidorius pasiekė 1441 metais. [žengimas į miestą 
buvo labai iškilmingas: kaip popiežiaus legatas, Izidorius ėjo 
procesijoje, kurios priekyje buvo nešamas lotyniškasis kry- 
žius. Praslinkus trims dienoms, Izidorius laikė Kremliuje iš- 
kilmingas pamaldas, maldoje už dvasininkiją pirmoje vie- 
toje paminėjo popiežiaus vardą, o po pamaldų perskaitydi- 
no susijungimo aktą. Bet jau skaitymo metu kunigaikštis 
Vasilijus protestavo, o išeinant Izidoriui iš bažnyčios, jis bu- 
vo suimtas ir uždarytas vienuolyne. Vėliau jis pabėgo iš šio 
kalėjimo, ieškojo paramos pas Tvėrės kunigaikštį Borisą ir 
pas šv. Kazimiero tėvą, tačiau šiojo buvo blogai priimtas? 
ir iš Naugarduko 1442 metais išsiųstas į Italiją. Tuo tarpu Va- 
silijus paskyrė naują Kijevo ir visos Rusijos metropolitą (Ria- 
zanės vyskupą Joną), pasipriešindamas tuo būdu tiek impe- 
ratoriaus, tiek Konstantinopolio patriarcho valiai. Bažnyčių 


2! Solowjew WI. Rėpouse 2 la correspondence de Cracovle // Werke, 
t. III, p. 133. 
2 Plg. Ammann A. M. Ostslawische Kirchengeschichte, p. 144. 

susijungimas neįvyko, nes to nenorėjo Maskva - ne kaip dva- 
sinis, bet kaip politinis centras. 

Šiuo metu yra labai įdomu patirti, kaip aną istorinį faktą 
aiškina dabarties ortodoksai — ne sovietiniai, bet gyveną laisvuo- 
se Vakaruose. Atrodo, kad gal geriausiai dabartinį ortodok- 
sų nusistatymą šiuo atžvilgiu yra išreiškęs A. V. Kartaševas, 
bažnytinės istorijos profesorius Paryžiaus ortodoksų dvasinėje 
akademijoje. Štai kaip jis aiškina Vasilijaus žygį sukliudyti 
Rusijos susijungimą su Roma; aiškina ne istoriškai, bet teolo- 
giškai. Metropolitui Izidoriui perskaičius susijungimo aktą, 
sako Kartaševas, „rusų vyskupus prislėgė mirtina trijų die- 
nų tyla. Pirmasis atsipeikėjo didysis kunigaikštis Vasilijus Va- 
siljevičius, kuris paskelbė Izidorių eretiku, ir — rusiškoji dva- 
sia tarsi prisikėlė iš trijų dienų karsto. Įvyko kažkas nepapras- 
to, nepamirštamo, lyg tai būtų buvęs apreiškimas iš aukšto“2. 
Kad suprastume, kodėl Kartaševas Vasilijaus žygiui skiria to- 
kios didžios reikšmės, prisiminkime, jog Elorencijoje pasira- 
šytą Bažnyčių susijungimą vadina „tikėjimo pakeitimu“, ku- 
rį padarė „visas pravoslavijos žiedas - imperatorius, patriar- 
chas ir visas archijerėjų susirinkimas (sobor)“. Tai, pasak 
Kartaševo, „ligi gelmių sukrėtė rusiškąją sielą“. Su metropo- 
lito Izidoriaus grįžimu Maskvon atsekė ir „liūdnas antikristi- 
nio pakeitimo šešėlis“. Todėl Vasilijaus pasipriešinimas Kar- 
taševo yra laikomas visos rusiškosios krikščionybės išgelbėji- 
mu nuo antikristo užmačių. Savo žygiu kunigaikštis Vasilijus 
pasirodė esąs „organas ir garsiakalbis visuotinės (sobornovo) 
bažnytinės sąmonės“ (p. 34). Bažnyčia kaip visų tikinčiųjų 
bendruomenė ir todėl nešėja prabilo Vasilijaus lūpomis. Tai 
buvęs „mistinis pašventimo aktas“ (p. 36), Vasilijų pakėlęs į 
„tikrus visos pasaulinės pravoslavijos carus“ (p. 34). Šimtą 
metų anksčiau, negu įvyko „ceremoninis patepimas“ (p. 36) 
(formaliai pirmasis Rusijos caras Jonas buvo vainikuotas ir 
šv. aliejais pateptas tik 1547 metais). Tuo būdu „Maskvos 
valstybė, - sako Kartaševas, — staiga tapo Kristaus Karalys- 


23 Kartašev A. V. Vosozdanie sv. Rusi, Paris, 1956, p. 34. 


tės istorijoje paskutine nešėja, sarge ir indu“ (p. 36). Taigi 
maždaug septyniasdešimt metų anksčiau, negu vienuolis 
Filotėjas pavadino Maskvą trečiąja Roma, ji Vasilijaus žygiu 
jau buvo virtusi trečiąja Roma, t. y. bažnytinės tiesos priebė- 
ga nuo išdavimo. Saulėtajai Moteriai-Bažnyčiai, persekiojimai 
slibino, Maskvos vartus atkėlė ne kas kitas kaip pasaulinis 
jos valdovas. 

Šitoje vietoje mums kaip tik ir aiškėja tasai gilus, tačiau 
keistas ryšys tarp rusiškosios valstybės ir pravoslavijos ir toji 
rusiškųjų valdovų galia, kurią jie visados savinosi ryšium su 
religija. Juk jeigu Florencijos susirinkime visi išdavė Kristų, 
pradedant imperatoriumi ir baigiant dvasininkija, ir jeigu Ru- 
siją nuo šio išdavimo išgelbėjo ne metropolitas, ne vyskupų 
susirinkimas, bet Maskvos kunigaikštis, argi tai nebuvo paties 
dangaus nurodymas, jog caras virsta religijos ir Bažnyčios 
kertiniu akmeniu? Tris dienas tylėdami, Rusijos vyskupai 
svyravo ir nežinojo, kam jie turi paklusti: savai bažnytinei 
galvai - metropolitui Izidoriui, pasirašiusiam visų jų vardu 
susijungimo aktą, ar savai pasaulinei galvai — didžiajam ku- 
nigaikščiui Vasilijui, protestuojančiam prieš susijungimą. Ir 
jie apsisprendė už pasaulinę galvą. Jie nusilenkė ne Mask- 
vos metropolitui, bet Maskvos kunigaikščiui, tuo būdu pa- 
statydami Rusijos valdovą Rusijos bažnyčios priekyje. Ir tai 
nebuvo tik formalinis nusilenkimas. Tiek anų laikų vienuo- 
lių rašomos kronikos, tiek šių laikų ortodoksų teologai aiš- 
kina, kaip matėme, šį nusilenkimą, kaip nusilenkimą apreiš- 
kimui iš aukšto, kaip dieviškajam nurodymui, kur yra Kris- 
tui ištikimos krikščionijos tikroji atspara, būtent: Maskvos caras 
ir Maskvos valstybė. Jeigu tad mes dažnai sakome, esą cariz- 
mas paglemžęs ortodoksiją, tai yra tik mūsųjų sąvokų per- 
kėlimas į rusiškąją erdvę. Vakaruose, kur Bažnyčia nuo pat 
savo pradžios kovojo ir tebekovoja už savą nepriklausomy- 
bę nuo valstybės, sunku yra suprasti, kaip Ortodoksų baž- 
nyčia galėjo nusilenkti valstybei ir kaip ji galėjo caro funk- 
cijose įžiūrėti Bažnyčios galvos funkcijas ir be protesto šiai 
galvai nusilenkti. Tačiau ji tai padarė visai logiškai. Kad Baž- 
nyčia istorijos kovose ir maišatyse išliktų pragaro vartų ne- 

nugalėta, kaip jai tai pažadėjo pats jos steigėjas Jėzus Kris- 
tus (Mt 16, 18), ji turi turėti centrą, kuris būtų specialiai Šven- 
tosios Dvasios saugomas ir kuris kalbėtų pačios dieviškosios 
Tiesos vardu, būdamas tikras, kad jo skelbimas yra neklai- 
dingas. Tokiu centru negali būti nei atskirai kiekvienas ti- 
kintysis, kaip to norėtų protestantizmas, nei visa krikščioni- 
ja kaip bendruomenė, kaip to norėtų pravoslavija. Bažnyčios 
neklaidingumo perkėlimas į asmeninę krikščionio sielą pa- 
verčia krikščionybę įvairiausių nuomonių rinkiniu, kuriame 
nėra nei tiesos, nes viena nuomonė neigia kitą, ką protes- 
tantizme ir regime: protestantizmas šiandien yra vieningas 
tik negatyviniu savo pradu, savo protestu prieš Romą, bet 
ne pozityviniu savo turiniu. Bažnyčios neklaidingumo išplė- 
timas į visą krikščioniškąją bendruomenę tiesos taip pat ne- 
laiduoja, nes ši bendruomenė, kaip liudija istorija, labai daž- 
nai suskyla ir vienos kalbos neberanda: ortodoksų autoke- 
falinės bažnyčios šiandien taip pat siejasi tik formaliai, 
nežinodamos, kas jas jungia iš vidaus. Vienintelis Bažnyčios 
neklystamumo ir tuo būdu nežlungamumo laidas yra vienas 
asmuo, kuris turi primato pilnybę tiek mokymo, tiek valdy- 
mo, tiek pašventimo atžvilgiu ir kuris atstovauja Kristui že- 
mėje. Tai yra, kaip katalikybė moko, popiežius. Popiežius yra 
tasai centras, kuris saugo Bažnyčią nuo klaidos ir kuris au- 
tentiškai skelbia krikščioniškąsias tiesas bei dorovės normas. 

Ortodoksų bažnyčia tokį neklaidingą asmeninį centrą yra 
atmetusi. Ji pripažįsta tik krikščioniškąją bendruomenę tie- 
sos nešėja bei skelbėja. Todėl ji priima tik tąsias tiesas, ku- 
rios buvo paskelbtos pirmųjų septynių Visuotinių Bažnyčios 
susirinkimų. Tačiau septintasis Visuotinis susirinkimas yra 
įvykęs Nikėjoje 787 metais, taigi jau daugiau negu prieš vie- 
nuolika šimtmečių. O per visą šį laiką kas buvo tąja uola, 
saugančia Bažnyčią nuo pragaro vartų? Krikščioniškoji ben- 
druomenė? Bet ji suskilo. Konstantinopolis atitrūko nuo Ro- 
mos, Maskva atitrūko nuo Konstantinopolio. Solovjovo liu- 
dijimu, patys žymiausi ortodoksų teologai yra buvę nuomo- 
nės, kad „Visuotinis susirinkimas Rytų bažnyčioje nėra 

galimas, kol ji pasilieka atskilusi nuo Vakarų“*. Vadinasi, su- 
skilusi bendruomenė nustoja egzistavusi kaip tiesos nešėja. 
Bet istorija eina priekin, neša vis naujų situacijų ir reikalau- 
ja vis naujo sprendimo bei apsisprendimo. Kas tad šį spren- 
dimą bei apsisprendimą turi vykdyti? Kas turėjo, rusų pa- 
žiūra, nuspręsti, ar reikia Rusijai Florencijos susirinkime 
jungtis su Roma ar ne? Metropolitas Izidorius nebuvo tokio 
apsisprendimo nešėjas, nes jis nebuvo kertinė Bažnyčios uola: 
jis buvo tik primus inter pares. Čia tad Ortodoksų bažnyčios 
akys ir nukrypo į pasaulinį valdovą. Caras turėjo būti tasai 
centras, iš kurio teka krikščioniškoji tiesa bei galia. Caras tu- 
rėjo virsti popiežiaus pakaitalu. Valstybė turėjo virsti Kristaus 
Karalystės indu. Asmeninio neklaidingo centro krikščiony- 
bėje atmetimas savaime nuvedė Ortodoksų bažnyčią į vals- 
tybinės pirmenybės pripažinimą prieš bažnytinę pirmenybę. 
Pravoslavijos nusilenkimas carui buvo išplauka iš pastangų 
rasti uolą, į kurią sudužtų visos antikristinės užmačios. Ir ši- 
tokia uola buvo rasta caro funkcijose. 

Vasilijaus pasipriešinimas susijungimui su Roma ir met- 
ropolito Izidoriaus paskelbimas eretiku buvo pirmasis šio po- 
piežiškojo pakaitalo aktas. Bet jis buvo anaiptol ne paskuti- 
nis. Kritus Konstantinopoliui 1453 metais ir jo patriarchui 
virtus sultono pavaldiniu, rusai išsiaiškino tai kaip Dievo 
bausmę už susijungimą su Roma. Maskvos vaidmuo krikš- 
čionybėje tada dar labiau sustiprėjo. Didysis Maskvos kuni- 
gaikštis iš tikro pasijuto esąs „naujas imperatorius naujojo 
Konstantinopolio - Maskvos“ (Kartašev, p. 37). Jono III ve- 
dybos (1472) su paskutiniojo Paleologo, Konstantinopolio im- 
peratoriaus, dukterimi Irena-Sofija ir bizantiškųjų ženklų įė- 
mimnas į rusiškąjį valdovišką herbą buvo viršinis ženklas, kad 
Maskva perima Konstantinopolio pareigas ir kad Kristus sa- 
vo tiesą iš antrosios Romos perkelia į trečiąją Romą - Mask- 
vą. Nuo to laiko „trečiosios Romos tema virto oficialia vals- 
tybine Rusijos ideologija“ (Kartašev, p. 37). Kartaševas teisin- 


4 Solowjew WI. Werke, t. III, p. 203. 

gai sako, kad tai, kas vėliau įvyko, buvo tik pritaikymas ir 
atskleidimas tos pačios idėjos (ten pat). 

O kas gi įvyko vėliau? Ne kas kita, kaip praktinis popie- 
žiškojo pakaitalo — caro iškilimas viršum visos Ortodoksų 
bažnyčios. Jeigu Maskvoje sėdėjo caras kaip Konstantinopo- 
lio imperatoriaus rolės tęsėjas, tai šalia jo turėjo sėdėti ir pa- 
triarchas, o ne tik paprastas metropolitas. Todėl caras Fiodo- 
ras 1589 metais padarė Maskvos metropolitą Jobą visos Ru- 
sijos patriarchu. Dabar Maskva tikrai jau prilygo buvusiajam 
Konstantinopoliui ne tik savo pretenzijomis, bet ir savo ran- 
gais. Ši padėtis tačiau truko tik 130 metų. Caras Petras Di- 
dysis panaikino 1721 metais Maskvos patriarchatą ir jo vie- 
toje įsteigė „šventąjį sinodą“ - savotišką bažnyčios reikalų mi- 
nisteriją, kurios priekyje stovėjo vyriausiasis prokuroras — 
pasaulietis. Ortodoksų bažnyčia nevedė jokios kovos su šia 
naujenybe, nes esmėje tai buvo visiškai suprantamas dalykas: 
jei caras yra kertinis Kristaus Karalystės akmuo, tai jis tvarko 
regimąją Bažnyčios organizaciją taip, kaip jis nori: kai nori, 
įsteigia patriarchatą, kai nori, pakeičia jį sinodu. Šis „šventa- 
sis sinodas“ išsilaikė ligi pat sovietinės revoliucijos. Bet jis vi- 
są laiką pabrėždavo, kad yra caro institucija ir kad pasaulinė 
valdžia yra jo kompetencijos šaltinis bei jo autoriteto pagrin- 
das. Vienintelis, kuris šio „šventojo sinodo“ nepripažino, bu- 
vo ne rusų vyskupai, bet - Jeruzalės patriarchas. Devyniolik- 
tojo šimtmečio pabaigoje (1885) caro Aleksandro III vyriau- 
sybė oficialiame dokumente pareiškė, kad Rytų bažnyčia 
atsisakiusi savo galios ir ją sudėjusi į caro rankas. Nė vienas 
Rytų bažnyčios atstovas Rusijoje prieš šį pareiškimą nepro- 
testavo. Vienintelis, kuris šį dokumentą kritikavo, buvo pa- 
saulietis - VI. Solovjovas*. Nuvertus carą 1917 metais, orto- 
doksų vyskupai vėl išsirinko patriarchą, kurio jie buvo netu- 
rėję beveik 200 metų, būtent Vilniaus metropolitą Tichoną. 
Tačiau šis patriarchato atgaivinimas anaiptol nereiškė Orto- 
doksų bažnyčios pasiryžimo išsivaduoti iš valstybinės globos. 
Jau 1923 metais Tichonas pripažino sovietų vyriausybę ir pa- 


35 Ten pat, p. 119. 

smerkė antisovietinį nusistatymą. Tichonui mirus 1925 me- 
tais, patriarcho sostas vėl pasiliko neužimtas, nes sovietų vy- 
riausybė naujo patriarcho neleido rinkti. Ortodoksų bažnyčią 
valdė Maskvos metropolitas Sergijus, kuris 1927 metais įve- 
dė viešą liturginę maldą už sovietinę valdžią. Tarsi atsaky- 
mas į šią maldą prasidėjo tais pačiais metais didžiausias Baž- 
nyčios persekiojimas, trukęs ligi pat Antrojo pasaulinio karo. 
Karo metu įvyko nuostabus posūkis: Ortodoksų bažnyčia prisi- 
minė šimtametę savo tarnybą valstybei ir virto aktyvia pagalbinin- 
ke sovietinei vyriausybei. Šiandien užsienio politiką sovietai vyk- 
do ne tik per savo diplomatus, ne tik per komunistų partijas 
įvairiuose kraštuose, bet ir per Ortodoksų bažnyčią, kurios 
atstovai uoliai kartoja sovietines idėjas tiek krašto viduje, tiek 
užsieniuose. Vis tiek ar tai būtų bakterinis karas Korėjoje, ar 
taikos propaganda, ar atominių ginklų pasmerkimas, Orto- 
doksų bažnyčia visur taria savo žodį, ir šis žodis nuostabiai 
sutampa su sovietinės vyriausybės žodžiu. Už šią savo tar- 
nybą sovietams Ortodoksų bažnyčia gavo teisę: 1) rinkti 
patriarchą (po Tichono buvo išrinktas Sergijus 1943 m. ir 
dabartinis Aleksijus 1945 m.); 2) švęsti naujų diecezinių vys- 
kupų; 3) atidaryti dvi teologijos akademijas (Petrapily ir 
Maskvoje ir dešimtį kunigų seminarijų; 4) laisvai laikyti pa- 
maldas; 5) remontuoti bebaigiančias irti bažnyčias; 6) leisti 
vieną vienintelį religinį laikraštį - „Maskvos patriarchato žur- 
nalą“ (pradėjo eiti 1943 m.). Rusų emigrantai ortodoksai, gy- 
veną Vakaruose, vadina dabartinę Bažnyčią Sovietų Sąjungoje 
karikatūra, nes ji ne tik pasyviai nusilenkusi antikristinei val- 
džiai, bet ir nuoširdžiai šiai valdžiai tarnaujanti, tuo būdu pa- 
tekusi į „nuodėmės pelkes“ ir esanti reikalinga „naujo krikš- 
to“*, Tačiau šis ortodoksijos nusilenkimas sovietams ir įsikin- 
kymas į naują tarnybą yra ne kas kita, kaip logiška užbaiga 
to ilgo kelio, kuris prasidėjo rusų vyskupų nusilenkimu Mask- 
vos kunigaikščiui Vasilijui, pasipriešinusiam Florencijos uni- 
jai; kuris ėjo per nusilenkimą carui Fiodorui, įsteigusiam 


26 Kartašev A. V. Vosozdanie sv. Rusi, p. 7, 8, 11. 

Maskvos patriarchatą, carui Petrui Didžiajam, panaikinusiam 
patriarchatą, carui Aleksandrui III, paskelbusiam Rytų baž- 
nyčios atsisakymą savos galios. Popiežiaus pakaitalo ieško- 
jimas pasauliniuose valdovuose atvedė Ortodoksų bažnyčią 
prie bolševikinio Kremliaus vartų. 


3. Kazimierinės kovos pagrindas 


Grįžkime dabar prie pradžioje iškelto klausimo: kas yra 
toji Maskva, kurios priešginybė šv. Kazimieras buvo ir pasi- 
liko? - Po šios trumpos istoriosofinės apžvalgos, atrodo, 
galima į minėtą klausimą atsakyti. Maskva, su kuria šv. Ka- 
zimieras pradėjo kovą, yra ne kas kita, kaip valstybė įsisiur- 
busi į save Bažnyčią. Savo romane „Broliai Karamazovai“ Dos- 
tojevskis mėgina pajuokti katalikus, leisdamas Ivanui Kara- 
mazovui dėstyti teoriją, esą Bažnyčios idealas yra virsti 
valstybe ir tai tokia valstybe, kuri apimtų visą pasaulį. Baž- 
nyčia turinti būti ne viena valstybės kertelė, ne tikinčiųjų 
bendruomenė valstybėje, bet valstybinė visuma: kiekviena 
valstybė turinti pranykti Bažnyčioje ir vykdyti tiktai Bažny- 
čios uždavinius. Šią Ivano Karamazovo mintį ten pat patiks- 
lina kitas romano veikėjas, rusiškasis vienuolis tėvas Pajisi- 
jus, pastebėdamas, jog Bažnyčios virtimas valstybe esąs „Ro- 
mos idealas“ (p. 112). Tuo tarpu „pagal rusiškąją pažiūrą bei 
lūkestį ne Bažnyčia turi persikeisti į valstybę, bet valstybė tu- 
ri pasiruošti virsti Bažnyčia ir tai tiktai Bažnyčia, nieku dau- 
giau“ (p. 105). Bažnyčios pastanga virsti valstybe, ką, pasak 
Dostojevskio, regime Romoje, yra trečiasis velnio gundymas 
(p. 112). Tačiau valstybės virtimas Bažnyčia esąs „ortodoksi- 
jos pašaukimas žemėje“. „Iš Rytų bus ši žemė nušviesta“ — 
sako tėvas Pajisijus; tik tuo, kad rusiškoji valstybė „persikels 
į Bažnyčią, pakils ligi Bažnyčios rango ir virs Bažnyčia visoje 
žemėje“ (p. 112). Ir atsidusęs tėvas Pajisijus priduria: „Tebū- 
nie taip, tebūnie taip, amen“ (p. 10577. 


77 Die Briider Karamasow, Mūnchen, 1923, p. 103-112. 


451 


Šitais žodžiais Dostojevskis iš tikro gražiai formulavo 
Maskvos pobūdį: Maskva yra valstybė, vis labiau virstanti Baž- 
nyčia. Savo neapykantoje katalikams Dostojevskis nepaste- 
bėjo, kad Roma ir Maskva išsivysto istorijos eigoje visiškai prie- 
šingomis linkmėmis. Be abejo, Katalikų bažnyčia, turėdama sa- 
vą valstybę, rodė ženklų, palaikiusių Dostojevskio tezę, esą 
Romos idealas yra virsti pasauline valstybe. Tačiau dieviš- 
koji Apvaizda išgelbėjo Romą nuo šio pavojaus: šiandien 
Romos bažnyčia yra tik Bažnyčia — ir niekas daugiau. Jeigu 
joje ir yra dar likusių valstybinių elementų, tai jie yra tik 
senovės prisiminimai, kiekvieną kartą vis labiau nykstą, nes 
katalikiškoje sąmonėje vis labiau aiškėja jų svetimumas 
krikščioniškajai dvasiai. Tuo tarpu Maskvos išsivystymas į 
Bažnyčią tebeauga. Maskvos valstybė vis labiau glemžia ne 
tik viršines bažnytines teises, bet ir vidines tikinčiojo lais- 
ves. Sąžinės, minties ir tikėjimo laisvių Maskvos valstybėje 
niekad nėra buvę. Caras per savo atstovus buvo aukščiau- 
sias šių laisvių apsprendėjas bei teisėjas. Šiandien sovietinė 
Maskva yra išvysčiusi bažnytinį savo pobūdį ligi aukščiau- 
sio laipsnio. Sovietinė valstybė yra iš tikro virtusi bažnyčia, kuri 
apima visą žmogaus gyvenimą ligi pat intymiausių jo gel- 
mių, reikalaudama iš savo piliečio ne tik vykdyti jos įstaty- 
mus, bet ir ją mylėti visa savo širdimi. Ortodoksijos pašau- 
kimas, apie kurį kalba Dostojevskis tėvo Pajisijaus lūpomis 
ir kurį jis stato kaip priešginybę „Romos ultramontanizmui“ 
(p. 112), šiandien yra Maskvos įvykdytas: Maskvos valsty- 
bė yra iš tikro pakilusi ligi bažnyčios rango. Belieka jai da- 
bar tik pasklisti po visą žemę. Tačiau lengva suprasti, kad 
nei Dostojevskis, nei ortodoksų vienuoliai, pradedant šešio- 
liktojo šimtmečio Filotėju ir baigiant devynioliktojo šimtme- 
čio tėvu Pajisijumi, nesidžiaugtų šitokiu ortodoksijos pašau- 
kimo įvykdymu, kokį šiandien regime sovietų valstybėje. O 
vis dėlto tai tik yra logiška užbaiga to, kas yra prasidėję šv. 
Kazimiero šimtmetyje. Kas pasaulinio valdovo asmenyje bei 
funkcijose ieško popiežiaus pakaitalo, tas baigia valstybiniu 
totalizmu tiek viršiniame gyvenime, tiek asmens sąžinėje bei 


452 


įsitikinimuose. Rusijos kelias per pastaruosius penkis šim- 
tus metų tai aiškiai parodo. 

Štai tad prieš šitą Maskvos kelią ir stojo kovon šv. Kazi- 
mieras, nes šis kelias kaip tik ir prasidėjo jo amžiuje. Kai 
šv. Kazimieras išvydo šio pasaulio šviesą, Konstantinopolis 
jau buvo kritęs, ir Maskva jau buvo pasijutusi esanti trečio- 
ji Roma. Valstybės virtimas Bažnyčia jau buvo prasidėjęs. 
Pravoslaviškoji kultūra skverbiasi į Vakarus jau nebe kaip 
pasaulėžiūra, bet kaip valstybinių veiksnių nešama gyveni- 
mo forma. Vilniuje ji susidūrė su vakarietiškąja gyvenimo 
forma, kuri prasidedančio humanizmo įtakoje jau buvo at- 
sikreipusi į nelygstamą asmens vertingumą ir todėl negalė- 
jo pakęsti ortodoksinio valstybės subažnytinimo. Šv. Kazi- 
mieras kaip tik stovėjo ant šių dviejų gyvenimo formų 
slenksčio. Jo kaip šventojo priešinimasis Maskvai reiškė žy- 
miai daugiau, negu tik politinį karalaičio priešinimąsi au- 
gančiai Maskvos valstybei, nes Maskva jo gyvenimo metais 
augo ne tik kaip grynai pasaulinė galia, bet ir kaip trečioji 
Roma, vadinasi, kaip religinės galios pavergėja valstybės 
naudai. Ir šis šv. Kazimiero priešinimasis buvo perteiktas 
tarsi testamentas visai lietuvių tautai. Lietuva, priimdama 
krikštą iš Katalikų bažnyčios, savaime įsijungė į vakarietiš- 
kąją gyvenimo formą ir tuo būdu negalėjo sutikti, kad jos 
religinis gyvenimas būtų valstybės nešamas bei globojamas. 
Lietuvos valstybė niekados neturėjo virsti Bažnyčia. Bet kaip tik 
todėl Lietuva tapo savaiminga Maskvos priešginybe ir sa- 
vaiminga užtvara jos sklidimui į Vakarus. Čia tad ir glūdi 
giliausias pagrindas tų šimtametinių rungtynių, kurios ėjo 
ir tebeeina lietuviškoje erdvėje tarp Maskvos ir Lietuvos. Ne 
visados kiti šį pagrindą įžiūri, manydami, kad tokiai mažai 
tautai, kaip lietuviai, neverta taip atkakliai priešintis milži- 
nui Maskvai. Ne visados net ir mes patys suvokiame, ko- 
dėl mūsų kovos su Maskva yra tokios reikšmingos, many- 
dami, esą mes čia giname tik savo pačių tautinę egzistenci- 
ją. Iš tikro gi Lietuvos spyrimasis Maskvai yra Vakarų spyrimasis 
Rytams. Tai asmens laisvės spyrimasis bendruomeninei ver- 

gijai. Lietuvos erdvėje ėjo ir tebeeina kova už žmogaus ver- 
tę bei pagarbą, kurią Vakarai iškovojo tokiomis didelėmis au- 
komis ir kurią Rytai trypia be jokio pasigailėjimo. Tai turė- 
tų suprasti ir kiti, ir mes patys. Mūsų kova yra daugiau ne- 
gu tik kova tarp dviejų politinių jėgų: mažos ir didelės. Mūsų 
kova yra kova tarp dviejų gyvenimo formų, kurių vieną ap- 
sprendžia vis didesnis Bažnyčios laisvinimasis iš bet kokių 
valstybinių elementų, o kitą - vis didesnis valstybės virtimas 
ideologiniu totalizmu. Mūsų kova yra iš esmės kova Romos su 
Maskva! Štai kodėl ši kova liečia ne tik mus pačius, bet, kaip 
pradžioje sakyta, ir visą krikščioniškąją Europą. 

Šios kovos simbolinis vadovas kaip tik ir yra šv. Kazi- 
mieras. Jo pasirodymas Lietuvos kariams prie Dauguvos bu- 
vo ženklas, kad lietuvių tauta, nors ir maža, nėra pasiryžu- 
si pasiduoti didžiulei Maskvai kaip tik todėl, kad ji atsto- 
vauja visiškai priešingai idėjai, negu pravoslavija. Šia 
prasme šv. Kazimiero kultas turi nepaprastai gilios prasmės. 
Mes garbiname šv. Kazimierą kaip pradininką bei bendrininką ko- 
vos su valstybės virtimu Bažnyčia. Šiandien, po 500 metų, ši 
kova yra pasiekusi aukščiausią laipsnį, nes ir Maskvos vals- 
tybė yra virtusi aukščiausio rango bažnyčia. Todėl ir šv. Ka- 
zimiero kultas šiandien yra pasiekęs taip pat savo viršūnę. 
Tasai kuklus jaunikaitis dabar yra iš tikro ant balto žirgo sė- 
dis riteris, vedąs lietuvių tautą kovon už Dievo Žodį. Gar- 
binti šv. Kazimierą šiandien reiškia ne tik atsikreipti į to- 
kias jo dorybes, kaip maldingumas ar skaistumas, bet ir pri- 
siminti pasaulio kovą prieš Kristų, nes valstybėje pasaulis 
pasiekia aukščiausios galios ir tuo būdu esti įgalinamas šią 
kovą vesti pačiu žiauriausiu būdu. Didžiausias blogis visados 
įsikūnija valstybės pavidalu, bet niekad didžiausias gėris neprisi- 
ima valstybinių formų. Čia tad ir glūdi Kristaus kovos su pa- 
sauliu sunkumas ir net tragiškumas. Lietuvių tauta, netekusi 
savos valstybės, atsidūrė anos bažnyčia virtusios valstybės 
vergijoje. Bet kaip tik todėl, kad dabar lietuvis veda kovą 
dvasinėmis priemonėmis, jis gali labiau tikėtis šv. Kazimie- 
ro pagalbos negu seniau. 

Šv. Kazimiero šventei skirtoji šv. Mišių Evangelija kalba 
apie tarnus, pasiruošusius sutikti savo valdovą, vis tiek ka- 
da jis namo pareitų — tegu ir labai vėlyvą naktį. Tai yra iš 
tikro istoriosofinė Evangelija. Visa istorija po Kristaus yra ne 
kas kita kaip Jo laukimas, kada Jis pasibels į savo atpirktojo 
pasaulio duris. Tai yra taip pat laukimas, kada Jis pasibels 
ir į atskiros tautos duris. Ir „Laimingi tarnai, kuriuos sugrį- 
žęs šeimininkas ras budinčius“ (Lk 12, 37). Nepavargti kovoje 
už Kristų yra pats svarbiausias uždavinys. Šv. Kazimiero sukak- 
tis rodo, kad ir po 500 metų kovos mes dar nesame pavar- 
gę. Šv. Kazimiero garbinimas neleis mums nė toliau pavargti. 


ŠV. PIJAUS X PASIUNTINYBĖ 


Gali šventasis žemiškajame savo gyvenime būti ir labai 
pasinėręs vienuolyno tyloje, kaip Kūdikėlio Jėzaus Teresė; 
gali jis būti atsiskyręs nuo bendruomenės, kaip Nikalojus iš 
Flūes, kanonizacijos aktas išima jį iš privatinio buvimo plot- 
mės ir pastato priešais tikinčiojo pasaulio akis kaip malonės 
išgrynintą asmenybę, kuria ne tik mes stebimės bei sekame, 
bet kuri ir pati ką nors mums sako. Kiekvienas šventasis turi 
savo pasiuntinybę. Kiekvienas šventasis yra pašauktas atlikti 
tam tikrą uždavinį ne tik žemiškajame savo kelyje, bet ir 
dangaus garbėje. Dar daugiau: šis uždavinys ne sykį visu 
ryškumu suspindi tiktai po šventojo mirties. Tai matyti be- 
veik visų vadinamųjų „nežymių“ šventųjų gyvenime. Buvę 
pamiršti žemėje, jie staiga (o kartais tik po keleto šimtme- 
čių) sušvinta danguje. 

Be abejo, mums nėra lengva atspėti, kam kuris šventasis 
yra pasiųstas ar siunčiamas, nes ne visados ši jų pasiunti- 
nybė yra visuotinė ir amžina. Esama šventųjų, kurie veikia 
tik tam tikroje žemės erdvėje: šv. Kilianas yra labai brangus 
frankams, tačiau jis lieka be įtakos lietuviams. Esama taip pat 
šventųjų, kurių uždavinys yra pasibaigęs tam tikrame laike: 
šv. Pachomijus atliko nepaprastą vaidmenį ketvirtajame šimt- 
metyje, duodamas pradžią vienuoliniam gyvenimui; šiandien 
jo veiklos neregėti. Šventieji yra tarsi žvaigždės: vieni jų švie- 
čia tik tam tikroje aplinkoje, kiti dar tik kyla, treti jau yra 
„užgesę“, ketvirti žėri visoje padangėje. Tai yra dieviškosios 
malonės veikimo paslaptis. „Kiekvienam suteikiama Dvasios 

apraiška bendram labui“ (1 Kor 12, 7); tačiau ši nauda gali 
būti labai įvairi. Viena tik aišku, jog nėra šventojo tik sau vie- 
nam. Kiekvienas šventasis yra miestas, „pastatytas ant kal- 
no“ ir todėl negalįs būti paslėptas (plg. Mt: 5, 14). Savo švie- 
sa jis pasauliui šį tą rodo ir šį tą reiškia. 

Tai ypač reikia pasakyti apie šv. Pijų X. Gyvenęs didžio 
sukrėtimo metais ir sėdėjęs popiežių soste, šis šventasis yra 
dar mažiau privatinis negu kuris nors kitas. Visas jo gyvę- 
nimas nuo pat kunigystės šventimų buvo skirtas žmonėms. 
Apie save šv. Pijus kuo mažiausia galvojo ir save kuo ma- | 
žiausia vertino. Tačiau dieviškoji Apvaizda jį vedė aukštyn 
ir aukštyn: nuo paprasto vaikelio per kunigo šventimus, per 
vyskupo sostą, per patriarcho titulą, per popiežiaus pareigas 
į altoriaus garbę. Jau tiktai šis nuolatinis ir gana greitas kili- 
mas be jokių asmeninių pastangų (priešingai, šio kilimo ven- 
giant ir nuo jo bėgant!) rodo, kad su šv. Pijumi siejasi kaž- 
kokia gili pasiuntinybė; kad Viešpats nori per jį kažką pa- 
sauliui pasakyti ir parodyti; kad šis šventasis iš tikro yra mūsų 
amžiaus šventasis. Stabtelkime tad valandėlę ties šia nauja 
šventumo žvaigžde! 


1. Popiežius šventasis 


Pijus X yra ne paprastas šventasis, bet popiežius šventasis. 
Ar tai nuostabu? Ar popiežiaus nevadiname „šventuoju tė- 
vu“? Ar vietą, kurią vienintelę Bažnyčioje Šventoji Dvasia 
saugo nuo klaidos, neturėtų Ji saugoti ir nuo nuodėmės, kad 
ją užėmęs žmogus jau savaime būtų apdovanojamas malo- 
nėmis? Taip atrodo. Tačiau žvilgis į istoriją atskleidžia mums 
skaudžią popiežiaus sosto dramą. Penketą pirmųjų krikščio- 
niškosios istorijos šimtmečių popiežiai beveik be išimties bu- 
vo šventieji. Bet jau nuo šeštojo šimtmečio prasideda lėtas, ta- 
čiau nuolatinis popiežiaus sosto pasaulėjimas. Ligi devinto- 
jo šimtmečio vidurio popiežių šventųjų dar yra 407. Paskui 
šventieji iš popiežių eilės beveik visiškai išnyksta. Nuo de- 
vintojo amžiaus vidurio, vadinasi, per ištisus 700 metų ran- 

dame tik 5 popiežius šventuosius; nuo šešioliktojo šimtme- 
čio vidurio ligi dvidešimtojo pradžios — tik vieną vienintelį: 
šv. Pijų V (popiežiavęs 1566-1572). Bet štai, XX amžiaus pra- 
džioje Bažnyčios priekyje vėl stovi šventasis: Pijus X. Popie- 
žiaus pareigų objektyvinis šventumas jame vėl sutampa su 
subjektyviniu asmenybės šventumu. Tai didis įvykis krikš- 
čioniškojoje istorijoje, ir džiaugsmas, išsiveržęs Šv. Petro aikš- 
tėje Pijaus X kanonizacijos dieną, buvo daugiau negu tik pa- 
prastas pietietiškos širdies suliepsnojimas. 

Ką reiškia, jei popiežiaus sostan sėda šventasis? Prisimin- 
kime, kas yra popiežiaus sostas. Popiežius yra Kristaus vieti- 
ninkas žeinėje!. Jam yra duota mokomosios, valdomosios ir 
pašvenčiamosios galios pilnybė. Tai Uola, ant kurios Kris- 
tus pastatė savo Bažnyčią ir kurios „pragaro vartai nenu- 
galės“ (Mt 16, 18), nes ją ypatingu būdu saugo pats Išgany- 
tojas, pasilikdamas su ja per savo atsiųstą Dvasią-Ramintoją 
„iki pasaulio pabaigos“ (Mt 28, 20). Popiežiaus neklaidingu- 
mas, kalbant jam ex cathedra tikėjimo bei dorovės klausimais, 
yra regimas šio pasilikimo ženklas. 

Tačiau iš kitos pusės, popiežiaus sostas yra nepaprastai 
atviras Dievo priešininko puolimui. Tai yra anoji kalno vir- 
šūnė, ant kurios susitiko Kristus su gundytoju (plg. Mt 4, 9). 
Tiesa, Išganytojas pavarė gundytoją, bet evangelistas Lukas 
pastebi, kad „velnias atsitraukė nuo jo iki laiko“ (Lk 4, 13). 
Kitaip tariant, gundytojas buvo pasiryžęs grįžti atgal. Be abejo, 
negalėjo grįžti prie prisikėlusiojo ir Tėvo dešinėje sėdinčiojo 
Kristaus. Įžengimas į dangų išvadavo net ir žmogiškąją Kris- 
taus prigimtį nuo bet kokių velnio puolimų. Užtat velnias 
grįžo prie Kristaus, besiskleidžiančio žemės erdvėje ir laike: 
jis grįžo prie mistinio Jo Kūno, prie Bažnyčios kaip bendruo- 
menės, prie regimosios jos Galvos. Kaip anuomet dykumoje 
Kristus, taip šiandien istorijoje popiežius yra kiekvieną kar- 


! Ne sykį yra sakoma, kad popiežius yra šv. Petro įpėdinis. Tačiau šis 
posakis yra teisingas tik istorine prasme. Religiškai popiežius atstovauja Baž- 
nyčioje ne šv. Petrui, bet pačiam Kristui, nes savo galią jis gauna ne iš šv. 
Petro, bet iš paties Kristaus. 

tą iš naujo gundomas tais pačiais dalykais: duona, dieviškąja 
galia ir žemiškąja valdžia. Kiek popiežius yra Kristaus vieti- 
ninkas žemėje ir regimoji Bažnyčios Galva, tiek jis nebuvo 
ir nebus sugundytas, nes tai yra laiduota paties Išganytojo 
ne tik šv. Petrui, bet ir visiems Žvejo žiedą nešiojantiems vy- 
rams. Vis dėlto kiek popiežius yra žmogiškoji asmenybė, tiek 
jis gali gundytojui paklusti ir ne sykį yra paklusęs. Šventųjų 
išnykimas popiežiaus soste kaip tik ir yra tokio paklusimo 
apraiška. Bažnyčios istorija teikia mums daugybę pavyzdžių, 
kurie rodo, kaip ne kartą popiežiai nusilenkė duonos gun- 
dymui; nusilenkė vilionei naudoti dieviškąją savo galią prie- 
šams sutrypti; nusilenkė pagundai prisiimti žemiškąją val- 
džią ir su ja surištą didybę. Žinoma, krikščioniui liūdna yra 
regėti, kad ištisus amžius popiežiaus sostas pasilieka šven- 
tas tik savo pareigų dėlei. Mums norėtųsi, kad kiekvienas po- 
piežius elgtųsi gundytojo atžvilgiu, kaip elgėsi Kristus, ne- 
sileisdamas su dykumų dvasia į jokias sutartis ar diskusijas 
(plg. Mt 4, 4-10). Tačiau atsimenant, kad šiuo atžvilgiu ne 
sykį svyravo ir paties šv. Petro tiek pažiūros, tiek elgesys, 
popiežių svyravimas ir linkčiojimas istorijoje darosi supran- 
tamas. Jis virsta net savotiška Bažnyčios apologija, nes ro- 
do, kad Kristaus įsteigtoji dievažmogiškoji Bendruomenė iš- 
silaiko pasaulio audrose ne žmogiškąja išmintimi ar prigim- 
tąja dorove, bet pačia Šventąja Dvasia, nepaisant žmogiškųjų 
suklupimų bei nuodėmių. 

O vis dėlto mes suklustame išgirdę, kad popiežiaus sos- 
te sėdėjo šventasis; kad popiežius buvo šventas ne tik savo 
titulu bei tarnyba, bet ir asmeniniu savo gyvenimu; kad jis 
pergalėjo gundytoją ne tik užimamai vietai, bet ir sau pačiam. 
Tai kelia mums džiaugsmo, nes šventos tarnybos atsiskyri- 
mo nuo šventos asmenybės niekur taip skaudžiai neišgyve- 
name kaip popiežiaus soste. Niekur, žinoma, šitoks atsisky- 
rimas nėra laimingas - net nė paprasčiausio dvasininko gy- 
venime; ir jeigu kiekviena šventa tarnyba eitų Bažnyčioje 
ranka rankon su šventa asmenybe, nereiktų mums šiandien 
kalbėti apie atbundančią „naująją stabmeldybę“. Šventos tar- 
nybos atsiskyrimas nuo šventos asmenybės yra pagrindinė Evan- 

gelijos nesėkmingumo pasaulyje priežastis. Tai paryškina mums 
pačių apaštalų negalią, kai jie sykį pamėgino remtis tiktai 
jiems suteikta dieviškąja galia, pamiršę reikalą prijungti sa- 
vo pačių dorines pastangas. 

Siųsdamas savo apaštalus į žmones, Jėzus tarp kitų ma- 
lonių davė jiems galios išvaryti demonus (plg. Mt 10, 8). Iš 
tikro savo kelionėse jie „išvarė daug demonų“ (Mk 6, 13) ir 
grįžę džiaugėsi, kad „mums paklūsta net demonai dėl tavo 
vardo“ (Lk 10, 17). Bet štai vienos rūšies velnių apaštalai ne- 
galėjo išvaryti (plg. Mt 17, 15-16). Kai Jėzus šią rūšį išvarė, 
apaštalai lyg ir susigėdę „slapčia priėjo prie Jėzaus“ ir klau- 
sė Jį: „Kodėl mes negalėjome jos išvaryti?“ (Mk 9, 28). Tada 
Jėzus atsakė jiems: „Ta veislė neišvaroma nieku kitu, tik mal- 
da ir pasninku“ (plg. Mk 9, 29). Gavę egzorcizmo galios, 
apaštalai ją mėgino taikyti visur ir visados. Tačiau pasirodė, 
kad jos vienos neužtenka. Egzorcizmo galia yra grynai ob- 
jektyvi: ji nepriklauso nuo ją turinčiojo asmenybės. Tuo tar- 
pu malda ir pasninkas yra subjektyvinės religinės pastangos. 
Jos yra visiškoje žmogaus žinioje. Ano velnio užsispyrėlio at- 
veju pasirodė asmeninio-subjektyvinio šventumo reikalas: 
maldos ir pasninko reikalas. Objektyvinės egzorcizmo galios 
šis velnias nebijojo ir mėnesienos liga sergančio vaiko nepa- 
liko (Mt 17, 14). 

Tai yra nurodymas visam Bažnyčios keliui istorijoje. Baž- 
nyčia juk yra įsteigta tam, kad sklistų pasaulyje ir atkariau- 
tų jį iš žalčio valdžios, kurion jis pateko pirmųjų tėvų nuo- 
dėme. Šiam reikalui Bažnyčiai yra duota nepaprastų dieviš- 
kųjų galių: mokyti neklaidingai tikėjimo ir dorovės, valdyti 
surišant ir atrišant, teikti malonės per sakramentus. Ir štai 
kartais Bažnyčios atstovai pradeda pasitikėti tiktai šiomis ga- 
liomis ir jas vienas tetaikyti savo veikloje: jie pradeda veikti 
tiktai objektyviai: ex opere operato, kaip sakoma teologijoje. Bet 
kaip tik tuomet ir išnyra ana neklusni velnių veislė, objek- 
tyvios galios nebijanti ir iš pasaulio nesitraukianti. Bažnyčios 
atstovai sumyšta, nesusivokdami, kas čia atsitiko ir kodėl jų 
žodis, jų smerkimas, jų laiminimas neveikia. Tada prabyla 
Kristus, nurodydamas į jų klaidą: „Šita veislė neišvaroma 

nieku kitu, kaip tik malda ir pasninku“, vadinasi, savos as- 
menybės dorybėmis, savo asmeninio gyvenimo šveniumų. 
Kristaus apaštalas nėra tik grynas įrankis Šventosios Dvasios 
rankose, todėl jo darbui objektyvinės galios nepakanka. 
Apaštalas yra žmogiškoji asmenybė, laisvai apsisprendusi už 
Kristų, todėl turinti šį darbą papildyti ir savo asmeninio do- 
rinimosi pastangomis. Kristaus atpirkimo skleidimas istorijoje vi- 
sados yra dieviškasis žygis, kurio pasisekimui reikia ne tik eg- 
zorcizmo galios, bet maldos bei pasninko. 

Štai kodėl mes džiaugiamės, jei objektyvinė Kristaus su- 
teikta galia susijungia popiežiaus soste su asmeniniu žmo- 
giškuoju šventumu, nes šitoks susijungimas visados reiškia 
pilnutinį Bažnyčios ir jos misijos pasaulyje supratimą. Kas pa- 
brėžia tik tarnybos šventumą, sumenkina žmogaus vaidmenį 
išganymo istorijoje. Kas kelia aikštėn tik asmenybės šventu- 
mą, neregi Bažnyčioje veikiančios Šventosios Dvasios. Būda- 
ma dievažmogiškasis kūrinys, Bažnyčia savo misijai reika- 
lauja tiek dieviškosios galios, tiek žmogiškojo šventumo. 
Kiekvienas popiežius šventasis yra šio dievažmogiškumo iš- 
raiška ir įvykdymas, kiekvienas todėl patraukia į mus savo 
dėmesį, nes jo veikloje paklūsta kiekviena pasaulio velnių veis- 
Jė: tiek toji, kuri išvaroma egzorcizmo galia (opus operatum), 
tiek toji, kuri išvaroma pasninku ir malda (opus operantis). 

Pijaus X kaip popiežiaus šventojo pasiuntinybė mūsų lai- 
kais ir yra atkreipti visų apaštalaujančiųjų dėmesį į asmeny- 
bės šventumo vaidmenį Evangelijos skleidime. Kas stebi pas- 
tarųjų penkių šimtmečių istoriją, nesunkiai gali paregėti, kad 
jos metu Bažnyčia buvo stipriai atsirėmusi ir pasitikėjusi 0b- 
jektyvine jai suteikta dieviškąja galia. Nebuvimas nė vieno 
šventojo popiežiaus per pastaruosius tris šimtus metų yra šio 
pasitikėjimo ženklas. Nėra abejonės, kad Bažnyčia dievišką- 
ja savo galia padarė didelių dalykų, apsaugodama Kristaus 
mokslą nuo iškreipimų ir nešdama jį į tolimus pasaulio už- 
kampius. Tačiau kai jos pašonėje ir net jos prieangiuose iš- 
augo savotiška mąstymo bei elgesio veislė įvairių moderni- 
nių sąjūdžių (racionalizmo, modernizmo, evoliucionizmo, ko- 
murnizmo, nacionalizmo, egzistencializmo ir t. t.) pavidalu 

ir kai Bažnyčia pamėgino šitą veislę išvaryti tomis pačiomis 
egzorcizmo priemonėmis, kurias ji buvo naudojusi viduram- 
žiais, ji paregėjo sumišusi, kad ši velnių veislė objektyvinės 
bažnytinės galios nebebijo ir iš pasaulio nesitraukia. Eksko- 
munikos, interdiktai, indeksai, suspensos, autoriteto primi- 
nimas, galių centralizacija nieko nepadėjo: pasaulis ėjo savo 
keliu, ir Bažnyčios atstovai slapčia klausė Jėzų: „Kodėl mes 
negalime šios veislės išvaryti“? Tuomet Jėzaus vardu atsakė 
šv. Pijus X kaip Jo vietininkas žemėje: „Šita veislė yra išva- 
roma tiktai pasninku ir malda“. 


2. Vidaus kelio popiežius 


Jau pats šv. Pijaus išrinkimas popiežiumi buvo simboliš- 
kas. 1903 m. rugpjūčio 2 d. konklavos metu pasikėlė iš savo 
baldachinu pridengto sosto Krokuvos kardinolas Puzyna ir 
Austrijos imperatoriaus vardu pareiškė veto prieš kardinolą 
Rampollą, kuris buvo žinomas kaip prancūzų šalininkas. 
Kardinolas Merry del Val savo atsiminimuose pastebi, kad 
Rampolla ir taip nebūtų buvęs išrinktas popiežiumi, nes bal- 
suojantieji kardinolai linko į kitą kandidatą?. Tačiau veto pa- 
reiškimas buvo visiems labai nemalonus: pasaulinės valdžios 
įsikišimas į šį aktą buvo daugiau negu nepakenčiamas. Ta- 
da kardinolas dekanas Oreglia pasiuntė kardinolą Merry del 
Val pas kardinolą Sarto, kad šį įtikintų nesispirti, kaip tai jis 
ligi šiol darė. Merry del Val rado Venecijos patriarchą kop- 
lyčioje besimeldžiantį. „Išdrįskite, Eminencija! Dievas Jums 
padės!“ - kalbėjo kardinolas Merry del Val. Kardinolas Sar- 
to pakėlė galvą, iš akių riedėjo ašaros, ir tarė: „Pasakykite 
kardinolui dekanui, tegu jis manęs pasigaili“. Ir tik po kele- 
to valandų įkalbinėjimo, kai Oreglia jau ruošėsi kardinolų 
kolegijai paskelbti, jog kardinolas Sarto rinkimų nepriimsiąs, 
šisai nusileido. Taigi 1903 m. rugpjūčio 4 d. Venecijos patriar- 
chas kardinolas Sarto buvo išrinktas popiežiumi Pijumi X. Tai 
buvo išeitis iš susidariusios padėties, tačiau išeitis, nurody- 
ta pačios Apvaizdos. Kai pasaulio galybės norėjo popiežiaus 

soste regėti joms palankų politinį asmenį, Viešpats pastatė 
Bažnyčios galva vyrą, kuris apie politiką beveik nenorėjo nie- 
ko žinoti. Ir pirmas šio vyro aktas buvo uždraudimas eks- 
komunikos bausme kam nors reikšti konklavos metu savo 
veto ar kam nors šį veto kokiu nors būdu kardinolams per- 
duoti. Šis nuostatas galioja ir šiandien. 

1870 m., popiežiaujant Pijui IX, žlugo tūkstantmetė baž- 
nytinė valstybė. Popiežiaus sostas neteko pasaulinės valdžios, 
kurią jis buvo prisiėmęs popiežiaus Stepono II rankomis 
754 m. iš frankų karaliaus Pipino. Pats popiežius užsidarė 
Vatikane, pasiskelbdamas kaliniu. Bažnyčia stovėjo prieš vir- 
šinės savo galios griuvėsius. Taip prasidėjo XX amžius. Nau- 
jam popiežiui reikėjo apsispręsti: eiti ir toliau senuoju pro- 
testo keliu, kuriuo ėjo ir Leonas XIII, arba pasirinkti naują 
kelią. Pijus X apsisprendė labai aiškiai: jis numojo ranka į vi- 
są aną žlugusią galybę ir pasuko į vidų. Tiesa, formaliai baž- 
nytinės valstybės jis neatsižadėjo, kaip tai vėliau padarė po- 
piežius Pijus XI, tačiau jis jos atsižadėjo praktiškai, nebekreip- 
damas dėmesio į šį painų klausimą, suprastindamas 
Vatikano administraciją, įsakydamas pravesti bažnytinės tei- 
sės reformą, kurioje pasaulinė Bažnyčios valdžia jau nebe- 
rado vietos. Popiežiaus Pijaus XI juridinis susitarimas su 
Mussolini'u buvo iš tikro tik užbaiga to, kas praktiškai jau 
buvo pradėta popiežiaus Pijaus X. Tuo būdu buvo baigtas 
vienas ilgas Bažnyčios istorijos tarpsnis, kuriame pasaulinės 
priemonės buvo naudojamos Evangelijai platinti bei išlaiky- 
ti. Šios pastangos sudužimas buvo toks aiškus, ir politinė 
Bažnyčios galia baigėsi tokiu nepasisekimu, jog visa tai gi- 
liau mąstančiam krikščioniui atrodo kaip paties Dievo žen- 
klas, kad ne čia glūdi tikroji Bažnyčios galybė. 

Šv. Pijus X suprato šį ženklą. Ilgus šimtmečius kovoda- 
mas už pasaulinę savo galią, už prestižą, privilegijas, žemes 
ir mokesčius, popiežiaus sostas negalėjo viso dėmesio sutelkti 
Bažnyčios viduje, kuriame įsiveisė ne viena piktžolė, gresian- 


2 Pijus X: Erinnerungen und Eindrūcke seines Staatssekretūrs, Basel, 
1951, p. 2. 

ti nustelbti Kristaus garstyčios grūdelį. Jau būdamas Man- 
tujos vyskupu ir Venecijos patriarchu, Pijus X regėjo šias 
piktžoles ir kiek galėdamas jas rovė iš savo ganomųjų. Ta- 
pęs popiežiumi, jis gavo priemonių šiam darbui tęsti visuo- 
tiniu mastu. 

Prieš pradėdamas leistis į atskiras bažnytinio gyvenimo 
sritis, Pijus X davė aiškią linkmę visam krikščioniškajam gy- 
venimui, pačioje pirmojoje savo enciklikoje pasirinkdamas sa- 
vo gyvenimo ir savo veiklos principu Kristų, kuriame reikia 
visa atnaujinti ir kuriam kaip Galvai reikia visa palenkti“. Šv. 
Paulius Laiške efeziečiams kalbėdamas apie krikščionių iš- 
rinkimą Dievo vaikais sako, kad „Dievas leido mums pažinti 
savo valios paslaptį“, būtent: „amžių pilnatvei atėjus, visa, 
kas yra danguje ir žemėje, iš naujo suvienyti Kristuje kaip 
galvoje“ (plg. Ef 1, 9-10). Kadangi tačiau ši laiko pilnybė yra 
įvykusi Kristaus gimimu (plg. Mk 1, 15), todėl visatos atnau- 
jinimas jau yra prasidėjęs. Jis nėra kuris nors vienas veiks- 
mas istorijos pabaigoje, bet nuolatinė pastanga visą istorijos me- 
tą. Visas pasaulio vyksmas po Kristaus yra šio atnaujinimo 
plėtimas, ir kiekvienas krikščionis yra šio atnaujinimo daly- 
vis, krikštu jo patyręs savyje ir savo darbais skleidžiąs jį sa- 
vo aplinkoje. Vis dėlto kad žmonija nepamirštų esanti atpirk- 
ta Jėzaus kančia ir mirtimi ir nepradėtų ieškoti atnaujinimo 
nebe Kristuje, bet kuriame nors pasauliniame prade (moksle, 
mene, valstybėje, socialinėje gerovėje, tautoje ir t. t.), reikia 
jai nuolatos priminti tikrąjį atnaujinimo pagrindą - Kristų. 
Devynioliktasis šimtmetis kaip tik pasižymėjo pastangomis 
ieškoti žemės perkeitimo nebe Kristuje. Mokslo ir technikos 
svaigus tuometinis išsivystymas skatino žmogų tikėtis, kad 
pasaulio atnaujinimas ateisiąs ne plečiant jame Kristaus Au- 
ką, bet vykdant žmogiškosios dvasios viešpatavimą gamto- 
je ir visuomenėje. Savęs išganymo pagunda niekados istori- 
joje nebuvo buvusi tokia didelė, kaip praėjusiame amžiuje. 
Pasirinkdamas savo veiklos gaire aną Dievo „valios paslap- 


3 Plg. E supremi apostolatus cathedra, 1903 m. spalio 4. 

ti“, šv. Pijus X norėjo parodyti krikščionijai, kad jis atnauji- 
nimo laukia ne iš žmogiškojo genijaus laimėjimų, bet tiktai 
iš Dievažmogio, kuriam „visa sukurta“ ir kuriuo „visa laiko- 
si“ (plg. Kol 1, 16-17). Tai buvo kelias į vidų; tai buvo mal- 
dos ir pasninko iškėlimas bei pabrėžimas kovoje su ana nuo- 
stabiąja velnių veisle, nesiduodančia išvaryti objektyvinėmis 
Bažnyčios galiomis. 

Pirmas šv. Pijaus X žingsnis buvo jo rungtynės su m0- 
dernizmu. Išaugęs iš devynioliktojo šimtmečio reliatyvizmo 
bei agnosticizmo filosofijos ir historizmo istorijos moksluo- 
se, modernizmas suprato religiją kaip psichologinę bei pe- 
dagoginę vertybę, tačiau paliko nuošaliai arba net paneigė 
ontologinį jos pagrindą ir istorinį tikrumą. Loisy posakis, ku- 
riuos jis paaiškino B. Saunders'ui (1904 m. sausio 8 d.) sa- 
vo nusilenkimą S. Officii dekretui (1903 m. gruodžio 16 d.), 
pasmerkiančiam jo knygą „Autour d'un petit livre“ („Vie- 
nos mažos knygos reikalu“), atskleidžia mums pačią moder- 
nizmo esmę. A. Loisy rašė tuomet: „Catholigue j'ėtais, catho- 
ligue je reste; critigue j'ėtais, critigue je reste - aš buvau kata- 
likas ir lieku katalikas; aš buvau kritikas ir lieku kritikas“. 
Tai reiškia: tikėjimu žmogus gali pripažinti visas katalikų 
dogmas, vadinasi, būti ir likti katalikas; tačiau protu jis gali 
visas jas neigti, nerasdamas joms metafizinio pateisinimo ir 
istorinio pagrindimo, vadinasi, būti ir likti kritikas (filoso- 
fas, istorikas, egzegetas...). Šiandien mus stebina faktas, kad 
modernizmo didžiausi veikėjai bei gynėjai buvo vienuoliai ir ku- 
nigai (Blakas, Hefele, Le Roy, Loisy, Murri, Minocchi, Ty- 
rellis, Sabatier, Schellis ir daug kitų). Tarp pasauliečių ne- 
randame vardų, kurie prilygtų dvasininkams. Reikia tačiau 
atsiminti, kad anuo metu Bažnyčiai mestas kaltinimas ne- 
va ji atsilikusi nuo moderninės kultūros, buvo dvasininkų 
giliai paimtas į širdį. Jie mėgino šiam kaltinimui atsispirti, 
parodydami, jog Bažnyčia savo moksle susiderina su mo- 
dernine mintimi. Kadangi ši mintis ėjo agnosticizmo, relia- 
tyvizmo ir historizmo linkme, todėl derinimasis prie jos sa- 
vaime nuvedė teologiją į modernizmą, pamirštantį ontolo- 

ginius bei istorinius religijos pagrindus, o keliantį tiktai psi- 
chologines bei pedagogines jos vertybes. 

Savaime suprantama, kad šv. Pijus X, paskelbęs visa at- 
naujinti Kristuje, turėjo pasipriešinti šitokiam krikščionybės 
subjektyvinimui bei sureliatyvinimui. Čia reikėjo ginti Kris- 
taus asmenybės istoriškumas ir Jo atpirkimo ontologišku- 
mas. Enciklika „Pascendi“ (1907 m. rugsėjo 8 d.) kaip tik ir 
buvo atsakymas į visus modernistų svaičiojimus. Anuo me- 
tu ji buvo sukėlusi daug pasipiktinimo bei priekaištų, kaip 
ir mūsų dienomis popiežiaus Pijaus XII enciklika „Humani 
generis“ (1950 m. rugsėjo 12 d.), taip pat nukreipta prieš kai 
kurias teologines sroves, besireiškiančias tarp vienuolių bei 
kunigų. Betgi šiandien „Pascendi“ atrodo kaip popiežiaus 
šventojo drąsus žygis ginti objektyvinį religijos turinį ir is- 
torinę jos tikrovę; žygis, aktualus ir dabar, nes moderniz- 
mas yra pergalėtas kaip srovė, tačiau jis tebėra gyvas kaip dva- 
sia. Visur, kur tik prasikiša religijos supsichologinimas (pa- 
vyzdžiui, išpažintis kaip gydymo bei nuraminimo priemonė, 
sakramentai kaip savitvarda, pasninkas kaip higienos prie- 
monė, liturgija kaip estetinio auklėjimo priemonė ir t. t.), 
esama modernizmo daigų. Devynioliktajame šimtmetyje 
krikščionybė buvo grasoma historizmo, šiandien ji yra gra- 
soma psichologizmo, ypač Amerikoje. A. Gisleris net teigia, 
kad modernizmo šaknys kaip tik ir glūdi amerikonizme arba 
toje iš Amerikos nuolatos einančioje pastangoje suderinti 
Bažnyčią su pasauliu. Ši pastanga yra gyva ir šiandien, tik 
ji reiškiasi kitokiomis formomis, negu devynioliktajame 
šimtmetyje. Todėl ir Pijaus X pasisakymai už ontologinį 
krikščionybės turinį ir už jos istorinį pagrindą pasilieka ak- 
tualūs ir mūsų dienomis. 

Antrasis šv. Pijaus X žingsnis buvo sakramentinio gyveni- 
mo pabrėžimas. Kalbėdamas apaštalams „Štai ar esu su jumis 
per visas dienas iki pasaulio pabaigos“ (M: 28, 20), Kristus 
turėjo galvoje ne tik savo pasilikimą Bažnyčioje per Dvasią 
Ramintoją, bet kartu ir sakramentinį pasilikimą Duonos bei 
Vyno pavidalais mūsų altoriuose, Šie Jo žodžiai buvo ne tik 
laidas, kad Bažnyčios niekas iš esmės neįveiks, kadangi Jis 

pats joje gyvena ir ją saugo, bet taip pat ir kvietimas ben- 
drauti su Juo, pasikviečiant Jį dažnai į savo širdį, kuriai ne 
sykį ateina vakarinės sutemos ir kuri todėl taria Viešpačiui 
Emauso mokinių žodžius: „Pasilik su mumis! Jau vakaras ar- 
ti, diena jau besibaigianti“ (Lk 24, 29). Kristaus buvimas isto- 
rijoje iš tikro reiškia buvimą mumyse, bet ne šalia mūsų. Dažna 
eucharistinė Puota yra šios vidinės bendruomenės su Kris- 
tumi regimybė. To reikalavo jau Tridento susirinkimas. Ta- 
čiau Jansenijaus (1585-1630) įtakoje dažnas šv. Komunijos 
priėmimas pastaraisiais šimtmečiais buvo beveik visiškai iš- 
nykęs, Eucharistinis Kristus buvo išgyvenamas kažkokiu 
„baisios galybės — tremendae maiestatis“ pavidalu, todėl krikš- 
čionys nedrįso prie Jo artintis, pamiršę Jo paties kvietimą: eiti 
pas Jį tada, kai esame išalkę ir ištroškę. Jie mieliau krovė pa- 
puošalus aplinkui Jo altorius, bet laikė uždarę savo širdis. 
Šv. Pijus X pasiryžo išveisti šį netikusį paprotį. Jau 1905 m. 
gruodžio 20 d. išleido dekretą, kuriuo dažna ir net kasdieni- 
nė Komunija ne tik buvo leista, bet tiesiog patariama kaip tik- 
riausioji Dievo ir žmogaus vienybės vykdytoja. Kitu dekretu 
(1910 m. rugpjūčio 8 d.) buvo atkreiptas dėmesys į vaikų Ko- 
muniją, nustatant amžių (maždaug 7 m.), kada jie gali artin- 
tis prie Viešpaties Stalo. Tuo būdu Pijus X grįžo prie senovi- 
nių krikščioniškųjų papročių, kuriems Eucharistija buvo re- 
gima šio glaudumo išraiška. Juk jeigu pasaulis vienintele 
istorine galybe laiko žemės duoną, kovodamas už ją visomis 
priemonėmis, tai Bažnyčios kaip istorinės jėgos centre stovi 
Eucharistija, vadinasi, pats Kristus Duonos ir Vyno pavidalais. 
Visa atnaujinti Kristuje iš esmės reiškia visa atnaujinti Eucharisti- 
joje. Kristaus dažnas kvietimas į savą aptemusią bei suvargu- 
sią širdį ir yra visuotinio atnaujinimo pradžia; dar daugiau - 
laidas mūsų laikams, kada asmenybės šventumas vis labiau 
virsta sąlyga Evangelijos sėkmingumui. Pabrėžęs subjektyvi- 
nio šventumo reikalą apaštalavime, šv. Pijus X savaime turė- 
jo pabrėžti ir Komunijos reikalą, kad žmogus neliktų kaip vy- 
nuogės šakelė, atskirta nuo vynuogės kamieno ir todėl nega- 
linti nešti vaisių (plg. Jn 15, 4-5). Perkeistojo Vyno gėrimas 
kaip tik ir yra savos gyvybės suliejimas su antgamtine Kris- 

taus gyvybe. Šiandien dažna Komunija mums yra beveik vi- 
siškai suprantamas dalykas. Bet tai - nepamirškime - yra tik 
nuo šv. Pijaus laikų! 

Trečias šio didžio popiežiaus žingsnis Bažnyčios vidaus 
gyvenime buvo liturgijos sureliginimas. Liturgija yra dieviš- 
kųjų veiksmų regimybė, todėl turinti būti persunkta šių 
veiksmų dvasia. Visa, kas šiuos veiksmus padaro prieina- 
mus pojūčiams - judesiai, spalvos, formos, garsai — turi bū- 
ti palenkta jų dvasiai, išreiškiančiai Viešpaties atėjimą į mū- 
sų egzistencijos erdvę. Liturgijos metu ne žmogus yra švento- 
vės centras, bet Dievas. Ne žmogui todėl turi būti skiriama 
liturgijos sąranga, bet Dievui. Deja, jau nuo septynioliktojo 
šimtmečio žmogiškasis pradas vis labiau pradėjo įsigalėti 1i- 
turginiuose veiksmuose. Liturgija pradėjo būti vis labiau 
tvarkoma taip, kad įtiktų jos stebėtojui, kad jį patrauktų at- 
eiti bažnyčion, kad jį maloniai nuteiktų kulto metu. Tai ypač 
reikia pasakyti apie muzikinį liturgijos elementą. Giedojimas 
ir muzika yra neatskiriama lotyniškosios liturgijos dalis. 
Taip yra buvę visais amžiais ir taip pasiliks. Tačiau žmogui 
vis labiau braunantis į liturgijos vykdymą, gresia pavojus, 
kad ne muzikinis pradas bus palenktas dieviškosioms pa- 
slaptims, bet, priešingai, kulto aktai pavirs priedu (išgyve- 
namu gana nuobodžiai), o muzika bus valdančioji bei pir- 
maujančioji galia pamaldų metu. Atsiskyrusi savo esme nuo 
kulto, ši muzika savaime prisiima pasaulinę formą bei dva- 
sią, o Dievo namai virs nebe maldos namais, bet - teatru. 
Tai nėra tiktai galimybė. Šis pavojus Italijoje buvo virtęs tik- 
rove: ano meto itališkoji bažnytinė muzika buvo operos per- 
kėlimas į bažnyčią. 

Su šiuo Viešpaties šventyklos suteatralinimu šv. Pijus X 
ir stojo kovon. Savo raštu „Inter sollicitudines“ (1903 m. lap- 
kričio 22 d.) jis atgaivino seną, paprastą, tačiau kilnų ir reli- 
ginės dvasios pilną grigališkąjį giedojimą, įsakydamas jo mo- 
kyti kunigų seminarijose bei vienuolynuose ir jį kiek galint 
praktikuoti Šv. Mišių metu įtraukiant visus tikinčiuosius. Pa- 
sipiktinimas šiais popiežiaus reikalavimais buvo maždaug 
toks pat, kaip ir modernizmo pasmerkimu. Ne vienas Pijų 

X vadino naujųjų laikų Savonarola, kuris kėsinasi prieš patį 
meną, apiplėšdamas bažnyčias. Tačiau priekaištautojai nesu- 
prato pagrindinės popiežiaus minties. Šv. Pijus X nedraudė 
daugiabalsio giedojimo, ar instrumentinės muzikos kulto va- 
landomis. Jis tik reikalavo, kad, iš vienos pusės, muzikinis 
elementas būtų palenktas liturginiams aktams ir nepasida- 
rytų savarankiškas; antra, kad kūriniai, atliekami bažnyčio- 
se, būtų persunkti religine dvasia tiek savo motyvų, tiek pa- 
čios formos atžvilgiu. Kadangi tačiau tuo metu tokių kūri- 
nių buvo labai maža ir jie nebuvo net žinomi (pavyzdžiui, 
A. Bruckneris ir šiandien bažnyčiose retai teišgirstamas"), to- 
dėl Pijus X ir skatino atgaivinti grigališkąjį giedojimą, kad 
juo būtų galima pakeisti operetinius pasaulinius numerius. 
Tačiau tuo jis anaiptol nenorėjo apiplėšti bažnytinės muzi- 
kos, bet tik krikščionijai parodyti pavyzdį, kuriame kultinių 
veiksmų persvara ir gilus religingumas yra nuostabiai su- 
vesti vienybėn. 

Šie popiežiaus reikalavimai gali ir turi būti įkūnyti ir dau- 
gybėje kitų įvairių muzikinių kūrinių tiek giesmės, tiek in- 
strumentinės muzikos forma. Šie kūriniai gali pralenkti ir ne 
sykį pralenkia grigališkuosius kūrinius muzikinės estetikos at- 
žvilgiu. Juk nėra jokios abejonės, kad „Missa de angelis“ nė 
iš tolo negali estetiškai lygintis su Brucknerio e-moll mišio- 
mis. Tačiau Brucknerio mišiose glūdi tie patys elementai, 
kaip ir grigališkosiose „Missa de angelis“, kiek tai liečia re- 
liginę sritį; vadinasi, Brucknerio veikalai yra liturgijai tinka- 
mi. Todėl jų niekas iš bažnyčių ir nemeta. Tačiau nesusipra- 
timas yra Haydno „Mariazeller Messe“ giedoti, sakysime, 
Velykų sekmadienį. Muzikiniu atžvilgiu šis veikalas yra nuo- 
stabus, tačiau religinė jo nuotaika yra per daug pilna žais- 
mo, šūkavimo, entuziazmo (tai Haydno jaunystės atsimini- 
mai iš Mariazell - šventų kelionių vietos Austrijoje), sunkiai 


5 W. Wolffas gražioje savo knygoje „Anton Bruckner. Genie und Ein- 
falt“ (Zūrich, 1948; angl. 1942, New York), sako, kad Brucknerį įkvėpė „pir- 
miausia katalikiškasis kultas“ ir kad todėl „Romos katalikų bažnyčia turė- 
tų didžiausią savo XIX šimtmečio kompozitorių dažniau savo bendruome- 
nėse priminti, negu tai ji ligi šiol yra dariusi“ (p. 257). 

suderinamo su didžia Prisikėlimo šventės rimtimi. Statyda- 
mas pirmoje eilėje religinį muzikos pradą, šv. Pijus X anaip- 
tol neneigė estetinio prado ir nesuvedė jo į primityvumą. Jis 
tik reikalavo, kad bažnytinė muzika skirtųsi nuo pasaulinės: 
ne muzikiniu savo nevertingumu, bet religiniu savo gilumu. 


3. Socialinis popiežius 


Justinas Fėvre yra pasakęs: „Leonas XIII buvo popiežius 
karalių, imperatorių, dvarų, kanceliarijų ir vyskupų; Pijus X 
yra popiežius teologijos, kanoniškosios teisės, popiežius ma- 
žųjų, vargšų ir klebonų“. Tai visiškai teisingas palyginimas. 
Tiesa, Leonas XIII davė pradžią socialiniam bei politiniam ka- 
talikų sąjūdžiui, atkreipdamas dėmesį į skaudžią darbininki- 
jos padėtį, ir į reikalą katalikams politiškai organizuotis. Ta- 
čiau pats savo gyvenime jis buvo ir pasiliko aristokratas. Seniau 
juk popiežius savo rūmuose beveik nieko nepriimdavo. „Pra- 
šyti audiencijos nesant kunigaikščiu ar ministeriu, reikėjo di- 
delės drąsos. Ši padėtis nepasikeitė nei prie Pijaus IX, nei prie 
Leono XIII, kuris buvo senojo stiliaus popiežius... Prie jo pri- 
eiti buvo daugiau negu sunku'?. Bet Pijus X apvertė visą šią 
aristokratišką tvarką aukštyn kojomis. Jis paskelbė principą: 
kiekvienas turi teisės matyti popiežių. „Juk jis atėjo iš liaudies ir 
iš sielovados“. Pripratęs Venecijoje rytais priimti kiekvieną, 
kuris tik norėjo jį aplankyti, ir savo ranka atsakyti į laiškus, jis 
ir Vatikane norėjo išlaikyti tiesioginį sąlytį su žmonėmisė; to- 
dėl plačiai atidarė popiežiaus rūmus žmonių srovei, kuri se- 
niau telkėsi prie bronzinių vartų, šveicarų gvardijos sulaiky- 
ta. Ir jeigu šiandien Kristaus vietininkas iš tikro yra pasidaręs 
regimas ir prieinamas, tai yra šv. Pijaus X nuopelnai. 

Žinoma, Pijus X nebuvo sociologas teoretikas, kaip Leonas 
XIII. Jo enciklikos socialinio gyvenimo klausimų beveik ne- 


5 Plg. Seppelt Fr. X. Papstgeschichte, Mūnchen, 1949, p. 359. 
? Negro S. Der unbekannte Vatikan, Mūnchen, p. 159. 
5 Negro S. Ten pat, p. 161. 

sklaidė ir kaip tik todėl, kad specialaus socialinio žodžio jam 
tarti nebuvo reikalo. Šis žodis jau buvo tartas jo pirmtako. 
Reikėjo dabar tik palaukti ir pažiūrėti, kaip krikščionija vyk- 
dys anas didžiąsias socialines Leono XIII paskatas. Pijui X 
beliko veikti praktiškai: duodant pavyzdį - gyvą, asmeninį, 
krikščionišką artimo meilės pavyzdį aukščiausioje Bažnyčios 
vietoje — popiežiaus soste. Paskutinės vakarienės metu nu- 
plovęs apaštalams kojas ir paskatinęs juos sekti savo pavyz- 
džiu (plg. Jn 13, 15), Kristus parodė, kad žmogus neturi kuo 
pasiteisinti, nesilenkdamas prieš savo brolį, jei Dievas prieš 
jį nusilenkė. Taip yra ir su Jo vietininku žemėje. Jei popie- 
žius duoda artimo meilės pavyzdį, nėra kuo krikščionims pa- 
siteisinti šiuo pavyzdžiu nesekant. Šv. Pijus X žinojo šį krikš- 
čioniškojo gyvenimo dėsnį, todėl jį visų pirma ir vykdė as- 
meniniame gyvenime. Jis buvo ne tik Kristaus Bažnyčiai 
suteiktų galių administratorius, bet ir jų reiškėjas pačiu sa- 
vimi. Po Leono XIII enciklikų reikėjo parodyti, kaip šis žo- 
dis gali būti įkūnytas. 

Šv. Pijus X tai padarė pačiu skaidriausiu būdu. Vargšas 
žmogus (darbininkas, kaimietis, tarnas, tarnaitė) jam buvo 
įsikūnijęs Kristus, taigi ne problema, kurią galima išspręsti 
teoriškai, bet gyvas asmuo, reikalingas asmeninės atviros šir- 
dies ir asmeninės ištiestos rankos. Ir Pijus X savo širdį vi- 
siems laikė atvirą ir savo ranką visiems ištiestą. Ir kaip vi- 
karas Tombolyje, ir kaip klebonas Salzane, ir kaip vyskupas 
Mantujoje, ir kaip patriarchas Venecijoje, jis buvo žinomas 
savąja vargšų meile. Nors Venecijoje jo alga buvo 23 000 ly- 
rų (gerų, ne šiandieninių!), tačiau patriarchinis jo iždas bu- 
vo nuolatos tuščias. „Mantujoje buvau vargšas, o čia esu tie- 
siog elgeta“, rašė jis viename savo laiške. Vargšams šelpti jis 
skolinosi pinigų iš Venecijos žydų ir kartą net vyskupišką 
savo žiedą buvo užstatęs keletą dienų?. M. Perosi esąs pasa- 
kęs, kad jei kardinolas Sarto taptų kada popiežium, išdalin- 
tų visą Vatikaną. Tiesa, juo tapęs, Vatikano neišdalino, ta- 
čiau išmalda jam ir toliau pasiliko viena iš pagrindinių krikš- 


> Seppelt Pl. Papstgeschichte, p. 358. 

čioniškosios meilės apraiškų. Savo atsiminimuose kardino- 
las Merry del Val sako: „Pijus X ilgai nesvarstė, ką turįs duoti 
kaip išmaldą. Jis davė jos nepaliaujamai; davė visa, ką tik 
turėjo, o pats buvo nepaprastai taupus“ (p. 67). 

Konklavos metu kardinolas Sarto buvo gavęs vieną kam- 
barėlį trečiajame Vatikano rūmų aukšte. Tas kambarėlis jam 
taip patiko, kad išrinktas popiežiumi nesutiko keltis į puoš- 
nius popiežiškuosius apartamentus, atiduodamas juos vals- 
tybės sekretoriui, o pats sau liepdamas įrengti paprastą kuk- 
lų butą trečiajame aukšte, kuriame ligi šiol gyveno valstybės 
sekretoriai, o popiežiaus salės buvo antrajame aukšte. „Labiau 
negu kur nors kitur jautėsi Pijus X be tėviškės puikioje Vati- 
kano aplinkoje“!9. Kiekvienas puošnumas jį vargino. Jo biog- 
rafai pastebi, kad jo veide visados atsirasdavę skausmo bei 
kančios bruožų, kai tik būdavęs priverstas užsidėti brangius 
popiežiškus apdarus!!. Todėl ir nešiojamas jis leidosi tik pa- 
čiais būtiniausiais atvejais. Vatikane buvo šimtametis papro- 
tys, kad popiežius valgydavo vienas prie specialaus, kiek 
aukščiau stovinčio stalo, net jeigu būdavo pasikvietęs ir sve- 
čių. Pijus X sulaužė šį keistą paprotį: jis visados valgė su 
dviem savo sekretoriais, kuriuos buvo pasiėmęs iš Mantujos 
ir Venecijos. Jo tarnui Silli beveik nebuvo kas veikti, nes po- 
piežius nieko jam neįsakydavo. Jei jis atspėdavo Pijaus X no- 
rus, buvo gerai; jei ne, popiežius apsirūpindavo viskuo pats 
vienas. Savo giminių jis niekados nekviesdavo pas save - net 
savo seserų. Kai sykį jo sekretorius savo iniciatyva jas pakvie- 
tė, pastatydamas Pijų X prieš įvykusį faktą, popiežius links- 
mas sėdosi prie stalo su visais, tačiau paskui uždraudė, kad 
monsinjoras Bressanas tokio pokšto daugiau nebekartotų. Mir- 
damas jis nieko savo giminėms nepaliko, pavesdamas juos sa- 
vo įpėdinio gailestingumui. „Vargšas gimiau, vargšas gyve- 
nau, vargšas ir mirsiu“ — yra parašyta jo testamente. 

Nėra abejonės, kad teorinis socialinės problemos studijavi- 
mas bei socialinių principų skelbimas yra reikalingas ir net bū- 


*0 Negro S. Der unbehannte Vatikan, p. 123. 
V Plg. L. von Mat!-Vian N. Pius X, Wūrzburg, 1954, p. 206. 

tinas, ypač mūsų laikais, kada įvairios srovės siūlo įvairių šios 
problemos sprendimų. Vis dėlto viena tik socialinė doktrina 
nieko nepadės, jeigu ji nebus paversta asmeniniu gyvenimu. Ka- 
talikų tragika ir yra ta, kad jie, turėdami pačius gražiausius ir 
sveikiausius socialinius principus, savą praktiką tvarko taip, jog 
„Nhužemintieji bei nuskriaustieji“ priebėgos ieško ne pas juos, o 
pas komunistus ir ypač katalikiškosiose šalyse (Italija, Prancū- 
zija, Ispanija, visa Pietų ir Vidurio Amerika). Paversdamas s0- 
cialinę krikščionybės teoriją asmeniniu savo gyvenimu, šv. Pi- 
jus X atskleidė mūsų laikams aną didį ženklą, kuriuo nešina 
krikščionybė pasirodė pasaulyje ir kuris padarė ją Dievo Ka- 
ralystės vykdytoja. 

Kai šv. Jonas Krikštytojas buvo Erodo suimtas ir įmestas į 
kalėjimą, jis siuntė du savo mokinius pas Kristų, kad šie Jį pa- 
klaustų, ar Jis esąs tikrai Mesijas, ar dar kito reikią laukti. Tada 
Kristus atsakė: „Nuėję papasakokite Jonui, ką esate girdėję ir 
matę: aklieji regi, kurtieji girdi, numirėliai keliasi, beturčiams skel- 
biama Evangelija“ (Lk 7, 22). Pastarieji Išganytojo žodžiai yra ne- 
paprastai nuostabūs. Evangelijos skelbimas beturčiams yra ženklas, 
kad Jėzus yra Mesijas, atėjęs pasaulio vaduoti; toks pat ženklas kaip 
ligonių pagydymas ir mirusiųjų prikėlimas. Ir šiuo ženklu krikš- 
čionybė didžiavosi visą ilgos savo istorijos metą. Tačiau tai bu- 
vo gyvenimiškas ženklas. Sakydamas, kad „beturčiams skelbiama 
Evangelija“, Kristus pranešė Jonui ne tai, kad Palestinoje Jis skel- 
bia naują socialinę teoriją, bet tai, kad Jis pasilenkia prie vargšų, 
vaduoja juos iš jų negalių, padeda jiems, gina juos, guodžia juos, 
vadinasi, gelbsti juos iš jų vargo. Kristus buvo Gelbėtojas visoke- 
riopa prasme: ir savo stebuklais, ir savo žodžiais, ir savo veiks- 
mais. Jis gelbėjo klystančiuosius juos mokydamas; Jis gelbėjo ser- 
gančiuosius juos gydydamas; Jis gelbėjo vargstančiuosius jiems 
padėdamas. Socialinė Kristaus Evangelija stovi toje pačioje plotmėje 
kaip Jo religinė Evangelija ir kaip Jo stebuklai. Todėl Jis ir nurodo į 
ją Jono mokiniams kaip į ženklą, iš kurio Jonas turįs pažinti, kad 
Kristus esąs Mesijas. 

Bažnyčia, būdama ne kas kita, kaip Kristaus atperkamojo 
žygio plėtimas istorijoje, savaime yra prisiėmusi visą savo 
Steigėjo veiklą ir ją neša per visus laukus ir erdves. Ji neša 

ne tik Jo mokymą, ne tik Jo pašventimą, ne tik Jo stebuklų 
galią, bet taip pat ir Evangelijos skelbimą beturčiams. Dar 
daugiau: Evangelijos skelbimas beturčiams istoriniame Bažnyčios 
kelyje yra pasilikęs kaip ryškiausias ženklas dieviškajam jos bruo- 
žui parodyti. Stebuklų galia yra sunykusi ir apsirėžusi tiktai 
atskirų šventųjų gyvenime; vyskupai šiandien jos nenaudoja 
arba mano jos neturį. Jeigu tad šiandien šv. Jonas Krikšty- 
tojas pasiųstų savo mokinių pas Kristaus vietininką ir jį pa- 
klaustų: „Ar tu esi Mesijo žygio tęsėjas istorijoje, ar mes tu- 
rime kito dairytis?“, tai popiežius negalėtų pakartoti pirmų- 
jų Kristaus žodžių „aklieji regi, raišieji vaikščioja, numirėliai 
keliasi“, nes šie veiksmai yra nebe jo galioje; tačiau jis galė- 
tų (ir turėtų!) pakartoti pastaruosius Išganytojo žodžius: „Be- 
turčiams skelbiama Evangelija“, nes šis ženklas yra pasilikęs 
kaip didžioji krikščionybės pareiga bei jos dieviškumo įro- 
dymas ligi pasaulio pabaigos. Juk jeigu krikščionys neskel- 
bia Evangelijos vargšams, tai kaip jie gali skelbti apskritai 
Evangeliją? Kas sakosi mylįs Dievą, o nemyli artimo, tas yra 
melagis. Tai paties Apreiškimo žodžiai. Dievo meilė reiškiasi 
per brolio meilę, ir religinė Evangelija reiškiasi per Evangeli- 
Kristaus atsakymas Jono mokiniams: „Beturčiams skelbiama 
Evangelija“ — ne žodžių, bet gelbstimuoju darbu. 

Šv. Pijaus X pasiuntinybė atrodo tad glūdinti ne kur ki- 
tur, kaip atsigrįžime į žmogų — Viešpaties bendrininką Jo atpir- 
kimą plėsti. Istorinei išganymo sėkmei neužtenka tik Švento- 
sios Dvasios Bažnyčiai suteiktų galių, bet reikia ir žmogiš- 
kosios asmenybės pastangų; neužtenka tik Viešpaties 
pasilikimo ligi pasaulio galo, bet reikia ir žmogaus susijun- 
gimo su šiuo pasilikusiuoju Dievų; neužtenka tik religinės 
Evangelijos, bet reikia ir socialinės Evangelijos kaip išraiškos 
mūsų meilės artimui. Asmeniniu savo šventumu, savo dar- 
bais, vedusiais krikščioniją į vidinį gyvenimą, savo atsigrį- 
žimu į vargšus popiežius Pijus X iškilo priešais dabartinį pa- 
saulį iš tikro kaip pačios Apvaizdos nurodymas, kokiu ke- 
liu Bažnyčia turinti eiti, jeigu norinti išvaryti iš apsėstos 
žmonijos aną neklusnią velnių veislę. 

SUDARYTOJO PASTABOS 


Šiame A. Maceinos „Raštų“ tome toliau spausdinami straipsniai 
ir studijos iš ikikarinės periodinės spaudos - daugiausia iš žurna- 
lų „Židinys“, „Naujoji Vaidilutė“, „Tiesos kelias“ ir emigracijoje 
leisto žurnalo „Aidai“. Tematiniu požiūriu didžiąją straipsnių dalį 
sudaro darbai, skirti palyginti retai ir tuo metu pikantiškai femi- 
nizmo problematikai, A. Maceinos terminais kalbant, - moterystės 
filosofijai. Reikia pabrėžti, kad A. Maceinos filosofiniai samprota- 
vimai lyčių klausimu net ir šiandien daugeliu atžvilgiu yra labiau 
intriguojantys ir turiningesni negu šiuolaikiniai feministiniai tyri- 
nėjimai. Jie itin svariai papildo akademinius feminizmo tyrinėjimus 
būtent krikščioniškosios religijos aspektu. A. Maceiną pagrįstai ga- 
lima laikyti vienu iš rimčiausių moderniojo feminizmo pradininku 
Lietuvoje. Tai kartu parodo ir A. Maceinos filosofinės kūrybos te- 
matikos diapazono platumą. 

Su moterystės filosofija netiesiogiai siejasi ir straipsniai apie Ma- 
riją kaip moterį, motiną ir šventąją. Šiame „Raštų“ tome jie sudaro 
atskirą skyrelį. Kai kurios juose dėstomos idėjos ir mintys buvo iš- 
plėtotos 1958 m. JAV išleistoje A. Maceinos plačioje studijoje apie 
Mariją „Didžioji padėjėja“, kuri perspausdinta A. Maceinos „Raš- 
tų“ IV tome. 

Šio, vienuoliktojo, tomo pabaigoje dar pridedama ankstesniuo- 
se „Raštų“ tomuose netilpę straipsniai apie kai kuriuos kitus šven- 
tuosius. 

Kadangi A. Maceinos straipsniai rašyti įvairiu metu, spausdin- 
ti įvairiuose periodiniuose leidiniuose ir redaguoti įvairių redak- 
torių, tad, suprantama, juose pasitaiko nemaža rašybos ir redakci- 
nio pobūdžio nevienodumų. Dabar rengiant juos spaudai buvo mė- 

ginta suvienodinti skyrybą, kai kurių gramatinių formų rašybą 
(pvz., šiandie — šiandien, visur pateikiamos pilnos naudininko ir vie- 
tininko linksnių formos ir kt.), taip pat buvo taisomos aiškios ko- 
rektūros klaidos, patikslinta tikrinių vardų rašyba pagal dabarti- 
nius jų rašybos reikalavimus, šiek tiek vienodinta bibliografinių 
nuorodų rašyba. Be to, kai kurios Šventojo Rašto citatos patikslin- 
tos pagal Petro Kimbrio redaguotą Antano Rubšio ir Česlovo Ka- 
valiausko vertimą. Tačiau A. Maceinos vartojama leksika ir speci- 
finės gramatinės formos nebuvo taisomos. 


BIBLIOGRAFINĖS PASTABOS 


Moterystės filosofija 


Mysterium magnum - spausdinama iš: „Naujoji Vaidilutė“, 1933, 
Nr. 2, p. 63-67; Nr. 3, p. 107-118; Nr. 4, p. 154-165; Nr. 5/6, 
p. 217-226. 

Čia spausdinamos tik ištraukos arba santraukos iš pirmojo A. Ma- 
ceinos stambesnio darbo, kuris nebuvo išleistas atskira knyga, 
o viso rankraščio likimas kol kas nėra žinomas. 

Moterystės pirmavaizdis ir tikslai - spausdinama iš rinkinio: 
„Krikščioniškoji šeima“. — Kaunas, 1936, p. 5-26. 

Krikščioniškosios moterystės prasmė - spausdinama iš: „Židinys“, 
1937, Nr. 7, p. 4-19; Nr. 8/9, p. 139-151. 

Ši publikacija sudaryta iš dviejų nurodytuose „Židinio“ numeriuose 
išspausdintų straipsnių: „Krikščioniškosios moterystės prasmė“ 
ir „Moterystės pagrindai“. Tačiau autorius juos traktavo, kaip 
du vientiso darbo skyrius. Žr. dar čia spausdinamo straipsnio 
„Kūdikis ir asmens pilnatvė“ pirmąjį sakinį. 

Kūdikis ir asmens pilnatvė - spausdinama iš: „Židinys“, 1937, 
Nr. 12, p. 514-528. 

Moters auklėjimas karui ir taikai - spausdinama iš: „Židinys“, 
1936, Nr. 1, p. 57-65; Nr. 2, p. 159-163. 

Tai dviejų straipsnių, išspausdintų nurodytuose „Židinio“ nume- 
riuose, sudaryta publikacija. Antrasis straipsnis žurnale buvo iš- 
spausdintas pavadinimu „Karinio moters auklėjimo prasmė“ 

Moterų pedagogikos stoka - spausdinama iš: „Naujoji Vaidilutė“, 
1935, Nr. 12, p. 465-469. 

Civilinė moterystės ir Bažnyčios doktrina - spausdinama iš: „Nau- 
joji Vaidilutė“, 1940, Nr. 3, p. 130-138. 

Bažnytinės ir civilinės jungtuvės - spausdinama iš: „Aidai“, 1952, 
Nr. 10, p. 475-477. 

Nekaltybės problema - spausdinama iš: „Tiesos kelias“, 1933, 
Nr. 10, p. 597-607. 

Kaip matyti iš pradžioje pateikto straipsnio plano, straipsnį turėjo 
sudaryti keletas skyrių. Čia spausdinamas tik pirmasis skyrius. 
O ar buvo parašyti kiti skyriai - neaišku, nes nei jų išspaus- 
dintų kur nors, nei jų rankraščių nepavyko aptikti. 

Amazonės mito prasmė — spausdinama iš: „Naujoji Vaidilutė“, 
1932, Nr. 3, p. 119-127. 

Grožio karalienių teologija - spausdinama iš: „Aidai“, 1952, 
Nr. 6, p. 283-284. 

Namai ir pasaulis - spausdinama iš: „Naujoji Vaidilutė“, 1937, 
Nr. 3, p. 129-141. 

Šeima - spausdinama iš: „Naujoji Vaidilutė“, 1936, Nr. 6/7, p. 260- 
276. 

Žmona ir motina - spausdinama iš: „Aidai“, 1948, Nr. 14, p. 193 
200. : 

Šeimos laimė ir šeimos tragika - spausdinama iš: „Aidai“, 1950, 
Nr. 6, p. 241-246. 


Marija kaip moteris ir šventoji 


Marijos idėja — spausdinama iš: „Aidai“, 1954, Nr. 5, p. 193-199. 

Marijos paslaptis - spausdinama iš: „Naujoji Vaidilutė“, 1939, Nr. 
12, p. 609-620. 

Visuotinė Marijos motinystė - spausdinama iš: „Šaltinis“, 1978, 
Nr. 2, p. 39-46. 

Dangun paėmimo dogmos aktualumas - spausdinama iš: „Aidai“, 
1954, Nr. 10, p. 433—440. 

Marijos garbinimo prasmė — spausdinama iš: „Aidai“, 1949, 
Nr. 26, p. 193-200. 

Kultūrinė Marijos reikšmė — spausdinama iš: „Ateitis“, 1990, 
Nr. 5, p. 209-216. 

Marija, Marija! — spausdinama iš: „Ateitis“, 1931, Nr. 5, p. 232- 
234. 

Apie kitus šventuosius 


Šv. Augustino dvasios evoliucija - spausdinama iš: „Ateitis“, 1930, 
Nr. 6/7, p. 291-297. 

Žmogiškosios netikrybės šventasis - spausdinama iš: „Aidai“, 
1976, Nr. 8, p. 338-353. 

Šv. Pranciškaus misija moderniajame pasaulyje - spausdinama iš: 
„Tiesos kelias“, 1935, Nr. 9, p. 433-—450. 

Simbolinė Šv. Kazimiero prasmė — spausdinama iš: „Aidai“, 1958, 
Nr. 3, p. 97-106. 

Šv. Pijaus X pasiuntinybė - spausdinama iš: „Aidai“, 1955, Nr. 1, 
p. 16-24. 

